
Skiriu Kate 


Ji palaidota po sidabriniu beržu, netoli senojo geležinkelio, jos 
kapą ženklina iš akmenų sukrauta piramidė. Ar veikiau - tik 
nedidelė akmenų krūvelė. Nenorėjau, kad jos amžinojo poil- 
sio vieta pernelyg trauktų kieno nors akį, bet palikti visai ne- 
paženklintos, be jokio atminimo, irgi negalėjau. Ten ji ramiai 
miegos, niekieno netrikdoma, tyloje, drumsčiamoje tik paukš- 
čių giesmių ir pravažiuojančių traukinių dundėjimo. 


Galvoje sukasi eilutės iš vaikiškos dainelės apie šarkas. Vie- 
na - liūdesio tik lauk, dvi - daug džiaugsmo skirta tau, trys — 
mergaitei skirtos bus... Trys — mergaitei skirtos bus. Čia ir 
įstringu. Nebeprisimenu, kaip toliau. Galva išsipūtusi nuo gar- 
sų, burnoje kliuksi kraujas. Trys - mergaitei skirtos bus. Gir- 
džiu šarkų klegesį, jos juokiasi, šaiposi iš manęs, nesiliaujantis 
triukšmingas čerškimas. Žinia. Bloga žinia. Dabar jau matau 
jas, juodas dėmes saulės nutviekstame fone. Ne paukščiai, kaž- 
kas kita. Kažkas ateina. Kažkas prabyla, kreipiasi į mane. Tik 
pažiūrėk. Žiūrėk, ką privertei mane padaryti. 


Reičelė 


2013 liepos 5, penktadienis 
Rytas 


Prie geležinkelio bėgių kūpso krūvelė drabužių. Sumaigytas 
šviesiai mėlyno audeklo rūbas, gal marškiniai, ir dar kažkas 
murzinai baltas. Gal tik gniutulas skarmalų, atsiritęs čionai, 
kam nors nemačiomis iškračius maišą šiukšlių varganame miš- 
kelyje, užžėlusiame pylimo keterą. O gal drabužius paliko ge- 
ležinkelio darbininkai, prižiūrintys šį bėgių ruožą, - čia juos 
išvysi gana dažnai. O gal tai ir kas nors kita. Mama sakydavo, 
kad mano vaizduotė pernelyg laki, tą pat sakydavo ir Tomas. 
Nieko negaliu sau padaryti: pamatau tuos numestus skudurus, 
purvinus marškinėlius ar vienišą batelį ir nebegaliu galvoti 
apie nieką kita, tik apie antrąjį batelį, ir apie kojas, andai ap- 
autas jais. 

Traukinys krūpteli, trūkteli, sudžeržgia ir vėl pajuda iš 
vietos, drabužių krūvelė dingsta iš akių, ir mes vėl kapstomės 
Londono link tokiu greičiu, kad vargiai pralenktume žmogų, 
bėgantį ristele. Kažkas man už nugaros sudirgęs tik bejėgiš- 
kai atsidūsta: lėtasis traukinys, išvykstantis iš Ašberio į Justoną 
8.04, gali virsti per sunkiu kantrybės išbandymu net ir visko 
mačiusiam keleiviui, kasdien važinėjančiam į darbą ir atgal. 
Numatyta kelionės trukmė - penkiasdešimt keturios minutės, 
bet į jas sutilpti pavyksta retai: šis geležinkelio ruožas - senas 


kaip pasaulis, apiręs, nuolat kamuojamas signalizacijos proble- 
mų ir niekad nesibaigiančių remonto darbų. 

Traukinys šliaužia pirmyn, tirtėdamas slenka pro sandė- 
lius ir vandens bokštus, tiltelius ir depus, pro kuklius Viktori- 
jos laikų namus, atsukusius bėgiams užpakalinę pusę. 

Atrėmusi galvą į vagono langą, stebiu pro šalį slenkančius 
namus lyg kokia ant judančios platformos įtaisyta kino kame- 
ra. Taip, kaip juos matau aš, kiti nemato, tikriausiai tokiu kam- 
pu jų nemato netgi savininkai. Dukart per dieną man švysteli 
galimybė pažvelgti į kitų gyvenimus, tegul tiktai akimirksnį. 
Nepažįstamų žmonių, saugiai leidžiančių laiką namie, reginys 
mane keistai guodžia. 

Suskamba kažkieno telefonas - čia visai netinkama links- 
ma ir džiugi melodija. Savininkas neskuba atsiliepti, dainelė 
tilindžiuoja aplinkui ir niekaip nenutyla. Jaučiu, kaip kiti kas- 
dieniai traukinio keleiviai bruzda savo vietose, šnarina laik- 
raščius, minko nešiojamųjų kompiuterių klavišus. Traukinys 
krūpteli ir pasvyra, įveikdamas posūkį, ir tuojau ima lėtėti — 
priekyje žybsi raudonas semaforo signalas. Stengiuosi nė ne- 
pakelti galvos, mėginu skaityti nemokamą laikraštį, kurį man 
įbruko dar stotyje, bet žodžiai liejasi, akis už nieko neužkliūva, 
niekas neprikausto dėmesio. Mintyse vis dar regiu tą krūvelę 
skarmalų šalia bėgių, kažkieno numestus drabužius. 


Vakaras 


Džino su toniku kokteilis šnypšdamas veržiasi per angos kraš- 
tą, aš keliu skardinę prie lūpų, gurkšteliu. Aitrus, šaltas, skoniu 
primenantis mano pirmąsias atostogas su Tomu 2005-aisiais, 
žvejų kaimelyje Baskijos pajūryje. Rytais mes nuplaukdavo- 
me pusmylį iki mažytės salelės įlankoje, ten mylėdavomės 


slaptuose atokiuose paplūdimiuose, popietėmis sėdėdavome 
bare, gerdavome stiprų, karstelėjusį džiną su toniku ir stebė- 
davome spiečius chaotiško paplūdimio futbolo žaidėjų, gal po 
dvidešimt penkis vienoje komandoje, per atoslūgį gainiojančių 
kamuolį drėgname smėlyje. 

Sriūbteliu dar vieną gurkšnį ir dar vieną, skardinė jau 
pustuštė, bet nieko baisaus: plastikiniame maišelyje prie kojų 
turiu dar tris. Penktadienis, tad galiu sau gurkšnoti traukinyje 
nežnaiboma kaltės jausmo. Ačiū Dievui, penktadienis. Links- 
mybės tik prasideda. 

Savaitgalis bus puikus, bent taip mums žadama. Saulutė 
žeme ridinėsis, danguj - nė debesėlio. Anais laikais galbūt bū- 
tume nuvažiavę į Korli Vudą su iškylos užkandžiais popieri- 
niuose maišeliuose ir visą dieną gurkšnoję vyną, drybsodami 
ant pakloto, nutaškyto mirguliuojančiomis šviesos ir šešėlių 
dėmėmis. Arba būtume pasikvietę draugų ir kieme čirškinę 
kepsnius ant grotelių. Arba būtume patraukę į „Rožę, įsitai- 
sę alaus sode, o paskui, popietei slenkant vakarop, įraudę nuo 
saulės ir alkoholio, susikibę už parankių parsverdėtume namo 
ir sumigtume ant sofos. 

Saulutė žeme ritinėsis, danguj — nė debesėlio, ir nėra su 
kuo smagiai leisti laiką, nėra ir ką veikti. Gyvenant taip, kaip 
dabar gyvenu aš, visada sunkiau vasarą, kai dienos ilgos ir ši- 
tiek šviesos, taip maža sutemų, kuriomis galėtum prisidengti, 
kai niekas nerūgsta namuose, kai visi zuja aplinkui tokie pasi- 
baisėtinai, agresyviai laimingi. Tai sekina ir negalėdamas prie 
jų prisidėti jautiesi išties bjauriai. 

Savaitgalis tįsta priešais mane - tuščios keturiasdešimt aš- 
tuonios valandos, kurias reikės kuo nors užpildyti. Vėl pakeliu 
skardinę prie lūpų, bet joje nebelikę nė lašo. 


2013 liepos 8, pirmadienis 
Rytas 


Vėl sėdžiu aštuntos valandos traukinyje - kokia atgaja. Tiesa, 
nepasakyčiau, kad laukiu nesulaukiu, kada vėl atsidursiu Lon- 
done pradėti naujos savaitės — iš tikrųjų labai nė nesiveržiu į 
Londoną. Noriu tiktai patogiai prasmegti minkštoje, sudubu- 
sioje, veliūru aptrauktoje sėdynėje, jausti pro langą srūvančios 
saulėkaitos šilumą, mėgautis vagono siūbavimu ir raminančiu 
ritmingu ratų trinksėjimu bėgiais. Niekur kitur ir nenorėčiau 
būti, tik čia, ir dairytis į pagelžkelės namus. 

Daugmaž pusiaukelėje šiame geležinkelio ruože riogso 
sugedęs semaforas. Ar bent jau aš manau, kad jis veikiausiai 
sugedęs, mat mus beveik visada pasitinka raudonas signalas. 
Bemaž kasdien ten ir sustojame, kartais - vos kelioms sekun- 
dėms, o kartais prastovime bent kelias minutes. Jeigu sėdžiu 
vagone „D, o jame aš paprastai ir sėdžiu, ir jei traukinys su- 
stoja prie raudono semaforo signalo, o taip būna beveik visada, 
man atsiveria puikus vaizdas į penkioliktąjį numerį - šis pa- 
gelžkelės namas mano mėgstamiausias. 

Penkioliktasis numeris beveik niekuo nesiskiria nuo kitų 
namų, išsirikiavusių palei šį geležinkelio ruožą: Viktorijos laikų 
vienbutis, viena siena prigludęs prie gretimo pastato, dviaukštis, 
su langais, žvelgiančiais į siaurą, kruopščiai prižiūrimą sodelį, 
nusidriekusį gal dvidešimt pėdų iki tvoros, už kurios jau nėra 
nieko, tik kelių metrų pločio niekieno žemės ruožas, skiriantis 
tvorą nuo bėgių. Šį namą aš pažįstu kaip savo kišenę. Pažįstu 
kiekvieną plytą, žinau, kokios spalvos užuolaidos kabo antro 
aukšto miegamajame (gelsvai rusvos, margintos tamsiai mėly- 
nais ornamentais). Žinau, kad vonios kambario lango rėmo da- 
žai apsilaupę, žinau, kad dešinėje pusėje ištrupėjusios keturios 
stogo čerpės. 

Žinau, kad šiltais vasaros vakarais šio namo gyventojai, 
Džeisonas ir Džesė, kartais išlipa pro didelį pakeliamą langą 
ant išsikišusio virtuvės stogo, kur yra įsirengę lyg ir nedidelę 
terasą. Tobula, auksinė pora. Jis - tvirtai suręstas, tamsiaplau- 
kis, stiprus ir geras, šalia tokio jautiesi kaip už mūro. Širdingai 
juokiasi. Ji - viena iš tų miniatiūrinių moterų, tikras paukš- 
čiukas, daili, blyškios odos, šviesių trumpai kirptų plaukų. Lyg 
tamtyč priderinta ir kaulų struktūra: atsikišę skruostikauliai, 
nutaškyti strazdanomis, grakščios formos žandikaulis. 

Kol stovime įstrigę prie raudono semaforo signalo, aš žiū- 
riu į juos. Džesė dažnai sėdi ten rytais, ypač vasarą, gurkšnoja 
kavą. Kartais, regėdama ją ten, pasijuntu taip, tarsi ir ji matytų 
mane, man rodosi, kad ji žiūri tiesiai į mane, ir tuomet man 
maga pamojuoti. Bet aš per daug drovi. Džeisono taip dažnai 
nematau, jis paprastai būna išėjęs į darbą. Bet jei terasoje nėra 
nė vieno iš jų, bandau įsivaizduoti, ką jie veikia. Galbūt šian- 
dien jiems abiem - laisvadienis, galbūt ji dar voliojasi lovoje, 
o jis ruošia pusryčius, o gal abu drauge išėję pabėgioti - jie iš 
tų, kurie mėgsta bėgioti ristele. (Mudu su Tomu bėgiodavome 
drauge sekmadieniais, aš - šiek tiek sparčiau nei man įprasta, 
jis - bene perpus lėčiau nei pratęs, kad galėtume risnoti vienas 
šalia kito.) O gal Džesė, įsitaisiusi laisvame kambaryje palėpė- 
je, lieja akvarelę, o gal jie abu drauge duše, ji - delnais atsirė- 
musi į sienos plyteles, jo rankos - ant jos klubų. 


Vakaras 


Atsukusi visam vagonui nugarą, veidu nusigręžusi į langą, 
atsidarau vieną mažą „Chenin Blanc“ buteliuką - nusipirkau 
kelis „Whistlestop“ parduotuvėje Justone. Vynas drungnas, 
bet galai nematė. Šliūkšteliu šlakelį į plastikinę stiklinaitę, vėl 
užsuku kamštį ir įbruku buteliuką atgal į rankinę. Gurkšnoti 

traukinyje pirmadienį - anaiptol ne tas pat, kas penktadienį, 
nebent turėčiau draugiją - bet neturiu. 

Šituose traukiniuose - daugybė pažįstamų veidų, tuos 
žmones matau kiekvieną savaitę, važiuojančius pirmyn ir at- 
gal. Aš atpažįstu juos ir jie veikiausiai atpažįsta mane. Vis dėlto 
abejoju, ar jie įžvelgia, kas aš esu iš tikrųjų. 

Nuostabus pavakarys, šiltas, bet ne tvankus, saulė jau 
tingiai kopia žemyn, šešėliai ilgėja, tirštėjanti šviesa nutaško 
medžius auksu. Traukinys dundėdamas veržiasi pirmyn, pra- 
švilpiame Džeisono ir Džesės namus - jie tik sumirguliuoja pa- 
vakario saulėkaitoje. Kartais, bet ne dažnai, pamatau juos ir iš 
šitos bėgių pusės. Jei tuo metu pro šalį nebilda traukinys į prie- 
šingą pusę ir jei maniškis šliaužia pakankamai lėtai, kartais jie, 
sėdintys terasoje, šmėkšteli man prieš akis. Jei ne - kaip šian- 
dien, - visada galiu juos įsivaizduoti. Džesė štai sėdi užsikėlusi 
kojas ant terasos staliuko, rankoje laiko vyno taurę, Džeisonas 
stovi už nugaros, padėjęs delnus jai ant pečių. Įsivaizduoju, kad 
jaučiu jo delnus, jo rankų svorį, šiltą globą ir apsaugą. Kartais 
nejučia mėginu prisiminti, kada paskutinį kartą galėjau pasi- 
mėgauti reikšmingu kito žmogaus fiziniu prisilietimu, tegul ir 
visai paprastu, kada mane kas nors buvo apkabinęs ar širdingai 
spustelėjęs ranką. Ir man suspaudžia širdį. 


2013 liepos 9, antradienis 
Rytas 


Sumaigyta skarmalų krūvelė, dryksojusi prie bėgių praėjusią 
savaitę, tebėra ir dabar, rūbai atrodo dar labiau nudrengti, dar 
labiau niekam nereikalingi nei prieš kelias dienas. Kažkur esu 
skaičiusi, kad jei tave parbloškia traukinys, smūgio jėga gali 


nuplėšti drabužius. Žūtis po traukinio ratais — ne taip jau ir 
neįprasta. Girdėjau, du trys šimtai žmonių šitaip žūsta kasmet, 
vadinasi - bent po vieną kas antrą dieną. Nežinau, kiek iš jų 
būna išties nelaimingi atsitikimai. Traukiniui bildant pro šalį, 
įdėmiai nužvelgiu tą skarmalų krūvelę - bene drabužiai kruvi- 
ni? Bet neįžiūriu jokio kraujo. 

Semaforo signalas raudonas, kaip visada, ir traukinys su- 
stoja. Matau Džesę, stovinčią grįstame kiemelyje prie įstiklintų 
durų. Ji basa, vilki ryškiaspalvę gėlėmis margintą suknelę. Atsi- 
grįžusi per petį žvelgia vidun, veikiausiai kalbasi su Džeisonu, 
kuris turbūt ruošia pusryčius. Traukiniui pagaliau trūktelėjus 
pirmyn, akimis įsisiurbiu į Džesę, į jos namą. Nenoriu žiūrėti 
į kitus namus, 0 ypač nenoriu matyti ketvirto nuo Džeisono ir 
Džesės būsto - to, kuris buvo mano namai. 

Blenheimo kelio dvidešimt trečiame numeryje gyvenau 
penkerius metus - penkerius šešėlių netemdomos palaimos 
ir bedugnio sielvarto metus. Negaliu dabar į jį net žiūrėti. Tai 
buvo mano pirmieji namai. Ne tėvų namai, ne butas, bendrai 
nuomojamas su kitais studentais, o pirmieji man0 namai. Nega- 
liu į juos žiūrėti, neištverčiau. Na ne, iš tikrųjų galiu, dar ir kaip 
galiu, noriu į juos žiūrėti, nenoriu į juos žiūrėti, stengiuosi ne- 
žiūrėti. Kiekvieną dieną prisakau sau nė nedirstelėti ir kasdien 
vis pasižiūriu. Neįstengiu savęs įveikti, nors ten nėra nieko, ką 
norėčiau pamatyti, o kad ir ką pamatyčiau, tai būtinai mane 
įskaudins. Nors ir labai ryškiai prisimenu, kaip jaučiausi aną- 
syk, kai pakėlusi galvą išvydau, kad kreminės spalvos lininės 
užuolaidos antro aukšto miegamojo lange išnykusios, o vietoj 
jų plazda šleikščiai rausvas dangalas, nors vis dar prisimenu, 
kokia gėla nusmelkė išvydus Aną, laistančią rožių krūmus prie 
tvoros, apsitempusią siaurais marškinėliais, tik išryškinančiais 
pūpsantį pilvą, - tąkart net iki kraujo įsikandau lūpą. 


Kietai užmerkiu akis ir skaičiuoju iki dešimties, penkio- 
likos, dvidešimties. Na štai, nebėra, nebematyti. Įbildame į 
Vitnio stotį, vėl pajudame, traukinys ima didinti greitį, prie- 
miestis įsilieja į suodiną šiaurinį Londoną, namus su terasomis 
keičia grafičiais išmarginti tiltai ir tušti pastatai išdaužytais 
langais. Kuo labiau artėjame prie Justono, tuo smarkiau nervi- 
nuosi, vis labiau kausto įtampa: kas bus šiandien? Iki Justono 
likus gal puskilometriui, dešinėje pusėje prie pat geležinkelio 
riogso aprūkęs, suzmekęs betoninis pastatas. Ant jo sienos 
kažkas nupiešęs rodyklę, nukreiptą stoties link, ir užrašęs: KE- 
LIONĖS PABAIGA. Pagalvoju apie skarmalų, nudrėbtų prie 
bėgių, krūvelę ir pajuntu, kaip užveržia gerklę. 


Vakaras 


Traukinys, kuriuo pavakare važiuoju atgal, išvykstantis 17.56, 
šiek tiek lėtesnis už rytinį - kelionė trunka vieną valandą ir 
vieną minutę, visomis septyniomis minutėmis ilgiau nei rytą, 
nors vakarinis traukinys jokiose kitose stotyse nestoja. Man tai 
buvę nebuvę: kaip rytą ne itin skubinuosi atsidurti Londone, 
taip vakarą ne itin veržiuosi grįžti į Ašberį. Ir ne vien dėl to, 
kad tai Ašberis, nors jis ganėtinai bjaurus - naujas, praėjusio 
amžiaus septintajame dešimtmetyje pradėjęs dygti miesteliūkš- 
tis, išsipleikęs kaip koks auglys Bakingamo grafystės viduryje. 
Ne geresnis ir ne blogesnis už dešimtis kitų tokių pat gyven- 
viečių: centre - vien kavinės, mobiliųjų telefonų ir „JD“ sporto 
prekių parduotuvės; centrą juosia gyvenamųjų kvartalų žiedas, 
o dar toliau - kino teatrų ir užmiesčio „Tesco“ prekybos centrų 
valdos. Aš gyvenu (gana) prašmatniame, (gana) naujame dau- 
giabutyje, kaip tik ties riba, kur gyvenvietės komercinės širdies 
syvai ima tekėti į gyvenamuosius pakraščius, bet tai - ne mano 
namai. Manieji yra Viktorijos laikų viena siena prie gretimo 

prilipęs namas šalia geležinkelio - aš buvau jo bendrasavinin- 
kė. Butas Ašberyje - ne mano, aš ne tik ne savininkė, bet netgi 
ne nuomininkė, tiesiog įnamė, įsitaisiusi Ketės prėsko, niekuo 
neišsiskiriančio buto per du aukštus mažyčiame antrame mie- 
gamajame, - tai Ketės malonė ir paslauga man. 

Mudvi su Kete buvome draugės dar universitete. Na, 
veikiau pusdraugės, iš tikrųjų, ne tokios ir artimos. Pirmame 
kurse jos kambario durys buvo tiesiog priešais manąsias, sker- 
sai koridorių, kai kurios paskaitos mudviem buvo bendros, 
tad per tas kelias pirmąsias baugias savaites, kol nesusirado- 
me kitų draugų, su kuriais turėjome daugiau bendrų interesų, 
tarsi savaime tapome sąjungininkėmis. Po pirmo kurso mudvi 
retai besusitikdavome, o baigusios universitetą ir išvis beveik 
nebesimatėme, neminint vienų kitų vestuvių. Tačiau kai man 
buvo visai striuka, kaip tik ji įsileido mane į laisvą kambarį, 
o man įsikurti ten atrodė visai logiška išeitis. Net neabejojau, 
kad vos porai mėnesių, daugių daugiausia - pusmečiui, be to, 
net nenutuokiau, ko dar galėčiau griebtis. Aš niekad negyve- 
nau viena. Išsikrausčiusi iš tėvų namų, įsikūriau viename bute 
su Tomu, mane triuškino vien mintis apie perspektyvą gyventi 
vienai, tad nedvejodama priėmiau Ketės pasiūlymą. Ir tebegy- 
venu pas ją štai jau beveik dveji metai. 

Gyventi su ja anaiptol nėra siaubinga. Ketė - miela mer- 
gaitė, bet labai jau primygtinai miela. Nori nenori, į jos mie- 
lumą esi priverstas atkreipti dėmesį. Jis labai aiškiai išreikš- 
tas, tiesiog išskirtinis būdo bruožas, ir ji pageidauja, kad tasai 
jos mielumas būtų pripažįstamas - dažnai, beveik kasdien, o 
tai ilgainiui ima varginti. Bet iš tikrųjų tai dar visai neblogai, 
galėčiau sugalvoti begalę gerokai bjauresnių buto kaimynės 
bruožų. Ne, šiomis naujomis aplinkybėmis mano didžiausia 
bėda ne Ketė ir net ne Ašberis (apie savo padėtį vis dar tebe- 
galvoju kaip apie naują, nors prabėgo jau dveji metai). Bėda ta, 

kad visiškai nebevaldau padėties. Ketės bute visąlaik jaučiuo- 
si kaip viešnia, užsibuvusi gerokai ilgiau, nei svečias džiugina 
šeimininką. Jaučiu tai virtuvėje, kai mudvi stumdomės alkū- 
nėmis, kiekviena gamindama sau vakarienę. Jaučiu tai sėdėda- 
ma greta jos ant sofos, matydama televizoriaus nuotolinio val- 
dymo pultelį, kietai suspaustą jos rankoje. Vienintelė erdvė, 
kurioje jaučiuosi, lyg ji priklausytų man, yra mano kišeninis 
kambarėlis, į kurį sugrūdus dvigulę lovą ir rašomąjį stalą, be- 
veik nebeliko tarpo praeiti tarp jų. Gana jaukus kambarėlis, 
bet ne ta vieta, kur norėtųsi tiesiog būti, tad aš dažniausiai 
kiurksau svetainėje ar prie virtuvės stalo, įsitempusi ir bejėgė. 
Niekas nebepriklauso nuo mano valios, net kai kurie užkabo- 
riai mano pačios galvoje. 


2013 liepos 10, trečiadienis 
Rytas 


Diena žada būti karšta. Dar vos pusė devynių ryto, o jau šuti- 
na kaip reikiant, oras pritvinkęs drėgmės. Bemaž norėtųsi, kad 
pratrūktų audra, bet dangus įžūliai plynas, balzganai mėlynas, 
be debesėlio. Nusibraukiu prakaitą nuo viršutinės lūpos. Ver- 
čiau nebūčiau pamiršusi nusipirkti butelio vandens. 

Šįryt taip ir neišvystu nei Džeisono, nei Džesės, ir mane 
perveria aštrus nusivylimo dūris. Kvaila, pati žinau. Žvilgsniu 
skvarbau namą, bet nėra nieko, ką vertėtų pamatyti. Užuolaidos 
apačioje atitrauktos, bet prancūziško stiliaus durys uždarytos, 
tik saulės atspindžiai blyksi stikle. Pakeliamasis langas antra- 
me aukšte irgi uždarytas. Džeisonas veikiausiai išėjęs į darbą. 
Manau, jis galėtų būti gydytojas, galbūt dirba kurioje nors iš 
tų užjūrio organizacijų. Jis bet kada gali sulaukti iškvietimo, 

tad yra nuolat pasiruošęs, sukrautas kelionkrepšis visada guli 
ant spintos: jei Iraną supurto žemės drebėjimas ar Aziją užlieja 
cunamis, Džeisonas viską meta į šalį, stveria savo krepšį ir vos 
po kelių valandų atskuba į Hitrou oro uostą, pasirengęs skristi 
gelbėti gyvybių. 

Džesė - su savo ryškiomis gėlėmis marginta suknele, 
„Converse“ sportiniais bateliais, savo dailumu ir savo elgse- 
na - dirba mados srityje. O gal sukasi pramogų versle, gal jos 
darbas susijęs su muzika ar reklama - galėtų būti stilistė ar 
fotografė. Be to, ji tapo paveikslus, ir visai neblogus, žodžiu, 
kupina meninių talentų. Štai, jau matau ją, antro aukšto kam- 
baryje: langas atviras, pro jį veržiasi tranki muzika, Džesė laiko 
rankoje teptuką, į sieną atremta didžiulė drobė. Ji gali užsibūti 
ten iki vidurnakčio - Džeisonas žino, kad jai dirbančiai verčiau 
netrukdyti. 

Savaime aišku, iš tikrųjų aš jos nematau. Nežinau, ar ji 
tapo paveikslus, nežinau, ar Džeisonas moka griausmingai 
juoktis iš visos širdies, nežinau, ar Džesės skruostikauliai tikrai 
dailūs. Pro traukinio langą jos veido bruožų gerai neįžiūriu, 
niekad nesu girdėjusi Džeisono balso. Niekada nesu mačiusi 
jų iš arti, mat kai pati gyvenau už kelių namų, jie ten dar ne- 
gyveno. Aš išsikėliau kitur prieš dvejus metus, jie atsikraustė 
jau po to, aš netgi tiksliai nežinau kada. Akis už jų užkliuvo 
gal prieš kokius metus, ir pamažėle, slenkant mėnesiams, prie 
jų prijunkau. 

Nežinau ir tikrųjų jų vardų, tad teko sugalvoti pačiai. Jį 
vadinu Džeisonu, nes jis - gražus vyras, ne taip, kaip koks De- 
pas ar Pitas, o kaip britų kino žvaigždė, Firtas ar Džeisonas 
Aizekas. O Džesė tiesiog limpa prie Džeisono, be to, limpa ir 
prie jos. Tas vardas tiesiog labai jai tinka, tokiai dailutei ir ne- 
graužiamai rūpesčių. Jiedu puikiai dera vienas prie kito, puiki 

pora. Neabejoju, jie laimingi. Jie turi tai, ką kadaise turėjau ir 
aš, jie - Tomas ir aš prieš penkerius metus. Jie - tai, ko netekau, 
tai, kas taip norėčiau būti. 


Vakaras 


Mano marškinėliai nesmagiai aptempti, net sagos veržiasi iš 
kilpelių ant krūtinės, ištepti ties duobute, pažastyse jaučiu lip- 
nias prakaito dėmes. Peršti akis ir gerklę. Šįvakar visai nenoriu, 
kad kelionė užsitęstų, trokštu kuo greičiau grįžti namo, nusi- 
rengti ir lįsti į dušą, užsidaryti ten, kur niekas negalėtų į mane 
vėpsoti. 

Žvelgiu į vyriškį, sėdintį priešais mane. Maždaug mano 
amžiaus - tik įkopęs, o gal įpusėjęs ketvirtąją dešimtį, tamsia- 
plaukis, bet jau kiek žilstelėjusiais smilkiniais. Blyškios odos. 
Jis su kostiumu, bet švarką nusivilkęs ir pakabinęs ant greti- 
mos sėdynės. Ant kelių laiko elektroninę „MacBook“ užrašinę, 
plonytę kaip popieriaus lapas. Tekstą renka gana nevikriai. Ant 
jo dešiniojo riešo - didelis sidabrinis laikrodis, atrodo bran- 
gus, galbūt „Breitling“. Įbedęs akis į ekraną, jis iš vidaus krims- 
čioja skruostą. Galbūt nervinasi. O gal tik giliai susimąstęs. 
Rašo svarbų laišką elektroniniu paštu kolegai Niujorke, o gal 
kruopščiai dėlioja žodžius kurpdamas atsisveikinimo žinutę 
merginai. Staiga jis kilsteli galvą, mūsų žvilgsniai susiduria; jis 
nužvelgia mane, paskui - mano vyno buteliuką ant stalelio. Ir 
nusigręžia. Jo lūpos vos vos krypteli - labai panašu į pasibjau- 
rėjimą. Aš jam atrodau atgrasi. 

Jau nebesu ta, kokia buvau kadaise. Nebesu geidžiama, 
priešingai - kažkuo atstumianti. Ir ne vien dėl to, kad priaugau 
svorio, ne vien dėl to, kad veidas papurtęs nuo gėrimo ir miego 
stygiaus, - ne, yra ir kažkas kita, tarytum žmonės pačioje mano 

esatyje įžvelgtų, jog kažkas smarkiai pakenkta, lyg tai būtų ma- 
tyti mano veide, mano laikysenoje, mano judesiuose. 

Vien vakarą praėjusią savaitę, kai išslinkau iš kambario 
įsipilti stiklinės vandens, nugirdau svetainėje kalbantis Ketę su 
Damienu - taijos vaikinas. Stabtelėjau koridoriuje ir ištempiau 
ausis. „Ji vieniša, - kaip tik sakė Ketė. - Man tikrai dėl jos ne- 
ramu. Nieko gero, kai ji šitaip visąlaik būna viena.“ Patylėjusi 
ji paklausė: „Gal tu surastum ką nors? Iš darbo, o gal iš regbio 
klubo?“ O Damienas atsakė: „Reičelei? Visai nejuokinga, Kete, 
bet nemanau, kad pažinočiau ką nors, taip beviltiškai ieškantį 
sau poros.“ 


2013 liepos 11, ketvirtadienis 
Rytas 


Knaibau pleistrą, kuriuo užlipintas mano smilius. Pleistras 
drėgnas - sušlapinau šįryt, plaudama kavos puodelį, - ir dabar 
rodosi purvinas, kibus, nors dar šį rytą buvo švarutėlis. Nu- 
siplėšti jo nesinori, nes pjūvis gana gilus. Parsibasčiusi vakar 
namo, Ketės neradau, tad pasinaudojusi proga nupėdinau į 
gėrimų parduotuvę poros butelių vyno. Vieną ištuštinusi su- 
mąsčiau, kad galiu dar sykį pasinaudoti proga: kadangi Ketė 
kažkur išėjusi, imsiu ir ramiai pasiruošiu vakarienę: žlėgtainį 
su raudonaisiais svogūnais ir salotų. Sveikai, sočiai pavalgysiu. 
Pjaustydama svogūnus ir persirėžiau pirštą. Tada tikriausiai 
nulėkiau į vonią stabdyti kraujo, o po to valandžiukei prigu- 
liau, visai užmiršusi apie virtuvę, mat kai pabudau apie dešim- 
tą, išgirdau Ketės ir Damieno balsus; Damienas sakė, kaip esą 
šlykštu štai šitaip viską palikti. Ketė užlipo laiptais, tyliai pa- 
beldė į mano duris ir vos vos jas virstelėjo. Pakreipė galvą ir 
paklausė, ar man viskas gerai. Aš atsiprašiau, nors pati nelabai 

žinojau už ką. Ji patikino, kad tai nieko tokio, bet gal aš galė- 
čiau bent truputį apsikuopti? Pjaustymo lentelė visa kruvina, 
butas prašvinkęs žalia mėsa, žlėgtainis teberiogso nudrėbtas 
ant virtuvės stalo, paviršius jau papilkėjęs. Damienas, išvydęs 
mane, net nepasisveikino, tik palingavo galvą ir ėmė kopti laip- 
tais aukštyn į Ketės miegamąjį. 

Kai jiedu sugulė, staiga prisiminiau, kad taip ir neišgėriau 
antrojo butelio, tad ir atsikimšau jį. Įsitaisiau ant sofos ir žiū- 
rėjau televizorių - tylut tylutėliai, kad jie negirdėtų. Nebepri- 
kai pasijutau vieniša, o gal kaip tik laiminga, o gal dar kas nors 
kita, šiaip ar taip, panūdau su kuo nors pasikalbėti. Poreikis 
su kuo nors pabendrauti veikiausiai užvaldė mane visiškai, o 
paskambinti neturėjau kam - nebent Tomui. 

Su niekuo ir nenorėjau kalbėtis, tiktai su Tomu. Skam- 
bučių žurnalas telefone byloja, kad skambinau keturis kartus: 
23.02, 23.12, 23.54, 00.09. Sprendžiant iš trukmės, tikriausiai 
būsiu palikusi jam dvi žinutes. Galbūt jis net atsiliepė, bet 
neprisimenu, kad būtume kalbėjęsi. Prisimenu, kaip palikau 
pirmą Žinutę balso pašte, man rodos, paprasčiausiai prašiau 
Tomo, kad man paskambintų. Galbūt abukart sakiau maždaug 
tą patį. O tai dar ne taip ir blogai. 

Traukinys sutirta ir sustoja - semaforo signalas ir vėl rau- 
donas. Džesė sėdi savo grįstame kiemelyje su kavos puodeliu. 
Kojas užsikėlusi ant staliuko, atlošusi galvą, mėgaujasi saule. 
Jai už nugaros tarsi ir įžiūriu šešėlį, kažkas ten juda - Džeiso- 
nas. Trokštu jį pamatyti, bent akimirką dirstelėti į patrauklų 
jo veidą. Noriu, kad jis išeitų laukan ir stabtelėtų Džesei už 
nugaros, kaip kartais padaro, arba pabučiuotų ją į viršugalvį. 

Bet jis taip ir nepasirodo, o jos galva nusvyra į priekį. 
Kažkas šiandien kitaip, kažkaip pasikeitę jos judesiai, ji tarsi 
pasunkėjusi, lyg kas ją slėgtų. Mintimis kviečiu Džeisoną išeiti 

laukan pas ją, bet traukinys trūkteli ir nupūškuoja pirmyn jam 
taip ir nepasirodžius, Džesė vis dar vienui viena. Ir staiga, ne- 
spėjusi nieko net pagalvoti, susizgrimbu žiūrinti tiesiai į savo 
buvusius namus ir negaliu atplėšti žvilgsnio nuo jų. Prancūziš- 
ko stiliaus durys plačiai atlapotos, šviesa srūva į virtuvę. Pati 
nežinau, tikrai nesuprantu, ar regiu tai, ar tik įsivaizduoju: ji 
prie kriauklės plauna indus. Ar tikrai ant virtuvės stalo stovi 
supamoji kūdikio kėdutė ir mažytė mergaitė jame? 

Užsimerkiu ir leidžiu tamsai augti ir plėstis, kol visa ap- 
imantis liūdesys virsta kai kuo kitu, dar blogesniu - atmin- 
ties blyksniu. Toli gražu ne vien tik paprašiau Tomo, kad man 
atskambintų. Dabar jau prisimenu, aš raudojau. Sakiau jam, 
kad jį tebemyliu, visada mylėsiu. Prašau, Tomai, prašau tave. 
Man taip reikia su tavim pasikalbėti. Aš tavęs ilgiuosi. O ne, ne 
ne ne nenene ne. 

Teks su tuo susitaikyti, jokios prasmės mėginti tiesiog 
nuvyti prisiminimą į šalį. Dabar visą dieną jausiuos siaubin- 
gai, tas skrandį sukantis jausmas vis kliūstelės bangomis: tai 
stipriau, tai silpniau, tai vėl stipriau: tvilkanti gėda, veidą už- 
liejantis nuoraudžio karštis, kietai užmerktos akys, lyg taip 
galėčiau priversti tai, kas įvyko, tiesiog išnykti. Ir visą dieną 
vis kartosiu sau: juk tai dar ne užvis blogiausia, ar ne? Ne pati 
didžiausia mane ištikti galėjusi bėda, ne blogiausia iš to, kas jau 
yra atsitikę. Juk nesiplojau kaip ilga viešoje vietoje, juk neap- 
rėkiau kokio nepažįstamo Žmogaus gatvėje. Nepridariau gėdos 
savo vyrui kaip aną vasarą, per iškylą, kai paleidau užgaulių 
tiradą į vieno iš jo draugų žmoną. Tai dar ne taip blogai, kaip 
aną naktį, kai mudu susipliekėme namuose, ir aš galiausiai 
mėginau užtvoti jam golfo lazda - net išmušiau tinko gabalą 
koridoriaus sienoje prie pat miegamojo durų. Tai ne tas pat, 
kas grįžti į darbą po tris valandas užsitęsusios pietų pertraukos 
ir šlitiniuoti po biurą visų varstomai žvilgsniais, kol Martinas 

Mailsas galiausiai pasivedėja į šalį: Verčiau eitum namo, Rei- 
čele. Kartą skaičiau vienos buvusios alkoholikės prisiminimų 
knygą, ji rašė teikusi oralinio sekso paslaugas dviem skirtin- 
giems vyrams, ką tik sutiktiems restorane judrioje Londono 
gatvėje verslo kvartale. Skaitydama tai pagalvojau: aš dar šitaip 
nenusiritusi. Čia jau riba, kurios neperžengsiu. 


Vakaras 


Visą dieną galvojau apie Džesę, nepajėgiau sutelkti minčių į 
nieką kita, vien į tai, ką pamačiau rytą. Kas galėjo pakišti man 
mintį, kad kažkas negerai? Iš taip toli juk neįmanoma įžiūrėti 
veido išraiškos, bet žvelgdama į ją jutau, kad ji viena. Ne šiaip 
viena — vieniša. Gal ji ir tikrai liko viena, galbūt jis išvykęs, 
gal iškeliavęs į kurį nors tų karštųjų taškų, gelbsti ten žmonių 
gyvybes? Ji ilgisi jo ir nerimauja, nors ir žino, kad jis būtinai 
turėjo išvykti. 

Žinoma, ji ilgisi jo, kaip ilgiuosi ir aš. Jis geros širdies ir 
stiprus, kaip tik toks, koks ir turėtų būti sutuoktinis. Ir dar, 
jie - puiki pora, jie partneriai. Matau tai, žinau, kaip jie dera 
vienas prie kito. Jis tvirtas, iš tolo justi jo gebėjimas globoti ją 
ir saugoti, bet tai nereiškia, kad ji silpna. Ji irgi stipri, tik kitaip, 
jos intelektualiniai šuoliai kitąsyk palieka jį išsižiojusį ir suža- 
vėtą. Ji geba iškapstyti pačią problemos esmę, išnarstyti ją ir 
išnagrinėti, sugaišdama tam ne daugiau, nei kitas spėtų pasa- 
kyti „Labas rytas“. Jiems dalyvaujant kokiame nors vakarėlyje, 
jis dažnai laiko ją už rankos, nors jiedu jau daugelį metų kartu. 
Jie gerbia vienas kitą, niekad nebando vienas kito pažeminti. 

Šįvakar jaučiuosi visai nusivariusi. Aš visiškai blaivi, net 
neapšilusi. Būna dienų, kai jaučiuosi taip prastai, kad tiesiog 
privalau išgerti, būna dienų, kai jaučiuosi taip prastai, kad 

negaliu nė gurkštelėti. Šiandien vien nuo minties apie alkoholį 
susuka vidurius. Bet blaiviai sėdėti vakariniame traukinyje - 
nemenkas iššūkis, ypač dabar, tokiame karštyje. Prakaito gliau- 
mas aptraukęs kiekvieną mano odos lopinėlį, burnoje dilgčio- 
ja, akys peršti nuo nuvarvėjusio kampučiuose blakstienų tušo. 

Rankinėje staiga sudūzgia telefonas, net šokteliu. Prie- 
šais sėdinčios dvi merginos sužiūra į mane, paskui susižvalgo 
tarpusavyje ir gudriai viena kitai šypteli. Nenutuokiu, ką apie 
mane galvoja, bet aišku, kad nieko gero. Bruku ranką į rankinę 
paimti telefono, o širdis taip ir makaluojasi krūtinėje. Žinau, 
kad skambutis irgi nereiškia nieko gero. Galbūt skambina Ketė, 
tokia miela, kaip visada, taip maloniai paprašys - ar negalėčiau 
šį vakarą susilaikyti nuo taurelės? O gal mama ims ir praneš 
būsianti Londone kitą savaitę, palūkėsianti manęs prie biuro, 
tada mudvi galėsiančios nueiti drauge papietauti. Dirsteliu į 
ekranėlį. Skambina Tomas. Dvejoju vos akimirką, tada atsi- 
liepiu. 

— Reičele... 

Pirmuosius penkerius mūsų pažinties metus aš niekad ne- 
buvau jam Reičelė. Visada Reičė. Kartais jis pavadindavo mane 
Šele, mat žinojo, kad negaliu to pakęsti: jis prapliupdavo juok- 
tis žiūrėdamas, kaip aš susiraukiu, o paskui ir pati imu kikenti, 
neįstengdama susilaikyti, - juokdamasis jis visada prajuokin- 
davo ir mane. 

— Reičele, tai aš, - jo balsas skamba slogiai, lyg būtų mirti- 
nai išvargęs. - Klausyk, tau jau išties metas liautis, aišku? 

Nieko neatsakau. Traukinys mažina greitį, mes jau beveik 
priešais namus, mano senuosius namus. Vos susilaikau nepasa- 
kiusi jam: Išeik laukan, stabtelėk pievelėje. Noriu tave pamatyti. 

— Prašau tave, Reičele, liaukis nuolatos man skambinėjusi, 
negali šitaip elgtis. Privalai vieną kartą susiimti. 

Gerklėj man įstrigęs gumulas, kietas kaip akmenėlis, glot- 
nus, neiškrenkščiamas. Negaliu nuryti seilių. Negaliu ištarti nė 
žodžio. 

— Reičele?.. Tu girdi mane? Žinau, kad tau dabar nekaip 
viskas klostosi, man dėl to labai gaila, tikrai, man tavęs gaila, 
bet... Niekuo negaliu tau padėti, o savo nuolatiniais skambu- 
čiais tik kamuoji Aną. Supranti? Aš tau niekuo nebegaliu pa- 
dėti. Nueik į anoniminių alkoholikų susitikimą ar daryk dar 
ką nors. Prašau tave, Reičele. Nucik į anoniminių alkoholikų 
susitikimą šiandien pat, po darbo. 

Nuplėšiu nuo piršto purviną pleistrą, įbedu žvilgsnį į 
apnuogintą blyškios, susiraukšlėjusios odos lopinį, panagėje 
tamsuoja pridžiūvęs sukrešėjusio kraujo gurvuolis. Dešiniojo 
nykščio nagu smeigiu į patį pjūvio vidurį, jaučiu, kaip vėl at- 
siveria žaizda, persmelkęs skausmas karštas, aštrus. Pagaliau 
atsikvepiu. Iš žaizdos ima sunktis kraujas. Priešais sėdinčios 
merginos žiūri į mane bereikšmiais veidais. 


28 


Megana 


Prieš metus 


2012 gegužės 16, trečiadienis 
Rytas 


Girdžiu atidundant traukinį, jo ratų bildėjimo ritmą moku at- 
mintinai. Pajudėjęs iš Nortkoto stoties jis didina greitį, paskui, 
įveikęs posūkį, ima lėtėti, dundėjimas virsta pratisu gausmu, 
kurį kartais lydi stabdžių Žviegsmas, jei traukinys stoja prie 
raudono semaforo signalo vos per porą šimtų jardų nuo namų. 
Kava puodelyje ant stalo atšalo, bet aš taip saldžiai įšilusi ir 
ištižusi, kad tingiu judintis ir eiti užsiplikyti šviežios. 

Kartais net nežiūriu į pravažiuojančius traukinius, tik jų 
klausausi. Kai rytą čia sėdžiu šitaip, užsimerkusi, karštų sau- 
lės spindulių laižomais akių vokais, pro kuriuos, net nuleistus, 
smelkiasi oranžinė šviesa, nesunku patikėti, kad esu kažkur ki- 
tur - bet kur. Galėčiau būti pietų Ispanijoje, paplūdimyje. Ga- 
lėčiau būti Italijoje, Činkve Terėje, kur pirmyn atgal tarp žavių 
ryškiaspalvių namų turistus vežioja traukiniai. Netgi galėčiau 
vėl atsidurti Holkhame, kur ausis tvindo žuvėdrų krykavimas, 
kur jauti druskų sūrumą ant liežuvio, o rūdžių suėstu senu ge- 
ležinkeliu už pusmylio pradunda traukinio šmėkla. 

Šiandien traukinys nesustoja, lėtai prapukši pro šalį. Gir- 
džiu, kaip ratai dunksi per bėgių sandūras, beveik jaučiu va- 
gono siūbavimą. Keleivių veidų neįžiūriu, be to, žinau, kad tai 
tik kasdieniai keleiviai, važinėjantys į Justoną ir ten per dieną 

kiurksantys prie darbo stalo, bet juk galiu ir pasvajoti: apie 
tolimesnes keliones, apie nuotykius maršruto gale ir dar to- 
liau. Mintimis nuolat sugrįžtų į Holkhamą; keista, kad vis dar 
galvoju apie jį, štai šitokiais rytais - su tokia meile, su tokiu 
ilgesiu, — bet aš išties galvoju apie jį. Žolę šiurenantis vėjas, be- 
ribis skalūno pilkšvumo dangus viršum kopų, griūvantis, pelių 
apniktas namas su gausybe žvakių, purvo ir muzikos. Dabar 
man tai atrodo lyg koks sapnas. 

Jaučiu, kaip širdis plaka trupučiuką per greitai. 

Girdžiu jo žingsnius laiptuose, jis šaukia mane vardu: 

— Norėtum dar kavos, Mege? 

Burtai išsisklaido, aš pabundu. 


Vakaras 


Mane vėsina vėjelis, bet šildo degtinės šlakas per du pirštus, 
šliūkštelėtas į martinį. Sėdžiu terasoje, laukiu sugrįžtančio 
Skoto. Ketinu įkalbėti jį, kad išsivestų mane pavakarieniauti 
į italų restoraną Kinglio gatvėj. Jau kokį šimtmetį nebuvome 
niekur išėję. 

Šiandien ne kažin ką tenuveikiau. Turėjau paruošti prašymą 
dizaino studijoms Šventojo Martyno menų koledže, iš tikrųjų ir 
pradėjau, dirbau virtuvėje pirmame aukšte, bet man sutrukdė 
klyksmas: rėkė moteris, ir dar taip siaubingai, kad pamaniau — 
kažkas kažką žudo. Išpuoliau į kiemą, nieko nepamačiau. 

Bet vis tiek ją girdėjau, riksmas buvo tikrai šiurpus, vėrė 
mane kiaurai, moters balsas - šaižus, kupinas nevilties. „Ką tu 
darai? Ką jai darai? Atiduok ją man, atiduok man!“ Atrodė, ji 
šitaip plyšoja jau labai ilgai, nors triukšmas veikiausiai truko 
vos kelias sekundes. 

Tekina užbėgau laiptais aukštyn, išnirau į terasą ir pro 
medžius už keleto kiemų prie tvoros pagaliau pamačiau dvi 

moteris. Viena jų verkė, o gal ir abi; su jomis buvo ir kūdikis, 
kuris irgi rėkė visa gerkle. 

Dingtelėjo mintis, kad reikėtų skambinti policijai, bet 
viskas, rodos, staiga nurimo. Moteris, toji, kur spiegė, nubė- 
go į namus su kūdikiu glėbyje. Antroji pasiliko lauke. Pabėgė- 
jo namo link, už kažko užkliuvo, suklupo, bet tuojau atsikėlė 
ir ėmė tiesiog ratais šlitiniuoti po sodelį. Labai keista. Vienas 
Dievas žino, kas ten dedasi. Kita vertus, jau nežinia kiek savai- 
čių neturėjau nė tokios progos prasiblaškyti. 

Dabar, kai nebeturiu galerijos, kurioje galėčiau leisti laiką, 
mano dienos ištuštėjo. Ilgiuosi galerijos. Išties ilgiuosi pokal- 
bių su menininkais. Ilgiuosi net tų nuobodų saldaininių ma- 
myčių, kurios vis įsliūkindavo su „Starbucks“ kavos puodeliu 
rankoje pavėpsoti į paveikslus, o paskui draugėms pranešdavo, 
kad mažoji Džesė gražiau nupiešdavo dar vaikų darželyje. 

Kartais užeina ūpas pamėginti susiieškoti ką nors iš senų 
laikų, bet paskui pagalvoju: o apie ką dabar su jais reikėtų šne- 
kėtis? Jie net neatpažintų Meganos - laimingai ištekėjusios 
priemiesčio gyventojos. Šiaip ar taip, negaliu rizikuoti dairytis 
atgalios, tai niekada nežada nieko gero. Palauksiu, kol baigsis 
vasara, tada pradėsiu ieškotis darbo. Atrodo, būtų apmaudu 
paleisti vėjais šitas ilgas vasaros dienas. Ką nors būtinai susira- 
siu, čia ar kur kitur, nė kiek dėl to neabejoju. 


2012 rugpjūčio 14, antradienis 

Rytas 

Ir vėl stoviu prie rūbų spintos, stoviu ir gal šimtąjį kartą apžiū- 
rinėju sukabintus dailius drabužius - nepriekaištinga mažos, 


bet itin šiuolaikiškos meno galerijos savininkės spinta. Cia nėra 
nė vieno drabužio, kuris iš tolo bylotų „auklė“. Dievulėliau, 

springstu vien nuo paties žodžio. Įsispraudžiu į džinsus, ap- 
sivelku trumparankovius marškinėlius, plaukus susišukuoju 
taip, kad nedengtų veido. Nesivarginu net pasidažyti. Kokia 
prasmė gražintis, jei visą dieną teks praleisti su kūdikiu? 

Nudundu laiptais žemyn, nusiteikusi karingai, bemaž 
pasiruošusi susibarti. Skotas virtuvėje pliko kavą. Atsigręžia į 
mane išsišiepęs, ir mano nuotaika akimoju praskaidrėja. Slepiu 
rūgščią miną, nutaisau šypseną. Skotas pabučiuoja mane ir pa- 
duoda kavos puodelį. 

Nesąmonė būtų dėl šito kaltinti jį, sumanymas juk mano 
pačios. Pati panūdau šito imtis - prižiūrėti už kelių namų gy- 
venančios poros vaiką. Tuo metu maniau, kad bus visai sma- 
gu. Visiška beprotybė, ne kitaip, tikriausiai man buvo aptemęs 
protas. Buvau nusinuobodžiavusi, išprotėjusi, gal ir apimta 
smalsumo. Norėjau pamatyti savo akimis. Tikriausiai sumany- 
mas sukirbo tada, kai išgirdau tą moterį spiegiančią kieme ir 
susidomėjau, kas ten dedasi. Žinoma, nepaklausiau. Juk negali 
klausti tokių dalykų, ar ne? 

Skotas mane tik skatino - iš tiesų buvo devintam danguj, 
kai pasidalijau sumanymu. Jo nuomone, būdama su mažyliu aš 
susimąstysiu. Bet iš tikrųjų tai mane veikia priešingai: išėju- 
si iš jų būsto, tekina bėgu namo, nekantraudama kuo greičiau 
nusimesti drabužius, palįsti po dušu ir nusiskalauti nuo savęs 
kūdikio kvapą. 

Ilgiuosi anų dienų, kurias leisdavau galerijoje: pasigraži- 
nusi, susišukavusi, šnekučiuodamasi su suaugusiais žmonėmis 
apie meną ar apie filmus, ar išvis apie nieką. „Išvis nieko“ ir tai 
būtų žingsnis į priekį nuo mano pokalbių su Ana. Dievulėliau, 
na ir nuoboda! Nuojauta kužda, jog kadaise ji galbūt ir turėjo 
ką pasakyti apie kitus dalykus, bet dabar viskas sukasi apie ma- 
žylę: ar pakankamai šiltai aprengta? O gal jai per karšta? Kiek 
pienelio išgėrė? Negana to, Ana visąlaik sukasi čia pat, tad aš 

jaučiuosi lyg šuniui penkta koja. Mano darbas - prižiūrėti vai- 
ką, kol Ana ilsisi, leisti jai atsipūsti. Atsipūsti - nuo ko? Be to, 
ji keistai nervinga. Visu kūnu jaučiu ją esant šalia, nuolat, slim- 
pinėjančią aplinkui, krūpčiojančią. Ji susigūžia kaskart prava- 
žiuojant traukiniui, kone pašoka suskambėjus telefonui. Juk jie 
tokie gležni, ar ne, sako ji, ir aš negaliu nesutikti. 

Išeinu iš namų ir švininėmis kojomis velkuosi penkias- 
dešimt jardų Blenheimo keliu iki jų namo. Anaiptol ne pasi- 
šokinėdama. Šiandien duris man atidaro ne ji, o jis, jos vyras. 
Tomas - kostiumuotas, batuotas, išsiruošęs į darbą. Visai pa- 
trauklus su tuo savo kostiumu - ne toks patrauklus kaip Sko- 
tas, smulkesnio sudėjimo, blyškesnis, žvelgiant iš arti - šiek 
tiek per arti viena kitos susodintomis akimis, bet vis tiek visai 
nieko. Apdovanoja mane plačia Tomo Kruzo šypsena ir išnyks- 
ta - liekame tik aš, ji ir kūdikis. 


2012 rugpjūčio 16, ketvirtadienis 
Popietė 


Išėjau iš to darbo! 

Jaučiuosi nepalyginamai geriau, tarsi dabar viskas būtų 
įmanoma. Aš laisva! 

Sėdžiu terasoje, laukiu, kol prapliups liūtis. Dangus virš 
galvos juodas, šmaižioja kregždės, sukdamos kilpas ir vis nir- 
damos žemyn, oras pritvinkęs drėgmės. Skotas grįš namo po 
kokios valandos, turėsiu jam pasakyti. Irzti jam teks tik kokią 
minutę ar dvi, aš jau sugebėsiu jį numaldyti. Be to, neketinu 
ištisas dienas dykaduoniauti namie, turiu šiokių tokių planų. 
Galėčiau pradėti mokytis fotografijos arba atidaryti kioską, 
prekiauti papuošalais. Galėčiau išmokti gaminti valgį. 

Kadaise, dar mokykloje, vienas mokytojas kartą pasakė 
man, kad aš - tikra meistrė perkurti save iš naujo. Anuomet ne- 
supratau, ką jis nori tuo pasakyti, maniau, tiesiog smaginasi pra- 
simanęs kai ką vinklaus, bet vėliau toks įvertinimas man ėmė vi- 
sai patikti. Bėglė, meilužė, žmona, padavėja, galerijos savininkė, 
auklė - ir tai dar ne visas sąrašas. Taigi - kuo norėčiau būti rytoj? 

Iš tiesų nė neketinau mesti to darbo, bet žodžiai patys iš- 
sprūdo iš burnos. Visi sėdėjome virtuvėje prie stalo: Ana su 
kūdikiu ant kelių ir Tomas, grįžęs kažko pasiimti, - tad jis irgi 
buvo ten, gėrė kavą, ir situacija man pasirodė pernelyg absur- 
diška, nebuvo jokios prasmės ten kiurksoti dar ir man. Negana 
to, jaučiausi nesmagiai, lyg kokia įsibrovėlė. 

— Aš susiradau kitą darbą, - leptelėjau net nesusimąsčiu- 
si. - Taigi, jūsų vaikelio prižiūrėti nebegalėsiu. 

Ana tik paskersakiavo į mane, vargu ar patikėjusi. 

— O, kaip gaila, - tiek tepasakė, ir buvo aišku, kad jai visai 
negaila. Netgi atrodė, kad lengviau atsikvėpė. Net nepaklausė, 
koks tas naujasis mano darbas, ir dėl to lengviau atsikvėpiau aš, 
nes nebuvau sumąsčiusi jokio įtikinamo pramano. 

Tomas, rodos, šiek tiek nustebo. 

— Mums tavęs trūks, - pasakė, bet tai - irgi netiesa. 

Dėl šito pasijus nusivylęs tik vienas žmogus - Skotas, tad 
reikia sugalvoti, ką jam suriesti. Galbūt pasakysiu, kad Tomas 
prie manęs kabinėjosi. Tada daugiau nekiltų jokių klausimų. 


2012 rugsėjo 20, ketvirtadienis 
Rytas 
Dar tik kelios minutės po septynių ir lauke žvarbu, bet šitoks 


grožis: sodelių juostos, sugulusios viena greta kitos, žalios ir 
sušalusios, laukiančios, kol saulėkaitos pirštai atšliauš nuo 

bėgių pusės ir įžiebs gyvybę. Aš atsikėlusi jau kelios valandos, 
negaliu miegoti. Neužmiegu jau kelias naktis iš eilės. Negaliu 
šito pakęsti, nepakenčiu nemigos labiau nei bet ko kito, tiesiog 
tysai lovoje, o smegenys važiuoja ratu: trink trink, trink trink. 
Niežti visą kūną. Norisi plikai nusiskusti galvą. 

Trokštu bėgti iš čia. Trokštu išvažiuoti, sėsti į kabrioletą ir 
lėkti keliais su nuleistu stogu. Noriu važiuoti į pajūrį, prie bet 
kokios jūros. Noriu pasivaikščioti paplūdimiu. Mudu su vy- 
resnėliu broliu ketinome tapti kelių bastūnais. Kokius planus 
mudu su Benu kūrėme! Na, iš tikrųjų daugiausia tai buvo Beno 
planai, jis buvo tikras svajoklis. Ketinome važiuoti motociklais 
iš Paryžiaus į Žydrąjį Krantą arba įveikti visą kelią Jungtinių 
Valstijų Ramiojo vandenyno pakrante nuo Sietlo iki Los An- 
dželo; ketinome sekti Če Gevaros pėdsakais iš Buenos Airių 
į Karakasą. Galbūt, jei būčiau visa tai ir nuveikusi, nebūčiau 
galiausiai atsidūrusi čia, nežinanti, ko griebtis toliau. O gal, jei 
būčiau visa tai nuveikusi, kaip tik ir būčiau kur esu - ir visiškai 
tuo patenkinta. Bet, žinoma, nieko panašaus nenuveikiau, nes 
Benas taip ir nenuvažiavo iki Paryžiaus, ką ten, jam nepavyko 
pasiekti netgi Kembridžo. Visi jo planai baigėsi A10 greitkelyje 
po sunkvežimio su priekaba ratais, sutraiškiusiais jam galvą. 

Ilgiuosi jo kiekvieną mielą dieną. Tikriausiai labiau nei 
bet ko kito. Jis - didžiulė skylė mano gyvenime, mano sieloje 
per patį vidurį. O gal tik viskas prasidėjo nuo jo. Nežinau. Net 
nežinau, ar tai tikrai išvis susiję su Benu, ar vis dėlto su vis- 
kuo, kas atsitiko po to, kas dėjosi nuo anų laikų. Rodos, vieną 
minutę viskas gražu ir puiku, aš viskuo patenkinta iriuosi per 
savo gyvenimą ir nieko man netrūksta, o po minutės jau norisi 
iš čia ištrūkti, blaškausi nerasdama sau vietos ir netverdama 
savame kailyje. 

Taigi - pėdinsiu pasikalbėti su psichoanalitiku! Gali būti 
keista patirtis, bet gali būti ir vienas juokas. Visada maniau, 

kad tikriausiai būtų smagu būti katalike, turėti galimybę pro- 
tarpiais vis atlikti išpažintį ir iškloti viską, kas spaudžia širdį, 
turėti ką nors, kas pasakytų, kad tau atleidžia, kad panaikina 
visas tavo nuodėmes, kad tu - vėl tarsi švarus lapas. 

Žinoma, tai ne visai tas pats ir aš šiek tiek nervinuosi, bet 
pastaruoju metu visai nebemiegu, o apie mano ketinimus žino 
Skotas. Pati jam pasakiau: man sunku kalbėtis apie tai su žmo- 
nėmis, kuriuos pažįstu, netgi tau vos prisiverčiu pasakyti. Ir 
jis atsakė, kad čia ir glūdi visa paslaptis: nepažįstamiems gali 
pasisakyti viską. Bet ir tai ne visai tiesa. Juk negali taip imti ir 
iškloti visut visko. Vargšas Skotas. Juk jis nežino nė pusės. Jis 
taip mane myli, kad man ima mausti visą kūną. Nenutuokiu, 
kaip jam taip pavyksta. Aš išprotėčiau. 

Vis dėlto turiu bent ko nors griebtis, o šitai - vis šioks 
toks veiksmas. Visi mano planai - mokytis fotografijos, lanky- 
ti kulinarų kursus, - kai pagalvoji, atrodo šiek tiek betiksliai, 
tarsi Žžaisčiau gyvenimą, užuot jį gyvenusi. Man reikia susirasti 
ką nors, ką privalau daryti, ką nors, kas nekeltų jokių abejo- 
nių. To, ką darau dabar, aš negaliu daryti - negaliu tiesiog būti 
žmona. Nesuprantu, kaip tai gali kitos, juk tai reiškia neveikti 
nieko, tik laukti. Laukti, kol tavo žmogus pareis namo, parneš 
tau savo meilę. Arba tai, arba tenka dairytis ko nors, kas pra- 


blaškytų. 


Vakaras 


Teko laukti. Paskirtas laikas buvo prieš pusvalandį, o aš vis dar 
čia, sėdžiu priimamajame, sklaidau Vogue ir galvoju, ar ne- 
vertėtų tiesiog atsistoti ir išeiti. Žinau, kad gydytojai amžiais 
užtrunka ir nespėja priimti visų ligonių laiku, bet čia juk ne 
šiaip gydytojas! Bent jau filmuose psichoanalitikas visada iš- 
spiria pacientą lauk, vos pasibaigia skirtosios penkiasdešimt 

minučių. Ką gi, Holivudas tikriausiai pasakoja apie kitus psi- 
choanalitikus, ne tuos, pas kuriuos tave nusiunčia Nacionalinė 
sveikatos apsaugos tarnyba. 

Jau stojuosi eiti pas registratorę ir pranešti jai, kad užsi- 
laukiau ir einu sau, bet čia atsilapoja gydytojo kabineto du- 
rys ir tarpdury išdygsta labai aukštas, išstypęs vyriškis, jis visa 
savo povyza spinduliuoja atsiprašymą ir tiesia man ranką. 

— Ponia Hipvel, labai atsiprašau, kad priverčiau jus lauk- 
ti, - sako jis, o aš tik nusišypsau ir atsakau, kad tai nieko tokio, 
ir tą pat akimirksnį pajuntu, kad viskas bus gerai, mat vos mi- 
nutės su juo pakako, kad išsyk apsiraminčiau. 

Tikriausiai paveikė jo balsas. Minkštas, žemas. Kalba jis 
su šiokiu tokiu akcentu, bet to aš ir tikėjausi iš gydytojo pavar- 
de Kamalis Abdičius. Spėju, kad bus įpusėjęs ketvirtą dešimtį, 
nors atrodo neįtikėtinai jaunas, gal dėl tamsios medaus spalvos 
odos. Jo rankos - galiu įsivaizduoti jas, delnais priglundančias 
prie manęs, bemaž jaučiu, kaip ilgi, dailūs jo pirštai liečia kūną. 

Nesikalbame apie jokius svarbius dalykus, šis pirmasis 
susitikimas - tik įžanga, tik bandymas susipažinti; jis manęs 
klausia, kokios bėdos kamuoja, o aš pasisakau apie panikos 
priepuolius, apie nemigą, apie tai, kaip naktimis guliu atmerk- 
tomis akimis, pernelyg įsibauginusi užmigti. Jis nori, kad pa- 
pasakočiau apie tai daugiau, bet aš kol kas dar tam nepasiruo- 
šusi. Klausia, ar vartoju narkotikus, ar geriu alkoholį. Pasakau 
jam, kad šiomis dienomis esu įklimpusi į kitas ydas; sugaunu jo 
žvilgsnį ir man pasirodo, kad jis supranta, apie ką kalbu. Tada 
pajuntu, kad reikėtų nusiteikti bent šiek tiek rimčiau, tad papa- 
sakoju apie uždarytą galeriją, apie tai, kad visąlaik jaučiuosi lyg 
kokia palaida bala, nerandu jokios krypties, kur galėčiau judėti 
toliau, be to, pernelyg daug laiko praleidžiu savo pačios galvo- 
je. Jis pats kalba nedaug, tik protarpiais įterpia žodį kitą, kad 
mane paakintų, bet aš noriu išgirsti jį kalbant, tad jau išeidama 
paklausiu, iš kur jis. 

— Iš Meidstono, - sako jis. - Kento grafystė. Bet prieš ke- 
letą metų persikrausčiau į Korlį. 

Jis žino, kad klausiau ne apie tai, ir apdovanoja mane plėš- 
ria šypsena. 

Skotas laukia manęs grįžtant namo, jis įbruka gėrimo tau- 
rę man į ranką ir nori viską sužinoti, kaip man sekėsi. Sakau 
jam, kad seansas praėjo normaliai. Klausia apie psichoanaliti- 
ką: ar man jis patikęs, ar atrodęs malonus žmogus? Normalus, 
pakartoju, nenoriu, kad nuskambėtų pernelyg entuziastingai. 
Skotas klausia, ar mes kalbėjomės apie Beną. Jis mano, kad visų 
mano bėdų priežastis - būtent Benas. Gal jis ir teisus. Galbūt 
jis pažįsta mane geriau, nei man atrodo. 


2012 rugsėjo 25, antradienis 
Rytas 


Pabudau šįryt anksti, bet išmiegojusi bent kelias valandas - vis 
pažanga, lyginant su praėjusia savaite. Kai tik išlipau iš lovos, 
jaučiausi beveik pailsėjusi, tad, užuot sėdėjusi terasoje, nuta- 
riau išeiti pasivaikščioti. 

Jau kuris laikas vis labiau ir labiau užsisklendžiau, pati 
to beveik nesuvokdama. Rodos, šiomis dienomis niekur kitur 
ir nenueinu, nebent į parduotuves, pilateso treniruotes ir pas 
psichoanalitiką. Retsykiais dar užsuku pas Tarą. Visą kitą lai- 
ką kiurksau namie. Nenuostabu, kad imu nebetverti savame 
kailyje. 

Išeinu iš namų, pasuku į dešinę, paskui - į kairę, į Kinglio 
gatvę. Praeinu „Rožės“ užeigą. Buvo metas, kai lankydavomės 
čia nuolat, nebeprisimenu, kodėl liovėmės. Man niekad čia 
labai ir nepatikdavo, pernelyg daug porų, ką tik peržengusių 

keturiasdešimtmetį: jie per daug geria ir vis dairosi aplink ko 
nors geriau, matyt, vis svarsto, ar pakaktų drąsos. Galbūt dėl 
to ir nebeužeiname čia - dėl to, kad man nepatikdavo. Praeinu 
užeigą, praeinu parduotuves. Nenoriu nuklysti toli, tik apsuk- 
siu nedidelį ratą, pramankštinsiu kojas. 

Malonu ištrūkus iš namų tokį ankstyvą rytą, kol dar ne- 
prasidėjusi skubra, kol mokiniai dar tik ruošiasi į mokyklą, dar 
nevažiuoja ir kasdieniai keleivius į darbą vežiojantys trauki- 
niai, gatvės švarios ir tuščios, prasidėjusi diena kupina galimy- 
bių. Dar sykį pasuku į kairę, prieinu skverelį su įrengta žaidimų 
aikštele - toks varganas mūsų žalumos sklypelis, bet geresnio 
neturime. Dabar čia - nė gyvos dvasios, bet po kelių valandų 
jau knibždėte knibždės mažylių, jų mamų ir pagal au pair pro- 
gramą dirbančių auklių. Bus čia ir bene pusė merginų iš pilate- 
so grupės, nuo galvos iki kojų apsitempusių sportiniais „Swea- 
ty Betty“ drabužėliais, besivaržančių, kuri grakščiau pasirąžys, 
rankose su lakuotais nagučiais gniaužiančių „Starbucks“ kavos 
puodelius. 

Parkelis lieka už nugaros, suku į Rozberi aveniu. Jei čia 
pasuksiu į dešinę, teks praeiti savo galeriją — tai, kas buvo 
mano galerija, o dabar tik tuščia vitrina, - bet ten sukti neno- 
riu, vis dar šiek tiek maudžia širdį. Aš taip stengiausi, kad ga- 
lerija sėkmingai veiktų. Netikusi vieta, netikęs ir laikas - prie- 
miesčiuose meno poreikis menkas, ypač kai tokia ekonominė 
padėtis. Tad suku į kairę, žingsniuoju pro „Tesco Express“ par- 
duotuvę, pro dar vieną kavinę, daugiausia lankomą vietos gy- 
ventojų, ir galiausiai - atgal, namų link. Jaučiu pilve plazdan- 
čius drugelius, po truputį imu nervintis. Baiminuosi susidurti 
su Votsonais, man visada nejauku juos išvydus - juk akivaizdu, 
kad jokio kito darbo aš taip ir nesusiradau, kad pamelavau, nes 
tiesiog nebenorėjau prižiūrėti jų vaiko. 

Tiksliau sakant, pasijuntu nesmagiai susidūrusi su ja. To- 
mas paprasčiausiai nekreipia į mane dėmesio. Bet Ana, regis, 
linkusi manyti, kad viskas yra asmeniška. Ji, be abejo, mano, 
kad mano trumpa auklės karjera nutrūko dėl to, kad man kaž- 
kuo neįtiko arba ji pati, arba jos dukrytė. Iš tikrųjų jos dukrytė 
visai niekuo dėta, nors ją, nuolat niauzgiančią, sunku pamilti. 
Viskas gerokai sudėtingiau, bet negaliu šito paaiškinti Anai. 
Šiaip ar taip, tai veikiausiai ir bus viena priežasčių, dėl kurių vis 
labiau užsisklendžiu: aš nenoriu matyti Votsonų. Širdies kam- 
putyje viliuosi, gal jie dar ims ir išsikraustys. Žinau, kad Anai 
čia nepatinka: ji nepakenčia to namo, nepakenčia traukinių, jai 
negera gyventi supamai jo buvusios žmonos daiktų. 

Stabteliu prie sankryžos, dirsteliu į požeminę perėją. Nuo 
šalčio ir drėgmės kvapo man nugara visada perbėga šiurpu- 
liukas, jausmas beveik toks, kaip pakėlus akmenį pasižiūrėti, 
kas po juo: samanos, kirminai, dirvožemis. Tai man primena 
vaikystę, kaip Žaisdavome sode, kaip su Benu eidavome prie 
tvenkinio ieškoti varlių. Žingsniuoju toliau. Gatvė tuščia - ne- 
matyti nei Tomo, nei Anos - ir kažkuri mano esybės dalis, ta, 
kuri negali atsispirti dramoms, lieka šiek tiek nusivylusi. 


Vakaras 


Skotas ką tik paskambino pranešti, kad jam teks dirbti iki vė- 
lumos, 0 tai anaiptol ne ta žinia, kurią būčiau norėjusi išgirsti. 
Jaučiuosi sudirgusi, nuo pat labo ryto, ir nepraeina iki šiol. Ne- 
galiu nustygti vienoje vietoje. Man reikia jo, reikia, kad jis grįž- 
tų namo ir mane nuramintų, o dabar jo sugrįžtant teks laukti 
dar ištisas valandas, smegenų karuselė vėl suksis ir suksis, ir 
suksis ratu, ir jau galiu neabejoti, kad manęs laukia dar viena 
bemiegė naktis. 


Negaliu paprasčiausiai sėdėti ir žiūrėti į pravažiuojančius 
traukinius, aš pernelyg įsielektrinusi, širdis plasta krūtinėje lyg 
paukščiukas, mėginantis išsiveržti iš narvelio. Įsispiriu į sanda- 
lus, lipu laiptais žemyn, išeinu pro laukujes duris į Blenheimo 
kelią. Beveik pusė aštuonių - gatvėje dar vienas kitas atsili- 
kėlis, besiskubinantis iš darbo namo. Nieko daugiau nematyti, 
tik girdėti vaikų, žaidžiančių sodeliuose iš kiemo pusės, šūks- 
niai - jie skuba pasimėgauti paskutine vasaros vakaro šviesa, 
kol mamos dar nepašaukė vidun vakarienės. 

Žingsniuoju gatve stoties pusėn. Prie dvidešimt trečiojo 
numerio akimirką stabteliu: o gal paskambinti į duris? Ką pa- 
sakyčiau? Kad pritrūkau cukraus? Kad užsinorėjau paplepėti? 
Jų pakeliamosios užuolaidos langus dengia tik iki pusės, bet 
viduje nieko nematyti. 

Einu toliau, sankryžos link, nė nesusimąsčiusi, pati do- 
rai net nepajutusi, nulipu į požeminę perėją. Įveikus maždaug 
pusę, virš galvos pradunda traukinys, ir tai išties didinga: ta- 
rytum būtų prasidėjęs žemės drebėjimas, visu kūnu jauti vir- 
pesius, nuo jų gyslose kunkuliuoja kraujas. Dirsteliu žemyn ir 
akis užkliūva už kažkokio skarmalo: ant žemės voliojasi plaukų 
raištis - tamsiai raudonas, sučiuręs, ištampytas. Veikiausiai jį 
numetė koks nors mėgėjas bėgioti ristele, bet aš kažkodėl pa- 
šiurpstu jį išvydusi ir skubinuosi kuo greičiau išnirti viršun, į 
saulėkaitą. 

Man žingsniuojant gatve atgal, pro šalį automobiliu pra- 
važiuoja jis, mūsų žvilgsniai susiduria, vos akimirką, ir jis man 
nusišypso. 

Reičelė 


2013 liepos 12, penktadienis 
Rytas 


Jaučiuosi išsekusi, galva it vatos prikimšta nuo miego. Kai ge- 
riu, beveik visai nemiegu. Išsijungiu kokiai valandai ar dviem, 
o paskui atsipeikėju, ir tada suka vidurius iš baimės, suka vi- 
durius nuo savęs pačios. O jeigu pasitaiko diena, kai negeriu, 
vakare nugrimztu į klampią miego bedugnę, gilią visiško nesą- 
moningumo būseną, o iš ryto negaliu deramai pabusti, negaliu 
nusikratyti snaudulio, miegas marina mane dar ištisas valan- 
das, kitąsyk - ir visą dieną. 

Šįryt vagone su manim vos keletas žmonių ir nė vienas 
nesėdi visai šalia. Niekas į mane nespokso, tad atsilošusi įsire- 
miu galva į langą ir užsimerkiu. 

Mane pažadina traukinio stabdžių žviegimas. Privažiavo- 
me semaforą. Šiuo metų laiku, tokią ryto valandą saulė šviečia 
tiesiai į pagelžkelės namų kiemus, tiesiog užtvindo juos švie- 
sa. Beveik jaučiu ją, jaučiu, kaip ryto saulėkaitos šiluma glosto 
man veidą ir rankas: aš sėdžiu prie pusryčių stalo, Tomas - 
priešais mane, aš basas kojas užsikėlusi ant jo, nes jo pėdos vi- 
sada šiltesnės už manąsias, mano žvilgsnis nukreiptas žemyn, 
į laikraštį. Jaučiu Tomo šypseną, jaučiu ir kaip kaistu, šiluma 
nuo krūtinės raudoniu užlieja kaklą, kaip visada, kai Tomas 
žiūri į mane tokiu ypatingu žvilgsniu. 

Mirkteliu ir Tomas išnyksta. Traukinys vis dar stovi. Ma- 
tau sodelyje Džesę, pas ją iš namo išeina kažkoks vyriškis. Jis 
kažką nešasi rankoje, galbūt kavos puodelį - pakeliu akis į jį 
ir staiga sumoju, kad tai - ne Džeisonas. Šitas vyriškis - aukš- 
tesnis, laibesnis, tamsesnio gymio. Jis - šeimos draugas, jis — 
jos brolis arba Džeisono brolis. Jis pasilenkia, stato puodelius 
ant kieme stovinčio metalinio staliuko. Jis - pusbrolis iš Aus- 
tralijos, atvažiavęs paviešėti porą savaičių; jis - senas Džeiso- 
no draugas, buvo pabrolys jų vestuvėse. Džesė žengia prie jo, 
abiem rankomis apglėbia per juosmenį ir lūpomis įsisiurbia 
jam į lūpas - ilgas, saldus bučinys. Traukinys trūkteli. 

Negaliu patikėti savo akimis. Giliai įtraukiu į plaučius 
oro - pasirodo, buvau sulaikiusi kvapą. Kodėl ji šitaip elgia- 
si? Juk Džeisonas myli ją, plika akimi matyti, jiedu laimingi. 
Negaliu patikėti, kad ji iškrėtė jam tokią kiaulystę, jis to nenu- 
sipelnė. Jaučiuosi karčiai nusivylusi, jaučiuosi lyg pati būčiau 
apgauta. Krūtinę sugniaužia toks pažįstamas peršulys. Esu tai 
patyrusi ir anksčiau. Tada, savaime aišku, ir mastas buvo ne 
tas, viskas buvo nepalyginamai intensyviau, bet tai ypatingos, 
atpažįstamos rūšies skausmas. Tokio nepamirši. 

Aš sužinojau taip, kaip, regis, šiais laikais sužinoma viskas: 
per elektroninį atsitiktinumą. Kartais tai būna žinutė - tekstas 
ar palikta balso pašte; mano atveju tai buvo elektroninis laiš- 
kas, tokia šiuolaikinė lūpdažio dėmė ant apykaklės. Tai iš tik- 
rųjų buvo atsitiktinumas, aš nieko nešniukštinėjau. Man buvo 
nevalia kišti nagų prie Tomo kompiuterio: jis nuogąstavo, kad 
galiu atsitiktinai ištrinti ką nors svarbaus arba spustelėti kokią 
nuorodą, kurios spustelėti nevertėtų, ir prileisti į kompiuterį 
virusų ar „trojanų“, ar dar ko nors. 

„Technologijos nėra ta sritis, kurios išmanymu galėtum 
pasigirti, ar ne, Reiče?“ - mestelėjo jis kartą, kai aš sugebėjau 
netyčia ištrinti visus adresus, buvusius jo elektroninio pašto 

dėžutės kontaktų aplanke. Taigi, kompiuterio liesti man nede- 
rėjo. Bet iš tikrųjų mano ketinimai buvo kuo geriausi, norėjau 
šiuo tuo maloniu kompensuoti tai, kad kurį laiką buvau surū- 
gusi ir nepakenčiama: kūriau planus ypatingai atšvęsti mūsų 
ketvirtąsias vestuvių metines, ištrūkti iš kasdienės aplinkos, 
prisiminti, kokie mes buvome anksčiau. Be to, norėjau, kad 
tai būtų staigmena, tad man reikėjo slapčia patikrinti jo darbo 
grafiką, aš tiesiog privalėjau pasižiūrėti. 

Aš iš tikrųjų nešniukštinėjau, nemėginau ieškoti prieka- 
bių ar kokių įkalčių, puikiai žinau, kad tai į nieką gera neveda. 
Nenorėjau būti viena iš tų bjaurių, įtarių žmonų, kurios krečia 
savo sutuoktinių kišenes. Kartą, kai jis prausėsi duše, jam kaž- 
kas paskambino ir aš atsiliepiau - jis liko labai nepatenkintas 
ir apkaltino mane, neva juo nepasitikiu. Ir aš pasijutau išties 
bjauriai - atrodė, kad jį smarkiai įskaudinau. 

Taigi, man reikėjo užmesti akį į jo darbo grafiką, o jis per 
skubą buvo palikęs savo nešiojamąjį kompiuterį įjungtą, mat 
išlėkė paknopstom, vėluodamas į susitikimą. Tai buvo ideali 
proga, tad aš peržvelgiau jo darbo kalendorių, įsiminiau kai 
kurias datas. O kai uždariau naršyklės langą su kalendoriumi, 
ekrane liko atidaryta jo elektroninio pašto dėžutė - buvo pri- 
sijungęs ir palikęs ją atdarą. Pačiame viršuje - laiškas iš kaž- 
ko, kieno adresas aboydeėcinnamon.com. Spustelėjau jį pelės 
klavišu. XXXXX. Tik tiek - iksų eilutė. Iš pradžių pamaniau - 
šlamštlaiškis, paskui susivokiau: bučiniai. 

Tai buvo atsakymas į Tomo laišką, išsiųstą prieš kelias va- 
landas, kelios minutės po septynių, kol aš dar apymigė volio- 
jausi mūsų lovoje. 


Vakar vakare užmigau galvodamas apie tave, svajojau bu- 
čiuoti tavo lūpas, tavo krūtis, tavo šlaunis iš vidinės pu- 


sės. Širyt pabudus galvoje buvai vien tik tu, beprotiškai 

geidžiu tave paliesti. Nesitikėk, kad išgysiu nuo šito pa- 
mišimo, aš negaliu, pamišimas dėl tavęs - nepagydomas. 


Tada jau perskaičiau ir kitus jo laiškus, suslėptus aplanke, pa- 
vadintame „Admin“. Jų buvo bent kelios dešimtys. Sužinojau, 
kad jos vardas - Ana Boid ir kad mano vyras ją įsimylėjęs. Jis 
pats jai tai sakė, dažnai. Tvirtino iki šiol dar niekad nepatyręs 
tokio jausmo, suokė negalįs sulaukti, kada galėsiąs būti su ja, 
žadėjo, kad jau neilgai trukus jie būsią kartu. 

Man trūksta žodžių apsakyti, kaip jaučiausi aną dieną, bet 
dabar, sėdėdama traukinyje, netveriu pykčiu, nagai sminga į 
delną, akis graužia ašaros. Plyksteli svilinantis įtūžis. Jaučiuosi 
taip, lyg kažkas būtų išplėšta iš manęs. Kaip ji šitaip galėjo? 
Kaip Džesė galėjo šitaip pasielgti? Kas jai užėjo? Jūs tik pažvel- 
kite, koks puikus jų gyvenimas, kaip gražiai jie gyvena! Niekad 
nesuprasdavau, kodėl žmonės taip lengvapėdiškai nekreipia 
dėmesio į žaizdas, kurias palieka sekdami, kur veda širdis. Ir 
kas pasakė, kad sekti, kur veda širdis, - gerai? Tatai gryniau- 
sias egoizmas, savanaudiškas siekis užgrobti viską. Mane užlie- 
ja neapykantos banga. Jei susidurčiau su ta moterim dabar, jei 
susidurčiau su Džese, spjaučiau jai į veidą. Iškabinčiau jai akis. 


Vakaras 


Kažkoks gedimas geležinkelio linijoje. Greitasis traukinys, 
17.56 išvykstantis į Stoką, buvo atšauktas, tad visi jo keleiviai 
susigrūdo į manąjį, vagonas sausakimšas, sėstis nebėra kur, 
pilna ir stovinčiųjų. Aš, laimė, dar spėjau atsisėsti, bet ne prie 
lango, o prie tarpo, tad čia pat grumdosi kūnai, spaudžiasi man 
prie peties ir prie kelio, skverbiasi į mano erdvę. Vos susilaikau 
jų nenustūmusi, norisi atsistoti ir blokšti juos tolyn nuo savęs. 
Karštis telkėsi visą dieną, veržėsi apie mane it koks gniaužtas, 

jaučiuosi taip, lyg kvėpuočiau pro kaukę. Visi langai atviri, ir 
vis tiek, nors traukinys juda, vagone nėra kuo kvėpuoti, tiesiog 
sandari metalinė dėžė. Nepajėgiu įtraukti pakankamai deguo- 
nies į plaučius. Ima pykinti. Galvoje be paliovos sukasi šio ryto 
scena kavinėje, visąlaik rodosi, tarsi aš vis dar ten, prieš akis vis 
stovi jų veidai, jų išraiška. 

Dėl šito kaltinu Džesę. Šįryt buvau visiškai apnikta min- 
čių apie Džeisoną ir Džesę, apie tai, ką ji padarė ir kaip jausis 
jis, apie neišvengiamą bandymą aiškintis santykius, kai jis ga- 
liausiai sužinos ir kai jo pasaulis subyrės taip pat, kaip subyrė- 
jo manasis. Sliūkinau gatve it apdujusi, nekreipdama dėmesio, 
kur neša kojos. Taip nesusimąsčiusi ir įžengiau į kavinę, į ku- 
rią užsuka visi iš „Huntingdon Whiteley“. Pastebėjau juos tik 
įėjusi vidun, ir buvo jau per vėlu apsisukti ir sprukti: jie jau 
žiūrėjo į mane, pirmą akimirksnį visų akys išsiplėtė, bet tuojau 
pat jie susizgribo prisisegti šypsenas. Martinas Mailsas su Saša 
ir Harieta, trigubas nesmagumas - mojantys man, kviečiantys 
prieiti. 

- Reičele! - šūktelėjo Martinas; išskėtęs rankas sugriebė 
mane, prisitraukė artyn, suspaudė glėbyje. Aš šito nesitikėjau, 
mano rankos atsidūrė tarp mudviejų, prispausti pirštai tik ne- 
vikriai grabaliojo jo kūną. Saša ir Harieta nusišypsojo ir atsar- 
giai pakštelėjo orą netoli mano skruostų, stengdamosi nepri- 
kišti lūpų per arti. - Ką gi tu čia veiki? 

Ilgą, ilgą akimirksnį mano smegenys buvo visiškai ištuš- 
tėjusios. Pajutau, kaip kaista veidas, sumojau, kad darosi tik 
blogiau, tad per prievartą susijuokiau iš išspaudžiau: 

— Atvykau pokalbio. Pokalbio. 

— Ak štai kaip. - Martinui nepavyko nuslėpti nuostabos, o 
Saša su Henrieta sulinksėjo ir nusišypsojo. - Su kuo? 

O man iš galvos išgaravo visos viešųjų ryšių bendrovės. 
Neįstengiau prisiminti net vienos vienintelės. Nesugalvojau ir 

jokios nekilnojamojo turto agentūros, ką ir kalbėti apie tokią, 
kuri galbūt iš tikrųjų ieško darbuotojų. Taip ir stypsojau smi- 
liumi minkydama apatinę lūpą, linguodama galvą, kol Marti- 
nas galiausiai tarė: 

— Paslaptis, ar ne? Kai kurios bendrovės tikrai keistai el- 
giasi, tiesa? Nepageidauja, kad kam nors ką nors prasitartum, 
kol nepasirašyta sutartis ir oficialiai dar nesi jų darbuotoja. 

Tai buvo skiedalai ir jis pats tai žinojo, surietė tai, kad 
mane išgelbėtų, bet niekas juo nepatikėjo. Tiesa, apsimetė, kad 
patikėjo, ir sulinksėjo galvomis. Harieta ir Saša žvelgė man per 
petį durų pusėn, jos jautėsi nesmagiai dėl manęs ir troško ko- 
kios nors išeities išsikapanoti iš padėties. 

— Einu, užsisakysiu kavos, - tariau. - Nenorėčiau pavė- 
luoti. 

Martinas delnu palietė man alkūnę ir pasakė: 

— Malonu buvo tave pamatyti, Reičele. 

Jo gailestį bemaž galėjai ranka pačiupinėti. Anksčiau nie- 
kada nesuprasdavau, kaip yra gėdinga, kai tavęs gailisi, - tik 
pastarieji metai ar dveji privertė suprasti. 

Iš pradžių ketinau traukti į Holborno biblioteką Teobaldo 
gatvėje, bet supratau, kad šito neištversiu, tad nužingsniavau į 
Regento parką. Nuėjau į patį galą, iki zoologijos sodo. Atsisė- 
dau plataninio klevo paunksnėje, galvodama apie tuščias die- 
nos valandas, kurias turėsiu kaip nors prastumti, vis sukdama 
galvoje pokalbį kavinėje, prisimindama, kaip atrodė Martino 
veidas, kai jis su manim atsisveikino. 

Turbūt nebuvau taip prasėdėjusi nė pusvalandžio, kai sus- 
kambo mano mobilusis. Ir vėl Tomas - skambino laidiniu tele- 
fonu, iš namų. Mėginau įsivaizduoti jį, dirbantį nešiojamuoju 
kompiuteriu mūsų saulės nutviekstoje virtuvėje, bet vaizdinį 
gadino įkyriai besibraunančios jo naujojo gyvenimo detalės. 
Juk kažkur ten, fone, yra ir ji, pliko arbatą ar maitina mažylę, 

jos šešėlis krinta ant jo. Neatsiliepiau, laukiau, kol įsijungs bal- 
so paštas. Įbrukau telefoną atgal į rankinę ir stengiausi jį už- 
miršti. Nieko nebenorėjau girdėti, tiktai ne šiandien, ši diena ir 
šiaip jau bjauri, o juk dar rytas, dar nėra nė pusės vienuoliktos. 
Ištvėriau gal dešimt minučių, kol vėl išsitraukiau telefoną ir įsi- 
jungiau balso paštą. Suėmiau save į nagą, ruošdamasi kankynei 
išgirsti jo balsą — tą balsą, kuriame kalbant su manim kadaise 
skambėdavo juokas, kuris kadaise būdavo kupinas lengvumo, 
o dabar tik žeria priekaištus, bando paguosti ar gailisi, - bet 
balsas buvo ne tas. 

— Reičele, tai Ana. 

Aš išjungiau įrašą. Man pristigo kvapo, neįstengiau ap- 
raminti įsišėlusių smegenų, panižo visą kūną, tad atsistojau, 
nudrožiau iki kampinės parduotuvės Tičfildo gatvėje, nusi- 
pirkau keturias skardines džino su toniku, tada grįžau atgal 
į savo kampelį parke. Atsidariau pirmą skardinę, išmaukiau 
kaip įmanydama greičiau, atsidariau antrą. Sėdėjau nugara į 
taką, kad nematyčiau bėgiotojų ristele ir mamų, stumiančių 
vežimėlius, ir turistų: nematydama jų galėjau, kaip vaikas, įsi- 
vaizduoti, kad ir jie nemato manęs. Tada vėl įsijungiau balso 
paštą. 

— Reičele, tai Ana. - Ilga pauzė. - Turiu tau kai ką pasakyti 
apie tuos skambučius. - Dar viena ilga pauzė - kalbėdama su 
manim, ji daro dar ką nors kitką, dirba kelis darbus iš karto, 
kaip įprasta devyndarbėms žmonoms ir motinoms, dėlioja į 
vietas daiktus, krauna drabužius į skalbimo mašiną. - Klausyk, 
žinau, kad tau nelengvas metas, - sako ji, tarsi pati būtų niekuo 
dėta dėl mano širdgėlos, - bet tu negali nuolat šitaip skambi- 
nėti mums naktimis. - Ji kalba suirzusi, kapodama žodžius. — 
Negerai jau vien tai, kad tavo skambučiai pažadina mus, bet 
skambinėdama tu pažadini ir Evę, o to jau tikrai negaliu leisti. 
Mums ir taip tenka pavargti, kol ją užmigdome. 

Mums ir taip tenka pavargti, kol ją užmigdome. Mums. 
Mes. Mūsų mažutė šeima. Mūsų problemos ir mūsų kasdieniai 
ritualai. Suknista kalė. Gegutė, padėjusi kiaušinį į mano lizdą. 
Ji viską iš manęs atėmė. Ji viską iš manęs atėmė ir dabar skam- 
bina pasakyti, kad mano sielvartas sukelia jai rūpesčių? 

Ištuštinu antrą skardinę, gurkšteliu iš trečios. Kraujas iš- 
nešioja alkoholį po visą organizmą, bet palaima trunka vos ke- 
lias minutes, paskui suima šleikštulys. Net man toks greitis per 
didelis, privalau sulėtinti tempą, jei nesulėtinsiu, atsitiks kas 
nors bloga. Ką nors iškrėsiu, ko vėliau teks gailėtis. Pavyzdžiui, 
atskambinsiu Anai, pasakysiu, kad man nusispjaut į ją, nusi- 
spjaut į jos šeimą, nusispjaut, jei jos vaikas niekad gyvenime 
negaus deramai išsimiegoti. Ir dar pasakysiu, kad tuos pačius 
žodžius, kuriuos sakė jai - nesitikėk, kad išgysiu nuo šito pa- 
mišimo, - jis sakė ir man, kai tik mudu tapome pora, tiksliau, 
parašė laiške, išpažindamas savo neblėstančią aistrą man. Tai 
netgi ne jo paties žodžiai, šią frazę jis pavogė iš Henrio Mile- 
rio. Viskas, kas teko jai, - tik dėvėta prekė. Norėčiau sužino- 
ti, kaip ji dėl to jaučiasi. Noriu atskambinti ir paklausti: nagi, 
Ana, kaip tu jautiesi gyvendama mano namuose, apsupta mano 
pirktų baldų, miegodama lovoje, kuria su juo ne vienus metus 
dalijausi aš, maitindama vaiką prie virtuvės stalo, ant kurio jis 
mane dulkino? 

Man vis dar labai keista, kad jie taip ir liko gyventi ten, 
tame pačiame name, mano name. Kai jis man tai pasakė, nega- 
lėjau patikėti. Man tas namas labai patiko. Tai aš primygtinai 
įkalbinėjau jį pirkti, net ir tokioje vietoje. Man patiko gyventi 
prie geležinkelio, patiko stebėti pro šalį dundančius trauki- 
nius, patiko jų klausytis - ne tarpmiestinio ekspreso švilpimo, 
bet senamadiško gremėzdo geležinių ratų trinksėjimo. Tomas 
tvirtino, kad amžinai taip nebus, kad galų gale ir čia bus nu- 
tiesta šiuolaikinė linija, ir tada man teliks greitųjų traukinių 

švilpimas, bet aš netikėjau, kad iš tikrųjų taip ir atsitiks. Mielai 
būčiau ir likusi gyventi ten, būčiau išpirkusi jam priklausančią 
namo dalį, jei tik būčiau turėjusi pinigų. Bet neturėjau, o skir- 
damiesi mes neradome pirkėjo, sutinkančio mokėti padorią 
sumą, tad Tomas pasakė pats išpirksiąs manąją dalį ir gyven- 
siąs ten tol, kol atsiras kas nors, kas nupirks namą ne pusvel- 
čiui. Bet pirkėjo jis taip ir nerado, užtat ten atsikraustė gyventi 
ji, jai namas patiko taip pat, kaip ir man, tad jie nutarė ir nebe- 
sikelti niekur kitur. Turbūt ji jaučiasi labai saugiai ir tvirtai, ne- 
abejoja nei savimi, nei jųdviejų ryšiu, jeigu jai nė motais minti 
tuos pačius takus, kuriuos prieš ją jau mynė kita moteris. Vei- 
kiausiai ji neįžvelgia manyje jokios grėsmės. O aš galvoju apie 
Tedą Hijuzą, apie tai, kaip jis parsivedė Asiją Vevil į tuos pačius 
namus, kuriuose gyveno su Silvija Plat, apie tai, kaip ji dėvė- 
jo Silvijos drabužius, kaip šukuodavosi plaukus su jos šepečiu. 
Noriu paskambinti Anai ir priminti, kad Asija gyvenimą baigė 
įkišusi galvą į orkaitę, visai taip pat, kaip ir Silvija.“ 

Tikriausiai buvau užmigusi, džino ir kaitrios saulės už- 
liūliuota. Pabudau staigiai, su krūpsniu, ir suskatau graibstytis 
aplinkui rankinės. Ji tebebuvo, kur buvusi. Man perštėjo odą: 
visa buvau apnikta skruzdėlių, jos kirbėjo plaukuose, ant kak- 
lo, krūtinės. Pašokusi puoliau purtyti jų nuo savęs. Du paaug- 
liukai, už kokių dvidešimties jardų spardę vienas kitam futbo- 
lo kamuolį, sustojo ir įsistebeilijo į mane - spoksojo leipdami 
juokais. 

Traukinys sustoja. Mes beveik priešais Džesės ir Džei- 
sono namus, bet aš per žmones nematau, kas dedasi kitoje 


* Kalbama apie amerikiečių poetę Sylvią Plath (1932-1963) ir jos vyrą Tedą Hughesą (1930- 
1998). Kamuojama depresijos 1962 m. S. Plath nusižudė, o T. Hughesas tais pačiais metais jau 
buvo užmezgęs romaną su Assia Wevill (1927-1969). Ši, kartu su ketverių metų dukterimi, 
1969 m. nusižudė tokiu pat būdu kaip ir S. Plath prieš šešerius metus (viryklės dujomis). (Čia 
ir toliau - vert. past.) 

geležinkelio pusėje, vagonas pernelyg prisigrūdęs. Svarstau, ar 
jie ten, ar jis Žino, ar išėjo iš namų, o gal tebegyvena kaip anks- 
čiau, ir atradimas, kad gražus jų gyvenimas yra melas, jo dar 
tik laukia. 


2013 liepos 13, šeštadienis 
Rytas 


Net nepažiūrėjusi į laikrodį žinau: laikas dabar tarp be pen- 
kiolikos aštuonios ir penkiolikos po aštuonių. Laiką nuspėti 
padeda šviesos sodrumas, iš gatvės už lango sklindantys gar- 
sai, taip pat ir siurblio ūžimas: Ketė siurbia kilimą koridoriuje 
kaip tik už mano kambario durų. Šeštadieniais ji visada keliasi 
anksti ir kimba kuopti namų, kiekvieną mielą šeštadienį, kad 
ir kas būtų. Gali būti jos gimimo diena, gali būti Prisikėlimo 
rytas - jei tik tai bus šeštadienis, Ketė būtinai anksti šoks iš 
lovos tvarkytis. Ji tvirtina, esą tai puikus būdas apvalyti tiek 
namus, tiek sielą, šitaip ji įsikraunanti geram savaitgaliui, ne- 
gana to, ji kuopiasi aerobikos ritmu, tad nebereikia jokio spor- 
to klubo. 

Man tai nė kiek netrukdo tas ankstyvą rytą ūžiantis siur- 
blys - aš šiaip ar taip nebemiegu. Negaliu miegoti rytais, man 
nepavyksta palaimingai snūduriuoti iki vidurdienio. Pabundu 
staigiai, trūksmingas alsavimas stringa gerklėje, burnoje lyg 
arklių pristovėta, ir iškart suprantu: viskas. Pabudau. Ir kuo 
labiau trokštu vėl nugrimzti į užmarštį, tuo labiau nieko ne- 
išeina. Gyvenimas ir šviesa manęs nebepaleidžia. Guliu klau- 
sydamasi smagaus, primygtinio Ketės bruzdesio, galvoju apie 
krūvelę drabužių, pamestų prie geležinkelio, galvoju apie Dže- 
sę, ryto saulėkaitoje bučiuojančią meilužį. 

Visa diena išsidriekusi priešais mane, ir neturiu kuo už- 
pildyti net vienos jos minutės. 

Galėčiau nueiti į ūkininkų turgų, galėčiau nupirkti elnie- 
nos ar itališko kumpio ir praleisti dieną gamindama valgį. 

Galėčiau drybsoti ant sofos su puodeliu arbatos, įsijungu- 
si „Šeštadienio virtuvės“ laidą per televiziją. 

Galėčiau apsilankyti sporto klube. 

Galėčiau sukurpti naują gyvenimo aprašymą. 

Galėčiau palūkėti, ko! Ketė išeis iš namų, ir pašokėti į gė- 
rimų parduotuvę parsinešti poros butelių „Sauvignon Blanc“. 

Aname gyvenime aš irgi pabusdavau anksti, mane paža- 
dindavo pro šalį bildantis 08.04 traukinys; atsimerkdavau ir 
klausydavausi, kaip į langą teška lietaus lašai. Jusdavau jį ša- 
lia: mieguistą, visą šiltą, sukietėjusiu kotu. O paskui jis eidavo 
parsinešti laikraščių, aš iškepdavau plaktos kiaušinienės, sėdė- 
davome virtuvėje ir gerdavome arbatą, traukdavome į kavinę 
vėlyvų priešpiečių, sumigdavome priešais televizorių, apsivi- 
ję kits kitą rankomis ir kojomis. Įsivaizduoju, kad dabar jam 
viskas kitaip, jokio tingaus šeštadieninio sekso, jokios plak- 
tos kiaušinienės, dabar jis mėgaujasi kitokiais džiaugsmais, 
maža veblenančia mergyte, įsispraudusia tarp jo ir jo žmonos. 
Kaip tik dabar ji veikiausiai mokosi tarti pirmuosius žodžius, 
„mama“ ir „tete“, čirškauja slapta mažų vaikų kalba, kurios nie- 
kas, išskyrus tėvus, nesupranta. 

Skausmas, sunkus ir kietas, stirkso įstrigęs krūtinėje per 
patį vidurį. Negaliu sulaukti, kol Ketė išeis iš namų. 


Vakaras 
Keliauju pasimatyti su Džeisonu. 


Visą dieną pratūnojau savo kambaryje laukdama, kad 
Ketė kur nors išsinešdintų, o aš galėčiau ramiai išgerti. Bet 

nesulaukiau. Ji sėdėjo kaip prikalta svetainėje, „tvarkydama 
šiokius tokius susikaupusius reikalus“. Vakarop nebegalėjau 
ištverti nei kiurksojimo ankštame kambarėlyje, nei nuobo- 
dulio, tad pasakiau Ketei, kad eisiu pasivaikščioti. Nuėjau į 
„Kviečių pėdą“ - didelę, jokių pažįstamų nelankomą kavinę 
netoli pagrindinės gatvės, išgėriau tris dideles taures vyno. 
Prisidūriau dvi taureles „Jack Daniel's“. Paskui nudrožiau į 
stotį, nusipirkau porą skardinių džino su toniku ir įlipau į 
traukinį. 

Važiuoju pasimatyti su Džeisonu. 

Na ne, neketinu brautis pas jį į svečius. Neketinu išdygti 
ant jo slenksčio ir pabelsti į duris. Nieko panašaus. Jokių be- 
protiškų veiksmų. Noriu tik pravažiuoti pro šalį, pažvelgti pro 
traukinio langą. Vis tiek neturiu daugiau ką veikti, o grįžti į na- 
mus netraukia. Aš tik noriu jį pamatyti. Noriu pamatyti juos. 

Tai visai nekoks sumanymas. Pati žinau, kad tai prastas 
sumanymas. 

Bet kas blogo dėl to gali atsitikti? 

Važiuosiu į Justoną, ten apsisuksiu ir grįšiu atgal. (Man 
patinka traukiniai, ir kas čia tokio? Traukiniai - nuostabus da- 
lykas..) 

Anksčiau, kol aš vis dar buvau aš, svajodavau apie roman- 
tiškas keliones traukiniu su Tomu. (Kelionė iš Oslo į Bergeną 
penktųjų mūsų vestuvių metinių proga, kelionė Žydruoju trau- 
kiniu Pietų Afrikoje - jo keturiasdešimtmečio proga.) 

Palauk, nesiblaškyk, tuojau važiuosime pro juos. 

Šviesa ryški, bet vaizdas vis tiek neryškus. (Dvejinasi aky- 
se. Užmerk vieną. Geriau.) 

Štai jie! Ar tai tikrai jis? Stovi terasoje. Ar ne? Ar tai tikrai 
Džeisonas? Ar tai tikrai Džesė? 

Noriu labiau prisiartinti. Kaip reikiant neįžiūriu. Noriu 
atsidurti arčiau jų. 

Nebevažiuosiu į Justoną. Išlipsiu Vitnyje. (Išlipti Vitnyje 
nieku gyvu nereikėtų, pernelyg pavojinga - o kas, jei mane pa- 
matys Tomas ar Ana?) 

Išlipsiu iš traukinio Vitnyje. 

Netikęs sumanymas. 

Netgi labai prastas sumanymas. 

Kitapus tako vagone sėdi kažkoks vyras - šviesūs smėlio 
spalvos plaukai, bet ne visai šviesūs, bemaž rusvi. Jis žiūri į 
mane ir šypsosi. Noriu ką nors jam pasakyti, bet žodžiai iš- 
nyksta, tiesiog išgaruoja man nuo liežuvio anksčiau, nei spėju 
pamėginti juos ištarti. Jaučiu jų skonį, bet pati nesuprantu, sal- 
dūs ar rūgštūs. 

Ar jis maloniai šypsosi man, ar pašaipiai vypso? Ir šito 
nesuprantų. 


2013 liepos 14, sekmadienis 
Rytas 


Širdis daužosi, rodos, ne krūtinėje, o galugerklyje, garsiai ir ne- 
jaukiai. Burna perdžiūvusi, skausminga ryti seiles. Apsiverčiu 
ant šono, veidu į langą. Užuolaidos užtrauktos, bet prasismel- 
kianti šviesa vis tiek gildo akis. Keliu ranką prie veido, prispau- 
džiu pirštus prie akių vokų, trinu, mėgindama ištrinti maudulį. 
Panagės priskretusios purvo. 

Kažkas negerai. Akimirką jaučiuosi, tarsi krisčiau, tarsi 
lova po mano kūnu būtų staiga išnykusi. Praėjusi naktis. Kaž- 
kas atsitiko. Oras aštriai įsiveržia man į plaučius, atsisėdu - per 
staigiai, širdis maskatuoja, galva tvinkčioja. 

Laukiu, kol grįš atmintis. Kartais tai šiek tiek užtrunka. 
Kartais prisiminimai stoja prieš akis per kelias sekundes. Kar- 
tais nebesugrįžta niekad. 

Kažkas atsitiko, kažkas negero. Buvo ginčas. Pakelti bal- 
sai. Ir kumščiai? Nežinau, neprisimenu. Aš buvau bare, paskui 
sėdau į traukinį, buvau stotyje, buvau gatvėje. Blenheimo ke- 
lias. Aš atsidūriau Blenheimo kelyje. 

Siūbteli tarsi viską šluojanti banga - kraują stingdanti 
baimė. 

Kažkas atsitiko, tikrai žinau. Nesurenku jokio reginio, bet 
jausmas išlikęs. Burnoje skauda, lyg būčiau iš vidaus įsikan- 
dusi skruostą, liežuviu jaučiu metalinį kraujo prieskonį. Man 
svaigsta galva, pykina. Subruku pirštus į plaukus, persibraukiu 
viršugalvį. Ir staiga krūpteliu. Dešinėje galvos pusėje užčiuopiu 
gumbą, jautrų, skausmingą. Plaukai prikrešėję kraujo. 

Aš suklupau, štai kas. Ant laiptų, Vitnio stotyje. Ir tren- 
kiausi į kažką galva? Prisimenu, važiavau traukiniu, bet po 
to - juodumos plynė, tuštuma. Giliai alsuoju, stengdamasi ap- 
maldyti plastančią širdį, pažaboti krūtinę semiančią paniką. 
Galvok. Taigi - ką aš veikiau? Buvau bare, sėdau į traukinį. 
Vagone su manim buvo kažkoks žmogus, dabar prisimenu, ru- 
daplaukis. Jis nusišypsojo man. Rodos, netgi užkalbino mane, 
bet nebeprisimenu, ką sakė. Ir tai dar ne viskas, turėčiau pri- 
siminti apie jį dar kažką, bet prisiminimo negaliu pasiekti, jis 
nugrimzdęs kažkur juodumoje. 

Man baisu, bet pati nežinau, ko bijau, ir tai tik dar labiau 
kursto baimę. Net nežinau, ar iš tikrųjų yra ko bijoti. Apžvelgiu 
kambarį. Telefono ant staliuko prie lovos nėra. Rankinė nesi- 
mėto ant grindų, nėra jos ir ant kėdės atlošo, kur paprastai pa- 
kabinu. Bet, reikia manyti, pareidama ją turėjau, nes aš viduje, 
vadinasi, turėjau raktus. 

Išsiropščiu iš lovos. Aš nuoga, Akis užkliūva už atspindžio 
visu ūgiu dideliame spintos veidrodyje. Rankos dreba. Skruos- 
tai išterlioti blakstienų tušu, apatinė lūpa prakirsta. Kojos nu- 
sėtos mėlynėmis. Mane supykina. Klesteliu atgal ant lovos, 

įremiu galvą į kelius, laukiu, kol atslūgs šleikštulio banga. Pas- 
kui atsistoju, pastveriu chalatą, praveriu kambario duris - vos 
per plyšelį. Bute tylu. Nežinia kodėl, bet esu tvirtai įsitikinu- 
si, kad Ketės nėra namie. Gal ji įspėjo mane nakvosianti pas 
Damieną? Man kažkodėl atrodo, kad ji kaip tik taip ir sakė, 
tik neprisimenu kada. Prieš man išeinant? Ar gali būti, kad aš 
kalbėjausi su ja vėliau? Ant pirštų galiukų ištykinu į koridorių. 
Matau, kad Ketės kambario durys atviros. Užmetu akį vidun. 
Lova paklota. Gali būti, kad ji jau spėjo atsikelti ir pasikloti 
lovą, ir vis dėlto nemanau, kad būtų šiąnakt čia nakvojusi - vis 
šioks toks palengvėjimas. Jei Ketės čia nėra, jei ji nei matė, nei 
girdėjo šiąnakt manęs pareinant, tai reiškia, kad bent nežino, 
kokios apverktinos aš būklės. Tai neturėtų būti itin reikšminga, 
bet yra: dėl kokio nors įvykio mane apninkančio gėdos jausmo 
stiprumas būna tiesiogiai proporcingas ne tik situacijos bjau- 
rumui, bet ir įvykį mačiusių žmonių skaičiui. 

Pasiekus laiptus man vėl apsvaigsta galva, tvirtai įsikimbu 
į turėklus. Tai viena iš mano didžiųjų baimių (kita - siaubingai 
bijau vidinio kraujavimo į pilvą, kai galutinai išeis iš rikiuo- 
tės kepenys) - kad vieną dieną nusirisiu nuo laiptų ir nusi- 
suksiu sprandą. Vos pagalvojus apie tai darosi bloga. Traukia į 
lovą, bet pirmiau reikia susirasti rankinę, pasitikrinti telefoną. 
Mažų mažiausiai turiu sužinoti, ar neišmėčiau kreditinių kor- 
telių. Taip pat privalau žinoti, kada ir kam skambinau. Mano 
rankinė nudrėbta koridoriuje, prie pat laukujų durų. Džinsų ir 
apatinių jukinys mėtosi šalia, net nuo laiptų užuodžiu šlapimo 
tvaiką. Stveriu rankinę, knisuosi telefono - jis čia, ačiū Dievui, 
drauge su sauja sumaigytų dvidešimtinių ir kruvinų „Kleenex“ 
servetėlių. Mane supykina, šįkart jau smarkiau, pajuntu tulžies 
kartumą galugerklyje ir pasileidžiu tekina, bet vonios pasiekti 
nesuspėju, išsivemiu ant kilimo laiptų pusiaukelėje. 

Man būtinai reikia atsigulti. Jeigu neatsigulsiu, nualpsiu ir 
nusirisiu žemyn. Jovalą iškuopsiu paskui. 

Užlipusi viršun įjungiu telefoną į tinklą ir išsitiesiu ant 
lovos. Lėtai, atsargiai pakeliu galūnes, kad galėčiau apžiūrėti. 
Kojos nusėtos mėlynėmis, virš kelių — tokių dažnai įsitaisai, 
kai prisigeri, tipiškos kraujosruvos, atsirandančios, kai nuolat 
kliuvinėji už daiktų. Žymės ant žastų vis dėlto kelia daugiau 
nerimo: tamsūs, ovalūs įspaudai, panašūs į pirštų žymes. Tai 
dar nebūtinai reiškia ką nors grėsminga, esu jau turėjusi tokių 
mėlynių, dažniausiai - po to, kai kas nors mėgindavo pakelti 
mane parkritusią. Gumbas galvoje - jau prasčiau, bet jį įsitai- 
syti galėjau kokiomis nors visai nekaltomis aplinkybėmis, tar- 
kime, sėsdama į automobilį. Galbūt parvažiavau namo taksi. 

Pasiimu telefoną. Randu dvi žinutes. Pirmoji - iš Ketės, 
gauta kelios minutės po penkių, Ketė klausia, kur aš išsidangi- 
nusi. Ji nakvosianti pas Damieną, tad iki rytojaus. Ir dar pridu- 
ria, kad viliasi, jog aš negeriu viena. Antroji žinutė - iš Tomo, 
gauta penkiolika po dešimtos. Išgirdusi jo balsą taip persigąs- 
tu, kad vos neišmetu telefono iš rankos, - jis rėkia: 

— Viešpatie Dieve, Reičelė, kas su tavim darosi? Aš viso 
šito jau sotus iki kaklo, aišku tau? Ką tik beveik visą valandą 
zujau automobiliu po apylinkes tavęs ieškodamas. Tu kaip rei- 
kiant išgąsdinai Aną, ar žinai tai? Ji pamanė, kad tu tuoj... ji 
pamanė, kad tu... Tavo laimei, man bent pavyko ją įtikinti, kad 
neskambintų į policiją. Palik mus ramybėj. Liaukis man skam- 
binėjusi, liaukis trainiotis aplinkui, tiesiog palik mus ramybėj. 
Aš nenoriu su tavim kalbėtis. Ar supranti? Nenoriu su tavim 
kalbėtis, nenoriu tavęs matyti, nenoriu, kad artintumeis prie 
mano šeimos. Gali niokoti savo pačios gyvenimą, tavo valia, 
bet manojo tu nebegriausi. Daugiau jau nebegriausi. Nebeketi- 
nu tavęs užstoti, aišku? Tiesiog nebelįsk prie mūsų. 

Visiškai nenutuokiu, ką aš padariau. Ką aš padariau? Ką 
veikiau nuo penkių iki penkiolika po dešimtos? Kodėl Tomas 
ieškojo manęs? Ką aš padariau Anai? Užsitempiu antklodę 
ant galvos, kietai užmerkiu akis. Įsivaizduoju save, einančią į 
namą, tykinančią siauru takučiu, skiriančiu jų sodelį nuo kai- 
mynų, lipančią per tvorą. Įsivaizduoju, kaip atveriu stiklines 
stumdomąsias duris, kaip sėlinu į virtuvę. Ana sėdi prie stalo. 
Puolu ją iš užnugario, griebiu už ilgų šviesių plaukų, apsuku 
juos sau apie ranką, trūkteliu, nubloškiu ją ant grindų ir sutiži- 
nu jos galvą į vėsias mėlynas plyteles. 


Vakaras 


Kažkas rėkia. Iš to, kokiu kampu į kambarį pro langą srūva 
šviesa, suprantu, kad miegojau ilgai; tikriausiai jau vėlyva po- 
pietė, pavakarys. Man skauda galvą. Pagalvė iškruvinta. Gir- 
džiu kažką plyšojant apačioje: 

- Negaliu patikėti! Dėl Dievo meilės! Reičele! REIČELE! 

Aš užmigau. Viešpatie Dieve, užmigau taip ir neišvaliusi 
vėmalų ant laiptų. Taip ir palikusi drabužių kaugę koridoriuje. 
O Dieve. O Dieve. 

Skubiai užsitempiu treningo kelnes ir marškinėlius. Kai 
atidarau kambario duris, Ketė kaip tik stovi už jų. Mane išvy- 
dusi pasibaisi. 

— Kas, po galais, tau atsitiko?.. - klausia ir tuoj pat kils- 
teli ranką. - Iš tikrųjų, Reičele, atleisk, bet nė nenoriu žinoti. 
Nebegaliu pakęsti tokių dalykų savo namuose. Nebegaliu pa- 
kęsti... - sakinio ji neužbaigia, bet jos žvilgsnis krypsta korido- 
riumi laiptų pusėn. 

— Atsiprašau, - lemenu aš. - Tikrai labai atsiprašau, sune- 
galavau, iš tikrųjų, ketinau viską sutvarkyti... 

— Nieko tu nesunegalavai, ar ne? Prisigėrei. O gal kama- 
vo pagirios. Atleisk, Reičele. Bet šitaip aš nebegaliu. Nebegaliu 
taip gyventi. Tau teks išsikraustyti, supranti? Duosiu tau dar 
keturias savaites susirasti būstui kur nors kitur, bet tada tau 
teks išeiti. - Ji apsisuka, žengia savo kambario pusėn. - Ir dėl 
Dievo meilės, gal vis dėlto iškuoptum tą bjaurastį? - Ji trinkteli 
miegamojo duris sau už nugaros. 

Užbaigusi tvarkytis, grįžtu į savo kambarį. Ketės miega- 
mojo durys vis dar uždarytos, bet aš jaučiu pro jas besismel- 
kiantį tylų įniršį. Negaliu dėl to jos kaltinti. Pati pasiusčiau, jei 
grįžusią namo mane pasitiktų myžalais permirkusios kelnaitės 
prie durų ir vėmalų klanas ant laiptų. Sėduosi ant lovos, atvo- 
žiu nešiojamąjį kompiuterį, prisijungiu prie elektroninio pašto 
ir imuosi kurpti laišką mamai. Ko gero, atėjo tam metas. Jeigu 
teks persikraustyti, šitaip tęsti toliau nebegalėsiu, turėsiu kaip 
nors pasikeisti ir pasikeisti į gera. Vis dėlto taip ir nepavyks- 
ta rasti žodžių, nesugebu sugalvoti, kaip visa tai jai paaiškin- 
ti. Užtat galiu įsivaizduoti, kaip atrodo jos veidas jai skaitant 
mano pagalbos šauksmą, ji jaučiasi nusivylusi, suirzusi. Bemaž 
išgirstu jos atodūsį. 

Pypteli telefonas. Manęs laukia žinutė, gauta jau prieš ke- 
lias valandas. Vėl Tomas. Nenoriu girdėti, ką jis dar pasakys, 
bet nori nenori - teks, negaliu nekreipti į jį dėmesio. Širdis 
ima plakti greičiau - prisijungiu prie balso pašto, nusiteikusi 
blogiausiam. 

— Reičelė, gal paskambintum? - Jo balsas jau nebe toks 
piktas, ir mano širdis ima po truputį rimti. - Noriu įsitikinti, 
kad sėkmingai grįžai namo. Vakar vakare buvai tikrai nekokios 
būklės. - Ilgas, širdingas atodūsis. - Klausyk. Atleisk, kad va- 
kar tave apšaukiau, šiek tiek... pasikarščiavau. Man tavęs gaila, 
Reičele, tikrai labai gaila, bet šitai vis tiek turi baigtis. 

Paleidžiu įrašą iš naujo, klausausi gerumo, skambančio jo 
balse, ir akyse ima tvenktis ašaros. Verkiu ilgai, prireikia laiko, 
kol įstengiu susiimti ir parašyti jam žinutę: labai atsiprašau, aš 
jau namie. Nieko daugiau negaliu pridurti, nes pati nežinau, už 
ką atsiprašau. Nežinau, ką padariau Anai, kaip ją išgąsdinau. Iš 
tikrųjų man nelabai ir rūpi, bet jei įskaudinau Tomą - tai man 
anaiptol nėra nė motais. Po visko, ką jam teko ištverti, jis tikrai 
nusipelnė būti laimingas. Aš niekad nepavydėsiu jam laimės, 
man tik taip gaila, kad jis negali būti laimingas su manim. 

Krentu į lovą, susirangau po antklode. Negerai, kad neži- 
nau, dėl ko turėčiau atsiprašyti. Iš paskutiniųjų stengiuosi iš- 
gliaudyti kokios nors prasmės iš miglotos nuoplaišos, įstrigu- 
sios atmintyje. Rodos, tikrai buvau įsivėlusi į kažkokį barnį, o 
gal tik girdėjau barantis kažką kitą. Ar tai buvo barnis su Ana? 
Mano pirštai šliaužia prie gumbo galvoje, prie prakirstos lūpos. 
Beveik matau sceną, beveik girdžiu žodžius, bet viskas ir vėl 
sprūsta man iš rankų. Tiesiog nesugebu įsikabinti. Kaskart, kai 
jau viliuosi, kad pavyks pastverti tą akimirksnį, jis iš vėl išslys- 
ta, nugrimzta į šešėlį, visai čia pat, bet nepasiekiamas. 

Megana 


2012 spalio 2, antradienis 
Rytas 


Netrukus prapliups lyti, jaučiu besitvenkiančią liūtį. Kalenu 
dantimis, pirštų galiukai taip pabalę, kad atrodo bemaž melz- 
gani. Bet vidun neisiu. Man patinka čia, lietus nuskaidrina ir 
apvalo, lyg ledinis dušas. Vis tiek netrukus atskubės Skotas ir 
įsitemps mane vidun, ir susups į antklodę lyg vaiką. 

Vakar vakare grįžtant namo mane ištiko panikos priepuo- 
lis. Kažkoks motociklininkas be paliovos kriokino savo metali- 
nio žirgo variklį, gatve, pačiu pakraščiu, važiavo raudonas au- 
tomobilis, lėtai lėtai, tarsi koks sekso ištroškęs tipas dairytųsi 
prostitutės, o dvi moterys, šaligatviu stumiančios vežimėlius, 
užtvėrė kelią man. Negalėdama pro jas prasibrauti, žengiau 
į gatvę, ir manęs tik per plauką nepartrenkė automobilis, at- 
švilpęs iš priešingos pusės, - aš jo net nepastebėjau. Vairuo- 
tojas užgulė garso signalą ir kažką suriko man. Man užgniau- 
žė kvapą, širdis pašėlo daužytis, pajutau, kaip suvirstakūliavo 
skrandis, visai kaip išgėrus piliulę ir jaučiant, kad vymulio ne- 
besulaikysi, -- adrenalino pliūpsnis, nuo kurio vienu metu ir 
supykina, ir apima jaudulys, ir nukrečia baimė. 

Tekina parlėkiau namo, išnirau per namą į kiemą, nusku- 
bėjau prie bėgių, atsisėdau ir ėmiau laukti traukinio, kad jo 
dundėjimas persismelktų kiaurai mane ir užgožtų visus kitus 
garsus. Laukiau, kad ateitų Skotas ir nuramintų mane, bet jo 


GI 


nebuvo namie. Mėginau persiropšti per tvorą, norėjau valan- 
dėlę pasėdėti kitoje pusėje, kur niekas nevaikšto. Bet persirė- 
žiau ranką, tad nuėjau vidun, o tada grįžo Skotas ir paklausė, 
kas atsitiko. Pasakiau, kad ploviau indus ir netyčia sukūliau 
stiklinę. Jis nepatikėjo; jis labai nusiminė. 


Naktį atsikėliau, palikau Skotą miegantį ir išsmukau į tera- 
są. Surinkau jo numerį ir, kai atsiliepė, klausiausi jo balso, iš 
pradžių visai mieguisto, paskui - jau garsesnio, budresnio, jis 
susirūpino, galiausiai suirzo. Nutraukiau ryšį ir ėmiau laukti: 
atskambins ar ne? Savo numerio neįslaptinau, tad maniau, gal 
vis dėlto paskambins. Nesulaukiau. Tada paskambinau dar 
kartą ir dar, ir dar. Galiausiai įsijungė balso paštas: nuobo- 
džiai mandagus balsas dalykiška intonacija man pranešė, kad 
jis atskambinsiąs man, kai tik galėsiąs. Pagalvojau, gal reikėtų 
paskambinti jam į kabinetą, sutarti paankstinti kitą mūsų su- 
sitikimą, bet netgi jų automatinė sistema, ko gero, naktimis 
neveikia, tad nuslinkau atgal į lovą. Taip ir nebeužmigau. 
Šįryt galėčiau nukeliauti į Korli Vudą pafotografuoti, ten 
bus ūkanota ir tamsu, labai tinkama nuotaika, turbūt pavyktų 
padaryti kelias geras nuotraukas. Dar pagalvojau, kad galėčiau 
iš jų paruošti kelis atvirukus ir pažiūrėti, ar pavyktų parduoti 
suvenyrų krautuvėlėje Kinglio gatvėje. Skotas be paliovos kar- 
toja man, kad nesirūpinčiau dėl darbo, kad man derėtų ramiai 
pailsėti. Lyg būčiau kokia invalidė! Poilsis - kaip tik tai, ko 
man reikia užvis mažiausiai. Man reikia susirasti ką nors, kuo 
galėčiau užpildyti dienas. Jei to nepadarysiu, žinau, kas bus. 


Vakaras 


Daktaras Abdičius - Kamalis, kaip pats paprašė jį vadinti, - 
per šios popietės seansą pasiūlė man rašyti dienoraštį. Vos 

neleptelėjau, kad šito daryti negaliu, negaliu pasikliauti savo 
vyru, kad neperskaitys. Bet nepasakiau, jausčiaus siaubingai iš- 
duodanti Skotą. Ir vis dėlto tai tiesa. Nė už ką negalėčiau užra- 
šyti, ką iš tikrųjų jaučiu ar galvoju, ar darau. Iškalbinga detalė: 
kai šįvakar grįžau namo, mano nešiojamasis kompiuteris buvo 
šiltas. Skotas moka ištrinti naršyklės istoriją ir panašius daly- 
kus, jis geba puikiausiai pašalinti bet kokius pėdsakus, bet aš 
prisimenu, kad išeidama kompiuterį tikrai išjungiau. Jis ir vėl 
skaitė mano elektroninius laiškus. 

Man, tiesą sakant, buvę nebuvę, ten ir nėra ką skaityti. 
(Daugybė šlamštlaiškių iš įdarbinimo bendrovių ir dar Dženės 
iš pilateso grupės laiškas; ji klausė, ar nenorėčiau prisijungti 
prie jos ketvirtadienio vakarienės klubo: kelios draugės ketvir- 
tadieniais paeiliui gaminančios vienos kitoms ką nors skanaus. 
jau verčiau mirčiau.) Man iš tikrųjų nė motais, kad jis skaito 
nevyksta, kad aš nieko nerezgu. Tai paranku man - gerai dėl 
mudviejų, - net jei tai ir netiesa. Aš ir negaliu ant jo pykti, 
kadangi jis turi svarių priežasčių būti įtarus. Pretekstą jam pa- 
kišau pati: taip jau buvo anksčiau, veikiausiai atsitiks ir vėl. 
Nesu pavyzdinė žmona. Negaliu tokia būti. Kad ir kaip stipriai 
jį mylėčiau, to vis tiek niekada nepakaks. 


2012 spalio 13, šeštadienis 
Rytas 


Naktį išmiegojau penkias valandas - ilgiau nei nežinia kiek 
naktų iki šiol. Kas keisčiausia, vakar vakare grįžau namo to- 
kia sudirgusi, kad, maniau, ištisas valandas spirgėsiu neras- 
dama sau vietos. Buvau sau pasakiusi: daugiau šito nebus, po 
ano, paskutinio, karto taip tikrai daugiau nebus, bet paskui 

pamačiau jį, įsigeidžiau jo ir pagalvojau: o kodėl ne? Nesu- 
prantu, kodėl turėčiau save varžyti, daugybė žmonių nevaržo. 
Vyrai savęs nevaržo. Nenoriu nieko skaudinti, bet žmogus juk 
turi likti ištikimas sau, tiesa? Kaip tik tai aš ir darau: leidžiu 
sau būti savimi, tokia, kokios nepažįsta niekas, nei Skotas, nei 
Kamalis - niekas. 

Vakar vakare po pilateso treniruotės paklausiau Taros, ar 
nenorėtų kurią dieną kitą savaitę nueiti su manim į kiną, taip 
pat - ar sutiktų mane pridengti. 

— Jei jis paskambins, sakyk, kad aš pas tave, bet kaip tik 
užsidariusi tualete, tad tuojau atskambinsiu. Tada tu skambini 
man, aš paskambinu jam - ir tvarkelė. 

Ji nusišypsojo, gūžtelėjo pečiais ir teištarė: „Gerai - net 
nepaklausė, kur iš tikrųjų ketinu eiti ar su kuo. Ji išties nori 
būti mano draugė. 

Susitinkame Korlyje, „Gulbėje, jis užsakęs mudviem 
kambarį. Turime būti labai atsargūs, mums nevalia įkliūti. Jam 
tai būtų tikra nelaimė, visas jo gyvenimas sugriūtų. Man tai 
irgi būtų katastrofa. Nenoriu net galvoti, ko sužinojęs imtųsi 
Skotas. 

Po to jis nori, kad papasakočiau, kas atsitiko, kai dar bu- 
vau daug jaunesnė ir gyvenau Norviče. Jau anksčiau buvau apie 
tai užsiminusi, bet vakar vakare jis įsigeidė smulkmenų. Pri- 
pasakojau jam visokių dalykų, bet tiesos nepasakiau. Melavau, 
kurpiau visokius pramanus, porinau apie visokias bjaurastis, 
viską, ką jis norėjo išgirsti. Buvo smagu. Nejaučiu jokios są- 
žinės graužaties dėl to melo, tikriausiai jis vis tiek daug kuo 
nepatikėjo. Be to, beveik neabejoju, kad jis irgi meluoja. 

Jis tysojo lovoje žiūrėdamas, kaip aš rengiuosi. Ir tarė: 

- Šitaip daugiau neturi atsitikti, Megana. Žinai, kad taip 
nebegalima. Mums nevalia daugiau šito daryti. 

Jis teisus: žinau, kad taip nebegalima. Mes neturėtume 
taip daryti, mes turėtume liautis, bet nesiliausime. Tai nebus 
paskutinis kartas. Jis nepasakys man „ne“. Pakeliui į namus 
galvojau apie tai, ir kaip tik šitai mane žavi užvis labiausiai — 
galimybė primesti kitam savo valią. Tai svaigina. 


Vakaras 


Aš virtuvėje, kaip tik susiruošusi atkimšti vyno butelį, o Skotas 
prisiartina man iš užnugario, uždeda delnus ant pečių, spusteli 
ir klausia: 

— Kaip tau sekėsi, kaip praėjo tas psichoanalizės seansas? 

Pasakiau jam - gerai, žengiame pirmyn. Jis jau spėjo 
įprasti, kad neišpeš iš manęs jokių smulkmenų. O paskui ima 
ir klausia: 

— Smagiai praleidai laiką vakar vakare su Tara? 

Stoviu nugara į jį, tad negaliu pasakyti: rimtai klausia ar 
ką nors įtaria. Iš balso nieko neįspėsi. 

— Ji tikrai labai miela, - sakau. - Judu sutartumėt. Kitą sa- 
vaitę mudvi eisime į kiną. Gal po to reikėtų parsivesti ją čionai 
vakarienės? 

— O manęs į kiną niekas nekviečia? - klausia jis. 

— Maloniai prašome prisidėti, - sakau atsigręždama, bu- 
čiuoju jį į lūpas. - Bet ji nori pažiūrėti tą filmą su Sandra Bu- 
lok, taigi... 

— Nieko daugiau nenoriu girdėti! Gerai, tada pasikviesk ją 
po filmo pavakarieniauti, - sako jis, švelniai spausdamas del- 
nus Man prie strėnų. 

Įpilu į taures vyno, mudu išeiname laukan. Susėdame vie- 
nas šalia kito kiemelio pakraštyje, kojų pirštus panardiname į 
žolę. 

- Ji ištekėjusi? - klausia jis. 

— Tara? Ne. Ji viena. 

— Ir širdies draugo neturi? 

— Man rodos, ne. 

— Tai gal turi širdies draugę? - jis kilsteli vieną antakį ir aš 
nusijuokiu. - O kiek jai metų? 

— Nežinau, - sakau. - Gal apie keturiasdešimt. 

- Štai kaip. Ir vis dar vienui viena. Trupučiuką liūdna. 

— Hmm... Gali būti, kad jaučiasi vieniša. 

— Visokie vienišiai taip ir limpa prie tavęs, ar ne? Vos tave 
išvydę, taip ir puola tiesiu taikymu. 

— Tikrai? 

- Tai ji ir vaikų neturi? — klausia jis, o aš pati nebežinau, 
ar tik įsivaizduoju, ar tikrai, vos užsiminus apie vaikus, jo bal- 
se pasigirsta irzli gaidelė, jaučiu artėjant ginčą, o ginčytis aš 
nenoriu, tiesiog nepajėgsiu, tad stojuosi, o jam pasakau, kad 
paimtų taures, mat mudu einame į miegamąjį. 

Jis seka man iš paskos, o aš, jau lipdama laiptais, imu 
svaidyti drabužius į šalis, ir kai atsiduriame kambaryje, kai jis 
stumteli mane ant lovos, aš netgi negalvoju apie jį, bet tai ir 
nesvarbu, nes jis to nežino. Aš sugebu priversti jį patikėti, kad 
man nerūpi niekas kita, tik jis. 

Reičelė 


2013 liepos 15, pirmadienis 
Rytas 


Šįryt, man jau einant iš namų, Ketė pasišaukė mane atgal ir 
negrabiai apkabinusi spustelėjo. Tikėjausi, pasakys, kad persi- 
galvojo, kad nebeišspirs manęs lauk, bet ji įbruko atspausdintą 
lapelį man į saują - oficialų pranešimą, kad turiu išsikraustyti, 
net su nurodyta data. Nesiryžo pažvelgti man į akis. Man jos 
pagailo, tikrai pagailo, nors ir ne taip labai, kaip pačios savęs. Ji 
tik liūdnai nusišypsojo ir pasakė: 

— Labai nemalonu, kad esu priversta taip su tavim pasielg- 
ti, Reičele, tikrai labai nesmagu. 

Abi, rodos, jautėmės nei šiaip, nei taip. Stovėjome kori- 
doriuje, kuriame, nepaisant visų mano pastangų ir sunaudoto 
baliklio, vis tiek dar šiek tiek trenkė vėmalais. Gerklę smaugė 
ašaros, bet laikiausi nepravirkusi, nenorėjau, kad ji pasijustų 
dar blogiau, tad kuo smagiausiai išsišiepiau ir tariau: 

— Nesirūpink, anoks čia vargas, tikrai. 

Galėjai pamanyti, kad ji ką tik paprašė manęs kokios nors 
smulkios paslaugos. 

Traukinyje pagaliau prasiveržia ašaros, ir man nė motais, 
jei kas nors spokso į mane; ką jie žino, gal mano šuo ką tik 
pakliuvo po automobilio ratais. Gal ką tik sužinojau, kad sergu 

nepagydoma liga. O gal esu bergždžia, išsiskyrusi alkoholikė, 
būsimoji benamė. 

Kai pagalvoji, kaip kvaila. Kaip aš sugebėjau šitaip nusi- 
risti? Susimąstau, nuo ko tai prasidėjo, kaip ėmiau smukti že- 
myn, kur buvo ta lemiama riba, kurios neperžengusi dar ga- 
lėjau sustoti? Kur aš lemtingai pasukau ne į tą pusę? Tik ne 
tada, kai susitikau Tomą, jis padėjo man ištverti širdgėlą po 
tėčio mirties. Ir ne tada, kai susituokėme, nerūpestingi, plū- 
duriuojantys palaimoje, - aną netikėtai žvarbią gegužės die- 
ną prieš septynerius metus. Aš buvau laiminga, neskurstanti, 
lydima sėkmės. Ir ne tada, kai įsikraustėme į dvidešimt tre- 
čiąjį numerį - erdvesnius, jaukesnius namus, nei kada galėjau 
įsivaizduoti gyvensianti, sulaukusi vos dvidešimt šešerių. Taip 
ryškiai prisimenu anas pirmąsias dienas, kaip vaikštinėjau po 
namus, basa, jusdama grindlenčių šilumą po kojomis, mėgau- 
damasi erdve, tuštuma kambariuose, laukiančiuose, kad juos 
užpildytų. Ir mudu su Tomu, kuriantys planus: ką sodinsime 
darželyje, ką kabinsime ant sienų, kokia spalva dažysime laisvo 
kambario sienas - jau tuo metu mano mintyse tai buvo kūdikio 
kambarys. 

Galbūt kaip tik tada ir atsitiko. Galbūt tai ir buvo tas lū- 
žio taškas, nuo kurio viskas pradėjo riedėti žemyn, nuo to aki- 
mirksnio, kai pirmąsyk įsivaizdavau mus jau ne kaip porą, o 
kaip šeimą, o tam įvaizdžiui įsišaknijus galvoje, mūsų dviejų 
man jau niekad nebepakako. Ar tada ir Tomas ėmė žvelgti į 
mane kitaip, o jo nusivylimas buvo tik manojo nusivylimo ats- 
pindys? Juk jis šitiek dėl manęs atsisakė, tiek paaukojo, kad ga- 
lėtume būti kartu, o aš po viso to jam leidau suprasti, kad šito 
neužtenka. 

Leidžiu ašaroms srūti iki Nortkoto, o paskui suimu save 
į nagą, nusišluostau akis ir ant Ketės iškeldinimo rašto ant- 

ros pusės imu kraiglioti sąrašą darbų, kuriuos turiu nuveikti 
šiandien: 


Holborno biblioteka 

Parašyti mamai 

Parašyti Martinui - prašyti rekomendacijos??? 
Susižinoti, kur vyksta Anoniminių alkoholikų susiti- 
kimai - centriniame Londone arba Ašberyje 
Pasakyti Ketei apie darbą? 


Traukiniui sustojus prie semaforo, pakeliu galvą ir matau Džei- 
soną, stovintį terasoje ir žvelgiantį į geležinkelį. Man rodosi, 
kad jis žiūri tiesiai į mane, ir staiga apima toks baisiai keistas 
jausmas: atrodo, kad jis jau yra šitaip į mane žiūrėjęs, atrodo, 
tikrai yra mane matęs. Įsivaizduoju jį besišypsantį man ir kaž- 
kodėl apima baimė. 

Jis nusigręžia, ir traukinys pajuda. 


Vakaras 


Sėdžiu universitetinės ligoninės priimamajame. Einančią per 
Grėjaus Užeigos kelią mane partrenkė taksi automobilis. Bu- 
vau blaivi kaip teisėjas, norėčiau tai pabrėžti, tik anaiptol ne 
normalios būklės: suglumusi, bemaž apimta panikos. O dabar 
virš dešiniosios akies žioji colio ilgio rėžis, kurį susiūti ėmėsi 
nepaprastai patrauklus jaunas gydytojas rezidentas, deja, sta- 
čiokiškas ir nusiteikęs itin dalykiškai. Užbaigęs siūti žaizdą jis 
pastebi ir gumbą galvoje. 

— Šitas jau nešviežias, - sakau jam. 

— Atrodo visai šviežias, - atsako jis. 

— Ne šiandieninio šviežumo. 

— Gal sugrįžai iš karo, ką? 

- Trinktelėjau galvą lipdama į automobilį. 

Jis geras kelias sekundes tyrinėja mano galvą, o paskui 
taria: 

- Iš tikrųjų? - Atšlyja, žiūri tiesiai man į akis. - Visai ne- 
panašu į tai. Sakyčiau, kažkas gerai vožtelėjo tau per galvą. 

Net atšąlu nuo tų jo žodžių. Sukirba prisiminimas: aš tik- 
rai tūptelėjau, stengdamasi išvengti smūgio, kilstelėjau rankas 
prisidengti. Ar tas prisiminimas tikras? Gydytojas vėl prisiar- 
tina, įdėmiai žiūri į žaizdą. 

— Trinktelėta kažkuo aštriu, - sako. - Galbūt dantytu... 

— Ne, - ginčiju aš. - Tai buvo automobilis. Trinktelėjau 
galvą į aštrią briauną lipdama į automobilį, - save pačią sten- 
giuosi tuo įtikinti bene labiau nei jį. 

— Tegul bus taip, - jis nusišypso ir vėl žingteli atatupstas, 
trupučiuką pasilenkia, kad mūsų akys atsidurtų viename lygy- 
je. - Ar gerai jautiesi... - jis dirsteli į užrašinę, - ...Reičele? 

— Taip. 

Jis ilgai žiūri į mane, aišku, netiki. Atrodo susirūpinęs. 
Tikriausiai mano, kad aš - prilupta žmona. 

- Taigi. Šitą žaizdą išvalysiu, atrodo nelabai gražiai. Ar 
turi ką nors, kam galėčiau paskambinti, kad tavim pasirūpintų? 
Vyrą? 

- Aš išsiskyrusi, - sakau jam. 

— Kam tuomet galėčiau paskambinti? Kam nors kitam? - 
Jam nė motais, kad aš išsiskyrusi. 

— Mano draugei... prašau paskambinti mano draugei, ji 
nerimaus, - pasakau jam Ketės pavardę ir telefono numerį. Iš 
tikrųjų Ketei nė į galvą neateis sunerimti, aš dar net nevėluo- 
ju grįžti namo, bet viliuosi, kad sužinojusi, jog pakliuvau po 
taksi ratais, ji galbūt manęs pasigailės ir atleis už tai, kas nu- 
tiko vakar. Tikriausiai pamanys, kad po automobiliu palindau 

šlitiniuodama girta. Susimąstau, ar nereikėtų paprašyti gydy- 
tojo, kad paimtų kraujo tyrimui ar dar ko nors - kad turėčiau 
savo blaivumo įrodymą. Nusišypsau jam, bet jis nežiūri į mane, 
kažką užsirašinėja. Šiaip ar taip, kvailas sumanymas. 

Taksisto kaltinti negalima, kalta aš pati. Išėjau - ką ten, 
išlėkiau - į gatvę tiesiog priešais jo automobilį. Kur maniau bė- 
ganti - šito nė pati nežinau. Tikriausiai išvis nieko negalvojau, 
bent jau apie save. Jei apie ką nors ir galvojau, tai apie Džesę. 
Tik ji visai ne Džesė, ji - Megana Hipvel, ir ji dingo. 

Buvau nuėjusi į biblioteką Teobaldo gatvėje. Išsiunčiau 
elektroninį laišką mamai iš savo „Yahoo“ pašto dėžutės (nieko 
reikšmingo jai nesakiau, tai buvo tarsi bandomasis laiškas, no- 
rėjau apsišniukštinėti, patikrinti, kokio stiprumo šiuo metu jos 
motiniški jausmai man). Pirmajame „Yahoo“ tinklalapio lange 
visada būna naujienlaiškis - vietos žinios, parinktos pagal var- 
totojo pašto indeksą ar panašiai. Net nenutuokiu, iš kur jie žino 
mano pašto indeksą, bet akivaizdu: žino. Ir še tau: iš ekrano į 
mane žvelgė ji, Džesė, mano Džesė, tobula blondinė, o antraštė 
virš jos nuotraukos skelbė: NERIMAS DĖL DINGUSIOS MO- 
TERS IŠ VITNIO. 

Iš pradžių dar abejojau. Moteris nuotraukoje buvo panaši 
į ją, atvaizdas lygiai toks, kokį nešiojuosi galvoje, ir vis tiek 
nebuvau visai tikra, kad tai ji. Bet, perskaičius straipsnelį ir 
išvydus gatvės pavadinimą, visos abejonės išsisklaidė. 


Bakingamo grafystės policija vis labiau nerimauja, kas galėjo 
nutikti dingusiai be žinios dvidešimt devynerių metų mo- 
teriai Meganai Hipvel, gyvenančiai Blenheimo kelyje, Vit- 
nyje. Paskutinis ponią Hipvel matė jos vyras Skotas Hipve- 
las - šeštadienio vakarą apie septintą valandą, jai išeinant iš 
poros namų aplankyti draugės. Šitaip pradingti jai „visiškai 


nebūdinga“, tvirtina ponas Hipvelas. Ponia Hipvel buvo su 

džinsais, vilkėjo raudonus trumparankovius marškinėlius. 
Ji penkių pėdų keturių colių ūgio, šviesiaplaukė, mėlynakė. 
Jeigu ką nors žinote, kur šiuo metu galėtų būti ponia Hipvel, 


prašome nedelsiant pranešti Bakingamo grafystės policijai. 


Ji dingo. Džesė dingo. Megana dingo. Dingusi nuo šeštadienio. 
Įvedžiau jos vardą į „Google“ paiešką - radau pranešimą apie 
dingusią moterį, išspausdintą Witney Argus, bet jokių papil- 
domų detalių. Prisiminiau, kad mačiau Džeisoną - Skotą - šį 
rytą, stovintį terasoje, žiūrintį į mane, besišypsantį. Stvėriau 
rankinę, pašokau ant kojų, išlėkiau iš bibliotekos į gatvę - tie- 
siai po juodo taksi automobilio ratais. 

— Reičele... Reičele... - gražuolis gydytojas stengiasi at- 
kreipti mano dėmesį. - Tavo draugė atvažiavo tavęs pasiimti. 

Megana 


2013 sausio 10, ketvirtadienis 


Rytas 


Kartais aš visai nenoriu niekur eiti, atrodo, būčiau laiminga, jei 
niekad nebetektų iškelti kojos iš namų. Nesiilgiu net darbo. Aš 
tik noriu jaustis saugiai savo šiltame dangiškame prieglobstyje 
su Skotu, niekieno netrikdoma. 

Prie tokios būsenos prisideda ir tai, kad nuolatos tamsu ir 
šalta, ir oras toks murkšlinas. Ir tai, kad ištisas savaites nenu- 
stoja lyti - įkyrus, šaltas, smelkiantis lietus, lydimas medžiuose 
ūžaujančių vėtrų, kartais jų staugimas užgožia net traukinių 
bildesį. Tada negirdžiu nuo geležinkelio atsklindančio dundė- 
jimo, o kai jo negirdžiu, jis manęs ir nevilioja, negundo iške- 
liauti kur nors kitur. 

Šiandien nenoriu niekur eiti, nenoriu pabėgti, netgi ne- 
noriu iškelti kojos į gatvę. Noriu tūnoti namie, jaukioje irštvoje 
su savo vyru, žiūrėti televizorių ir valgyti ledus; prieš tai dar 
paskambinčiau jam, kad anksčiau grįžtų iš darbo ir mudu galė- 
tume pasimylėti ankstyvą pavakarę. 

Vėliau, žinoma, man teks išeiti, mat šiandien paskirtas 
susitikimas su Kamaliu. Pastaraisiais kartais kalbėjausi su juo 
apie Skotą, apie visas klaidas, kurių esu pridariusi, apie savo 
nesugebėjimą būti gera žmona. Kamalis sako, kad turiu ras- 
ti būdą, kaip prisiversti pasijusti laimingai, kad turiu liautis 

ieškojusi laimės kitur. Tai tiesa, aš taip ir darau, žinau, kad taip 
ir darau, o paskui ateina tokia akimirka, kai pagalvoju: velniop 
visa tai, gyvenimas per trumpas. 

Prisimenu aną kartą, kai per moksleivių Velykų atostogas 
visa šeima buvome išvažiavę į Santa Margeritą. Man buvo ką 
tik suėję penkiolika; paplūdimyje susipažinau su tokiu vyru- 
ku, gerokai vyresniu už mane, trisdešimt kelerių, gal net ke- 
turiasdešimties, ir jis pakvietė mane kitą dieną paplaukioti 
jachta. Benas buvo su manim, tad kvietimas galiojo ir jam, bet 
jis - amžiais toks globėjiškas vyresnysis brolis! - pareiškė, kad 
mums verčiau neplaukti, mat tuo vyru jis nepasitikįs, jam atro- 
dą, kad tas yra slidus bjaurybė. Toks tasai, aišku, ir buvo. Bet aš 
vis tiek užsiutau: kada dar mums pasitaikys proga paplaukioti 
po Ligūrijos jūrą kieno nors privačia jachta? Benas pareiškė, 
kad tokių progų turėsime begalę, kad mūsų gyvenimas bus ku- 
pinas nuotykių. Galų gale taip ir neišplaukėme, o tą pačią va- 
sarą Benas nesuvaldė motociklo A10 kelyje, ir mums su juo jau 
niekur nebeteko išplaukti. 

Aš taip ilgiuosi tos savęs, kokia būdavau drauge su Benu, 
kokie mes būdavome abu, leisdami laiką kartu. Mudu išvis nie- 
ko nebijodavome. 

Apie Beną Kamaliui papasakojau viską, bet dabar mes jau 
artėjame prie kitų dalykų, prie tiesos, visos tiesos - prie to, kas 
atsitiko su Maku, prieš jį ir po jo. Kamaliui tai atskleisti saugu, 
jis niekam negalės apie tai papasakoti, jį saisto įsipareigojimas 
išsaugoti paciento konfidencialumą. 

Vis dėlto, net jeigu ir galėtų, nemanau, kad kam nors apie 
tai pasakotų. Aš juo pasitikiu, tikrai pasitikiu. Keista, bet mane 
sulaiko anaiptol ne tai, ką jis galbūt padarytų su žiniomis apie 
mane, ne baimė, kad galbūt pasmerktų. Man trukdo Skotas. 
Jaučiuosi tarsi išduočiau Skotą, papasakodama Kamaliui tai, 

ko negaliu papasakoti jam. Kai pagalvoji apie kitus dalykus, ko 
esu pridirbusi, kitas išdavystes, šitai turėtų būti vieni juokai, bet 
taip nėra. Kažkodėl tai atrodo tik dar blogiau, kadangi tai tikras 
gyvenimas, tai pati mano esmė, ir šito Skotui neatveriu. 

Vis dar daug ką nutyliu, nes, savaime aišku, negaliu išsa- 
kyti visko, ką jaučiu. Žinau, kad kaip tik tai ir yra psichoterapi- 
jos esmė, bet negaliu ir tiek. Turiu viską palikti ūkanose, pin- 
klioti visus vyrus, meilužius ir buvusiuosius, bet tikinu save, 
kad tai nieko tokio, juk visiškai nesvarbu, kas jie tokie. Svarbu 
tik tai, kaip jie verčia mane jaustis. O jaučiuosi užgniaužta, ne- 
rimstanti, alkana. Kodėl negaliu gauti to, ko noriu? Kodėl jie 
negali man to duoti? 

Tiesa, kartais gali ir duoda. Kartais man ir nereikia nieko 
kito, tik Skoto. Jei tik sugebėčiau išmokti įsitverti šitos jause- 
nos, tos būsenos, kokios esu dabar, - jei tik gebėčiau rasti būdą 
sutelkti dėmesį į šitą laimę, mėgautis akimirka, užuot svarsčiu- 
si, iš kurios pusės užgrius kitas svaigulys, - tada viskas būtų 
gerai. 


Vakaras 


Būdama su Kamaliu, turiu sutelkti dėmesį. Sunku išlaikyti 
mintis nenuklydusias į šalį, kai jis žiūri į mane tomis katino 
akimis, kai suneria ant kelių gulinčius pirštus, užsikėlęs vieną 
ilgą koją ant kitos. Sunku negalvoti apie visa tai, ką mudu galė- 
tume nuveikti drauge. 

Privalau sutelkti dėmesį. Kalbėjomės apie tai, kas atsitiko 
po Beno laidotuvių, po to, kai aš sprukau iš namų. Kurį laiką 
tryniausi Ipsviče, bet neilgai. Ten ir susipažinau su Maku. Jis 
dirbo bare ar panašiai. Pakeliui į namus ir pasiėmė mane. Jam 
manęs pagailo. 

— Jis netgi nenorėjo... na, žinai, - mane suima juokas. — 
Nuvažiavome į jo butą ir aš paprašiau jo pinigų, o jis tik dėb- 
telėjo į mane tarsi į kokią pamišėlę. Pasakiau jam, kad jau esu 
sulaukusi tinkamo amžiaus, bet jis nepatikėjo. Ir laukė, iš tik- 
rųjų laukė, kol man sueis šešiolika. Tuo metu jau buvome per- 
sikraustę į tokį seną namą netoli Holkamo. Senas akmeninis 
trobesys, keliuko, vedančio į niekur, gale, gal pusmylis nuo 
jūros kranto, namą juosė ruoželis žemės. Vienu sklypo pakraš- 
čiu driekėsi apleisto geležinkelio bėgiai. Būdavo, tysau naktį 
lovoje, miegas neima - anuomet būdavau nuolatos apkvaitusi, 
abu būdavome nuolat apsirūkę - ir įsivaizduoju, kad girdžiu 
traukinių dundėjimą, net neabejodavau: atsikelčiau, išeičiau 
laukan ir išvysčiau šviesas. 

Kamalis pasimuisto krėsle, linkteli - lėtai. Nieko nesako. 
Tai reiškia, kad turiu tęsti, turiu pasakoti toliau. 

- Aš buvau išties laiminga - ten, su Maku. Gyvenau su 
juo... Dievulėliau, iš viso, ko gero, apie trejus metus. Man 
buvo... devyniolika, kai išvykau. Taip. Devyniolika. 

— O kodėl išvykai, jei buvai ten laiminga? - klausia Kama- 
lis. Štai ir atsidūrėme ten, pasiekėme tą tašką greičiau, nei ti- 
kėjausi. Man neužteko laiko smulkmenoms išdėstyti, nespėjau 
pasiruošti. Aš negaliu. Dar per anksti. 

— Makas mane pametė. Jis sudaužė man širdį, - sakau, ir 
tai yra tiesa, bet drauge ir melas. Aš dar nepasiruošusi atskleis- 
ti visos tiesos. 

Kai grįžtu namo, Skoto nerandu, tad įsijungiu nešiojamąjį 
kompiuterį ir surenku vardą „Google“ paieškos lauke - pirmą- 
syk. Per visą dešimtmetį pirmą kartą ieškau Mako. Bet neran- 
du. Pasaulyje šimtai Kreigų Makenzių, bet nė vienas iš jų nėra 
manasis. 

2013 vasario 8, penktadienis 


Rytas 


Einu per mišką. Iš namų išsprukau dar neprašvitus, dar ir da- 
bar drumzlina aušra galutinai neišgujusi prietėmio, ir gūdžiai 
tylu, tik protarpiais medžiuose man virš galvos nuaidi šarkų 
čerškimo papliūpos. Jaučiu, kaip jos stebi mane akimis it karo- 
liukais, stebi ir vertina. Šarkų žinios. Viena - liūdesio tik lauk, 
dvi - daug džiaugsmo skirta tau, trys - mergaitei skirtos bus, 
keturios - tai berniukus, penkios blizga sidabru, šešios - auk- 
su jau tauriu, o septynios - paslaptis, niekas niekam jos nepa- 
sakys. 

Šių aš turiu vieną kitą. 

Skotas išvažiavęs į kursus kažkur Sasekse. Išvyko vakar iš 
ryto, grįš tik šįvakar. Tad aš galiu daryti ką tik noriu. 

Prieš jam išvažiuojant pasakiau, kad po psichoanalizės 
seanso eisiu su Tara į kiną. Pasakiau, kad mano telefonas bus 
išjungtas, paskui šnektelėjau ir su Tara. Įspėjau, kad jis gali 
skambinti, gali tikrinti, ar tikrai leidau laiką su ja. Šįsyk ji jau 
paklausė, ką aš sumaniusi. O aš tik mirktelėjau ir nusišypsojau, 
ir ji nusijuokė. Manau, ji išties vieniša, ir šiokia tokia intriga 
galbūt paįvairins jai gyvenimą. 

Per seansą kalbėjomės su Kamaliu apie Skotą, apie tą aki- 
brokštą su kompiuteriu. Tai nutiko maždaug prieš savaitę. Ban- 
džiau surasti kokių nors žinių apie Maką, vos keli mėginimai — 
tenorėjau sužinoti, kur jis, ką veikia. Šiais laikais bemaž visi 
įkelia savo nuotraukų į internetą ir aš panūdau išvysti jo veidą. 
Bet taip ir neradau jo. Tą vakarą anksti nuėjau gulti. Skotas liko 
žiūrėti televizoriaus, o aš užmiršau ištrinti naršyklės istoriją. 
Kvaila klaida - paprastai visada tai padarau prieš išjungdama 
kompiuterį, nesvarbu, kur ir ko būčiau naršiusi. Žinau, kad 

Skotas panorėjęs vis tiek išsiaiškintų, ką veikiau, jis žino būdų, 
technologijos jam paklūsta, bet išvalius naršyklę tai padaryti 
jam kebliau, ilgiau užtrunka, tad dažniausiai jis nė nesivargina. 

Šiaip ar taip, man visai išgaravo iš galvos. O kitą dieną 
susiriejome. Vienas iš tų barnių, kurie palieka nuosėdų. Skotui 
parūpo, kas toks yra Kreigas, ar seniai aš su juo susitikinėjanti, 
kur mes susipažinome, ką tokio aš atradusi jame, ko trūksta 
Skotui. Kaip kokia kvaiša pasakiau jam, kad tai senas draugas 
iš praeities, ir šitaip tik dar labiau pabloginau padėtį. Kamalis 
manęs paklausė, ar bijau Skoto, ir tas klausimas mane kaip rei- 
kiant suerzino. 

- Jis - mano vyras, - drėbiau. - Aišku, kad nebijau. 

Kamalis atrodė priblokštas. Tiesą sakant, pribloškiau ir 
pati save. Nesitikėjau iš savęs tokio pykčio proveržio, nema- 
niau, kad galiu taip nuožmiai imtis ginti Skotą. Man pačiai tai 
buvo staigmena. 

— Deja, esama daugybės moterų, kurios bijo savo vyrų, 
Megana. 

Žiojuosi atsakyti, bet jis kilsteli ranką prašydamas patylėti. 

— Šitoks elgesys, apie kokį pasakoji, kad jis skaito tavo 
elektroninius laiškus, tikrina tavo naršymo internete istoriją, - 
tu kalbi apie tai, tarsi taip būtų įprasta, tarsi tai būtų normalu. 
Bet taip nėra, Megana. Nenormalu šitaip brautis į kito žmogaus 
asmeninius dalykus, nepalikti nė kiek erdvės. Šitai neretai ver- 
tinama kaip emocinis smurtas. 

Aš nusijuokiau - nuskambėjo labai jau melodramatiškai. 

— Ne, tai ne smurtas, - pasakiau jam. — Jei aš nepriešta- 
rauju - koks tai smurtas? O aš neprieštarauju. Man nesvarbu. 

Jis nusišypsojo man, gana liūdna šypsena. 

— Ar nemanai, kad vis dėlto turėtum paprieštarauti? - pa- 
klausė. 

Gūžtelėjau pečiais. 


78 


— Gal ir turėčiau, bet man iš tikrųjų nesvarbu. Jis pavy- 
dus, jis savininkiškas. Toks jau jis yra. Bet tai netrukdo man jo 
mylėti, o dėl kai kurių dalykų tiesiog neverta kautis. Paprastai 
aš būnu atsargi. Pasirūpinu užtrinti pėdsakus, tad dažniausiai 
nekyla jokių keblumų. 

Jis vos vos palingavo galvą, beveik nepastebimai. 

— Nemaniau, kad tavo darbas - mane smerkti, - tariau 
jam. 

Seansui pasibaigus paklausiau jo, ar nenorėtų su manim 
išgerti. Jis atsakė: ne, negalįs, taip nedera elgtis. Tada aš pase- 
kiau jį iki namų. Jo butas visai netoli, toje pačioje gatvėje kaip 
ir kabinetas. Pabeldžiau į duris, o jam atidarius paklausiau: 

— Ar šitaip dera elgtis? 

Apkabinau viena ranka jam kaklą, pasistiebiau ir pabučia- 
vau jį į lūpas. 

— Megana, - ištarė jis, jo balsas it aksomas. - Nedaryk 
taip. Aš negaliu. Nereikia. 

Jausmas buvo itin stiprus: trauka ir atostūmis, geismas 
ir susilaikymas. Nenorėjau to jausmo paleisti, karštai troškau 
tvirtai į jį įsikibti. 

Atsikėliau paryčiu, svaigstančia, sūkuriuojančių minčių 
pririzgusia galva. Negalėjau šitaip ir gulėti, atviromis akimis, 
viena, mintyse narstydama progas, kurių galėčiau imtis ar at- 
mesti, tad atsikėliau, apsirengiau, išėjau laukan ir nudrožiau 
gatve. Atsidūriau čia. Vaikštinėjau ir galvoje vis persukdavau 
juostelę atgal: jis pasakė, ji pasakė, pagunda, išlaisvinimas; jei 
taip galėčiau apsistoti ties kuo nors vienu ir aprimti, jei galė- 
čiau pasirinkti laikytis to, ką turiu, užuot blaškiusis. O kas, jei 
to, ko ieškau, niekada nesurasiu? Kas, jei tai neįmanoma? 

Į plaučius veržiasi šaltas oras, pirštų galiukai mėlsta. Aš 
beveik noriu atsigulti čia pat, į lapų patalą, ir leistis užvaldoma 
šalčio. Bet negaliu. Metas eiti. 

Kai pasiekiu Blenheimo kelią, jau beveik devynios; pasu- 
kusi už kampo staiga išvystu ją - stumdama vežimėlį, ji žings- 
niuoja mano pusėn. Vaikas, bent kartą, tylus. Ji pažvelgia į 
mane, linkteli ir išspaudžia šiokią tokią šypseną, į kurią tuo 
pačiu neatsakau. Dažniausiai aš bent suvaidinu mandagią, bet 
šįryt jaučiuosi tokia tikra, jaučiuosi savimi. Aš apsvaigusi, be- 
veik lyg būčiau ko prisiuosčiusi, net ir norėdama nesugebėčiau 
apsimesti malonia. 


Popietė 


Apypiečiu užsnūdau. Pabudau apimta panikos, bemaž krečia- 
ma karštinės. Graužiama kaltės jausmo. Aš iš tikrųjų jaučiuosi 
kalta. Tik nepakankamai. 

Pagalvojau apie jį, kaip jis išėjo vidury nakties, pasakęs 
man, ir vėl, kad tai jau paskutinis kartas, pats paskutinis, kad 
šitaip tęstis nebegali. Jis rengėsi, užsitempė džinsus. O aš gu- 
lėjau lovoje ir juokiausi, nes tą pat jis sakė ir praeitą kartą, ir 
užpraeitą, ir dar aną kartą prieš tai. Jis sviedė žvilgsnį į mane. 
Net nežinau, kaip tą žvilgsnį apibūdinti: ne visai pyktis ir ne 
panieka - tai buvo perspėjimas. 

Man neramu. Vaikštau po namus, negaliu nustygti vienoje 
vietoje, man rodosi, kad, kol miegojau, čionai buvo prasmukęs 
kažkas svetimas. Tarsi ir niekas nepajudinta, bet neapleidžia 
jausmas, kad namuose kažkas vos vos pasikeitę, lyg kas būtų 
lietęs daiktus, vos vos stumtelėjęs juos iš įprastų vietų. Slam- 
pinėju šen ir ten, ir visąlaik jaučiu, kad kažko esama viduje, 
tik tam kažkam vis pavyksta išsprūsti iš mano regėjimo lauko. 
Triskart patikrinu prancūziško stiliaus duris į sodelį - užrakin- 
tos. Nežinau, kaip sulaukti, kol namo sugrįš Skotas. Man taip 
reikia jo šalia. 

Reičelė 


2013 liepos 16, antradienis 
Rytas 


Sėdžiu 8.04 traukinyje, bet važiuoju ne į Londoną. Į Vitnį. Vi- 
liuosi, kad atsidūrus ten kas nors krestelės atmintį: apsidairysiu 
stotyje, viską pamatysiu aiškiai, tada žinosiu. Tiesa, ne kažin 
kiek tos vilties, bet ką daugiau galėčiau padaryti? Skambinti 
Tomui negaliu. Pernelyg slegia gėda, be to, jis nepaliko jokių 
abejonių. Jis nebenori manęs nei regėti, nei girdėti. 

Megana vis dar neatsiradusi; ji dingo daugiau nei prieš 
šešiasdešimt valandų, ir žinia apie dingusią moterį jau skver- 
biasi į nacionalinę žiniasklaidą. Apie tai šįryt pranešė BBC ir 
„MailOnline“ tinklalapiai, kituose puslapiuose irgi apie ją už- 
simenama. 

Atsispausdinau straipsnelius iš BBC ir Mail; turiu juos su 
savim. Kiek supratau iš jų, maždaug štai kas atsitiko. 

Šeštadienio vakarą Megana ir Skotas susibarė. Kaimynė 
paliudijo girdėjusi juos šnekant pakeltais balsais. Skotas pripa- 
Žįsta, kad jie susiginčijo, ir tvirtina manęs, kad jo žmona nak- 
vojanti pas draugę, Tarą Epstein, gyvenančią Korlyje. 

Megana taip ir nenuvažiavo pas Tarą. Tara tvirtina pasku- 
tinį sykį Meganą mačiusi penktadienio popietę, per pilateso 
treniruotę. (Taip ir žinojau, kad Megana lanko pilateso treni- 
ruotes.) Pasak ponios Epstein, „ji buvo tokia pat, kaip visada, 

atrodė, kad viskas gerai. Buvo smagiai nusiteikusi, pasakojo 
ruošianti šį tą ypatingo savo trisdešimtojo gimtadienio, kuris 
bus kitą mėnesį, proga“. 

Vienas liudininkas matė Meganą šeštadienio vakarą, maž- 
daug penkiolika po septynių, einančią Vitnio geležinkelio sto- 
ties pusėn. 

Megana šiose apylinkėse neturi jokių giminių. Abu jos tė- 
vai mirę. 

Megana bedarbė. Anksčiau ji vadovavo nedidelei meno 
galerijai Vitnyje, bet galeriją praėjusių metų balandį teko už- 
daryti. (Taip ir žinojau, kad Meganai artimas menas.) 

Skotas - laisvai samdomas informacinių technologijų 
konsultantas. (Velniai griebtų, negaliu patikėti, kad Skotas - 
informacinių technologijų konsultantas.) 

Megana ir Skotas treji metai susituokę, Blenheimo kelyje 
gyvena nuo 2012-ųjų sausio. 

Pasak Daily Mail, jų namas vertas 400 000 svarų. 

Skaitau tai ir žinau: Skoto popieriai nekokie. Ne vien tik 
ginčas meta ant jo šešėlį; taip jau visada būna: jeigu kas nors 
negero atsitinka moteriai, policija visada pirmiausia dairosi į 
sutuoktinį arba draugą. Vis dėlto šiuo atveju policija nežino 
visų faktų. Jie įtariai žvalgosi tik į vyrą, veikiausiai todėl, kad 
apie draugą nė nenutuokia. 

Gali būti ir taip, kad apie tą vyruką tik aš viena ir težinau. 

Knisuosi rankinėje kokio nors popiergalio. Išgraibstau 
čekį už du vyno butelius ir ant švariosios pusės susirašau la- 
biausiai tikėtinus paaiškinimus, dėl ko galėjo pradingti Mega- 
na Hipvel: 


1. Ji pabėgo su draugužiu, kurį nuo šiol vadinsiu B. 
2. B padarė jai ką nors blogo. 
3. Skotas padarė jai ką nors blogo. 

4. Ji paprasčiausiai paliko savo vyrą, išėjo gyventi kur nors 
kitur. 
5. Ką nors blogo jai padarė kažkas trečias, ne B ir ne Skotas. 


Manau, kad labiausiai tikėtina pirmoji versija, nedaug atsilieka 
ir ketvirtoji, nes Megana - stipri, savo nuomonę turinti mote- 
ris, nė kiek dėl to neabejoju. Jeigu ji užmezgė su kuo nors ro- 
maną, galėjo atsitikti ir taip, kad jai prireikė kur nors pradingti, 
pravėdinti galvą ir surikiuoti mintis, tiesa? Numeris penktas - 
mažiausiai tikėtinas, nes atvejų, kai žudikas būna kas nors visai 
svetimas, pasitaiko ne taip jau dažnai. 

Gumbas galvoje tvinkčioja skausmu, o aš negaliu liautis 
galvojusi apie ginčą, kurį girdėjau šeštadienio vakarą, o gal įsi- 
vaizdavau, kad girdėjau, o gal susapnavau. Traukiniui prava- 
žiuojant Meganos ir Skoto namus, pakeliu akis. Girdžiu kraujo 
pulsavimo dundesį galvoje. Jaučiuosi įsijaudrinusi. Ir išsigan- 
dusi. Penkioliktojo numerio langai, kuriuose atsispindi ryto 
saulės šviesa, primena nereges akis. 


Vakaras 


Vos spėju klestelėti ant sėdynės, suskamba telefonas. Skambina 
Ketė. Neatsiliepiu, laukiu, kol įsijungs balso paštas. 

Po signalo ji išberia: 

— Sveika, Reičelė, šiaip skambinu, tik noriu sužinoti, ar 
viskas gerai. - Ji nuogąstauja dėl manęs, dėl to nutikimo su 
taksi automobiliu. - Tiktai norėjau pasakyti, kad labai gailiuo- 
si, na, žinai, dėl to, kas atsitiko aną dieną, kai pasakiau, kad 
tau reikės išsikraustyti. Atleisk, neturėjau taip sakyti. Pasikarš- 
čiavau. Gali gyventi čia tiek, kiek panorėsi. - Ji ilgokai patyli, 
paskui priduria: - Paskambink man, gerai? Ir eik tiesiai namo, 
Reiče, nesuk pakeliui į jokį barą. 

Į barą sukti ir neketinu. Išgerti aš norėjau per pietus, ne- 
apsakomai troškau taurelės po to, kas šįryt atsitiko Vitnyje. 
Bet nė negurkštelėjau - man būtinai reikėjo blaivios galvos. 
Jau labai labai seniai nebuvo taip, kad turėčiau ką nors, dėl ko 
vertėtų išlaikyti galvą blaivią. 

Mano kelionė į Vitnį šįryt - buvo taip keista. Jaučiausi lyg 
nesilankiusi ten visą amžinybę, nors iš tikrųjų - vos kelias die- 
nas. Vis dėlto tai galėjo būti ir visai kita vieta, visai kito miesto 
geležinkelio stotis. Mat aš buvau jau ne ta pati, kuri važiavo ten 
šeštadienio vakarą. Šiandien buvau nusiteikusi ryžtingai, blai- 
vi, kiekvienas garsas, kiekvienas šviesos blyksnis - itin aštrūs 
mano juslėms, taip pat aštriai jutau ir atradimo baimę. 

Aš neteisėtai įžengiau į svetimą teritoriją. Kaip tik taip 
jaučiausi šįryt, kadangi dabar tai - jų valdos: Tomo ir Anos, 
Skoto ir Meganos. Aš - pašalietė, man nebėra čia vietos, ir vis 
dėlto viskas čia taip puikiai pažįstama. Iš stoties žemyn nulipi 
betoniniais laiptais ir patenki į Rozberi aveniu, kuri už pusės 
kvartalo baigiasi „T“ formos sankryža: dešinėje pusėje - arka, 
vedanti į drėgną pėsčiųjų požeminę perėją po geležinkeliu, o 
kairėn pusėn driekiasi Blenheimo kelias - siaura, medžiais ap- 
sodinta gatvė, abipus jos - dailios karalienės Viktorijos laikų 
terasos. Čia apima toks sugrįžimo namo jausmas: tarsi grįžtum 
ne į šiaip kokius, o į vaikystės namus, iš kurių iškeliavai prieš 
daugybę metų - lyg koptum gerai pažįstamais laiptais, iš anks- 
to labai gerai žinodama, kuri pakopa sugirgždės. 

Tas atpažįstamumo jausmas - ne vien galvoje, jis pačiuose 
kauluose, tai raumenų atmintis. Šįryt, eidama pro pajuodusias 
tunelio žiotis — įėjimą į požeminę perėją, - nejučia pasparti- 
nau žingsnį. Man nereikėjo net susimąstyti apie tai, nes šitą 
ruožą skubriau praeinu visada. Kas vakarą grįždama namo - 
ypač žiemos vakarais - lygiai taip pat paspartindavau žingsnį, 
tik probėgšmais dirstelėdavau dešinėn, kad įsitikinčiau. Ten 

niekad nebūdavo nė gyvos dvasios, nei kurį iš anų vakarų, nei 
šiandien, bet šį rytą, vos užmetusi akį į tamsias žiotis, sustojau 
it nudiegta, mat staiga išvydau pati save. Regėjau save tunelyje, 
per kelis metrus nuo angos, atsišliejusią į sieną, rankomis susi- 
ėmusią galvą: ir galva, ir rankos buvo kruvinos. 

Įsišėlusi širdis veržėsi iš krūtinės, bet aš taip ir stovėjau 
lyg įkasta; pro mane plūdo kasdieniai traukinio keleiviai, sku- 
bantys į stotį, vienas kitas praeidamas net atsisuko, o aš vis 
stovėjau it druskos stulpas. Nežinojau - vis dar nežinau, - ar 
tasai vaizdinys atklydęs iš tikrovės. Kas galėjo nunešti mane į 
požeminę perėją? Kokia priežastis galėjo paakinti leistis ten, 
kur tvyro tamsa ir drėgmė, ir myžalų tvaikas? 

Apsisukau ir nudrožiau atgal į stotį. Nebenorėjau ten būti, 
nebenorėjau atsidurti prie Skoto ir Meganos namų durų. Norė- 
jau dingti iš ten, kuo skubiau. Ten atsitiko kažkas blogo, tikrai 
žinau. 

Nusipirkau bilietą ir nedelsdama užkopiau laiptais, vedan- 
čiais į kitą perono pusę, o lipant galvą vėl perskrodė prisimi- 
nimo blyksnis: šįsyk - ne požeminė perėja, o laiptai, aš suklu- 
pau ant laiptų, o kažkoks vyriškis sugriebė už alkūnės, padėjo 
atsikelti. Tasai vyras iš traukinio, tas rusvaplaukis. Regėjau jį, 
pasimiglojusį atvaizdą, bet neišliko jokių pokalbio nuotrupų. 
Prisimenu, juokiausi, gal iš savęs pačios, o gal iš kažko, ką jis 
pasakė. Jis buvo man labai malonus. Dėl to nė kiek neabejoju. 
Na, beveik neabejoju. Atsitiko kažkas labai negero, bet nema- 
nau, kad tai būtų susiję su juo. 

Įlipau į traukinį ir nuvažiavau į Londoną. Patraukiau į bib- 
lioteką, ten sėdau prie kompiuterio ir ėmiausi naršyti Žinių apie 
Meganą. Telegraph tinklalapis paskelbė žinutę, pranešė, kad 
„trisdešimt kažkelerių metų vyras talkina policijos tyrimui“. 
Matyt, Skotas. Negaliu patikėti, kad tai jis būtų ją nuskriaudęs. 
Žinau, kad jis nė pirštu jos nepaliestų. Aš juk dažnai matydavau 

juos kartu, žinau, kaip jie atrodo būdami kartu. Buvo duotas ir 
„pasitikėjimo linijos“ telefono numeris - juo galima skambinti 
tegul ir anonimiškai, jei turi kokios nors informacijos. Aš ir 
ketinu paskambini - pakeliui į namus, iš telefono automato. 
Pasakysiu jiems apie B, papasakosiu, ką mačiau. 

Jau beveik pasiekus Ašberį suskamba telefonas. Ir vėl 
Ketė. Vargšelė, ji iš tikrųjų smarkiai nuogąstauja dėl manęs. 

— Reiče... tu traukinyje? Grįžti namo? - balsas kupinas 
nerimo. 

— Taip, aš jau visai čia pat, - patikinu. - Būsiu po penkio- 
likos minučių. 

— Tavęs laukia policija, Reičele, - sako ji ir man atšąla vi- 
sas kūnas. - Jie nori su tavim pasikalbėti. 


2013 liepos 17, trečiadienis 
Rytas 


Megana taip ir neatsirado, o aš primelavau policijai - ir ne vie- 
ną kartą. 

Kol vakar vakare parsikapsčiau iki namų, mane visiškai 
užvaldė panika. Stengiausi save įtikinti, kad policijai prireikė 
ką nors išsiaiškinti dėl to eismo įvykio, kai mane parbloškė tak- 
si, bet to tikėtis buvo visai kvaila. Su policija man teko šnekėtis 
ten pat, įvykio vietoje, ir niekam nekilo abejonių, kad kalta aš 
pati. Ne, policijos vizitas, matyt, kažkaip susijęs su šeštadie- 
nio vakaru. Tikriausiai ko nors prisidirbau. Turbūt padariau 
ką nors baisaus, o paskui sąmonė tiesiog užblokavo visus pri- 
siminimus apie tai. 

Žinau, kad tai nelabai tikėtina. Ką aš galėjau padaryti? Nu- 
slinkau į Blenheimo kelią, užpuoliau Meganą Hipvel, galaižin 

kur paslėpiau lavoną ir paskui viską užmiršau? Skamba absur- 
diškai. Tai ir yra absurdas. Bet aš žinau, kad kažkas šeštadienio 
vakarą tikrai atsitiko. Supratau tai pažvelgusi į tamsų tunelį po 
geležinkelio bėgiais, suvokiau taip aiškiai, kad kraujas mano 
gyslose virto lediniu vandeniu. 

Tokie užtemimai kartais nutinka, kalbu ne apie sujauk- 
tus prisiminimus, kaip pavyko parsikapstyti iš klubo namo, 
ne apie nesugebėjimą prisiminti, iš ko visi taip skaniai juokėsi 
klube. Tai, apie ką kalbu, visai kas kita. Visiška juoduma, kelios 
pradingusios valandos, kurių jau niekaip nebeatkursi. 

Tomas man buvo nupirkęs knygą apie tai. Ne itin roman- 
tiška, bet jam pakyrėjo klausytis mano atsiprašymų rytais - aš 
netgi nežinodavau, dėl ko atsiprašau. Manau, jis norėjo, kad 
suprasčiau, kokios kenkėjiškos veiklos galiu imtis, kokių bai- 
sybių galbūt sugebėčiau pridaryti. Knygos autorius buvo gydy- 
tojas, bet aš nenumanau, ar jo teorija tikrai teisinga: jis tvirti- 
no, kad ištikus „užtemimui“ ne šiaip užmiršti įvykius, o tiesiog 
išvis neįgyji prisiminimų, kuriuos galėtum užmiršti. Tai yra 
gali panirti į tokią būklę, kai trumpalaikės atminties funkcija 
smegenyse tiesiog išsijungia. Ir tuo metu, kol esi nugrimzdęs 
į tą giliausią juodumą, elgiesi visai ne taip, kaip įprastai elg- 
tumeis, o paskui reaguoji į tai, kas tik tavo manymu atsitiko 
paskiausiai; kadangi tavo sąmonė kurį laiką tiesiog nefiksuoja 
prisiminimų, gali iš tikrųjų nė nežinoti, kokie buvo tie pas- 
kiausiai nutikę įvykiai. Autorius įdėjo ir keletą neįtikėtinų is- 
torijų, matyt, siekdamas perspėti gėrovus, kuo gali baigtis už- 
temimas. Kažkoks vyrukas Naujajame Džersyje kaip reikiant 
atšventė Liepos ketvirtąją. Po pokylio sėdo į automobilį, nuva- 
žiavo kelias mylias greitkeliu prieš eismą, kol galiausiai rėžėsi 
į furgoną su septyniais žmonėmis. Furgonas užsiliepsnojo, šeši 
žmonės žuvo. Prisisprogusiam vyrukui nė plaukas nuo galvos 

nenukrito. Jiems niekada nieko neatsitinka. Jis visai neprisimi- 
nė sėdęs į automobilį. 

Kitas vyrukas, iš Niujorko, išėjo kartą iš baro ir nuvažia- 
vo į namus, kuriuose užaugo, įsibrovė vidun, mirtinai suba- 
dė namo gyventojus, nusirengė nuogas, vėl sėdo į automobi- 
lį, parvažiavo namo ir griuvo į lovą. Pabudęs kitą rytą jautėsi 
klaikiai, nebegalėjo suprasti, kur dingo jo drabužiai ir kaip 
parsikapstė namo, bet tik tada, kai jo suimti prisistatė policija, 
jis sužinojo žiauriai paskerdęs du žmones - be jokios regimos 
priežasties. 

Taigi, skamba absurdiškai, bet nėra ir visiškai neįmano- 
ma, ir kai galiausiai vakar vakare pasiekiau namus, jau buvau 
spėjusi save įtikinti, kad veikiausiai esu kaip nors prikišusi na- 
gus prie Meganos dingimo. 

Policijos pareigūnai sėdėjo svetainėje ant sofos: vienas — 
gal keturiasdešimties su trupučiu, civiliniais drabužiais, ki- 
tas, jaunesnis, uniformuotas, su dideliu spuogu, iššokusiu 
ant kaklo. Ketė stovėjo prie lango grąžydama rankas. Atrodė 
persigandusi. Policininkai atsistojo. Tasai, su civiline apranga, 
labai aukštas ir šiek tiek gunktelėjęs, paspaudė man ranką ir 
prisistatė: detektyvas inspektorius Gaskilas. Pasakė ir policijos 
konsteblio pavardę, bet neįsiminiau. Negalėjau sutelkti dėme- 
sio. Vos neužmiršau kvėpuoti. 

— Ką šitai reiškia? - sukriokiau. - Kas nors atsitiko? Mano 
mamai? Tomui“ 

— Nieko jiems neatsitiko, ponia Votson, mums tik reikia 
pasikalbėti su jumis apie tai, ką veikėte šeštadienio vakarą, — 
atsakė Gaskilas. Visai taip, kaip sako detektyvai per televiziją, 
sunku buvo patikėti, kad tai vyksta iš tikrųjų. Kokį velnią aš 
galėjau veikti šeštadienio vakarą? 

— Man reikia atsisėsti, - ištariau, ir detektyvas moste- 
lėjo man sėstis į jo vietą ant sofos, šalia Kaklo Spuogo. Ketė 

mindžiukavo nuo kojos ant kojos, krimsčiodama apatinę lūpą. 
Atrodė it paklaikusi. 

— Gerai jaučiatės, ponia Votson? - paklausė Gaskilas. Jis 
parodė žaizdą virš akies. 

— Mane partrenkė taksi, - atsakiau. - Vakar popiet, Lon- 
done. Buvau ligoninėje užsiūti žaizdos. Galite patikrinti. 

— Aišku, - tarė jis vos vos linguodamas galvą. Taigi. Šeš- 
tadienio vakaras? 

— Nuvažiavau į Vitnį, - atsakiau iš paskutiniųjų tramdy- 
damasi, kad nedrebėtų balsas. 

— O ko? 

Kaklo Spuogas jau buvo atskleidęs užrašų knygutę ir pa- 
kėlęs pieštuką. 

— Norėjau pamatyti savo vyrą, - atsakiau. 

— Ak, Reičele, - tarstelėjo Ketė. 

Detektyvas nekreipė į ją dėmesio. 

- Savo vyrą? - pakartojo jis. - Norite pasakyti - savo bu- 
vusį vyrą? Kalbate apie Tomą Votsoną? 

Taip, aš iki šiol vadinuosi jo pavarde. Tiesiog taip buvo 
daug paprasčiau. Nereikėjo keisti kreditinių kortelių, elektro- 
ninio pašto adreso, įsigyti naujo paso ir panašiai. 

— Taip, teisingai. Norėjau jį pamatyti, bet paskui nutariau, 
kad tai prastas sumanymas ir grįžau namo. 

— Kiek tuo metu buvo valandų? - Gaskilo balsas skambėjo 
ramiai, veidas buvo visiškai neišskaitomas. Kalbėjo jis beveik 
nekrutindamas lūpų. Girdėjau, kaip Kaklo Spuogo pieštukas 
skrebena popierių, o ausyse dundėjo pulsas. 

— Buvo gal... na... tikriausiai apie pusę septynių. Tai yra, 
man rodos, į traukinį sėdau apie šeštą. 

— Ir namo grįžote?.. 

— Gal pusę aštuonių? - Pakėlusi galvą, sugavau Ke- 
tės žvilgsnį ir iš jos veido išraiškos supratau: ji žino, kad 

meluoju. - O gal šiek tiek vėliau. Gal jau buvo ir aštuonios. 
Taip, dabar jau prisimenu - manau, kad grįžau namo kelios 
minutės po aštuonių. 

Jutau, kaip kaista skruostai, - jei šitas žmogus nesuprato, 
kad meluoju, jis nevertas dirbti policijoje. 

Detektyvas apsisuko, staigiu, beveik agresyviu judesiu pa- 
stvėrė kėdę, pristumtą prie stalo kampe, ir prisitraukė ją artyn. 
Pastatė tiesiai priešais mane, gal vos poros pėdų atstumu. Atsi- 
sėdo, rankas pasidėjo ant kelių, kiek pakreipė galvą. 

- Taigi, - tarė. - Jūs išvažiavote šeštą, vadinasi, Vitnyje 
buvote apie pusę septynių. Čionai grįžote apie aštuntą, o tai 
reiškia, kad iš Vitnio išvažiavote maždaug septynios trisde- 
šimt. Viskas maždaug teisingai? 

— Taip, lyg ir teisingai, - pratariau, bet balsas vėl išdavi- 
kiškai suvirpėjo. Po kokios sekundės ar dviejų jis paklaus, ką 
veikiau visą valandą, o aš neturiu ką jam atsakyti. 

— Taigi, susitikti su buvusiu vyru taip ir nenuėjote. Ką vei- 
kėte tą valandą Vitnyje? 

— Tiesiog vaikštinėjau. 

Jis lūkuriavo: norėjo sužinoti, ar pridursiu dar kokią 
smulkmeną. Pagalvojau, ar nevertėtų pasakyti, kad buvau už- 
sukusi į barą, bet tai būtų kvaila - tokią detalę lengva pati- 
krinti. Jis paklaustų, kokiame bare buvau, paklaustų, ar su kuo 
nors kalbėjausi. Svarstydama, ką dar jam pasakyti, staiga su- 
mojau, kad man nė į galvą neatėjo paprašyti paaiškinti, kodėl 
jam parūpo, kur buvau ir ką veikiau šeštadienio vakarą, o tai 
jau savaime turėjo atrodyti keista. Dėl to tikriausiai galėjau pa- 
sirodyti kalta ar panašiai. 

— Gal su kuo nors kalbėjotės? - paklausė jis lyg perskaitęs 
mano mintis. - Gal buvote užsukusi į kokią parduotuvę ar į 
barą? 

— Kalbėjausi su tokiu vyru stotyje! — išrėžiau garsiai, be- 
maž triumfuodama, lyg šitai ką nors reikštų. - Kodėl jums pri- 
reikė visa tai žinoti? Kas čia dedasi? 

Detektyvas inspektorius Gaskilas atsilošė kėdėje. 
| — Galbūt girdėjote: be žinios dingo moteris, gyvenan- 

ti Vitnyje, Blenheimo kelyje, toje pačioje gatvėje kaip ir jūsų 
buvusio vyro šeima, vos per kelis namus nuo jų. Mes apvaikš- 
čiojome visus kaimynus klausinėdami, ar jie nematę jos aną 
vakarą, taip pat ar jie nematę arba negirdėję ko nors neįprasto. 
O klausinėjant išniro ir jūsų vardas. - Jis valandėlę patylėjo, 
leisdamas man sugromuluoti, ką išgirdusi. - Jus matė Blenhei- 
mo kelyje tą vakarą, maždaug tuo pat metu, kai ponia Hipvel - 
tokia dingusiosios pavardė - išėjo iš namų. Ponia Ana Votson 
sakė mums mačiusi jus gatvėje, netoli ponios Hipvel namų ir 
ne taip toli savo pačios namų. Pasak jos, jūs elgėtės keistai, ir 
ji buvo smarkiai sunerimusi. Iš tikrųjų taip smarkiai, kad net 
svarstė, ar nereikėtų skambinti į policiją. 

Mano širdis plastėjo kaip tinkle įsipainiojęs paukščiukas. 
Neįstengiau išspausti nė žodžio, nes tą akimirksnį regėjau tiktai 
pačią save, susigūžusią požeminėje perėjoje, kruvinomis ran- 
komis. Kruvinomis rankomis. Kraujas, žinoma, mano? Reikia 
manyti, mano, kieno kito? Pakėliau galvą, susidūriau žvilgsniu 
su Gaskilu ir supratau, kad privalau tučtuojau ką nors pasakyti, 
idant sutrukdyčiau jam skaityti mano mintis. 

— Aš nieko nepadariau, - pralemenau. — Ničnieko. Aš 
tik... tik norėjau pamatyti savo vyrą... 

— Buvusį vyrą, - ir vėl pataisė Gaskilas. Iš striukės kišenės 
jis išsitraukė nuotrauką, parodė man. Tai buvo Meganos nuo- 
trauka. - Gal matėte šeštadienio vakarą šitą moterį? - paklausė. 

Įsistebeilijau į nuotrauką, žiūrėjau ilgai. Žiūrėti į ją, pri- 
statomą šitaip, buvo baisiai keista - juk tai toji pati tobula 


blondinė, kurią aš tiek laiko stebėjau, kurios gyvenimą kūriau 
ir vėl ardžiau vaizduotėje. Nuotrauka buvo iš arti darytas por- 
tretas, profesionalo darbas. Veido bruožai - šiek tiek stambes- 
ni, nei aš įsivaizduodavau, ne tokie dailūs kaip mano išgalvo- 
tosios Džesės. 

— Ponia Votson, ar matėte ją? 

Aš nežinojau, ar ją mačiau. Tikrai nežinojau. Ir dabar ne- 
žinau. 

— Manau, kad ne, - atsakiau. 

— Manote? Tai gali būti, kad vis dėlto matėte? 

— Aš... nesu visai tikra. 

— Ar jūs gėrėte alkoholio šeštadienio vakarą? - paklausė 
jis. - Ar gėrėte prieš išvažiuodama į Vitnį? 

Jutau, kaip veidą vėl išpila raudonis. 

— Taip, - patvirtinau. 

— Ponia Votson - Ana Votson - tvirtino, kad matė jus ne- 
toli savo namų girtą, bent jau taip jai pasirodė. Jūs buvote girta? 

— Ne, - užginčijau tvirtai žiūrėdama detektyvui į akis, kad 
netyčia nesusidurčiau žvilgsniu su Kete. - Popiet išgėriau porą 
taurelių, bet nebuvau girta. 

Gaskilas atsiduso. Regis, apvyliau jį. Jis pažvelgė į Kaklo 
Spuogą, paskui - vėl į mane. Prikišamai lėtai atsistojo, pristū- 
mė kėdę atgal prie stalo. 

— Jeigu ką nors prisimintumėte apie šeštadienio vakarą, 
jei prisimintumėte ką nors, kas galėtų mums praversti, gal pa- 
skambintumėt man? - paprašė tiesdamas vizitinę kortelę. 

Gaskilas niauriai linktelėjo Ketei, ruošdamasis išeiti, o 
aš suglebau ant sofos. Įsismarkavusi širdis palengva ėmė rim- 
ti, bet tuoj pat vėl suspurdėjo greičiau, vos išgirdus dar vieną 
klausimą: 

- Jūs dirbate viešųjų ryšių srityje, tiesa? „Huntingdon 
Whiteley“? 

— Taip, - patvirtinau. - „Huntingdon Whiteley . 

Jis neabejotinai tai patikrins ir sužinos, kad pamelavau. 
Negaliu leisti, kad jis tai išsiaiškintų, turiu pirma pasakyti jam 
pati. 

Kaip tik tai ir padarysiu šį rytą. Trauksiu į policijos nuo- 
vadą ir atversiu sielą. Išklosiu viską: kad darbą praradau jau 
prieš kelis mėnesius, kad šeštadienio vakarą buvau girta kaip 
lapas, kad net nenutuokiu, kelintą valandą parsiradau namo. 
Pasakysiu tai, ką turėjau pasakyti vakar: jie žvalgosi ne į tą 
pusę. Pasakysiu, kad, mano nuomone, Megana Hipvel buvo įsi- 
taisiusi meilužį. 


Vakaras 


Policija mano, kad aš - tiesiog smalsuolė landukė. Mano, kad 
persekioju žmones, kad esu nestabilios psichikos prietranka. 
Nieku gyvu nereikėjo veržtis į tą policijos nuovadą. Tik įstū- 
miau pati save į dar bjauresnę padėtį ir nemanau, kad būčiau 
kuo nors pagelbėjusi Skotui, o juk tai ir buvo motyvas, pa- 
stūmėjęs mane eiti į policiją. Jam reikia mano pagalbos, nes 
policija, savaime aišku, pirmiausia įtars, kad tai jis ką nors jai 
padarė, o aš žinau, kad taip būti negali, aš jį pažįstu. Suprantu, 
skamba beprotiškai, bet aš tikrai jaučiuosi taip, lyg jį pažino- 
čiau. Daugybę kartų esu mačiusi juos kartu. Jis tikrai negalėjo 
jos nuskriausti. 

Gerai jau, pripažįstu: padėti Skotui nebuvo vienintelis 
motyvas, nuginęs mane į policiją. Dar buvo tas melas, kurį rei- 
kėjo ištaisyti. Aš juk pamelavau, kad dirbu „Huntingdon Whi- 
teley“. 

Rodos, visą amžinybę telkiau drąsą, kol galiausiai prisi- 
verčiau įkelti koją į nuovadą. Gal dešimt kartų buvau beapsisu- 
kanti ir sprunkanti namo, bet galiausiai įėjau vidun. Paklausiau 

budėtojo seržanto, ar galėčiau pasikalbėti su detektyvu inspek- 
toriumi Gaskilu, ir jis palydėjo mane į ankštą laukiamąjį, kur 
prasėdėjau ištisą valandą laukdama, kol kas nors ateis manęs 
pakviesti. Tuo metu mane jau pylė prakaitas, visa drebėjau, lyg 
vedama į kartuves. Nuvedė mane į kitą kambariuką, dar ma- 
žesnį, dar labiau prigrūstą, belangį, čia išvis bemaž nebuvo kuo 
kvėpuoti. Ir vėl paliko vieną, prakiurksojau dar geras dešimt mi- 
nučių, kol galiausiai pasirodė Gaskilas ir dar kažkokia moteris, 
taip pat civiliniais drabužiais. Gaskilas mandagiai pasisveikino, 
neatrodė, kad būtų labai nustebęs mane pamatęs. Pristatė savo 
bendradarbę - detektyvė seržantė Raili. Ji dar jaunesnė už mane, 
aukšta, liauna, tamsiaplaukė, graži, bet tas aštrių bruožų, lapiško 
veido grožis atšiaurus. Į mano šypseną ji neatsakė tuo pačiu. 

Visi susėdome, bet niekas nepravėrė burnos, tuodu tik 
žvelgė į mane su lūkesčiu. 

— Prisiminiau tą vyrą, - prasižiojau. - Sakiau jums, buvo 
toks vyras stotyje. Galiu jį apibūdinti. - Raili vos vos kilstelėjo 
antakius, krustelėjo ant kėdės. - Jis buvo vidutinio ūgio, vidu- 
tinio kūno sudėjimo, rusvais plaukais. Aš paslydau ant laiptų, 
ir jis sugriebė mane už rankos. - Gaskilas palinko į priekį, al- 
kūnėmis atsirėmęs į stalą, rankas suglaustais delnais prispau- 
dęs prie burnos. - Jis vilkėjo... man atrodo, buvo su mėlynais 
marškiniais. 

Iš tikrųjų tai ne visai tiesa. Taip, aš prisimenu, kad buvo 
toks vyras, rusvaplaukis, tuo irgi neabejoju, manau, dar trauki- 
nyje jis nusišypsojo man, o gal pašaipiai vyptelėjo. Man rodos, 
jis išlipo Vitnyje, ir dar man rodos, kad mane užkalbino. Gali 
būti, kad aš ir iš tikrųjų paslydau ant laiptų. Lyg ir prisimenu, 
kaip slystelėjau, bet nenumanau, ar tas prisiminimas tikrai iš 
šeštadienio vakaro ar iš kurios kitos dienos. Laiptų būta daugy- 
bės, daugybę kartų ant jų paslysta. Ką tasai vyras vilkėjo - net 
nenutuokiu. 

Detektyvams mano pasakojimas įspūdžio nepadarė. Rai- 
li beveik nepastebimai palingavo galvą. Gaskilas atplėšė ran- 
kas vieną nuo kitos ir paguldė ant stalo priešais save delnais 
aukštyn. 

— Gerai. Ar iš tikrųjų kaip tik to ir atvykote man pasakyti, 
ponia Votson? - paklausė. Jo balse nebuvo pykčio, nugirdau net 
kažką panašaus į padrąsinimą. Norėjau, kad Raili išsinešdintų 
iš kabineto. Su Gaskilu aš pasikalbėčiau, juo galėčiau pasitikėti. 

- Aš nebedirbu „Huntingdon Whiteley“, - pasakiau. 

— Šit kaip? - jis atsilošė kėdėje, regis, jau šiek tiek susido- 
mėjęs. 

— Išėjau iš darbo prieš tris mėnesius. Mano draugė, su ku- 
ria gyvenu - tikriau sakant, kuri nuomoja man kambarį, - ji 
nežino, aš jai nepasakiau. Stengiuosi susirasti kitą darbą. Ne- 
norėjau, kad ji sužinotų, nes, maniau, tuomet imtų nuogąstau- 
ti, ar įstengsiu mokėti už nuomą. Aš dar turiu šiek tiek pinigų. 
Dar galiu susimokėti už kambarį, bet... Šiaip ar taip, vakar pa- 
melavau jums apie savo darbą, atsiprašau dėl to. 

Raili palinko į priekį ir apdovanojo mane nenuoširdžia 
šypsena. 

— Suprantu. Vadinasi, nebedirbate „Huntingdon White- 
ley“. Išvis niekur nedirbate, teisingai? Jūs bedarbė? - Aš link- 
telėjau. - Aišku. Bet jūs neužsiregistravusi bedarbio pašalpai 
gauti? 

- Ne. 

- O... ta jūsų draugė, su kuria gyvenate, negi ji nepastebė- 
jo, kad nebeinate kasdien į darbą? 

- Aš einu. Tai yra, noriu pasakyti, į biurą aš, aišku, nebei- 
nu, bet važinėju į Londoną kasdien, kaip ir anksčiau, tuo pat 
metu, kad ji... kad ji nieko nesuprastų. 

Raili dirstelėjo į Gaskilą, šis nenuleido žvilgsnio nuo 
mano veido, tarpuakyje buvo susimetusi raukšlė. 

— Suprantu, kaip keistai tai skamba... - pridūriau, bet taip 
ir neužbaigiau sakinio pajutusi, kad, sykį įvardijus garsiai, tai 
nuskamba ne šiaip keistai, o tiesiog beprotiškai. 

— Aišku. Taigi, apsimetinėjote kasdien važiuojanti į darbą, 
tiesa? - paklausė manęs Raili, jos kaktą irgi perkirto raukšlė, 
tarsi ji būtų dėl manęs sunerimusi. Tarsi manytų, kad man visai 
protelis suskydęs. Aš nieko nebesakiau, net nelinktelėjau, išvis 
net nekrustelėjau ir neprasižiojau. - Gal galėčiau paklausti, ko- 
dėl išėjote iš darbo, ponia Votson? 

Meluoti nebuvo jokios prasmės. Jei iki šio pokalbio jie ir 
neketino tikrinti įrašų apie mano darbą, dabar jau būtinai pa- 
tikrins. 

— Mane išgrūdo, - pasakiau. 

— Jus atleido iš darbo, - pasakė Raili su pasitenkinimu 
balse. Akivaizdu: kaip tik šitokio atsakymo ji ir laukė. - Už ką? 

Patyliukais atsidusau ir pažvelgiau į Gaskilą, vildamasi 
pagalbos: 

— Ar tai tikrai labai svarbu? Koks skirtumas, dėl kokios 
priežasties išėjau iš darbo? 

Gaskilas nieko neatsakė, jis įnikęs tyrinėjo kažkokius už- 
rašus, kuriuos jam buvo stumtelėjusi Raili, bet vis dėlto vos 
pastebimai papurtė galvą. Raili pakeitė atakos kryptį. 

— Ponia Votson, norėčiau kai ko paklausti jus apie šešta- 
dienio vakarą. 

Aš pažvelgiau į Gaskilą - juk apie tai mes jau kalbėjo- 

— Gerai, — ištariau. Vis susizgribdavau kelianti ranką 
prie galvos - gumbas nedavė ramybės. Niekaip negalėjau su- 
silaikyti. 

— Sakykite, kodėl šeštadienio vakarą nuvažiavote į Blen- 
heimo kelią? Kodėl jums prireikė pasikalbėti su buvusiu vyru? 

— Tikrai manau, kad tai ne jūsų reikalas, - atsakiau ir sku- 
bomis, kol ji nieko daugiau nespėjo pasakyti, paprašiau: - Gal 
galėčiau gauti stiklinę vandens? 

Gaskilas pakilo ir išėjo iš kabineto - ne to vyliausi prašy- 
dama vandens. Raili nepratarė nė žodžio, tiktai žiūrėjo į mane 
su lūpose vos vos šmėžuojančia šypsenėle. Neįstengiau ištverti 
jos žvilgsnio, nudūriau akis į stalą, paskui ėmiau žvilgsniu kly- 
dinėti po patalpą. Žinojau, kad tokia jos taktika: ji tylėsianti 
versdama mane jaustis vis nesmagiau, kol galiausiai, nebežino- 
dama kur dėtis, būsiu tiesiog priversta ką nors pasakyti, net ir 
nenorėdama. 

— Norėjau su juo pasikalbėti apie kai kuriuos dalykus, - 
tariau. - Asmeninio pobūdžio. - Nuskambėjo pompastiškai ir 
kvailai. 

Raili atsiduso. Aš prikandau lūpą, tvirtai pasiryžusi nebe- 
pratarti nė žodžio, kol sugrįš Gaskilas. Tą pat akimirksnį, kai 
jis įžengęs į kabinetą priešais mane pastatė stiklinę drumzlino 
vandens, Raili prašneko: 

— Asmeninio pobūdžio reikalai? - lyg ir paragino tęsti. 

— Taip. 

Raili susižvalgė su Gaskilu; gerai nesupratau, ar suirzusi, 
ar tiesiog smagindamasi. Liežuviu jutau prakaito skonį ant vir- 
šutinės lūpos. Gurkštelėjau vandens, buvo drungnas, nustilbęs. 
Gaskilas pasklaidė priešais save gulinčius popierius, paskui pa- 
stūmė juos į šalį, tarsi jau būtų peržiūrėjęs, o gal tai, kas buvo 
juose surašyta, jo taip labai ir nedomino. 

— Ponia Votson, tai yra... na, jūsų buvusio vyro dabartinė 
žmona, ponia Ana Votson, išsakė nuogąstavimus dėl jūsų. Ji 
pasakojo, kad neduodate jiems ramybės, nei jai, nei jos vyrui, 
kad nekviesta braudavotės į jų namus, o vieną kartą... - Gaski- 
las vėl dirstelėjo į užrašus, bet Raili suskubo įsiterpti pirma: 

— Vieną kartą jūs įsilaužėte į pono ir ponios Votsonų na- 
mus ir pagrobėte jų vaiką - neseniai gimusį kūdikį. 

Vidury kambario staiga prasižiojusi juoda skylė prarijo 
mane. 

— Tai netiesa! - užrikau. - Nieko aš nepagrobiau!.. Buvo 
visai ne taip, tai neteisybė. Aš ne... aš jos negrobiau! 

Čia ir sugniužau prislėgta širdgėlos, ėmiau visa tirtėti ir 
apsipylusi ašaromis pareiškiau, kad jau noriu eiti. Raili atstūmė 
kėdę, atsistojo, gūžtelėjo pečiais Gaskilo pusėn ir pasišalino iš 
kabineto. Gaskilas padavė man „Kleenex“ servetėlę. 

— Galite išeiti kada tik panorėjusi, ponia Votson. Juk pati 
atėjote pas mus pasikalbėti. - Tai taręs jis nusišypsojo, lyg at- 
siprašydamas. Tą akimirksnį jis man patiko, norėjosi sugriebti 
už rankos ir ją suspausti, bet nepadariau to - labai jau keistai 
būtų pasirodę. - Manau, yra dar kažkas, ką galėtumėte man 
pasakyti, - pridūrė jis ir dėl to patiko dar labiau: dėl to, kad 
pasakė „man“, o ne „mums“. 

— Turbūt, - vėl prabilo atsistojęs ir švelniai stumdamas 
mane prie durų, - būtų geriausia, jei padarytumėte pertrau- 
kėlę, tikriausiai norėtumėte pramankštinti kojas, ko nors už- 
valgyti. O paskui, kai būsite pasiruošusi, grįžkite čionai ir tada 
viską man papasakosite. 

Ketinau išmesti visa tai iš galvos ir važiuoti namo. Žings- 
niavau geležinkelio stoties link, pasiryžusi palikti viską už nu- 
garos ir nesigręžioti atgal. O paskui pagalvojau apie kelionę 
traukiniu, apie kasdienį važinėjimą ta pačia linija pirmyn at- 
gal, pro jų namus - Meganos ir Skoto namus. O kas, jeigu jos 
taip ir nesuras? Juk tada nuolat kvaršinsiu sau galvą klausimu 
— net ir suvokdama, kaip menkai tai tikėtina, - ar tai, ką turė- 
jau pasakyti, bet nutylėjau, būtų galėję kaip nors jai padėti. O 
kas, jei Skotas bus apkaltintas ją nuskriaudęs vien dėl to, kad 
policija nieko nenutuokė apie B? O kas, jeigu ji dabar, kaip tik 

šiuo metu, ir yra B namuose, surišta, įmesta į rūsį, kenčianti ir 
plūstanti krauju? Arba užkasta jo sode? 

Pasinaudojau Gaskilo patarimu: kampinėje parduotuvė- 
je nusipirkau sumuštinį su kumpiu ir sūriu ir butelį vandens, 
ir patraukiau į vienintelį Vitnio parką - tokį gana apgailėtiną 
žalumos sklypelį, apsuptą praėjusio amžiaus ketvirtajame de- 
šimtmetyje statytų namų; beveik visą jį, šiaip ar taip, užėmė 
asfaltuota žaidimų aikštelė. Įsitaisiau ant suoliuko parkelio pa- 
kraštyje, užsižiūrėjau į motinas ir aukles, barančias savo glo- 
botinius už kemšamą į burną smėlį iš smėlio dėžės. Dar prieš 
keletą metų svajodavau apie tai. Svajodavau ateisianti čia - Ži- 
noma, ne pasistiprinti sumuštiniu su sūriu bei kumpiu tarp 
dviejų policijos apklausų, - svajodavau ateisianti čionai su savo 
mažyliu. Įsivaizduodavau, kokį vežimėlį nusipirksiu, kaip lei- 
siu laiką „Trotters“ parduotuvėje ir ankstyvojo ugdymo centre, 
kaip rinksiuos žavius, vis didesnius rūbelius ir lavinimui tin- 
kančius žaislus. Įsivaizduodavau, kaip sėdėsiu čia, sūpuodama 
savo džiaugsmelį ant kelių. 

Bet tokios svajonės taip ir nevirto tikrove. Nė vienas gy- 
dytojas nesugebėjo man paaiškinti, kodėl negaliu pastoti. Bu- 
vau jauna ir sveika, o anuomet ir negėriau taip smarkiai. Mano 
vyro sperma buvo kokybiška, gyvybinga. Bet, kad ir kiek ban- 
dėme, mums taip ir nepavyko. Nepatyriau nė vieno persileidi- 
mo, tiesiog negalėjau pastoti ir tiek. Kartą išmėginome dirbtinį 
apvaisinimą - tiktai už vieną išgalėjome susimokėti. Kaip visi, 
kas netingėjo, ir buvo mus perspėję, procedūra buvo nemaloni 
ir nesėkminga. Vis dėlto niekas manęs neperspėjo, kad tai su- 
ardys mūsų šeimą. Bet suardė. Ar veikiau palaužė mane, o jau 
tada aš sugrioviau mūsų šeimą. 

Vienas iš nevaisingumo prakeiksmų yra tas, kad niekur 
"nuo to nepabėgsi. Būdama trisdešimties - niekaip, niekur. 
Mano draugės gimdė vaikus, draugių draugės gimdė vaikus, 

aplinkui - vien nėščiosios ir gimdyvės, ir pirmojo gimtadienio 
šventės. Manęs visi klausinėjo apie tai, nuolat. Mama, drau- 
gai, bendradarbiai. Kada pagaliau ateisianti ir mano eilė? Atėjo 
metas, kai mūsų bevaikystė tapo viena iš įprastų sekmadienio 
pietų pokalbių temų, ne vien tik mudviejų su Tomu, bet ir pla- 
tesniame rate. Ką mes mėginame daryti, ką turėtume išban- 
dyti, ar man tikrai dera gerti ir antrą taurę vyno? Buvau dar 
jauna, prieš akis dar buvo begalė laiko, bet nesėkmė apsupo 
mane tarsi skraistė, prarijo visą, nutempė į bedugnę ir aš prara- 
dau viltį. Mane nuolatos kamavo ta aplinkybė, kad visi įžvelgė 
mano kaltę, tai aš buvau ta, kuri apvylė lūkesčius. Anai Tomas 
vaiką užtaisė stebėtinai greitai, ir tai neabejotinai įrodo, kad su 
jo vyriškumu niekada nėra buvę jokių bėdų. Aš klydau siūlyda- 
ma dalintis atsakomybę, kaltė buvo mano vienos. 

Lara, mano geriausia draugė nuo universiteto laikų, susi- 
laukė dviejų vaikų per dvejus metus: berniuko, paskui - mer- 
gaitės. Man jie nepatiko. Nieko nenorėjau apie juos girdėti. 
Nenorėjau prie jų net artintis. Ilgainiui Lara liovėsi su manim 
šnekėtis. Darbe buvo tokia mergužėlė, kuri man pasisakė - at- 
sainiai, lyg kalbėtų apie pašalintą apendiksą ar ištrauktą proti- 
nį dantį - apie pastarąjį abortą: išgėrusi specialią tabletę, ir tai 
buvusi kur kas geresnė, ne tokia traumuojanti patirtis kaip chi- 
rurginis abortas, kurį pasidariusi dar mokydamasi universite- 
te. Daugiau aš nebegalėjau su ja kalbėtis, negalėjau net žiūrėti į 
ją. Biure įsivyravo nejauki atmosfera, ją pajuto ir kiti. 

Tomas neišgyveno šito taip aštriai, kaip aš. Visų pirma, 
tai buvo ne jo nesėkmė, o antra, jam taip gyvybiškai vaiko nė 
nereikėjo. Na taip, jis norėjo tapti tėčiu, tikrai norėjo - nė kiek 
neabejoju, kad pasvajodavo, kaip spardys sode kamuolį su sū- 
numi, kaip parke nešios ant pečių dukterį. Bet jis manė, kad 
mūsų gyvenimas gali būti nuostabus ir be vaikų. Juk mes lai- 
mingi, sakydavo jis man, ar negalėtume ir toliau tiesiog būti 


laimingi? Aš juo toliau, juo labiau jį erzinau. Jis niekaip nesu- 
prato, kaip galima ilgėtis to, ko niekad neturėjai, kaip galima 
to gedėti. 

Nugrimzdusi į širdgėlą jaučiausi visai izoliuota. Įklimpau 
į vienatvę, tad įjunkau trupučiuką išgerti, paskui - ir daugiau 
nei trupučiuką, o tada tapau dar vienišesnė, nes niekas per 
daug nesiveržia leisti laiko su girtuokle. Užgerdavau netektis, 
užgėrimus lydėjo naujos netektys. Man patiko mano darbas, 
bet stulbinančios karjeros nepadariau, o net jei ir būčiau pa- 
darius, būkime sąžiningi: moterys iki šiol realiai vertinamos 
už du dalykus - už išvaizdą ir sugebėjimą būti geromis moti- 
nomis. Aš negraži ir negaliu turėti vaikų, tad kas belieka? Esu 
visai niekam tikusi. 

Vis dėlto dėl savo gėrimo negaliu kaltinti vien viso šito. 
Negaliu kaltinti ir savo tėvų ar savo vaikystės, kokio nors prie- 
kabiauti linkusio dėdės ar kokios siaubingos tragedijos. Dėl 
visko kalta aš pati. Šiaip ar taip, buvau gėrėja - visada mėg- 
davau išlenkti taurelę kitą. Bet aš išties grimzdau į liūdesį, o 
liūdesys ilgainiui tampa nuobodus tiek pačiam liūdinčiajam, 
tiek ir visiems aplinkiniams. Ir tada iš mėgėjos gerti perėjau į 
kitą — tikros alkoholikės - etapą, o nuobodžiau už tai jau nieko 
negali būti. 

Dabar jaučiuosi jau šiek tiek geriau - dėl to, kad neturiu 
vaikų; šiek tiek pagerėjo likus vienai. Privalėjau pasijusti geriau, 
neturėjau kitos išeities. Perskaičiau keletą knygų ir straipsnių, 
įsitikinau, kad turiu kaip nors su tuo susitaikyti. Esama įvairių 
būdų, esama vilties. Jei sugebėčiau susitvarkyti gyvenimą ir ne- 
begerti, galbūt netgi galėčiau įsivaikinti kokį mažylį. Man dar 
nėra trisdešimt ketverių, dar toli gražu ne viskas baigta. Man 
tikrai pagerėjo, prieš keletą metų būklė buvo kur kas prastesnė, 
aš net palikdavau likimo valiai prekių vežimėlį ir sprukdavau 
iš prekybos centro, jei ten būdavo per daug mamų su mažais 

vaikais; tikrai nebūčiau galėjusi ir ateiti į parką, sėdėti šitaip 
šalia žaidimų aikštelės, stebėti rubuilių mažylių, besileidžian- 
čių žemyn šliuožykle. Pačiais blogiausiais laikotarpiais, kai il- 
gesys tapdavo nebepakeliamas, būdavo akimirksnių, kai many- 
davau, kad išprotėsiu. 

Gal ir tikrai buvau išprotėjusi, bent kurį laiką. Tą dieną, 
apie kurią manęs klausinėjo policijos nuovadoje, - gal ir tikrai 
buvo susijaukęs protas. Iš pusiausvyros mane išmušė, pastūmė- 
jo į bedugnę kai kas, ką pasakė Tomas. Tiksliau, ne tai, ką jis 
pasakė, o ką parašė, - perskaičiau tą rytą feisbuke. Tai nebuvo 
perkūnija iš giedro dangaus - žinojau, kad ji laukiasi, jis buvo 
man pasakęs, be to, mačiau ir ją, mačiau ir rausvą užuolaidą 
vaikų kambario lange. Taigi, žinojau, kas turi atsitikti. Bet apie 
tą kūdikį visuomet galvodavau kaip apie jos kūdikį. Iki to ryto, 
kai pamačiau jo nuotrauką: jis laikė naujagimę mergytę ant 
rankų, žvelgė į ją ir šypsojosi. O po nuotrauka buvo parašęs: 
„Tai štai ką reiškia visas tas sambrūzdis! Dar niekad nepaži- 
nau tokios meilės! Laimingiausia mano gyvenimo diena!“ Pa- 
galvojau apie jį, rašantį tuos žodžius: juk jis žinojo, kad aš tai 
pamatysiu, žinojo, kad perskaitysiu įrašą ir jis mane pribaigs, 
žinojo - ir vis tiek tai parašė. Jam tiesiog nerūpėjo. Tėvams 
nerūpi niekas, tik jų vaikai. Vaikai - visatos centras, tik jie iš 
tikrųjų šį tą reiškia. Niekas kita nesvarbu, niekieno kito kančia 
ar džiaugsmas neverti dėmesio, niekas kita nėra tikra. 

Buvau įpykusi. Buvau netekusi galvos. Galbūt įsigeidžiau 
keršto. Gal siekiau parodyti jiems, kad mano širdgėla - visiškai 
tikra. Nė pati nežinau. Padariau didžiausią kvailystę. 

Po poros valandų sugrįžau į policijos nuovadą. Paklau- 
siau, ar negalėčiau pasikalbėti su Gaskilu akis į akį, bet jis pa- 
sakė norįs, kad dalyvautų ir Raili. Po to jis man patiko jau šiek 
tiek mažiau. 


I02 


— Aš neįsilaužiau į jų namus, - pasakiau. - Taip, nuėjau 
ten, norėjau pasikalbėti su Tomu. Paskambinau į duris, bet nie- 
kas nejįsileido... 

— Tai kaip patekote vidun? - paklausė Raili. 

— Durys buvo atidarytos. 

— Durys į gatvę buvo atidarytos? 

Atsidusau. 

- Aišku, ne. Atidarytos buvo stumdomosios durys į sodelį 
už namo. 

— O kaip patekote į sodelį už namo? 

— Perlipau per tvorą, juk žinojau kelią... 

— Taigi, perlipote per tvorą, kad patektumėte į savo buvu- 
sio vyro namus? 

— Taip. Tai buvo visai įprasta... Kieme visada laikydavome 
atsarginį raktą. Turėjome įsirengę slėptuvę, ten jis ir būdavo, 
dėl viso pikto, jei kuris pamestume ar pamirštume raktus, ar 
dar kas atsitiktų. Bet aš neįsilaužiau vidun, nė neketinau lauž- 
tis. Tik norėjau pasikalbėti su Tomu. Pamaniau, gal... gal skam- 
butis neveikia ar dar kas. 

— Buvo vidurys dienos, vidurys savaitės, ar ne? Kodėl ma- 
nėte, kad jūsų buvęs vyras turėtų būti namie? Ar paskambino- 
te, kad įsitikintumėt, jog tikrai jį rasit? - pažėrė klausimų Raili. 

— Viešpatie! Gal leistumėte man kalbėti? - užrikau, ir ji 
palingavusi galvą vėl šyptelėjo, taip pat, kaip ir anksčiau, tarsi 
mane pažinotų, tarsi kiaurai permatytų. - Aš perlipau per tvo- 
rą, - vėl ėmiau pasakoti, stengdamasi nešaukti, - ir pabeldžiau 
į stiklines duris, kurios buvo šiek tiek praviros. Niekas neatsi- 
liepė. Įkišau galvą vidun, pašaukiau Tomą vardu. Vis dar nesu- 
laukiau jokio atsako, bet išgirdau verkiant kūdikį. Įėjau vidun 
ir išvydau Aną... 

— Ponią Votson* 

- Taip. Išvydau ponią Votson miegančią ant sofos. Kūdikis 
gulėjo nešiojamame lopšyje ir verkė - iš tiesų plyšojo visa gerkle, 
veidukas buvo įraudęs, aiškiai buvo matyti, kad verkia jau ilgo- 
kai. - Ištarus šiuos žodžius man dingtelėjo, kad galėjau pasakyti, 
jog kūdikio verksmą išgirdau dar iš gatvės, dėl to ir įsiropščiau 
per tvorą į kiemą. Tada gal nebūčiau pasirodžiusi tokia pamišėlė. 

- Taigi, kūdikis rėkia, o motina miega čia pat ir nepabun- 
da? - pasitikslina Raili. 

— Taip. - Ji alkūnėmis atsirėmusi į stalą, rankomis pasi- 
bet vis tiek žinau: ji mano, kad meluoju. - Paėmiau ją ant ran- 
kų norėdama nuraminti. Tai ir viskas. Paėmiau ant rankų, kad 
nustotų verkti. 

- Bet tai dar ne viskas, ar ne? Kai Ana pabudo, jūsų abiejų 
kambaryje nebebuvo, tiesa? Jūs buvote prie tvoros, prie gele- 
žinkelio bėgių. 

— Mažylė iškart nesiliovė verkti, - pasakiau. - Sūpavau ją, 
bet vis dar kniurkė, tad išėjau su ja laukan. 

— Prie geležinkelio bėgių? 

— Į sodelį. 

— Turėjote kėslų kaip nors nuskriausti Votsonų kūdikį? 

Tada jau aš pašokau. Žinau, melodramatiška, bet norėjau, 
kad jie savo akimis įsitikintų - kad Gaskilas savo akimis įsi- 
tikintų, - kaip siaubinga net pagalvoti apie ką nors panašaus. 

— Neprivalau šito klausytis! Atėjau papasakoti jums apie 
tą vyrą! Atėjau jums padėti! O jūs... gal pasakytumėt, kuo bū- 
tent mane kaltinate? Kuo jūs mane kaltinate? 

Gaskilas sėdėjo kaip sėdėjęs, jam tai nepadarė įspūdžio. 
Tik mostelėjo vėl sėstis ir man. 

— Ponia Votson, antroji - na... ponia Votson, Ana, užsiminė 
apie jus, kai klausinėjome apie Meganą Hipvel. Sakė, kad jums 
ir anksčiau buvo būdingas permainingas, neprognozuojamas 


I04 


elgesys. Papasakojo apie tą atsitikimą su jų vaiku. Tvirtino, kad 
jūs nuolat kabinėdavotės prie jos ir jos vyro, kad iki šiol skam- 
binėjate jiems į namus. - Jis nukreipė žvilgsnį į užrašus. - Iš 
tiesų - beveik kiekvieną naktį. Jūs niekaip negalite susitaikyti 
su mintimi, kad jūsų santuoka subyrėjo... 

— Tai visai netiesa! - laikiausi savo. Ir iš tikrųjų, tai ne- 
tiesa — taip, aš retsykiais skambindavau Tomui, bet tikrai ne 
kiekvieną naktį, tai jau gerokai persūdyta. Juo toliau, juo labiau 
stiprėjo įsitikinimas, kad Gaskilas vis dėlto anaiptol manęs ne- 
palaiko, pajutau, kad vėl ima tvenktis ašaros. 

— Kodėl jūs nepasikeitėte pavardės? - paklausė Raili. 

— Atsiprašau? 

— Vis dar vadinatės savo buvusio vyro pavarde. Kodėl? Jei 
mane vyras paliktų dėl kitos moters, manau, norėčiau atsikra- 
tyti ir jo pavardės. Ir jau tikrai nenorėčiau vadintis ta pačia 
pavarde kaip ir mano pakaitas... 

— Gal aš tiesiog nesu tokia menkysta. 

Aš esu tokia menkysta. Negaliu pakęsti minties, kad ji — 
Ana Votson. 

- Aišku. O žiedas? Tas, kurį nešiojate ant grandinėlės po 
kaklu? Tai jūsų vestuvinis Žiedas? 

— Ne, - pamelavau. - Tai... tai senelės žiedas. 

— Iš tikrųjų? Gerai. Ką gi, turiu pasakyti, kad iš jūsų elge- 
sio man susidaro įspūdis, jog jūs - kaip leido suprasti ir ponia 
Votson - niekaip negalite susitaikyti su tikrove, kad jūsų buvęs 
vyras turi naują šeimą. 

- Nesuprantu... 

— „kaip tai susiję su Megana Hipvel? - už mane pabaigė 
sakinį Raili. - Ką gi. Turime žinių, kad jūs - nestabilios būklės, 
girtuokliaujanti moteris - tą vakarą, kai Megana dingo, buvote 
pastebėta gatvėje, kurioje ji gyvena. Jei prisiminsime, kad išore 
Megana šiek tiek panaši į ponią Votson... 

- Jos visiškai nepanašios! - tokia prielaida mane išties už- 
dūkino. Džesė nė truputėlio nepanaši į Aną. Megana nė trupu- 
tėlio nepanaši į Aną. 

— Abi šviesiaplaukės, smulkaus sudėjimo, lieknos, blyš- 
kios odos... 

— Vadinasi, aš palaikiau Meganą Hipvel Ana ir ją už- 
puoliau? Didesnės kvailystės kaip gyva nesu girdėjusi, - pa- 
reiškiau. Bet gumbas galvoje vėl tvinkčiojo skausmu, o viską, 
kas nutiko šeštadienio vakarą, tebebuvo prarijusi juodžiausia 
juoduma. 

— Ar žinojote, kad Ana Votson pažįsta Meganą Hipvel? - 
paklausė Gaskilas, ir pajutau, kaip atsiknoja apatinis žandi- 
kaulis. 

— Aš... ką? Ne. Ne, jos nepažįstamos. 

Raili lūpose šmėkštelėjo šypsena, bet tuojau pat ji prisi- 
vertė surimtėti. 

— Taip, jos pažįstamos. Kurį laiką Megana dirbo pas Vot- 
sonus aukle... - Ji pažvelgė į užrašus. - Praėjusių metų rugpjūtį 
ir rugsėjį. 

Nebežinau, ką ir sakyti. Negaliu šito įsivaizduoti: Mega- 
na - mano namuose, su ja, su jos kūdikiu. 

— Jūsų prakirsta lūpa - ar tai nutiko anądien, kai jus par- 
trenkė automobilis? - paklausė Gaskilas. 

— Taip. Man rodos, įsikandau krisdama. 

— Kur tai įvyko? 

— Londone, Teobaldo gatvėje. Netoli Holborno. 

— Ką jūs ten veikėte? 

— Atsiprašau? 

— Kokiu tikslu buvote nuvykusi į Londono centrą? 

Gūžtelėjau pečiais. 

— Juk jau sakiau, - tariau šaltai. - Mano draugė, su kuria 
gyvenu, nežino, kad netekau darbo. Taigi rytais, kaip visada, 

važiuoju į Londoną. Einu į biblioteką, dairausi darbo, dėlioju 
gyvenimo aprašymą. 

Raili palingavo galvą, gal netikėdama, o gal negalėdama 
atsistebėti. Kaip žmogus sugeba šitaip nusiristi? 

Atsistūmiau su visa kėde, ruošdamasi eiti sau. Pakaks už- 
kalbinėti man dantį, pakaks versti mane jaustis beviltiška kvai- 
ša, išprotėjusia moteriške. Metas mesti kozirį. 

— Nesuprantu, kodėl apie visa tai šnekame, - pareiškiau. — 
Lyg ir reikėtų manyti, kad turite svarbesnių darbų, pavyzdžiui, 
išsiaiškinti, kur dingo Megana Hipvel. Jūs, žinoma, jau pasikal- 
bėjote su jos meilužiu? - Nei vienas, nei kitas neatsakė, tiktai 
įsistebeilijo į mane. Šito jie nesitikėjo. Jie nežinojo apie jį. - Gal 
jūs ir nežinojote. Megana Hipvel buvo užmezgusi romaną, - 
pridūriau ir pasukau prie durų. 

Gaskilas mane sulaikė. Be garso, stulbinančiu greičiu jis 
išdygo priešais mane - net nespėjau uždėti delno ant durų ran- 
kenos. 

— Maniau, jūs nepažįstate Meganos Hipvel? - tarė. 

— Ir nepažįstu, - atsakiau, mėgindama prasibrauti pro jį. 

— Sėskitės, - paliepė jis, užtverdamas man kelią. 

Tada ir papasakojau jiems, ką matydavau pro traukinio 
langą, kad dažnai matydavau Meganą besimėgaujančią saulė- 
kaita terasoje pavakariais ar geriančią kavą rytais. Pasakiau ir 
kaip mačiau ją praėjusią savaitę su kažkuo, kas tikrai nebuvo 
jos vyras, kaip mačiau juos besibučiuojančius pievelėje. 

— Kada tai buvo? - rėžė klausimą Gaskilas. Rodos, supy- 
kęs ant manęs - galbūt dėl to, kad tai iškart ir turėjau pasakyti, 
užuot gaišinusi visą dieną kalbomis apie save. 

— Penktadienį. Tai buvo penktadienio rytą. 

— Taigi, dieną prieš jai pradingstant, matėte ją su kitu 
vyru? - Raili suirzusi atsiduso. Ir užvertė aplanką priešais save. 
Gaskilas atsilošė kėdėje, žvilgsniu tyrinėdamas mano veidą. 

Ji akivaizdžiai manė, kad aš išsigalvoju, jis nebuvo dėl to toks 
tikras. 

— Galite jį apibūdinti? - paklausė Gaskilas. 

— Aukštas, tamsaus gymio... 

— Gražus? - pertraukė Raili. 

Aš išpūčiau žandus. 

— Aukštesnis už Skotą Hipvelą. Žinau, kadangi daug kartų 
esu mačiusi juos kartu - Džesę ir... atleiskite, Meganą ir Sko- 
tą Hipvelus - o tasai vyras tikrai nebuvo Skotas. Aukštesnis, 
laibesnis, tamsesnio gymio. Galbūt - azijietiškos kilmės, - iš- 
klojau. 

— Pro traukinio langą sugebėjote įžiūrėti, kokiai etninei 
grupei jis priklauso? - paklausė Raili. - Įspūdinga. O kas, beje, 
ta Džesė? 

— Atsiprašau? 

— Paminėjote Džesę, ką tik. 

Pajutau, kad vėl kaista veidas. Ir papurčiau galvą. 

— Aš taip nesakiau, - išsigyniau. 

Gaskilas atsistojo, ištiesė man ranką. 

— Manau, šito pakaks, - tarė. 

Paspaudžiau jam ranką, nė nedirstelėjau į Raili ir pasukau 
prie durų. 

— Net nesiartinkite prie Blenheimo kelio, ponia Votson, - 
įspėjo Gaskilas. - Nemėginkite susisiekti su buvusiu vyru, ne- 
bent tai būtų iš tikrųjų svarbu, ir nesiartinkite prie Anos Vot- 
son ar jos vaiko. 

Važiuodama traukiniu namo smulkmeniškai narstau vis- 
ką, kas šiandien nušleivojo ne taip, kaip reikėtų, ir pati nustem- 
bu susizgribusi, kad jaučiuosi ne taip ir siaubingai, kaip, regis, 
turėčiau. Kai pagalvoji, žinau kodėl: vakar vakare aš negėriau, 
ir dabar nenoriu nė pauostyti. Pirmąsyk po šimtmečių pertrau- 
kos mane kai kas sudomino - kai kas kita, ne vien varganas 

mano pačios gyvenimėlis. Dabar aš turiu tikslą. Ar bent jau kai 
ką, į ką galiu sutelkti dėmesį. 


2013 liepos 18, ketvirtadienis 
Rytas 


Šįryt prieš lipdama į traukinį nusipirkau tris laikraščius: Me- 
gana dingusi jau puspenktos paros, žiniasklaida negaili jai 
dėmesio. Daily Mail, kaip ir reikėjo tikėtis, kažkur sugebėjo 
iškapstyti Meganos, vilkinčios tik bikinį, nuotraukų, bet jie 
plačiausiai ir nušviečia šią bylą - joks kitas laikraštis iki šiol 
nebuvo prisigraibstęs tiek smulkmenų. 

Megana, mergautine pavarde Mils, gimė 1983-iaisiais Ro- 
česteryje, būdama dešimties kartu su tėvais persikėlė gyventi į 
Kings Liną Norfolke. Ji buvo gyvybingas, mėgstantis bendrauti 
vaikas, talentinga menininkė ir dainininkė. Laikraštis citavo 
jos mokyklos laikų draugę: „nuolat kupina juokų, labai graži ir 
gana pašėlusi . Pašėlimą, regis, gerokai prigesino brolio Beno, 
su kuriuo ji buvo labai artima, netektis. Jis žuvo važiuodamas 
motociklu, būdamas devyniolikos, jai tuo metu buvo penkio- 
lika. Trys dienos po jo laidotuvių ji pabėgo iš namų. Dukart 
buvo sulaikyta policijos: kartą už vagystę, kartą - už mėginimą 
parsiduoti. Jos santykiai su tėvais, praneša man Mail, nutrūko 
visiškai. Abu jos tėvai mirė prieš keletą metų, taip ir nesusitai- 
kę su dukterimi. (Tai perskaičius mane apninka neapsakomas 
liūdesys dėl Meganos. Suvokiu, kad ji vis dėlto ne taip jau daug 
kuo skiriasi nuo manęs. Ji irgi izoliuota ir vieniša.) 

Šešiolikos apsigyveno su savo vaikinu, kuriam priklausė 
namas netoli Holkhamo kaimo šiaurės Norfolke. Mokyklos 
draugė pasakoja: „Jis buvo vyresnis už ją, muzikantas ar pa- 
našiai. Įnikęs į narkotikus. Po to, kai jiedu susidėjo, Meganos 

mes beveik nebematydavome.“ Vaikino vardas straipsnyje ne- 
paminėtas, matyt, jo nepavyko surasti. O gal nė nebuvo jokio 
vaikino. Gal draugė visa tai išgalvojo, kad tik pakliūtų į spaudą. 

Paskui - kelerių metų tarpas, jokių žinių. Ir staiga Mega- 
nai jau dvidešimt ketveri, ji gyvena Londone, dirba padavėja 
šiaurės Londono restorane. Ten susipažįsta su Skotu Hipvelu, 
laisvai samdomu informacinių technologijų specialistu, kuris 
bičiuliaujasi su restorano savininku, ir jiedu krinta vienas ki- 
tam į akį. Skotas atkakliai rėžia sparną apie ją, ir galiausiai pora 
susituokia: Meganai tuo metu dvidešimt šešeri, Skotui - tris- 
dešimt. 

Straipsnyje cituojama ir daugiau žmonių, tarp kitų - ir 
Tara Epstein, Meganos draugė, pas kurią ši turėjusi nakvoti tą 
naktį, kai dingo. Tara tvirtina, kad Megana - „miela, nerūpes- 
tinga mergaitė, atrodė, kad ji „labai laiminga“. „Skotas nė už 
ką jos nenuskriaustų, - sako Tara, - Skotas taip ją myli!“ Visa 
Taros šneka — vien iš nuvalkiotų posakių. Labiau mane sudo- 
mina tai, ką sako kitas laikraščio kalbintas žmogus, vienas iš 
dailininkų, eksponuodavusių savo darbus trumpai gyvavusio- 
je Meganos galerijoje, toksai Radžešas Gudžralis. Jis pasakoja, 
kad Megana buvusi „nuostabi moteris, aštraus proto, linksma 
ir graži, tiesa, gana užsisklendusi, bet šiltos širdies“. Labai jau 
gražiai skamba, galbūt Radžešas buvo ją įsimylėjęs. Daugiau 
citatų nėra, išskyrus dar vieną - kalbintas toksai Deividas Klar- 
kas, Skoto „buvęs bendradarbis“, ir jis sako: „Megė ir Skotas — 
puiki pora. Jiedu drauge labai laimingi, karštai myli vienas 
kitą.“ 

Kelios pastraipos ir apie patį tyrimą, bet iš policijos pra- 
nešimų naudos ne kažin kiek, tikriau, nė kiek: jie šnekėjęsi su 
„keletu liudytojų“, tiriamos „įvairios versijos“. Vienintelis įdo- 
mus komentaras — iš detektyvo inspektoriaus Gaskilo lūpų: 
jis patvirtina, kad du vyrai padeda policijos tyrimui. Nė kiek 

neabejoju, kad abu jie - įtariamieji. Vienas, reikia manyti, Sko- 
tas. Ar antrasis gali būti B? Ar B gali būti Radžešas? 

Įsigilinusi į laikraščius net užmiršau pačią kelionę, ne- 
kreipiau į ją tiek dėmesio, kaip paprastai; rodos, ką tik atsisė- 
dau vagone, o traukinio ratai jau gergždžia mums stojant prie 
raudono semaforo signalo. Skoto kieme esama žmonių: du uni- 
formuoti policininkai stoviniuoja prie durų į sodelį. Man ima 
svaigti galva. Ar jie ką nors surado? Gal surado ją? Gal aptiko 
kūną, užkastą sode ar pakištą po grindlentėmis? Negaliu liau- 
tis galvojusi apie krūvelę drabužių, numestų prie bėgių, nors 
tai ir kvaila: juk tuos skudurus pamačiau anksčiau, nei dingo 
Megana. Šiaip ar taip, jeigu jai kas nors ir padarė ką blogo, tai 
tik ne Skotas, Skotas negalėjo jos nuskriausti. Jis beprotiškai 
ją myli, visi taip sako. Šviesa šiandien netikusi, orai mainosi, 
švininis dangus atrodo gana grėsmingai. Nematau, kas namo 
viduje, neįžiūriu, kas dedasi. Mane suima neviltis. Negaliu likti 
pašalietė, neištversiu - į gera tai ar į bloga, aš jau įsivėlusi. Man 
reikia žinoti, kas vyksta. 

Bent jau turiu šiokių tokių planų. Pirma, man reikia išsiaiš- 
kinti, ar esama kokio nors būdo priversti mano smegenis prisi- 
minti, kas atsitiko šeštadienio vakarą. Nuėjusi į biblioteką ketinu 
pasirausti informacijos, ar hipnoterapija padėtų man prisiminti, 
ar iš tikrųjų įmanoma atkurti iškritusį laiko tarpą. Antra - ir aš 
manau, kad tai svarbu, nes policija veikiausiai manim nepatikė- 
jo, kai pasakiau apie Meganos meilužį, - turiu susisiekti su Skotu 
Hipvelu. Turiu jam pasakyti. Jis nusipelnė žinoti tiesą. 


Vakaras 
Traukinys prisigrūdęs lietaus permerktų žmonių, nuo jų dra- 
bužių kylantis garas kondensuojasi ant langų. Susimaišiusių 


kūnų, kvepalų, skalbiamojo muilo kvapų troškuma lyg slogi 

marška tvyro viršum drėgnų panarintų galvų. Grėsmingi ryto 
debesys visą dieną vis labiau telkėsi, tvenkėsi, juodėjo, kol 
vakarop galiausiai pratrūko bemaž musonine liūtimi - kaip 
tik tuo metu, kai biurų darbuotojai baigė darbą, tad vakarinė 
spūsties valanda buvo žodžio verta: gatvės visiškai užsikimšo, 
įėjimuose į metro stotis grūdosi ištisos minios žmonių, išsklei- 
džiančių ir suskleidžiančių skėčius. 

Aš neturiu skėčio ir esu kiaurai permirkusi; jaučiuosi taip, 
lyg kas būtų išvertęs ant manęs kibirą vandens. Medvilninės kel- 
nės prilipusios prie šlaunų, nublukę mėlyni marškiniai tapo tokie 
perregimi, nors skradžiai žemę prasmek. Visą kelią nuo bibliote- 
kos iki metro stoties bėgau tekina, rankinę prispaudusi prie krū- 
tinės, kad paslėpčiau bent tiek, kiek įmanoma. Tai kažkodėl man 
pasirodė juokinga - yra kažkas, kas nejučia absurdiškai pralinks- 
mina pakliuvus į liūtį, - tad pasiekusi Grėjaus Užeigos kelio galą 
jau taip kvatojausi, kad vos įstengiau atgauti kvapą. Net neprisi- 
menu, kada paskutinį kartą buvau šitaip juokusis. 

Dabar jau nebesijuokiu. Vos atsisėdusi traukinyje, telefo- 
nu imu naršyti Meganos bylą, ar nėra kokių naujienų, ir randu 
žinią, kurios ir baiminausi. „Meganos Hipvel, šeštadienio va- 
kare išėjusios iš namų ir iki šiol neatsiradusios, byla: trisdešimt 
penkerių metų vyras, įspėtas apie teisę tylėti, iškviestas į Vitnio 
policijos nuovadą apklausti. Tai Skotas, nė kiek neabejoju. 
Galiu tik viltis, kad jis perskaitė mano elektroninį laišką anks- 
čiau, nei jį išsivežė policija; apklausa įspėjus apie teisę tylėti — 
dalykas rimtas, tai reiškia, kad apklausiamasis yra įtariamas tai 
padaręs. Žinoma, tai kol kas nėra aišku. Galbūt tai dar visai 
nė neatsitiko. Galbūt Megana gyva ir sveika. Protarpiais mane 
išties aplanko mintis, kad galbūt nieko blogo jai neatsitiko, gal 
ji sėdi kokio nors kurorto viešbučio balkone užsikėlusi kojas 
ant turėklų, jai prieš akis tyvuliuoja jūra, o prie alkūnės stovi 
šalto gėrimo taurė. 


Pagalvojus apie ją, sėdinčią viešbučio balkone, mane api- 
ma ir jaudulys, ir nusivylimas, o paskui ima pykinti nuo savęs 
pačios dėl to apėmusio nusivylimo. Nelinkiu jai nieko blogo, 
nesvarbu, kaip smarkiai buvau supykusi už tai, kad ji neišti- 
kima Skotui, už tai, kad sutrupino mano iliuzijas apie tobulą 
porą. Bet aš jaučiuosi susijusi, jaučiuosi vaidinanti šiokį tokį 
vaidmenį įvykiuose. Dabar jau aš - ne vien tik šiaip mergi- 
na traukinyje, važinėjanti pirmyn ir atgal be tikslo ar prasmės. 
Tikrai norėčiau, kad Megana atsirastų gyva ir sveika. Tik dar 
ne tuojau pat. 

Šįryt parašiau Skotui elektroninį laišką. Rasti adresą ne- 
buvo sunku: įvedusi jo pavardę į „Google“ paieškos sistemą, 
aptikau tokį tinklalapį: www.shipwellconsulting.co.uk, kur jis 
reklamavo savo paslaugas: „konsultacijos, susijusios su debesų 
ir žiniatinklio valdymu, verslininkams ir ne pelno organiza- 
cijoms“. Supratau, kad tai tikrai jis, kadangi jo biuro adresas 
sutapo su namų adresu. 

Tinklalapyje nurodytu elektroninio pašto adresu išsiun- 
čiau tokį laiškelį: 


Brangus Skotai, 

jums rašo tokia Reičelė Votson. Jūs manęs nepažįstate. 
Norėčiau pasikalbėti su jumis apie jūsų žmoną. Aš neturiu 
jokios informacijos, kur ji galėtų būti, nežinau, kas jai atsitiko. 
Bet, manau, žinau kai ką, kas galėtų jums praversti. Galbūt jūs 
nenorėsite su manim šnekėtis, aš tikrai tai suprasčiau, bet jeigu vis 
dėlto norėsite, parašykite man atsakymą šituo adresu. 

Nuoširdžiai jūsų 

Reičelė 


Nenumanau, ar jis būtų atrašęs man bet kuriuo atveju - abe- 
joju, ar juo dėta pati būčiau atsiliepusi į panašų laišką. Kaip ir 

policija, jis veikiausiai pamanys, kad aš tiesiog kokia prietranka, 
nevisprotė, paskaičiusi apie bylą laikraštyje. Bet dabar turbūt nė 
nebesužinosiu, ar jis būtų norėjęs šnekėtis, - jeigu buvo suim- 
tas, tikriausiai nė nespėjo gauti laiško. Be to, jeigu jis suimtas, 
tuomet, galimas dalykas, mano laiškelį perskaitys tik policija, o 
man tai būtų nekokios naujienos. Bet turėjau bent pamėginti. 

Jaučiu, kaip byra mano planai ir sėlina neviltis. Per žmo- 
nių grūstį vagone nematau, kas dedasi kitoje bėgių pusėje - 
kaip tik mane dominančioje pusėje, - o net jei ir galėčiau pa- 
žvelgti pro aną langą, šitaip kliokiant lietui vis tiek nieko toliau 
geležinkelio tvoros neįžvelgčiau. Galvoju, ar tik lietus nenu- 
skalauja visų svarbių įkalčių, ar kaip tik dabar amžiams nepra- 
puola lemiamai svarbios detalės: kraujo dėmė, pėdos įspaudas, 
nuorūkos su užsilikusiais DNR pėdsakais. Poreikis išgerti toks 
stiprus, kad ant liežuvio bemaž juntu vyno skonį. Labai tiksliai 
įsivaizduoju, kaip jausiuos, kai alkoholis siūbtelės į kraujotaką 
ir karšta.banga užlies galvą. 

Aš noriu išgerti, bet tuo pat metu ir nenoriu, nes jeigu 
šiandien neišgersiu, bus jau trys dienos, o aš net neprisime- 
nu, kada paskutinįsyk išsilaikiau negėrusi tris dienas iš eilės. 
Jaučiu burnoje ir kitą skonį - savo senojo užsispyrimo. Buvo 
laikai, kai tikrai nestokojau valios, galėdavau nubėgti dešimt 
kilometrų prieš pusryčius ar ištisas savaites prasimaitinti, ne- 
suvartodama daugiau nei 1300 kalorijų per dieną. Tai buvo 
vienas mano bruožų, kuriais taip žavėjosi Tomas, pats pasakė: 
mano užsispyrimas, mano stiprybė. Prisimenu ir barnį, pačioje 
pabaigoje, kai viskas jau buvo taip blogai, kad dar blogiau nė 
negalėjo būti; Tomas tuosyk visai neteko kantrybės. „Kas tau 
atsitiko, Reičele? — paklausė. - Nuo kada tapai tokia silpna?“ 

Aš nežinau. Nežinau, kur išgaravo mano stiprybė, neprisi- 
menu, kad būčiau ją praradusi. Tikriausiai laikui bėgant ji tiesiog 
nubyrėjo, po trupinėlį, nugyventa, išeikvota pačiam gyvenimui. 

Traukinys staigiai sustoja prie Vitnio semaforo iš Londo- 
no pusės, baugiai sužviegia stabdžiai. Vagoną užtvindo mur- 
mesys: stovintys keleiviai pusbalsiu atsiprašinėja vieni kitų, 
mat daugelis, netekę pusiausvyros, į ką nors atsitrenkė ar už- 
mynė kaimynui ant kojos. Pakeliu galvą - ir mano žvilgsnis 
sminga tiesiai į to vyro iš šeštadienio vakaro akis - rudaplau- 
kio, to paties, kuris man suklupusiai padėjo atsistoti. Jis žiūri 
tiesiai į mane, neįtikėtinai žydros jo akys taip ir įsisiurbusios 
į manąsias - aš taip persigąstu, kad telefonas išsprūsta man iš 
rankų. Paimu jį nuo grindų ir vėl pakeliu akis, šįsyk atsargiai, 
stengdamasi nežiūrėti tiesiai į vyriškį. Nužvelgiu vagoną, alkū- 
ne patrinu aprasojusį langą, dirsteliu laukan, tada galiausiai vėl 
pasižiūriu į vyriškį — ir jis man nusišypso, šiek tiek pakreipęs 
galvą. 

Jaučiu, kaip liepsnoja veidas. Nežinau, kaip reaguoti į jo 
šypseną, nes nežinau, ką ji reiškia. Galbūt tai: o, sveika, prisi- 
menu tave iš ano vakaro, o gal: a, tai toji pati mergužėlė, kuri 
anąsyk buvo tiek prisišniojusi, kad griuvinėjo ant laiptų ir skiedė 
man visokias nesąmones, o gal dar kas nors kita? Aš nežinau, 
bet man rodosi, kad dabar epizodą, kai klumpu ant laiptų, lydi 
ir garso takelis, vyriškio žodžiai: „Neužsigavai, brangute?" Nu- 
sigręžiu, vėl užsižiūriu pro langą. Jaučiu į mane smingantį jo 
žvilgsnį; norisi slėptis, norisi išnykti. Traukinys sutirta, trūkte- 
li, ir po kelių sekundžių jau įvažiuojame į Vitnio stotį; keleiviai 
ima grumdytis dėl vietos, lankstydami laikraščius, brukdami 
į rankines kindlus ir aipadus, ruošdamiesi išlipti. Vėl kilsteliu 
galvą ir akmuo nurieda nuo krūtinės: vyriškis nusisukęs, jis 
irgi išlipa čia. 

Ir tiktai pavėluotai man dingteli, kokia esu kvaiša. Man 
reikėjo išlipti tam vyrui iš paskos, reikėjo jį užkalbinti. Juk jis 
galėtų pasakyti man, kas atsitiko arba kas neatsitiko, blogiausiu 
atveju — bent užpildytų vieną kitą baltą dėmę mano atmintyje. 

Atsistoju. Ir sudvejoju - žinau, kad šaukštai popiet, kad durys 
tuojau užsidarys, o aš - vagono viduryje, niekaip nesuspėsiu 
prisibrauti iki durų laiku. Ir išties, tuojau nuaidi garso signalas, 
durys užsidaro. Vis dar stovėdama pasisuku, žiūriu pro paju- 
dėjusio traukinio langą. Jis, lietaus merkiamas, stovi prie pat 
perono krašto - vyriškis iš šeštadienio vakaro, stovi ir žiūri į 
mane nuvažiuojančią. 

Kuo labiau artėju prie namų, tuo pikčiau pačiai ant savęs. 
Beveik gundausi išlipti Nortkote, persėsti į kitą traukinį, grįžti 
į Vitnį ir susirasti tą žmogų. Absurdiškas sumanymas, savai- 
me aišku, be to, ir kvaila, ir pernelyg rizikinga - juk Gaskilas 
vos vakar perspėjo mane laikytis atokiau nuo Vitnio. Bet mane 
slegia mintis, kad galbūt niekad nebeprisiminsiu, kas atsitiko 
šeštadienio vakarą. Kelios valandos naršymo po internetą šią 
pavakarę (tiesa, ne itin sekinančios) tik patvirtino tai, ką įta- 
riau: norint atkurti per užtemimą prarastas valandas hipnozė 
menkai tegelbsti, nes, kaip tvirtino ir mano anksčiau skaitytoji 
knyga, ištikus užtemimui mes tiesiog nefiksuojame prisimini- 
mų. Galvoje neįstringa nieko, ką galėtume prisiminti. Tad šita 
juoda kiaurymė laiko sraute man visada ir liks juoda kiauryme. 

Megana 


2013 kovo 7, ketvirtadienis 


Popietė 


Kambaryje tamsu, oras tirštas, prisisunkęs mūsų kvapo. Mes ir 
vėl „Gulbėje“, pastogės kambarėlyje. Bet šįsyk viskas kitaip, nes 
jis vis dar čia, žiūri į mane. 

— Kur norėtum atsidurti? - klausia. 

— Trobelėje Kosta de la Luso paplūdimyje, - sakau jam. 

Jis šypsosi. 

— Ir ką mes ten veiksime? 

Aš nusijuokiu. 

— Nori pasakyti - ką dar veiksime, be šito? 

Jo pirštai lėtai slysta mano pilvu. 

— Ką dar, be šito. 

— Atidarysime kavinę, rengsime parodas, mokysimės 
plaukioti banglente. 

Jis bučiuoja mano atsikišusį klubikaulį. 

— O gal verčiau keliauti į Tailandą? - klausia. 

Aš suraukiu nosį. 

— Per daug ką tik mokyklą baigusių, metus paatostogauti 
sumaniusių geltonsnapių. Sicilija, - tariu. - Egadų salos. Atida- 
rytume kavinę paplūdimyje, žvejotume... 

Jis ir vėl juokiasi, paskui užgula mane, bučiuoja. 

— Neįmanoma atsispirti... - murma. - Tau neįmanoma at- 
sispirti. 

Man irgi norisi juoktis, norisi ištarti tai garsiai: Na, matai? 
Aš laimiu! Sakiau tau anąsyk: tai ne paskutinis kartas, niekad 
nebūna paskutinis kartas. Prikandu lūpą, užsimerkiu. Mano 
tiesa, žinau, kad mano tiesa, bet neverta šito sakyti. Savo per- 
gale mėgaujuosi tyliai, ji beveik tokia pat svaiginanti, kaip ir jo 
prisilietimas. 

O paskui jis šneka taip, kaip dar nėra su manim šnekė- 
jęsis. Iki šiol paprastai kalbėdavau vien tik aš, bet šįsyk atsi- 
veria jis. Prisipažįsta jaučiąs tuštumą, pasakoja apie paliktą 
šeimą, apie moterį, kurią turėjo prieš mane, ir apie dar kitą 
moterį prieš ją - moterį, kuri susuko jam galvą ir išsiurbė iš 
jo savastį. Netikiu, kad pasaulyje esama tokio dalyko kaip 
„sielos antroji pusė“, bet mus sieja tarpusavio supratimas, 
toks, kokio iki šiol nesu patyrusi - ar bent jau nesu patyrusi 
labai ilgą laiką. Toks supratimas, kuris įmanomas tarp dviejų 
žmonių su panašia patirtimi, žinančių, kaip jautiesi, kai esi 
sužlugdytas. 

Tuštuma: tai aš gerai suprantu. Ir man pradeda atrody- 
ti, kad tai nepataisoma, kad nėra nieko, ką galėtum padaryti, 
idant ją užpildytum. Tai man padėjo suvokti psichoterapijos 
seansai: skylės tavo gyvenime išlieka visam laikui. Tenka jas 
kaip nors apeiti, apauginti, panašiai kaip medžio šaknys keroja 
apraizgydamos betono luistą; tenka kaip nors formuoti save, 
paliekant žiojinčias kiaurymes. Visus tuos dalykus aš žinau, bet 
nepraveriu burnos, neišsakau jų, kol kas dar ne. 

— Kada išvažiuojame? — klausiu, bet jis neatsako ir aš už- 
miegu, o kai pabundu, jo šalia jau nebėra. 

2013 kovo 8, penktadienis 
Rytas 


Skotas man į terasą atneša puodelį kavos. 

- Praėjusią naktį miegojai, - taria ir pasilenkia pabučiuoti 
manęs į viršugalvį. Jis stovi man už nugaros, jo rankos man 
ant pečių, šiltos ir tvirtos. Galva atsišlieju į jį, užmerkiu akis, 
klausausi pravažiuojančio traukinio dundėjimo, kol traukinys 
sustoja, kaip tik priešais mūsų namus. Kai tik čionai atsikraus- 
tėme, Skotas dažnai mojuodavo keleiviams, tuo visada mane 
prajuokindamas. Jo pirštai trupučiuką stipriau spūsteli man 
pečius, jis pasilenkia, bučiuoja mane į sprandą. 

— Tu miegojai, - pakartoja. - Atrodo, kad tau jau geriau. 

— Iš tikrųjų geriau, - sutinku. 

— Kaip manai, vis dėlto padėjo? - klausia jis. - Psichote- 
rapija? 

— Nori paklausti, ar manau, kad man sutvarkė, kas buvo 
negerai galvoje? 

— Nenorėjau pasakyti „sutvarkė, kas buvo negerai galvo- 
je, - iš balso justi, kad mano žodžiai jį užgavo. - Tiktai norė- 
jau... 

— Žinau, žinau. - Pakeliu ranką, dedu delną jam ant plaš- 
takos, spusteliu. - Pajuokavau. Manau, kad tai - ilgai trunkan- 
tis procesas. Ne taip viskas paprasta, supranti? Pati nežinau, ar 
ateis toks metas, kai galėsiu tvirtai pasakyti, kad tai suveikė. 
Kad man tikrai geriau. 

Stoja tyla, jis dar truputytį tvirčiau gniaužia man pečius. 

- Vadinasi, norėtum tęsti? - klausia ir aš atsakau: taip, 
norėčiau. | 

Buvo laikai, kai maniau, kad jis galėtų būti man viskas, 
kad jo galėtų pakakti. Maniau ilgai, ne vienus metus. Mylėjau jį 

visa širdimi, be išlygų. Ir dabar tebemyliu. Tik nebenoriu šito, 
štai kas. Vienintelės valandėlės, kai vėl pasijuntu savimi, yra 
tomis slaptomis, karštinės krečiamomis popietėmis, tokiomis 
kaip vakar, kai aš ūmai atgyju toje kaitroje ir prietėmyje. Kas 
galėtų užtikrinti, kad pabėgusi neatrasčiau, jog ir šito negana? 
Kas galėtų užtikrinti, kad galiausiai nepasijusčiau lygiai taip 
pat, kaip jaučiuosi dabar - ne saugi, o užgniaužta? Galbūt ne- 
trukus ir vėl panūsčiau bėgti, paskui - vėl, dar toliau, kol ga- 
liausiai vėl atsidurčiau ten, prie anų senųjų bėgių, nes toliau 
bėgti nebebūtų kur? Galbūt. O gal ir ne. Kartais juk tenka su- 
rizikuoti, tiesa? 

Lipu žemyn atsisveikinti, nes jis išeina į darbą. Jis abiem 
rankomis apglėbia mane per juosmenį, bučiuoja į viršugalvį. 

— Myliu tave, Mege, - kužda, ir aš pasijuntu siaubingai, lyg 
didžiausia bjaurybė visame pasaulyje. Negaliu sulaukti, kol jis 
išėjęs uždarys duris, nes jaučiu, kad tuojau pravirksiu. 


120 


Reičelė 


2013 liepos 19, penktadienis 
Rytas 


8.04 traukinys beveik tuščias. Langai atviri, oras vėsus po vaka- 
rykštės audros. Megana dingusi jau maždaug šimtą trisdešimt 
tris valandas, o aš jaučiuosi geriau nei bet kada per daugelį 
pastarųjų mėnesių. Šįryt pažvelgusi į veidrodį iškart pastebėjau 
permainas veide: oda skaistesnė, akys nebe tokios drumzlinos. 
Jaučiuosi lengvesnė. Žinoma, svorio nenumečiau nė uncijos, 
bet bent nesijaučiu apsunkusi. Jaučiuosi savimi - vėl esu ta pati 
aš, kokia buvau kadaise. 

Iš Skoto nesulaukiau jokios žinios. Naršydama internete 
neužtikau ir pranešimų apie areštą, tad, ko gero, reikia manyti, 
kad jis į mano laišką tiesiog numojo ranka. Jaučiuosi nusivylu- 
si, bet tikriausiai nieko kito ir nevertėjo tikėtis. Šįryt, prieš pat 
man išeinant iš namų, paskambino Gaskilas. Paklausė, ar ne- 
galėčiau šiandien užsukti į nuovadą. Akimirką mane surakino 
siaubas, bet tuojau pat jis įprastai tykiu, maloniu balsu pridūrė 
tenorįs parodyti man porą nuotraukų. Paklausiau jo, ar Skotas 
Hipvelas suimtas. 

— Niekas nesuimtas, ponia Votson, - atsakė jis. 

— Bet žmogus, įspėtas apie teisę tylėti... 

— Apie tai negaliu jums nieko pasakyti. 


Jis kalba taip maloniai, raminančiai ir padrąsinančiai, kad 
nejučia vėl ima man patikti. 

Vakar visą vakarą prakiurksojau ant sofos su sportinėmis 
kelnėmis ir marškinėliais, kurpdama veiklos strategijas, užsira- 
šinėdama, ką galėčiau nuveikti. Pavyzdžiui, galėčiau pasitrinti 
Vitnio stotyje per vakarinę spūstį, kai visi grįžta iš darbo, gal- 
būt pavyktų vėl pamatyti aną rudaplaukį iš šeštadienio vakaro. 
Galėčiau pakviesti jį taurelės ir pažiūrėti, kur tas siūlo galas 
nuvestų: ar tasai vyras ką nors matė, ką jis išvis žino apie ano 
vakaro įvykius. Bet tai pavojinga: mane gali pastebėti Ana arba 
Tomas, jie praneštų apie tai policijai, ir tada aš įklimpčiau (dar 
giliau). Negana to, pavojus gali grėsti ir man pačiai. Galvoje 
krebžda įstrigusios kažkokio ginčo nuoplaišos - gali būti, kad 
šitoje pačioje galvoje turiu ir fizinį to ginčo įrodymą, lūpoje - 
taip pat. O kas, jei kaip tik šitas žmogus mane ir sužalojo? Jei jis 
nusišypsojo ir pamojavo man, tai dar nieko nereiškia, juk gali 
būti ir koks psichopatas, iš kur man žinoti. Vis dėlto netikiu, 
kad būtų psichopatas. Negaliu paaiškinti kodėl, bet jaučiu jam 
palankumą. 

Galėčiau dar sykį pamėginti užmegzti ryšį su Skotu. Bet 
išties turėčiau pakišti jam kokią nors priežastį, dėl kurios jis 
panorėtų su manim kalbėtis, ir nuogąstauju, jog, kad ir ką mė- 
ginčiau jam sakyti, vis tiek pasirodyčiau kaip kokia pamišėlė 
ir tiek. Galbūt jis netgi pamanytų, kad esu prisidėjusi prie Me- 
ganos dingimo, gal praneštų apie mane policijai. Žiūrėk, dar 
atsitiktų ir taip, kad įklimpčiau į tikrai rimtą bėdą. 

Galėčiau išmėginti hipnozę. Neturiu jokios vilties, kad tai 
padėtų ką nors prisiminti, bet man smalsu išbandyti. Blogiau 
juk nebūtų, ar ne? 

Taip ir sulaukiau pareinančios Ketės: šį tą užsirašinėda- 
ma, vis peržvelgdama atsispausdintus iš interneto lapus su 

naujienomis. Ketė buvo kine su Damienu. Plika akimi buvo 
matyti: maloniai nustebo, išvydusi mane blaivią, bet drauge 
buvo ir budri - juk po ano policijos apsilankymo antradienį 
mudvi beveik nė nesikalbėjome. Pasakiau jai, kad jau trys die- 
nos nė lašo negėriau, ir ji mane apkabino. 

— Taip džiaugiuosi, kad po truputį grįžti į normalią būk- 
lę! - suulbėjo, tarsi žinotų, koks tas mano „normalios būklės“ 
išeities taškas. 

— Visa ta kebeknė su policija - gryniausias nesusiprati- 
mas, - tariau aš. - Tarp manęs ir Tomo nieko neįvyko, nieko 
nežinau ir apie tą dingusią merginą. Tau nėra ko nerimauti. 

Ji dar sykį spustelėjo mane glėbyje ir užplikė mums abiem 
po puodelį arbatos. Pagalvojau, ar nevertėtų pasinaudoti ką tik 
pelnytu jos palankumu ir iškloti teisybės apie mano darbo pa- 
dėtį, bet nepanorau sugadinti jai vakaro. 

Šįryt ji vis dar tebebuvo gerai nusiteikusi mano atžvilgiu. 
Man susiruošus išeiti, dar kartą apkabino. 

— Taip džiaugiuosi dėl tavęs, Reiče, - pasakė. - Džiau- 
giuosi, kad stengiesi suimti save į nagą. Jau buvau rimtai su- 
nerimusi. 

Ji pridūrė praleisianti savaitgalį pas Damieną, ir tai išgir- 
dus pirmoji man į galvą atėjusi mintis buvo tokia: šįvakar grį- 
žusi namo galėsiu ramiai išgerti, ir niekas nepuls manęs teisti. 


Vakaras 


Aitrus chinino prieskonis, nutvilkantis liežuvį, — štai dėl 
ko labiausiai mėgstu šaltą džiną su toniku. Tonikas turi būti 
„Schweppes“, ne kitoks, ir būtinai iš stiklinio, ne plastikinio 
butelio. Iš anksto sumaišyti kokteiliai skardinėse - visai ne 
tai, kas turėtų būti, bet nieko nepadarysi. Žinau, neturėčiau 

to daryti, bet visą dieną tam kaupiausi. Ir ne tik žinojimas, 
kad būsiu viena, tai lėmė, ne, prisidėjo ir jaudulys, adrenalino 
pliūpsnis. Aš visa vibruoju, oda dilgčioja. Diena buvo gera. 

Šįryt visą valandą praleidome vienudu su detektyvu ins- 
pektoriumi Gaskilu. Vos įžengus į nuovadą, mane iškart nuve- 
dė pas jį. Šįsyk sėdėjome jo kabinete, ne kvotos kambarėlyje. Jis 
pasiūlė man kavos, o kai neatsisakiau, gerokai nustebino atsi- 
stodamas ir paruošdamas puodelį pats. Kabineto kampe stovė- 
jo šaldytuvas, o ant jo - virdulys ir pakelis „Nescafė“. Gaskilas 
atsiprašė neturįs cukraus. 

Man patiko jo draugija. Patiko stebėti judančias jo ran- 
kas - jis nėra labai išraiškingas, bet nuolatos kilnoja daiktus 
iš vienos vietos į kitą. Anksčiau nebuvau to pastebėjusi, nes 
kvotos kambarėlyje nebuvo daug daiktų stumdyti. O kabinete 
jis vis ką nors paima ir padeda kitur: kavos puodelį, segiklį, 
pieštukinę, pasklaido popierius, sudeda dar tvarkingesnėmis 
krūvelėmis. Jo rankos didelės, ilgais pirštais, kruopščiai prižiū- 
rimais nagais. Ir jokių žiedų. 

Šįryt buvo jau visai kitaip nei aną kartą. Nesijaučiau kaip 
kokia įtariamoji, neatrodė, kad jis tik ir tykotų, kada suklupsiu. 
Jaučiausi naudinga. Ypač tada, kai jis paėmęs atskleidė priešais 
mane vieną savo aplankų ir parodė kelias nuotraukas. Skoto 
Hipvelo, kažkokių trijų man nematytų vyrų ir B. 

Iš pradžių abejojau. Įsistebeilijau į nuotrauką, stengdama- 
si atkurti vaizduotėje veidą to vyro, kurį aną rytą mačiau su 
ja: jis tada buvo šiek tiek pasilenkęs jos apkabinti ir nuleidęs 
galvą. 

— Tai jis, - tariau. - Man atrodo, kad tai jis. 

— Bet nesate tvirtai įsitikinusi? 

— Man atrodo, kad tai jis. 

Jis paėmė nuotrauką, pats valandėlę įdėmiai žvelgė į ją. 

— Jūs matėte juos bučiuojantis, juk taip sakėte? Praėjusį 
penktadienį, tiesa? Prieš savaitę? 

— Taip, teisingai. Penktadienio rytą. Jie buvo lauke, sode- 
lyje už namo. 

— Ar gali būti, kad jūs ne taip supratote tai, ką matėte? Gal 
jis tik apkabino ją, o gal tai buvo... tik bičiuliškas bučinys? 

— Ne, bučinys buvo kaip reikiant... įsimylėjėlių bučinys. 

Man pasirodė, kad Gaskilo lūpos virptelėjo - rodos, tuoj 
tuoj nusišypsos. 

— Kas jis? - paklausiau. - Ar jis... kaip manote, galbūt ji 
dabar su juo? - Gaskilas neatsakė, tik vos pastebimai papurtė 
galvą. - Ar tai... Ar bent kuo padėjau? Ar buvo iš manęs kokios 
naudos? 

— Taip, ponia Votson. Jūs tikrai mums padėjote. Ačiū, kad 
užsukote pas mus. 

Mudu paspaudėme kits kitam ranką, o tada jis kairiuoju 
delnu liestelėjo man dešinį petį; panūdau grįžtelėti galvą ir pa- 
bučiuoti jam plaštaką. Jau senokai niekas nelietė manęs šitaip, 
kas bent kiek primintų švelnumą. Na taip, išskyrus Ketę. 

Gaskilas išsivedė mane pro duris į pagrindinę atvirą nuo- 
vados patalpą. Ten triūsė gal dvylika policijos pareigūnų. Vienas 
ar du vogčia paskersakiavo į mane, galbūt šiek tiek susidomėję, 
o gal ir su panieka, negaliu pasakyti. Perėję patalpą patekome 
į koridorių, ir ten išvydau mūsų pusėn einantį jį, lydimą Rai- 
li - Skotą Hipvelą. Jis ką tik įžengė vidun pro pagrindines du- 
ris. Ėjo panarinęs galvą, bet atpažinau jį iš karto. Skotas pakėlė 
akis, linktelėjo Gaskilui, tada dirstelėjo į mane. Mūsų žvilgsniai 
susidūrė vos trumpiausią akimirksnį, bet galėjau prisiekti, kad 
ir jis mane atpažino. Prisiminiau aną rytą, kai pamačiau jį te- 
rasoje, žvelgiantį žemyn, į bėgius, kai pajutau jį žiūrint tiesiai į 
mane. Mudu prasilenkėme koridoriuje. Akimirką jis buvo taip 

arti, kad būčiau galėjusi jį paliesti: buvo gražus vyras, įdubu- 
siais skruostais, giliomis akimis, įsitempęs lyg spyruoklė, nuo jo 
taip ir tvoskė nervinga energija. Pasiekusi pagrindinį koridorių, 
atsisukau į jį pasižiūrėti, neabejodama, kad nugara jaučiau jo 
žvilgsnį, bet atsigręžusi įsitikinau, kad mane stebi Raili. 

Sėdau į traukinį, nuvažiavau į Londoną ir pasukau į bib- 
lioteką. Perskaičiau visus, kiek tik pavyko rasti, straipsnius 
apie bylą, bet nieko naujo nesužinojau. Panaršiau, ar Ašberyje 
esama kokių hipnozės specialistų, bet toliau ta linkme nesiė- 
miau nieko: labai brangu, be to, neaišku, ar tai tikrai padeda at- 
kurti pražuvusius prisiminimus. Skaitydama istorijas tų, kurie 
tvirtino, esą hipnoterapija padėjusi jiems prisiminti užmirštus 
dalykus, sumojau, kad sėkmės iš tikrųjų bijau labiau nei nesėk- 
mės. Bijau ne vien to, ką galbūt sužinočiau apie šeštadienio 
vakarą, bijau dar ir daug ko kito. Nežinau, ar ištverčiau, jei rei- 
kėtų iš naujo išgyventi visas bjaurastis ir kvailystes, kurių esu 
pridirbusi, išgirsti pagiežingus savo pačios žodžius, prisiminti, 
kokia buvo Tomo veido išraiška man juos drebiant. Iš tikrųjų 
bijau kišti nosį į tą tamsą. 

Pagalvojau: gal parašyti Skotui dar vieną laišką? Bet ne- 
verta. Šio ryto susitikimas su detektyvu inspektoriumi Gaskilu 
įrodė, kad policija vertina mane rimtai. Jokio svarbesnio vaid- 
mens byloje man neskirta, teks su tuo susitaikyti. Dabar galiu 
jaustis bent šiuo tuo pagelbėjusi, nes sunku patikėti, kad Mega- 
nos dingimas kitą dieną po to, kai mačiau ją su tuo vyru, - vien 
tik atsitiktinumas. 

Džiaugsmingas spragtelėjimas, šnypštimas - atsidarau an- 
trą džino su toniku skardinę. Ir staiga it karščio šuoras siūbteli 
suvokimas: ištisą dieną aš nė karto nepagalvojau apie Tomą. 
Bent jau iki šios akimirkos. Galvojau apie Skotą, apie Gaski- 
lą, apie B, apie aną vyrą traukinyje. Tomas buvo nustumtas į 

penktą vietą. Gurkšteliu džino su toniku jusdama, kad pagaliau 
turiu ką atšvęsti. Žinau, kad po truputį išgysiu, kad dar būsiu 
laiminga. Ir netgi gana greitai. 


2013 liepos 20, šeštadienis 
Rytas 


Aš niekada nepasimokau. Vos pabudus prislegia gėda, aiškus 
jausmas, kad kažkas ne taip, ir išsyk susizgrimbu: vėl būsiu 
iškrėtusi kokią kvailystę. Dabar manęs laukia siaubingas, iki 
skausmo pažįstamas ritualas: mėginti tiksliai prisiminti, ką pa- 
dariau. Išsiunčiau laišką elektroniniu paštu, štai ką. 

Kažkuriuo metu praėjusią naktį Tomas vėl užėmė prie- 
šakines pozicijas tarp vyrų mano mintyse, ir aš parašiau jam 
laišką. Mano nešiojamasis kompiuteris riogso ant grindų prie 
lovos, ne kur kitur, būtent prie lovos, lyg koks kaltinimo liu- 
dytojas. Peržengiu jį eidama į tualetą. Geriu vandenį tiesiai iš 
čiaupo, probėgšmais dirsteliu į save veidrodyje. 

Atrodau nekaip. Vis dėlto trys dienos be lašo - jau ne- 
blogai, o šiandien pradėsiu iš naujo. Visą amžinybę stoviu po 
dušu, pamažėle leisdama vis vėsesnį vandenį, kol galiausiai ap- 
silieju visiškai šaltu. Iškart palįsti po šalta srove negali, perne- 
lyg žiauru, per didelis sukrėtimas, bet kai vėsini iš lėto, beveik 
nė nepastebi - panašiai kaip su ta varle, įmesta į lėtai kaitinamą 
vandenį, tik atvirkščiai. Šaltas vanduo ramina odą, maldo svili- 
nantį skausmą prakirstoje galvoje ir viršum antakio. 

Nešuosi kompiuterį apačion, užsiplikau puodelį arbatos. 
Yra tokia tikimybė, nors ir labai menka, kad aš, tegul ir para- 
šiusi laišką Tomui, vis dėlto jo neišsiunčiau. Giliai atsikvepiu, 
prisijungiu prie savo „Gmail“ paskyros. Ir lengviau atsikvepiu: 

gautų laiškų nėra. Tačiau spustelėjusi išsiųstų laiškų aplanką 
iškart ir pamatau: taip, štai laiškas, parašiau ir išsiunčiau, tik 
jis man neatsakė. Kol kas. Laiškas išsiųstas vakar vakare, ke- 
lios minutės po vienuoliktos - tuo metu jau buvau gurkšnojusi 
geras kelias valandas. Malonus jaudulys, sukeltas adrenalino 
ir alkoholio, reikia manyti, buvo seniai išsisklaidęs. Spusteliu 
pele, atverčiu laišką. 


Gal malonėtum pasakyti savo žmonai, kad liautųsi 
melavusi policijai apie mane? Nemanai, kad tai žema ir 
šlykštu, tyčia klampinti mane į bėdą? Pliurpti policijai, 
kad aš apsėsta noro kibti prie jos ir bjaurios jos 
mergiūkštės? Metas jai pagaliau atsikvošėti. Pasakyk jai, 
kad atsipistų nuo manęs. 


Užsimerkiu, staigiu judesiu užvožiu kompiuterį. Ir susiriečiu, 
tiesiogine prasme, susirangau į kamuoliuką. Noriu būti kuo 
mažesnė, noriu išnykti. Negana to, dar ir baisu: jei Tomui šaus 
į galvą parodyti šitą laišką policijai, tada jau būsiu įklimpusi 
iki ausų. Jei Ana renka duomenis, kokia aš kerštinga ir įkyri, 
šitas laiškas gali tapti tikra jos įkalčių skrynelės pažiba. Ir ko- 
dėl būtinai turėjau paminėti mergytę? Koks turi būti žmogus, 
kad šitaip elgtųsi? Koks turi būti žmogus, kad taip galvotų? 
Juk aš nelinkiu jai nieko blogo - net negalėčiau puoselėti pik- 
tų minčių vaikui, jokiam vaikui, ypač - Tomo vaikui. Nesu- 
prantu savęs, nesuprantu tos savęs, kokia virtau. Dievulėliau, 
jis tikrai turėtų manęs neapkęsti. Pati savęs neapkenčiu, bent 
jau šitokios savęs — tos, kuri praėjusią naktį parašė šitą laišką. 
Toji aš net nepanaši į tikrąją mane, aš ne tokia. Aš nesu tokia 
nepakenčiama. 

Bet ar tikrai? Stengiuosi negalvoti apie pačias prasčiau- 
sias dienas, bet tokiomis valandėlėmis kaip dabar prisiminimai 

neprašyti grūdasi galvoje. Dar vienas barnis, jau prie pačios 
pabaigos: pabundu po kažkokio pobūvio, po užtemimo, Tomas 
pasakoja, ką aš išdarinėjusi vakarykščiai, į kokią nepatogią 
padėtį jį įstūmusi, kaip įžeidinėjusi jo bendradarbio žmoną, 
apšaukusi, kam ji flirtuojanti su mano vyru. „Aš nebenoriu 
niekur su tavim eiti, - pasakė jis. - Tu klausi, kodėl niekad ne- 
bepasikviečiu į svečius draugų, kodėl man nebepatinka eiti su 
tavim į barą. Tikrai nori sužinoti kodėl? Ogi dėl tavęs. Dėl to, 
kad nuolat užtrauki man gėdą.“ 

Pasiimu rankinę ir raktus. Nueisiu į „Londis“ krautuvė- 
lę, čia pat, mūsų gatvėje. Man nusispjaut, kad dar ankstyvas 
rytas, nėra net devynių, man baisu ir visai nenoriu, kad lįstų 
mintys. Jei dabar pat išgersiu kelias tabletes nuo skausmo ir 
nuskalausiu jas alkoholiu, man tikriausiai pavyks išsijungti, jei 
pasiseks, išmiegosiu visą dieną. Su tikrove galėsiu pasigalynėti 
ir vėliau. Pasiekiu laukujes duris, ištiesiu ranką prie rankenos, 
bet ten pat ir sustoju. Juk galėčiau atsiprašyti. Jeigu atsipra- 
šyčiau dabar pat, galbūt dar pavyktų šį tą išgelbėti. Galėčiau 
įtikinti Tomą nerodyti mano laiško nei Anai, nei policijai. Juk 
jau ne kartą yra gynęs mane nuo Anos. 

Anądien praėjusią vasarą, kai įsibroviau pas Tomą ir Aną, 
viskas įvyko ne visai taip, kaip pasakojau policijai. Visų pir- 
ma —- aš nė neskambinau į duris. Pati gerai nežinojau, ko no- 
riu, - ir dabar nenumanau, ką iš tikrųjų ketinau daryti. Tikrai 
takučiu nuėjau iki tvoros ir ją perlipau. Visur buvo tylu ramu, 
nieko aš negirdėjau. Priėjau prie stumdomųjų stiklinių durų, 
dirstelėjau vidun. Ana iš tikrųjų miegojo ant sofos, tas tiesa. 
Bet aš nešūktelėjau nei jos, nei Tomo. Nenorėjau jos pažadinti. 
Kūdikis neverkė, kietai miegojo nešiojamojoje kėdutėje šalia 
motinos. Aš iškėliau mergytę iš lopšio, kaip įmanydama grei- 
čiau, ir išsinešiau laukan. Prisimenu, bėgau tekina tvoros link 
su kūdikiu glėbyje, mažylė ėmė busti ir kniurkti. Pati nežinau, 

ką maniau daranti. Neketinau kaip nors jos nuskriausti. At- 
sidūriau prie tvoros, kūdikį tvirtai spaudžiau prie krūtinės. 
Mergytė jau verkė, jau netgi klykė visa gerkle. Sūpavau ją, 
mėgindama nutildyti, ir tada išgirdau kitą garsą - artėjančio 
traukinio dundėjimą, nusisukau nuo tvoros, tada ir pamačiau 
ją, Aną - ji strimgalviais skuodė artyn, burna buvo pražiota 
lyg atvira žaizda, lūpos krutėjo, bet traukinio dundesys nu- 
stelbė žodžius. 

Ji išplėšė vaiką man iš rankų, o aš mėginau sprukti, bet 
kluptelėjau ir parpuoliau. Ana stovėjo šalia ir rėkė iš visų 
plaučių, kad nesijudinčiau, antraip skambinsianti į policiją. 
Ji paskambino Tomui, šis parlėkė namo, abu susėdo svetainė- 
je. Ana isteriškai kūkčiojo, ji vis dar norėjo skambinti į poli- 
ciją, kad mane suimtų už vaiko pagrobimą. Tomas ją ramino, 
meldė nugramzdinti tai į praeitį, meldė tiesiog paleisti mane 
eiti sau. Jis išgelbėjo mane nuo jos. O paskui parvežė mane 
namo ir išleisdamas dar paėmė už rankos. Iš pradžių pama- 
niau, kad tai gerumo apraiška, kad jis siekia mane nuraminti, 
bet jis spaudė man ranką vis stipriau ir stipriau, kol neištvė- 
rusi riktelėjau iš skausmo, o jis, visas įraudęs, tada pareiškė 
mane užmušiąs, jei aš kada nors, kaip nors nuskriausianti jo 
dukterį. 

Nežinau, ką iš tikrųjų ketinau daryti aną dieną. Iki šiol 
nežinau. Sustojusi prie durų, suabejoju, pirštais apgniaužusi 
rankeną. Smarkiai krimsteliu apatinę lūpą. Žinau: jei pradė- 
siu gerti dabar, valandą ar dvi jausiuos geriau, paskui, šešias 
ar septynias - daug blogiau. Paleidžiu rankeną, šlepsenu atgal 
į svetainę, vėl atvožiu kompiuterio dangtį. Turiu atsiprašyti, 
turiu melsti atleidimo. Vėl prisijungiu prie elektroninio paš- 
to dėžutės ir matau: yra atėjęs laiškas. Bet ne nuo Tomo. Nuo 
Skoto Hipvelo. 

Brangioji Reičele, 

ačiū, kad parašėte man. Neprisimenu, kad Megana būtų 
kada nors jus minėjusi, bet nuolatinių galerijos lankytojų 
buvo daug, o aš prastai įsimenu vardus. Norėčiau pasikal- 
bėti su jumis apie tai, ką žinote. Prašau man paskambinti, 
kai tik galėsite, numeris 07583 123657. 

Su geriausiais linkėjimais 

Skotas Hipvelas 


Vieną akimirksnį įsivaizduoju, kad jis suklydo, kad išsiuntė 
laišką ne tuo adresu. Akivaizdu, jis skirtas kažkam kitam. Bet 
akimirksnis pralekia, ir tada aš prisimenu. Aš prisimenu. Sė- 
dėdama ant sofos, įpusėjusi tuštinti antrą butelį, aš sumojau: 
nenoriu, kad mano vaidmuo jau būtų baigtas. Norėjau būti pa- 
čiame įvykių sūkuryje. 

Taigi parašiau jam. 

Paslenku tekstą žemyn ir aptinku savo laišką, į kurį Skotas 
atsakė. 


Mielas Skotai, 

atleiskite, kad vėl jums rašau, bet manau, kad mums rei- 
kėtų pasikalbėti, tai gali būti svarbu. Nežinau, ar Megana 
kada nors užsiminė jums apie mane - aš jos draugė iš ga- 
lerijos laikų, anksčiau pati gyvenau Vitnyje. Manau, žinau 
kai ką, kas galėtų jus sudominti. Prašyčiau atsakyti man 
šiuo adresu. 

Reičelė Votson 


Jaučiu, kaip veidą užplūsta karštis, skrandį graužia rūgštis. Va- 


kar, būdama skaidrios galvos, protinga ir mąstydama blaiviai, 
nusprendžiau, kad mano vaidmuo šioje istorijoje baigtas ir 

teks su tuo susitaikyti. Bet mano angelai sargai ir vėl pralai- 
mėjo mūšį, juos nuvaikė alkoholis, ir paviršiun vėl išniro toji 
aš, kokia būnu prisišniojusi. Girta Reičelė neatsižvelgia į jokias 
galimas pasekmes, ji virsta arba nenormaliai plepia ir atvira 
optimiste, arba neapykantos pritvinkusia gižena. Ji neturi nei 
praeities, nei ateities. Egzistuoja tiktai tą akimirksnį. Girta Rei- 
čelė - įsigeidusi dalyvauti įvykiuose, ieškanti būdo trūks plyš 
įtikinti Skotą su ja pasikalbėti - ėmė ir pamelavo. Aš pame- 
lavau. 

Norisi peiliu persirėžti odą - vien tam, kad, be gėdos, pa- 
jusčiau ir dar ką nors, bet netgi tam nepakanka drąsos. Prade- 
du laišką Tomui, surenku kelis žodžius ir ištrinu, surenku kelis 
žodžius ir ištrinu, vis nesėkmingai mėgindama rasti tinkamus 
atsiprašyti už tai, ko prišnekėjau praėjusią naktį. Jeigu reikėtų 
surašyti viską, kuo esu prasižengusi Tomui ir už ką turėčiau 
atsiprašyti, išeitų stora knyga. 


Vakaras 


Prieš savaitę, beveik lygiai prieš savaitę Megana Hipvel išėjo iš 
savo namų Blenheimo kelias penkiolika ir dingo. Niekas vėliau 
jos nei regėjo, nei girdėjo. Nuo pat šeštadienio nebuvo naudo- 
tas nei jos telefonas, nei kreditinės kortelės. Perskaičiusi šian- 
dien straipsnelį apie tai apsiverkiau. Dabar jau gėda ir anksčiau 
slapčia puoselėtų minčių. Megana nėra paslaptis, kurią reikė- 
tų išgliaudyti, ne kokia nors būtybė, sušmėžavusi ir nušauta 
dar pačioje filmo pradžioje - graži, bekūnė, nežemiška. Ji - ne 
koks nors pramanas. Ji tikra. 

Sėdžiu traukinyje, važiuoju pas ją, į jos namus. Važiuoju 
susitikti su jos vyru. 

Privalėjau jam paskambinti. Kas padaryta - padaryta, ne- 
beatitaisysi. Negalėjau paprasčiausiai numoti ranka į jo laiš- 
ką - jis praneštų apie tai policijai. Argi ne? Aš, juo dėta, tikrai 
praneščiau, jei kokia nors nepažįstamoji man užsimintų neva 
turinti informacijos, o paskui išnyktų. Galbūt jis jau paskam- 
bino į policiją, galbūt policija jau laukia manęs atvažiuojant. 

Sėdėdama čia, įprastoje vietoje vagone, nors ir neįprastą 
dieną, jaučiuosi lyg garmėčiau nuo skardžio. Panašiai jaučiausi 
ir šįryt, kai surinkau jo numerį, - lyg krisčiau tamsoje, nė ne- 
nutuokdama, kada rėšiuos į žemę. Jis kalbėjo su manim prislo- 
pintu balsu, tarytum kambaryje būtų buvęs ir dar kažkas - kas 
nors, kam verčiau negirdėti pokalbio. 

— Gal galėtume pasikalbėti akis į akį? - paklausė jis. 

— Aš... ne. Ne, nemanau. 

— Prašau jus... gal vis dėlto galėtume? 

Aš sudvejojau, vos akimirką. Ir sutikau. 

— Galjūs galėtumėt atvažiuoti pas mane? Ne dabar, mano... 
na, dabar čia yra žmonių. Šįvakar? - Jis pasakė man adresą, o aš 
apsimečiau, kad užsirašiau. 

— Ačiū jums, kad parašėte, - dar pridūrė jis ir nutraukė 
ryšį. 

Dar net nespėjusi ištarti jam „taip“, jau Žinojau, kad tai 
prastas sumanymas. Ką aš žinau apie Skotą iš laikraščių? Be- 
veik nieko. Ką Žinau iš savo pačios stebėjimų - negaliu tvirtin- 
ti, kad iš tikrųjų žinau. Apie Skotą nežinau nieko. Aš pažįstu 
Džeisoną, kuris - turiu sau be paliovos tai priminti - iš tikrųjų 
neegzistuoja. Vienintelis dalykas, kurį tikrai žinau - kuris ne- 
kelia jokių abejonių, - yra tai, kad prieš savaitę dingo jo žmona. 
Žinau, kad jis, ko gero, yra įtariamas. Ir dar, kadangi mačiau tą 
bučinį, žinau, kad jis turėjo motyvą ją nužudyti. Aišku, jis galė- 
jo nė pats nežinoti tą motyvą turintis, bet... Na taip, aš narsčiau 

visa tai, kol galvoje viskas galutinai susijaukė, bet argi galėjau 
praleisti progą patekti į tuos namus, kuriuos šimtus kartų ste- 
bėjau pro traukinio langą ar iš gatvės? Prieiti prie durų, įžengti 
vidun, prisėsti virtuvėje, prisėsti terasoje, kur sėdėdavo jiedu, 
kur aš juos matydavau? 

Pagunda buvo per stipri. Ir štai dabar sėdžiu traukinyje, 
sunėrusi rankas, krumpliais įsisprendusi į šonus, kad liautų- 
si virpėję pirštai, - visai kaip persijaudinęs vaikas, pričiuptas 
vidury kvapą gniaužiančio nuotykio. Aš taip džiaugiausi pa- 
galiau įgijusi tikslą, kad visai užmiršau tikrovę. Nė nebepagal- 
vojau apie Meganą. 

Užtat galvoju apie ją dabar. Privalau įtikinti Skotą, kad ją 
pažinojau - nelabai artimai, tik trupučiuką. Tada jis patikės, 
kai pasakysiu; kad mačiau ją su kitu vyru. Jei iškart prisipažin- 
siu melavusi, jis niekad manimi nebepasitikės. Bandau įsivaiz- 
duoti, kaip užsuku į galeriją, kaip mudvi su Megana šnekučiuo- 
jamės prie kavos puodelio. Ar ji geria kavą? Tikriausiai mudvi 
kalbėtume apie meną, o gal apie jogą, o gal apie savo vyrus. Aš 
nieko nenutuokiu apie meną, nesu net išbandžiusi jogos. Aš 
neturiu vyro. O ji savąjį išdavė. 

Galvoju apie tuos dalykus, kuriuos apie ją sakė jos tikri 
draugai: nuostabi, linksma, graži, šiltos širdies. Mylima. Ji su- 
klydo. Kiekvienam gali atsitikti. Niekas nėra tobulas. 

Ana 


2013 liepos 20, šeštadienis 
Rytas 


Evė pabunda prieš šešias. Lipu iš lovos, smunku į vaikų kamba- 
rį, iškeliu ją iš lovelės. Pamaitinu ir nešuosi į lovą, pasiguldau 
šalia. 

Kai vėl pabundu, Tomo greta nebėra, bet girdžiu jo žings- 
nius ant laiptų. Jis traukia - patyliukais, beveik be melodijos: 
Su gimimo diena, su gimimo diena... O aš net nepagalvojau apie 
tai, visiškai išrūko iš galvos; negalvojau išvis apie nieką, tik pa- 
siimti mergytę ir smukti atgal į lovą. O dabar krizenu dorai nė 
nepabudusi. Praplėšiu akis, Evė irgi šypsosi, o kilstelėjusi galvą 
matau ir Tomą, stovintį lovos kojūgalyje su padėklu rankose. 
Jis ryši mano Orlos Kili prijuostę ir nevilki nieko daugiau. 

- Šiandien gimusiai - pusryčiai į lovą, - sako. Deda padėk- 
14 ant lovos galo, skubinasi artyn manęs pabučiuoti. 

Išvynioju dovanas. Daili sidabrinė apyrankė su onikso in- 
krustacija - nuo Evės, juodas šilkinis apatinukas ir tokios pat 
kelnaitės - nuo Tomo, ir aš niekaip nesiliauju šypsotis. Tomas 
ropščiasi atgal į lovą, Evė guli tarp mudviejų. Ji pirščiukais tvir- 
tai apsivijusi jo smilių, aš sugraibau jos tobulą, rausvą pėdukę, 
man rodosi, lyg krūtinėje būtų pratrūkę sproginėti fejerverkai. 
Rodos, tai neįmanoma, šitiek meilės. 

Šiek tiek vėliau, kai Evei nusibosta voliotis lovoje, mu- 
dvi keliamės ir lipame žemyn, palikusios Tomą dar pasnausti. 
Jis nusipelnė pamiegoti ilgėliau. Aš krapštinėjuos šį ir tą, šiek 
tiek apsitvarkau. Išsinešu kavos puodelį laukan, sėdžiu kieme, 
žiūriu į dundančius pro šalį pustuščius traukinius ir galvoju 
apie pietus. Diena karšta, tikrai per karšta kepsniui, bet vis tiek 
paruošiu - Tomas mėgsta kepsnį, o paskui pasivaišinsime le- 
dais ir atvėsime. Reikia tiktai nubėgti į parduotuvę, nupirkti 
jo mėgstamojo „Merlot“, tad aprengiu Evę, sodinu į vežimėlį ir 
mudvi traukiame į parduotuvę. 

Visi tvirtino, esą man galvoj negera, kad sutikau kraustytis 
į Tomo namus, esą tai - tikra beprotybė. Kita vertus visi manė, 
kad išprotėjau jau vien dėl to, kad susidėjau su vedusiu vyru, 
negana to - vedusiu itin nestabilios psichikos moterį, bet dėl 
šito jie klydo, aš tai jau įrodžiau. Kad ir kokia rakštis panagėj 
būtų ji, dėl Tomo ir Evės tokį smulkų nemalonumą galima ir pa- 
kentėti. Tačiau dėl namo murmekliai sakė tiesą. Tokiomis die- 
nomis kaip šiandien, šviečiant saulei, eini sau mūsų gatvele - ji 
švari, apsodinta medžiais, ir, nors ne akligatvis, bet čia tvyro 
panašus bendruomenės jausmas - ir, atrodytų, nieko geriau 
negalėtum net trokšti. Gausu pėsčiųjų: motinų, tokių kaip aš, 
su šunimis už pavadėlio, paspirtukais zujančių mažylių. Vieta 
iš tiesų galėtų būti tobula. Galėtų būti, jei ramybės nedrumstų 
nuolat žviegiantys traukinių stabdžiai. Galėtų būti, jei niekada 
nereikėtų atsigręžti ir pažvelgti penkioliktojo numerio pusėn. 

Grįžusi randu Tomą sėdintį prie pietų stalo ir žiūrintį į 
kažką kompiuterio ekrane. Jis mūvi šortus, bet nevilki marški- 
nių, matau, kaip, vos jam krustelėjus, po oda slankioja raume- 
nys. Man vis dar pakerta kojas žiūrint į jį. Sakau jam „labas“, 
bet jis užsisklendęs savame pasaulyje, ir net šokteli, kai pirštų 
galiukais perbraukiu petį. Pokšteli užvožiamas kompiuterio 
dangtis. 

— Sveikutės, - taria stodamasis. Jis šypsosi, bet atrodo pa- 
vargęs, sunerimęs. Ima man iš rankų Evę, nė nepažvelgęs man 
į akis. 

— Kas? - klausiu. - Kas yra? 

— Nieko, - atsako jis ir nusisuka į langą, šokdindamas Evę 
sau ant klubo. 

— Tomai, kas yra? 

— Nieko. - Jis vėl atsigręžia, pažvelgia į mane ir, jam ne- 
spėjus nieko pridurti, aš žinau, ką pasakys. - Reičelė. Dar vie- 
nas elektroninis laiškas. — Jis linguoja galvą, atrodo toks už- 
gautas, toks nusiminęs, ir aš negaliu to pakęsti, aš neištversiu. 
Kartais man norisi tą moterį užmušti. 

— Ką ji parašė? 

Jis dar sykį palinguoja galvą. 

— Nesvarbu. Tiesiog... tą pat, ką visada. Primalė šūdo ir 
tiek. 

— Atleisk, - sakau ir nebeklausiu, kokio šūdo ji primalė, 
nes žinau: jis nenorėtų man sakyti. Jis niekad nenori užgauti 
man širdies tokiais dalykais. 

— Nieko tokio. Nieko ir neatsitiko. Įprastos girtos galvos 
nesąmonės. 

— Dievulėliau, ar ji kada nors paliks mus ramybėj? Ar 
kada nors dings iš mūsų gyvenimo ir leis mums tiesiog būti 
laimingiems? 

Jis prieina artyn, mudviejų duktė atsiduria tarp mūsų, jis 
bučiuoja mane. 

— Juk mes laimingi, - sako. - Mes ir esame laimingi. 


Vakaras 


Mes ir esame laimingi. Papietavę tiesiog drybsojome pievelėje, 
o paskui, kai pasidarė per karšta, grįžome vidun, kol Tomas 

žiūrėjo „Formulės-1“ lenktynes, valgėme ledus. Mudvi su Eve 
užsiminkome ryškiaspalvės žaislinės tešlos, Evė prisikirto ir 
jos. Galvoju apie tai, kas vyksta kitame name mūsų gatvėje, 
galvoju, kaip neįtikėtinai pasisekė man — juk gavau viską, ko 
norėjau. Pažvelgiu į Tomą ir dėkoju Dievui, kad jis mane sura- 
do, kad aš galėjau išgelbėti jį nuo tos moters. Ji galiausiai būtų 
išvariusi jį iš proto, tikrai taip manau, ji beveik spėjo jį suėsti, 
paversti tokiu, koks iš tikrųjų jis visai nėra. 

Tomas nusinešė Evę viršun išmaudyti. Girdžiu ją džiaugs- 
mingai krykštaujant ir nejučia vėl šypsausi - šypsena nesi- 
traukia nuo lūpų beveik visą dieną. Suplaunu indus, aptvarkau 
svetainę, galvoju, ką paruošti vakarienei. Ką nors lengvo. Kaip 
keista: vos prieš keletą metų būčiau pakraupusi vien nuo min- 
ties, kad per savo gimimo dieną gali tekti tūnoti namuose ir 
gaminti valgį, o dabar tai atrodo tobula, kaip tik taip, kaip ir 
turėtų būti. Tik mes trys ir jokių pašalinių. 

Surenku po svetainę išmėtytus Evės žaislus, sudedu į žais- 
lų dėžę. Nekantrauju šįvakar paguldyti ją anksčiau, o tada ap- 
sivilkti tą Tomo padovanotąjį apatinuką. Tems dar tik po gerų 
kelių valandų, bet uždegu žvakes ant lentynėlės virš židinio, 
atkemšu ir antrą butelį „Merlot', kad vynas pakvėpuotų. Noriu 
užtraukti užuolaidą, tad siekiu jos pasilenkusi viršum sofos, ir 
staiga išvystu moterį, protekine skubančią kita gatvės puse, ji 
panarinusi galvą, smakru beveik įsirėmusi į krūtinę. Akių taip 
ir nepakelia, bet aš iškart atpažįstu: tai ji, be jokios abejonės. 
Vos nulaikydama krūtinėje įsišėlusią širdį dar labiau pasilen- 
kiu, kad geriau matyčiau, bet kampas žiūrėti nepatogus, ji išvis 
dingsta man iš akių. 

Apsisuku pasiruošusi pulti pro duris gatvėn jos vytis, 
bet tarpduryje stovi Tomas, o Evė, susupta į rankšluostį, - jo 


glėbyje. 

— Kas nutiko? - klausia jis. - Ar viskas gerai? 

— Taip, - atsakau brukdama rankas į kišenes, kad jis ne- 
pastebėtų jų virpant. - Taip, viskas gerai. Nieko neatsitiko, nič- 
nieko. 

Reičelė 


2013 liepos 21, sekmadienis 
Rytas 


Pabundu kupina galva minčių apie jį. Neatrodo, kad tai būtų 
nutikę iš tikrųjų, niekas nebeatrodo tikra. Oda dilgčioja. Neži- 
nia ką atiduočiau už šlakelį gėrimo, bet gerti negaliu. Privalau 
išsaugoti blaivią galvą. Dėl Meganos. Dėl Skoto. 

Vakar pasistengiau iš peties. Išsitrinkau galvą, pasidažiau. 
Apsimoviau vienintelius džinsus, į kuriuos dar įtelpu, apsivil- 
kau medvilninę margintą palaidinę, apsiaviau žemakulnius 
sandalus. Atrodžiau visai neblogai. Be paliovos tikinau save, 
kaip kvaila yra rūpintis savo išvaizda, juk Skotui mažiausiai 
rūpės, kaip aš atrodau, bet kitaip tiesiog negalėjau. Juk iki šiol 
mes nebuvome susitikę, tai turėjo būti pirmas kartas, ir mano 
išvaizda buvo svarbu man pačiai. Gerokai svarbiau, nei derėtų. 

Pusė septintos sėdau į traukinį Ašberyje, Vitnyje išlipau 
kelios minutės po septynių. Patraukiau Rozberi aveniu, praė- 
jau požeminės perėjos angą. Šįsyk į kiaurymę net nedirstelėjau, 
nebūčiau prisivertusi ir norėdama. Kone tekina pralėkiau pro 
dvidešimt trečiąjį numerį, Tomo ir Anos namus, pasislėpusi 
už tamsių akinių stiklų, smakrą įrėmusi į krūtinę, patyliukais 
melsdamasi, kad jie manęs nepastebėtų. Buvo tylu ramu, nė 
gyvos dvasios aplinkui, tik pora automobilių atsargiai riedė- 
jo gatvės viduriu, tarp virtinių abiejose šalikelėse stovinčių 

mašinų. Gatvelė nedidelė, mieguista, tvarkinga ir anaiptol ne 
skurdi, čia gyvena daug jaunų šeimų; apie septintą visi jie vaka- 
rieniauja arba įsitaiso ant sofos žiūrėti „X faktoriaus: mama, 
tėtis ir tarp jų įsispraudusios atžalos. 

Nuo dvidešimt trečiojo namo iki penkioliktojo - ne dau- 
giau nei penkiasdešimt ar šešiasdešimt žingsnių, bet ta atkarpa 
išsitempė iki begalybės: vilkausi švininėmis kojomis, sverdė- 
dama it girta, rodos, nedaug trūko, kad būčiau slystelėjusi nuo 
šaligatvio krašto ir išsidrėbusi kaip ilga. 

Skotas atidarė duris vos man pasibeldus; jis išdygo tarp- 
duryje, masyvus, užpildydamas visą erdvę priešais mane, net 
nespėjus nuleidusi virpančios rankos. 

— Reičelė? - paklausė nužvelgdamas mane, nesišypsoda- 
mas. Aš linktelėjau. Jis ištiesė man ranką, aš ją paspaudžiau. 
Skotas mostu pakvietė mane vidun, bet akimirką dar stovėjau 
it įbesta. Bijojau jo. Iš arti jis atrodo gana bauginantis: aukštas, 
plačiapetis, raumeningomis rankomis ir krūtine. Plaštakos — 
milžiniškos. Juk jis beveik be pastangų galėtų mane sutrupinti, 
trekštelėti man kaklą ar krūtinės ląstą, - dingtelėjo mintis. 

Prasibroviau pro jį į koridorių, netyčia ranka užkliudžiu- 
si jo ranką, pajutau, kaip veidą išpylė raudonis. Skotas trenkė 
karstelėjusiu prakaitu, tamsūs plaukai susimetę gumulais - at- 
rodė, kad jis jau senokai nesiprausęs duše. 

Vos įžengus į svetainę man smogė dėja vu jausmas, toks 
stiprus, kad bemaž išsigandau. Atpažinau židinį kambario 
gale ir nišas abipus jo, atpažinau net šviesą, įkypai srūvančią 
iš gatvės pro žaliuzių juosteles; žinojau, kad pasisukusi į kairę 
išvysiu stiklą, už jo - žalumą, o dar toliau - geležinkelio bė- 
gius. Pasisukau - ir išvydau virtuvės stalą, už jo - prancūziško 
stiliaus duris, už jų - vešliai žaliuojančią veją. Aš pažinau tą 
namą. Apsvaigo galva, norėjau atsisėsti; galvojau apie juodąją 

properšą, Žiojinčią praėjusio šeštadienio vakare, apie man pra- 
rastas valandas. 

Savaime aišku, tai nieko nereiškė. Namą aš tikrai pažino- 
jau, bet ne todėl, kad būčiau kada nors jame buvusi. Pažinojau 
dėl to, kad jis - lygiai toks pat, kaip ir dvidešimt trečias nu- 
meris: koridorius veda prie laiptų, dešinėje pusėje — svetainė, 
sujungta su virtuve. Kiemas ir sodelis man pažįstami, nes esu 
mačiusi juos pro traukinio langą. Į antrą aukštą nelipau, bet 
žinau: jei būčiau užlipusi, būčiau patekusi į laiptų aikštelę su 
dideliu pakeliamu langu, o išsiropštus pro tą langą atsidurčiau 
improvizuotoje terasoje viršum virtuvės. Taip pat žinau, kad 
antrame aukšte yra du miegamieji: didesnis su dviem plačiais 
langais į gatvę ir mažesnis, kiemo pusėje, su langu į sodą. Tą 
namą pažįstu-kaip savo kišenę, bet tai dar visai nereiškia, kad 
esu jame buvusi anksčiau. 

Ir vis tiek, Skotui vedantis mane į virtuvę, visa drebėjau. 
Sėdėjau prie virtuvės stalo, o jis tuo tarpu užkaitė vandens, 
įmetė arbatos maišelį į puoduką, ir kai užvirė, šliūkštelėjo, 
bet prapylė, vandens patiško ant stalviršio, o Skotas kažką su- 
niurnėjo sau panosėje. Patalpa aitriai trenkė antiseptiku, bet 
pats Skotas buvo gerokai susijaukęs: ant marškinėlių nugaros 
švietė prakaito dėmė, džinsai kadaravo nusmukę ant klubų, lyg 
būtų jam per platūs. Kažin, pagalvojau, kada jis paskutinį kartą 
valgė? 

Jis pastatė arbatos puodelį priešais mane, pats atsisėdo 
kitapus stalo, rankas pasidėjo ant stalviršio. Tyla tįso, užpildy- 
dama mus skiriančią erdvę, tvindydama visą patalpą, aidėda- 
ma man ausyse; pylė karštis, jaučiausi baisiai nesmagiai, galva 
staiga visiškai ištuštėjo. Pati nebežinojau, ką ten veikiu. Ir ko 
aš atsitrenkiau pas jį? Iš tolumos atsklido duslus grumėjimas - 
artėjo traukinys. Jis mane ir apramino, tas senas geras garsas. 

— Jūs - Meganos draugė? - galiausiai prasižiojo Skotas. 

Išgirdus jo lūpose skambantį jos vardą, galugerklyje man 
suspurdėjo kamuoliukas. Įbedžiau žvilgsnį į stalą, pirštais tvir- 
tai apsivijau arbatos puodelį. 

— Taip, - atsiliepiau. - Pažįstu ją... šiek tiek. Iš galerijos. 

Jis žvelgė į mane - su lūkesčiu, kažko tikėdamasis. Ma- 
čiau, kaip virptelėjo kaklo raumuo, kai sukando dantis. Skubo- 
mis graibsčiausi žodžių, bet jokių tinkamų neradau. Man išties 
derėjo geriau pasiruošti. 

— Gal turite kokių žinių? - paklausiau. Jis žvilgsniu įsi- 
siurbė man į akis, ir mane sekundę sukaustė baimė. Prašoviau 
pro šalį, smarkiai: juk tai visiškai ne mano reikalas, ar jis turi 
kokių naujų žinių. Dabar jis supyks ir išprašys mane lauk. 

— Ne, - atsakė jis. - Ką jūs norėjote man pasakyti? 

Traukinys lėtai prabildėjo pro šalį, aš žvelgiau pro langą 
į geležinkelį. Svaigo galva, lyg staiga būčiau išslydusi iš savo 
pačios kūno, lyg žvelgčiau į save iš šalies. 

— Jūs man rašėte, kad norite kai ką pasakyti apie Mega- 
ną, - jo balsas nuskambėjo vos vos aštriau, spigiau. 

Giliai atsikvėpiau. Jaučiausi klaikiai. Labai gerai suvokiau: 
nuo to, ką pasakysiu, viskas bus tik dar blogiau, mano žodžiai 
jį įskaudins. 

— Aš mačiau ją su kai kuo, - išdrožiau. Spjaute išspjoviau 
žodžius, garsiai, tiesmukai, be jokio parengiamojo etapo ar 
konteksto. 

Skotas įsistebeilijo į mane. 

— Kada? Matėte ją šeštadienio vakarą? O policijai pasakėte? 

— Ne, tai buvo penktadienio rytą, - atsakiau, ir jo pečiai 
smuktelėjo žemyn. 

— Bet... penktadienį jai dar nieko nebuvo atsitikę. Kodėl 
tai svarbu? — Kaklo raumuo vėl sutrūkčiojo, Skotas jau ėmė 
pykti. - Jūs matėte ją su... matėte ją su kuo? Su vyriškiu? 

— Taip, aš... 

— O kaip jis atrodė? - Skotas pakilo, jo kūnas užstojo švie- 
są. - O policijai pasakėte? - vėl paklausė. 

— Pasakiau, bet abejoju, ar jie rimtai atkreipė dėmesį į 
mano žodžius, - tariau jam. 

— O kodėl? 

— Aš tik... nežinau... Pamaniau, jums reikėtų žinoti. 

Jis palinko į priekį, ant stalo gulinčios rankos susigniaužė 
į kumščius. 

— Ką jūs sakote? Jūs matėte ją - kur? Ką ji darė? 

Dar sykį giliai atsikvėpiau. 

- Ji buvo lauke... pievelėje, - ištariau. — Štai ten. - Dūriau 
pirštu į kiemą. - Ji... aš mačiau ją pro traukinio langą. - Jis ne- 
galėjo tuo patikėti, ir tai net labai aiškiai atsispindėjo veide. - 
Aš kasdien važinėju traukiniu iš Ašberio į Londoną. Kasdien 
važiuoju pro čia. Ir aš mačiau ją, ji buvo su kažkokiu vyriškiu. 
Tikrai ne su jumis. 

— Iš kur jūs žinote?.. Penktadienio rytą? Penktadienį — 
diena anksčiau, nei ji pradingo? 

— Taip. 

— Aš nebuvau namie, - pasakė jis. - Buvau išvykęs. Į kon- 
ferenciją Birmingame, grįžau penktadienį vakare. - Aukštai 
jam ant skruostų, beveik paakiuose, išryškėjo raudonos dėmės; 
nepatiklumas slūgo, užleisdamas vietą kažkam kitkam. - Taigi, 
jūs matėte ją pievelėje su kažkokiu vyriškiu? Ir... 

— Ji pabučiavo jį, - leptelėjau. Anksčiau ar vėliau juk turė- 
jau iš savęs tai išspausti. Turėjau jam pasakyti. - Jie bučiavosi. 

Jis išsitiesė, rankos kadaravo prie šonų, kumščiai tebe- 
buvo suspausti. Dėmės ant skruostų patamsėjo, regis, tvoskė 
pikčiau. 

— Atleiskite, - ištariau. - Man taip gaila. Suprantu, kaip 
siaubinga tai išgirsti... 

Jis pakėlė ranką, mostelėjo man nutilti. Su panieka. Mano 
užuojauta jo nedomino. 

Puikiai pažįstu tą jausmą. Prisimenu, bemaž tobulai aiš- 
kiai, kaip andai jaučiausi pati, sėdėdama savo virtuvėje - čia 
pat, už penkių namų, - o priešais mane sėdėjo mano buvusi 
geriausia draugė Lara, jai ant kelių rangėsi jos rubuilis pyp- 
lys. Prisimenu, ką ji sakė, neva taip apgailestaujanti, kad su- 
griuvo mano santuoka, o man nuo jos banalybių galiausiai 
trūko kantrybė. Ji ničnieko nenutuokė apie mano skausmą. 
Pasiūliau jai atsipisti nuo manęs, o ji įspėjo mane nevartoti 
šitokių Žodžių jos vaiko akivaizdoje. Po to karto jos nė akyse 
nebemačiau. 

— O kaip jis atrodė, tas vyras, su kuriuo ją matėte? - pa- 
klausė Skotas. Jis stovėjo nugara į mane, žvelgdamas pro langą 
į pievelę. 

— Aukštesnis... turbūt aukštesnis už jus. Tamsaus gymio. 
Manau, galbūt kilęs iš Azijos. Gal iš Indijos ar panašiai. 

— Ir jiedu bučiavosi ten, sodelyje? 

— Taip. 

Jis giliai atsidūsėjo. 

— Dievulėliau, man reikia išgerti. - Atsigręžė į mane. — 
Norėtumėt alaus? 

Aš norėjau, išgerti norėjosi beprotiškai, bet atsakiau, kad 
ne. Žiūrėjau, kaip jis ima iš šaldytuvo butelį, atkemša, užsiver- 
čia ir ilgai kliukina. Šitaip žvelgdama į jį beveik jaučiau šaltą 
skystį, srovenantį mano pačios gerkle žemyn, net ėmė mausti 
delną, taip troškau apgniaužti taurę. Skotas atsišliejo į bufetą, 
galva nusviro beveik iki krūtinės. 

Pasijutau visai sumautai. Niekuo aš jam nepadėjau, tik už- 
bėriau druskos ant žaizdos, dabar viskas tik dar blogiau. Bro- 
viausi į jo širdgėlą, o šitaip elgtis nedera. Nė už ką nereikėjo 

pas jį važiuoti. Nereikėjo jam meluoti. Savaime aišku, kad ne- 
reikėjo meluoti. 

Man jau stojantis, jis prašneko: 

— Juk tai galėtų... na... nežinau. Juk tai galėtų būti gerai, 
ar ne? Galbūt tai galėtų reikšti, kad jai nieko neatsitiko. Kad ji 
tiesiog... - jis sausai susijuokė. - Kad ji tiesiog pabėgo su kitu. - 
Skiausčia plaštaka nusibraukė ašarą nuo skruosto, o man širdis 
susigniaužė į kietą mažytį kamuoliuką. - Tik štai kas... negaliu 
patikėti, kad ji net nepaskambintų. - Jis pažvelgė į mane taip, 
tarsi aš galėčiau į tai atsakyti, tarsi aš žinočiau. - Juk ji tikrai 
paskambintų, argi ne? Ji žinotų, koks aš persigandęs... kokios 
nevilties apimtas. Juk ji ne tokia pagiežinga, tiesa? 

Jis kalbėjo su manim kaip su artimu žmogum, kuriuo gali 
pasitikėti, kaip su Meganos drauge, ir man tai buvo malonu, 
nors ir žinojau, kaip visa tai neteisinga. Skotas trūktelėjo dar 
gerą gurkšnį alaus, vėl nusigręžė į sodą. Pasekiau jo žvilgsnį iki 
akmenų krūvelės prie tvoros - kadaise pradėto, bet taip niekad 
ir neužbaigto įrengti alpinariumo. Skotas vėl pakėlė butelį, bet 
sustojo vidur judesio, taip ir nepriglaudęs prie lūpų. Atsisuko 
į mane. 

— Jūs matėte Meganą pro traukinio langą? - paklausė. — 
Taigi... jūs tiesiog važiavote traukiniu, žiūrėjote pro langą - ir 
še tau, išvydote moterį, kurią, lyg tyčia, dar ir pažįstate? 

Nuotaika virtuvėje juntamai pasikeitė. Skotas jau nebebu- 
vo įsitikinęs, ar aš - jo sąjungininkė, ar manimi galima pasiti- 
kėti. Abejonė nuslydo jo veidu lyg šešėlis. 

— Taip, aš... aš žinojau, kur ji gyvena, - pasakiau ir pa- 
sigailėjau tą pat akimirksnį, kai žodžiai nusprūdo nuo liežu- 
vio. - Norėjau pasakyti - kur jūs gyvenate. Esu čia buvusi. Jau 
seniai. Tad kartais pravažiuodama pasižiūriu, ar nepamatysiu 
jos. - Skotas stebeilijo į mane akis įbedęs, pajutau, kaip veidą 
užlieja karštis. - Ji dažnai būdavo lauke. 

Jis pastatė tuščią butelį ant bufeto, žingtelėjo porą žings- 
nių artyn ir atsisėdo prie stalo, išsirinkęs kėdę arčiausiai manęs. 

— Vadinasi, jūs išties gerai pažinojote Meganą* Taip arti- 
mai, kad net lankėtės pas ją namuose? 

Jutau kakle tvinkčiojantį pulsą, kažkur ties stuburgaliu 
sunkėsi prakaitas, nuo adrenalino poplūdžio kone pykino. Ne- 
reikėjo man šito sakyti, nereikėjo tik dar labiau supinklioti melo. 

— Tiktai tą vieną kartą, bet aš... na, aš žinojau, kur jos na- 
mai, pati kadaise gyvenau netoliese. - Skotas tik kilstelėjo vie- 
ną antakį. - Toje pačioje gatvėje. Numeris dvidešimt trečias. 

Jis lėtai linktelėjo. 

— Votson... - ištarė. - Tai jūs - buvusi Tomo žmona? 

— Taip. Išsikrausčiau iš čia prieš porą metų. 

— Bet vis dar lankydavotės Meganos galerijoje? 

— Retsykiais. 

— O kai susitikdavote, apie ką jūs... Ar ji pasakodavo ką 
nors apie asmeninius dalykus, apie mane? - Jo balsas skambėjo 
kimiai. - Apie ką nors kitą? 

Aš papurčiau galvą. 

— Ne, ne. Mes tiesiog... na, šiaip pasiplepėdavome apie šį 
bei tą... 

Tyla užsitęsė. Virtuvėje tvyrojusi šutra staiga dar labiau 
užkaito, kiekvienas menkiausias paviršius tvoskė antiseptiku. 
Jaučiau, kad tuoj galiu nualpti. Dešinėje pusėje buvo dar vienas 
stalas, apstatytas įrėmintomis nuotraukomis. Iš jų į mane žvel- 
gė besišypsanti Megana, sakytum linksmai kaltindama. 

- Man jau reikėtų eiti, - tariau. - Ir taip per daug jus su- 
gaišinau. 

Jau ėmiau stotis, bet jis ištiesė ranką ir žvilgsniu įsisiurbęs 
man į veidą uždėjo delną ant riešo. 

— Dar trupučiuką neišeikit, - tyliai pratarė. Aš taip ir ne- 
atsistojau, tik ištraukiau ranką iš po jo delno - rodėsi, kad jis 

bando sulaikyti mane jėga, o tai nebuvo malonu. - Tasai vy- 
ras, - vėl prašneko Skotas. - Tas, su kuriuo matėte ją... kaip 
"manote, ar atpažintumėte jį? Jeigu pamatytumėt dar kartą? 

Juk negalėjau pasakyti, kad jau atpažinau jį, kai mane kaip 
tik dėl to buvo išsikvietusi policija. Šiaip ar taip, vienintelis lo- 
giškas motyvas užmegzti ryšį su Skotu ir buvo tas, kad policija 
mano pasakojimo nevertina rimtai. Jei pasakyčiau, kaip yra iš 
tikrųjų, pasitikėjimo neliktų nė ženklo. Tad dar sykį pame- 
lavau. 

— Drąsiai tvirtinti negaliu, - atsakiau. - Bet, manau, gal- 
būt atpažinčiau. - Akimirką palūkėjusi dar pridūriau: - Laik- 
raščiai citavo kažkokio Meganos draugo žodžius. Jo vardas Ra- 
džešas. Pagalvojau, gal... 

Skotas jau purtė galvą. 

— Radžešas Gudžralis? Netelpa galvoj, kad tai galėtų būti 
jis. Jis - vienas iš tų menininkų, kurie eksponuodavo paveiks- 
lus galerijoje. Malonus vyrukas, bet... Jis vedęs, turi vaikų. - 
Tarsi tai būtų kliūtis. - Palūkėkit, — staiga ištarė jis stodama- 
sis. - Man rodos, rasčiau jo nuotrauką. 

Jis nuskubėjo į antrą aukštą. Pajutau, kaip pasmego mano 
pečiai, ir tik dabar susizgribau, kad nuo pat pirmos akimirkos 
sėdėjau įsitempusi kaip mietas. Dar sykį peržvelgiau nuotrau- 
kas: Megana su lengva suknute paplūdimyje; nuotrauka stam- 
biu planu, akys tokios mėlynos, net baugu. Vien tik Megana. 
Nė vienos vienintelės nuotraukos, kurioje jie būtų įamžinti abu 
drauge. 

Grįžo Skotas, nešinas lankstinuku. Tai buvo reklaminis la- 
pelis, kviečiantis aplankyti parodą galerijoje. Skotas jį apvertė, 
parodė man kitą pusę. 

- Štai, - tarė. - Tai Radžešas. 

Vyriškis stovėjo šalia ryškiaspalvio abstraktaus paveikslo: 
nebejaunas, barzdotas, nedidelio ūgio, kresnas. Tikrai ne tas, 

kurį mačiau, ne tas, kurio nuotrauką atpažinau policijos nuo- 
vadoje. 

— Ne, tai ne jis, - pasakiau. 

Skotas atsistojo šalia manęs, valandėlę žvelgė į lanksti- 
nuką, o paskui staiga vėl apsisuko, išpuolė iš kambario ir vėl 
uždundėjo laiptais aukštyn. Po valandėlės grįžo, šįsyk - su ne- 
šiojamuoju kompiuteriu, ir atsisėdo prie stalo. 

— Man atrodo... - pratarė atvoždamas dangtį ir įjungda- 
mas kompiuterį. - Manau, galėčiau... - Jis nutilo, o aš Žiūrėjau 
į jį: visas susitelkęs į kažkokią mintį, ir tai aiškiai matyti veide, 
įtemptas kaklo raumuo nė nevirpteli. - Megana lankė psicho- 
terapijos seansus, - galiausiai pasakė. - Vaikščiodavo pas psi- 
choanalitiką, jo pavardė... Abdičius. Kamalis Abdičius. Jis - ne 
azijietis, jis iš Serbijos ar iš Bosnijos, iš kažkur ten. Bet tamsaus 
gymio. Iš tolo jį gal ir galima palaikyti indu. - Jis ėmė maigyti 
kompiuterio klaviatūrą. - Man rodos, jis turi savo tinklalapį... 
neabejoju, tikrai turi. Manau, yra ir nuotrauka... 

Jis apsuko kompiuterį ekranu į mane. Palinkau į priekį 
įsižiūrėti iš arčiau. 

— Tai jis, - pasakiau. - Tikrai jis. 

Skotas staigiu judesiu užvožė kompiuterio dangtį. Ilgokai 
išvis nieko nesakė. Sėdėjo alkūnėmis atsirėmęs į stalą, pirštų 
galiukus įbedęs į kaktą; jo rankos virpėjo. 

— Ji kentėjo nuo nerimo priepuolių, - galiausiai pasakė. — 
Negalėdavo užmigti ir panašiai. Tai prasidėjo kažkada pernai. 
Neprisimenu tiksliai kada. - Jis kalbėjo nežiūrėdamas į mane, 
lyg kalbėtų pats su savimi, lyg būtų užmiršęs, kad aš išvis čia 
esu. - Ojuk aš pats ir pakišau mintį, kad jai reikėtų su kuo nors 
pasikalbėti. Aš paskatinau ją ten eiti, nes pats, rodos, nesuge- 
bėjau padėti... - Balsas įstrigo jam gerklėj. - Aš negalėjau jai 
padėti. O ji pasakė ir anksčiau turėjusi panašių bėdų, tikino, 
kad anksčiau ar vėliau tai praeis savaime. Bet aš ją priverčiau... 

ją įtikinau nueiti pas gydytoją. Tą vyruką jai kažkas rekomen- 
davo. - Jis krenkštelėjo, mėgindamas atsikratyti gumulo ger- 
klėj. - Atrodė, kad psichoterapija jai padeda. Pastaruoju metu 
buvo džiugesnė. - Jis trumpai, liūdnai susijuokė. - Dabar jau 
žinau kodėl. 

Ištiesiau ranką, norėdama paliesti, patapšnoti - toks pa- 
guodos mostas. Bet jis staiga atsitraukė ir pakilo. 

— Jums išties metas eiti, - tarė be užuolankų. - Netrukus 
pareis mano mama. Ji nepalieka manęs vieno ilgiau nei valan- 
dai ar dviem. 

Prie durų, man jau beišeinant, ūmai stvėrė už alkūnės. 

— Ar jau esu kur nors jus matęs? - paklausė. 

Akimirką man šmėkštelėjo, galbūt reikėtų pasakyti: Tik- 
riausiai kad esi. Tikriausiai matei mane policijos nuovadoje 
arba čia, gatvėje. Aš buvau čia šeštadienio vakarą. Ir iškart pa- 
purčiau galvą: 

— Ne, nemanau. 

Sparčiu žingsniu nudrožiau geležinkelio stoties pusėn. 
Įveikusi gal pusę kelio gatve, sustojau ir atsigręžiau. Jis tebesto- 
vėjo tarpduryje žvelgdamas man pavymui. 


Vakaras 


Kaip apsėsta tikrinau elektroninį paštą, bet iš Tomo taip ir ne- 
sulaukiau jokio atsako. Reikia manyti, visokioms pavydžioms 
girtuoklėms gyventi buvo kur kas lengviau, kol nebuvo išras- 
ti elektroninis paštas, trumposios žinutės ir mobilieji telefo- 
nai - naudojantis visa ta elektronika neišvengiamai paliekama 
pėdsakų. 

Šios dienos laikraščiai apie Meganą beveik net neužsime- 
na. Jos bylą po truputį jau išstumia naujesnės žinios, pirmieji 

puslapiai skirti siužetams apie Turkijos politinę krizę, apie Vi- 
gane šunų sudraskytą ketverių metų mergaitę, apie gėdingą 
Anglijos futbolo rinktinės pralaimėjimą Juodkalnijai. Meganą 
žiniasklaida jau ima pamiršti, o juk dingo ji vos prieš savaitę. 

Ketė pasikvietė mane nueiti kur nors drauge papietauti. 
Ji neturėjo ko nusitverti, mat Damienas buvo išvažiavęs į Bir- 
mingamą aplankyti mamos. Ketės važiuoti drauge nepasikvie- 
tė. Jiedu susitikinėja štai jau beveik dveji metai, o ji iki šiol taip 
ir neturėjo progos susipažinti su jo mama. Nuėjome į „Žirafą“ 
centrinėje gatvėje - negaliu pakęsti tos skylės. Salė kone kil- 
nojosi nuo penkerių dar nesulaukusių pyplių klyksmo, o mes 
susėdome pačiame viduryje, ir Ketė ėmėsi mane kamantinėti, 
ką rezgu. Jai rūpėjo sužinoti, ką veikiau praėjusį vakarą. 

— Gal buvai su kuo nors susitikti? - paklausė, o akys taip 
ir švietė viltimi. Išties gana jaudinantis rūpestis. 

Vos neleptelėjau „taip“, nes tai buvo tiesa, bet pameluoti 
buvo paprasčiau. Tad pasakiau, kad buvau Anoniminių alko- 
holikų susirinkime Vitnyje. 

— Ak, - tarstelėjo ji pasijutusi nesmagiai, nudurdama 
žvilgsnį į lėkštę su patežusiomis graikiškomis salotomis. — Aš 
maniau, tu šiek tiek slystelėjai. Penktadienį. 

— Taip. Nebus tai labai tiesus ar labai lygus kelias, Kete, — 
atsakiau jausdamasi išties bjauriai, mat jai, regis, nuoširdžiai 
rūpi, ar man pavyks išsiblaivyti ilgam, ar vis dėlto ne. - Bet aš 
stengiuosi kiek galiu. 

- Jeigu norėtum... na, žinai... kad tave palydėčiau... 

— Šiuo etapu - dar ne, - atsakiau. - Bet vis tiek ačiū. 

— Gal mudvi galėtume dar ką nors nuveikti drauge? Pa- 
vyzdžiui, nueiti į sporto klubą? - paklausė ji. 

Aš nusijuokiau, bet sumojusi, kad ji tai siūlo visai rimtai, 
atsakiau pagalvosianti. 

Ji ką tik išėjo - Damienas paskambino ir pranešė jau grįžęs 
iš Birmingamo, tad ji išskubėjo pas jį. Man niežėjo liežuvis pasa- 
kyti: kodėl tu strimgalviais leki, vos jam pamojus pirštu? Tik kad 
anokia aš patarėja, kaip puoselėti santykius, - kažin, ar bet koks 
mano patarimas būtų ko nors vertas - be to, man išties norisi iš- 
gerti. (Mintis apie tai neišeina iš galvos nuo pat anos akimirkos, 
kai susėdome „Žirafoje“ ir spuoguotas padavėjas paklausė, ar 
norėtume taurės vyno, o Ketė, labai tvirtai, atsakė: „Ne, ačiū!“) 
Tad dabar tik pamojuoju jai atsisveikindama, jaučiu, kaip nuo 
malonaus lūkesčio šiurpsta oda, ir aš sėkmingai nustumiu į šalį 
teisingas mintis (nedaryk šito, juk tau puikiai sekasi). Tik spėju 
apsiauti batus pabėgėti iki parduotuvės, ir čia suskamba telefo- 
nas. Tomas. Reikia manyti, Tomas. Išgraibau telefoną iš ranki- 
nės, įbedu akis į ekranėlį ir širdis suvirstakūliuoja. 

— Labas. 

Stoja tyla, tad neiškentusi klausiu: 

— Viskas gerai? 

Dar akimirka tylos, tada Skotas sako: 

- Taip, viskas gerai. Laikausi neblogai. Tiesiog skambinu 
norėdamas padėkoti už vakarykščią. Už tai, kad nepagailėjote 
laiko atvažiuoti, kad pasakėte, ką man reikėjo žinoti. 

— Aaa, juk man tai nebuvo joks vargas. Nereikėjo... 

— Aš jums trukdau? 

— Ne, ne, visai netrukdote. - Aname gale stoja tyla, tad 
pakartoju: — Visai netrukdote. Ar jūs... gal kas nors atsitiko? 
Kalbėjote su policija? 

- Šiandien popiet mane aplankė pareigūnė, palaikanti ryšį 
su šeima, - sako jis, ir mano širdis ima plakti sparčiau. - De- 
tektyvė seržantė Raili. Aš paminėjau jai Kamalį Abdičių. Pasa- 
kiau, kad gal vertėtų su juo pasikalbėti. 

— Ar jūs... jūs pasakėte jai, kad kalbėjotės su manim? — 
Burna jau visai perdžiūvusi. 

— Ne, nepasakiau. Pamaniau, gal... na, nė pats nežinau. 
Pamaniau, gal būtų geriau, jei man neva pačiam būtų atėję į 
galvą apie jį užsiminti. Pasakiau... na taip, žinau, pamelavau, 
bet pasakiau, kad laužiau galvą, mėgindamas iškapstyti ką nors 
reikšmingo, ir kad galiausiai dingtelėjo, jog galbūt vertėtų pa- 
sikalbėti su jos psichoanalitiku. Pasakiau, kad anksčiau jų san- 
tykiai yra sukėlę man šiokių tokių įtarimų. 

Pajuntu, kad vėl galiu kvėpuoti. 

— Ir ką ji atsakė? - klausiu. 

— Pasakė, kad jau kalbėjosi su juo, bet pasikalbės dar kar- 
tą. Vis kamantinėjo, kodėl neužsiminiau apie jį anksčiau. Ji... 
na, nė pats nežinau. Aš ja nepasitikiu. Rodos, ji lyg ir turėtų 
būti mano pusėje, bet visąlaik justi, kad šniukštinėja, tarsi tik 
ir tykotų, kol suklupsiu. 

Kvaila, bet apsidžiaugiu, kad ji nepatinka ir jam, - dar vie- 
nas dalykas, dėl kurio mūsų nuomonė sutampa, dar vienas mus 
jungiantis saitas. 

— Šiaip ar taip, tiktai norėjau padėkoti. Kad išvis parašėte. 
Tai buvo... gal nuskambės keistai, bet iš tikrųjų buvo gera pa- 
sikalbėti su... na, su kuo nors, kas nėra man artimas. Pasijutau 
tarsi sugebėčiau blaiviau mąstyti. Po to, kai jūs išėjote, vis gal- 
vojau apie tą pirmąjį kartą, kai ji nuėjo pas jį į psichoterapijos 
seansą... pas Abdičių. Apie tai, kokia buvo sugrįžusi. Kažkas 
buvo pasikeitę, buvo justi tarsi... lengvumams. - Jis triukšmin- 
gai iškvepia orą. - Pats nežinau. Gal tik išsigalvoju. 

O mane apninka tas pats jausmas kaip ir vakar: jis kalbasi 
jau nebe su manim, jis tiesiog kalba. Aš - tarsi rezonatorius, ir 
mane tai džiugina. Džiugu, kad esu jam naudinga. 

— Visą dieną praleidau knisdamasis po Meganos daiktus — 
ir vėl, - sako jis. - Jau buvau išnaršęs mūsų kambarį ir visą 
namą - ne vieną kartą, gal penkis ar šešis, ieškodamas ko nors, 
bet ko, nors menkiausios užuominos, galinčios užvesti ant 

pėdsako, kuris padėtų ją surasti. Galbūt - ko nors nuo jo. Bet 
nieko neaptikau. Nei laiškų, nei elektroninių laiškų, ničnieko. 
Pagalvojau, galbūt reikėtų pačiam su juo pasikalbėti, bet kabi- 
netas šiandien uždarytas, o mobiliojo telefono numerio taip ir 
nepavyko rasti. 

— Manote, tai geras sumanymas? - klausiu. - Tai yra ar 
nemanote, kad jį verčiau palikti policijai? 

Nenoriu šito sakyti, bet, ko gero, abu galvojame tą patį: jis 
pavojingas. Ar, mažų mažiausiai, gali būti pavojingas. 

— Aš nežinau... tiesiog nežinau. 

Jo balse justi nevilties gaidelė, ir man skaudu ją girdėti, 
bet neturiu pasiūlyti nieko paguodžiamo. Girdžiu jo alsavimą 
kitame gale: skubotą, trūksmingą, tarsi būtų išsigandęs. Norisi 
paklausti, ar. namuose su juo kas nors yra, bet negaliu - tai 
būtų nederama, įžūlu. 

— Mačiau šiandien jūsų buvusįjį, - sako jis, ir man plauke- 
liai ant rankų pasistoja piestu. 

— Aa, - Žiopteliu. 

— Taip, išėjau laukan pasiimti laikraščių ir susidūriau su 
juo gatvėje. Jis paklausė, kaip laikausi ir ar neturiu kokių nau- 
jienų. 

— Aa, - nejučia vėl išspaudžiu tą pat, nes nieko daugiau neį- 
stengiu pasakyti, nesurezgu nė žodžio. Nenorėčiau, kad jis kalbė- 
tųsi su Tomu. Tomas žino, kad nepažįstu Meganos Hipvel. Tomas 
žino, kad aną vakarą, kai ji dingo, aš buvau Blenheimo kelyje. 

— Apie jus neužsiminiau. Nenorėjau... na, suprantate. Sua- 
bejojau, ar vertėtų prasitarti, kad buvau su jumis susitikęs. 

— Ne, ne, išties nevertėjo jam sakyti. Na, nežinau... būtų 
lyg ir nesmagu. 

— Gal ir taip, - sako jis. 

Tada stoja ilga tyla. Laukiu, kol aprims įsišėlusi širdis. Jau 
manau, kad Skotas baigs pokalbį, bet jis prašnenka vėl. Klausia: 

— Ar ji tikrai niekad nekalbėdavo apie mane? 

— Žinoma... žinoma, kalbėdavo, - sakau. - Tai yra mudvi 
išvis nedažnai kalbėdavomės, bet... 

— Bet jūs buvote užėjusi pas mus į namus. Megana beveik 
niekad nekviečia nieko į svečius. Ji uždara, visada labai saugo 
savo asmeninę erdvę. 

Skubomis mėginu suregzti kokią nors priežastį. Ir kodėl 
man prireikė leptelėti, kad buvau pas juos namuose? 

— Tiesiog užsukau pasiskolinti knygos. 

— Tikrai? - Jis manim netiki. Ji išvis nemėgsta skaityti. 
Prisimenu jų namus - ten nėra jokių knygų lentynose. 

— O kąji jums sakė? Apie mane? 

— Na... ji buvo labai laiminga, - išberiu. - Noriu pasakyti — 
su jumis. Dėl jūsų santuokos. - Jau tardama tuos žodžius susiz- 
grimbu, kaip keistai tai skamba, bet nieko konkrečiau pasakyti 
negaliu, tad mėginu gelbėtis kitaip. - Tiesą sakant, kaip tik tuo 
metu man buvo sunkus metas, braškėjo mano pačios santuoka, 
tad tai buvo lyg palyginimas... kontrastas. Ji nušvisdavo apie 
jus užsiminusi. - Siaubas, kokia banalybė. 

— Tikrai? - Jis, rodos, nieko nepastebi, balse nuskamba 
ilgesio gaidelė. - Malonu tai girdėti. - Jis nutyla, girdžiu kita- 
me linijos gale jo alsavimą, skubrų, trūksmingą. - Mes... mes 
smarkiai susibarėme, - vėl prašnenka. - Tą vakarą, kai ji išėjo. 
Baisu net pagalvoti, kad ji buvo supykusi ant manęs tuo metu, 
kai... - balsas nutrūksta neužbaigus sakinio. 

— Neabejoju, kad ji nepyko ant jūsų ilgai, - sakau jam. - 
Poros juk barasi. Poros nuolat susibara. 

— Bet šitas barnis buvo karštas, tikrai labai aršus, ir aš ne- 
galiu... tiesiog negaliu niekam apie tai sakyti, nes jei papasako- 
čiau, visi imtų mane įtarinėti. 

Dabar jo balsas skamba kitaip: kaip žmogaus, kamuojamo 
graužaties, slegiamo kaltės. 

— Net neprisimenu, nuo ko tai prasidėjo, - sako jis, ir aš 
iškart nepatikiu, bet paskui pagalvoju apie visus užmirštus savo 
pačios barnius ir prikandu liežuvį. - Užkaitome kaip reikiant. 
Aš buvau labai... buvau negailestingas jai. Tikras šunsnukis. 
Šunsnukis paskutinis. Ji taip susikrimto. Užbėgo laiptais į antrą 
aukštą, įsimetė kelis daiktus į krepšį. Nežinau tiksliai kokius, 
bet vėliau pastebėjau, kad neliko jos dantų šepetėlio, vadinasi, 
grįžti ji neketino. Nusprendžiau... pamaniau, bus apsinakvojusi 
pas Tarą. Kartą taip jau yra atsitikę. Tik vieną kartą. Nepama- 
nykit, kad taip būdavo nuolat, - sako. - Aš net nebandžiau jos 
vytis, - jis kalba toliau, ir man vėl dingteli, kad iš tikrųjų kalba 
ne su manim, kad tai - tarsi išpažintis. Jis - vienoje klausyklos 
pusėje, aš - kitoje, beveidė, nematoma. - Aš tiesiog ją paleidau. 

— Tai atsitiko šeštadienio vakarą? 

— Taip. Tada ir mačiau ją paskutinį kartą. 

Buvo liudininkas, matęs ją - ar bent jau matęs „mote- 
rį, kurios išvaizdos apibūdinimas atitiko Meganos“, - einan- 
čią Vitnio geležinkelio stoties pusėn maždaug penkiolika po 
septynių; tai žinojau iš laikraščių. Ir viskas. Vėliau jau niekas 
nebeprisiminė ją matęs, nei perone, nei traukinyje. Vitnyje ste- 
bėjimo kamerų nėra, o Korlyje kameros jos neužfiksavo, bet, 
pasak pranešimų, tai dar neįrodo, kad ji nebuvo Korlyje, mat 
toje stotyje esama nemaža „tamsiųjų dėmių“, kurių kameros 
neaprėpia. 

— Kiek buvo valandų, kai mėginote su ja susisiekti? - 
klausiu. 

Vėl stoja ilgoka tyla. 

- Aš... aš nuėjau į barą. Į „Rožę“, žinote jį? Čia pat, už 
kampo, Kinglio gatvėje. Reikėjo atvėsti, surikiuoti mintis gal- 
voje. Išgėriau porą bokalų, tada parėjau namo. Buvo be kelių 
minučių dešimt. Man rodos, vyliausi, kad ji per tą laiką bus 
apsiraminusi ir sugrįžusi. Bet jos nebuvo. 

— Vadinasi, mėginote jai skambinti apie dešimtą? 

— Ne, - jis jau kalbėjo beveik pakuždomis. - Neskambi- 
nau. Namuose išgėriau dar porą butelių alaus, šiek tiek pažiū- 
rėjau televizorių. Paskui atsiguliau. 

Pagalvoju apie visus tuos ginčus, vis įsiplieksdavusius tarp 
mudviejų su Tomu, apie visus tuos siaubingus dalykus, kurių 
esu jam prišnekėjusi girta, prisimenu, kaip išpuldavau į gatvę, 
apstaugdavau jį, šaukdavau nebenorinti jo nė akyse matyti. Jis 
visada man paskambindavo, visada šnekindavo, kol atvėsda- 
vau, visada parsiviliodavo mane namo. 

— Tiesiog maniau, kad ji sėdi pas Tarą virtuvėje ir... na, 
žinot. Skundžiasi, pasakoja, koks aš bjaurybė. Tai ir numojau 
ranka. 

Jis numojo ranka. Skamba žiauriai, lyg būtų visai beširdis. 
Nenuostabu, kad niekam kitam apie tai nepasakojo. Tai visai 
ne tas Skotas, kokį įsivaizduodavau, ne tas, kokį pažinojau, ne 
tas, kuris stovėdavo terasoje Meganai už nugaros, padėjęs savo 
dideles rankas ant jos kaulėtų pečių, pasiruošęs apginti ją nuo 
bet ko. 

Aš jau ketinu išsijungti, bet Skotas kalba toliau: 

— Pabudau anksti. Telefone neradau jokios Žinutės. Į pa- 
niką nepuoliau - maniau, ji pas Tarą ir tikriausiai tebepyksta 
ant manęs. Paskambinau jai pats - įsijungė balso paštas, bet ir 
tada dar neėmiau per daug nerimauti. Maniau, dar miega, o 
gal tiesiog nenori su manim kalbėtis. Taros telefono numerio 
taip ir neradau, bet žinojau jos adresą - iš vizitinės kortelės ant 
Meganos stalo. Tad atsikėliau ir nuvažiavau ten. 

Susimąstau, ar tikrai jo taip ir negraužė nerimas - kodėl 
tuomet jam prisireikė važiuoti pas Tarą į namus? Bet neįsiter- 
piau. Leidau jam kalbėti. 

— Prie Taros namų atvažiavau truputį po devynių. Ji šiek 
tiek užtruko, kol priėjo prie durų, bet kai pagaliau atidarė, 

regis, iš tikrųjų nustebo mane išvydusi. Plika akimi buvo ma- 
tyti: ko jau ko, o manęs ant slenksčio, ir dar iš pat ryto, ji tikrai 
nesitikėjo išvysti. Ir tada supratau... supratau, kad Meganos ten 
nėra. Ir tada jau pamaniau... pamaniau... - Žodžiai įstringa jam 
gerklėj, ir aš pasijuntu tokia niekinga, kad juo abejojau. - Tara 
pasakė man paskutinįsyk mačiusi Meganą penktadienio vaka- 
re, pilateso treniruotėje. Štai tada aš jau puoliau į paniką. 

Po pokalbio galvoju: jei jo nepažinočiau, jeigu nebūčiau 
tiek kartų mačiusi, kaip jie atrodo būdami drauge, visa tai, ką 
jis pasakė, būtų nuskambėję gana įtartinai. 


2013 liepos 22, pirmadienis 
Rytas 


Jaučiuosi kiek apkvaitusi. Miegojau kietai, bet kažin ko prisap- 
navau, o šįryt niekaip negaliu kaip reikiant pabusti. Vėl sugrį- 
žo karščiai, vagone gali uždusti, nors jis apytuštis. Susivėlinusi 
išsiropšti iš lovos, prieš išeidama iš namų nespėjau peržvelgti 
naujienų internete, net laikraščio pakeliui nepagriebiau, tad 
dabar stengiuosi telefonu prisijungti prie BBC tinklalapio, bet 
galaižin kodėl puslapis kraunasi visą amžinybę. Nortkote įlipa 
žmogus su aipadu ir atsisėda šalia manęs. Jis be jokio vargo 
prisijungia prie naujienų portalo, atsidaro Daily Telegraph pus- 
lapį, ir štai - trečia antraštė nuo viršaus, didelėmis riebiomis 
raidėmis: MEGANOS HIPVEL DINGIMO BYLA: VIENAS 
ŽMOGUS SUIMTAS. 

Aš taip persigąstu, kad visai užsimirštu ir palinkstu prie 
jo, kad geriau matyčiau. Žmogus pakelia į mane akis įsižeidęs, 
kone nusigandęs. 

— Atleiskite, - skubu atsiprašyti. - Aš ją pažįstu. Tą dingu- 
sią moterį. Aš ją pažįstu. 

— O, tai baisu, - sako jis. Vidutinio amžiaus Žmogus, 
kalba taisyklingai, gerai apsirengęs. - Norėtumėte paskaityti 
straipsnį? 

— Jei būsite toks malonus. Telefonu nesiseka prisijungti. 

Jis maloniai nusišypso ir paduoda man savo prietaisą. 
Liesteliu antraštę, ir ekrane pasirodo tekstas. 


Suimtas trisdešimt kelerių metų vyriškis, kaip įtariama, susi- 
jęs su Meganos Hipvel dingimu - dvidešimt devynerių metų 
moteris dingo liepos tryliktąją, šeštadienį, išėjusi iš savo 
namų Vitnyje. Policija atsisako patvirtinti, ar suimtasis - Me- 
ganos Hipvel vyras, Skotas Hipvelas, kuris penktadienį buvo 
iškviestas į apklausą. Policijos atstovas ryšiams su visuomene 
šįryt pranešė: „Galime patvirtinti, kad suėmėme vyriškį, ga- 
limai susijusį su Meganos dingimu. Kol kas jam nepateikta 
jokių kaltinimų. Meganos vis dar tebeieškoma, taip pat atlie- 
kama krata namuose, kur, kaip manome, gali būti nusikalti- 


mo vieta.“ 


Pro jų namus važiuojame kaip tik dabar - lyg tyčia, šįkart trau- 
kinys prie semaforo nesustoja. Staigiai grįžteliu, bet jau per 
vėlu. Namo nebematyti. Grąžinu aipadą savininkui, rankos 
dreba. Žmogus liūdnai linguoja galvą. 

— Man labai gaila, - sako. 

— Ji gyva, - išdrožiu. Ar veikiau sukarkiu, pati netikėdama 
savo žodžiais. Akis graužia ašaros. Aš buvau jo namuose. Aš 
ten buvau. Sėdėjau prie stalo priešais jį, žiūrėjau jam į akis, 
kažką jaučiau. Galvoju apie tas dideles rankas, apie tai, kad jei 
jis galėtų sutraiškyti mane, ją tuomet galėtų išvis sutrinti į mil- 
tus - smulkutę, trapią Meganą. 

Artėjant prie Vitnio stoties sužviegia stabdžiai ir aš pašo- 
ku ant kojų. 

— Turiu išlipti, - tarsteliu šalia sėdinčiam vyriškiui, kuris, 
rodos, šiek tiek nustemba, bet išmintingai linkteli. 

— Sėkmės, - palinki. 

Tekina pasileidžiu peronu, bėgu laiptais žemyn. Skinuosi 
kelią per priešingon pusėn plūstančius žmones ir jau beveik 
pasiekusi laiptų papėdę vos nesuklumpu. 

— Atsargiau! - rikteli kažkoks žmogus. Bet aš net nepa- 
keliu akių į jį, žiūriu į betoninio laiptelio briauną, antrą nuo 
apačios. Aiškiai matau kraujo dėmę ant jos. Kažin, ar sena? Ar 
galėjo išsilaikyti visą savaitę? Ar gali būti, kad tai mano krau- 
jas? O galjos? Galbūt namuose rasta jos kraujo, galvoju, ar gali 
būti, kad dėl to jį ir suėmė? Mėginu atkurti atmintyje virtuvę, 
svetainę. Kvapas: labai švaru, trenkia antiseptiku. O gal balik- 
liu? Aš nežinau, dabar jau nebeprisimenu, visa, ką prisimenu, 
tai prakaito lopinys jam ant nugaros ir iš burnos sklindantis 
alaus garas. 

Bėgu pro požeminę perėją, klupteliu prie Blenheimo kelio 
sankryžos. Beveik nekvėpuodama skubinuosi šaligatviu, nulei- 
dusi galvą, baimindamasi pakelti akis, bet kai galiausiai pake- 
liu, įsitikinu, kad pamatyti ir nėra ko. Prie Skoto namų nesto- 
vi jokių furgonų, nė vieno policijos automobilio. Ar gali būti, 
kad krata namuose jau baigta? Jeigu jie ką nors surado, aišku, 
kad turėtų dar būti čia, juk išnaršyti viską, surinkti, apdoroti 
įkalčius trunka mažiausiai kelias valandas. Paspartinu žingsnį. 
Pasiekusi jo namą stabteliu, giliai atsikvepiu. Užuolaidos už- 
trauktos: ir pirmame aukšte, ir antrame. Gretimo namo lange 
užuolaidos virpteli. Kažkas į mane spokso. Žengiu prie durų, 
mano ranka pakelta belstis. Nieku gyvu neturėčiau čia būti. 
Pati nežinau, ką čia veikiu. Aš tik norėjau pamatyti. Norėjau 
sužinoti. Akimirką įstringu tarp priešingų impulsų: nepaisyti 
visų instinktų to nedaryti ir vis dėlto pasibelsti — ir eiti sau. 

Galiausiai vis dėlto apsisuku eiti, ir kaip tik tą akimirką durys 
atsilapoja. 

Nespėju net krustelėti - jo ranka šauna laukan, jis stveria 
mane už alkūnės, trūkteli artyn. Jo lūpos - plonytė niauri lini- 
ja, akys paklaikusios. Jis apimtas visiškos nevilties. Gyslomis 
siūbteli siaubas ir adrenalinas, regiu artėjančią tamsą. Prasi- 
žioju rėkti, bet jau per vėlu, jis įsitempia mane vidun, man už 
nugaros pokšteli užsitrenkiančios durys. 


Megana 


2013 kovo 21, ketvirtadienis 
Rytas 


Aš nepralaimiu. Jis turėtų apie mane tai žinoti. Aš nepralaimiu 
varžybų šitaip. 

Mano telefono ekranas visai plynas. Atkakliai, akiplėšiš- 
kai plynas. Nei žinučių, nei praleistų skambučių. Kaskart, vos 
dirstelėjusi į jį, pasijuntu lyg gavusi antausį ir vis labiau užkun- 
kuliuoju pykčiu. Kas man užėjo tame viešbučio kambaryje? Ką 
sau galvojau? Kad tarp mūsų žybtelėjo kažkokia jungtis, kad 
mus sieja kas nors tikra? Jis juk net neketina kur nors su ma- 
nim iškeliauti. Bet aš sekundę juo patikėjau - iš tikrųjų netgi 
ilgiau nei sekundę - ir tai mane siaubingai siutina. Buvau kvai- 
la ir patikli. Juk jis visąlaik tik šaipėsi iš manęs. 

Jeigu jis mano, kad dabar sėdėsiu ir liesiu dėl jo ašaras, 
jam tai dar atsirūgs. Aš galiu be jo gyventi, galiu be jo išsiversti, 
ir kuo puikiausiai, bet pralaimėti nemėgstu. Ne mano stilius. 
Išvis visa tai visai nepanašu į mane. Manęs nepastumdysi. Ma- 
nęs nepalieka, aš nueinu pati. 

Pati sau jaukiu protą, negaliu susilaikyti. Negaliu liautis 
vis galvojusi apie tą popietę viešbučio kambaryje, vis iš naujo 
ir iš naujo sukusi mintyse jo žodžių: ką jis pasakė, kaip privertė 
mane pasijusti. 

Šunsnukis. 

Jeigu jis mano, kad taip imsiu ir pradingsiu, kad patyliu- 
kais išgaruosiu, smarkiai klysta. Jei artimiausiu metu neatsi- 
lieps, nebeskambinsiu jam į mobilųjį - paskambinsiu į namus. 
Neleisiu, kad mane ignoruotų. 

Per pusryčius Skotas paprašo, kad atšaukčiau psichotera- 
pijos seansą. Nieko neatsakau. Apsimetu neišgirdusi. 

— Deivas kviečia mus pietų, - sako jis. - Nebuvome pas 
juos ištisą amžinybę. Nejaugi negali paprašyti, kad susitikimą 
tau paskirtų kitą dieną? 

Jis kalba nerūpestingai, tarsi tai būtų nelabai reikšmingas 
prašymas, bet jaučiu: jis stebi mane, jaučiu, kaip jo žvilgsnis 
siurbiasi man į veidą. Dar žingsnis - ir susibarsime, turiu elgtis 
atsargiai. 

— Negaliu, Skotai, jau per vėlu, - sakau. - Kodėl tau ver- 
čiau nepasikvietus Deivo su Karena šeštadienį pas mus? - Vien 
nuo minties, kad savaitgalį gali tekti linksminti Deivą ir Kare- 
ną, darosi silpna, bet be kompromiso neišsiversiu. 

— Dar ne per vėlu, - nesutinka jis, statydamas priešais 
mane ant stalo puodelį kavos. Tada akimirką liestelėjęs man 
petį prataria: - Atšauk seansą, sutarta? - ir išeina iš kambario. 

Tą pat akimirksnį, kai trinkteli laukujės durys, stveriu ka- 
vos puodelį ir teškiu į sieną. 


Vakaras 


Juk galėčiau save įtikinti, kad iš tikrųjų jis manęs neatstūmė. 
Galėčiau pamėginti įrodyti sau, kad jis tik stengėsi pasielgti, 
kaip dera: ir moraliniu, ir profesionaliu požiūriu. Bet žinau, 
kad tai netiesa. Ar bent jau ne visai tiesa. Juk jeigu iš tikrųjų ko 
nors geidi, argi dar rūpi moralė (jau nekalbant apie profesiona- 
lizmą)? Tada nusispjautum į viską, kad tik gautum, ko trokšti. 
Matyt, jis tiesiog nepakankamai stipriai manęs trokšta. 

Visą pavakarę nekreipiau dėmesio į Skoto skambučius, 
pas daktarą atlėkiau pavėlavusi ir, netarstelėjusi nė žodžio 
registratorei, įpuoliau tiesiai į kabinetą. Jis sėdėjo prie stalo, 
kažką rašė. Man įėjus, dirstelėjo į mane, bet nenusišypsojo, vėl 
nukreipė žvilgsnį į popierius. Stovėjau priešais stalą laukdama, 
kol jis vėl pasižiūrės į mane. Praėjo, rodos, visa amžinybė, kol 
sulaukiau. 

— Viskas gerai? - galų gale paklausė. Ir tik tada nusišyp- 
sojo. - Vėluoji. 

Man stigo kvapo, neįstengiau išspausti nė žodžio. Apėjau 
stalą, atsišliejau į stalviršį, koja liestelėjau jam šlaunį. Jis trupu- 
čiuką atšlijo. 

— Megana, - ištarė, - kas tau? Viskas gerai? 

Aš papurčiau galvą. Ištiesiau jam ranką, jis ją paėmė. 

— Megana, - pakartojo jis linguodamas galvą. 

Aš vis dar nieko nesakiau. 

— Negali... verčiau atsisėstum, - tarė jis. - Pasikalbėkime. 

Aš papurčiau galvą. 

— Megana. 

Kaskart jam ištarus mano vardą darėsi tik blogiau. 

Jis atsistojo, apėjo aplink stalą, traukdamasis tolyn nuo 
manęs. Vidury kabineto sustojo. 

— Nagi, - ištarė, labai dalykiškai, gal net kiek šiurkšto- 
kai. - Sėskis. 

Nusekiau jam iš paskos į kambario vidurį, vieną ranką pa- 
dėjau jam ant juosmens, kitos delnu atsirėmiau į krūtinę. Jis 
suspaudė man riešus ir atšlijo. 

— Nedaryk taip, Megana. Negali... mes negalime... - Jis 
nusisuko. 

— Kamali, - išspaudžiau stringančiu balsu. Pačiai buvo 
bjauru jį girdėti. - Prašau... 

— Tai... štai, čionai. Šitaip nedera. Tai normalu, patikėk, 
bet... 

Tada ir pasakiau jam, kad noriu būti su juo. 

— Tai vadinasi „perkėlimas“, Megana, - tarė jis. - Retsy- 
kiais atsitinka. Būna, atsitinka ir man. Turėjau paaiškinti tau 
apie tai praeitą kartą. Atsiprašau. 

Tai išgirdus, panūdau užkaukti. Jo pasiklausius rodosi, 
kad tai taip banalu, taip bejausmiška, taip įprasta. 

- Nori pasakyti, kad išvis nieko nejauti? — paklausiau. — 
Nori pasakyti, man visa tai vaidenasi? 

Jis papurtė galvą. 

— Privalai suprasti, Megana, aš neturėjau leisti, kad viskas 
nueitų taip toli. 

Prisislinkau arčiau jo, abiem rankomis suspaudusi klubus, 
atgręžiau jį į save. Jis vėl sugriebė mane už rankų, ilgi jo pirštai 
apsivijo mano riešus. 

- Šitaip galiu prarasti darbą, - pasakė, ir tada jau aš pra- 
trūkau. 

Trūktelėjusi atšlijau nuo jo - niršiai, smarkiai. Jis bandė 
mane sulaikyti, bet neišlaikė. Prapliupau rėkti, šaukiau, kad 
man nusispjaut į jo sušiktą darbą. Jis stengėsi mane nutildyti - 
nuogąstaudamas, spėju, dėl to, ką gali pagalvoti registratorė, ką 
gali pagalvoti kiti pacientai. Sugriebė mane už pečių, nykščiai 
giliai smigo man į mėsą viršum pažastų. Paliepė nusiraminti, 
nesielgti kaip kokiai mažvaikei. Papurtė mane, stipriai; vieną 
akimirką net pamaniau, kad tėkš antausį. 

Pabučiavau jį į lūpas, kiek įstengdama sukandau apatinę. 
Pajutau burnoje jo kraujo skonį. Jis nustūmė mane į šalį. 

Pakeliui į namus rezgiau keršto planus. Svarsčiau, ką galė- 
čiau jam iškrėsti. Galėčiau suveikti, kad būtų išspirtas iš darbo, 
ar blogiau. Bet to nedarysiu, jis man per daug patinka. Nenoriu 

jam kenkti. Taip smarkiai jau nebesigraužiu ir dėl to, kad mane 
atstūmė. Labiausiai ramybės neduoda mintis, kad taip ir nepa- 
baigiau pasakoti savo istorijos, o pradėti iš naujo su kuo nors 
kitu negalėčiau - per sunku. 

Grįžti namo visai nesinori, nes nenumanau, kaip reikės 
pasiaiškinti, iš kur tos kraujosruvos ant rankų. 

Reičelė 


2013 liepos 22, pirmadienis 


Vakaras 


Ir štai, laukiu. Tikra kankynė šita nežinomybė, viskas neišven- 
giamai juda taip lėtai. Bet nėra kas daryti. 

Ne veltui šį rytą buvo persmelkusi tokia baimė. Tik dar 
nežinojau, ko turėčiau bijoti. 

Ne Skoto. Įsitempęs mane vidun jis veikiausiai pastebėjo 
siaubą mano akyse, nes iškart atleido gniaužtus. Paklaikusio- 
mis akimis, visas susitaršęs, jis bemaž susigūžė nuo šviesos ir 
nedelsdamas uždarė duris. 

— Ką čia darai? Visur aplinkui knibžda fotografų, Žurna- 
listų. Nenorėčiau, kad kas nors artintųsi prie durų. Ar trainio- 
tųsi aplinkui. Jie paskui šnekės... Jie mėgins... išbandys viską, 
kad tik ką nors nufotografuotų, kad tik... 

— Nieko ten nėra, - patikinau, nors, tiesą sakant, kaip rei- 
kiant nė neapsidairiau. Galbūt kas nors ir sėdėjo automobilyje 
kur netoliese, tik ir tykodamas, kad kas atsitiktų. 

— Ką tu čia darai? - paklausė jis dar kartą. 

— Išgirdau... pranešė per žinias. Aš tik norėjau... ar tai jis? 
Suėmė - jį? 

Skotas linktelėjo. 

— Taip, anksti rytą. Čia buvo užsukusi ta pareigūnė, ryšių 


su visuomene atstovė. Atėjo man pranešti. Bet ji negalėjo... ji 

nesako man kokiu pagrindu. Reikia manyti, kažką surado, bet 
man nesako ką. Bet ne ją. Žinau, kad jos dar nesurado. 

Jis sėdasi ant laiptų, apglėbia save abiem rankomis. Sėdi ir 
dreba visu kūnu. 

— Negaliu to ištverti. Negaliu ištverti nesibaigiančio lauki- 
mo, kad štai tuojau suskambės telefonas. O kai suskambės, ką 
išgirsiu? Ar sulauksiu pačios blogiausios žinios? Ar tai bus... — 
Jis nebaigia sakinio, o paskui pakelia galvą ir pasižiūri į mane 
taip, lyg tik dabar būtų išvydęs. - Kodėl atėjai? 

— Norėjau... na, tik pagalvojau, gal nenori būti vienas. 

Jis pažvelgė į mane, tarsi būčiau kuoktelėjusi. 

— Aš ir nesu vienas, - pasakė. Atsistojęs prasibrovė pro 
mane į svetainę. Valandėlę taip ir stovėjau it mietas, nesumo- 
dama, ar sekti jam iš paskos, ar eiti sau, bet jis tuojau šūktelė- 
jo: - Kavos nori“ | 

Už kiemo durų, pievelėje, išvydau moterį: buvo išėjusi į 
lauką parūkyti. Aukšta, juodais, bet jau gerokai pasidabravu- 
siais plaukais, apsirengusi gana puošniai: juodomis kelnėmis 
ir balta, iki pat smakro užsagstyta palaidine. Ji žingsniavo pir- 
myn atgal, bet pastebėjusi mane sustojo, nuspriegė nuorūką 
ant kiemelio grindinio akmenų ir primynė bato nosimi. 

— Policija? - paklausė abejodama, vos įžengusi į virtuvę. 

— Ne, aš... 

— Tai Reičelė Votson, mama, - pristatė mane Skotas. - Ta 
pati, kuri man pranešė apie Abdičių. 

Ji lėtai linktelėjo, tarsi nuo tokio pristatymo jai ne kažin 
kas būtų paaiškėję; pati įvertino mane, žvilgsniu greitai nuslys- 
dama nuo galvos iki kojų pirštų ir atgal. 

— Aa. 

— Aš tik, na... - nesugraibiau jokios svarios priežasties 
būti čia. Juk negalėjau taip imti ir iškloti: Aš tik norėjau sužino- 
ti, aš tik norėjau pamatyti, - ar ne? 

- Taigi, Skotas labai jums dėkingas už tai, kad pasisiūlėte 
padėti. Mes, savaime aišku, dabar laukiame, kol paaiškės, kas 
iš tikrųjų dedasi. 

Ji žingtelėjo artyn, paėmė mane už alkūnės ir švelniai ap- 
suko laukujų durų pusėn. Dirstelėjau į Skotą, bet jis nežiūrėjo 
į mane, jo žvilgsnis smigo pro langą į vieną tašką, kažkur už 
bėgių. 

— Ačiū, kad užsukote, ponia Votson. Mes jums tikrai labai 
labai dėkingi. 

Atsitokėjau bestovinti lauke ant laiptelio, durys man už 
nugaros jau buvo sandariai uždarytos. O kai pasukau galvą, 
išvydau juos: Tomą, stumiantį vežimėlį, ir Aną šalia. Mane 
pamatę sustojo it nudiegti. Ana kilstelėjo ranką prie burnos 
ir tuojau metėsi žemyn pridengti vaiko. Liūtė, ginanti savo 
jauniklį. Norėjosi nusijuokti jai į akis, norėjosi išrėžti: aš čia 
visai ne dėl tavęs, tavo duktė manęs nė kiek nedomina. 

Aš išspirta lauk. Skoto motina leido tai suprasti visiškai 
aiškiai. Aš išspirta ir nusivylusi, bet tai jau neturėtų būti svar- 
bu, juk Kamalis Abdičius - jau jų rankose. Policija jį pričiupo, 
o aš padėjau. Nuveikiau šį tą gero. Jie pričiupo jį, o dabar jau 
ilgai netruks: jie suras Meganą ir sugrąžins namo. 

Ana 


2013 liepos 22, pirmadienis 
Rytas 


Tomas anksti pažadino mane bučiniu, su šelmiška šypsena lū- 
pose. Šiandien priešpiet jam reikia su kažkuo susitikti, tad jis 
pasiūlė visiems trims su Eve nueiti už kampo papusryčiauti. Į 
kavinukę, kur mudu su Tomu užsukdavome nuolat, kai tik pra- 
dėjome susitikinėti. Sėdėdavome prie lango - ji būdavo darbe, 
Londone, tad pavojus, kad, eidama pro šalį mus pastebės, ne- 
grėsė. Ir vis dėlto malonaus jaudulio virpulį jausdavau visada: 
o gal dėl kokios nors priežasties ji grįš namo anksčiau? Tarki- 
me, jei pasijustų nesveikuojanti ar jei būtų užmiršusi kokius 
nors gyvybiškai svarbius dokumentus? Aš svajodavau apie tai. 
Mintimis ragindavau kurią dieną eiti pro šalį ir pamatyti jį su 
manim, ir tą pat akimirksnį suprasti, kad jis - jau nebe jos. Da- 
bar sunku net patikėti: negi galėjo būti tokie laikai, kai norėjau, 
kad ji pasirodytų? 

"Dingus Meganai aš kaip įmanydama vengiu sukti šita 
kryptimi - vien einant pro tą namą ima krėsti šiurpas, - bet 
kito kelio į kavinę tiesiog nėra. Tomas žingsniuoja vos vos 
mane aplenkęs, stumdamas vežimėlį; kažką negarsiai dainuoja 
Evei, o ji juokiasi. Man taip patinka kur nors šitaip išeiti, vi- 
siems trims. Pastebiu, kaip žmonės dirsčioja į mus, jaučiu, kaip 
pagalvoja: Kokia graži šeima. Tada pasijuntu tokia išdidi - dėl 
nieko kito gyvenime nesu šitaip didžiavusis. 

Taigi plaukiu sau apsisiautusi laime it kokiu burbulu, ir, 
mums beveik pasiekus penkioliktąjį Aumerį, staiga atsidaro lau- 
kujės durys. Akimirksnį dar pamanau, kad man rodosi akyse, 
mat iš namo išeina ji. Reičelė. Išeina pro duris, sekundę stabteli, o 
tada pastebi mus ir sustingsta. Koks siaubas. Ji taip keistai mums 
nusišypso, beveik išsiviepia, ir aš pati nepajutusi, ką darau, šoku 
pirmyn, griebiu Evę iš vežimėlio. Tai ją išgąsdina, ji pravirksta. 

Reičelė sparčiai nužingsniuoja sau, geležinkelio stoties 
kryptimi. 

Tomas šūkteli jai pavymui: 

— Reičele! Ką tu čia darai? Reičele! 

Bet ji lyg niekur nieko kulniuoja tolyn, vis spartindama 
žingsnį, galiausiai jau tolsta protekine, o mudu su Tomu taip 
ir stypsome gatvėje, tada Tomas grįžteli į mane ir, vos išvydęs 
mano veido išraišką, taria: 

— Eime namo. 


Vakaras 


Grįžę namo sužinojome, kad suimtas kažkoks vyras, siejamas 
su Meganos Hipvel dingimu. Man iki šiol negirdėtas - psi- 
choanalitikas, pas kurį ji lankydavosi. Turbūt reikėtų lengviau 
atsikvėpti, nes iki šiol įsivaizduodavau visokiausius kraupius 
dalykus. 

— Sakiau tau, kad čia nebus įsivėlęs joks visai svetimas, — 
pasakė Tomas. - Kai viskas išaiškėja, visada pasirodo, kad jokie 
svetimi niekuo dėti, ar ne? Šiaip ar taip, juk net nežinome, kas 
iš tikrųjų atsitiko. Gal ji gyva ir sveika. Gal tiesiog pabėgo iš 
namų su kitu. 

— Tai kodėl jie tuomet suėmė tą vyrą? 

Jis gūžtelėjo pečiais. Buvo išsiblaškęs, vilkosi švarką, tai- 
sėsi kaklaraištį - ruošėsi eiti susitikti su paskutiniu šios dienos 
klientu. 

— Ką mes dabar darysime? - paklausiau. 

— Darysime? - Jis įbedė akis į mane. 

— Kalbu apie ją. Reičelę. Kodėl ji buvo čia? Kodėl stovinia- 
vo prie Hipvelų namų durų? Kaip manai... kaip manai, ar nega- 
lėjo būti, kad mėgino prasibrauti į mūsų kiemą? Na, supranti, 
per kaimynų sodelius? 

Tomas niauriai nusijuokė. 

— Abejoju. Nagi, juk apie Reičelę kalbame. Ji tikrai neį- 
stengtų perristi savo riebaus pasturgalio per visas tvoras. Net 
nenutuokiu, ką ji čia veikė. Gal buvo prisisprogusi ir supainio- 
jo duris? 

— Kitaip sakant, ketino laužtis čionai? 

Jis palingavo galvą. 

— Ką aš žinau. Klausyk, nesuk sau galvos, gerai? Užsira- 
kink duris. O aš jai paskambinsiu ir išsiaiškinsiu, ką rezga. 

— Manau, mums reikėtų paskambinti į policiją. 

— Ir ką pasakyti? Juk iš tikrųjų ji nieko nepadarė. 

- Ji nieko nepadarė pastaruoju metu - nebent užskaitytum 
tą faktą, kad buvo čia aną naktį, kai dingo Megana Hipvel, - 
pasakiau jam. - Jau kažin kada reikėjo pranešti policijai apie ją. 

— Ana, liaukis. - Jis abiem rankomis apkabino mane per 
juosmenį. - Tikrai nemanau, kad Reičelė būtų kaip nors su- 
sijusi su Meganos Hipvel dingimu. Bet aš pasikalbėsiu su ja, 
sutarta“ 

— Bet po ano karto tu sakei... 

- Žinau, - atsakė jis negarsiai. - Žinau, ką sakiau. — Jis 
pabučiavo mane ir įbruko ranką už mano džinsų juosmens. - 
Policijos verčiau nepainiokime, nebent iš tiesų prireiktų. 

O aš manau, kad iš tiesų ir reikia. Negaliu liautis galvoju- 
si, kaip ji mums nusišypsojo, apie tą kraupiai pašaipią grimasą. 
Išsiviepė bemaž triumfuodama. Mums tikrai reikia nešdintis iš 
čia. Kuo toliau nuo jos. 

Reičelė 


2013 liepos 23, antradienis 
Rytas 


Prireikia valandėlės laiko suvokti, ką jaučiu busdama. Pakilios 
nuotaikos srautas visgi atmieštas dar kažkuo - bevarde baime. 
Žinau, kad esame jau visai netoli tiesos. Ir nuojauta primygti- 
nai kužda, kad ta tiesa bus siaubinga. 

Atsisėdu lovoje, stveriu nešiojamąjį kompiuterį, įjungiu, 
nekantriai laukiu, kol pradės veikti, tada jungiuos prie inter- 
neto. Procesas, regis, trunka ištisą amžinybę. Girdžiu bruzdant 
Ketę: tvarko pusryčių stalą, paskui bėga viršun išsivalyti dantų. 
Valandėlei stabteli prie mano durų. Taip ir matau jos pakeltą 
ranką su atkištais krumpliais, pasiruošusią belstis. Galiausiai 
nutaria, kad neverta, ir nutrinksi laiptais žemyn. 

Pagaliau įsijungia BBC naujienų puslapis. Svarbiausių 
naujienų santrauka. Apkarpomos pašalpos. Dar viena aštun- 
tojo dešimtmečio televizijos žvaigždė kaltinama seksualiniu 
priekabiavimu. Apie Meganą - nė žodžio, taip pat ir apie Ka- 
malį. Aš nusivylusi. Žinau, kad policija kaltinimus sulaikyta- 
jam turi pateikti per dvidešimt keturias valandas, bet tiek jau 
praėjo. Vis dėlto ypatingomis aplinkybėmis sulaikymą galima 
pratęsti dvylika valandų. 

Visa tai žinau, nes vakar atlikau namų darbus. Išguita iš 
Skoto namų, grįžau čionai, įsijungiau televizorių ir didžiąją die- 
nos dalį žiūrėjau žinias, skaičiau straipsnius internete. Laukiau. 

Vidurdienį policija atskleidė įtariamojo tapatybę. Per 
žinias kalbėjo apie „įkalčius, aptiktus daktaro Abdičiaus na- 
muose ir automobilyje“, bet kokie tie įkalčiai, nepatikslino. 
Gal kraujo dėmės? O gal iki šiol nesurastas jos telefonas? Dra- 
bužiai, rankinė, dantų šepetėlis? Jie vis parodydavo Kamalio 
nuotrauką: tamsus, gražus jo veidas stambiu planu. Ne iš tų 
nuotraukų, kokias daro policijoje, natūrali: jis - kažkur atos- 
togaujantis, fotografuojamas tarsi ir nesišypso, bet, rodos, tuoj 
nusišypsos. Pernelyg malonus, pernelyg patrauklus, kad palai- 
kytum nusikaltėliu, bet išvaizda juk gali būti apgaulinga - sako, 
kad Tedas Bandis" buvo panašus į Kerį Grantą. 

Visą dieną laukiau daugiau žinių, laukiau, kad būtų pa- 
skelbti kaltinimai: pagrobimas, užpuolimas ar dar blogiau. 
Laukiau pranešimų, kur ji, kur jis ją laikė. Bet mačiau tik ro- 
domus vaizdus: Blenheimo kelio, stoties, Skoto namų laukujų 
durų. Komentatoriai svarstė, ką galėtų reikšti ta aplinkybė, kad 
nei Meganos telefonas, nei banko kortelės nė karto nebuvo pa- 
naudoti štai jau daugiau nei savaitę. 

Skambino Tomas, ir ne vieną kartą. Aš neatsiliepiau. Ži- 
nau, ko jis nori. Jam rūpi sužinoti, ką vakar rytą veikiau prie 
Skoto Hipvelo namų. Tegul sau spėlioja. Tai visiškai ne jo rei- 
kalas. Ne viskas šiame pasaulyje susiję su juo. Be to, manau, 
kad bet kuriuo atveju jis skambina jos reikalavimu. O jai aš 
tikrai neprivalau aiškintis. 

Laukiau ir laukiau, o žinios apie pateiktus kaltinimus taip 
ir nebuvo. Užtat išgirstame vis daugiau apie Kamalį: pasitikėji- 
mo vertą psichikos sveikatos specialistą, kuris klausėsi Mega- 
nos rūpesčių ir paslapčių, kuris įgijo jos pasitikėjimą, o paskui 


* Ted Bundy (1946-1989) - amerikietis serijinis žudikas, prievartautojas, nekrofilas; žinoma 
30 jo aukų, bet iš tikro jų gali būti daug daugiau. Gyvenimą baigė elektros kėdėje. Cary Grant 
(1904-1986) - anglų kilmės amerikiečių teatro ir kino aktorius. 

piktnaudžiavo tuo, kuris ją sugundė, o paskui... kas žino, kas 
buvo paskui? 

Sužinojau, kad jis musulmonas, bosnis, pabėgėlis iš konf- 
likto siaubiamų Balkanų, penkiolikos metų atvykęs į Didžiąją 
Britaniją. Artimai susidūręs su smurtu: Srebrenicoje neteko 
tėvo ir dviejų vyresniųjų brolių. Buvo teistas už smurtą arti- 
moje aplinkoje. Kuo daugiau sužinau apie Kamalį, tuo labiau 
įsitikinu, kad nesuklydau: teisingai pasielgiau užsimindama 
apie jį policijai, teisingai pasielgiau susisiekdama su Skotu. 

Ropščiuosi iš lovos, susisiaučiu chalatu, nuskubu žemyn 
ir įsijungiu televizorių. Neketinu šiandien niekur eiti. Jei Ketė 
netikėtai grįš namo, pasakysiu, kad susirgau. Užsiplikau puo- 
delį kavos, sėdu prie televizoriaus ir laukiu. 


Vakaras 


Apie trečią valandą užpjovė nuobodulys. Nusibodo klausytis 
apie apkarpytas pašalpas ir aštuntojo dešimtmečio pedofilus. 
Vis labiau irzau: apie Meganą - nieko, apie Kamalį - nieko. Tad 
nudrožiau į parduotuvę ir parsinešiau du butelius baltojo vyno. 

Beveik pasiekiu pirmojo dugną, ir pagaliau atsitinka. Per 
žinias dabar rodo kažką kitką: vaizdas dreba, filmuota rankine 
kamera iš kažkokio nebaigto statyti (ar ne visai sugriuvusio) 
pastato, tolumoje drioksi sprogimai. Sirija arba Egiptas, o gal 
Sudanas? Garsą buvau pritildžiusi, per daug nekreipiu dėme- 
sio. Bet pamatau: ekrano apačioje bėganti eilutė man praneša, 
kad vyriausybė turės sunkumų dėl mažinamo nemokamos ju- 
ridinės pagalbos finansavimo, kad Fernando Toresas dėl pa- 
temptos pakinklio sausgyslės iškrito bent keturioms savaitėms 
ir kad įtariamasis, buvęs suimtas dėl Meganos Hipvel dingimo, 
paleistas nepareiškus jokių kaltinimų. 

Skubiai pastatau stiklinę, griebiu nuotolinio valdymo pul- 
telį, spaudau garso mygtuką: garsiau, garsiau, garsiau. Šitai ne- 
gali būti tiesa. Reportažas iš karo zonos vis tęsiasi, vis nesibai- 
gia, drauge su juo vis kyla ir mano kraujospūdis, bet pagaliau 
siužetas baigtas, grįžtame į televizijos studiją, ir pranešėja ima 
dėstyti: 

— Kamalis Abdičius, vakar suimtas kaip įtariamasis, susi- 
jęs su Meganos Hipvel dingimu, paleistas nepateikus kaltini- 
mų. Abdičius, buvęs ponios Hipvel psichoanalitikas, buvo su- 
laikytas vakar, bet šįryt paleistas, nes, pasak policijos, įkalčių 
nepakanka, kad būtų galima pateikti kaltinimą. 

Ką ji dar sako po to, jau nebegirdžiu. Sėdžiu ir tiek, akyse 
raibuliuoja, ausyse gaudžia, o galvoje sukasi vienintelė mintis: 
Jie buvo jį pričiupę. Buvo pričiupę ir paleido. 

Vėliau. Jau antrame aukšte, savo kambaryje. Per daug iš- 
gėriau, dėbsau į kompiuterio ekraną, bet nieko nematau kaip 
reikiant, vaizdas dvigubinasi, trigubinasi. Skaityti galiu tik už- 
sidengusi vieną akį ranka. Bet nuo to ima skelti galvą. Ketė grį- 
žusi, ji šūktelėjo man iš apačios, o aš pasakiau, kad sirguliuoju 
ir guliu lovoje. Ji žino, kad gurkšnoju. 

Mano pilve teliūskuoja alkoholis. Pykina. Mintys veliasi 
galvoj, negaliu jų surikiuoti. Nereikėjo pradėti gerti taip anksti. 
Išvis nereikėjo pradėti gerti. Bandžiau skambinti Skoto nume- 
riu prieš valandą, prieš kelias minutes - dar kartą. Šito irgi ne- 
reikėjo daryti. Aš tik noriu sužinoti, ko jiems primelavo Kama- 
lis. Kokios galėjo būti jo pasakos, kad jiems pakako kvailumo 
patikėti? Policija susimovė. Kvailiai. Ta moteriškė, Raili. Viskas 
tik per ją. Nė kiek neabejoju. 

Laikraščiai irgi nepagelbėjo. Dabar jau gieda: nebuvo jo- 
kio nuosprendžio dėl smurto artimoje aplinkoje. Tai būta klai- 
dos. Gali pamanyti, kad tai jis yra auka. 

Gerti nebesinori. Žinau, vyno likutį reikėtų išpilti į 
kriauklę, kadangi rytą atsibudusi ir radusi butelį ne tuščią ne- 
delsdama jį ir ištuštinsiu, o sykį pradėjusi nebenorėsiu sustoti. 
Žinau, kad reikėtų jį išpilti, bet taip pat žinau, kad neišpilsiu. 
Bent šis tas, dėl ko verta laukti rytojaus ryto. 

Tamsu; girdžiu, kaip kažkas šaukia ją vardu. Balsas, iš pra- 
džių visai tylus, paskui garsėja. Pykčio, nevilties kupinas bal- 
sas, šaukiantis Meganą vardu. Tai Skotas, jis dėl kažko ja ne- 
patenkintas. Vis šaukia ją, dar kartą, ir dar. Manau, tai sapnas. 
Mėginu jį sugriebti, jo įsitverti, bet kuo įnirtingiau stengiuosi, 
tuo labiau jis tolsta ir tilsta. 


2013 liepos 24, trečiadienis 
Rytas 


Mane pažadina negarsus beldimas į duris. Garsiau barbena 
lietaus lašai į langus; jau po aštuonių, bet atrodo, kad lauke 
dar visai tamsu. Ketė atsargiai stumteli duris, kyšteli galvą į 
kambarį. 

— Reičelė? Viskas gerai? — Ji pamato butelį, stovintį prie 
lovos, jos pečiai smukteli. - Ak, Reičele. - Ji drožia per kamba- 
rį, pakelia butelį. Man pernelyg nesmagu, kad dar sugebėčiau 
ką nors pralementi. - Neini į darbą? - klausia ji. - O vakar 
buvai? 

Atsakymo nelaukia, apsisuka ir išeidama mesteli: 

— Jei ir toliau šitaip, matysi, tave išspirs iš darbo. 

Reikėtų imti ir pasakyti dabar pat, kai ji, šiaip ar taip, jau 
supykusi. Turėčiau ropštis iš lovos, sekti jai iš paskos ir prisi- 
pažinti: mane išgrūdo prieš kelis mėnesius, kai po tris valandas 
trukusių pietų su klientu paršliaužiau girta kaip lapas, o per 

pietus, kaip paaiškėjo, elgiausi taip šiurkščiai ir neprofesiona- 
liai, kad klientas su visu savo verslu mūsų firmos po to nebe- 
norėjo nei regėti, nei girdėti. Užmerkusi akis vis dar prisimenu 
anų pietų pabaigą, padavėjos, duodančios man švarkelį, veido 
išraišką, prisimenu ir kaip įsvirduliavau į biurą, kaip žmonės 
gręžiojosi į mane pasižiūrėti. Ir kaip Martinas Mailsas pasivė- 
dėjo mane į šalį. Manau, būtų geriausia, jei iškart važiuotum 
namo, Reičele. 

Sudunda griaustinis, plyksteli žaibas. Aš pašoku. Apie ką 
galvojau praėjusią naktį? Pasklaidau juodąją užrašų knygelę, 
bet nerandu nieko naujo, išskyrus tai, ką užsirašiau vidudie- 
nį, kelios pastabos apie Kamalį: amžius, tautybė, teistumas dėl 
smurto artimoje aplinkoje. Pasiėmusi rašiklį pastarąją detalę 
išbraukiu. 

Lipu žemyn, užsiplikau puodelį kavos, įsijungiu televizo- 
rių. Vakar vakare policija buvo surengusi spaudos konferenci- 
ją, „Sky News“ rodo epizodus iš jos. Dalyvauja detektyvas ins- 
pektorius Gaskilas, jis atrodo išblyškęs, išvargęs, lyg išbartas. 
Susigėdęs. Kamalio pavardės nepamini nė karto, tiktai pasako, 
kad įtariamasis buvo sulaikytas ir apklaustas, o paskui paleistas 
nepateikus kaltinimų, tada dar priduria, kad tyrimas tęsiamas. 
Kamera nusigręžia nuo jo, užgriebia Skotą: šis sėdi susikūpri- 
nęs, lyg suvaržytas, markstydamasis nuo kameros žibinto; jo 
veidas sielvartingai perkreiptas. Jį išvydus man sugelia širdį. 
Kalba jis tyliai, panarinęs akis. Sako vis dar neprarandantis vil- 
ties, nesvarbu, ką tvirtintų policija, jis vis dar mėginąs tikėti, 
kad Megana sugrįš namo. 

Jo žodžiai skamba nenuoširdžiai, dirbtinai, bet negalėda- 
ma pažvelgti jam į akis nesuprantu kodėl. Neperprantu, ar jos 
sugrįžimu jis iš tikrųjų netiki dėl to, kad visą buvusį tikėjimą 
išblaškė kelių pastarųjų dienų įvykiai, ar dėl to, kad žino, jog ji 
tikrai niekada nebegrįš. 

Ir kaip tik tą akimirksnį dingteli: prisimenu, juk rinkau jo 
numerį vakar. Skambinau jam - kartą, du? Bėgu aukštyn pa- 
siimti telefono, aptinku jį suveltuose pataluose. Trys praleisti 
skambučiai: kartą skambinęs Tomas, du - Skotas. Jokių paliktų 
žinučių. Tomas skambinęs vakar vakare, taip pat ir Skotas - 
pirmąjį kartą, tiktai vėliau, prieš pat vidurnaktį. Antrąsyk jis 
skambino šįryt, vos prieš kelias minutes. 

Tai šiek tiek kilsteli man ūpą. Bent tokia gera žinia. Ne- 
paisant motinos veiksmų, nepaisant net pernelyg aiškių jos 
užuominų (Labai ačiū už pagalbą, o dabar dink iš čia), Skotas 
vis dar nori su manim kalbėtis. Aš jam reikalinga. Akimirką 
mane užplūsta tokia meilė Ketei, meilė ir dėkingumas už tai, 
kad ji išpylė lauk vyno likutį. Privalau išsaugoti blaivią galvą, 
dėl Skoto. Jam reikia manęs, sugebančios aiškiai mąstyti. 

Nusiprausiu po dušu, apsirengiu, užsiplikau dar vieną 
puodelį kavos, tada įsitaisau svetainėje, šalia pasidėjusi juodąją 
užrašų knygelę, ir skambinu Skotui. 

— Galėjai ir pasakyti man, - taria jis vos atsiliepęs, - kas 
iš tikrųjų esi. - Jo balsas šaltas, negyvas. Mano skrandis susi- 
gniaužia į mažą kietą kamuoliuką. Jis žino. - Po to, kai palei- 
do jį, detektyvė seržantė Raili šnektelėjo su manim. Jis paneigė 
buvęs jos meilužis. O liudininkė, pakišusi mintį, kad tarp jų 
kažkas galėję būti, - nepatikima, taip ji pasakė. Alkoholikė. 
Galbūt - nestabilios psichikos. Liudininkės pavardės ji nepa- 
sakė, bet, spėju, kalbėjo apie tave? 

— Bet... ne, - sakau jam. - Ne. Aš ne... Tada, kai juos ma- 
čiau, nebuvau gėrusi nė lašo. Buvo pusė devynių ryto. - Lyg 
tai ką nors reikštų. - Be to, jie juk aptiko įkalčių, girdėjau per 
žinias. Jie rado... 

— Nepakankamai įkalčių. 

Ryšys nutrūksta. 

2013 liepos 26, penktadienis 
Rytas 


Į savo išgalvotą biurą jau nebevažiuoju. Lioviausi apsimetinėti. 
Net iš lovos vos prisiverčiu išlipti. Dantų nesivaliau gal nuo 
trečiadienio. Vis dar neva sergu, nors smarkiai abejoju, ar šita 
pasakėle kas nors tiki. 

Per sunku net galvoti, kad štai teks ropštis iš lovos, reng- 
tis, lipti į traukinį, važiuoti į Londoną, slampinėti gatvėmis. 
Net saulei šviečiant visa tai ne taip lengva. Šitaip kliokiant lie- 
tui - ir išvis neįmanoma. Šiandien - jau trečia diena iš eilės, kai 
be perstojo merkia smarki, šalta, nesiliaujanti liūtis. 

Miegu prastai, ir dabar jau ne vien gėrimas kaltas, dar ap- 
niko ir košmarai. Aš kažkur įstrigusi ir žinau, kad kažkas atei- 
na; landa išsprūsti yra, žinau, tikrai yra, žinau, kad dar neseniai 
mačiau išėjimą, bet negaliu rasti kelio prie jo, o kai tasai, artė- 
jantis, mane pričiumpa, prapuola balsas ir negaliu rėkti. Sten- 
giuosi - įtraukiu pilnus plaučius oro, tada iš visų jėgų stumiu jį 
lauk, bet garsas neištrūksta, tiktai gargimas - taip gargaliuoja 
mirštantysis, vis dar mėginantis kvėptelėti. 

Kartais košmaras nubloškia mane į požeminę perėją prie 
Blenheimo kelio; grįžti atgal negaliu, nes kelias užtvertas, o eiti 
pirmyn irgi ne, nes ten kažkas yra, kažkas tyko, — ir tada pa- 
bundu apimta gryniausio siaubo. 

Jie niekada jos nesuras. Su kiekviena praslenkančia diena, 
su kiekviena valanda vis tvirčiau tuo įsitikinu. Ji amžiais bus 
vienas iš tų vardų, apie ją bus viena iš tų istorijų: išėjo iš namų 
ir dingo, dingo be žinios, kūnas taip ir nerastas. Skotas niekada 
nesulauks nei teisingumo, nei ramybės. Niekada nebus kūno, 
kurį galėtų apraudoti, niekad nesužinos, kas jai atsitiko. Nebus 
jokios pabaigos, jokio sprendimo. Guliu atmerktomis akimis, 

galvoju apie tai, ir smelkia širdgėla. Negali būti didesnės kan- 
čios, niekas kita negali būti taip skausminga, kaip šitoks neži- 
nojimas, kuriam lemta tęstis per amžius. 

Aš parašiau jam. Prisipažinau, kad turiu bėdą, o paskui ir 
vėl pamelavau, užtikrinau, kad padėtis valdoma, kad yra kas 
man padeda ir aš neatstumiu pagalbos. Ir kad nesu nestabilios 
psichikos. Pati nebežinau, ar tai tikrai tiesa. Parašiau, kad nė 
kiek neabejoju dėl to, ką mačiau, kad mačiau tai visiškai aiškiai 
ir tuo metu nebuvau girta. Bent jau tai tiesa. Jis neatsakė. Nė 
nesitikėjau atsakymo. Aš nuginta šalin, atkirsta nuo jo. Kad ir 
ką norėčiau jam pasakyti, tam jau niekada neturėsiu progos. 
Negaliu tų dalykų ir parašyti, atrodytų nei šiaip, nei taip. Norė- 
čiau, kad jis žinotų, kaip man gaila, kad nepakako durti pirštu 
į Kamalį: štai, pažvelkite, tai jis. Aš išties turėjau ką nors pa- 
matyti. Aną šeštadienio naktį privalėjau dairytis akis išpūtusi. 


Vakaras 


Aš kiaurai permirkusi, sustirusi į ragą, pirštų galiukai - balzga- 
ni, susiraukšlėję, galva skyla nuo pagirių, kurios visu smarku- 
mu užgriuvo apie pusę šeštos. Maždaug tokiu metu jų ir reikėjo 
tikėtis, juk pradėjau gerti dar prieš vidurdienį. Išėjau nusipirkti 
dar vieno butelio, bet mano planus suardė bankomatas, tėškęs 
atsaką, kurio baiminausi jau senokai: Jūsų sąskaitoje nepakan- 
ka pinigų. 

Tada tiesiog nudrožiau nosies tiesumu. Be tikslo myniau 
daugiau nei valandą, skalbiama nesiliaujančio lietaus. Ašberio 
centras, skirtas vien pėstiesiems, dabar atitekęs man vienai. Ši- 
taip slampinėjant kažkuriuo metu ir užgimė sprendimas: turiu 
ką nors daryti. Ligšiolinės mano pagalbos nepakako, tad priva- 
lau kaip nors tai ištaisyti. 

Taigi, kiaurai permirkusi ir beveik blaivi, paskambinsiu 
Tomui. Nei ko pridariau, nei ko prišnekėjau aną šeštadienio 
vakarą, žinoti nenoriu, bet privalau. Galbūt tai krestelėtų at- 
mintį. Nežinia kodėl, bet jaučiuosi tvirtai įsitikinusi: kažką 
pražiopsojau, man trūksta kažkokios gyvybiškai svarbios de- 
talės. Galbūt ir tai - vien tik saviapgaulė, dar vienas bandymas 
įrodyti sau, kad nesu visiškai niekam tikusi. Bet gali būti ir 
taip, kad tikrai negaliu prisiminti ko nors labai svarbaus. 

— Bandžiau tau prisiskambinti nuo pat pirmadienio, - vos 
atsiliepęs iškart sako Tomas. - Skambinau tau net į biurą, - pri- 
duria ir laukia, kol suvirškinsiu. 

Aš ir šiaip jau suminta į purvą, man taip nesmagu, taip 
gėda. 

— Man reikia su tavim pasikalbėti, - sakau. - Apie šešta- 
dienio vakarą. To šeštadienio. 

— Ką tu čia šneki? Tai man reikia pasikalbėti su tavim - 
apie pirmadienį, Reičele. Kokį velnią darei prie Skoto Hipvelo 
namų?“ 

— Tai nesvarbu, Tomai... 

— Svarbu, velniai griebtų. Ką tu ten veikei? Juk supranti, 
kad jis galbūt... noriu pasakyti, mes juk nežinome, ar ne? Jis 
galėjo ką nors jai padaryti. Argi ne taip? Savo žmonai. 

— Jis nieko nepadarė savo žmonai, - tariau tvirtai. - Tai 
ne jis. 

- Iš kur, po velnių, tu gali žinoti? Reičele, kas dedasi? 

- Aš tik... privalai manim patikėti. Ne dėl to tau skam- 
binau. Man reikėjo pasikalbėti su tavim apie aną šeštadienį. 
Apie žinutę, kurią man palikai. Buvai taip įširdęs. Sakei, kad aš 
išgąsdinau Aną. 

— Na taip, ir išgąsdinai. Ji pamatė tave, šmėklinančią gat- 
ve, tu ją aprėkei bjauriausiais žodžiais. Ji buvo tikrai persigan- 
dusi, ypač po ano karto. Kai buvai pagriebusi Evę. 

— Arji... ar ji ką nors padarė? 

— Ką nors? Padarė? Ką? 

— Man? 

- Kg? 

— Man buvo praskelta galva, Tomai. Iki kraujo. 

— Tu kaltini Aną tave sužalojus? - dabar jis jau šaukia, 
gerokai įpykęs. - Atsipeikėk, Reičele. Šito jau tikrai per daug! 
Aš įtikinau Aną - ir ne vieną kartą, - kad nesikreiptų dėl tavęs 
į policiją, bet jei tu ir toliau tęsi šitaip - kabinėsies prie mūsų, 
kurpsi visokius pramanus... 

— Aš niekuo jos nekaltinu, Tomai. Tik stengiuosi išsiaiš- 
kinti. Aš ne... 

— Tu neprisimeni! Na taip, žinoma. Reičelė neprisime- 
na. - Jis giliai atsidūsėja. - Paklausyk. Ana pastebėjo tave — 
buvai girta ir agresyvi. Ji parlėkė namo man pasakyti, visa susi- 
krimtusi, tad išėjau tavęs ieškoti. Tu buvai gatvėje. Tikriausiai 
pargriuvai. Buvai baisiausiai nusiminusi. Susižeidei ranką. 

— Aš ne... 

— Šiaip ar taip, tavo ranka buvo kruvina. Nenutuokiu, kaip 
ją išsikruvinai. Sakiau, parvešiu tave namo, bet tu nenorėjai 
nė girdėti. Visiškai nesivaldei, neįmanoma buvo tavęs suprasti. 
Nušliūrinai kažkur sau, o aš nuskubėjau išsivaryti automobilio, 
bet paskui gatvėje tavęs neberadau. Pravažiavau pro stotį, bet 
nemačiau tavęs ir ten. Dar kiek pasisukiojau aplinkui - Ana 
buvo perklaikusi, manė, gal trainiojiesi kur aplinkui, gal grįši 
ir mėginsi įsibrauti į namus. Aš nuogąstavau, kad gali pargriūti 
ar papulti į kokią bėdą... Nuvažiavau iki pat Ašberio. Paskam- 
binau į duris, bet tavęs nebuvo namie. Porą sykių skambinau 
telefonu. Palikau žinutę. Ir... taip, buvau piktas. Tuo metu jau 
buvau kaip reikiant įsiutęs. 

— Atsiprašau, Tomai, - sakau. - Man tikrai labai nesmagu. 

- Žinau, - sako jis. - Tau visada būna labai nesmagu. 

— Sakei, kad aprėkiau Aną, - net susigūžiu nuo tos min- 
ties. - O ką aš jai sakiau? 

- Iš kur man žinoti, - drebia jis. - Gal norėtum, kad nuei- 
čiau jos paklausti? O gal norėtum pati su ja apie tai pasišnekėti? 

- Tomai... 

— Po šimts, iš tikrųjų - kodėl staiga tai pasidarė svarbu? 

— Gal matei tą vakarą Meganą Hipvel? 

— Ne. - Dabar jis, rodos, susirūpino. - O ką? Tu ją matei? 
Juk nieko neprisidirbai, ką? 

— Aišku, ne, nieko aš nepadariau. 

Jis valandėlę tyli. 

— Kodėl tuomet apie tai kamantinėji? Reičele, jei tu ką 
nors Žinai... 

— Nieko. aš nežinau, - sakau. - Nieko aš nemačiau. 

— O kodėl trainiojaisi apie Hipvelų namus pirmadienį? 
Prašau, pasakyk man - bent kad galėčiau nuraminti Aną. Ji 
tikrai labai sunerimusi. 

— Norėjau kai ką jam pasakyti. Kai ką, kas, maniau, gali 
praversti. 

— Tu jos nematei, bet manei, kad turi ką jam pasakyti? Kas 
galėtų praversti? 

Akimirką sudvejoju. Neapsisprendžiu, kiek galiu atskleisti 
Tomui, galbūt turėčiau pasilaikyti tai sau ir pasakyti tik Skotui. 

— Apie Meganą, - sakau. - Ji turėjo meilužį. 

— Palauk, palauk. Tu ją pažinojai? 

— Trupučiuką, - sakau. 

— Iš kur? 

— Susipažinome galerijoje. 

— Šit kaip, - tarsteli jis. - Ir kas gi tas laimingasis? 

— Jos psichoanalitikas, - iškloju jam. - Kamalis Abdičius. 
Mačiau juos drauge. 

— Tikrai? Tas vyrukas, kurį buvo suėmę? Maniau, kad jį 
jau paleido. 

— Paleido. Ir dėl to kalta aš, nes esu nepatikima liudytoja. 

Tomas juokiasi. Šiltai, draugiškai - ne iš manęs juokiasi. 

— Na jau, Reičele. Teisingai pasielgei, kad pati pasisiūlei 
pranešti, ką žinai. Nemanau, kad tavo nepatikimumas buvo 
svarbiausia priežastis. - Aname gale pasigirsta vaiko čiauškėji- 
mas, Tomas kalba kažką į šalį nuo telefono, kažką, ko aš nenu- 
girstu. - Man jau metas, - pasako man. 

Įsivaizduoju, kaip jis padeda telefoną, pakelia ant rankų 
savo mergytę, ją pabučiuoja, kaip apkabina žmoną. Mano šir- 
dyje smygsantis durklas pasisuka, tada dar kartą, dar ir dar. 


2013 liepos 29, pirmadienis 
Rytas 


Septynios minutės po aštuonių, aš traukiny. Ir vėl važiuoju į 
pramanytą biurą. Ketė visą savaitgalį praleido su Damienu, o 
kai vakar vakare grįžo namo, aš nepakišau jai preteksto mane 
išplūsti. Iškart suskatau atsiprašinėti dėl savo elgesio, pasakiau, 
kad tikrai labai prastai jaučiausi, bet dabar iš paskutiniųjų sten- 
giuosi susiimti ir man neblogai sekasi, bandau atversti naują 
lapą. Ji patikėjo, kad mano atsiprašymai nuoširdūs, - arba apsi- 
metė, kad patikėjo. Ir apkabino mane. Miela iš didžiosios raidės. 
Meganą žiniasklaida beveik visai užmiršo. Randu ją pa- 
minėtą tik Sunday Times komentarų skiltyje, straipsnelyje apie 
policijos nekompetentingumą - neįvardytas šaltinis iš Karališ- 
kosios prokurorų tarnybos Meganos bylą pateikia kaip pavyzdį 
vienos iš „daugelio bylų, kai policija įtariamąjį suima pernelyg 
skubotai, remdamasi tik miglotais ar nepatikimais įkalčiais“. 

Artėjame prie semaforo. Toks pažįstamas krestelėjimas, 
traukinys sukrūpčioja, sumažina greitį, ir aš pakeliu galvą, nes 
tiesiog privalau pasižiūrėti, kitaip neištverčiau, bet žiūrėti nebė- 
ra į ką. Durys uždarytos, užuolaidos užtrauktos. Visiškai nieko, 
ką vertėtų pamatyti, tik lietus, srūvantis įkypomis čiurkšlėmis, 
ir drumzlinos balos, besitelkiančios sodelio apačioje. 

Įgeidžio pastūmėta, išlipu Vitnyje. Tomas niekuo negalėjo 
man padėti, bet galbūt kitas žmogus galėtų - tasai rudaplau- 
kis vyriškis. Laukiu, kol išlipusių keleivių srautas nugarmės 
laiptais žemyn ir išsisklaidys, tada sėduosi ant vienintelio pas- 
togėje stovinčio suoliuko perone. Juk man gali pasisekti. Gali 
atsitikti taip, kad pamatysiu jį, lipantį į traukinį. Tada galėčiau 
sekti jam iš paskos, galėčiau su juo pasikalbėti. Tik toks šansas 
ir beliko, paskutinė proga dar mesti kauliukus. Jeigu neišdegs, 
teks paprasčiausiai pasitraukti. Pasitraukti ir tiek. 

Praslenka pusvalandis. Kaskart, išgirdus žingsnius ant 
laiptų, širdis suplaka sparčiau. Kaskart, išgirdus aukštakulnių 
kaukšėjimą, nupurto baimė. Jei Ana pamatys mane čia, bėdos, 
ko gero, neišvengsiu. Tomas mane perspėjo. Jis įtikino ją nevel- 
ti į tai policijos, bet jei aš niekaip nesiliausiu... 

Penkiolika po devynių. Tikriausiai pražiopsojau jį, nebent 
jis labai vėlai pradeda darbą. Vis labiau įsilyja, o aš nebegaliu 
net pagalvoti apie dar vieną betikslio klaidžiojimo po Londoną 
dieną. Pinigų irgi neturiu, išskyrus dešimtinę, kurią pasiskoli- 
nau iš Ketės, ir jos man turi užtekti tol, kol sutelksiu drąsą pa- 
prašyti mamos paskolos. Lipu laiptais žemyn, ketindama pože- 
mine perėja pasiekti kitą peroną ir iš ten važiuoti atgal į Ašberį, 
ir staiga pastebiu Skotą: jis išskuba iš laikraščių kiosko priešais 
stoties duris, veidą prisidengęs apsiausto apykakle. 

Tekina pasileidžiu jam iš paskos, pasiveju prie kampo, 
kaip tik priešais požeminę perėją. Stveriu už rankos, ir jis 
krūptelėjęs atsisuka į mane. 

— Prašau... - sušniokštuoju. - Gal galėtume pasikalbėti? 

— Viešpatie Dieve! - suurzgia jis. - Kokio šūdo tau dar 
prireikė? 

Atšlyju nuo jo, kilsteliu rankas. 

— Atleisk, - sakau. - Atleisk. Aš tik norėjau atsiprašyti, 
paaiškinti... 

Lietus jau ne pila, o kliokia. Be mūsų gatvėje - nė gyvos 
dvasios, o mudu - kiaurai permirkę. Skotas staiga prapliumpa 
juoktis. Skėsteli rankomis, tiesiog plyšta juokais. 

- Eime pas mane, - sako. - Čia mes nuskęsime. 

Skotas užkaičia vandens ir lipa viršum atnešti man rankš- 
luosčio. Namuose jau nebe tokia nepriekaištinga tvarka, kokia 
buvo prieš savaitę, baliklio tvaikas išsivadėjęs, jį pakeitė kaž- 
koks žemiškesnis kvapas. Svetainės kampe išaugusi laikraščių 
krūva, ant staliuko ir lentynėlės viršum židinio rikiuojasi ne- 
plauti puodeliai. 

Skotas išdygsta šalia, paduoda rankšluostį. 

- Žinau, žinau, tikras sąšlavynas. Mama varė mane iš pro- 
to, be paliovos vaikščiodama iš paskos, viską kuopdama ir dė- 
liodama į vietas. Šiek tiek apsižodžiavome. Jau kelios dienos 
nebuvo pasirodžiusi. - Su tais žodžiais suskamba jo mobilusis; 
Skotas dirsteli į ekranėlį, bruka telefoną atgal į kišenę. - Vilką 
mini... Ji niekaip nesiliauja, nors pasiusk. 

Pėdinu paskui jį į virtuvę. 

— Apgailestauju dėl to, kas atsitiko, - sakau. 

Jis gūžteli pečiais. 

— Žinau. Nemanau, kad turėtum save kaltinti. Tai yra gal 
tavo liudijimas ir būtų pravertęs, jei nebūtum... 

— Jei nebūčiau girtuoklė? 

Jis nusisukęs nuo manęs pila kavą į puodelį. 

— Na taip. Bet jie, šiaip ar taip, neturėjo pakankamai įkal- 
čių, kad galėtų bent kuo nors jį apkaltinti. - Jis paduoda man 

puodelį ir sėdamės prie stalo. Pastebiu, kad viena įrėmintų 
nuotraukų ant kito staliuko guli apversta. Skotas vis dar kal- 
ba. - Jie šio to rado jo namuose - plaukų, odos ląstelių - bet 
jis nė neneigia, kad ji buvo pas jį. Tai yra iš pradžių neigė, bet 
paskui pripažino, kad ji buvo užėjusi. 

— Tai kodėl jis melavo? 

— Taigi, kodėl. Jis prisipažino, kad ji pas jį namuose buvo 
dukart - tik pasikalbėti. Apie ką kalbėjosi, nepasakė - vis tas 
gydytojo ir paciento konfidencialumas. Plaukų ir odos ląstelių 
rasta pirmame aukšte. Miegamajame - nieko. Jis saikstosi, kad 
jokio romano tarp jų nebuvo. Bet jis melagis, taigi... - Skotas 
skiausčia ranka persibraukia akis. Jo veidas, rodos, gniūžta, pe- 
čiai pasmunka. Visas atrodo kažkoks sumažėjęs. - Ant jo auto- 
mobilio buvo kraujo pėdsakų. 

— O Viešpatie. 

— Taigi. Atitinka jos kraujo grupę. Policija nežino, ar pavyks 
išgauti DNR, kraujo dėmelė visai mažytė. Gal tai visai nieko ne- 
reiškia, vis kartoja. Kaip tai gali nieko nereikšti, jei jo automobi- 
lis suteptas jos krauju? - Jis linguoja galvą. - Tu nesuklydai. Kuo 
daugiau išgirstu apie tą vyruką, tuo tvirčiau įsitikinu. - Jis žiūri į 
mane, žiūri tiesiai į mane - pirmąsyk nuo pat tos akimirkos, kai 
įkėlėme koją į jo namus. - Jis krušo ją, o ji norėjo tai užbaigti, 
tad jis... jis kažką jai padarė. Taip ir buvo. Nė kiek neabejoju. 

Jis palaidojęs visas viltis ir negaliu jo dėl to kaltinti. Praėjo 
daugiau nei dvi savaitės, o ji taip ir neįsijungė telefono, nepasi- 
naudojo kreditinėmis kortelėmis, neišsiėmė grynųjų iš banko- 
mato. Niekas jos nematė. Jos nebėra. 

- Jis pasakė policijai, kad ji galėjusi pabėgti, - taria Skotas. 

— Daktaras Abdičius taip pasakė? 

Skotas linkteli. 

— Jis pasakė policijai, kad ji buvo nelaiminga su manim ir 
galėjusi pabėgti. 

— Jis bando nukreipti įtarimus nuo savęs, bando pakišti 
jiems mintį, kad tu galbūt ką nors jai padarei. 

— Aš tai žinau. Bet jie, rodos, sėkmingai nuryja viską, ką 
tas šunsnukis jiems bruka. Toji moteriškė, Raili, iškart matyti, 
kai tik prašnenka apie jį. Jis jai patinka. Vargšas visų panie- 
kintas pabėgėlis. - Susikrimtęs jis panarina galvą. - Gal jis ir 
teisus. Tas bjaurus barnis iš tikrųjų buvo. Bet negaliu patikėti... 
Ji nebuvo su manim nelaiminga. Tikrai nebuvo. Nebuvo. - Jam 
tai pakartojus ir trečiąsyk, imu svarstyti, ar tik nebando įtikinti 
pats savęs. - Bet jeigu jau užmezgė romaną su kitu, vadinasi, 
tikriausiai buvo nelaiminga, ar ne? 

— Visai nebūtinai, - sakau. - Galbūt tai buvo vienas iš tų 
atvejų - kaip jie tai vadina?.. „Perkėlimas“, rodos, tokį terminą 
vartoja. Kai pacientė ima puoselėti šiltus jausmus savo psicho- 
analitikui - ar bent jai taip atrodo. Tik štai gydytojas turėtų 
tam atsispirti, turėtų paaiškinti, kad tie jausmai netikri. 

Jis žiūri į mane, bet jaučiu, kad leidžia pro ausis viską, ką 
sakau. 

— Kas atsitiko? - klausia. - Kas tau atsitiko? Tu palikai 
savo vyrą. Ar buvo įsipainiojęs kas nors trečias? 

Aš purtau galvą. 

— Atvirkščiai. Ana - štai kas atsitiko. 

— Atleisk, - tai taręs jis nutyla. 

Žinau, ko dar nori paklausti, tad prašnenku apie tai jam 
nė nespėjus rasti tinkamų žodžių. 

— Tai prasidėjo anksčiau. Dar buvome susituokę. Pradėjau 
gerti, kol dar buvome susituokę. Juk to norėjai paklausti, ar ne? 

Jis vėl linkteli. 

— Mes stengėmės susilaukti kūdikio, - ištariu ir balsas 
įstringa. Šitiek laiko praėjo, o kaskart, vos prašnekus apie tai, 
akyse ima tvenktis ašaros. - Atleisk. 

— Nieko tokio. 

Jis atsistoja, eina prie kriauklės, įpila į stiklinę vandens. 
Stato ją ant stalo priešais mane. 

Atsikrenkščiu, stengiuosi nutaisyti balsą, kad skambėtų 
taip dalykiškai, kaip tik įmanoma. 

— Mes stengėmės pradėti kūdikį, tik nieko iš to neišėjo. 
Mane tai labai prislėgė, tada ir pradėjau gerti. Su manim pasi- 
darė nepakeliama gyventi, ir Tomas pabandė ieškoti paguodos 
kitur. O ji su didžiausiu džiaugsmu ir ėmėsi jį guosti. 

— Man tikrai labai gaila, tai siaubinga. Pats žinau... Aš irgi 
norėjau vaiko. O Megana vis sakydavo, kad mes dar tam nepa- 
siruošę. - Dabar jau jo eilė nusibraukti ašaras. - Tai vienas iš tų 
dalykų... dėl kurių kartais ginčydavomės. 

— Ar dėl to susibarėte ir tą dieną, kai ji išėjo? 

Jis atsidūsta, atstumia kėdę, stojasi. 

— Ne, - sako nusigręždamas. - Tądien susibarėme dėl kitko. 


Vakaras 


Kai grįžtu namo, Ketė manęs jau laukia. Stovi virtuvėje ir įnir- 
tingai geria vandenį iš stiklinės. 

— Sėkminga darbo diena biure? - klausia papūtusi lūpas. 
Ji žino. 

— Kete... 

— Damienas šiandien buvo susitikime netoli Justono. O 
susitikimui pasibaigus netyčia susidūrė su Martinu Mailsu. Jie 
trupučiuką pažįstami, dar nuo tų laikų, kai Damienas dirbo 
„Laing Fund Management“. Mailsas rūpinosi jų reklama. 

— Kete... 

Ji pakėlė ranką, nugurkė dar vieną gurkšnį vandens. 

— Tu nebedirbi ten bent kelis mėnesius! Mėnesius! Ar bent 
nutuoki, kokia paskutinė kvailė jaučiuosi? Kokiu kvailiu buvo 

priverstas pasijusti Damienas? Prašau, maldauju, pasakyk, 
kad turi kitą darbą, tik nepasivarginai man apie tai pranešti. 
Prašau, pasakyk, kad neapsimetinėjai važinėjanti į darbą. Kad 
nemelavai man ištisus mėnesius - diena po dienos, diena po 
dienos. 

— Nežinojau, kaip tau pasakyti... 

— Nežinojai, kaip pasakyti? Ogi maždaug šitaip: Kete, 
mane atleido, nes prisigėriau darbo metu. O ką, jei būtum pa- 
sakius kaip tik šitaip? - Aš krūpteliu ir jos veido išraiška kiek 
sušvelnėja. - Apgailestauju, Reičele, bet pati pagalvok, iš tikrų- 
jų. — Ji išties pernelyg miela. - Ką tu darydavai? Kur eidavai? 
Kaip prastumdavai ištisas dienas? 

— Vaikščioju. Užsuku į biblioteką. Kartais... 

— Sėdi bare? 

— Kartais. Bet... 

- Kodėl tu man nepasakei? - Ji eina artyn, deda rankas 
man ant pečių. - Galėjai ir pasakyti. 

— Man buvo gėda, - išspaudžiu ir apsipilu ašaromis. Tai 
siaubinga, nors skradžiai prasmek, bet įsiraudu kaip reikiant. 
Vis nesiliauju kūkčioti, o vargšė Ketė laiko mane glėby, glosto 
plaukus, tikina, kad viskas susitvarkys, viskas bus gerai. Jau- 
čiuosi visiškas skuduras. Šlykščiuosi savimi turbūt labiau nei 
bet kada. 

Vėliau sėdime su Kete ant sofos, gurkšnojame arbatą ir ji 
pasakoja man, kaip viskas bus. Aš mesianti gerti. Sukursianti 
deramą gyvenimo aprašymą, paskambinsianti Martinui Mail- 
sui ir gražiai paprašysianti rekomendacijos. Ir dar paliausianti 
švaistyti pinigus beprasmėms kelionėms traukiniu į Londoną 
ir atgal. 

— Garbės žodis, Reičele, niekaip nesuprantu, kaip tu galė- 
jai tai tempti šitaip ilgai. 

Gūžteliu pečiais. 
— Rytą sėdu į 8.04 traukinį, vakare - į 17.56. Tai mano 
traukinys. Visada juo ir važiuoju. Štai kaip viskas yra. 


2013 rugpjūčio 1, ketvirtadienis 
Rytas 


Mano veidas kažkuo užklotas, aš negaliu kvėpuoti, dūstu. Kai 
išsikapstau iš miego gniaužtų, pražiota burna gaudau orą, krū- 
tinę maudžia. Atsisėdu plačiai atsimerkusi, matau kažką judant 
kambario kampe: tiršta juodumos dėmė, kuri vis plečiasi, ple- 
čiasi, aš vos spėju nuryti riksmą - ir pagaliau kaip reikiant pa- 
bundu, nieko tame kampe nėra, bet aš iš tikrųjų sėdžiu lovoje 
šlapiais nuo ašarų skruostais. 

Netrukus auš, tamsa lauke jau kiek praskydusi, pilkšva, 
bet lietus, kaip ir pastarąsias kelias dienas, vis dar barbena į 
lango stiklą. Jau nebeužmigsiu, niekaip nebeužmigsiu, kai šir- 
dis taip maskatuoja, kad net maudžia krūtinę. 

Man rodos, nors ir kirba abejonė, jog galbūt klystu, kad 
apačioje dar turėtų būti likęs šlakelis vyno. Neprisimenu, kad 
būčiau iki galo ištuštinusi antrą butelį. Bus šiltas, juk negalėjau 
pastatyti į šaldytuvą - Ketė suradusi išpiltų lauk. Ji taip karštai 
trokšta, kad imčiau taisytis, bet kol kas šie jos planai gerokai 
šlubuoja. Koridoriuje esama mažytės nišos, ten įtaisytas dujų 
skaitiklis. Ten būsiu užkišusi ir butelį, jei tik liko bent kiek to 
vyno. 

Išslenku į laiptų aikštelę, prietėmyje ant pirštų galiukų 
stypčioju žemyn. Atidarau nišos dureles, pakeliu butelį - labai 
jau lengvas, ir tai nuvilia, ant dugno likusi ne daugiau nei tau- 
rė. Vis tiek geriau nei nieko. Susipilu vyną į puodelį (jei netikė- 
tai žemyn nuliptų Ketė, apsimesčiau, kad geriu arbatą), butelis 

keliauja į šiukšlių dėžę (kruopščiai paslepiu jį po tuščiu pakeliu 
nuo pieno ir maišeliu nuo traškučių). Svetainėje įsijungiu tele- 
vizorių, iškart išjungiu garsą ir įsitaisau ant sofos. 

Klaidžioju iš vieno kanalo į kitą: vien tik vaikiški filmukai 
ir reklaminės laidos, ir staiga krūpteliu, kai ekrane sušmėžuo- 
ja pažįstama vieta: žvelgiu į Korli Vudą, kuris nuo čia ranka 
pasiekiamas, taip pat matyti ir iš traukinio. Korli Vudas, mer- 
kiamas nesiliaujančio lietaus, laukai tarp pamiškės medžių ir 
geležinkelio visai pažliugę. 

Pati nežinau, kodėl taip ilgai užtrunka susizgribti, kas 
vyksta. Geras dešimt, penkiolika, dvidešimt sekundžių žvelgiu 
į automobilius, į ruožuotą baltą ir mėlyną juostą, į baltą palapi- 
nę fone, žiūrėdama gaudau orą vis menkesniais ir menkesniais 
gurkšniais, kol galiausiai išvis pamirštu kvėpuoti. 

Tai ji. Visą tą laiką ji buvo čia pat, miške, vos galas kelio 
nuo čia geležinkeliu. O aš važinėjau pro tuos laukus kasdien, 
kiekvieną rytą ir kiekvieną vakarą - pradundėdavau traukiniu 
pro šalį nieko nė neįtardama. 

Miške. Įsivaizduoju kapą, išraustą po varganais krūmokš- 
niais, skubomis užverstą žemėmis. Įsivaizduoju ir kai ką dar 
blogiau, įsivaizduoju tai, kas net neįtikėtina: jos kūną, kadaruo- 
jantį kilpoje kur nors miško tankmėje, kur niekas neužklysta. 

Juk gali būti, kad tai visai ne ji. Galbūt tai kas nors kitas. 
Žinau, kad tai - niekas kitas. 

Ekrane pasirodo reporteris, tamsūs plaukai lietaus pri- 
plakti prie viršugalvio. Įjungiu garsą, klausausi, kaip žmogus 
iš ekrano sako man tai, ką jau ir šiaip Žinau, ką jaučiu: tai ne aš 
nebekvėpuoju. Megana. 

— Taip, tiesa, - sako jis - kalbasi su kažkuo, kas sėdi stu- 
dijoje, ranką laiko prispaudęs prie ausies. - Policija jau patvir- 
tino, kad surastas jaunos moters kūnas, mirkstantis pažliugu- 
siame lauke, Korli Vudo pakraštyje, mažiau nei penkios mylios 

nuo Meganos Hipvel namų. Ponia Hipvel, kaip žinome, dingo 
išėjusi iš namų pirmoje liepos pusėje, tiksliau, liepos tryliktąją, 
ir po to niekas jos nebematė. Policija sako, kad kūną, kurį šįryt 
anksti vedžiodamas šunį rado žmogus, dar reikia oficialiai at- 
pažinti; vis dėlto jie beveik neabejoja, kad tai Megana. Ponios 
Hipvel vyrui jau pranešta. 

Jis valandėlę nutyla. Žinių komentatorius iš studijos jo 
kažko klausia, bet aš negirdžiu, ausyse dundantis pulsas gožia 
jo balsą. Nešu puodelį prie lūpų, ištuštinu iki paskutinio lašo. 

Reporteris jau šneka vėl. 

— Taip, Kajau, kaip tik taip. Atrodo, kad kūnas buvo už- 
kastas miške, tikėtina —- jau senokai, bet kapą paplovė kelias 
dienas nesiliaujančios liūtys. 

Vadinasi, blogiau, daug blogiau, nei įsivaizdavau. Dabar 
jau regiu ją, gulinčią dumblyne sumaitotu veidu, kyšančiomis 
blyškiomis rankomis: jos tiesiasi aukštyn, lyg ji dar mėgintų 
nagais išsikapanoti iš kapo. Pajuntu galugerklyje teliūskuo- 
jant karštą skystį, karstelėjusį vyną, atmieštą tulžimi, ir tekina 
skuodžiu laiptais aukštyn išsivemti. 


Vakaras 


Beveik visą dieną praleidau lovoje. Labai stengiausi surikiuoti 
mintis. Rankiodama prisiminimų, blyksnių, sapnų nuotrupas 
mėginau sudėlioti vientisą paveikslą, kas galėjo atsitikti šešta- 
dienio vakarą. Siekdama užčiuopti bent kokias logiškas sąsajas, 
pamatyti viską aiškiau, viską užsirašinėjau. Klausiausi pieštuko 
skrebenimo į popieriaus lapą ir rodėsi, kad kažkas man kažką 
kužda; nervai buvo įtempti, nuojauta vis bylojo, kad namuose, 
anapus durų, esama dar kažko, o iš galvos niekaip nesisekė iš- 
guiti jos vaizdinių. 

Įsibaiminusi vos prisiverčiau atidaryti kambario duris, 
bet sykį atidariusi įsitikinau, kad už jų, savaime aišku, nieko 
nėra. Nulipau žemyn, vėl įsijungiau televizorių. Vaizdai ekrane 
vis dar tie patys: lietaus skalbiamas miškas, policijos automo- 
biliai, atvažiuojantys ir išvažiuojantys dumblinu šunkeliu, ta 
siaubinga balta palapinė - viskas aptraukta murkšlinos rūka- 
nos, ir staiga - Meganos veidas, ji šypsosi žvelgdama tiesiai į 
fotoaparato akį, vis dar graži, nepalytėta. O paskui - Skotas, 
nuleidęs galvą, bandantis atsitverti nuo fotografų eidamas pro 
savo paties namų duris, nuo jo nė per žingsnį nesitraukia Raili. 
Ir pagaliau - Kamalio kabinetas. Tik jo paties - nė ženklo. 

Nenorėjau klausytis komentaro, bet neturėjau kitos išei- 
ties, teko įjungti garsą, kad tik kas nors, bet kas, užgožtų ausyse 
spengiančią tylą. Policija sako, kad moteris, vis dar oficialiai 
neatpažinta, mirusi jau senokai, tikėtina - prieš kelias savai- 
tes. Sako, kad mirties priežastis kol kas nenustatyta. Sako, kad 
nesama jokių požymių, kurie liudytų seksualinį nužudymo 
motyvą. 

Kaip kvaila šitaip sakyti, dingteli man. Žinau, ką tai reiš- 
kia - tai reiškia, kad ji veikiausiai nebuvo išprievartauta, bent 
tokia paguoda, žinoma, bet tai dar visai nereiškia, kad nebuvo 
seksualinio motyvo. Man atrodo, kad Kamalis jos geidė, bet 
nieko nepešė, tikriausiai ji norėjo viską užbaigti, o šito jis tie- 
siog nepakentė. O tai juk ir yra seksualinis motyvas, argi ne? 

Nebegaliu žiūrėti žinių, neištversiu, tad slenku laiptais 
aukštyn, vėl susirangau po pūkine antklode. Iškratau rankinę, 
peržvelgiu ant visokių popieriaus skiaučių prikraigliotas pasta- 
bas, visas šen ir ten sukrapštytas informacijos nuotrupas, nars- 
tau mirguliuojančius it šliaužiojantys šešėliai prisiminimus ir 
galvoju: kodėl aš tai darau? Kokį tikslą mėginu pasiekti? 

Megana 


2013 birželio 13, ketvirtadienis 
Rytas 


Negaliu miegoti tokiame karštyje. Oda ropinėja nematomi va- 
baliukai, krūtinė išberta, niekaip nesiseka patogiai įsitaisyti. O 
dar Skotas, rodos, spinduliuoja kaitrą: gulėti šalia jo - tas pat, 
kas gulėti prie liepsnojančio laužo. Nėra kur pasislinkti tiek, 
kad pakankamai atitolčiau, susizgrimbu gulinti ant paties lovos 
kraštelio, antklodė atmesta į šalį. Neištversiu. Pagalvojau, gal 
atsigulti ant futono kitame kambaryje, bet Skotui labai nepa- 
tinka, kai pabudęs neranda manęs šalia, ir tai neišvengiamai 
baigiasi barniu dėl vieno ar kito preteksto. Pavyzdžiui, kam dar 
galėtų būti skirtas laisvasis kambarys arba apie ką aš galvojau, 
gulėdama ten viena. Kartais noriu išrėkti jam į akis: Paleisk 
mane. Paleisk ir tiek. Leisk man kvėpuoti. Taigi, nemiegu ir vis 
labiau tvenkiasi pyktis. Jaučiuosi taip, tarsi jau būtume susirie- 
ję, nors barnis verda tik mano vaizduotėje. | 

O mintys galvoje sukasi ir sukasi, ir sukasi niekad nesi- 
baigiančiu ratu. 

Man rodos, dūstu. 

Kada šitas namas tapo toks suknistai ankštas? Kada mano 
gyvenimas virto šitokia nuobodybe? Ar tikrai aš šito norėjau? 
Nebeprisimenu. Žinau tik tiek, kad vos prieš kelis mėnesius 
jaučiausi geriau, o dabar nebegaliu nieko: nei mąstyti, nei mie- 
goti, nei piešti, viską užgožia poreikis bėgti, kuriam beveik 

nebeįmanoma atsispirti. Naktį, kai guliu šitaip, būdraudama, 
girdžiu jį - tykų, bet nesiliaujantį, primygtinį kuždesį galvo- 
je: spruk iš čia. Vos užsimerkiu, galvoje ima sūkuriuoti vaizdi- 
niai, buvusių ir būsimų gyvenimų, visų tų dalykų, kurių tikėjau 
trokštanti, ir tų, kuriuos turėjau, bet nusviedžiau šalin. Nie- 
kur, niekaip negaliu rasti pasitenkinimo, kad ir kur sukčiau, 
visur įpuolu į akligatvį: uždaryta galerija, namai šitoje gatvėje, 
dusinantis įkyrių moteriškių iš pilateso grupės dėmesys, gele- 
žinkelis, į kurį remiasi mūsų kiemas ir kuriuo nuolat dunda 
traukiniai, visada vežantys kažkur kitur kažką kitą, iš naujo ir 
iš naujo dešimt kartų per dieną primenantys man, kad aš įstri- 
gusi vienoje vietoje. 

Atrodo, man išties jaukiasi protas. 

Ir vis dėlto vos prieš kelis mėnesius aš tikrai jaučiausi ge- 
riau, tikrai buvau pradėjusi sveikti. Viskas buvo puiku. Nakti- 
mis miegodavau. Nekamuodavo košmarų baimė. Galėjau kvė- 
puoti. Taip, bėgti vis tiek norėdavau. Kartais. Bet ne kasdien. 

Pokalbiai su Kamaliu man padėjo, šito nepaneigsi. Man 
patikdavo su juo kalbėtis. Man patiko jis pats. Jo dėka pasi- 
jusdavau laimingesnė. O dabar visa tai atrodo taip neužbaig- 
ta — aš niekad taip ir nepasiekiau viršūnės. Žinoma, pati kalta, 
elgiausi kvailai, kaip vaikas, nes man nepatinka jaustis atstum- 
tai. Reikėtų išmokti, bent pramokti ir pralaimėti. O dabar man 
nesmagu, man gėda. Vien pagalvojus apie tai kaista veidas. 
Nenoriu, kad paskutinis jo įspūdis apie mane liktų toks. No- 
riu, kad jis darsyk mane išvystų, kad pamatytų mane geresnę. 
Ir dar, aiškiai nujaučiu: jei nueisiu pas jį, jis man padės. Toks 
jau jis. 

Būtinai reikia prisikapstyti iki istorijos pabaigos. Privalau 
kam nors papasakoti, tik tą vieną kartą. Garsiai ištarti visus Žo- 
džius. Jei neišguisiu to iš savęs, tai suės mane iš vidaus. Manyje 
pragraužta skylė tik didės ir didės, kol praris mane visą. 

Teks nuryti išdidumą ir gėdą ir nueiti pas jį. Niekur ne- 
dings, turės išklausyti. Nepaliksiu jam kitos išeities. 


Vakaras 


Skotas mano, kad aš kine su Tara. Stoviniavau prie Kamalio 
durų gal penkiolika minučių, mėgindama paveikti save, kad 
pasiryžčiau pabelsti. Bijau net pagalvoti, kaip jis pažiūrės į 
mane po ano karto. Privalau jam parodyti, kaip gailiuosi, tad 
ir apsirengiau tinkamai tokiam vaidmeniui: visiškai paprastai, 
neįmantriai, tik džinsai ir marškinėliai, beveik net nepasida- 
žiau. Neketinu jo gundyti, ir tai jam turi iškart kristi į akis. 

Jaučiu, kaip sutankėja širdies dūžiai, kai užkopiu laipte- 
liais prie jo durų ir nuspaudžiu skambučio mygtuką. Niekas 
manęs neįsileidžia. Šviesa viduje dega, bet prie durų niekas ne- 
ateina. Galbūt jis pamatė mane stoviniuojančią lauke, gal jis 
antrame aukšte ir tikisi, kad, jei nekreips dėmesio, galiausiai aš 
pasišalinsiu. Bet aš nepasišalinsiu. Jis nenumano, kad kartais 
man ryžto pakanka su kaupu. Sykį apsisprendusi virstu jėga, 
kurios visiems tenka paisyti. 

Skambinu darsyk, paskui -— ir trečią kartą, ir pagaliau iš- 
girstu žingsnius laiptuose, durys atsidaro. Jis mūvi treningo 
kelnes, vilki baltus marškinėlius. Basas, šlapiais plaukais, įrau- 
dusiu veidu. 

— Megana, - jis nustebęs, bet ne piktas, o tai gera pra- 
džia. - Tau nieko nenutiko? Gerai jautiesi? Viskas gerai? 

— Atleisk, - sakau, ir jis žingteli atbulas, kviesdamas vi- 
dun. Jaučiu siūbtelint dėkingumo bangą - tokio stipraus, kad 
beveik primena meilę. 

Jis vedasi mane į virtuvę. Akis bado netvarka: stalas ap- 
krautas neplautų indų rietuvėmis, antra tiek jų kriauklėje, iš 

šiukšlių dėžės lauk lipa tuščios išsinešti skirto maisto pakuotės. 
Pagalvoju, ar jo nekamuoja depresija. Sustoju tarpdury, o jis 
atsišlieja į stalą priešais mane, suneria ant krūtinės rankas. 

— Kuo galėčiau tau pagelbėti? - klausia. Žiūri į mane nu- 
taisęs tobulai neutralią išraišką — tipiškas profesionalaus psi- 
choanalitiko veidas. Norisi jam įgnybti - vien tam, kad pri- 
versčiau nusišypsoti. 

— Turiu tau papasakoti... - pradedu, bet nutraukiu pati 
save - juk negaliu taip griebti jaučio už ragų, reikia bent šio- 
kios tokios įžangos. Skubiai keičiu taktiką. - Norėjau atsipra- 
šyti, - sakau. - Už tai, kas atsitiko praėjusį kartą. 

— Nieko tokio, - sako jis. - Nesuk galvos dėl to. Jei tau 
reikia su kuo nors pasikalbėti, rekomenduosiu kitą gydytoją. 
Aš negaliu... 

— Prašau tave, Kamali. 

— Megana, aš tavęs konsultuoti nebegaliu. 

- Žinau. Pati žinau. Bet aš negaliu pradėti visko iš naujo 
su kuo nors kitu. Tiesiog negaliu. Mes nuėjome taip toli. Liko 
tiek nebedaug. Tiesiog turiu tau papasakoti. Tik vieną kartą. 
O tada dingsiu, prižadu. Ir niekad nebedrumsiu tau ramybės. 

Jis pakreipia galvą į šoną. Matau: netiki manim. Mano, 
kad jeigu prisileis mane dar šį vieną kartą, paskui jau niekad 
negalės manim atsikratyti. 

— Tik išklausyk, prašau. Tai netruks visą amžinybę, man 
tik reikia, kad kas nors išklausytų. 

— O tavo vyras? - klausia jis ir aš papurtau galvą. 

— Negaliu... negaliu jam sakyti. Po to, kai jau taip ilgai bu- 
vome drauge. Jis... jis jau niekad nebegalėtų žvelgti į mane taip 
pat, kaip iki šiol. Nebematytų manyje manęs. Aš būčiau jam 
kažkas kita. Jis nemokėtų atleisti. Prašau, Kamali. Man rodosi, 
jei neišspjausiu nuodų, jau niekad nebegalėsiu užmigti. Išklau- 
syk kaip draugas, ne kaip psichoanalitikas, prašau. 

Jo pečiai vos vos pasmunka, jis nusigręžia, ir man atrodo, 
kad viskas baigta. Aš nutirpstu. Bet jis atsidaro spintelę ir iš- 
traukia dvi taures. 

— Gerai - tiktai kaip draugas. Norėtum vyno? 

Jis vedasi mane į svetainę. Blausiai apšviestas paprasčiau- 
siomis lempomis, kambarys atrodo toks pat apleistas, niekieno 
netvarkomas, kaip ir virtuvė. Susėdame abipus stalo stikliniu 
stalviršiu, apversto popieriais, Žurnalais, išsineštinio maisto 
valgiaraščiais. Mano pirštai tvirtai apglėbę laiko taurę. Gurkš- 
teliu. Vynas raudonas, bet šaltas, nuvėsęs. Nuryju gurkšnį, 
sriūbteliu dar vieną. Kamalis laukia, kad pradėčiau pasakoti, 
bet tai sunku, sunkiau, nei tikėjausi. Aš taip ilgai gniaužiau 
tą paslaptį - dešimt metų, ilgiau nei trečdalį savo gyvenimo. 
Atpalaiduoti, išguiti ją iš savęs — ne taip paprasta. Žinau, kad 
man tereikia pradėti kalbėti. Jei nepavyks dabar, veikiausiai 
jau niekad nebesutelksiu drąsos išsakyti to žodžiais, galbūt tie 
žodžiai išvis išsibarstys, o gal įstrigs man gerklėje ir uždusins 
miegančią. 

- Išvykusi iš Ipsvičo, persikrausčiau gyventi pas Maką, į jo 
trobelę Holkhamo pakraštyje, gatvės gale. Šitai tau jau sakiau, 
ar ne? Namukas stovėjo visai vienišas, iki artimiausių kaimynų 
buvo gal pora mylių kelio, iki artimiausios parduotuvės - dar 
antra tiek. Iš pradžių ūždavome be paliovos, pas mus nuolatos 
trindavosi kažkokie žmonės, keli vis voliodavosi svetainėje ar 
vasarą miegodavo lauke, hamake. Bet šitai ilgainiui ėmė var- 
ginti, Makas galų gale susipyko su visais, svečiai liovėsi mus 
lankę, likome tik mudu. Maistą pirkdavome degalinėje. Dabar, 
kai pagalvoji, labai keista, bet anuomet man kaip tik to ir reikė- 
jo - po visko, kas buvo, po Ipsvičo ir visų tų vyrų, visko, ką ten 
dariau. Man patiko taip gyventi: tik Makas ir aš, ir senas gele- 
žinkelio ruožas netoliese, žolė, kopos, pilka nerimstanti jūra. 

Kamalis pakreipia galvą, vos vos šypteli - tik lūpų kampu- 
čiais. Jaučiu, kaip kažkas apsiverčia viduriuose. 

— Pasiklausius atrodo labai miela. Bet ar nemanai, kad da- 
bar viską šiek tiek romantizuoji? „Pilka nerimstanti jūra“? 

- Nekreipk į tai dėmesio. - Aš tik numoju ranka. - Be to - 
visai ne. Esi kada buvęs šiaurės Norfolke? Tai tau ne Adrijos 
jūra. Ten jūra išties nerimstanti ir niūriai pilka. 

Jis pakelia rankas, šypsosi. 

— Gerai, gerai. 

Iškart pasijuntu geriau, įtampa, kausčiusi sprandą ir pe- 
čius, ima lėgti. Sriūbteliu dar gurkšnelį vyno, dabar jis lyg ir 
nebe toks gaižus. 

— Aš buvau laiminga su Maku. Žinau, nelabai įtikėtina, 
kad tokioje vietoje man galėjo patikti, kad toks gyvenimas 
man galėjo patikti, bet tuo metu, po Beno žūties, po visko, kas 
nutiko paskui, tai buvo kaip tik tai, ko reikėjo. Makas mane 
išgelbėjo. Jis mane priglaudė, jis mane mylėjo, mane saugo- 
jo. Nebuvo jis ir kokia nuobodybė. Na, jeigu visiškai atvirai, 
anuomet mes nuolat būdavome apsinešę, o kai dieną naktį esi 
apdujęs, nelabai ir panuobodžiausi. Aš buvau laiminga. Buvau 
tikrai laiminga. 

Kamalis linktelėjo. 

— Suprantu, nors tai ir nepanašu į tikrą laimę, - sako. - Tai 
ne tokia laimė, kokia galėtų trukti ilgai, kokia galėtų atlaikyti 
sunkumus. 

Aš juokiuosi. 

— Man buvo septyniolika. Buvau su vyru, kuris mane jau- 
dino, kuris garbino mane. Man pavyko pasprukti nuo tėvų, iš- 
trūkti iš namų, kuriuose viskas - viskas - priminė žuvusį brolį. 
Man nereikėjo, kad toji laimė truktų ilgai ar atlaikytų sunku- 
mus. Man jos reikėjo ten ir tuo metu. 

— Ir kas tada atsitiko? 

Man rodosi, kad kambarys staiga užtemo. Na štai, priėjo- 
me ribą. Tai, ko niekam nesu sakiusi. 

— Aš pastojau. 

Jis linkteli, laukia, kad kalbėčiau toliau. Kažkur sąmonės 
kamputyje krebžda noras, kad jis mane sustabdytų, kad dar ko 
nors paklaustų, bet jis tyli, paprasčiausiai laukia. Prietema dar 
labiau sutirštėja. 

— Kai susigriebiau, buvo jau per vėlu... jo atsikratyti. Tai 
yra jos. Kaip tik tai ir būčiau padariusi, jei nebūčiau buvusi 
tokia kvaila, tokia nesusivokianti tikrovėje. Tiesa ta, kad jos nei 
vienas, nei kitas nenorėjome. 

Kamalis stojasi, eina į virtuvę, grįžta su popierinių rankš- 
luosčių ritiniu - nusišluostyti akims. Paduoda man, sėdasi. 
Praslenka gera valandėlė, kol vėl prisiverčiu prašnekti. Kamalis 
sėdi ir tiek, kaip sėdėdavo per mūsų ankstesnius seansus, žiū- 
rėdamas tiesiai man į akis, rankas sunertais pirštais pasidėjęs 
ant kelių, kantrus, nekrustelintis. Netelpa galvoj, kokios nejti- 
kėtinos savitvardos reikalauja šitoks nejudrumas, toks pasyvu- 
mas; reikia manyti, tai sekina. 

Man dreba kojos, vienas kelis trūkčioja, lyg timpčiojamas 
lėlininko virvelės. Atsistoju - kitaip neįstengiu priversti jo liau- 
tis. Žingsniuoju iki virtuvės durų, vėl atgal, kasydamasi delnus. 

— Mes abu buvome tokie kvaili, - imu pasakoti toliau. — 
Mes nepripažinome, kad tai vyksta iš tikrųjų, tiesiog gyvenome 
kaip gyvenę. Aš taip ir nepasirodžiau gydytojui, nepasirūpi- 
nau sveiku maistu ar maisto papildais, nedariau nieko, ką dera 
daryti nėščiosioms. Viskas plaukė sena vaga ir tiek. Mes net 
nepripažinome, kad išvis kas nors būtų pasikeitę. Aš storėjau, 
dariausi vis lėtesnė, vis greičiau pavargdavau, abu buvome dir- 
glūs ir be paliovos niaudavomės, bet iš tikrųjų niekas nepasi- 
keitė - tol, kol ji gimė. 

Jis netrukdo man verkti. Kol raudu, persėda ant kitos 
kėdės — arčiausiai manęs, sėdasi greta, jo keliai beveik liečia 
mano šlaunį. Palinksta į priekį. Manęs neprisiliečia, bet mūsų 
kūnai arti vienas kito, užuodžiu jo kvapą, aštrų ir gaivų - šita- 
me prišnerkštame kambaryje jis pats kvepia švara. 

Prašnenku pakuždomis, rodosi, net nedera apie tokius 
dalykus kalbėti garsiai. 

— Pagimdžiau ją namuose, - sakau. - Tai buvo baisiai kvai- 
la, bet anuomet apie ligoninę nenorėjau nė girdėti, ligoninės 
man kėlė siaubą, mat paskutinis kartas, kai vienoje lankiausi, 
buvo žuvus Benui. Negana to, man juk nebuvo daryti jokie tyri- 
mai. Būdama nėščia rūkiau, kartais ir išgerdavau, ir visiškai ne- 
pageidavau, kad man kas imtų skaityti moralus. Iš tikrųjų išvis 
negalėjau pažvelgti tikrovei į akis. Aš manau... iki pat pabaigos 
viskas atrodė lyg netikra, lyg dar galėtų tiesiog neatsitikti. 

Makas turėjo tokią draugę, ji buvo slaugė, o gal mokėsi 
kokiuose slaugių kursuose ar panašiai. Ji atvažiavo pas mus ir 
viskas baigėsi gerai. Iš tikrųjų, nebuvo taip jau bloga. Tai yra, 
aišku, buvo siaubinga, skaudėjo neapsakomai, buvo baisu, bet... 
ji sėkmingai gimė. Buvo tokia mažytė. Neprisimenu, kiek svė- 
rė. Siaubas, ar ne? - Kamalis nieko nesako, nekrusteli. - Ji buvo 
labai miela. Tamsios akytės, šviesūs plaukučiai. Verkdavo visai 
nedaug, nuo pat pradžių gerai miegojo. Ji buvo tokia gerutė. 
Gera mergytė. - Čia man tenka valandėlę patylėti. - Tikėjausi, 
kad viskas bus taip sunku, bet nebuvo. 

Kambaryje dar tamsiau, nė kiek tuo neabejoju, bet kils- 
teliu galvą ir matau: Kamalis čia, jo akys įbestos į manąsias, 
veido išraiška švelni. Jis klausosi. Jis nori, kad jam papasako- 
čiau. Mano burna perdžiūvusi, tad gurkšteliu dar vyno. Ryjant 
suskausta gerklę. 

— Pavadinome ją Elizabeta. Libe. - Taip keista po šitiek 
laiko vėl tarti jos vardą. - Libe, - pakartoju, mėgaudamasi jos 

vardo skoniu burnoje. Noriu ištarti jį dar sykį. Ir dar, ir dar. 
Kamalis galų gale ištiesia ranką, suima manąją, jo nykštys pri- 
glunda man prie riešo, ten, kur plasta pulsas. 

— Vieną dieną mudu su Maku kaip reikiant susipliekėme. 
Nebeprisimenu dėl ko. Retsykiais mums taip atsitikdavo - koks 
nors smulkus apsižodžiavimas virsdavo karštu barniu - mes 
nesimušdavome, nebuvo jokio fizinio smurto, nieko labai blo- 
go, mudu tik staugdavome vienas ant kito, aš grasindavau jį 
pamesianti arba išeidavo jis ir tada nematydavau jo porą dienų. 

Po to, kai gimė ji, taip nutiko pirmą kartą - pirmą kartą 
jis paprasčiausiai išsinešdino, palikdamas mane vieną. Jai buvo 
vos keli mėnesiai. Buvo prakiuręs stogas. Prisimenu tai: prisi- 
menu, kaip į virtuvėje sustatytus kibirus kapsėjo lašai. Smelkė- 
si šaltis, nuo jūros pusės pūtė gūsingas vėjas, lijo nežinia kelin- 
tą dieną iš eilės. Bandžiau užsikurti židinį svetainėje, bet ugnis 
vis nenorėjo įsidegti. Buvau tokia pavargusi. Gurkšnojau, kad 
apšilčiau, bet nepadėjo, tad nusprendžiau sušilti vonioje. Libę 
pasiėmiau su savim: pasiguldžiau ant krūtinės, jos viršugalvis 
beveik siekė man smakrą. 

Kambaryje susitelkusi tamsa vis dar tirštėja, ir štai, aš 
vėl tenai, guliu vandenyje, jos kūnelis prisispaudęs prie mano 
kūno, čia pat, už nugaros, mirkčiodama dega žvakė. Girdžiu, 
kaip ji blėsčioja, užuodžiu vaško kvapą, jaučiu kaklą ir pečius 
tvilkančią žvarbą. Aš tokia sunki, mano kūnas grimzta į šilu- 
mą. Esu visai išsekusi. O paskui, staiga - žvakė nebedega, aš 
sušalusi į ragą. Ne juokais sušalusi, kalenu dantimis, visas kū- 
nas tirta. Rodosi, kad drauge tirta ir visas namas, stūgaujantis 
vėjas plėšia šiferio lakštus nuo stogo. 

— Aš užmigau, - tariu ir nieko nebegaliu pridurti, nes vėl 
jaučiu ir ją, tik ji jau nebeguli man ant krūtinės, kniūbsčias jos 
kūnelis įsispraudęs tarp mano rankos ir vonios krašto, veidu- 
kas panardintas vandeny. Mes abi visai atšalusios. 

Valandėlę abu sėdime nekrustelėdami. Maniau, taip ir ne- 
įsidrąsinsiu pažvelgti į jį, bet kai vis dėlto pažvelgiu, jis nenu- 
sigręžia. Netaria nė žodžio. Viena ranka apglėbia mane per pe- 
čius, prisitraukia artyn, aš visu veidu įsikniaubiu jam į krūtinę. 
Kvėpuoju juo ir laukiu, kad pasijusčiau kitaip, kad pasijusčiau 
lengvesnė, kad pasijusčiau arba geriau, arba blogiau dabar, kai 
pasaulyje yra dar vienas žmogus, kuris žino. Tikriausiai man 
palengvėja, nes iš jo reakcijos suprantu, kad pasielgiau teisin- 
gai. Jis ant manęs nepyksta, nemano, kad aš - siaubūnė. Aš sau- 
gi čia, su juo aš visiškai saugi. 

Net nežinau, kiek laiko šitaip tūnau jo glėby, bet šiek tiek 
atsipeikėjusi sumoju, kad skamba mano telefonas. Neatsiliepiu, 
bet po akimirkos jis pypteli: kažkas atsiuntė žinutę. Skotas. Kur 
tu? Dar kelios akimirkos ir telefonas sučirškia vėl. Šįsyk tai 
Tara. Išsirangau iš Kamalio glėbio ir atsiliepiu. 

— Megana, nenumanau, kur tu prasmegai ir ką veiki, bet 
žinok: tikrai turėtum paskambinti Skotui. Jis skambino man jau 
keturis kartus. Pasakiau, kad tu išbėgai į parduotuvę parnešti 
vyno, bet, ko gero, jis nepatikėjo. Sako, telefonu tu neatsiliepi. 

Iš balso justi, kokia ji suirzusi, ir aš žinau, kad turėčiau ją 
numaldyti, bet neužtenka energijos. 

— Gerai, - sakau. - Ačiū. Tuoj pat jam ir skambinu. 

— Megana... - dar ištaria ji, bet aš išjungiu ryšį jai nebe- 
spėjus nieko pridurti. 

Jau po dešimtos. Aš čia jau daugiau nei dvi valandas. Iš- 
jungiu telefoną, atsigręžiu į Kamalį. 

— Nenoriu namo, - sakau. 

Jis linkteli, bet pasilikti pas jį nekviečia. Sako ką kita: 

- Jeigu nori, gali dar užeiti. Kitą sykį. 

Žingteliu pirmyn, tarpo tarp mūsų kūnų nebelieka, tada 
pasistiebiu, bučiuoju jį į lūpas. Jis neatšlyja nuo manęs. 

Reičelė 


2013 rugpjūčio 3, šeštadienis 
Rytas 


Praėjusią naktį sapnavau, kad viena pati einu mišku. Buvo 
prietema, gal pavakarys, o gal brėško aušra, tikrai nežinau, bet 
miške, be manęs, buvo dar kažkas. Aš jo nemačiau, tik žinojau, 
kad kažkas yra netoliese ir artėja. Nenorėjau, kad mane pama- 
tytų, norėjau bėgti, bet negalėjau, kojos buvo per sunkios, o kai 
pamėginau rėkti, iš burnos neištrūko nė garselio. 

Kai pabundu, pro žaliuzių plyšius vidun smelkiasi skaisti 
šviesa. Lietus, nuveikęs savo darbą, pagaliau išsikvėpė. Kamba- 
ryje šilta; oras sudusęs, dvokia raugu ir dar galaižin kuo - nuo 
ketvirtadienio beveik nebuvau ir kojos iš jo iškėlusi. Už durų 
girdžiu zirziant ir ūžiant siurblį. Ketė kuopiasi. Paskui ji išeis, 
o jau tada nosį iškišti laukan mėginsiu ir aš. Ką darysiu - dar 
nežinau, rodos, niekaip negaliu su savim susitvarkyti. Galbūt 
šiandien dar išgersiu, o jau rytoj stosiu į doros kelią. 

Trumpai birbteli telefonas, pranešdamas, kad baigia iš- 
sekti baterija. Paimu jį norėdama įkrauti ir pastebiu, kad vakar 
vakare pražiopsojau du skambučius. Prisijungiu prie balso paš- 
to. Žinutė tik viena. 

— Reičele, labas. Čia mama. Klausyk, rytoj būsiu Londo- 
ne. Šeštadienį. Noriu šį bei tą nusipirkti. Gal susitiktume iš- 
gerti kavos ar ką? Brangute, tau atvažiuoti pagyventi pas mane 

dabar ne pats geriausias metas. Yra toks... na... aš turiu tokį 
naują draugą, o juk žinai kaip būna ankstyvuoju etapu... - Ji 
sukrizena. - Šiaip ar taip, mielai paskolinsiu šiek tiek pinigų, 
išsiversi porą savaičių. Pasikalbėsime apie tai rytoj. Tai tiek, 
brangioji. Iki. 

Pasikalbėsiu su ja visai atvirai, tiesiai išklosiu, kokia pras- 
ta mano padėtis. Bet tai ne toks pokalbis, kokiame norėčiau 
dalyvauti blaivutėlė. Krapštausi iš lovos: galiu tuoj pat subė- 
gioti į parduotuvę ir išlenkti porą taurių prieš išeidama. Kad 
šiek tiek apmarinčiau nervus. Vėl dirsteliu į telefoną, patikrinu 
praleistus skambučius. Pasirodo, mama skambino tik kartą, 
antras skambutis ne jos. Skoto. Jis skambinęs man ketvirtis po 
vidurnakčio. Sėdžiu su telefonu rankoje ir svarstau: skambinti? 
Neskambinti? Dabar - tikrai dar ne, metas pernelyg ankstyvas. 
Galbūt vėliau? Bet po vienos taurės, ne dviejų. 

Įjungiu telefoną krautis, užtraukiu aukštyn žaliuzes, ati- 
darau langą, pati drožiu į dušą, paleidžiu šaltą vandenį. Išsi- 
trenku galvą, gerai nugremžiu visą kūną ir vis stengiuosi nutil- 
dyti balselį galvoje, kuris įkyriai zirzia, kad tai vis dėlto labai 
jau keistas poelgis: nepraėjus nė keturiasdešimt aštuonioms 
valandoms po to, kai surasti žmonos palaikai, vidury nakties 
skambinti kitai moteriai. 


Vakaras 


Žemė dar garuoja džiūdama, bet saulė jau bando veržtis iš už 
storo balto debesies. Aš nusipirkau vyno buteliuką, vieną iš tų 
mažųjų - tik vieną. Žinau, nereikėtų, bet priešpiečiai su mama 
turbūt palaužtų ir labiausiai užkietėjusio blaivininko valią. Vis 
dėlto ji pažadėjo pervesti į mano banko sąskaitą tris šimtus 
svarų, tad laikas nenuėjo visai veltui. 

Taip ir neprisipažinau, kaip giliai esu nuklimpusi. Nepa- 
sakiau, kad jau kelis mėnesius nebedirbu, nepasakiau ir kad 
mane išgrūdo iš darbo (ji mano, kad esu atleista dėl etatų maži- 
nimo, o jos pinigai skirti išsiversti tol, kol gausiu išeitinį atlygi- 
nimą). Nepasisakiau ir apie nuolatinius pralaimėjimus alkoho- 
lizmo fronte, o ji nieko nepastebėjo. Ketė pastebėjo. Šįryt, kai 
susidūrėme man išeinant, ji tik pažvelgė į mane ir tarė: 

— O, dėl Dievo meilės... Jau? 

Netelpa galvoj, kaip ji taip sugeba, bet visada žino. Net jei 
būnu išgėrusi vos pusę stiklo, jai užtenka tik dirstelėti į mane - 
ir iškart žino. 

— Matau iš akių, - sako ji, bet pati pažvelgusi į veidrodį 
regiu save nė kiek nepasikeitusią. Jos kantrybė senka, užuo- 
jauta - taip pat. Privalau liautis. Tiktai ne šiandien. Šiandien 
negaliu. Šiandien dar per sunku. 

Turėjau būti tam pasiruošusi, turėjau šito tikėtis, bet kaž- 
kodėl nebuvau. Vos įlipus į traukinį, jos buvo pilna visur, ji 
šypsojosi iš kiekvieno laikraščio: graži, šviesiaplaukė, laiminga 
Megana, žvelgianti tiesiai į fotoaparato akį, tiesiai į mane. 

Kažkas buvo palikęs vagone The Times numerį, tad aš per- 
skaičiau jų straipsnį. Kūnas oficialiai atpažintas praėjusį vaka- 
rą, skrodimo rezultatų laukiama šiandien. Cituojamas policijos 
atstovas ryšiams su visuomene, pasak jo, „ponios Hipvel mir- 
ties priežastį nustatyti gali būti nelengva, nes palaikai ilgokai 
išbuvo lauke ir bent kelias dienas mirko vandenyje“. Siaubinga 
net pagalvoti apie tai, kai tiesiai prieš akis matai jos nuotrauką. 
Kaip ji atrodė tada, kaip ji atrodo dabar. 

Trumpai užsimenama apie Kamalį, apie tai, kaip jis buvo 
sulaikytas ir paleistas, cituojamas ir detektyvas inspektorius 
Gaskilas, jis sako, esą policija „tikrina kelias versijas“, o tai, 
įsivaizduoju, reiškia, kad jie net nežino, ko griebtis. Užver- 
čiu laikraštį, padedu ant grindų sau prie kojų. Nebegaliu į ją 

žiūrėti, tai nepakeliama. Nebenoriu skaityti tų beviltiškų, tuš- 
čių žodžių. 

Atsiremiu galva į langą. Netrukus pravažiuosime dvide- 
šimt trečiąjį numerį. Dirsteliu laukan, vos akimirksnį, bet mes 
per toli, namas priešingoje geležinkelio pusėje, tad kažin ko 
ir norėdamas neįžiūrėsi. O aš vis galvoju apie aną dieną, kai 
mačiau Kamalį, apie tai, kaip jis bučiavo ją, kaip aš supykau 
tai išvydusi, kaip norėjau ją užsipulti. O kas, jeigu būčiau taip 
ir padariusi? Kas, jei būčiau išlipusi, nuėjusi pas ją į namus, 
kumščiu tvojusi į duris ir pareikalavusi pasiaiškinti, ką, po vel- 
nių, ji sau mano daranti? Ar gali būti, kad tuomet ji ir šiandien 
tebesėdėtų ten, savo terasoje? 

Užmerkiu akis. Nortkote kažkas įlipa į traukinį, sėdasi 
greta manęs. Neatsimerkiu pažiūrėti, bet vis tiek pasirodo keis- 
ta, nes vagonas pustuštis. Jaučiu, kaip plaukeliai ant sprando 
stojasi piestu. Užuodžiu losjoną po skutimosi ir cigarečių kva- 
pa, ir atpažįstu šitą derinį, žinau, kad kaip tik toks kvapas jau 
yra kutenęs man šnerves. 

— Labas. 
rudaplaukis iš stoties, iš ano šeštadienio. Jis šypsosi man, atkiša 
ranką. Paspaudžiu ją, tuo gerokai nustebindama pati save. Jo 
delnas kietas, įdiržęs. 

— Prisimeni mane? 

— Taip, - sakau linguodama galvą. - Taip, buvome susidū- 
rę prieš kelias savaites, stotyje. 

Jis linksi ir šypsosi. 

— Buvau trupučiuką užmynęs ant kamščio, - sako ir staiga 
nusijuokia. - Manrods, taip pat ir tu, ar ne, širduk? 

Jis jaunesnis, nei pasirodė iš pirmo žvilgsnio, turbūt dar 
neturi nė trisdešimties. Veidas malonus, nepasakysi, kad gra- 
žus, bet gana mielas. Plati, atvira šypsena. Šneka su Londono 

prastuomenės, 0 gal pietryčių Anglijos akcentu, ar panašiu. Jis 
žiūri į mane taip, lyg kažką apie mane žinotų, lyg erzintų, lyg 
mus sietų kažkoks tarpusavio pokštas. Bet nesieja. Nusigręžiu. 
Reikėtų ką nors sakyti, paklausti jo: Kg tu matei? 

— Kaip tu laikaisi? - klausia jis. 

— Ačiū, gerai. - Aš vėl žiūriu pro langą, bet jaučiu jo 
žvilgsnį, smingantį į mane, ir apninka baisiai keistas noras 
atsisukti į jį, giliai įtraukti tabako kvapo, sklindančio nuo jo 
drabužių ir iš burnos. Man patinka rūkalų kvapas. Tomas rūkė, 
kai susipažinome. Kartais ir aš užsitraukdavau drauge su juo, 
kai nueidavome kur nors išgerti ar vos pasimylėjus. Tas kvapas 
man atrodo erotiškas, primena, ką reiškia būti laimingai. Pri- 
kandu apatinę lūpą; akimirką šmėkšteli mintis: o ką jis darytų, 
jei staiga atsigręžčiau į jį ir pabučiuočiau į lūpas? Jaučiu, kaip 
jis sujuda. Pasilenkia, pakelia nuo grindų laikraštį. 

— Baisu, ką? Vargšė mergaitė. Bet ir keista, ar ne? Juk mes 
buvome ten tą vakarą. Tas pat vakaras ir buvo, tiesa? Kai ji pra- 
dingo. 

Gali pamanyti, kad jis skaito mano mintis, mane tai pri- 
bloškia. Staigiai atsisuku, įbedu akis į jį. Noriu pamatyti jo iš- 
raišką. 

— Atsiprašau? 

— Nagi tą vakarą, kai mudu buvom susitikę traukiny. Tai 
buvo tas pats vakaras, kai dingo ta mergaitė - ta, kurią ką tik 
rado. Ir dabar policija sako, kad paskutinį kartą ją kažkas matė 
prie pat stoties. Vis galvoju, žinai, juk ir aš galėjau ją matyti. 
Tik štai neprisimenu. Buvau įliuobęs šiek tiek. - Jis gūžteli pe- 
čiais. - Ir tu nieko neprisimeni, ką? 

Jam tai pasakius, staiga pasijuntu labai keistai. Neprisi- 
menu, ar išvis kada nors esu šitaip jautusis. Nesugebu išspaus- 
ti jokio atsakymo, nes visa mano esybė ūmai atsidūrė kaž- 
kur kitur, ir tai lėmė netgi ne jo žodžiai, o losjonas. Kvapas, 

prasismelkiantis per rūkalų dvoką - gaivus, dvelkiantis citri- 
nomis, - įskelia prisiminimą: aš sėdžiu traukinyje šalia jo, visai 
taip pat, kaip dabar, tik važiuojame į priešingą pusę ir kažkas 
juokiasi, labai garsiai. jo delnas liečia mano ranką, jis klausia, 
ar nenorėčiau nueiti kur išgerti po taurelę, ir staiga kažkas 
darosi labai negerai. Aš išsigandusi, sutrikusi. Kažkas mėgi- 
na man smogti. Matau atšvilpiantį kumštį ir tūpteliu, rankos 
šokteli aukštyn - bandau apsaugoti galvą. Aš nebe traukinyje, 
aš gatvėje. Vėl girdžiu juoką, o gal riksmą. Aš ant laiptų, aš 
ant šaligatvio, viskas raizgosi ir painiojasi, širdis daužosi vis 
smarkiau. Nenoriu būti šalia šito žmogaus. Noriu atsidurti kuo 
toliau nuo jo. 

Nevikriai stojuosi, tarsteliu: „Atsiprašau!“ - garsiai, beveik 
surinku, kad išgirstų ir kiti žmonės vagone, bet keleivių čia vos 
vienas kitas ir niekas net nepasuka galvos. Vyriškis nustebęs pa- 
žvelgia į mane, patraukia kojas į šalį, kad galėčiau praeiti. 

— Dovanok, širduk, - sako. - Nenorėjau nuliūdinti. 

Drožiu tolyn nuo jo kaip įmanydama sparčiau, bet trau- 
kinys trūkteli, susiūbuoja ir aš vos neprarandu pusiausvyros. 
Stveriuosi už sėdynės atlošo, kad nepargriūčiau. Dabar jau 
žmonės spigina į mane. Įpuolu į kitą vagoną, pereinu visą, per- 
lipu į dar kitą - nesustoju tol, kol pasiekiu traukinio galą. Man 
stinga kvapo, tvilko baimė. Negaliu šito paaiškinti, neprisime- 
nu, kas atsitiko, bet jaučiu tai, jaučiu baimę ir sąmyšį. Sėduosi 
veidu į tą pusę, iš kurios atėjau, kad iškart jį pamatyčiau, jei 
sumanytų atsekti iš paskos. 

Delnais užsispaudžiu akis, mėginu sutelkti dėmesį. Sten- 
giuosi susigrąžinti, vėl išvysti tai, ką tik ką mačiau. Paskutiniais 
žodžiais plūstu save už gėrimą. Jei tik galva būtų blaivi... bet - 
štai, tai, ko ieškojau. Tamsu, kažkoks vyriškis, jis kažkur eina, 
tolsta nuo manęs. Moteris, einanti tolyn nuo manęs? Moteris 
su mėlyna suknele. Tai Ana. 

Pulsas it plaktuku kala galvoje, širdis daužosi. Nežinau, ar 
tai, ką matau ir jaučiu, yra tikra ar ne, ar prisiminimas, ar tik 
vaizduotės padarinys. Stipriai užmerkiu akis, bandau iš naujo 
tai pajusti, vėl pamatyti, bet vaizdinys jau pradingęs. 

Ana 


2013 rugpjūčio 3, šeštadienis 


Vakaras 


Tomas išėjęs išmesti po burnelę su keliais armijos laikų drau- 
gais, Evė miega - įprastas pogulio metas. Aš sėdžiu virtuvėje, 
langai ir durys sandariai uždaryti, nepaisant karščio. Visą pra- 
ėjusią savaitę kliokęs lietus pagaliau liovėsi, dabar taip trošku, 
kad beveik nėra kuo kvėpuoti. 

Man nuobodu. Nesugalvoju, ko galėčiau nusitverti. Mie- 
lai pasivaikštinėčiau po parduotuves, išleisčiau šiek tiek pinigų 
savo pačios reikmėms, bet su Eve tai beviltiška. Ji ima irzti, o 
man tai sukelia įtampą. Taigi trinuosi po namus. Televizoriaus 
jungti negaliu, taip pat - nė pažvelgti laikraščio pusėn. Neno- 
riu skaityti apie tai, nenoriu matyti Meganos veido, nenoriu 
apie tai galvoti. 

Bet kaip apie tai negalvosi, kai esame čia pat, vos už ke- 
turių namų“ 

Apskambinau visus draugus - gal kas norėtų susitikti, kad 
vaikai galėtų kartu pažaisti? Bet visi turi kitų planų. Paskambi- 
nau net seseriai, bet jos draugiją, žinoma, turi užsisakyti bent 
prieš savaitę. Be to, ji pareiškė, esą ją, šiaip ar taip, pernelyg ka- 
muoja pagirios, kad ilgai ištvertų šalia Evės. Tai išgirdus mane 
pervėrė toks klaikus pavydo dūris, pajutau, kaip ilgiuosi šeš- 
tadienių, kai galima ištisą dieną voliotis ant sofos apsikrovus 

laikraščiais, tiktai labai miglotai prisimenant, kaip praėjusį va- 
karą išėjai iš klubo. 

Iš tikrųjų tai baisiai kvaila, juk tai, ką turiu dabar, - mili- 
joną kartų geriau, ir tam, kad tai gaučiau, turėjau šį tą paauko- 
ti. Dabar man tereikia tai ginti. Tad štai ir leipėju tvankiuose 
namuose, ir stengiuosi negalvoti apie Meganą. Stengiuosi ne- 
galvoti ir apie ją, bet pašoku kaskart, išgirdusi kokį nors triukš- 
mą, krūpteliu, kai už lango praslysta šešėlis. Tai nepakenčiama. 

Apie vieną dalyką vis dėlto negaliu liautis galvojusi: juk 
Reičelė buvo čia tą vakarą, kai dingo Megana, slampinėjo ap- 
linkui prisišniojusi kaip lapas, o paskui staiga išgaravo. Tomas 
ieškojo jos visą amžinybę, bet taip ir nerado. Niekaip negaliu 
nustoti sukusi galvą, ką ji galėjo veikti. 

Reičelės ir Meganos Hipvel niekas nesieja. Kalbėjausi apie 
tai su ta policijos pareigūne, detektyve seržante Raili, po to, 
kai pamatėme Reičelę prie Hipvelų namų. Raili patikino, kad 
nerimauti nėra ko. „Ji tiesiog mėgsta kaišioti nosį, kur nerei- 
kia, - pasakė. - Ji vieniša, turbūt praradusi visas viltis. Tiesiog 
nori bent kur nors dalyvauti. 

Tikriausiai jos tiesa. Bet aš vis prisimenu, kaip Reičelė įsi- 
brovė į mano namus, kaip pasičiupo mano vaiką, labai gerai 
prisimenu, koks apėmė siaubas, kai pamačiau ją su Eve prie 
tvoros. Pagalvoju ir apie tą kraują gyslose stingdantį jos vypsnį, 
kai susidūrėme prie Hipvelų namų. Detektyvė seržantė Raili 
nežino, kokia pavojinga gali būti Reičelė. 

Reičelė 


2013 rugpjūčio 4, sekmadienis 
Rytas 


Košmaras, iš kurio pabundu šįryt, jau kitoks. Sapnavau, kad 
padariau kažką labai negero, bet nežinau, kas tai, žinau tik tiek, 
kad nieko nebeįmanoma pataisyti. Žinau tik tiek, kad Tomas 
dabar manęs neapkenčia, kad jis niekad su manim nebesikal- 
bės, jis išpasakojo visiems mano pažįstamiems apie tą mano 
kraupų poelgį, ir dabar visi nuo manęs nusisuko: buvę bendra- 
darbiai, draugai, netgi mama. Visi mane niekina, manimi bjau- 
risi, niekas nebenori manęs išklausyti, niekas netgi neleidžia 
man pasakyti, kaip labai gailiuosi. O aš jaučiuosi siaubingai, 
klaikiai prasikaltusi, tik niekaip nesupaisau, ką iš tikrųjų pada- 
riau. Pabundu ir žinau, kad sapną, reikia manyti, pakišo koks 
nors senas prisiminimas, koks nors kluptelėjimas, tegul įvykęs 
prieš amžius, - dabar jau visai nesvarbu kuris. 

Vakar išlipusi iš traukinio dar geras penkiolika ar dvi- 
dešimt minučių trainiojausi apie Ašberio stotį. Dairiausi, ar 
jis nebus išlipęs iš to paties traukinio - tasai rudaplaukis vy- 
riškis, - bet jo niekur nebuvo matyti. O aš vis galvojau, kad 
tikriausiai būsiu jį pražiopsojusi, kad jis slepiasi kažkur tarp 
žmonių laukdamas, kol galiausiai pasuksiu namo, kad galėtų 
sekti iš paskos. Galvojau, kaip neapsakomai gera būtų parbėgti 

namo ir rasti ten manęs laukiantį Tomą. Kaip būtų gera, jei 
manęs išvis kas nors lauktų. 

Į namus ėjau lankstu - pro gėrimų parduotuvę. 

Grįžusi butą radau tuščią; tvyrojo jausmas, kad čia tik ką 
kažkieno būta, tarsi būčiau vos kelias minutes prasilenkusi su 
Kete, bet raštelis, kurį radau virtuvėje ant bufeto, bylojo ką kita: 
ji rašė pietausianti Henlyje su Damienu ir grįšianti tik sekma- 
dienį vakare. Aš nerandu sau vietos, neslūgsta baimė. Vaikštau 
iš kambario į kambarį, paimu vieną daiktą, vėl padedu, imu 
kitą. Aiškiai jutau, kad kažkas ne taip, kol galiausiai susivokiau, 
kad išsiderinusi tik aš pati. 

Ir vis tiek ausyse spengianti tyla skambėjo lyg kažkieno 
balsai, tad įsipyliau taurę vyno, paskui - dar vieną ir tada pa- 
skambinau Skotui. Iškart įsijungė balso paštas, Skoto žinutė iš 
kito gyvenimo: užsiėmusio, pasitikinčio savimi žmogaus bal- 
sas, vyriškio, kurio namuose laukia gražuolė žmona. Po ke- 
lių minučių paskambinau dar kartą. Kažkas atsiliepė, bet ne- 
kalbėjo. 

— Alio?.. 

— Kas skambina? 

— Reičelė, - prisistačiau. - Reičelė Votson. 

— Aa. 

Fone girdėjau triukšmą, balsus - moters balsą. Galbūt jo 
motinos. 

— Tu... aš pražiopsojau tavo skambutį, - pasakiau. 

— Ne... ne. Argi aš tau skambinau? Tikrai? Netyčia. - 
Sprendžiant iš balso, jis buvo gerokai sutrikęs. - Ne, tiesiog 
padėk čia, - pridūrė ir man prireikė akimirkos susigaudyti, kad 
tai skirta ne man. 

— Man taip gaila, - pasakiau jam. 

— Taip, - jo balsas ramus, lygus. 

— Labai, labai gaila. 

— Ačiū. 

— Ar tu... ar norėjai su manim pasikalbėti? 

— Ne, tikriausiai netyčia paspaudžiau mygtuką skambin- 
ti, - dabar jau tvirčiau sako jis. 

— Ak, šitaip. - Aiškiai jutau, kad jis nekantrauja užbaigti 
pokalbį. Žinojau, kad turiu palikti jį ramybėj, netrukdyti jam 
būti su artimaisiais ir gedėti. Žinojau, kad būtent taip turiu pa- 
daryti, bet nepadariau. 

— Gal pažįsti Aną? - paklausiau. - Aną Votson? 

— Ką tokią? Turi galvoj - tavo buvusiojo dabartinę žmoną? 

— Taip. 

— Ne. Tai yra, gali sakyti, nepažįstu. Megana... Megana 
praėjusiais metais kurį laiką dirbo pas juos aukle. O kodėl 
klausi? 

Aš nežinau, kodėl klausiu. Pati nežinau. 

— Gal galėtume susitikti? - dar paklausiau. - Norėčiau 
apie kai ką pasikalbėti. 

— Apie ką? - Jis jau rimtai irzta. - Man dabar ne pats 
linksmiausias metas. 

Jo sarkazmo nutvilkyta jau ketinu baigti pokalbį, bet stai- 
ga jis priduria: 

— Namuose dabar pilna žmonių. Rytoj? Atvažiuok pas 
mane rytoj. 


Vakaras 


Jis įsipjovė skusdamasis: skruostas perrėžtas, apykaklė iškru- 
vinta. Plaukai drėgni, nuo jo sklinda muilo ir losjono kvapai. Jis 
linkteli man ir atsitraukia nuo durų, mostelėdamas eiti vidun, 
bet netaria nė žodžio. Namuose tamsu ir trošku, žaliuzės sve- 
tainėje nuleistos, prancūziško stiliaus durys į sodelį užtrauktos 

užuolaida. Virtuvėje ant bufeto rikiuojasi „Tupperware“ dė- 
žutės. 

— Visi neša man maisto, - taria Skotas. Mostu pasiūlo sės- 
tis prie stalo, pats lieka stovėti, rankos bejėgiškai kadaruoja 
prie šonų. - Norėjai kažką man pasakyti? - Regis, jis veikia 
autopilotu, nežiūri man į akis. Atrodo visai sugniuždytas. 

— Norėjau paklausti tavęs apie Aną Votson, apie... na, ne- 
žinau. Kokie buvo jos santykiai su Megana? Ar jiedvi mėgo vie- 
na kitą? 

Jis suraukia antakius, deda abu delnus ant kėdės, stovin- 
čios priešais jį, atlošo. 

— Ne. Tai yra negaliu tvirtinti, kad jos viena kitos būtų 
nemėgusios. Iš tikrųjų nė nebuvo artimai pažįstamos. Tarp jų 
nebuvo jokių santykių. - Jo pečiai smukteli dar žemiau, jis aki- 
vaizdžiai pavargęs. - Kodėl klausinėji apie tai? 

Privalau atskleisti jam kortas. 

— Aš mačiau ją. Man rodos, mačiau ją prie stoties, priešais 
angą į požeminę perėją. Mačiau ją tą vakarą... tą vakarą, kai 
Megana dingo. ' 

Jis palinguoja galvą, mėgindamas suprasti, ką iš tikrųjų 
jam sakau. 

- Atsiprašau?.. Taigi, tu ją matei. O tu buvai... kur buvai 
tu pati? 

- Čia. Pakeliui. Ėjau pasimatyti... pasimatyti su Tomu, 
savo buvusiu vyru, bet aš... 

Jis kietai užsimerkia, pasitrina kaktą. 

— Palūkėk. Tu buvai čia ir matei Aną Votson. Ir kas iš to? 
Žinau, kad Ana čia buvo. Ji gyvena už kelių namų. Ji pati sakė 
policijai ėjusi į stotį apie septynias, bet ji neprisiminė, kad būtų 
mačiusi Meganą. - Dabar jis jau suspaudžia kėdės atlošą, jo 
kantrybė baigia išsekti. - Tai ką tu iš tikrųjų nori pasakyti? 

— Aš buvau išgėrusi, - sakau jam ir veidą išpila taip gerai 
pažįstamos gėdos raudonis. - Tiksliai neprisimenu, bet jaučiu, 
kad... 

Skotas kilsteli ranką. 

— Pakaks. Nebenoriu šito girdėti. Tu priskretusi prie savo 
buvusiojo, grieži dantį ant jo naujos žmonos, tai akivaizdu. Bet 
visa tai ničniekaip nesusiję nei su manim, nei su Megana, ar 
ne? Dievulėliau, ar tau visai ne gėda? Ar bent nutuoki, ką man 
tenka išgyventi? Ar bent žinai, kad šįryt policija buvo išsikvie- 
tusi mane į nuovadą apklausti? - Jis taip užsigula kėdę, kad 
pabūgstu, jog ši tuoj sulūš. Įsitempiu pasiruošusi išgirsti trekš- 
telėjimą. - O tu atsigrūdi čionai su visais savo pliurpalais. Ap- 
gailestauju, kad tavo gyvenimas - vien sumauta mėšlo krūva, 
bet, patikėk, tai dar vienas malonumas, palyginti su manuoju. 
Taigi, jei neprieštarautum... - Jo galva aštriai krypteli laukujų 
durų pusėn. 

Atsistoju. Jaučiuosi visiška apgailėtina kvaiša. Man taip 
gėda. 

— Aš tik norėjau padėti. Norėjau... 

— Bet negali, aišku tau? Tu negali man padėti. Niekas ne- 
gali man padėti. Mano žmona negyva ir policija mano, kad tai 
aš ją nužudžiau. - Jo balsas garsėja, skruostuose išryškėja tam- 
sios dėmės. - Jie mano, kad tai aš ją nužudžiau. 

— Bet... Kamalis Abdičius... 

Kėdė drioksteli į virtuvės sieną su tokia jėga, kad nulūžta 
viena koja. Išsigandusi drykteliu į šalį, bet Skotas beveik nė ne- 
sujudėjęs. Rankos vėl kadaruoja prie šonų, kumščiai sugniauž- 
ti. Aiškiai matau po oda iššokusias kraujagysles. 

— Kamalis Abdičius, - košia jis pro sukąstus dantis, - jau 
nebe įtariamasis. - Jo balsas lygus, bet tvardosi jis iš paskuti- 
niųjų. Jaučiu nuo jo pliūpčiojančias pykčio bangas. Noriu pulti 

prie laukujų durų, bet jis stovi priešais, užtverdamas man kelią, 
užstodamas net ir tą menką vidun įspįstančią šviesą. 

— Ar tu žinai, ko jis prišnekėjo? - klausia jis nusisukdamas 
pakelti kėdės. Aišku, kad nežinau, pagalvoju, bet tuoj pat ding- 
teli, kad jis - ir vėl - kalbasi veikiau su savimi nei su manimi. - 
Kamalis tiesiog pritvinkęs visokių pasakų. Kamalis tvirtina, 
kad Megana buvusi nelaiminga, kad aš buvau pavydus, ją kon- 
troliuoti linkęs vyras, kad aš... kokį ten terminą jis pavartojo? 
Kad aš naudojęs prieš ją emocinį smurtą. - Jis tiesiog spjaudo 
žodžius jais bjaurėdamasis. - Kamalis sako, kad Megana manęs 
bijojo. 

- Bet jis... 

— Ir ne jis vienas taip sako. Toji jos draugė, Tara - ji sako, 
kad Megana kartais prašydavusi ją pridengti, prašydavusi man 
pameluoti, kad aš nežinočiau, kur ji yra ir ką veikia. 

Jis stato kėdę atgal prie stalo, bet kėdė griūva. Aš žingteliu 
koridoriaus pusėn ir tada jis jau pažvelgia į mane. 

— Aš esu kaltas, - sako sielvarto perkreiptu veidu. - Gali 
sakyti, jau ir nuteistas. 

Jis nuspiria sulūžusią kėdę į šalį, sėdasi ant vienos iš trijų 
likusių sveikų. Aš stypsau negalėdama apsispręsti. Likti ar lėk- 
ti? Jis vėl prašnenka, taip tyliai, kad tenka įtempti ausis, idant 
išgirsčiau žodžius. 

— Telefoną ji turėjo kišenėje, - taria. Aš žingteliu arčiau 
jo. - O telefone buvo žinutė nuo manęs. Paskutinis dalykas, 
kurį esu jai pasakęs, paskutiniai jos perskaityti mano žodžiai, 
buvo tokie: Čiuožk po velnių, kale melage. 

Jo smakras remiasi į krūtinę, pečiai ima drebėti. Aš taip 
arti, kad galiu jį pasiekti. Pakeliu ranką, visa virpėdama pirštų 
galiukais paliečiu sprandą. Jis neatšlyja. 

— Labai gaila, - sakau, ir sakau tai visai nuoširdžiai. Jau- 
čiuosi priblokšta tokių jo žodžių, negaliu net įsivaizduoti jo 

sakant jai ką nors panašaus, bet labai gerai Žinau, kaip būna, 
kai ką nors myli, bet vis tiek drebi jam bjauriausius dalykus - iš 
pykčio ar iš širdgėlos. - Tai tik SMS žinutė, - priduriu. - Šito 
nepakanka. Jeigu tai viskas, ką jie turi... 

— Juk iš tikrųjų nepakanka, tiesa? - Jis išsitiesia, gūžtelė- 
jimu nustumia mano ranką šalin. Aš vėl apeinu aplink stalą, 
sėduosi priešais jį. Jis nežiūri į mane. - Juk aš turiu motyvą. Aš 
jos nesi... na, aš nepasielgiau, kaip turėjau pasielgti, kai ji išėjo. 
Sunerimau per vėlai. Per vėlai ėmiausi jai skambinti. - Jis kar- 
čiai nusijuokia. - Pasak Kamalio Abdičiaus, esama tam tikrų 
užgaulaus elgesio dėsningumų. - Jis pasižiūri į mane, ir staiga 
mane pamato, staiga įsižiebia šviesa. Viltis. - Tu... juk tu gali 
pasikalbėti su policija. Gali jiems pasakyti, kad tai melas, kad 
jis meluoja. Mažų mažiausiai gali pasiūlyti kitokį požiūrį, gali 
jiems pasakyti, kad aš mylėjau ją, kad mes buvome laimingi. 

Jaučiu krūtinėje tvinstančią paniką. Jis mano, kad galiu 
jam pagelbėti. Į mane deda paskutines viltis, o visa, kuo pa- 
remta jo viltis, yra melas, sušiktas melas. 

- Jie manim nepatikės, - lemenu. - Jie išvis manim netiki. 
Aš - nepatikima liudytoja. 

Tyla tarp mudviejų pampsta, užpildo kambarį; į prancū- 
ziško stiliaus duris bumbsi piktai zirzianti musė. Skotas knaibo 
prie skruosto pridžiūvusį kraują, girdžiu, kaip nagai gremžia 
odą. Atsistumiu su kėde nuo stalo - po kėdės kojomis žvygteli 
plytelės - ir Skotas pakelia akis. 

— Tu buvai čia, - taria jis, lyg tik dabar būtų suvokęs tą 
informacijos nuotrupą, kurią jam pasiūliau prieš penkiolika 
minučių. - Tu buvai Vitnyje tą vakarą, kai dingo Megana? 

Vos girdžiu, ką jis kalba, taip griausmingai dunda pulsas 
ausyse. Linkteliu. 

— Kodėl nepasakei šito policijai? - klausia jis. Matau, kaip 
sutrūkčioja kaklo raumuo. 


- Pasakiau. Aš jiems tai sakiau. Bet neturėjau... Aš nieko 
nemačiau. Nieko neprisimenu. 

Jis stojasi, eina prie prancūziško stiliaus durų, atitraukia 
užuolaidą. Vidun siūbtelėjusi saulėkaita akimirką apakina. 
Skotas stovi nugara į mane, sunėręs rankas ant krūtinės. 

— Buvai girta, - sako dalykiškai. - Bet, reikia manyti, ką 
nors vis dėlto prisimeni. Tikrai prisimeni - juk kaip tik dėl 
to kur buvus, kur nebuvus vis sugrįžti čia, ar ne? - Jis atsi- 
suka į mane. - Juk taip ir yra, tiesa? Dėl to ir nesiliauji man 
skambinėjusi. Tu kažką Žinai. - Jis tiesiog konstatuoja faktą: 
ne klausia, ne kaltina, nesiūlo jokios teorijos. - Gal matei jo 
automobilį? - klausia. - Pagalvok. Angliškas „Vauxhall Corsa“, 
mėlynas. Gal matei jį? - Aš purtau galvą ir jis bejėgiškai skėste- 
li rankomis, - Neskubėk sakyti, kad nematei! Gerai pagalvok. 
Ką iš tikrųjų matei? Matei Aną Votson, bet tai nieko nereiškia. 
Matei... nagi! Ką tu matei? 

Markstydamasi ryškioje šviesoje iš paskutiniųjų stengiuosi 
sudėlioti, ką mačiau, bet taip ir nesudedu jokio paveikslo. Nieko 
tikro, nieko naudingo. Nieko, ką galėčiau pasakyti. Buvo kaž- 
koks ginčas, aš jame dalyvavau. O gal tik girdėjau. Aš suklupau 
ant stoties laiptų, rudaplaukis vyriškis padėjo man atsistoti — 
man rodos, jis buvo geras man, bet dabar kažkodėl aš jo bi- 
jau. Žinau, kad man buvo praskelta galva ir lūpa, rankos nu- 
sėtos mėlynėmis. Man atrodo, kad prisimenu save požeminėje 
perėjoje. Buvo tamsu. Buvau persigandusi, sutrikusi. Girdėjau 
balsus. Girdėjau kažką šaukiant Meganą vardu. Ne, tai buvo 
sapnas. Šitai ne tikras prisiminimas. Prisimenu kraują. Mano 
galva kruvina, rankos kruvinos. Prisimenu Aną. Bet neprisime- 
nu Tomo. Neprisimenu nei Kamalio, nei Skoto, nei Meganos. 

Jis žiūri į mane, laukia, kad ką nors pasakyčiau, kad pa- 
siūlyčiau bent trupinėlį paguodos. Neturiu ką jam pasiūlyti, nė 
trupinio. 

— Tas vakaras, - sako jis. - Tai ir yra tas laikas, kuris mums 
svarbus. - Jis vėl sėdasi prie stalo, šįsyk jau arčiau manęs, nu- 
gara į langą. Jo kakta žvilga nuo prakaito, prakaito lašeliais nu- 
berta ir viršutinė lūpa, jis virpa lyg krečiamas karštinės. - Kaip 
tik tada ir atsitiko. Jie mano, kad tada tai ir atsitiko. Jie negali 
tiksliai pasakyti... - Jo balsas nutrūksta. - Negali pasakyti visai 
tiksliai... nes būklė... tai yra kūnas... suiręs. - Jis giliai atsikve- 
pia. - Bet jie mano, kad tai įvyko tą patį vakarą. Arba naktį, 
neilgai trukus. 

Vėl įsijungia autopilotas, jis vėl kalba ne man, kalba tie- 
siog į patalpą. Tylėdama klausausi, kaip jis pasakoja virtuvei, 
kad mirties priežastis - galvos trauma, kad jos kaukolė sutru- 
pinta keliose vietose. Užpuolimas - ne seksualinio pobūdžio, 
bent jau jokių lytinio smurto požymių, kuriuos jie galėtų pa- 
tvirtinti, jie nieko negali patvirtinti todėl, kad ji tokios būklės. 
Todėl, kad ji suirusi. 

Kai jis galiausiai vėl grįžta į save ir pas mane, jo akys tvies- 
kia baime. Ir neviltim. 

- Jei tik ką nors prisiminsi, - sako, - turi man padėti. Pra- 
šau, pasistenk ką nors prisiminti, Reičele. 

Išgirdus savo vardą jo lūpose, man sukūlvirsčiuoja skran- 
dis, jaučiuosi tokia netikėlė. 

Traukinyje pakeliui į namus galvoju apie viską, ką jis pa- 
sakė, ir svarstau, ar tai tiesa. Ar priežastis, dėl kurios niekaip 
negaliu numoti į visa tai, įkalinta kažkur mano galvoje? Ar ten 
prasmegusi kokia nors informacija, kurią nejučia trūks plyš 
siekiu pagarsinti? Žinau, kad kažką jam jaučiu, kažką, ko ne- 
galiu įvardyti ir ko neturėčiau jausti. Bet galbūt iš tiesų yra ir 
kas nors daugiau? O jeigu mano galvoje iš tiesų kažkas slypi, 
galbūt kas nors gali padėti man tai iš ten iškrapštyti. Kas nors, 
pavyzdžiui, psichiatras. Arba psichoanalitikas. Tarkime, toks 
kaip Kamalis Abdičius. 

Rytas 


Beveik nemiegojau. Visą naktį gulėjau nesudėdama bluosto, 
galvodama apie tai, narstydama ir pernarstydama vis tas pačias 
mintis. Ar tai tikrai kvaila, neatsakinga, beprasmiška? Galbūt - 
pavojinga? Aš pati nežinau, ką darau. Vakar iš pat ryto užsira- 
šiau pas daktarą Kamalį Abdičių į konsultaciją. Paskambinau į 
jo kabinetą ir atsiliepusios registratorės paprašiau mane užra- 
šyti pas jį, paminėdama pavardę. Gal man tik pasivaideno, bet 
tikrai atrodė, kad registratorė nustebo. Pasakė, kad daktaras 
galėsiąs priimti mane šiandien popiet, ketvirtą trisdešimt. Taip 
greitai? Plastančia širdimi, išdžiūvusia burna sakau, kad man 
tinka. Vieno seanso kaina - septyniasdešimt penki svarai. Ma- 
mos trijų šimtų svarų pakaks neilgam. 

Nuo pat tos akimirkos, kai užsirašiau pas gydytoją, ne- 
begalėjau galvoti apie nieką kita. Teisybė, baisu, bet jaudulys 
bemaž malonus. Nori nenori tenka pripažinti: kažkuri mano 
esybės dalis nuo minties apie susitikimą su Kamaliu virpa 
iš jaudulio. Juk visa tai ir prasidėjo nuo jo: užteko jam kartą 
šmėkštelėti, ir mano gyvenimas pasuko kita kryptimi, nusly- 
do nuo įprastų bėgių. Tą akimirksnį, kai išvydau jį bučiuojantį 
Meganą, viskas pasikeitė. 

Negana to, man būtinai reikia jį pamatyti. Privalau ką 
nors daryti, nes policiją domina tiktai Skotas. Vakar jie vėl 
buvo išsikvietę jį apklausti. Jie to, aišku, nepatvirtins, bet po 
internetą klaidžioja vaizdo įrašas: Skotas, einantis į nuovadą, 
jį lydi motina. Jo kaklaraištis pernelyg užveržtas, jis atrodo lyg 
prismaugtas. 

Spėlioja visi, kas netingi. Laikraščiai tvirtina, esą policija 
dabar elgiasi atsargiau, jie negali sau leisti dar kartą paskubomis 

ko nors suimti. Šnekama apie aplaidžiai atliekamą tyrimą, siūlo- 
ma nušalinti tyrėjus, pakeisti kitais. Šnekos apie Skotą internete 
tiesiog siaubingos, prikurpta pasibaisėtinų, visiškai neįtikimų 
teorijų. Radau įkeltos vaizdo medžiagos: Skotas, verksmingai 
meldžiantis per televiziją, kad Megana sugrįžtų, o šalia sumon- 
tuoti portretai žudikų, kurie irgi rodėsi per televiziją, ašarojan- 
tys, neva paklaikę iš nerimo, kas galėjo nutikti jų mylimiems 
asmenims. Tai baisu, nežmoniška. Galiu tik viltis, kad jis niekad 
nesidairo po visą tą bjaurastį. Jis neištvertų širdgėlos. 

Taigi, tegul tai kvaila ir neatsargu, bet aš eisiu susitikti su 
Kamaliu Abdičium, nes, skirtingai nei visi tie teorijų kūrėjai, aš 
esu mačiusi Skotą. Esu buvusi pakankamai arti, kad paliesčiau. 
Aš žinau, koks jis, ir jis - ne žudikas. 


Vakaras 


Lipu laiptais į Korlio stotį, o kojos vis dar dreba. Šitaip pratir- 
tėjau ištisas valandas — tikriausiai adrenalino poveikis, širdis 
daužosi nė kiek nelėtėdama. Traukinys prisigrūdęs, atsisėsti 
galiu nė nesvajoti - visai ne tas pat, kas įlipti Justone, tad tenka 
stovėti įstrigus kažkur vagono vidury. Tikra dėžė vaisiams fer- 
mentuotis. Stengiuosi kvėpuoti lėtai, žvilgsnis nudelbtas į kojų 
pirštus. Mėginu perprasti, ką jaučiu. 

Džiugesys, baimė, sutrikimas, kaltė. Labiausiai jaučiuosi 
kalta. 

Tikėjausi visai ne šito. 

Kol nukakau iki gydytojo kabineto, sugebėjau įsivary- 
ti ne šiaip baimę, o gryniausią siaubą. Įtikinau save, kad vos 
pažvelgęs į mane jis galaižin kaip perpras, kad aš žinau, ir 
įžvelgs manyje grėsmę. Bijojau, kad leptelėsiu ką nors, ko ne- 
reikia, kad nejučia išsprūs Meganos vardas. O paskui įžengiau 

į priimamąjį, niekuo neypatingą ir nuobodų, šnektelėjau su 
vidutinio amžiaus registratore, kuri užsirašė mano duomenis 
beveik nė nepažvelgusi į mane. Atsisėdau, pasiėmiau Vogue 
numerį ir ėmiausi drebančiais pirštais sklaidyti, stengdamasi 
tuo pat metu ir sutelkti dėmesį į laukiančią užduotį, ir atrodyti 
kaip eilinė, niekuo į akis nekrintanti nuobodžiaujanti pacientė. 

Laukiamajame sėdėjo dar du žmonės: dvidešimt kažke- 
lerių vyriškis, kuris kažką skaitė telefone, ir vyresnė moteris, 
niauriai dėbsanti į savo batus, ji nepakėlė akių net tada, kai 
registratorė ištarė jos pavardę. Atsistojo ir nušiūrino, kur jai 
reikėjo - pati žinojo, kur eiti. O aš sėdėjau ir laukiau, penkias 
minutes, dešimt. Jutau, kaip ima stigti kvapo. Laukiamajame 
buvo šilta, dusnu, man rodėsi, kad niekaip negaliu įtraukti į 
plaučius pakankamai deguonies. Pabūgau, kad galiu nualpti. 

O tada atsilapojo durys, tarpduryje išdygo vyriškis, ir aš, 
žinau taip pat, kaip atpažinau, kad tai - ne Skotas anąsyk, kai 
pirmą kartą jį išvydau, kai jis buvo tik slenkantis jos linkui še- 
šėlis, tik akimirksnio įspūdis: aukštas ūgis, glebnūs, nesuvaržy- 
ti judesiai. Jis ištiesė man ranką. 

— Ponia Votson? 

Pakėliau akis, mūsų žvilgsniai susidūrė, ir akimoju paju- 
tau elektros iškrūvį, persmelkusį visą stuburą iki pat apačios. 
Padaviau jam ranką. Jo plaštaka buvo šilta, sausa, didžiulė - 
manoji visa pranyko jo saujoje. 

— Prašom čionai, - tarė jis, mostu kviesdamas į kabinetą. 
Įėjau visa apkvaitusi, ėmė pykinti. Aš žengiau jos pėdomis. Ji 
viską darė taip pat. Ji sėdėjo tame pačiame krėsle, į kurį jis pa- 
sodino mane, jis tikriausiai taip pat, kaip ir šią popietę, sunėrė 
pirštus po smakru, tikriausiai taip pat linktelėjo jai tardamas: 
„Taigi, ir apie ką norėtumėte šiandien man papasakoti?“ 

Jis visas spinduliavo šilumą: ji sklido iš jo rankos, kai pa- 
spaudžiau, iš akių, net iš balso. Skvarbiau žvilgsniu jo veidą, 
ieškodama kokios nors užuominos, kokio ženklo, kuris liudy- 
tų apie jame slypintį nuožmų grobuonį, suskaldžiusį Meganai 
galvą, stengiausi įžvelgti traumuotą pabėgėlį, praradusį visą 
šeimą. Bet taip ir neįžiūrėjau nieko panašaus. Ir tada kuriam 
laikui užsimiršau. Užmiršau jo bijoti. Sėdėjau ten be jokios 
panikos. Ne be vargo nurijau seilę, pasistengiau prisiminti, ką 
turiu pasakyti, tada visa tai ir išklojau. Pasakiau jam, kad jau 
ketveri metai neišsivaduoju iš priklausomybės nuo alkoholio, 
kad pragėriau ir savo santuoką, ir darbą, kad baigiu pragerti 
sveikatą, o galbūt - net ir sveiką protą. 

— Būna, kad aš tiesiog nieko nebeprisimenu, - kalbėjau. - 
Užeina tokie užtemimo laikotarpiai ir po jų neprisimenu nei 
kur buvau, nei ką dariau. Kartais svarstau, ar negalėjau prišne- 
kėti ar pridaryti kokių bjaurių dalykų, kurie tiesiog išgaravo 
iš galvos. Ir jeigu... na, jeigu kas nors paskui pasako man, kad 
padariau tą ar aną, tai būna tarsi visai nepanašu į mane. Man 
neatrodo, kad toji, kuri taip pasielgtų, galėčiau būti aš. Ir būna 
taip sunku jausti atsakomybę už ką nors, ko tiesiog neprisime- 
ni. Tad niekad ir nesijaučiu taip blogai, kaip derėtų. Na taip, 
jaučiuosi nekaip, bet tai, ką būnu padariusi, - tai tarsi atsieta 
nuo manęs. Tarsi tai būtų visai ne mano poelgis. 

Viskas taip ir pasipylė iš manęs, visai teisybė - tiesiog 
ėmiau ir išliejau per pirmąsias kelias minutes jo draugijoje. 
Buvau net labai pribrendusi tai iškloti, tik laukiau progos, lau- 
kiau, kad turėčiau kam, kas klausytųsi. Tik štai tasai klausy- 
tojas tikrai neturėjo būti jis. Jis klausėsi nenuleisdamas nuo 
manęs savo skaidrių gintarinių akių, sunėręs rankas, nekrus- 
telėdamas. Nesidairė, nieko neužsirašinėjo. Tik klausėsi. Galų 
gale vos pastebimai linktelėjo ir prašneko: 


227 


— Vadinasi, jūs norite prisiimti atsakomybę už tai, ką pa- 
darėte, bet tai nelengva, nelengva jaustis atsakingai už savo 
veiksmus, jeigu jų neprisimenate? 

— Taip, būtent. Kaip tik taip. 

— Taigi, o kaip mes prisiimame atsakomybę už tai, ką esa- 
me padarę? Jūs galite atsiprašyti - ir net jei neprisimenate, kaip 
prasižengėte, jūsų atsiprašymas, taip pat ir jūsų poreikis atsi- 
prašyti gali būti visiškai nuoširdūs. 

— Bet aš noriu tai jausti. Noriu jaustis... prasčiau. 

Tai skamba keistai, bet kaip tik taip visąlaik ir galvoju. Aš 
nesijaučiu pakankamai blogai. Žinau, už ką esu atsakinga, ži- 
nau, kokių bjaurių dalykų esu pridariusi, net jei ir neprisimenu 
smulkmenų - bet jaučiuosi atitrūkusi nuo tų veiksmų. Jaučiuo- 
si lyg nesųsijusi su jais tiesiogiai. 

— Manote, kad turėtumėte jaustis blogiau, nei jaučiatės? 
Jums atrodo, kad nesijaučiate pakankamai blogai dėl savo 
klaidų? 

— Taip. 

Kamalis palingavo galvą. 

— Reičele, sakėte, kad subyrėjo jūsų santuoka, kad prara- 
dote darbą - ar tai dar nepakankama bausmė? 

Aš papurčiau galvą. 

Jis kiek atsilošė. 

—-Man rodos, jūs per daug negailestinga sau. 

— Visai ne. 

— Ką gi. Gerai. Gal galėtume grįžti šiek tiek atgal? Į tą 
metą, kai jūsų bėdos prasidėjo. Sakėte... prieš ketverius metus? 
Galite papasakoti apie tą laikotarpį? 

Aš atsispyriau. Nebuvau visiškai užliūliuota šilumos jo 
balse, jo švelnaus žvilgsnio. Nebuvau visiškai beviltiška. Nepa- 
siekiau to taško, kad jau imčiau ir iškločiau jam visą tiesą. Ne- 
ketinau atskleisti jam, kaip karštai troškau kūdikio. Pasakiau, 

kad mano santuoka ėmė braškėti, kad jaučiausi labai prislėgta, 
kad visada mėgdavau išgerti, bet tuo metu padėtis tapo nebe- 
valdoma. 

— Jūsų santuoka ėmė braškėti... tad jūs palikote vyrą? Ar 
vyras paliko jus? Ar abu pasukote skirtingais keliais? 

— Jis įsitaisė meilužę, - pasakiau. - Sutiko kitą moterį ir 
ją įsimylėjo. - Jis linktelėjo parodydamas, kad laukia tęsinio. — 
Bet negaliu dėl to jo kaltinti. Pati kalta. 

— Kodėl taip sakote? 

— Na, aš jau buvau pradėjusi smarkiai gerti... 

— Vadinasi, ne vyro neištikimybė pastūmėjo jus į girtuok- 
lystę? 

— Ne, tai prasidėjo anksčiau. Kaip tik mano girtuokliavi- 
mas jį ir atstūmė, dėl to jis liovėsi... 

Kamalis nieko nesakė, neragino kalbėti toliau, tiesiog lau- 
kė, kol pritvinksiu ir pati pasakysiu tuos žodžius. 

— Dėl to jis liovėsi mane mylėti, - pasakiau. 

Štai ir apsiblioviau jo akivaizdoje, neapkenčiu savęs už tai. 
Nesuprantu, kaip nesugebėjau išlaikyti apsauginių barjerų. Iš- 
vis nereikėjo kalbėti apie jokius tikrus dalykus, reikėjo eiti pas 
jį su nuo pradžios iki galo išgalvotomis problemomis, pakišti 
jam pramanytą asmenį. Man iš tikrųjų reikėjo kruopščiau pa- 
siruošti. 

Neapkenčiu savęs už tai, kad žiūrėdama į jį patikėjau, te- 
gul tik akimirksnį, kad jis mane užjaučia. Mat būtent taip jis ir 
žiūrėjo: ne gailėdamasis, o tarsi suprasdamas, tarsi aš būčiau 
ta, kam jis nori padėti. 

— Taigi, Reičele, vadinasi, smarkiai gerti pradėjote anks- 
čiau, nei subyrėjo jūsų santuoka. Kaip manote, ar galėtumėte 
nurodyti priežastį? Noriu pasakyti, ne visi gali. Kai kurie žmo- 
nės tiesiog nejučia nuslysta į tokią depresyvią ar priklausomy- 
bės būklę. Ar jūsų atveju buvo koks nors konkretus postūmis? 

Galbūt netekote artimo žmogaus, gal tai koks nors kitas prara- 
dimas? 

Papurčiau galvą, gūžtelėjau pečiais. Neketinu jam šito sa- 
kyti. Nė už ką jam šito nepasakysiu. 

— O gal apie tai norėsite pasikalbėti kitą kartą? - paklausė 
jis ir nusišypsojo, ir tada man atšalo padai. 

Jis visas spinduliuoja šilumą, viskas šilta: rankos, akys, 
balsas — taigi, viskas, išskyrus šypseną. O štai kai iššiepia dan- 
tis, tada jau gali įžvelgti jame žudiką. Skrandis man susigniau- 
žia į mažą kamuoliuką, pulsas vėl šokteli į padanges - nešdi- 
nuosi iš jo kabineto, net nepaspaudusi ištiestos rankos. Negaliu 
prisiversti jo paliesti. 

Aš suprantu, tikrai suprantu. Visiškai aišku, ką jame įžvel- 
gė Megana, - anaiptol ne vien tai, kad jis nepaprastai patrauk- 
lus vyras. Jis dar ir ramus, savo ramybe apgaubia ir kitą, jis 
tiesiog trykšta kantrybe ir gerumu. Naivus ir patiklus, o gal 
paprasčiausiai rūpesčių kamuojamas žmogus turbūt išties ne- 
įžvelgtų, kas slypi po ta išore, nepastebėtų po ramybe pasislė- 
pusio grobuonies. Aš tai suprantu. Beveik ištisą valandą ir pati 
buvau įsiurbta į jo pinkles. Leidau sau jam atsiverti. Užmiršau, 
kas jis toks. Aš išdaviau Skotą, išdaviau Meganą ir jaučiuosi dėl 
to kalta. 

Bet užvis labiausiai kaltės jausmas graužia dėl to, kad no- 
risi pas jį sugrįžti. 


2013 rugpjūčio 7, trečiadienis 

Rytas 

Ir vėl sapnavau tą patį sapną, tą, kuriame padariau kažką 
bjauraus ir visi nusigręžė nuo manęs, visi nusprendė palaiky- 


ti Tomą. O aš negaliu pasiaiškinti, negaliu net atsiprašyti, nes 


230 


nenumanau, kas tai, ką aš padariau. Įstrigusi tarp miego ir tik- 
ro pabudimo, galvoju apie tikrą, seniai įvykusį barnį - prieš ke- 
tverius metus, tada, kai pirmą ir paskutinį kartą nesėkmingai 
išbandėme dirbtinio apvaisinimo mėgintuvėlyje procedūrą, o 
aš norėjau pamėginti dar kartą. Tomas pasakė, kad neturime 
tiek pinigų, ir aš dėl to nesiginčijau. Žinojau, kad neturime 
pinigų: buvome įkeitę namą, Tomą tebeslėgė skolos, likusios 
po nesėkmingo verslo sandorio, į kurį jį buvo įklampinęs tė- 
vas, — turėjau su tuo susitaikyti. Man liko tik puoselėti viltis, 
kad ateis toks metas, kai mūsų finansinė padėtis pagerės, o kol 
kas - tramdyti karštas ašaras, išsyk susitvenkiančias vos išvy- 
dus gatvėje kokią nepažįstamąją su pilvuku, vos išgirdus, kad 
kas nors kitas turi džiugią naujieną. 

Praslinkus porai mėnesių po to, kai sužinojome, kad 
dirbtinis apvaisinimas nebuvo sėkmingas, Tomas pranešė 
man apie kelionę. Las Vegasas, keturios naktys: pasižiūrėsiąs 
amžiaus varžybas, nuleisiąs šiek tiek garo. Vien tik jis ir dar 
pora senų laikų bičiulių, kurių aš nepažinojau. Išvyka kainavo 
krūvą pinigų - Žinau, kadangi mačiau lėktuvo bilietų ir vieš- 
bučio numerio užsakymo patvirtinimus, gautus elektroniniu 
paštu. Nenutuokiu, kiek kainavo bilietai į bokso varžybas, bet 
smarkiai abejoju, ar buvo pigūs. Tokios sumos nebūtų paka- 
kę dar vienai dirbtinio apvaisinimo procedūrai apmokėti, bet 
vis galėjo būti šiokia tokia pradžia. Dėl šito ir susiriejome, 
siaubingai. Smulkmenų neprisimenu, nes gėriau visą popietę, 
stengdamasi sutelkti drąsą tėkšti jam į akis viską, ką apie tai 
manau, tad kai galiausiai taip ir padariau, matyt, pasirinkau 
prasčiausią būdą iš visų įmanomų. Prisimenu ledinį šaltį, skli- 
dusį nuo jo kitą dieną, jis atsisakė net kalbėti apie tai. Pri- 
simenu, kad vis dėlto pasakė, bejausmiu, nusivylimo kupinu 
balsu, jog aš sudaužiau įrėmintą mūsų vestuvių nuotrauką, jog 
šaukiau, koks jis baisus savanaudis, koks niekam tikęs vyras, 

nevykėlis ir menkysta. Prisimenu, kaip aršiai neapkenčiau sa- 
vęs tą dieną. 

Žinoma, negerai padariau žerdama visus tuos dalykus jam 
į akis, bet, kai pagalvoji, aš juk turėjau net labai svarią priežastį 
pykti. Tikrai turėjau teisę supykti, ar ne? Mes siekėme susi- 
laukti kūdikio — argi neturėjome būti pasiruošę kai ką dėl to 
paaukoti? Aš būčiau sutikusi nusikirsti ranką ar koją, jei tai 
būtų padėję susilaukti vaiko. Argi jis negalėjo apsieiti be to sa- 
vaitgalio Las Vegase? 

Kurį laiką dar guliu lovoje mąstydama apie visa tai, paskui 
keliuosi ir nutariu išeiti pasivaikščioti, kadangi jei visai nieko 
nedarysiu, neišvengiamai užsinorėsiu traukti tiesiai į kampinę 
parduotuvę. Nuo pat sekmadienio neturėjau nė lašo burnoje ir 
puikiai jaučiu savyje vykstančias grumtynes: šiokio tokio svai- 
gulio ilgesys, poreikis atpalaiduoti galvą įnirtingai stengiasi 
prasilaužti pro miglotą nuojautą, kad kažkas jau pasiekta, kad 
būtų apmaudu dabar nuleisti tai į kanalizaciją. 

Ašberis - ne pati tinkamiausia vieta vaikštinėti: vien par- 
duotuvės ir gyvenamieji kvartalai, čia net padoraus parko nėra. 
Drožiu per patį miesto centrą - pusė bėdos, kai jame nė gyvos 
dvasios. Išbandau seną gudrybę: reikia save įtikinti, kad kur 
nors eini, išsirinkti bet kokią vietą ir žingsniuoti jos pusėn. Iš- 
sirenku bažnyčią Plezanso kelio gale - maždaug dvi mylios nuo 
Ketės buto. Esu ten buvusi Anoniminių alkoholikų susirinki- 
me. Į kitą, arčiau namų, nekėliau kojos, nes nenorėjau sutikti 
žmonių, su kuriais vėliau tikriausiai tektų susidurti gatvėje, 
prekybos centre, traukinyje. 

Pasiekusi bažnyčią apsisuku ir einu atgal, žingsniuoju 
tikslingai, namų linkui - moteris, turinti kur eiti, turinti ką 
nuveikti. Visai normali moteris. Nužvelgiu pakeliui pasitaikan- 
čius žmones: du jauni vyrukai sų kuprinėmis ant pečių bėga ris- 
tele, matyt, ruošiasi maratonui, jauna moteris su juodu sijonu 

ir baltais sportbačiais, ir su aukštakulniais krepšyje, traukia į 
darbą. Kažin, pagalvoju, ką jie slepia? Ar jie juda tik tam, kad 
nesusigundytų išgerti - bėga, kad liktų toje pačioje vietoje'? Ar 
jie galvoja apie vakarykščiai sutiktą žudiką, su kuriuo ketina 
susitikti ir dar kartą? 

Aš toli gražu nesu normali moteris. 

Tai pastebiu jau beveik pasiekusi namus. Buvau giliai nu- 
grimzdusi mintyse, svarsčiau, ką tie apsilankymai pas Kamalį 
man iš tikrųjų gali padėti pasiekti: negi tikrai imčiaus raustis 
po jo rašomojo stalo stalčius, jei jis trumpam pasišalintų iš ka- 
bineto? O gal mėginčiau užkalbėti jam dantį, kad nejučia ką 
nors prasitartų, įviliočiau į pavojingą teritoriją? Labai tikėtina, 
kad jis gerokai įžvalgesnis už mane, tikėtina, kad jis netgi nu- 
matė pasirodysiant ką nors panašaus į mane. Juk puikiai žino, 
kad jo pavardė šmėžavo žiniasklaidoje, tad turėtų būti budrus, 
turėtų įvertinti tikimybę, kad žmonės gali šniukštinėti istorijų 
apie jį ar bandyti išpešti informacijos iš jo paties. 

Štai apie ką galvoju, žingsniuodama pro nedidelę „Lon- 
dis“ krautuvėlę dešinėje pusėje: einu panarinusi galvą, žvilgsnį 
nukreipusi į šaligatvį, stengdamasi nieku gyvu nepažvelgti į 
parduotuvę, nes ten per daug pagundų, bet akies kraštu vis tiek 
užkliūvu už jos vardo. Dabar jau pakeliu galvą - taip, bulva- 
rinio laikraščio pirmame puslapyje šviečia antraštė riebiomis 
raidėmis: MEGANA - VAIKO ŽUDIKĖ? 


* Tikriausiai aliuzija į U2 dainą „Running to Stand Still“. 

Ana 


2013 rugpjūčio 7, trečiadienis 
Rytas 


Tai atsitiko „Starbucks“, kur leidau laiką su kitomis mergaitė- 
mis iš Nacionalinės gimdyvių bendrijos. Sėdėjome savo įpras- 
toje vietelėje prie lango, vaikai, užėmę visas grindis, dėliojo 
LEGO kaladėles, o Betė (ir vėl) mėgino įtikinti mane prisidė- 
ti prie jos skaitytojų klubo, ir tada pasirodė Diana. Jos veide 
švietė gana iškalbinga išraiška - ypač svarbaus asmens, tuojau 
visiems išklosiančio kokį nors itin riebų gandą. Akivaizdžiai 
netvėrė savyje, ne be vargo pro duris vidun brazdindama dvy- 
nukų vežimėlį. 

— Ana, - tarė itin rimtu veidu, - matei? 

Ji atkišo laikraštį, viena antraštė taip ir badė akis: MEGA- 
NA - VAIKO ŽUDIKĖ? Aš netekau žado. Įsistebeilijau į tuos 
žodžius, o paskui absurdiškai apsipyliau ašaromis. Evė persi- 
gando. Ir užbliovė visa gerkle. Siaubinga. 

Nuskubėjau į tualetą apsiprausti (ir apiprausti Evės), o kai 
grįžau, visos šnekėjosi prislopintais balsais. Diana paskersakia- 
vo į mane ir paklausė: 

— Gerai jautiesi, širdele? 

Aiškiai buvo matyti, kad ji tuo mėgaujasi. 

Teko tuojau pat nešdintis iš ten, nebegalėjau pasilikti. Jos 
visos staiga siaubingai susirūpino, puolė šnekėti, kaip tai kraupu 

ir kaip dabar turėčiau jaustis, bet jų veiduose mačiau ką kita: tik 
vos vos tepridengtą pasmerkimą. Kaip tu galėjai patikėti savo 
kūdikį tai monstrei? Tikriausiai esi blogiausia motina pasaulyje. 

Pakeliui į namus bandžiau skambinti Tomui, bet išsyk įsi- 
jungė balso paštas. Palikau žinutę: prašiau paskambinti, kai tik 
galėsiąs. Stengiausi, kad balsas skambėtų ramiai ir nerūpestin- 
gai, bet mane visą krėtė drebulys, vos išsilaikiau ant tirtančių 
kojų. 

Laikraščio nepirkau, bet neatsispyriau pagundai perskai- 
tyti straipsnį internete. Istorija man pasirodė gana miglota. 
„Šaltinis, artimas Hipvelų bylos nagrinėjimui“, tvirtina, neva 
esama įtarimų, kad Megana „galėjo prisidėti neteisėtai atimant 
gyvybę savo pačios vaikui“ prieš dešimt metų. Tas pats „šalti- 
nis“ spėja, kad tai galėjęs būti motyvas nužudyti ją. Tyrimui 
vadovaujantis detektyvas - Gaskilas, tas pats, kuris lankėsi pas 
mus vos jai dingus, - žinios nekomentavo. 

Tomas paskambino per pertrauką tarp dviejų susitikimų 
ir pasakė grįžti namo negalįs. Mėgino mane nuraminti, malo- 
nino meilių ulbesiu, sakė, kad, šiaip ar taip, visa tai veikiausiai 
tik paistalai. „Juk žinai, kad ne viskuo galima tikėti, ką per- 
skaitai laikraščiuose.“ Aš ir pati stengiausi nekelti per daug 
triukšmo - juk ne kas kitas, o Tomas pirmas pasiūlė pasikviesti 
ją, kad padėtų man prižiūrėti Evę. Reikia manyti, jis ir šiaip 
jaučiasi siaubingai. 

Be to, jo tiesa. Gal tai ir iš tikrųjų skiedalai. Bet... kas gi 
galėtų šiaip sau sukurpti šitokią istoriją? Dėl kokios priežasties 
kam nors prireiktų prasimanyti tokius dalykus? O aš niekaip 
negaliu nuvyti minties: juk aš žinojau. Visada žinojau, kad su 
ta moterim kažkas negerai. Iš pradžių maniau, kad ji tiesiog 
šiek tiek nesubrendusi, bet iš tiesų tai buvo šis tas daugiau. Ji 
buvo tarsi nutolusi. Susipainiojusi savyje. Neketinu meluoti. 
Džiaugiuosi, kad jos nebėra. Tegul prasmenga skradžiai. 

Vakaras 


Aš antrame aukšte, miegamajame. Tomas su Eve žiūri televi- 
zorių. Mudu nesikalbame. Ir dėl to kalta aš. Užsipuoliau jį, vos 
įžengusį pro duris. 

Tai tvenkėsi visą dieną. Nieko negalėjau padaryti, niekur 
negalėjau pasislėpti, kad ir kur pažvelgsi, ji buvo visur. Čia, 
mano namuose, ji laikė mano mažylę ant rankų, maitino ją, 
keitė sauskelnes, žaidė su ja man prigulus nusnūsti. Be palio- 
vos galvojau, kiek kartų esu palikusi Evę vieną su ja, ir nuo tų 
minčių suko vidurius. 

O paskui nubudo paranoja, tasai jausmas, kurio beveik 
niekad neatsikratau gyvendama šitame name, - jausmas, kad 
mane kažkas stebi. Iš pradžių dėl to kaltinau traukinius. Visi 
tie beveidžiai žmonės, spoksantys pro vagonų langus - tiesiai į 
mus, net šiurpas ima, kai pagalvoji. Tai buvo viena iš daugelio 
priežasčių, dėl kurių iš pat pradžių nenorėjau įsikelti čionai, 
bet Tomas net neketino kur nors kraustytis. Sakė, kad mėgin- 
dami parduoti namą neišvengtume nuostolių. 

Iš pradžių traukiniai, paskui - Reičelė. Reičelė, stebinti 
mus, vis sušmėžuojanti gatvėje, be paliovos skambinėjanti tele- 
fonu. O paskui - netgi Megana, kai būdavo čia su Eve. Visąlaik 
jaučiau, kad ji akies kraštu stebi mane, tarsi mėgintų įvertinti: 
mane, mano sugebėjimus būti motina, tarsi smerktų už tai, kad 
nesusidoroju viena. Žinau, absurdiška. O paskui prisimenu aną 
dieną, kai įsibrovusi Reičelė pagriebė Evę, ir visą kūną susting- 
do šaltis. Ir tada galvoju: tai visai ne absurdiška. 

Taigi, kai Tomas parėjo namo, aš jau buvau pribrendu- 
si grumtynėms. Išrėžiau jam ultimatumą: privalome iš čia iš- 
sikraustyti, aš nebegaliu gyventi šitame name, šitoje gatvėje, 
žinodama viską, kas čia atsitiko. Dabar jau visur, kur tik pa- 
sisuku, matau ne tik Reičelę, bet dar ir Meganą. Esu priversta 

galvoti apie viską, ką ji lietė. Šito jau per daug. Pasakiau, kad 
man visiškai nesvarbu, ar namą pavyks parduoti už padorią 
sumą, ar už grašius. 

— Tau iškart tai pasidarys svarbu, kai teks gyventi gerokai 
prastesnėje vietoje ir neįstengsime išsimokėti hipotekos mo- 
kesčio, - visai logiškai atsakė jis. 

Aš paklausiau, ar jis negalėtų paprašyti tėvų pagalbos - jie 
turi krūvą pinigų, - o jis atsakė jų neprašysiąs, niekada nieko 
jų nebeprašysiąs, ir tada jau pradėjo pykti, pareiškė nebenorįs 
apie tai kalbėti. Ir viskas dėl to, kaip tėvai elgėsi su juo, kai jis 
dėl manęs paliko Reičelę. Nereikėjo apie juos užsiminti - ši 
tema Tomą sunervina visada. 

Bet aš negaliu savęs įveikti. Klimpstu į visišką neviltį, mat 
kaskart, vos užsimerkiu, regiu ją, sėdinčią prie virtuvės stalo, 
pasisodinusią Evę ant kelių. Ji žaisdavo su mano mažyle, šypso- 
davosi, čiauškėdavo, bet tai visada atrodydavo lyg netikra, lyg 
ji iš tikrųjų norėtų būti kur nors kitur. Atrodydavo, ji visada 
apsidžiaugia grąžindama Evę man, atėjus metui traukti namo. 
Beveik galėjai pamanyti, kad jai nemalonu laikyti kūdikį ant 
rankų. 

Reičelė 


2013 rugpjūčio 7, trečiadienis 


Vakaras 


Karštis jau nebepakeliamas, o vis labiau tvinksta. Atsidarius 
buto langus, bemaž užuodi anglies monoksido dujas, kylan- 
čias nuo gatvės apačioje. Man peršti gerklę. Antrąsyk šiandien 
lendu praustis po dušu, ir kaip tik tada suskamba telefonas. 
Nekreipiu dėmesio ir jis nutyla, bet tuojau suskamba vėl. Ir vėl. 
Kol išlendu iš dušo, skamba jau ketvirtą kartą ir aš atsiliepiu. 

Rodos, jis apimtas panikos, alsuoja trūksmingai. Balsas 
mano ausį pasiekia atskiromis skiautėmis. 

— Negaliu grįžti namo, - sako. - Visur prikaišiota kamerų. 

— Skotai?.. 

- Žinau, kad tai... tai nei šis, nei tas, bet man taip reikia 
kur nors nueiti... atsidurti kur nors, kur jie manęs netykotų. 
Negaliu eiti pas mamą ar pas ką nors iš draugų. Tad aš tik... 
važinėju ratais. Važinėju šen ir ten nuo pat tos akimirkos, kai 
išėjau iš policijos nuovados... - Jis užspringsta kalbėdamas. - 
Man tereikia valandos kitos. Pasėdėti ir pagalvoti. Kur nors be 
jų, be policijos, be jokių žmonių, kurie amžiais uždavinėja su- 
šiktus klausimus. Atsiprašau, bet... gal galėčiau atvažiuoti pas 
tave? 

Ir aš sakau: taip, žinoma. Ne vien todėl, kad jis, spren- 
džiant iš balso, apimtas panikos ir nevilties. Dar ir todėl, kad 

noriu jį pamatyti. Noriu jam padėti. Pasakau adresą ir jis atsa- 
ko būsiąs po penkiolikos minučių. 

Praeina dešimt minučių ir nuaidi durų skambutis: trum- 
pi, aštrūs, primygtiniai čirkštelėjimai. 

— Labai atsiprašau, kad šitaip braunuos, - iškart sako jis, 
vos Man pravėrus duris. - Nebežinojau, kur dėtis. 

Jis atrodo visai užspeistas į kampą, sukrėstas ir išblyškęs, 
veidas žvilga prakaitu. 

— Gerai, kad atvažiavai, - sakau ir pasitraukiu nuo durų, 
kad jis galėtų praeiti. Nusivedu į svetainę, siūlau sėstis. Atne- 
šu stiklinę vandens iš virtuvės. Jis išgeria beveik vienu mauku, 
tada sėdasi ir susilenkia, alkūnėmis atsirėmęs į kelius, panari- 
nęs galvą. 

Aš stypsau šalia ir negaliu apsispręsti: sakyti ką nors ar 
verčiau prikąsti liežuvį? Paimu stiklinę, įpilu dar vandens, ty- 
liu. Galų gale prašnenka jis. 

— Manai, jau atsitiko visų blogiausia, - sako pusbalsiu. — 
Tai yra juk reikėtų taip manyti, ar ne? - Jis pažvelgia į mane. - 
Mano žmona nužudyta ir policija mano, kad tai mano darbas. 
Kas galėtų būti dar blogiau? 

Jis kalba apie naujienas, apie viską, kas šnekama apie ją. 
Apie tą bulvarinio laikraščio atkapstytą istoriją, neva nutekintą 
kažkieno iš policijos: esą kadaise ji prisidėjusi prie vaiko mir- 
ties. Neaiški istorija, vien spėlionės, ištisa šmeižto kampanija, 
siekiant apjuodinti mirusią moterį. Šlykštu. 

— Juk tai netiesa, - sakau jam. - Negali būti tiesa. 

Jo akys tuščios, rodos, jis nebesusigaudo realybėje. 

- Šįryt man tai pranešė detektyvė seržantė Raili, - sako. Ir 
atsikrenkščia. - Žinią, kurią taip seniai troškau išgirsti. Sunku 
net apsakyti, - tęsia jis jau beveik visai pakuždomis, - kaip aš 
šito laukiau. Svajodavau apie tai, įsivaizduodavau, kaip tą aki- 
mirką atrodys jos veidas, kaip ji nusišypsos man susidrovėjusi, 

bet supratinga, kaip paims mano ranką, prispaus prie lūpų... - 
Jis kliedi, jis sapnuoja, aš net nenutuokiu, ką jis čia šneka. - 
Šiandien, - jis kalba toliau, - šiandien aš sužinojau, kad Mega- 
na buvo nėščia. 

Ir pagaliau pravirksta. Aš irgi springstu ašaromis, aprau- 
du niekad nebegimsiantį kūdikį, vaiką moters, kurios nepa- 
žinojau. Ir vis dėlto tai pernelyg siaubinga, to neįmanoma iš- 
tverti. Nesuprantu, kaip Skotas išvis dar kvėpuoja. Žinia turėjo 
jį pribaigti, užspausti jame paskutinę gyvybės kibirkštėlę. Vis 
dėlto, nežinia kaip, jis vis dar šiame pasaulyje. 

Neįstengiu išspausti nė žodžio, negaliu nė krustelėti. Sve- 
tainėje taip karšta, oras sudusęs, nors langai ir atviri. Girdžiu 
iš gatvės atsklindančius garsus: sužviegia policijos sirena, šū- 
kauja ir juokiasi merginos, pravažiuoja automobilis, iš jo gro- 
tuvo griaudi bosų dundėjimas. Pats įprasčiausias gyvenimas. 
Bet čia, viduje, artėja pasaulio pabaiga. Skoto pasaulis galutinai 
griūva, ir aš neįstengiu pralementi nė žodžio. Stoviu nebyli, be- 
jėgė, niekam tikusi. 

Stoviu pastirusi, kol laiptinėje išgirstu žingsnius, o pas- 
kui - pažįstamą žvangesį: Ketė rausiasi savo milžiniškoje ran- 
kinėje, ieškodama buto raktų. Garsas suveikia kaip elektros 
iškrūvis, akimoju atgyju. Privalau tučtuojau ką nors daryti. 
Griebiu Skotą už rankos, ir jis sunerimęs pažvelgia į mane. 

— Eime, - išberiu trūkčiodama jį už rankos, kad atsistotų. 
Jis leidžiasi tempiamas koridoriumi ir laiptais aukštyn - mudu 
suskumbame Ketei nespėjus atsirakinti buto durų. Įstumiu 
Skotą į savo kambarėlį ir uždarau duris. 

— Mergina, su kuria kartu gyvename, - imuosi aiškinti. - 
Ji... ji tikriausiai pradėtų klausinėti. Žinau, kad šiuo metu tu 
šito nelabai norėtum. 

Jis linkteli. Apžvelgia mano mažytį kambarėlį, žvilgsniu 
kliudydamas neklotą lovą, krūvą drabužių, tiek švarių, tiek ir 

dėvėtų, suverstą ant kėdės prie rašomojo stalo, plynas sienas, pi- 
gius baldus. Man nesmagu. Toks ir mano gyvenimas: sujauktas, 
skurdus, menkas. Nepavydėtinas. Bet galvodama apie tai tuojau 
pat pagalvoju ir kokia esu kvaiša: kokia nesąmonė įsivaizduoti, 
kad Skotui šiuo metu galėtų rūpėti mano gyvenimo būklė. 

Mosteliu jam sėstis ant lovos. Jis paklūsta, skiausčia plaš- 
taka nusišluosto akis. Sunkiai atsidūsta. 

— Gal ko nors norėtum? - klausiu jo. 

— Turi alaus? 

— Nelaikau namuose jokio alkoholio, - sakau ir pati jau- 
čiu, kaip išraustu su tais žodžiais. Bet Skotas nepastebi, jis net 
nepakelia galvos. - Gal norėtum puodelio arbatos? - Jis vėl 
linkteli. - Atsigulk, - siūlau. - Ilsėkis. 

Jis daro viską, kas liepta, nusispiria batus ir išsitiesia aukš- 
tielninkas lovoje, klusnus it ligotas vaikas. 

Nulipu į virtuvę, užkaičiu virdulį ir laukdama, kol vanduo 
užvirs, šnekučiuojuos apie šį bei tą su Kete, klausausi, ką ji po- 
rina apie Nortkote neseniai aptiktą naują vietelę, kur pamėgo 
užsukti pietų („tikrai labai skanios salotos '), apie naują mote- 
riškę darbe, kuri ją gerokai erzinanti. Aš šypsausi ir linkčio- 
ju, bet klausausi jos tik viena ausimi. Antrąja, įsitempusi visu 
kūnu, klausausi, ar neišgirsiu jo, kokio girgždesio ar žingsnių. 
Jis - viršuje, mano kambaryje, mano lovoje: juk tikrovėje šitaip 
tiesiog negali būti. Vos pagalvojus apie tai ima svaigti galva, lyg 
sapnuojant. 

Ketės žodžių srautas galų gale išsenka, ji pasižiūri į mane, 
tarpuakyje susimeta raukšlė. 

— Viskas gerai? - klausia. - Atrodai šiek tiek... paplaukusi. 

— Tik truputį pavargusi, - sakau. - Nekaip jaučiuosi. Tur- 
būt iškart griūsiu į lovą. 

Ji tik subaltakiuoja į mane. Žino, kad aš negėriau (ji visada 
žino, ar aš išgėrusi, ar ne), bet, matyt, įtaria, kad ketinu pradėti. 

Man tai nerūpi, negaliu galvoti apie tai dabar; paimu Skotui 
skirtą arbatos puodelį ir atsisveikinu su Kete iki rytojaus ryto. 

Stabteliu prie miegamojo durų, įsiklausau. Už jų tylu. At- 
sargiai pasuku rankeną, stumteliu duris. Jis guli lovoje, lygiai 
tokia pat poza, kokia jį palikau, rankas ištiesęs prie šonų, už- 
simerkęs. Girdžiu jo alsavimą, tykų, trūksmingą. Masyvus jo 
kūnas užima gerą pusę lovos, bet mane taip masina įsirangyti 
šalia, į likusį laisvą tarpelį, apglėbti ranka jam krūtinę, paguos- 
ti. Vis dėlto, užuot tai padariusi, tik kosteliu ir ištiesiu arbatos 
puodelį. 

Jis atsisėda. 

— Ačiū, - tarsteli gargždžiu balsu, imdamas iš manęs puo- 
delį. - Ačiū, kad... priglaudei mane. Tai buvo... net negaliu ap- 
sakyti, kaip jaučiausi, kai išniro viešumon ta istorija. 

— Apie tai, kas atsitiko prieš daugelį metų? 

— Taip, ta. 

Kur bulvarinė spauda atkapstė tą istoriją - neaišku, dėl to 
verda karšti ginčai. Spėlioja visi, kas netingi, baksnoja pirštu į 
policiją, į Kamalį Abdičių, į Skotą. 

— Juk tai pramanas, - sakau jam. - Argi ne? 

— Aišku, kad pramanas, bet kas nors gali nutarti, jog tai 
pakankamas motyvas, ar ne? Šitaip ir plakama liežuviais: Me- 
gana nužudė savo kūdikį, ir tai kažkam, veikiausiai vaiko tėvui, 
virto motyvu nužudyti ją. Po daugelio metų. 

— Skamba absurdiškai. 

— Bet juk žinai, ką visi šneka. Pliurpia, kad šitą istoriją 
išgalvojęs aš, - ne vien dėl to, kad parodyčiau, kokia ji buvo 
bjaurybė, bet dar ir dėl to, kad nukreipčiau įtarimus nuo savęs, 
kad mesčiau šešėlį ant kažkokio neaiškaus asmens. Kažkokio 
vyruko iš jos praeities, apie kurį niekas nieko nežino. 

Sėduosi ant lovos šalia jo. Mūsų šlaunys beveik liečiasi. 

— O ką apie tai sako policija? 

Jis gūžteli pečiais. 

— Iš esmės, nieko. Paklausė manęs, ką aš žinojęs apie tai. 
Ar žinojau, kad ji turėjo vaiką? Ar žinojau, kas atsitiko? Ar ži- 
nojau, kas vaiko tėvas? Aš pasakiau: ne, pliurpalai visa tai, ji 
niekada nebuvo nėščia... - Jis ir vėl užspringsta žodžiais. Nu- 
tyla, gurkšteli arbatos. - Paklausiau jų, iš kur išniro ta istorija, 
kaip ji pateko į laikraščius. Jie sako šito negalį atskleisti. Aš 
manau, tai jis paleido liežuvį. Abdičius. - Jis giliai, giliai atsi- 
dūsta. - Nesuprantu kodėl. Nesuprantu, kodėl jam galėjo šauti 
į galvą šnekėti tokius dalykus apie ją. Nežinau, ką jis sau mano 
darąs. Kažkas sušiktai sujaukė jam smegenis, kaip kažin ką. 

Pagalvoju apie tą žmogų, su kuriuo susipažinau anądien: 
rami laikysena, minkštas balsas, šiluma akyse. Visai nepanašus 
į žmogų, kuriam būtų sujauktos smegenys. Vis dėlto - ta šyp- 
sena... 

— Koks siaubas, kad tai pateko į spaudą. Juk turėtų būti 
koks nors įstatymas... 

— Pasirodo, šmeižtas apie mirusįjį nesiskaito, - sako jis. 
Patyli valandėlę, tada priduria: - Jie mane užtikrino, kad tai 
į viešumą nepateks... na, žinia apie jos nėštumą. Bent jau kol 
kas. O gal ir niekad. Bet tikrai ne anksčiau, negu jie įsitikins. 

- Įsitikins kuo? 

— Vaikas - ne Abdičiaus, - sako jis. 

— Jie atliko DNR tyrimą? 

Jis purto galvą. 

— Ne. Aš tiesiog žinau. Negaliu pasakyti kaip, bet žinau. 
Kūdikis yra - buvo - mano. 

— Bet jeigu jis manė, kad kūdikis jo, tai, aišku, galėjo būti 
motyvas, ar ne? 

Jis nebūtų pirmas vyras pasaulyje, sumanęs atsikratyti ne- 
pageidaujamo kūdikio drauge pašalindamas ir jo motiną, - šito 
aš taip ir nepasakau. Be to — šito irgi nepasakau, — tai reikštų, 


kad motyvą turėjo ir Skotas. Jeigu įtarė, kad jo žmona nešioja 
kito vyro kūdikį... bet ne, jis negalėjo apie tai žinoti. Jis toks 
priblokštas, toks susikrimtęs - tai tiesiog turi būti tikra. Niekas 
pasaulyje nėra toks geras aktorius, kad šitaip suvaidintų. 

Skotas manęs nebesiklauso. Jo akys, įbestos į kambario 
duris, apsitraukia rūkana, atrodo, kad jis grimzta į lovą lyg į 
klampsmėlį. 

— Verčiau dar pabūk truputį čia, - sakau jam. - Pamėgink 
kiek nusnūsti. 

Jis žiūri į mane ir beveik šypsosi. 

— Neprieštarauji? - klausia. - Būtų... būčiau dėkingas. Na- 
muose sunku miegoti. Ne tik dėl visų tų žmonių lauke, ne tik 
dėl to, kad neapleidžia jausmas, jog visi jie kėsinasi iki manęs 
prisikasti. Ne, ne vien dėl to. Dėl jos. Namuose jos pilna visur, 
nuolat visur ją matau. Lipu laiptais žemyn ir net nežvilgteliu, 
prisiverčiu nė nepasižiūrėti į tą pusę, bet kai jau būnu praėjęs 
pro langą, tenka grįžti ir įsitikinti, kad jos tikrai nėra ten, te- 
rasoje. - Jaučiu, kaip su tais jo žodžiais akis ima graužti aša- 
ros. - Supranti, ji mėgdavo ten sėdėti, mūsų mažytėje terasoje. 
Mėgdavo ten sėdėti ir žiūrėti į traukinius. 

- Žinau, - sakau delnu paliesdama jam ranką. — Kartais 
ją ten matydavau. 

— Vis girdžiu jos balsą, - kalba jis. - Vis girdžiu ją šau- 
kiant mane. Guliu lovoje ir girdžiu, kaip ji šaukia mane iš lau- 
ko. Ir man vis atrodo, kad ji ten, lauke, prie pat namų. - Jis 
visas dreba. 

— Gulkis, - sakau ir imu puodelį jam iš rankos. - Ilsėkis. 

Įsitikinusi, kad jis tikrai užmigo, guluosi jam už nugaros, 
mano veidą nuo jo mentės skiria vos keli coliai. Užsimerkiu ir 
klausausi savo širdies plakimo, pulso tvinkčiojimo kakle. Giliai 
įkvepiu liūdno, sudususio jo kvapo. 

Po kelių valandų pabudusi jo neberandu. 

2013 rugpjūčio 8, ketvirtadienis 
Rytas 


Jaučiuosi tikra išdavikė. Vos prieš kelias valandas dar buvau su 
juo, ir štai tau, jau važiuoju susitikti su Kamaliu - dar kartą su- 
sitikti su vyriškiu, jo manymu, nužudžiusiu jo žmoną. Jo vaiką. 
Mane ima pykinti. Svarstau, ar nereikėjo papasakoti jam savo 
plano, paaiškinti, kad darau tai dėl jo. Tik štai nesu visai tikra, 
kad darau tai vien tik dėl jo, be to, neturiu ir jokio plano. 

Šiek tiek praskleisiu uždangą, papasakosiu truputį apie 
save. Toks mano šios dienos planas. Kalbėsiu apie ką nors, kas 
buvo iš tikrųjų. Prisipažinsiu, kaip troškau susilaukti vaiko. Ir 
pažiūrėsiu, ar šitaip pavyks ką nors išprovokuoti - kokią nors 
reakciją, kokį nors nenatūralų atsaką. Žiūrėsim, kur tai mane 
nuves. 

Nenuveda niekur. 

Pirmiausia jis klausia, kaip jaučiuosi, kada paskutinį kartą 
gėriau alkoholio. 

— Sekmadienį, - sakau jam. 

— Gerai. Tai gerai. - Jo rankos guli jam ant kelių, jis sune- 
ria pirštus. - Puikiai atrodot. 

Jis nusišypso, o aš nebepamatau žudiko. Kažin, ką sugebė- 
jau įžvelgti jo šypsenoje aną dieną? Gal man tik pasivaideno? 

— Aną kartą klausėte manęs, kaip atsitiko, kad pradėjau 
gerti, - sakau ir jis linkteli. - Jaučiausi vis labiau prislėgta, - 
kalbu toliau. - Mes stengėmės... aš stengiausi pastoti. Bet nepa- 
vyko, ir tai ėmė vis labiau slėgti. Tada ir prasidėjo. 

Rodos, nė valandėlė nepraėjo, o aš jau vėl srūvu ašaro- 
mis. Neįmanoma atsispirti nepažįstamojo gerumui. Svetimo 
žmogaus, kuris žiūri į tave, kuris tavęs nepažįsta, kuris sako, 
kad tai nieko tokio, kad ir ką būtum padariusi, kad ir ką bet 
kada būtum padariusi: tu kentėjai, tau skaudėjo, tu nusipelnai 

atleidimo. Išsipasakoju jam ir užmirštu, vėl užmirštu, ką aš čia 
darau. Išgaruoja, kad turėčiau įdėmiai stebėti jo veidą, laukti 
kokios nors reakcijos, mėginti įžvelgti akyse kokį kaltės ar įta- 
rumo ženklą. Užuot dariusi ką nors panašaus, tiesiog leidžiu 
jam mane guosti. 

Jis malonus ir racionalus. Kalba apie būdus, kaip susitvar- 
kyti su savimi, primena man, kad aš dar jauna, vadinasi, ne 
viskas prarasta. 

Vis dėlto gal ir ne tuščiai čia važiuota: išeinu iš Kamalio 
Abdičiaus kabineto lyg palengvėjusi, su atgimusia viltimi. Jis 
man padėjo. Sėdžiu traukinyje ir mėginu atkurti regėto žudiko 
vaizdinį, bet nebematau jo. Bergždžiai stengiuosi įžvelgti jame 
vyrą, galintį užmušti moterį, suknežinti jai kaukolę. 

Mane apninka kitas vaizdinys, baugus ir gėdingas: Ka- 
malį - jautrias jo rankas, raminamą elgseną, šnypščiamuosius 
priebalsius pabrėžiančią kalbėseną - nejučia sugretinu su Sko- 
tu, stambiu ir stipriu, paklaikusiu, apimtu nevilties - tikra pir- 
mojo priešingybe. Čia pat turiu sau priminti, kad toks Skotas, 
koks yra dabar, ne toks, koks buvo. Tada tenka pasistengti pri- 
siminti, koks jis buvo anksčiau. Ir galiausiai tenka pripažinti, 
kad aš nežinau, koks Skotas buvo anksčiau. 


2013 rugpjūčio 9, penktadienis 


Vakaras 


Traukinys sustoja prie semaforo. Rankoje laikau šaltą džino 
su toniku skardinę: gurkšteliu iš jos, pažvelgiu į jo namą, į jos 
terasą. Man taip neblogai sekėsi negerti, bet dabar būtinai rei- 
kia. Gurkšnis kitas dėl drąšos. Važiuoju pas Skotą, o kol patek- 
siu pas jį, teks pamėginti išvengti visų Blenheimo kelio pavo- 
jų: Tomo, Anos, policijos, žurnalistų. Teks praeiti požeminės 

perėjos angą ir visas ten slypinčias prisiminimų apie siaubą ir 
kraują nuotrupas. Bet jis prašė manęs atvažiuoti ir aš negalėjau 
nepaisyti jo prašymo. 

Praėjusį vakarą jie surado mergytę. Tai, kas iš jos dar likę. 
Palaidotą Rytų Anglijos pakrantėje, kažkokio ūkio teritorijo- 
je — kaip tik ten, kur kažkas jiems ir pakuždėjo ieškoti. Šįryt 
apie tai pranešta laikraščiuose. 


Policija pradeda tirti vaiko nužudymo bylą. Kūdikio palaikai 
aptikti palaidoti atokiam namui priklausančiame sklype ne- 
toli Holkhamo, šiaurės Norfolke. Palaikai rasti remiantis pra- 
nešimu apie galimą vaiko nužudymą - apie tai policija buvo 
informuota tiriant Meganos Hipvel iš Vitnio, kurios kūnas 


rastas Korli Vude praėjusią savaitę, nužudymo bylą. 


Vos išgirdusi šią žinią, šįryt iškart paskambinau Skotui. Jis ne- 
atsiliepė, tad palikau žinutę balso pašte, pasakiau, kad man la- 
bai gaila. Jis atskambino pavakary. 

— Kaip laikaisi? - paklausiau. 

— Šiaip sau, - suvogravo jis, aiškiai girtas. 

— Man taip gaila... gal tau ko nors reikia? 

— Man reikia ko nors, kas nesakytų: sakiau, dar paminėsi 
mano žodį! 

— Atsiprašau? 

— Mano mama visą popietę kiurksojo čia. Ji mat visą laiką 
žinojusi: kažkas ne taip su ta mergužėle, kažkas negerai, jokių 
artimyjų, jokių draugų, lyg iš dangaus nukritusi. Jeigu ji taip 
gerai žinojo, kažin, kodėl niekad man nepasakė? 

Džergžteli dūžtantis stiklas, žvangesį palydi keiksmas. 

— Nesusižeidei? - klausiu. 

— Gali atvažiuoti? - klausimu į klausimą atsako jis. 

— Pas tave į namus? 

— Taip. 

— Bet... policija, žurnalistai... aš nežinau... 

— Prašau. Aš tik norėčiau pabūti su kuo nors. Su kuo nors, 
kas pažinojo Megę, kas ją mėgo. Kuo nors, kas netiki visu ši- 
tuo... 

Jis buvo girtas, aš tai žinojau ir vis tiek sutikau. 

O aš, dabar sėdėdama traukinyje, irgi geriu ir gerdama 
galvoju apie tai, ką jis pasakė. Su kuo nors, kas pažinojo Megę, 
kas ją mėgo. Aš jos nepažinojau ir dabar jau smarkiai abejoju, 
ar ji man išvis patinka. Skubomis ištuštinu skardinę ir atsida- 
rau dar vieną. 

Išlipu Vitnyje. Aš - tik viena iš daugelio penktadienio 
vakarą grįžtančiųjų po darbo minioje, viena iš tų perkaitusių, 
pavargusių algos vergų, skubančių grįžti namo ir patogiai įsi- 
taisyti kieme su šalto alaus bokalu, pavakarieniauti su vaikais, 
anksti griūti į lovą. Galbūt tik džinas kaltas, bet man kažkodėl 
neapsakomai gera būti nešamai minios, kurioje visi ūmai tikri- 
na, ar nepametę telefono, graibstosi, ar kišenėje tebėra nuola- 
tinis traukinio bilietas. Prisiminimai nubloškia mane į praeitį, 
į tolimą praeitį, mūsų pirmąją vasarą Blenheimo kelyje, kai aš 
kiekvieną vakarą nekantraudavau grįžti iš darbo namo, strim- 
galviais lėkdavau laiptais žemyn, kad tik kuo greičiau ištrūk- 
čiau iš stoties, protekine skubindavausi gatve. Tomas anuomet 
dirbo namie, ir vos aš spėdavau įpulti pro duris, jis kibdavo 
plėšti nuo manęs drabužius. Ir net dabar nejučia šypsausi tai 
prisimindama, andainykštis lūkestis vėl gyvas manyje, skruos- 
tus užlieja karštis, ir aš, skubindamasi gatve, net prikandu lūpą, 
apie jį, nuo žinojimo, kad ir jis skaičiuoja minutes laukdamas, 
kol aš grįšiu namo. | 

Galva kupina anų dienų ir aš visai užmirštu nerimauti dėl 
Tomo ir Anos, dėl policijos ir fotografų; pati nepajuntu, kaip 

atsiduriu prie Skoto durų, paspaudžiu skambučio mygtuką, 
durys atsiveria, o mane krečia jaudulys, nors taip ir neturėtų 
būti, bet aš visai nesijaučiu kalta, nes Megana, šiaip ar taip, 
nebuvo tokia, kokią maniau ją esant. Ji nebuvo ta graži, nerū- 
pestinga mergaitė, sėdinti terasoje. Ji nebuvo mylinti žmona. 
Netgi nebuvo geras žmogus. Ji buvo melagė, apgavikė. 

Ji buvo žudikė. 

Megana 


2013 birželio 20, ketvirtadienis 


Vakaras 


Sėdžiu ant sofos jo svetainėje su taure vyno rankoje. Jo namai 
vis dar taip pat sujaukti. Kažin, pagalvoju, negi jis šitaip ir gy- 
vena visą laiką, lyg koks paauglys? Čia pat prisimenu, kad jis ir 
buvo paauglys, kai prarado visus artimuosius, tad gal ir tikrai 
taip gyvena. Liūdna. Jis grįžta iš virtuvės, sėdasi šalia manęs, 
jaukiai arti. Jei tik galėčiau, mielai ateičiau čia kiekvieną dieną, 
vos valandai ar dviem. Tiesiog sėdėčiau, geriau vyną, jausčiau, 
kaip jo ranka liesteli manąją. 

Bet negaliu. Sėdžiu čia ne be priežasties, ir jis nori, kad 
imčiaus to, ko atėjusi. 

— Taigi, Megana, - prabyla. - Ar tu jau pasiruošusi? Gal 
pamėginsi užbaigti tai, ką anąsyk pradėjai pasakoti? 

Atsilošiu, trupučiuką atsišliedama į jį, į šiltą jo kūną. Jis 
man tai leidžia. Užsimerkiu ir jau visai netrukus grįžtu ten, at- 
galį tą vonios kambarį. Keista — aš šitaip ilgai stengiausi negal- 
voti apie tai, apie anas dienas, anas naktis, bet dabar pakanka 
užsimerkti, ir atsiduriu ten beveik akimirksniu, tarsi užmigda- 
ma nugrimzčiau tiesiai į sapno vidurį. 

Buvo tamsu ir labai šalta. Aš jau nebegulėjau vonioje. 

— Negaliu tiksliai pasakyti, kas atsitiko. Prisimenu, kaip 
pabudau, prisimenu, kad žinojau, jog kažkas labai negerai, o 
paskui, rodos, po akimirksnio, Makas jau buvo namie. Jis šaukė 

mane. Girdėjau jį iš apačios šaukiant mane vardu, bet neįsten- 
giau pajudėti. Sėdėjau vonios kambaryje ant grindų, ją laikiau 
glėbyje. Pylė lietus, girgždėjo stogo sijos. Buvau tokia sušalu- 
si. Makas užlipo laiptais vis dar mane šaukdamas. Priėjo prie 
durų, uždegė šviesą. | 

Ir dabar tai jaučiu: šviesa, svilinanti man akių tinklainę, 
viskas aplinkui balta ir ryšku, ir siaubinga. 

- Prisimenu, kaip prapliupau rėkti, kad išjungtų šviesą. 
Aš nenorėjau pamatyti, nenorėjau žiūrėti į ją šitaip. Nežinau... 
visai nežinau, kas atsitiko paskui. Jis kažką plyšojo, rėkė tiesiai 
man į veidą. Aš padaviau ją jam ir pasileidau bėgti. Išlėkiau 
iš namų į lietų, nubėgau į paplūdimį. Neprisimenu, kas buvo 
toliau. Truko ilgai, kol jis atėjo manęs ieškoti. Vis dar lijo. Man 
atrodo, aš tūnojau kopose. Lyg ir norėjau bristi į vandenį, bet 
pabūgau. Šiaip ar taip, jis galiausiai atėjo ir surado mane. Ir 
parsivedė namo. 

Palaidojome ją ryte. Susupau ją į paklodę, Makas iškasė 
kapo duobę. Palaidojome ją sklypo pakraštyje, netoli apleisto 
geležinkelio. Apdėjome kapą akmenimis, bent šitaip pažen- 
klinome. Mes nesikalbėjome apie tai, išvis apie nieką nesikal- 
Pasakė, kad jam reikia su kai kuo susitikti. Maniau, galbūt jis 
ketina eiti į policiją. Nežinojau, ką daryti. Tiesiog laukiau jo 
sugrįžtant, laukiau, kad pasirodytų bent kas nors. Jis negrįžo. 
Jis taip ir negrįžo, niekad. 

Sėdžiu šiltoje Kamalio svetainėje, glaudžiuosi prie šilto jo 
kūno ir vis tiek virpu. 

— Vis dar jaučiu tai, - sakau jam. - Naktimis kartais vis 
dar tai jaučiu. Kaip tik to siaubingai bijau, kaip tik tai man 
neleidžia užmigti: siaubas būti vienai tame name. Aš buvau įsi- 
baiminusi, tokia perklaikusi, kad negalėjau miegoti. Sliūkin- 
davau tamsoje iš kambario į kambarį, girdėdavau ją verkiant, 

užuosdavau jos odos kvapą. Apnikdavo visokie regėjimai. Bū- 
davo, pabundu naktį ir net neabejoju, kad tame name su ma- 
nimi esama dar kažko - kažkokio žmogaus, kažkokio padaro. 
Maniau, kad kraustausi iš proto. Maniau, kad mirsiu. Maniau, 
galbūt reikėtų tiesiog tūnoti ten, o paskui kada nors kas nors 
mane surastų. Tada bent nebūčiau palikusi jos vienos. 

Šliurpšteliu nosimi, pasilenkiu iš dėžutės ant stalo paimti 
„Kleenex“ servetėlės. Kamalio delnas nuslysta mano stuburu 
žemyn iki strėnų ir pasilieka ten. 

— Bet galų gale man nebepakako drąsos likti ten ilgiau. 
Man rodos, laukiau gal dešimt dienų, kol nebeliko nieko val- 
gyti, nė kokios pupelių skardinės, ničnieko. Tada susirinkau 
daiktus ir išėjau. 

- Ar vėliau dar kada nors matei Maką? 

— Ne, niekad. Tą vakarą mačiau jį paskutinį kartą. Jis ne- 
pabučiavo manęs, net dorai neatsisveikino. Tik pasakė trum- 
pam išeinąs. - Gūžteliu pečiais. - Štai ir viskas. 

— Bandei jį susirasti? 

Papurtau galvą. 

- Iš pradžių tiesiog bijojau. Nenumaniau, ką jis darytų, jei 
mėginčiau užmegzti ryšį. Be to, net nenumaniau, kur jis galė- 
tų būti, jis neturėjo net mobiliojo telefono. Su jį pažinojusiais 
žmonėmis ryšiai seniai buvo nutrūkę. Visi jo draugai buvo šiek 
tiek valkatos. Hipiai, klajūnai. Prieš kelis mėnesius, kai pirmą- 
syk tau apie jį užsiminiau, bandžiau ieškoti jo per „Google“. Bet 
neradau. Taip keista... 

— Kas keista? 

—- Anomis pirmosiomis dienomis nuolatos jį matydavau. 
Gatvėje ar, tarkime, bare - pamatau kokį vyriškį ir man atrodo, 
kad tai jis, netgi esu visai tikra, širdis ima daužytis. Girdėdavau 
jo balsą minioje. Bet tai praėjo, jau seniai. O dabar... manau, jis 
tikriausiai miręs. 

— Kodėl taip manai? 

— Nežinau. Tiesiog jausmas toks... lyg jis būtų miręs. 

Kamalis išsitiesia, atsargiai pasislenka atšlydamas nuo 
manęs. Atsigręžia veidu į mane. 

— Manau, tai tik tavo vaizduotės padarinys, Megana. Kai 
išsiskiri su žmogumi, iki tol tavo gyvenime reiškusiu labai 
daug, visiškai normalu, jei jis pradeda rodytis minioje. Iš pra- 
džių ir aš nuolat matydavau tai čia, tai ten šmėkštelint savo 
brolius. O jei dabar jauti jį tarsi esant mirusį, veikiausiai tai 
tik pasekmė tos aplinkybės, kad jis jau taip ilgai dingęs iš tavo 
gyvenimo. Tam tikra prasme gali atrodyti, kad jis niekad nė 
nebuvo tikras. 

Dabar jis jau vėl virtęs psichoanalitiku, mudu - nebe du 
draugai, sėdintys ant sofos. Norėčiau ištiesti rankas, prisitrauk- 
ti jį vėl arčiau savęs, bet nesinori peržengti jokios ribos. Pagal- 
voju apie praėjusį kartą, kai pabučiavau jį prieš išeidama, apie 
jo veido išraišką - jo veidas buvo kupinas ilgesio ir nevilties, 
ir pykčio. 

— Štai pagalvojau, kad dabar, kai tu galiausiai visa tai iš- 
sakei, kai papasakojai man savo istoriją, galbūt tau būtų visai 
pravartu pamėginti susirasti Maką. Kad galėtum nubrėžti aiš- 
kią pabaigos liniją, galutinai užversti tą savo praeities puslapį. 

Taip ir maniau, kad jis, ko gero, pasiūlys kaip tik tai. 

— Negaliu, - sakau. - Aš negaliu. 

— O tu pagalvok apie tai valandėlę. 

— Aš negaliu. O kas, jeigu jis iki šiol manęs neapkenčia? 
Kas, jei išvydus mane tik siūbtelės prisiminimai arba jei jis pra- 
neš apie tai policijai? 

O kas, jeigu... - šito aš negaliu ištarti garsiai, neįstengčiau 
net sukuždėti — ...kas, jeigu jis pasakytų Skotui, kas iš tikrųjų 
esu“ 

Kamalis linguoja galvą. 

— Galbūt jis nejaučia tau jokios neapykantos, Megana. Gal 
niekada ir nejautė. Tikriausiai ir pats buvo smarkiai išsigandęs. 
Galbūt jaučiasi kaltas. Kiek supratau iš tavo pasakojimo, jis ne- 
buvo tas vyras, kuris elgtųsi itin atsakingai. Jis priglaudė po 
savo stogu labai jauną, labai pažeidžiamą mergaitę - ir paliko 
ją vieną kaip tik tada, kai jai užvis labiausiai reikėjo paramos. 
Galbūt žino, kad atsakomybė dėl to, kas atsitiko, gula ant jūsų 
abiejų pečių. Galbūt kaip tik nuo to jis ir bandė pabėgti. 

Nežinau, ar jis tikrai tiki tuo, ką šneka, ar tik stengiasi 
mane paguosti, kad pasijusčiau geriau. Užtat Žinau, kad tai ne- 
tiesa. Aš negaliu užversti kaltės kitam. Tai yra našta, kurią tu- 
riu prisiimti tik sau, tai mano vienos kaltė. 

— Neketinu mygti, kad imtumeis daryti tai, ko pati neno- 
ri, - sako Kamalis. - Aš tik norėčiau, kad apsvarstytum tokią 
galimybę: galbūt pokalbis su Maku tau padėtų. Ir ne todėl, kad 
manyčiau, jog likai jam ką nors skolinga. Supranti? Priešingai, 
aš manau, kad jis liko skolingas tau. Suprantu tavo kaltę, tikrai 
suprantu. Bet jis tave apleido. Tu buvai viena, išsigandusi, pa- 
nikuojanti, susisielojusi. O jis tiesiog paliko tave vieną tame 
name. Visai nenuostabu, kad negali užmigti. Savaime aišku, 
kad tave gąsdina vien mintis apie miegą: kartą užmigai ir atsiti- 
ko kai kas kraupaus. O tasai vienintelis, kuris turėjo tau padėti, 
tiesiog paliko tave vieną. 

Tuo metu, kai Kamalis šneka apie tuos dalykus, tai skam- 
ba ne taip jau ir blogai. Žodžiai taip gundančiai rieda jam nuo 
liežuvio, šilti, medumi tepti, ir aš beveik jais patikiu. Beveik 
patikiu, kad įmanoma palikti visa tai praeityje, palaidoti vi- 
siems laikams, grįžti namo pas Skotą ir gyventi savo gyvenimą 
kaip visi normalūs Žmonės - nei gręžiojantis per petį, nei be- 
viltiškai laukiant ateinant ko nors geriau. Ar šitaip ir gyvena 
normalūs žmonės? 

— Ar pagalvosi apie tai? —- klausia jis sulig tais žodžiais 
paliesdamas man ranką. Aš nušvintu šypsena ir pažadu, kad 
pagalvosiu. Galbūt net nuoširdžiai pažadu, pati nežinau. Ap- 
glėbęs viena ranka per pečius jis lydi mane iki durų; panūstu 
grįžtelėti ir vėl pabučiuoti jį, bet nedarau to. 

Užtat paklausiu: 

— Ar tai jau paskutinis kartas, kai mudu susitinkame? 

Jis linkteli, o aš dar priduriu: 

— Gal vis dėlto galėtume... 

— Ne, Megana. Negalime. Privalome elgtis kaip dera. 

Aš nusišypsau jam. 

— Nelabai tai sugebu, - sakau. - Niekad nesugebėjau. 

— Gali išmokti. Pamatysi, kaip sugebėsi. O dabar eik namo. 
Grįžk namo pas vyrą. 

Jam uždarius duris dar ilgai stoviu gatvėje prie jo namų. 
Man rodos, jaučiuosi palengvėjusi, laisvesnė, bet drauge ir 
liūdnesnė - ir staiga pajuntu, kad ir nenoriu nieko kito, tik 
grįžti namo pas Skotą. 

Kaip tik gręžiantis traukti į stotį, tarsi iš niekur išnyra 
kažkoks žmogus: jis bėga šaligatviu nuleidęs galvą, ausinėmis 
užsikimšęs ausis. Lekia tiesiai į mane, aš žingteliu atatups- 
ta, traukdamasi jam iš kelio, slysteliu nuo šaligatvio krašto ir 
griūvu. 

Žmogus neatsiprašo, net neatsisuka į mane, o aš taip per- 
sigąstu, kad nesusizgrimbu net riktelėti. Keliuosi nuo žemės ir 
lieku stovėti atsišliejusi į automobilį, stengdamasi atgauti kva- 
pą. Visa ramybė, sukaupta Kamalio namuose, subyra į druzgus. 

Tiktai grįžusi namo pastebėjau, kad griūdama persirėžiau 
ranką, o paskui, matyt, persibraukiau skiausčia plaštaka burną. 
Mano lūpos kruvinos. 

Reičelė 


2013 rugpjūčio 10, šeštadienis 
Rytas 


Atsibundu anksti. Girdžiu gatvėje bildant šiukšlininko furgo- 
ną, girdžiu švelnų lietaus lašų barbenimą į lango stiklą. Pake- 
liamosios užuolaidos iki pusės pakeltos - užmiršome vakare 
jas nuleisti. Šypteliu pati sau. Jaučiu jį už nugaros, šiltą ir mie- 
guistą, ir su kieta atauga. Krusteliu klubus, trupučiuką labiau 
prie jo prisispausdama. Ilgai netruks, kol jis sujudės, griebs 
mane, paridens veidu į save. 

— Reičele, - taria jo balsas. - Nereikia. 

Aš visa atšąlu. Aš ne namie, tai ne namai. Viskas visiškai 
negerai. 

Apsiverčiu ant kito šono. Skotas jau sėdi lovoje. Nulei- 
džia kojas ant grindų, atsukęs man nugarą. Kietai užmerkiu 
akis, stengiuosi prisiminti, bet viskas skendi ūkanose. Kai vėl 
atsimerkiu, jau galiu blaiviai mąstyti, nes tai kambarys, kuria- 
me man jau teko pabusti tūkstantį kartų, o gal ir daugiau: lova 
stovi tiksliai toje vietoje, kur ji ir turi būti, jei atsisėsiu, pama- 
tysiu ąžuolų, augančių kitoje gatvės pusėje, viršūnes; štai ten, 
kairėje, vonios kambarys, sujungtas su miegamuoju, dešinėje - 
sieninė spinta. Kambarys lygiai toks pat kaip ir tas, kuriame 
gyvenau su Tomu. 

— Reičelė, - jis darsyk ištaria mano vardą ir aš ištiesusi 
ranką paliečiu jo nugarą, bet jis skubiai atsistoja, atsigręžia 

veidu į mane. Atrodo kažkoks išduobtas, kaip ir tada, kai pir- 
mąsyk išvydau jį iš arti policijos nuovadoje, - sakytum, kažkas 
būtų išgremžęs viską iš vidaus ir palikęs tik tuščią kevalą. Ši- 
tas kambarys - visiškai toks pat kaip ir tas, kuriame gyvenau 
su Tomu, bet tai kambarys, kuriame jis gyveno su Megana. Jų 
bendras kambarys, jų bendra lova. 

- Žinau, - sakau. - Atleisk. Atleisk. Taip neturėjo atsitikti. 

— Tikrai kad neturėjo, - sako jis vengdamas mano žvilgs- 
nio. Tai taręs eina į vonią ir užsidaro. 

Aš vėl išsitiesiu lovoje ir jaučiu, kaip grimztu į siaubą, 
skrandis skausmingai gniaužiasi. Ką aš padariau? Prisimenu: 
kai tik įėjau, jis labai daug kalbėjo, tiesiog užliejo mane žodžių 
srautu. Buvo piktas - pyko ant savo motinos, kuri niekada ne- 
mėgo Meganos, pyko ant laikraščių už tai, ką rašinėja apie ją, 
už netiesiogines užuominas, esą ji gavo ko nusipelniusi, pyko 
ant policijos už apkiautimą, už nesugebėjimą atlikti savo dar- 
bo, už tai, kad susimovė, apvylė ją, apvylė jį. Sėdėjome virtu- 
vėje, gėrėme alų ir aš klausiausi jo, o paskui alus baigėsi, mudu 
išėjome laukan, susėdome kiemelyje, ir tada jo pyktis išsisklai- 
dė. Mudu gurkšnojome, žiūrėjome į dundančius pro šalį trau- 
kinius ir šnekučiavomės apie nieką: apie televiziją ir darbą, ir 
jo mokyklą - visai kaip normalūs žmonės. Aš užmiršau jausti, 
ką turėjau jausti, mes abu užsimiršome, dabar jau prisimenu. 
Prisimenu, kaip jis man šypsojosi, kaip glostė plaukus. 

Tai smogia lyg banga, jaučiu, kaip kraujas siūbteli į veidą. 
Prisimenu, kad pati sau pripažinau tai. Pagalvojau apie tai, ir 
nenuvijau tos minties į šalį, priglobiau ją. Aš to norėjau. Norė- 
jau būti su Džeisonu. Norėjau pajusti tą patį, ką jusdavo Džesė, 
sėdėdama su juo kiemelyje vakarais, gurkšnodama vyną. Už- 
miršau, ką iš tikrųjų privalėjau jausti. Numojau ranka į faktą, 
kad Džesė geriausiu atveju — niekas, tik mano pačios prama- 
nas, o blogiausiu atveju Džesė - ne niekas, Džesė yra Megana, 

ji negyva, jos sumaitotas kūnas buvo paliktas pūti. Iš tiesų net- 
gi dar blogiau: aš ne užsimiršau. Man nerūpėjo. Nerūpėjo, ka- 
dangi po truputį ėmiau tikėti visu tuo, kas apie ją kalbama. Gal 
ir man, tegul tik akimirksnį, šmėstelėjo mintis, kad ji gavo, ko 
nusipelniusi? 

Skotas išeina iš vonios. Jis nusiprausė po dušu, nugrem- 
žė mane nuo odos. Dabar atrodo geriau, bet klausdamas, ar 
norėčiau kavos, nežiūri į akis. O šitai jau anaiptol nėra tai, ko 
norėjau, visa tai neteisinga. Nenoriu šito daryti. Nenoriu ir vėl 
netekti savitvardos. 

Skubomis rengiuosi, einu į vonią, prausiuosi veidą šaltu 
vandeniu. Blakstienų tušas nutekėjęs, išsiterliojęs akių kam- 
pučiuose, lūpos patamsėjusios. Sukandžiotos. Veidas ir kaklas 
paraudę, kur jis į mane trynėsi dygstančios barzdos šeriais. 
Blyksteli praėjusios nakties prisiminimas, pajuntu jo rankas 
ant savo kūno ir skrandis suvirstakūliuoja. Apsvaigsta galva ir 
aš prisėdu ant vonios krašto. Vonios kambarys nėra taip uoliai 
išvalytas, kaip visas namas: kriauklė apsinešusi nešvarumais, 
veidrodis ištepliotas dantų pasta. Puodelis, jame - tik vienas 
dantų šepetėlis. Jokių kvepalų, jokio drėkinamojo kremo, jo- 
kios kosmetikos. Kažin, pagalvoju, ar ji išeidama visa tai pasi- 
ėmė, ar jis surinko ir išmetė? 

Grįžusi į miegamąjį dairausi kokių nors jos pėdsakų: cha- 
lato, kabančio ant durų, plaukų šepečio ant komodos, lūpų 
blizgio, auskarų - bet nieko panašaus nėra. Einu per kambarį 
iki spintos, ketinu ją atidaryti, bet, vos apgniaužiu rankeną, iš- 
girstu jį šūktelint: „Kava!“ ir iškart atšlyju. 

Jis paduoda man puodelį nė nepažvelgęs, tada nusigrę- 
žia, stovi atsukęs man nugarą, įbedęs žvilgsnį į bėgius ar į kaž- 
ką anapus jų. Dirsteliu dešinėn ir pastebiu, kad nebėra nuo- 
traukų — nelikę nė vienos. Pajuntu peršulį pakaušyje, rankų 

plaukeliai stojasi piestu. Sriūbteliu kavos, bet sunku nuryti net 
gurkšnį. Viskas, viskas negerai. 

Galbūt tai motinos darbas, gal tai ji viską sutvarkė, nu- 
rinko nuotraukas. Jo motina nemėgo Meganos, jis tai kartojo 
begalę sykių. Ir vis dėlto - kas gi elgiasi taip, kaip jis pasielgė 
praėjusią naktį? Kas vedybiniame guolyje dulkina svetimą mo- 
terį, nepraėjus nė mėnesiui nuo žmonos mirties? Jis atsigręžia, 
pasižiūri į mane - žiūri taip, lyg būtų perskaitęs mano mintis, 
jo išraiška tokia keista, veidas tvieskia panieka, gal pasibjau- 
rėjimu, o man jis irgi atrodo atstumiantis. Statau puodelį ant 
stalo. 

— Man reikėtų eiti, - tariu ir jis neprieštarauja. 

Nebelyja. Oras lauke skaistus, aš markstausi pasimigloju- 
sioje rytmečio saulėkaitoje. Artėja kažkoks vyriškis — tik spėju 
išeiti pro laukujes duris ir jis vos neįsirėžia į mane. Kilsteliu 
rankas, pasisuku šonu, petimi stumteliu jį į šalį. Jis kažką sako, 
bet aš negirdžiu ką. Mano rankos vis dar pakeltos, galva nuleis- 
ta, tad pamatau ją atsidūrusi vos per penkias pėdas nuo jos - 
Aną, stovinčią greta savo automobilio, rankomis įsisprendusią 
į klubus, spiginančią į mane. Sugavusi mano žvilgsnį ji palin- 
guoja galvą, nusisuka ir skubiai drožia prie savo namų durų, 
ne visai tekina, bet bemaž protekine. Kokią sekundę stoviu 
pastirusi, žvilgsniu sekdama liauną pavidalą su juodomis tam- 
prėmis ir raudonais marškinėliais. Ir staiga persmelkia nepa- 
prastai stiprus dėja vu jausmas. Tikrai jau esu mačiusi ją, šitaip 
nubėgančią. 

Tai atsitiko man ką tik išsikrausčius. Atvažiavau pasimaty- 
ti su Tomu, pasiimti kažkokio užmiršto daikto. Net neprisime- 
nu, kas tai buvo, nieko svarbaus, aš tik norėjau patekti į namus, 
norėjau jį pamatyti. Tikriausiai buvo sekmadienis, o aš išsi- 
krausčiau penktadienį, taigi - maždaug prieš keturiasdešimt 

aštuonias valandas. Stovėjau gatvėje ir žiūrėjau į ją, iš auto- 
mobilio vidun nešančią savo daiktus. Ji atsikraustė trečią die- 
ną man išėjus, mano net lova nebuvo spėjusi atšalti. O aš dar 
kvaršinu sau galvą dėl savo nederamos skubros. Ji pastebėjo 
mane ir aš žengiau jos pusėn. Pati nenumanau, ką ketinau sa- 
kyti — reikia manyti, nieko protingo. Aš plūdau ašaromis, tai 
prisimenu. O ji, lygiai kaip ir dabar, apsisuko ir pabėgo. Paties 
blogiausio tuo metu dar nežinojau, dar nebuvo matyti. Laimė. 
Tikriausiai tai būtų mane pribaigę. 

Stoviu perone, laukiu traukinio, ir staiga apsvaigsta galva. 
Prisėdu ant suoliuko ir tikinu save, kad tai tik pagirios, nieko 
daugiau: nė lašo neėmus į burną ištisas penkias dienas, o šeštą- 
ją prisisprogus kaip reikiant, nieko kito ir negalima tikėtis. Bet 
gerai Žinau — tai ne vien pagirios, kai kas daugiau. Tai Ana - 
tai, kaip pamačiau ją, koks jausmas apėmė regint ją skubriai 
nueinančią. Baimė. 


Ana 


2013 rugpjūčio 10, šeštadienis 
Rytas 


Nuvažiavau šįryt į Nortkoto sporto klubą pasimankštinti su 
dviračių treniruokliais, paskui dar užsukau į „Matches“ dra- 
bužių parduotuvę ir leidau sau įsigyti labai gražią „Max Mara“ 
mini suknutę (Tomas nepyks, vos pamatęs mane su ja iškart iš- 
tirps). Rytas buvo tiesiog puikus, bet vos pastačiusi automobilį 
pastebėjau kažkokį sambrūzdį prie Hipvelų durų - fotografai 
dabar nesitraukia nuo jų nė per žingsnį - ir tada pamačiau ją. 
Ir vėl! Negalėjau patikėti savo akimis. Reičelė, pažiūrėti susi- 
taršiusi ir nelaiminga, vos nesumynė fotografo. Kaip kažin ką — 
ji buvo ką tik išėjusi iš Skoto namų. 

Aš net nesusijaudinau. Buvau visiškai priblokšta. O kai 
pasakiau apie tai Tomui - ramiai ir dalykiškai, - jis suglumo 
ne mažiau už mane. 

— Aš jai paskambinsiu, - tarė. - Išsiaiškinsiu, kas vyksta. 

— Tą jau bandei, - atsakiau kuo švelniau. - Ir niekas ne- 
pasikeitė. 

Bandžiau įpiršti jam mintį, kad jau, ko gero, pats metas 
pasitarti su kokiu teisininku, išsirūpinti draudimą jai artintis 
prie mūsų ar dar ką nors. 

— Vis dėlto ji nebedrumsčia mums ramybės, argi ne? — 
atsakė jis. - Nuolatiniai skambučiai liovėsi, ji nebandė mūsų 

kalbinti, nebuvo atėjusi į namus. Nesirūpink dėl to, brangioji. 
Aš viską sutvarkysiu. 

Ką gi - apie priekabiavimą jis sako tiesą, ji tikrai nebe- 
drumsčia mums ramybės. Bet man tai nerūpi. Kažkas mezgasi, 
kažkas vyksta, ir aš neketinu tiesiog nekreipti į tai dėmesio. 
Nusibodo tie nuolatiniai pasiūlymai nesukti sau galvos. Pa- 
vargau nuolat būti tikinama, kad jis viską sutvarkysiąs, kad 
pasikalbėsiąs su ja, kad ji galiausiai dingsianti iš akiračio. Ko 
gero, jau atėjo metas ko nors imtis pačiai. Jei pamatysiu ją dar 
kartą, iškart paskambinsiu į policiją, tai moteriai, detektyvei 
seržantei Raili. Ji man pasirodė maloni, užjaučianti. Žinau, kad 
Tomas gailisi Reičelės, bet, po šimts, jau iš tikrųjų metas atsi- 
kratyti tos kalės visiems laikams. 

Reičelė 


2013 rugpjūčio 12, pirmadienis 
Rytas 


Mes - automobilių stovėjimo aikštelėje prie Viltono ežero. Ka- 
daise atvažiuodavome čia išsimaudyti - itin karštomis dieno- 
mis. Šiandien tiesiog sėdime vienas šalia kito Tomo automobi- 
lyje, atsidarę langus, glostomi šilto vėjelio. Noriu atremti galvą 
į atlošą, užsimerkti, kvėpti į save pušų sakų aromatą, klausytis 
paukščių. Noriu laikyti jo ranką ir praleisti čia visą dieną. 

Jis paskambino vakar vakare ir paklausė, ar negalėtu- 
me susitikti. Man parūpo, ar tai susiję su Ana - su tuo, kad ji 
vėl matė mane Blenheimo kelyje. Pasakiau, kad jie čia niekuo 
dėti - aš ten buvau ne tam, kad drumsčiau ramybę jiems. Jis 
manim patikėjo, ar bent jau tvirtino tikįs, bet vis tiek kalbėjo 
kiek atsargiai, gal trupučiuką sunerimęs. Pasakė, kad jam rei- 
kia su manim pasikalbėti. 

— Prašau tave, Reiče, - tarė, ir tai akimoju suveikė - mano 
vardą jis ištarė visai kaip senais laikais, maniau, man sprogs 
širdis. - Atvažiuosiu tavęs paimti, gerai? 

Pabudau apyaušriu ir penktą ryto jau plikiau kavą vir- 
tuvėje. Išsitrinkau galvą, nusiskutau kojas, pasidažiau; persi- 
rengiau keturis kartus. Jaučiausi prasikaltusi. Žinau, tai kvaila, 
bet pagalvojau apie Skotą - apie tai, ką padarėme, apie patirtus 
pojūčius - ir iškart ėmiau graužtis tai dariusi, nes atrodė lyg 

išdavystė. Jaučiausi išdavusi Tomą. Vyriškį, kuris prieš dvejus 
metus pametė mane dėl kitos moters. Kvaila taip jaustis, bet 
nieko negaliu sau padaryti. 

Tomas atvažiavo truputį prieš devynias. Nulipau žemyn ir 
išvydau jį, pasirėmusį į automobilį, su džinsais ir senais pilkais 
marškinėliais - pakankamai senais, kad puikiai prisiminčiau 
jų audeklą, liečiantį mano skruostą, kai gulėdavau pasidėjusi 
galvą jam ant krūtinės. 

— Šįryt man nereikia į darbą, - tarė jis vos mane pama- 
tęs. - Pamaniau, gal galėtume pasivažinėti. 

Kol nuvažiuojame iki ežero, kalbamės nedaug. Jis klausia, 
kaip laikausi, pagiria, kad gerai atrodau. Neužsimena apie Aną 
iki pat tol, kol sustojame aikštelėje: sėdime automobilyje ir aš 
svajoju įsikibti jo rankos. 

— Na taigi... Ana sakė, kad matė tave... jai pasirodė, kad 
tu buvai ką tik išėjusi pro Skoto Hipvelo namų duris. Ar taip 
ir buvo? - Jis atsigręžęs į mane, bet į akis nežiūri. Rodos, jam 
nesmagu užduoti tokį klausimą. 

- Tau visiškai nėra ko dėl šito nuogąstauti, - sakau jam. — 
Aš kartais susitikdavau su Skotu... na, nesuprask klaidingai, ne 
tai turėjau galvoj, mes nesusitikinėjame. Tiktai bičiuliški san- 
tykiai. Tik tiek. Sunku tai paaiškinti. Mėginau jam trupučiuką 
padėti. Juk žinai - aišku, kad žinai, - pastaruoju metu jam teko 
pereiti tikrą pragarą. 

Tomas linkteli, bet vis dar nežiūri į mane. Krimsteli kai- 
riojo smiliaus nagą - pats tikriausias ženklas, kad sunerimęs. 

— Bet, Reiče... 

Verčiau jau liautųsi mane taip vadinęs, man ima svaigti 
galva ir norisi šypsotis. Jau taip seniai nesu girdėjusi šitokio 
savo vardo trumpinio jo lūpose, tai žadina viltį. Galbūt ne taip 
jau viskas sklandžiai jam klostosi su Ana, gal jis prisimena 

gražias mudviejų akimirkas, galbūt širdies kamputyje dar ilgisi 
manęs. 

— Aš tik... na, man dėl to iš tikrųjų neramu. 

Galų gale jis pažvelgia į mane, jo didelės rudos akys smin- 
ga į manąsias, plaštaka krusteli, tarsi jis ketintų paimti mane už 
rankos, bet paskui nutaria, kad verčiau nereikia. 

— Žinau... na, iš tikrųjų žinau nedaug, bet Skotas... Žinau, 
jis atrodo nepriekaištingai padorus vyrukas, bet niekad negali 
būti visai tikras, ar ne? 

— Manai, jo darbas? 

Jis linguoja galvą, sunkiai nuryja seiles. 

— Ne, ne. Taip nesakau. Žinau... na, Ana sakė, kad jie nuo- 
lat bardavosi. Kad Megana jo lyg ir prisibijojo. 

— Ana taip sakė? 

Visi mano instinktai šaukia, jog reikėtų be išlygų atmesti 
viską, kad ir ką ta kalė pliurptų, bet negaliu neprisiminti jaus- 
mo, apnikusio šeštadienį Skoto namuose. Buvo labai aiškiai 
justi, kad kažkas ne taip, kažkas negerai. 

Jis linkteli. 

— Megana neilgai dirbo pas mus aukle, kai Evė buvo dar 
visai mažiukė. Dievulėliau, dabar nesinori net prisiminti, po 
visų tų žinių laikraščiuose. Bet tai tik įrodo, argi ne, kad gali 
manyti, jog ką nors tikrai gerai pažįsti, o tada... - Jis sunkiai at- 
sidūsta. - Visai nenoriu, kad atsitiktų kas nors blogo. Tau. - Tai 
taręs jis nusišypso man, vos vos gūžteli. - Tu man vis dar rūpi, 
Reiče, - sako, ir man tenka nusigręžti - nenoriu, kad pastebėtų 
ašaras akyse. Bet jis, savaime aišku, žino, jis padeda ranką man 
ant peties ir sako: - Atleisk man. 

Valandėlę taip ir sėdime, jaukiai apsigaubę tyla. Skaudžiai 
krimsteliu apatinę lūpą, tramdydama verksmą. Nė kiek nepa- 
geidauju dar labiau apsunkinti jam naštą. Tikrai, nė trupučio. 

— Man viskas gerai, Tomai. Aš išsikapanosiu. Jau kapa- 
nojuos. 

— Džiugu tai girdėti. Juk tu nebe... 

— Nebegeriu? Mažiau. Ir vis mažinu. 

— Tai gerai. Puikiai atrodai. Tu tokia... gražutė. - Jis man 
nusišypso, ir aš pasijuntu raustanti. Jis skubiai nukreipia akis į 
šalį. - Ar tu... na... neturi jokių rūpesčių?.. Tai yra finansinių? 

— Ne, viskas gerai. 

- Tikrai? Ar tikrai, Reičelė? Mat jei tau striuka su pinigais, 
nenorėčiau... 

— Ne, man nieko netrūksta. 

— Gal paimtum šiek tiek? Tai šūdas, nenoriu pasirodyti 
kaip kvailys paskutinis, bet gal vis dėlto paimtum nedidelę su- 
melę? Išsiverstum kurį laiką. 

- Pinigų man nestinga, tikrai. 

Jis pasilenkia per mane prie dėtuvės, ir man užgniaužia 
kvapą, toks neįveikiamai stiprus tas poreikis jį paliesti. Noriu 
uosti jo sprando kvapą, noriu panardinti veidą į raumeningą 
įdubą tarp menčių. Jis atidaro dėtuvę. 

- Žinai ką? Išrašysiu tau čekį, dėl viso pikto. Jei nereikės, 
galėsi jo nė neišsigryninti. 

Prapliumpu juoktis. 

- Vis dar vežiojiesi čekių knygelę automobilio dėtuvėje? 

Jis irgi juokiasi. 

— O ką gali žinoti, kada prireiks, - sako. 

— Ką gali žinoti, kada prireiks išpirkti kuoktelėjusią buvu- 
sią žmoną? 

Jis nykščio galu paglosto man skruostikaulį. Pakeliu ran- 
ką, sugriebiu jo plaštaką, bučiuoju į delną. 

— Pažadėk, - sako jis kimiai, - kad laikysies kuo atokiau 
nuo Skoto Hipvelo. Pažadėk man, Reiče. 

— Pažadu, - sakau, ir sakau tai visiškai nuoširdžiai, ir iš 
džiaugsmo temsta akyse: mat jis ne tiek nuogąstauja dėl manęs, 
kiek pavyduliauja. 


2013 rugpjūčio 13, antradienis 


Ankstyvas rytas 


Aš traukinyje, žvelgiu į sumaigytą drabužį, besivoliojantį šalia 
bėgių. Tamsiai mėlynas skuduras. Man rodos, suknelė, su juo- 
du dirželiu. Netelpa galvoj, kaip ji galėjo ten atsidurti. Tokio 
skarmalo geležinkelio darbininkai tikrai negalėjo palikti. Trau- 
kinys juda, bet iš tikrųjų vos šliaužia, tad turiu į valias laiko 
apžiūrėti skudurą, ir man ima atrodyti, kad jau esu tą sukne- 
lę mačiusi, esu mačiusi kažką ją dėvint. Nebeprisimenu kada. 
Siaubingai šalta. Tikrai per šalta vilkėti tokią suknelę. Man net- 
gi rodosi, kad tuojau pradės snigti. 

Negaliu sulaukti, kol pamatysiu Tomo namą - savo namą. 
Žinau, kad Tomas bus ten, sėdės kieme. Žinau, bus vienas, 
lauks manęs. Traukiniui dundant pro šalį jis atsistos, pamojuos 
ir nusišypsos. Tikrai visa tai Žinau. 

Vis dėlto pirmiau mes sustojame priešais penkioliktąjį 
numerį. Matau Džeisoną ir Džesę, jie ten, geria vyną teraso- 
je - keista, juk dar nėra net pusės devynių ryto. Džesė vilki 
suknelę, margintą raudonomis gėlėmis, jos ausyse mažyčiai si- 
dabriniai auskariukai su paukščiais - matau, kaip jie siūbuoja 
jai kalbant. Džeisonas stovi jai už nugaros, sudėjęs rankas ant 
pečių. Aš nusišypsau jiems. Norėčiau pamojuoti, bet nenoriu, 
kad žmonės vagone palaikytų mane keistuole. Tad tik žiūriu į 
juos, ir gaila, kad pati neturiu rankoje taurės vyno. 

Jau nežinia kiek laiko mes čia, o traukinys vis dar neju- 
da. Verčiau jau važiuotume pirmyn, jei dar ilgai taip stovėsime, 
Tomo kieme nebebus, aš jo nepamatysiu. Regiu Džesės veidą, 
ryškiau nei visada — tai dėl ypatingos šviesos, kuri labai ryški 
ir krinta tiesiai į ją, lyg scenos prožektoriaus spindulys. Džei- 
sonas tebestovi jai už nugaros, bet rankos - jau nebe jai ant 
pečių, jau gniaužia jai kaklą - atrodo, kad ji jaučiasi nesmagiai, 
netgi kenčia. Jis smaugia ją. Matau, kaip išrausta jos veidas. Ji 
verkia. Pašoku ant kojų, trankau kumščiais langą, šaukiu jam 
liautis, bet jis manęs negirdi. Kažkas stveria mane už rankos - 
ogi rudaplaukis vyriškis. Jis kalbina mane sėstis, sako, kad visai 
netrukus sustosime artimiausioje stotyje. 

— Tada jau bus per vėlu, - sakau jam. O jis atsako: 

— Jau dabar per vėlu, Reičele. 

Ir tikrai — kai vėl pažvelgiu į terasą, Džesę regiu jau ant 
kojų, o Džeisonas gniaužia saują jos šviesių plaukų ir jau tuo- 
jau suknežins jos galvą į sieną. 


Rytas 


Pabudau jau prieš kelias valandas, bet vis dar krečia drebulys, 
kojos virpa, kai klesteliu ant sėdynės. Iš sapno pašokau apim- 
ta siaubo, neapleido jausmas, kad viskas, ką maniau žinanti, 
yra klaidinga, kad viskas, ką mačiau - kiek mačiau Skotą ir 
Meganą, - yra ne kas kita, tik mano galvoje susisukęs prama- 
nas, kad niekas iš mano fantazijų nėra tikra. Bet jeigu mane 
mausto mano pačios vaizduotė, argi ne labiau tikėtina, kad tas 
sapnas buvo iliuzija? Visa tai, ką Tomas sakė man automobily- 
je, susiplakė su kaltės jausmu dėl to, kas atsitiko su Skotu aną 
naktį, o sapnas - tik nesąmoningos mano smegenų pastangos 
viską išnarstyti. 

Ir vis tiek tokia pažįstama baimė vis labiau auga, o trauki- 
niui sustojus prie semaforo aš vos išdrįstu pakelti akis. Namo 
langas uždarytas, nematyti nė gyvos dvasios. Tylu ramu. O gal 
namas jau apleistas. Meganos kėdė tebestovi terasoje, tuščia. 
Šiandien šilta, bet drebulys niekaip nesiliauja. 

Privalau neužmiršti, kad Tomas tiktai persakė tai, ką apie 
Skotą ir Meganą jam buvo sakiusi Ana, o kam, jei ne man, Ži- 
noti, kad ja nė kiek negalima pasitikėti. 

Daktaro Abdičiaus pasisveikinimas šįryt atrodo ne visai 
nuoširdus. Daktaras tarsi gunktelėjęs, lyg jam kažką skaudėtų, 
o ranką spusteli silpniau nei anais kartais. Prisimenu, Skotas 
sakė, kad policija žadėjo neviešinti žinios apie nėštumą, bet ką 
žinosi, galbūt jie pasakė Kamaliui. Galbūt jis galvoja apie Me- 
ganos vaiką? | 

Noriu papasakoti jam apie sapną, bet nenumanau, kaip 
tai padaryti neatskleidžiant kortų, tad verčiau klausiu apie ga- 
limybes atkurti prisiminimus, apie hipnozę. 

— Ką gi, - sako jis, išskėsdamas pirštus ant stalo priešais 
save. - Kai kurie psichoanalitikai mano, kad galima mėginti 
hipnoze atkurti užslopintus prisiminimus, bet nuomonės apie 
tai labai prieštaringos. Aš tuo neužsiimu ir savo pacientams 
nerekomenduoju. Nesu tikras, kad tai išvis kada nors padeda, 
o kai kuriais atvejais, manau, gali ir pakenkti. - Jis vos pastebi- 
mai šypteli. - Atleiskite. Suprantu, kad ne tai norėjote išgirsti. 
Bet, mano nuomone, su psichika reikia elgtis atsargiai, jokio 
greito ir išganingo metodo nėra. 

— O gal pažįstate kokių psichoanalitikų, kurie tai prakti- 
kuoja? - klausiu. 

Jis purto galvą. 

— Atleiskite, bet rekomenduoti tikrai negaliu. Turėtumė- 
te nepamiršti, kad užhipnotizuotas žmogus labai lengvai pa- 
siduoda įtaigai. „Atkurtais“, - tardamas šį žodį jis pirštais ore 

parodo kabutes, - prisiminimais anaiptol ne visada verta pasi- 
kliauti. Tai nėra tikri prisiminimai. 

Negaliu šitaip rizikuoti. Prisigrūsti į galvą dar daugiau 
vaizdinių — šito jau neištverčiau, nebenoriu daugiau jokių ne- 
patikimų prisiminimų, vis susiliejančių, besimainančių, šmė- 
žuojančių, mulkinančių mane, verčiančių patikėti, kad to, kas 
yra, iš tikrųjų nėra, skatinančių žiūrėti į vieną pusę, kai iš tik- 
rųjų turėčiau Žiūrėti į priešingą. 

— Ką tuomet pasiūlytumėt? - klausiu. - Ar yra bent koks 
nors būdas pamėginti susigrąžinti, kas prarasta? 

Ilgų pirštų galais jis brauko lūpą. 

— Taip, galimybių yra. Jau vien kalbėjimas apie kokį nors 
konkretų prisiminimą gali padėti išvysti jį aiškiau, jeigu pato- 
giai įsitaisiusi kokioje nors aplinkoje, kur jaustumėtės saugi ir 
atsipalaidavusi, pabandytumėt išpasakoti užsilikusias atminty 
smulkmenas... 

— Pavyzdžiui, kad ir čia? 

Jis nusišypso. 

— Kad ir čia, jei tikrai čia jaučiatės saugi ir atsipalaidavu- 
„Si... — jis taria tai kylančia intonacija, iš tikrųjų tai klausimas, 
bet aš neatsakau. Šypsena jo veide užgęsta. - Neretai pravartu 
mėginti sutelkti dėmesį į kitus pojūčius, ne vien regėjimą. Gar- 
sai, lytėjimo pojūtis... kvapai, jie ypač svarbūs, bandant ką nors 
prisiminti. Muzika, ji kartais irgi labai padeda. Jeigu galvoja- 
te apie konkrečias aplinkybes, konkrečią dieną, galite mėginti 
sekti savo pačios pėdomis atgal, kaip sakoma, grįžti į nusikalti- 
mo vietą. - Lyg ir visai nekaltas posakis, bet man plaukeliai ant 
sprando jau stovi piestu, dilgčioja viršugalvis. - Ar norėtumėte 
pasikalbėti apie kokį nors konkretų įvykį, Reičelė? 

Aišku, kad norėčiau, bet negaliu jam šito sakyti, tad pa- 
pasakoju apie nutikimą su golfo lazda, apie tai, kaip puoliau 
Tomą po vieno nuožmaus barnio. 

Prisimenu, pabudau tą rytą kupina nerimo, vos prabudusi 
iškart žinojau, kad atsitiko kažkas baisaus. Tomo lovoje su ma- 
nim nebuvo, tad lengviau atsikvėpiau. Išsitiesusi aukštielninka 
pamėginau persukti prisiminimų juostelę. Prisiminiau, kad rau- 
dojau, niekaip negalėdama liautis, ir vis kartojau, kad myliu jį. Jis 
buvo piktas, liepė man eiti gulti, jis nebenorėjo manęs klausytis. 

Mėginau kapstytis atgal: kas atsitiko tą vakarą kiek anks- 
čiau? Stengiausi pasiekti tašką, nuo kurio prasidėjo ginčas. 
Mudu taip šauniai leidome laiką. Iškepiau ant grotelių kreve- 
čių, pagardintų raudonaisiais pipirais ir kalendromis, gėrėme 
puikų „Chenin Blanc“ vyną - jo Tomui atnešė kažkoks dėkin- 
gas klientas. Valgėme kiemelyje, klausėmės „The Killers“ ir 
„Kings of Leon“ - grupių, kurių dažniausiai ir klausydavomės 
vos susipažinę. 

Prisimenu, kaip juokėmės ir bučiavomės. Prisimenu, pa- 
pasakojau jam kažkokį nuotykį - jam istorija nepasirodė tokia 
juokinga kaip man. Prisimenu, kaip nusiminiau. O paskui pri- 
simenu, kaip rėkėme vienas ant kito, prisimenu, kaip eidama 
vidun užkliuvau už stumdomųjų durų ir griuvau, ir įniršau, 
kad jis neatskuba manęs pakelti. 

O dabar - kas svarbiausia... 

— Atsikėlusi tą rytą nulipau žemyn. Jis sa manim nesikal- 
bėjo, nenorėjo net žiūrėti į mane. Turėjau maldauti, kad pasa- 
kytų, ko šįsyk pridirbau. Kartojau ir kartojau, kaip gailiuosi, 
atsiprašinėjau. Visiškai puoliau į paniką. Negaliu paaiškinti 
kodėl, suprantu, kaip tai kvaila, bet kai negali prisiminti, ką 
padarei, vaizduotė pati užpildo baltas dėmes, prisigalvoji pačių 
kraupiausių dalykų... 

Kamalis linkteli. 

- Įsivaizduoju. Tęskite. 

— Taigi, galų gale, vien tik norėdamas mane užčiaup- 
ti, jis ir papasakojo. Na taip, aš kažin ko įsižeidžiau, pasakė. 

Prisisiurbiau kaip kokia erkė, vis bambėjau, vis graužiau jį ir 
niekaip negalėjau liautis; jis bandė mane pabučiuoti ir susitai- 
kyti, bet aš nė girdėti nenorėjau apie paliaubas. Neapsikentęs 
nusprendė tiesiog palikti mane ramybėj ir eiti viršun gulti. 
Tada ir atsitiko. Aš pasivijau jį ant laiptų su golfo lazda rankoje 
ir pabandžiau nunešti jam galvą. Laimė, nepataikiau. Tik iška- 
binau tinko gabalą koridoriaus sienoje. 

Kamalio išraiška nesikeičia. Mano pasakojimas jo nepri- 
bloškė. Jis tiktai linkteli. 

— Taigi, žinote, kas atsitiko, bet to atsitikimo nejaučiate, 
teisingai? Norėtumėte prisiminti jį pati, regėti jį, patirti jį savo 
atmintyje, kad - kaipjūs pati sakėte? - kad jis priklausytų jums? 
Ir tuomet jaustumėtės visiškai atsakinga už tai, kas nutiko? 

- Na... - gūžteliu pečiais, - taip. Tai yra iš dalies. Bet yra 
dar šis tas. Tai atsitiko vėliau, daug vėliau - po kelių savaičių, 
gal net po kelių mėnesių. Aš dažnai galvodavau apie aną vaka- 
rą. Galvodavau kaskart, eidama pro tą išdaužą sienoje. Tomas 
žadėjo ją užlopyti, bet taip ir neužlopė, o aš nenorėjau dėl to 
zyzti. Kartą stovėjau ten - buvo vakaras, aš išėjau iš kamba- 
rio ir staiga sustojau, nes prisiminiau. Buvau susmukusi ant 
grindų, nugara atsišliejusi į sieną, ir nevaldomai kūkčiojau, o 
Tomas stovėjo šalia ir meldė nusiraminti, golfo lazda gulėjo 
ant kilimo man prie kojų, ir tada aš pajutau, aš pajutau. Buvau 
perklaikusi. Taigi, prisiminimas neatitinka tikrovės, nes visai 
neprisimenu pykčio, neprisimenu, kad būčiau sprogusi iš įnir- 
šio. Prisimenu baimę. 


Vakaras 
Vis galvojau apie tai, ką pasakė Kamalis, apie sugrįžimą į nu- 
sikaltimo vietą, tad, užuot važiavusi namo, išlipau Vitnyje 


ir, užuot protekine prašvilpusi pro požeminę perėją, lėtai ir 

tikslingai einu jos žiočių link. Prispaudžiu delnus prie šalto, 
šiurkštaus mūro šalia angos, užsimerkiu, braukiu pirštais. Nie- 
ko nepešu. Atsimerkiu, apsidairau. Gatvėje labai tyku: tik viena 
moteris už kelių šimtų jardų, eina mano pusėn, daugiau - nė 
gyvos dvasios. Nei koks automobilis važiuoja pro šalį, jokių šū- 
kaliojančių vaikų, tik iš labai labai toli atsklinda slopus sirenos 
kauksmas. Saulė slepiasi už debesies, man darosi šalta stovėti 
it įbestai tunelio angoje. Eiti gilyn negaliu. Apsisuku nešdintis 
iš čia. 

Moteris, kurią prieš valandėlę mačiau artėjant, suka už 
kampo; ji susisupusi į tamsiai mėlyną neperšlampamą apsiaus- 
tą. Praeidama dirsteli į mane, ir tada man atsiveria akys. Mo- 
teris... su mėlynu drabužiu... panaši šviesa... Dabar prisimenu: 
Ana. Ji vilkėjo mėlyną suknelę su juodu dirželiu ir ėjo tolyn 
nuo manęs, žingsniavo sparčiai, beveik kaip anądien, tik šįkart 
ji išties atsisuko - grįžtelėjo per petį ir sustojo. Prie jos, stovin- 
čios ant šaligatvio, privažiavo automobilis - raudonas. Tomo 
automobilis. Ji pasilenkė, persimetė su Tomu keliais žodžiais 
pro langą, tada atidarė dureles ir įsėdo; automobilis nuvažiavo. 

Aš tai prisimenu. Tą šeštadienio vakarą stovėjau čia, prie 
požeminės perėjos angos, ir mačiau, kaip Ana įlipo į Tomo 
automobilį. Vis dėlto tai, ką prisimenu, negali būti tiesa, tai 
nesąmonė. Tomas važiavo automobiliu ieškoti manęs. Anos 
automobilyje nebuvo - ji liko namie. Taip man sakė policija. 
Prisiminimas mane klaidina, nesueina jokie galai, ir man nori- 
si rėkti iš nevilties - dėl to, kad taip ir nepavyksta nieko suži- 
noti, dėl to, kad mano smegenys tokios niekam vertos. 

Pereinu gatvę, einu Blenheimo keliu, kairiąja puse. Sustoju 
po medžiais priešais dvidešimt trečiąjį numerį, pastoviniuoju 
valandėlę. Jie perdažę laukujes duris. Kai čia gyvenau aš, buvo 
tamsiai žalios, dabar - juodos. Neprisimenu, kad anksčiau bū- 
čiau pastebėjusi. Man tamsiai žalios buvo gražiau. Pagalvoju, 

kas dar pasikeitę viduje. Kūdikio kambarys - savaime aišku, 
bet ar jiedu vis dar tebemiega mūsų lovoje? Ar ji pasideda lūp- 
dažį priešais veidrodį, kurį pakabinau aš? Svarstau, ar jie per- 
dažė virtuvę, ar užlopė tą išdaužą antrojo aukšto koridoriuje. 

Norisi pereiti gatvę ir belsti į tą juodų dažų sluoksnį, 
daužyti jį kumščiais. Noriu pasikalbėti su Tomu, išklausinėti 
apie tą vakarą, kai dingo Megana. Noriu paklausti ir apie va- 
karykščią, apie tą valandėlę, kai mudu sėdėjome automobilyje 
ir aš pabučiavau jį į delną, noriu paklausti, ką jis tada jautė. 
Bet nieko panašaus nedarau, tiktai dar trupučiuką pastoviu, 
žvelgdama į savo senojo miegamojo langą, kol pajuntu akyse 
tvenkiantis ašaras ir tada žinau, kad metas eiti sau. 

Ana 


2013 rugpjūčio 13, antradienis 
Rytas 


w-- on 


velkasi marškinius, rišasi kaklaraištį. Jis atrodė truputį išsiblaš- 
kęs, tikriausiai mintyse perkratinėjo dienotvarkę: susitikimai, 
susitarimai, kas, kur, kada. Mane nusmelkė pavydas. Pirmą 
kartą per visą mūsų bendrą gyvenimą pajutau jam pavydą tos 
prabangos apsirengti, išeiti iš namų, lakstyti visą dieną su vi- 
sokiais reikalais, tikslingai - uoliai eiti tarnybą už algos čekį. 

Ilgiuosi ne paties darbo - buvau nekilnojamojo turto 
agentė, ne kokia neurochirurgė, o tai ne visai toks darbas, apie 
kokį svajoji vaikystėje, - bet man išties patikdavo vaikštinėti 
po tuos tikrai brangius namus, kai jų savininkų ten nebūda- 
vo, braukti pirštais per marmurinius stalviršius, skirtus valgiui 
ruošti, kyštelėti nosį į didžiules, įeinamas drabužių spintas. 
Įsivaizduodavau, koks būtų mano gyvenimas, jeigu gyvenčiau 
tokioje aplinkoje, kokia būčiau aš pati. Labai gerai žinau, kad 
vaiko auginimas - pats svarbiausias darbas iš visų įmanomų, 
bėda ta, kad jis visiškai nevertinamas. Bent jau ta prasme, kuri 
šiuo metu man rūpi, tai yra finansine. Norėčiau, kad turėtume 
daugiau pinigų, kad galėtume išsikraustyti iš šito namo, iš šitos 
gatvės. Štai taip, visai paprasta. 

Nors gal ne taip jau ir paprasta. Tomui išėjus į darbą, sė- 
dau prie virtuvės stalo - laukė grumtynės su Eve dėl pusryčių. 
Garbės žodis, vos prieš du mėnesius ji dar noriai valgydavo 
viską. O dabar, jei tik maistas - ne braškinis jogurtas, neims 
nė į burną. Žinau, kad tai normalu. Be paliovos kalu sau tai 
į galvą, mėgindama iškrapštyti kiaušinio trynį iš plaukų arba 
keturiomis ant grindų rankiodama išsvaidytus šaukštus ar ap- 
verstus dubenėlius. Vis kartoju sau, kad tai normalu. 

Vis dėlto, kai galiausiai susidorojome su pusryčiais ir Evė 
viena pati patenkinta įsitraukė į žaidimą, leidau sau minutę 
paverkti. Taupau tokias ašaras, tik retsykiais pasimėgauju ta 
prabanga, visada - kai Tomo nėra namie ir tik trumpą valan- 
dėlę, kad truputį nuleisčiau garą. Bet paskui, kai nusiprausiau 
veidą, kai pamačiau veidrodyje, kokia pavargusi atrodau, kokia 
apsileidusi, susitaršiusi ir dėmėta - ką ir kalbėti, atrodau sušik- 
tai siaubingai, - tada mane ir vėl apniko pažįstamas jausmas: 
panūdau apsivilkti dailią suknelę, apsiauti aukštakulnius, išsi- 
džiovinti plaukus džiovintuvu, pasidažyti ir nukaukšėti gatve — 
tegul sau vyrai atsisukinėja pasižiūrėti į mane. 

Ilgiuosi darbo, bet taip pat ilgiuosi ir to, ką darbas man 
reiškė paskutiniais metais, kol dar dirbau už atlyginimą, - tais 
metais, kai susipažinau su Tomu. Ilgiuosi būti meiluže. 

Man tai patiko. Iš tikrųjų netgi labai patiko. Niekad ne- 
sijausdavau prasikaltusi. Tik apsimesdavau, kad mane graužia 
kaltė. Su ištekėjusiomis draugėmis, kurių gyvenimą amžiais 
nuodija baimė, kai šalia sukiojasi kokia smagi auklytė, dirbanti 
pagal au pair programą, ar kai biure pasirodo gyvybinga daili 
mergužėlė, mėgstanti kalbėtis apie futbolą ir pusę gyvenimo 
praleidžianti sporto salėje, kitaip negalėjau. Privalėdavau joms 
sakyti, kad aš, savaime aišku, jaučiuosi siaubingai, kad man taip 
negera dėl jo žmonos, kad niekad nesitikėjau, jog šitaip gali at- 
sitikti, bet mes pamilome vienas kitą - tai ką dabar daryti? 

Tiesa ta, kad man niekad nebuvo nesmagu dėl Reičelės, 
netgi tada, kai dar nežinojau apie jos girtuoklystę ir apie tai, 
kokia ji nepakenčiama, kaip pavertė Tomo gyvenimą tikru pra- 
garu. Man ji nebuvo tikras žmogus, be to, aš pernelyg mėga- 
vausi tuo, kas vyksta. Būti kita moterimi - galingas užtaisas, 
nėra prasmės to neigti: tu esi ta, dėl kurios jis išduoda žmoną, 
nors myli ją, bet tau negali atsispirti. Štai kokia tu nuostabi. 

Aš mėginau parduoti namą. Kranhamo gatvė, trisdešimt 
ketvirtas numeris. Iškilo šiokių tokių nesklandumų, mat pa- 
skutiniam susidomėjusiam pirkėjui nebuvo suteikta teisė įkeis- 
ti namą. Kažkas per apžiūrą užkliuvo kreditoriui. Tad mes pasi- 
kvietėme nepriklausomą ekspertą - dėl viso pikto, kad būtume 
tikri, jog viskas gerai. Gyventojai jau buvo išsikraustę, namas 
tuščias, tad man teko laukti eksperto ir jį įleisti. 

Kad tai atsitiks, buvo aišku nuo pirmos akimirkos, vos 
atidariau jam duris. Iki tol nieko panašaus niekad nebuvau da- 
riusi, net nesvajojau apie tai, bet kažkas slypėjo jo akyse, kai 
pažvelgė į mane, kažkas slypėjo jo šypsenoje. Tai buvo stipriau 
už mus pačius - padarėme tai virtuvėje, atsišlieję į stalą. Tai 
buvo visiškai beprotiška, bet kaip tik taip viskas tarp mūsų ir 
buvo. Jis pats nuolat man šitaip sakydavo. Nesitikėk, kad išgysiu 
nuo šito pamišimo, Ana, aš negaliu, pamišimas dėl tavęs - ne- 
pagydomas. 

Pasiimu Evę, abi drauge einame į sodelį. Ji stumdo savo 
žaislinį vežimėlį ir krykštauja kažką pati sau, rytinis isterijos 
priepuolis užmirštas. Kaskart, kai ji man nusišypso, rodosi, 
sprogs širdis. Kad ir kaip ilgėčiausi darbo, šito ilgėčiausi nepa- 
lyginamai labiau. Bet man ir neprireiks šito ilgėtis. Nieku gyvu 
nebepaliksiu vaiko jokiai auklei, nesvarbu, kokia kvalifikuota 
ji būtų, tegul ir visas pasaulis už ją laiduotų. Nepaliksiu savo 
mažylės su niekuo, niekad, nė už ką - man pakaks ir vienos 
Meganos. 


Vakaras 


Tomas atsiuntė žinutę: šįvakar truputį vėluosiąs grįžti, reikią 
nusivesti klientą išgerti taurelės. Mudvi su Eve ruošėmės vaka- 
riniam pasivaikščiojimui. Buvome mūsų su Tomu kambaryje, 
ruošiausi keisti jai sauskelnes. Pro langą sruvo nepaprasto gro- 
žio šviesa, sodriai oranžinis švytėjimas užtvindė visus namus, 
o paskui viskas staiga nupilko - saulė užlindo už debesies. Bu- 
vau pusiau užtraukusi užuolaidas, kad kambarys per daug ne- 
prikaistų, tad dabar priėjau prie lango jų atitraukti - ir išvydau 
Reičelę: ji stovėjo kitapus gatvės ir spoksojo į mūsų namą. O 
paskui pajudėjo ir nudrožė stoties pusėn. 

Sėdžiu ant lovos ir tirtu iš įniršio, nagai nejučia sminga 
į delnus. Evė spardosi iškėlusi kojas, bet aš taip įdūkusi, kad 
nenoriu imti jos į rankas, baimindamasi, kad nesutraiškyčiau. 

O juk jis tikino mane viską sutvarkęs. Sakė, kad skam- 
bino jai sekmadienį, kad jiedu pasikalbėjo, kad ji prisipažino 
užmezgusi šiokią tokią draugystę su Skotu Hipvelu, bet neke- 
tinanti daugiau su juo matytis, kad ji nebesitrainiosianti aplin- 
kui. Tomas sakė, kad ji jam tai pažadėjusi ir jis patikėjęs. To- 
mas sakė, kad ji kalbėjusi visai protingai, lyg ir nebuvusi girta, 
nepuolusi į isteriją, negrasinusi, nemaldavusi jo grįžti pas ją. Ir 
dar jis sakė, kad, jo nuomone, jos būklė taisosi. 

Keliskart giliai atsikvepiu, tada užsiritu Evę ant kelių, pasi- 
guldau aukštielninką sau ant kojų ir suimu rankomis jos rankytes. 

— Man rodos, aš jau šito soti į valias, kaip tu manai, 
mažute? 

Tai iš tikrųjų vargina: kaskart, kai tik patikiu, kad reikalai 
taisosi, kad Reičelės problema pagaliau liko praeityje, ji ima ir 
išlenda vėl. Kartais man atrodo, kad niekad, niekad jos neatsi- 
kratysime. 

Kažkur giliai man į sielą krito pagedusi sėkla. Kai Tomas 
sako man, kad viskas gerai, viskas sutvarkyta, ji nebedrums 
mums ramybės, o ji kur buvusi, kur nebuvusi, žiūrėk, vėl čia, aš 
nejučiomis susimąstau, ar tikrai jis kaip įmanydamas stengiasi 
jos atsikratyti - o gal širdies gilumoje jam net patinka, kad ji 
niekaip negali jo paleisti. 

Lipu žemyn, į virtuvę, kimbu raustis stalčiuje - ieškau vi- 
zitinės kortelės, kurią paliko detektyvė seržantė Raili. Jos nu- 
merį surenku paskubomis, kol nespėjau persigalvoti. 


2013 rugpjūčio 14, trečiadienis 
Rytas 


Mes lovoje, jo rankos man ant klubų, kaklą tvilko karštas jo 
kvėpsnis, jo oda slidi nuo prakaito, ir jis sako man: 

— Mes nebedarome to taip dažnai, kaip reikėtų. 

— Žinau. 

— Reikėtų prasimanyti daugiau laiko sau. 

— Tikrai reikėtų. 

— Ilgiuosi tavęs, - sako jis. — Ilgiuosi viso šito. Noriu to 
daugiau. 

Apsiverčiu, bučiuoju jį į lūpas kietai užmerkusi akis, mė- 
gindama užslopinti gnybiantį kaltės jausmą, kad kreipiausi į 
policiją jam už nugaros. 

— Manau, mums reikėtų kur nors išvažiuoti, - murma 
jis. - Tik mudviem. Bent trumpam pabėgti nuo viso šito. 

O Evę paliktume... su kuo? - noriu klausti. Su tavo tėvais, 
su kuriais nesikalbi? Ar su mano mama, kuri jau tokia gležna, 
kad vos įstengia pasirūpinti pati savimi? 


Nepasakau šito, išvis nieko nesakau, bučiuoju jį dar kartą, 
karščiau. Jo delnas slysta mano šlaunimi, paskui susigniaužia 
ir gnybia, stipriai. 

— Ką manai? Kur norėtum nukeliauti? Gal į Mauricijų? Į 
Balį? 

Aš juokiuosi. 

— Rimtai kalbu, - taria jis atšlydamas nuo manęs ir žvelg- 
damas tiesiai į akis. - Mes nusipelnėme šito, Ana. Tu šito nusi- 
pelnei. Metai buvo nelengvi, ar ne? 

— Bet... 

— Kas — „bet“? - Jis nušvinta savo tobula šypsena. - Ką 
nors sugalvotume, kas sutiktų priglausti Evę, nesirūpink. 

— Tomai, pinigai. 

— Viskas bus gerai, išsiversime. 

- Bet... - nenoriu šito sakyti, tačiau privalau. - Mes ne- 
turime tiek pinigų, kad galėtume bent apsvarstyti galimybę 
kraustytis gyventi kitur, bet turime pakankamai pinigų atosto- 
goms Mauricijuje ar Balyje? 

Jis išpučia skruostus, paskui lėtai iškvepia ir nusirita tolyn 
nuo manęs. Nereikėjo man šito sakyti. Sutreška kūdikio prie- 
žiūros prietaisas: Evė bunda. 

— Paimsiu ją. - Jis lipa iš lovos ir išeina iš kambario. 

Per pusryčius Evė ožiuojasi, kaip visada. Nevalgyti jai jau 
virto žaidimu: ji purto galvą atstačiusi smakrą, kietai sučiaupu- 
si lūpas, kumštukais stumdama tolyn priešais stovinčią lėkštę. 
Tomo kantrybė greitai senka. 

— Neturiu šitam laiko, - sako jis. - Teks tau ją pamaitinti. 

Jis stojasi ir su skausminga išraiška veide atkiša šaukštą 
man. 

Giliai atsikvepiu. 

Nieko tokio, jis pavargęs, jis turi baisybę darbo, be to, su- 
irzęs, nes aš šįryt nugesinau jo fantazijas apie atostogas. 

Vis dėlto tai nėra nieko tokio, nes aš irgi pavargusi, aš 
norėčiau pasikalbėti apie pinigus ir apie mūsų padėtį čia, apie 
problemas, kurių jis anaiptol neišsprendžia paprasčiausiai iš- 
eidamas iš kambario. Žinoma, to aš nepasakau. Užtat sulaužau 
sau pačiai duotą pažadą ir prabylu apie Reičelę. 

- Ji ir vėl trainiojosi aplinkui, - sakau. - Taigi, kad ir ką jai 
būtum kalbėjęs anądien, ir vėl nesuveikė. 

Jis aštriai dėbteli į mane. 

— Ką nori tuo pasakyti - „trainiojosi aplinkui ? 

— Ji buvo čia vakar vakare, stypsojo gatvėje tiesiai priešais 
namus. 

— Buvo su kuo nors? 

— Ne. Viena. Kodėl klausi? 

— Tai velnias, - tarsteli jis, jo veidas apsiniaukia, patamsė- 
ja, kaip būna, kai jis rimtai supyksta. - Sakiau jai, kad nesiro- 
dytų čia. Kodėl nepasakei vakar? 

— Nenorėjau tavęs liūdinti, - sakau tyliai; jau norisi liežuvį 
nusikąsti, kam išvis apie tai prasitariau. - Nenorėjau, kad im- 
tum nerimauti. 

— Dievulėliau! - rikteli jis ir triukšmingai trinkteli kavos 
puodelį į kriauklę. Išsigandusi bildesio Evė pravirksta. Nuo to 
nė kiek ne geriau. - Nežinau, ką dar tau pasakyti, tikrai neži- 
nau. Kai kalbėjausi su ja, viskas buvo gerai. Ji klausėsi, ką jai 
sakau, žadėjo čia nebesilankyti. Atrodė kuo puikiausiai. Atrodė 
sveika, iš tikrųjų - visai normali... 

— Atrodė kuo puikiausiai? — klausiu, ir jis nusisuka, bet 
per vėlai - spėju įžvelgti jo veide: suprato įkliuvęs. — Regis, 
sakei, kad kalbėjai su ja telefonu? 

Jis giliai įkvepia, sunkiai atsidūsta, vėl atsigręžia į mane, 
veidas jau visiškai neišskaitomas. 

— Taigi, na taip, šitaip aš ir pasakiau tau, mieloji, nes Ži- 
nojau: išgirdusi, kad buvau su ja susitikęs, susikrimsi. Taigi 

man lieka iškelti rankas: pamelavau. Kad tik lengviau būtų 
gyventi. 

— Tu gal juokus kreti? 

Jis šypsosi man, linguodamas galvą žengia artyn, vis dar 
nuolankiai iškėlęs rankas. 

— Atleisk man, atleisk man. Ji norėjo pasikalbėti akis į akį, 
o ir aš pamaniau, kad taip būtų geriausia. Apgailestauju ir at- 
siprašau, gerai? Mes tiesiog pasikalbėjome. Susitikome tokioje 
sušniaukštoje kavinėje Ašberyje ir pasikalbėjome dvidešimt 
minučių - pusvalandį, maksimum. Dabar gerai? 

Jis apglėbia mane ir prisitraukia prie krūtinės. Mėginu 
priešintis, bet jis už mane stipresnis, be to, ir kvepia nuostabiai, 
o aš, šiaip ar taip, nenoriu barnio. Būtų geriau, jei paremtume 
vienas kitą. 

— Atleisk, - kužda jis vėl man į plaukus. 

— Viskas gerai, - sakau. 

Nebebandau jo mygti, nes dabar jau šio rūpesčio ėmiausi 
pati. Vakar vakare pasikalbėjau su detektyve seržante Raili; vos 
pradėjus šnekėtis, tą pat akimirksnį supratau, kad teisingai pa- 
sielgiau jai paskambindama, mat kai pasakiau, kad mačiau Rei- 
čelę išeinančią iš Skoto Hipvelo namų bent „keletą kartų“ (tik 
trupučiuką perdėjau), ji, rodos, išsyk labai susidomėjo. Pagei- 
davo sužinoti datas ir tikslų laiką (apie du atvejus galėjau pasa- 
kyti tiksliai, apie kitus kartus tik miglotai užsiminiau). Klausė, 
ar jiedu bendravo anksčiau, dar iki Meganai Hipvel dingstant, 
ar man atrodo, kad dabar juos sieja ir seksualinis ryšys. Tu- 
riu pripažinti, kad man net tokia mintis nebuvo atėjusi į gal- 
vą, sunku įsivaizduoti jį peršokant nuo Meganos prie Reičelės. 
Šiaip ar taip, juk jo žmonos kūnas dar net nespėjo dorai atšalti. 

Papasakojau ir apie Evę — apie tai, kaip Reičelė bandė ją 
pagrobti, - dėl viso pikto, jei detektyvė būtų užmiršusi. 


— Ji visiškai pakrikusi, - pasakiau. - Gal jums ir atrodo, 
kad aš per jautriai reaguoju, bet negaliu ir neketinu rizikuoti, 
juk kalbama apie mano šeimos saugumą. 

— Ne, ne, visai man taip neatrodo, - patikino ji. - Labai 
ačiū, kad paskambinote. Jei pamatysite dar ką nors, kas jums 
pasirodys įtartina, tuojau man praneškite. 

Net nenutuokiu, ko jie galėtų imtis - gal tiesiog perspės 
ją ir tiek? Šiaip ar taip, tai būtų pirmas žingsnis, jei vis dėlto 
tektų išsirūpinti oficialų draudimą jai artintis prie mūsų namų. 
Tikiuosi - Tomo labui, - kad iki šito nebus prieita. 

Tomui išėjus į darbą, išsivedu Evę į parką, mudvi žaidžia- 
me, supamės ant sūpuoklių, sodinu ją ant mažyčių linguo- 
jančių arkliukų, o paskui, kai įkeliu atgal į vežimėlį, ji beveik 
iškart užmiega, ir tai man - ženklas traukti į parduotuves. Į 
didįjį „Sainsbury's“ prekybos centrą keliaujame šalutinėmis 
gatvelėmis. Tiesa, tai šioks toks lankstas, bet gatvelės tykios, 
automobilių beveik nepasitaiko, be to, tenka praeiti pro Kran- 
hamo gatvės trisdešimt ketvirtąjį numerį. 

Eidama pro tą namą iki šiol maloniai suvirpu, kažkur pilve 
ima plastėti drugeliai, lūpas nušviečia šypsena, skruostus - rau- 
donis. Prisimenu, kaip protekine užkopdavau laiptais iki durų, 
vildamasi, kad kaimynai nepastebės manęs įsmunkant vidun, 
tada - tiesiai į vonią pasiruošti: pasikvepindavau, įlįsdavau į to- 
kius apatinius, kokius paprastai velkiesi tik tam, kad kas nors 
tuojau nuvilktų. Tada sulaukdavau trumposios žinutės į telefo- 
ną - jis jau būdavo prie durų, ir mudu valandą ar dvi mėgauda- 
vomės vienas kito draugija miegamajame antrame aukšte. 

Reičelei jis pasakydavo užtrukęs su klientu ar nuėjęs su 
draugais išgerti po bokalą alaus. „Negi nė kiek nenuogąstauji, 
kad ji gali patikrinti?“ — būdavo, klausiu jo, o jis tik papurto 
galvą, atmesdamas net tokią mintį. „Aš - geras melagis“, - sykį 

pasakė man plačiai išsišiepęs. O kitą kartą prasitarė: „Net jei 
ji ir patikrintų, taip jau yra su ta Reičele: kitą dieną ji vis tiek 
nebeprisimintų, kas atsitiko.“ Tada aš ir pradėjau po truputį 
suprasti, koks sumautas jo gyvenimas su ja. 

Vis dėlto prisimenant tuos pokalbius šypsena mano veide 
gęsta. Atmenu, kaip Tomas juokėsi sąmokslininko juoku, sly- 
do pirštais mano pilvu žemyn, kaip šypsojosi man sakydamas: 
„Aš - geras melagis.“ Jis iš tikrųjų geras melagis, talentingas iš 
prigimties. Esu mačiusi, kaip tai daro: tarkime, įtikina regis- 
tracijos budintįjį, kad mes - jaunavedžiai, leidžiantys medaus 
mėnesį, ar išsisuka nuo viršvalandžių darbe neva dėl šeimoje 
susiklosčiusių nenumatytų aplinkybių. Tiesa, visi tai daro, aiš- 
ku, kad visi, bet kai tai daro Tomas, juo patiki. 

Galvoju apie tai, kas nutiko šiandien pusryčiaujant, - bet 
svarbiausia tai, kad aš sugavau jį meluojant, o įkliuvęs jis iškart 
ir prisipažino. Man visiškai nėra dėl ko nerimauti. Jis nesusiti- 
kinėja su Reičele man už nugaros! Pati mintis absurdiška. Gal 
kadaise ji ir buvo patraukli - išties buvo gana įspūdinga, kai 
jie susipažino, mačiau jos nuotraukų: didžiulės tamsios akys, 
gundantys apvalumai, - bet dabar tragiškai išstorėjusi. Šiaip 
ar taip, jis niekada pas ją nebegrįžtų, tikrai nebegrįžtų po to, 
ko ji yra pridariusi jam, mums - po visų užsipuldinėjimų, visų 
tų naktinių skambučių, žinučių, skambinėjimų ir nešnekėjimų. 

Stoviu tarp lentynų su konservuotu maistu, Evė vis dar pa- 
laimingai miega vežimėlyje, ir staiga ima lįsti mintys apie tuos 
telefono skambučius, prisimenu tą kartą - o gal jų buvo ne vie- 
nas? - kai pabudusi naktį išvydau vonioje degant šviesą. Anapus 
uždarytų durų girdėjau ir jo balsą - tylų, švelnų. Jis ramindavo 
ją, Žinau, kad ramindavo. Ne sykį yra sakęs, jog retkarčiais ji 
taip įdūkdavo, kad imdavo grasinti ateisianti į namus, ateisianti 
pas jį į darbą, pulsianti po traukiniu. Gal jis ir labai geras me- 
lagis, bet aš žinau, kada jis sako tiesą. Manęs jis neapmulkins. 

Vakaras 


Vis dėlto, kai pagalvoji, juk jis išties sėkmingai mane apmulki- 
no, argi ne? Kai pasakė, kad kalbėjosi su Reičele telefonu, kad 
jos balsas skambėjo žvaliai, tad jam ir pasirodę, kad ji sveiksta, 
jaučiasi gerai, beveik laiminga - kai jis tai pasakė, man net į 
galvą neatėjo suabejoti. O kai pirmadienio vakarą grįžo namo 
ir aš paklausiau, kaip praėjo diena, jis ėmė porinti apie išties 
nuobodų rytinį susitikimą darbe - ir aš supratingai jo klau- 
siausi, nė manyt nepamanydama, kad jokio susitikimo darbe 
nebuvo, kad rytą jis leido kavinėje Ašberyje su buvusia žmona. 

Štai apie ką galvoju, kraustydama indus iš indaplovės, 
labai atsargiai, stengdamasi už nieko neužkliūti, nes Evė snū- 
duriuoja, o peilių ir šakučių tarškėjimas į lėkštes ją iškart 
pažadintų. Ogi jis tikrai mane mulkina. Žinau, kad anaiptol 
ne visada būna šimtu procentų nuoširdus ir sąžiningas. Su- 
simąstau apie tą istoriją apie jo tėvus: jis kvietęs juos į mūsų 
vestuves, bet jie atsisakę dalyvauti, nes smarkiai širdę, kam jis 
palikęs Reičelę. Man tai visąlaik atrodė keista, mat esu dusyk 
kalbėjusi su jo mama telefonu, ir abu kartus ji kalbėjo malo- 
niai, neatrodė, kad griežtų dantį. Domėjosi, kaip sekasi man, 
kaip sekasi Evei. 

— Norėčiau kuo greičiau ją pamatyti, viliuosi, kad pasitai- 
kys proga, - sakė ji man, bet kai užsiminiau apie tai Tomui, jis 
tik numojo ranka. 

— Ji mėgina pasiekti, kad pakviesčiau juos į svečius, - 
tarė. - Ir vien tik tam, kad galėtų atsisakyti. Tai tokie įtakos 
žaidimėliai. 

Man ji visiškai neatrodė panaši į tokią, kuri Žaistų įta- 
kos žaidimėlius, bet per daug į tai nesigilinau. Ko tik nepa- 
sitaiko šeimose, dažnai nė nesupaisysi. Reikia manyti, jis ne 
be priežasties stengiasi neprisileisti jų per arti, aišku, kad yra 

priežasčių, ir jos, neabejoju, labiausiai susijusios su jo noru ap- 
saugoti mane ir Evę. 

Tik kodėl dabar štai svarstau, ar tai buvo tiesa? Tai šitas 
namas, šita susiklosčiusi padėtis, visi tie aplinkui kunkuliuo- 
jantys įvykiai - visa tai verčia mane abejoti savimi, abejoti 
mumis abiem. Jeigu nepasisaugosiu, tai išvarys mane iš proto, 
galiausiai ir aš tapsiu tokia, kaip ji. Kaip Reičelė. 

Sėdžiu ir tiek, laukiu, kol baigs suktis džiovyklė, kad ga- 
lėčiau išimti skalbinius. Galvoju, bene vertėtų įsijungti televi- 
zorių - gal netyčia rodo kokią „Draugų“ seriją, kurios dar nesu 
mačiusi tris šimtus kartų? Galvoju, gal reikėtų padaryti keletą 
jogos pratimų. Pagalvoju ir apie romaną, gulintį ant staliuko 
prie lovos, - per pastarąsias dvi savaites jo perskaičiau dvylika 
puslapių. Pagalvoju apie Tomo nešiojamąjį kompiuterį, stovintį 
ant staliuko svetainėje. 

O tada einu ir darau tai, ko niekad nebūčiau iš savęs ti- 
kėjusis. Imu raudonojo vyno butelį, kurį atkimšome vakar per 
vakarienę, ir įsipilu taurę. Tada atvožiu Tomo kompiuterį, įjun- 
giu ir imuosi spėlioti slaptažodį. 

Darau tai, ką darydavo ir ji: geriu viena ir šnipinėju jį. 
Kaip tik tai, ką darydavo ji ir ko negalėjo pakęsti jis. Bet ne- 
seniai — visai neseniai, vos šįryt — šis tas pasikeitė. Jeigu jis 
leidžia sau meluoti, tuomet aš leisiu sau jį tikrinti. Sąžiningas 
sandoris, ar ne? Juk ir man priklauso truputis teisingumo, tie- 
sa? Tai ir mėginu išgliaudyti slaptažodį. Išbandau vardus, įvai- 
rias kombinacijas: savo vardą ir jo, jo ir Evės, mano ir Evės, 
visų trijų, mėginu ir iš antro galo. Paskui - gimimo datas, 
irgi įvairias kombinacijas. Kitos svarbios datos: mūsų pirmo- 
jo susitikimo diena, diena, kai pirmąsyk mylėjomės. Skaičius 
trisdešimt keturi - namo Kranhamo gatvėje numeris, skaičius 
dvidešimt trys — šito namo numeris. Stengiuosi sugalvoti ką 
nors už įprastų rėmų - man rodos, daugelis vyrų slaptažodžiu 

renkasi futbolo komandas ar žaidėjus, bet Tomas nėra pakvai- 
šęs dėl futbolo; jam patinka kriketas, tad išbandau „Boikotas“, 
„Bothamas“, o gal turnyro pavadinimas - „Ashes“? Jokių šian- 
dieninių žaidėjų pavardžių nežinau. Ištuštinu taurę, įsipilu dar 
pusę. Iš tiesų man netgi visai smagu mėginti išspręsti galvosū- 
kį. Bandau prisiminti jo mėgstamas muzikos grupes, jam pa- 
tikusius filmus, aktores, dėl kurių varvino seilę. Surenku žodį 
„Slaptažodis“, surenku „1234“. 

Iš lauko atsklinda kraupus žviegimas - Londono trauki- 
nys stoja prie semaforo, sakytum kas nagais bruožtų per mo- 
kyklinę lentą. Akimirką sukandu dantis, o paskui užsiverčiu 
taurę; kliukindama vyną atkreipiu dėmesį į laiką - dievulėliau, 
beveik septynios, Evė tebemiega, o jis gali pareiti bet kurią mi- 
nutę. Ir kaip tik tą akimirksnį, kai pagalvoju, kad jis gali pareiti 
bet kurią minutę, suskrebena į spyną kišamas raktas, ir mano 
širdis nustoja plakti. 

Pokšteliu kompiuterio dangtį ir pašoku, per skubrą už- 
kliudau kėdę ir ji apvirsta. Bildėjimas pažadina Evę, ji pradeda 
verkti. Spėju padėti kompiuterį atgal ant staliuko anksčiau, nei 
pasirodo jis, bet vos įžengęs į kambarį jis išsyk susigaudo, kad 
kažkas dedasi, įbeda akis į mane ir klausia: 

— Kas atsitiko? 

Skubinuosi jį nuraminti: 

— Nieko, nieko, netyčia nuverčiau kėdę. 

Jis iškelia Evę iš vežimėlio, apglėbia, o mano žvilgsnis už- 
kliūva už veidrodžio koridoriuje ir mano pačios atspindžio: 
veidas blyškus, lūpos - sodriai raudonos nuo vyno. 

Reičelė 


2013 rugpjūčio 15, ketvirtadienis 
Rytas 


Ketė suveikė man pokalbį dėl darbo. Jos draugė ką tik įkūrė 
nuosavą viešųjų ryšių firmą, tad jai reikia padėjėjos. Iš esmės 
tai ne kas kita, tik išliaupsintas sekretorės darbas, atlygini- 
mas - ne ką daugiau nei nieko, bet tai ir nesvarbu. Ta mote- 
riškė sutiko priimti mane pokalbio ir be rekomendacijų - Ketė 
surietė jai kažkokią istoriją, neva patyriau nervinę krizę, bet 
dabar jau esu visiškai pasveikusi. Pokalbis rytoj popiet, tos mo- 
ters namuose - verslui ji vadovauja iš biuro, įrengto pašiūrėje 
sode, o gyvena, lyg tyčia, Vitnyje. Tad ši diena turėjo būti skirta 
gyvenimo aprašymo ir mano gebėjimų prisistatyti gludinimui. 
Kaip tik į tai ir ketinau kibti, bet paskambino Skotas. 

— Vyliausi, kad galėsime pasikalbėti, - pasakė. 

— Visai nereikia... tai yra tau nereikia nieko sakyti. Tai 
buvo... abu žinome, kad tai buvo klaida. 

— Taip, žinau, - sutiko jis, balsas nuskambėjo taip liūdnai: 
tai ne piktasis Skotas iš mano košmarų, veikiau tasai palūžęs 
Skotas, kuris sėdėjo ant mano lovos ir kalbėjo apie savo žuvusį 
kūdikį. - Bet aš tikrai noriu su tavim pasikalbėti. 

- Žinoma, - atsakiau. - Žinoma, galime pasikalbėti. 

— Akis į akį? 

— Ak... - išsprūdo man. Jei ko norėjau užvis mažiausiai, 
tai grįžti į tą namą. - Atleisk, bet šiandien negaliu. 

— Prašau tave, Reičele. Tai svarbu. - Jo balsas skamba taip 
beviltiškai, ir man, nepaisant nieko, vėl jo pagailsta. Dar mė- 
ginu suregzti kokią nors dingstį, bet jis pakartoja: - Prašau... 

Ir aš sutikau - ir pasigailėjau tą pat akimirką, kai „taip“ 
ištrūko man iš burnos. 

Laikraščiuose paskelbta Meganos vaiko - jos pirmojo mi- 
rusio vaiko - istorija. Tiksliau, ne vaiko, o vaiko tėvo. Pavyko 
išsiaiškinti, kas jis. Toks Kreigas Makenzis - jis mirė Ispanijoje 
prieš ketverius metus, perdozavęs heroino. Vadinasi, žudikas — 
tikrai ne jis. Bet man, tiesą sakant, niekad ir neatrodė, kad vai- 
ko mirtis - tikėtinas motyvas ją nužudyti. Jei kas nors būtų 
norėjęs ją nubausti už tai, ką ji padarė tada, būtų ir nubaudęs 
prieš daugelį metų. 

Taigi, kas lieka? Tradiciniai įtariamieji: sutuoktinis, mei- 
lužis. Skotas, Kamalis. Arba koks nors atsitiktinis nepažįsta- 
masis, pasičiupęs ją gatvėje, - galbūt turime bundantį naują 
serijinį žudiką? Gal ji bus tik pirmoji iš virtinės aukų - kaip 
Vilma Makan, kaip Polina Rid? Beje, o kas pasakė, kad žudi- 
kas - būtinai vyras? Ji buvo tokia smulkutė, Megana Hipvel. 
Miniatiūrinė, tikras paukščiukas. Jai nugalabyti daug jėgos ne- 
reikėjo. 


Popietė 


Vos jam atidarius duris, pirmiausia į mane siūbteli kvapas. Pra- 
kaito ir alaus, gižus raugo tvaikas, stelbiantis ir kažkokį kitą, 
dar bjauresnį. Trenkia kažin kuo pūvančiu. Jis mūvi treningo 
kelnes, vilki dėmėtus pilkus marškinėlius, plaukai riebaluoti, 
oda žvilga lyg karščiuojančio. 

— Sveikutėlis. Užeik, užeik. 

Visai netraukia eiti vidun, bet įeinu. 

Užuolaidos iš gatvės pusės užtrauktos, svetainėje tvyro 
rauzgana prietema, regis, puikiai deranti su šutra ir dvoku. 

Skotas nusiūbuoja į virtuvę, atidaro šaldytuvą, išima bu- 
telį alaus. 

- Eikš, sėskis, - sako. - Išgerk. - Šypsena tarsi prilipinta 
prie jo lūpų, bedžiaugsmė, niauri. Nuo jo veido tvoskia kažkokiu 
tarsi ir žiaurumu. Ir panieka, ta pati, kurią įžvelgiau šeštadienio 
rytą, po to, kai permiegojome drauge, - ji irgi niekur neišnykusi. 

— Negaliu ilgai užtrukti, - sakau jam. - Rytoj laukia po- 
kalbis dėl darbo, man reikia pasiruošti. 

— Tikrai? - Jis pakelia antakius. Sėdasi pats, paspiria kėdę 
mano pusėn. - Sėskis, išgerk, - sako; tai įsakymas, ne pasiū- 
lymas. 

Sėduosi priešais jį, jis pastumia man butelį alaus. Paimu, 
gurkšteliu. Lauke girdėti spygaujant - kažkur kieme žaidžia 
vaikai, - o iš dar toliau atsklinda duslus ir toks pažįstamas 
traukinio dundėjimas. 

— Vakar buvo gauti DNR rezultatai, - praneša man Sko- 
tas. - Vakar vakare mane aplankė detektyvė seržantė Raili. - Jis 
lukteli, kad ką nors pasakyčiau, bet aš baiminuosi pasakyti ką 
nors ne taip, tad nepraveriu burnos. - Kūdikis ne mano. Buvo 
ne mano. Juokingiausia štai kas: ir ne Kamalio, - ir jis tikrai 
nusijuokia. - Vadinasi, buvo dar kažkas, visa eilė rikiavosi prie 
jos. Gali patikėti? - Jo lūpas vėl perkreipia ta kraupi šypsena. - 
Bet tu apie tai nežinojai, ar ne? Apie tą kitą vyrą? Ji tau ne- 
pakuždėjo apie dar vieną vyrą, ką? —- Šypsena veide blėsta, ir 
mane suima bloga nuojauta, netgi labai bloga. Stojuosi, Žengiu 
žingsnį durų link, bet jis pastoja man kelią, sugriebia už alkū- 
nių, stumteli atgal ant kėdės. 

— Nagi tupdyk užpakalį! - Nuplėšia man nuo peties ranki- 
nę ir teškia į kambario kampą. 

— Skotai, nesuprantu, kas dedasi... 

— Na jau! - užrinka palinkdamas viršum manęs. - Judvi 
su Megana juk buvote tokios geros draugės! Turėjai žinoti apie 
visus jos meilužius! 

Jis žino. Vos ta mintis ateina man į galvą, veikiausiai atsi- 
spindi ir veide, ir jis tai įžvelgia, pasilenkia dar arčiau, tvoksteli 
į mane gaižiu kvapu ir pareikalauja: 

— Nagi, Reičelė. Pasakyk. 

Aš purtau galvą, o jis mosteli ranka, užkliudo priešais 
mane stovintį alaus butelį. Šis nusirita nuo stalo ir ištyška į 
grindų plyteles. 

— Tu niekad nė supistose savo akyse nesi jos mačiusi! — 
užstaugia jis. - Viskas, ko man priskiedei, - viskas buvo melas. 

Panarinusi galvą aš vėl stojuosi lemendama: 

— Atsiprašau... Atsiprašau... 

Mėginu apeiti aplink stalą, pasiimti rankinę ir telefoną, 
bet jis vėl stveria mane už alkūnės. 

— Kodėl taip padarei? - klausia. - Kas privertė tave šitaip 
elgtis? Koks velnias į tave įlindęs? 

Jis žiūri į mane, žvilgsniu įsisiurbęs į akis, ir man širdis 
stingsta iš baimės, bet tuo pat metu žinau, kad jo klausimai 
visai pagrįsti. Aš iš tiesų turėčiau jam paaiškinti. Tad nebandau 
ištraukti rankos, leidžiu jo pirštams smigti į kūną, stengiuosi 
kalbėti ramiai ir aiškiai. Stengiuosi nepravirkti. Stengiuosi ne- 
pulti į paniką. 

— Norėjau, kad žinotum apie Kamalį, - sakau jam. - Aš 
tikrai mačiau juos drauge, kaip ir sakiau tau, bet tu nebūtum 
nė klausęsis, jei būčiau pasirodžiusi tik kaip kažkokia mergina 
iš traukinio. Man reikėjo... 

— Tau reikėjo! - Jis paleidžia mane ir nusigręžia. - Ir tu da- 
bar man pasakoji, ko tau reikėjo... - Jo balsas skamba švelniau, 
jis rimsta. Aš giliai alsuoju, stengdamasi apmaldyti įsišėlusią 
širdį. 

- Norėjau tau padėti, - sakau. - Žinojau, kad policija visa- 
da pirmiausia įtaria sutuoktinį, tad norėjau tau pasakyti... kad 
žinotum... kad buvo ir kitas... 

— Taigi dėl to ir sukurpei istoriją, esą pažįsti mano žmoną? 
Ar bent nutuoki, kaip beprotiškai tai skamba? 

— Taip. 

Einu į virtuvę, atsinešu skudurą ir keturpėsčia imuosi 
šluostyti ištaškytą alų. Skotas sėdi alkūnėmis atsirėmęs į kelius, 
nusvarinęs galvą. 

— Ji buvo visai ne ta, kuo maniau ją esant, - sako. - Net 
nenutuokiu, kas ji buvo. 

Išgręžiu į kriauklę skudurą, paleidžiu šaltą vandenį ir kišu 
rankas po srove. Mano rankinė - vos už poros pėdų, mėtosi 
kampe. Krusteliu jos pusėn, bet Skotas pasižiūri į mane, tad 
sustoju. Taip ir stoviu, nugara atsirėmusi į stalviršį, įsikibusi jo 
krašto, kad būtų tvirčiau. Kad būtų ramiau. 

— Detektyvė seržantė Raili man pasakė, - vėl prašnenka 
jis. - Ji manęs klausinėjo apie tave. Klausė, ar esu užmezgęs su 
tavim romaną. - Jis nusijuokia. - Romaną su tavim! Dievulė- 
liau. Paklausiau jos, ar yra mačiusi, kaip atrodė mano žmona. 
Juk skonio negalėjau prarasti taip greitai. - Mano veidas dega, 
pažastis ir strėnas pila šaltas prakaitas. - Atrodo, Ana pasi- 
skundė dėl tavęs. Ji matė tave čia slampinėjančią. Šitaip viskas 
ir išplaukė paviršiun. Aš pasakiau Raili: mes neužmezgę jokio 
romano, ji tik sena Meganos draugė, dabar tik paremia mane 
sunkiu metu... — Jis vėl nusijuokia, tyliai, be jokio linksmu- 
mo. - O ji man atsakė: ji visai nepažinojo Meganos. Ji tik varg- 
šė menka melagė, neturinti savo gyvenimo. - Šypsena dingsta 
iš jo lūpų. - Jūs visos melagės. Visos iki vienos. 

Pypteli mano telefonas. Žingteliu rankinės link, bet Sko- 
tas mane aplenkia. 

— Nagi palūkėk, - sako pakeldamas rankinę. - Mes dar 
nebaigėme. - Jis išverčia mano rankinės turinį ant stalo: telefo- 
nas, piniginė, raktai, lūpdažis, „Tampax“ tamponų dėžutė, kre- 
ditinių kortelių kvitai. - Noriu žinoti, kiek iš viso to, ko man 
prišnekėjai, buvo visiški triedalai. - Jis tingiai paima telefoną, 
pažvelgia į ekranėlį. Tada pakelia akis į mane - žvilgsnis staiga 
ledėja. Ir perskaito garsiai: - „Primename, kad jums paskir- 
tas seansas pas daktarą Abdičių rugpjūčio 19-ąją, pirmadienį, 
16.30. Jeigu negalėsite ateiti, mums apie tai turėtumėte praneš- 
ti likus 24 valandoms.“ 

— Skotai... 

— Kas, po velnių, čia dedasi? - Jo balsas gergždžia, vos 
įmanoma suprasti, ką sako. - Ką tu dar padarei? Ko jam pri- 
šnekėjai? 

— Nieko aš jam neprišnekėjau... - Jis jau numetęs telefoną 
ant stalo ir artėja prie manęs, kumščiai sugniaužti. Traukiuo- 
si į kambario kampą, prisispaudžiu prie sienos šalia stiklinių 
durų. - Mėginau išsiaiškinti... Aš bandžiau padėti. 

Jis pakelia ranką ir aš susigūžiu, įtraukiu galvą į pečius 
laukdama skausmo, ir tą pat akimirksnį sumoju, kad taip jau yra 
buvę, dariau tą patį judesį, jaučiau tą patį, tik neprisimenu kada 
ir dabar neturiu laiko galvoti apie tai, mat jis, nors ir nesmo- 
gia, bet sugriebia mane už pečių ir suspaudžia, jo nykščiai taip 
skaudžiai beda man į raktikaulius, kad neiškenčiu nesurikusi. 

— Visą šį laiką, - košia jis pro sukąstus dantis, - visą šį 
laiką maniau, kad tu - mano pusėje, bet tu visąlaik veikei prieš 
mane. Tu šėrei jį informacija, tiesa? Pasakojai jam visokius da- 
lykus apie mane, apie Megę. Tai tu, tu bandei užsiundyti ant 
manęs policiją. Tai tu... 

— Ne. Prašau, nereikia. Viskas visai ne taip. Aš tik norė- 
jau tau padėti. - Jo ranka slysta aukštyn, jis sugriebia mane 

už plaukų viršum sprando, staigiai pasuka. - Skotai, prašau, 
nereikia. Prašau. Man skauda. Prašau. 

Dabar jis jau velka mane - laukujų durų link. Siūbteli pa- 
lengvėjimo banga. Jis ketina išmesti mane į gatvę. Ačiū Dievui. 

Bet jis neišmeta manęs į gatvę, tempia toliau, spjaudy- 
damasis ir plūsdamasis. Velka laiptais aukštyn, aš dar bandau 
priešintis, bet jis toks stiprus, man neužtenka jėgų. Aš jau 
verkiu. 

— Prašau, nereikia. Prašau. 

Žinau, kad tuojau atsitiks kažkas baisaus. Bandau surikti, 
bet negaliu, riksmas neišsiveržia iš gerklės. 

Akina tiek ašaros, tiek ir siaubas. Jis bloškia mane į kam- 
barį ir trenkia durimis. Spynoje pasisuka raktas. Stemple aukš- 
tyn kyla karštą tulžis ir išsivemiu ant kilimo. Tada laukiu, klau- 
sausi. Nieko neatsitinka, niekas neateina. 

Aš mažajame kambaryje. Mano namuose tai buvo Tomo 
darbo kambarys. Dabar jis pertvarkytas į vaikų kambarį, pa- 
kabinta minkšta rausva užuolaida. Čia jis paverstas sandėliu, 
užgrioztas popieriais ir aplankais, riogso sudedamasis bėgta- 
kis ir prieštvaninis „Apple“ kompiuteris. Dėžė, pilna skaičiais 
primargintų popierių - sąskaitos, galbūt kokie Skoto darbiniai 
dokumentai, dar viena dėžė, prikrauta senų atvirukų - be jokio 
laiškelio kitoje pusėje, tiktai su prikibusiais „Blu-tack“ lipnios 
masės gumulėliais, lyg kadaise buvę prilipinti prie sienos: Pa- 
ryžiaus stogai, vaikai, važinėjantys riedlentėmis skersgatvyje, 
seni, samanoti geležinkelio pabėgiai, jūros peizažas, nufotogra- 
fuotas iš kažkokio urvo. Kimbu knaisiotis po tuos atvirukus - 
nežinau kodėl, nežinau, ko ieškodama, tiesiog stengdamasi iš- 
laikyti paniką pažabotą. Stengiuosi negalvoti apie tą reportažą, 
apie Meganos kūną, traukiamą iš dumblyno. Stengiuosi negal- 
voti apie jos sužalojimus, apie tai, kaip baisu jai turėjo būti, jei 
spėjo išvysti ir suvokti, kas jos laukia. 


Naršau atvirukų dėžę, ir staiga kažkas man krimsteli, 
taip skaudžiai, kad rikteliu ir atšlyju. Smiliaus galas perrėžtas 
skersai, man ant džinsų varva kraujas. Sustabdau kraujavimą 
marškinėlių kraštu ir atvirukus imu sklaidyti jau kur kas atsar- 
giau. Kaltininką aptinku iš karto: įrėminta nuotrauka įdauž- 
tu stiklu, viršuje trūksta šukės, aštri briauna ištepliota mano 
krauju. 

Tai nuotrauka, kokios iki šiol nesu mačiusi. Megana ir 
Skotas joje kartu, stambiu planu. Ji juokiasi, jis dievinamu 
žvilgsniu žiūri į ją. Pavydas? Stiklas įdaužtas kaip tik ties Skoto 
akimi, nuo jos į visas puses driekiasi įtrūkių siūleliai, tad jo 
veido išraišką įžiūrėti nelengva. Sėdžiu pasidėjusi nuotrauką 
priešais save ir galvoju, kiek daug daiktų nuolat netyčia su- 
dūžta ir kaip kartais mes tiesiog neprisiruošiame jų suklijuoti. 
Galvoju apie visas lėkštes, dužusias per mūsų barnius su Tomu, 
apie tinko išdaužą antro aukšto koridoriuje. 

Kažkur anapus užrakintų durų išgirstu juokiantis Skotą ir 
man atšąla visas kūnas. Sverdėdama atsistoju, puolu prie lango, 
atidarau jį, išsisveriu laukan ir tik pačiais kojų pirštų galiukais 
liesdama grindis imu šauktis pagalbos. Šaukiu Tomą. Tai be- 
viltiška. Apgailėtina. Net jeigu jis netyčia būtų savo sodelyje 
už kelių namų, vis tiek neišgirstų - per toli. Pažvelgiu žemyn 
ir netenku pusiausvyros, bet prisitraukusi įvirstu atgal vidun; 
viduriai tęžta, rauda stringa galugerklyje. 

— Prašau, Skotai! - šūkteliu. - Prašau... 

Neapkenčiu savo pačios balso, meilikaujamų gaidelių, 
nevilties. Žvilgsnis užkliūva už iškruvintų marškinėlių, tada ir 
prisimenu, kad padėtis nėra visiškai beviltiška. Imu įrėmintą 
nuotrauką, apverčiu ant kilimo. Išsirenku pačią ilgiausią šukę 
ir atsargiai įkišu į užpakalinę kišenę. 

Girdžiu artėjančius žingsnius laiptuose. Atsiremiu į sieną 
kaip tik priešais duris. Spynoje pasisuka raktas. 

Vienoje rankoje Skotas nešasi mano rankinę, bloškia ją 
man po kojomis. Kitoje laiko popieriaus skiautę. 

— Kaip iš akies traukta Nensė Driu'! - sako su šypsena. — 
Palaibinęs liežuvį, mėgdžiodamas mergaitės balselį, pragys- 
ta: - Megana pabėgo su draugužiu, kurį nuo šiol vadinsiu B. 
— Jis sukrizena. - B padarė jai ką nors blogo... Skotas padarė jai 
ką nors blogo... - Jis sumaigo popiergalį, sviedžia man po ko- 
jomis. - Viešpatie Dieve. Tu ir išties apgailėtina, ką? - Jis apsi- 
dairo, nužvelgia vėmalus ant grindų, kraują ant mano marški- 
nėlių. - Po šimts velnių, ir ką tu čia darei? Bandei pati užversti 
kanopas? Norėjai nuveikti už mane mano darbą? - Jis ir vėl 
juokiasi. - Turėčiau nusukti tau sukruštą sprandą, bet žinai ką? 
Neverta į tave teptis rankų. - Jis pasitraukia į šalį nuo durų. - 
Nešdinkis iš mano namų. 

Stveriu rankinę ir puolu prie durų, bet jis staiga išdygsta 
priešais apgaulinga boksininko poza; vieną akimirką jau pama- 
nau, kad sulaikys mane, vėl sugriebs. Greičiausiai mano akys 
tvieskia siaubu, nes jis prapliumpa kvatoti, net baubia iš juoko. 
Jo kvatojimą vis dar girdžiu net užtrenkusi paskui save lauku- 
jes duris. 


2013 rugpjūčio 16, penktadienis 

Rytas 

Beveik nemiegojau. Susiverčiau pusantro butelio vyno, vilda- 
masi nusmigti ar bent priversti rankas nustoti drebėti, liautis 


krūpčioti, bet nepadėjo. Kaskart, kai tik jau grimzdavau į snau- 
dulį, krūptelėdavau ir pašokdavau. Rodėsi, jaučiu, kad jis tikrai 


* Nancy Drew - paauglė seklė mėgėja, knygų serijos (pradėtos 1930 m.) personažė; knygų seri- 
jos motyvais yra sukurta filmų, vaizdo žaidimų. 

čia, kambaryje, su manim. Įjungiau šviesą, sėdėjau klausyda- 
masi iš gatvės atsklindančio triukšmo, žmonių bruzdesio pas- 
tato viduje. Tiktai pradėjus švisti galiausiai atsipalaidavau tiek, 
kad užmigčiau. Sapnas ir vėl nubloškė mane į mišką. Drauge 
buvo ir Tomas, bet aš vis tiek bijojau. 

Praėjusį vakarą palikau Tomui raštelį. Ištrūkusi iš Skoto, 
tekina nubėgau iki dvidešimt trečiojo numerio ir ėmiau kumš- 
čiais daužyti duris. Buvau tokia perklaikusi, kad man visiškai 
neberūpėjo, ar Ana bus namie, ar smarkiai susinervins, kad vėl 
pasirodžiau. Bet durų niekas neatidarė, tad pakeverzojau laiš- 
kelį ant popieriaus skiautės ir įbrukau į laiškų dėžutę. Man nu- 
sišvilpt, jeigu pamatys ji - ko gero, iš dalies netgi norėčiau, kad 
pamatytų. Parašiau gana miglotai - kad mums reikia aptarti 
tai, apie ką kalbėjomės aną dieną. Skoto vardo neminėjau, ne- 
norėdama, kad Tomas nulėktų pas jį aiškintis - vienas Dievas 
žino, kas tada atsitiktų. 

Į policiją paskambinau iškart, vos įžengusi į namus. Tiesa, 
prieš tai išmaukiau porą taurių vyno, kad apsiraminčiau. Sa- 
kiau, kad noriu pasikalbėti su detektyvu inspektoriumi Gaski- 
lu, bet man atsakė, kad jo nuovadoje nėra, tad galiausiai teko 
šnekėtis su Raili. Ne šito iš tikrųjų norėjau, žinojau, kad Gaski- 
las būtų buvęs supratingesnis. 

— Jis įkalino mane savo namuose, - išklojau jai. - Jis man 
grasino. 

Ji paklausė, ar ilgai buvau „įkalinta“. Net telefonu jutau 
kabutes abipus pastarojo žodžio. 

— Nežinau, - atsakiau. - Gal pusvalandį. 

Stojo ilgoka tyla. 

— Vadinasi, jis jums grasino. Galite tiksliai nusakyti, koks 
buvo grasinimo pobūdis? 

— Jis sakė, kad nusuktų man sprandą. Jis sakė... sakė, kad 
turėtų nusukti man sprandą. 

- Jis turėtų nusukti jums sprandą? 

— Sakė, kad nusuktų man sprandą, tik neverta teptis rankų. 

Tyla. Paskui: 

— Gal jis jums smogė? Kaip nors sužalojo? 

— Užgavo. Liko mėlynių. Tik mėlynių. 

— Jis jums smogė? 

— Ne, tik sugriebė. 

Vėl stojo tyla. 

Paskui: 

- Ponia Votson, kodėl jūs buvote Skoto Hipvelo namuose? 

— Jis mane pasikvietė. Sakė, kad mums reikia pasikalbėti. 

Ji giliai atsiduso. 

— Buvote įspėta į visa tai nesikišti. Jūs melavote jam, sa- 
kėte, kad esate jo žmonos draugė, porinote visokias pasakas 
ir - leiskite man užbaigti - mes kalbame apie asmenį, kuris, 
geriausiu atveju, išgyvena didžiulę įtampą ir ypatingą širdgėlą. 
Tai geriausiu atveju. Blogiausiu, jis gali būti pavojingas. 

- Jis ir yra pavojingas, kaip tik tai jums ir sakau, dėl Dievo 
meilės! 

— Tai niekam nenaudinga - tai, kad lendate tenai, meluo- 
jate jam, provokuojate. Mes čia tiriame žmogžudystės bylą. 
Jums derėtų šitai suprasti. Galite sukelti grėsmę visai tyrimo 
eigai, galite... 

— Kokiai tyrimo eigai? - užrikau aš. - Jūs nė per sušiktą 
žingsnį nepasistūmėjote į priekį! Jis nužudė savo žmoną, sakau 
jums. Ten yra nuotrauka... jų abiejų įrėminta nuotrauka, su- 
daužyta. Jis įpykęs, jo nervai pakrikę... 

— Taip, mes matėme tą nuotrauką. Namuose buvo padary- 
ta krata. Tik vargu ar tai - žmogžudystės įkaltis. 

— Tai neketinate jo suimti? 

Ji dar sykį giliai atsiduso. 

— Užeikite rytoj į nuovadą. Parašysite pareiškimą. Toliau 
jau bus mūsų rūpestis. Ir dar, žinote ką, ponia Votson? Laiky- 
kitės kuo atokiau nuo Skoto Hipvelo. 

Sugrįžo Ketė ir užklupo mane geriančią. Toli gražu ne- 
apsidžiaugė. Ką aš galėjau jai pasakyti? Paaiškinti — visiškai 
neįmanoma. Tad tik atsiprašiau ir nuspūdinau laiptais viršun, 
į savo kambarį, visai kaip kokia surūgusi paauglė. Gulėjau 
stengdamasi užmigti ir neužmigau, laukiau Tomo skambučio. 
Jis nepaskambino. 

Pabundu anksti, puolu tikrinti telefono (jokių praleistų 
skambučių), išsitrenku galvą, išsiskalbiu suknelę - ruošiuosi 
pokalbiui, o rankos dreba, skrandis susimetęs mazgais. Išeinu 
iš namų anksti - pirmiausia dar turiu užsukti į policijos nuova- 
dą parašyti pareiškimo. Tiesa, nė nesitikiu, kad iš jo bus kokios 
naudos. Jie niekad nevertino manęs rimtai ir jau tikrai nepra- 
dės dabar. Net nenutuokiu, kas turėtų atsitikti, kad jie manyje 
įžvelgtų dar ir ką nors kita, ne vien nukvakusią fantazuotoją. 

Pakeliui į stotį nejučia vis dirsčioju per petį; staiga užkau- 
kus policijos sirenai, taip persigąstu, kad šokteliu tiesiogine to 
žodžio prasme. Peronu einu kuo arčiau tvorelės, slysdama pirš- 
tais geležiniu turėklu - dėl viso pikto, jei staiga prireiktų tvirtai 
įsikibti. Suvokiu, kaip tai absurdiška, bet dabar jaučiuosi tokia 
pažeidžiama - dabar, kai jau esu mačiusi, koks jis yra iš tikrųjų, 
kai tarp mūsų nebelikę jokių paslapčių. 


Popietė 


Ši byla man dabar jau turėtų būti baigta. Visą tą laiką maniau, 
kad esama kažko, ką turėčiau atsiminti, kažko, kas man vis iš- 
sprūsta. Bet iš tikrųjų nėra. Aš nieko svarbaus nemačiau, ne- 
padariau nieko siaubingo. Tiktai netyčia buvau toje pačioje 

gatvėje. Dabar jau žinau tai - ačiū rudaplaukiam vyriškiui. Ir 
vis tiek erzina kažkoks smegenų gilumoje įsimetęs niežulys, 
kurio niekaip negaliu pasikasyti. 

Nei Gaskilo, nei Raili nuovadoje nebuvo, mano pareiš- 
kimą priėmė kažkoks uniformuotas, pažiūrėti - nusinuobo- 
džiavęs pareigūnas. Tad, reikia manyti, pareiškimas bus užre- 
gistruotas ir pamirštas, nebent kas nors aptiktų mano lavoną, 
plūduriuojantį kokiame griovyje. Pokalbis dėl darbo - kitame 
miesto gale nuo Skoto namų, bet vis tiek iš nuovados važiuoju 
taksi. Neketinu rizikuoti. Pokalbis praėjo taip sėkmingai, kaip 
ir reikėjo tikėtis: pats darbas toli gražu neatitinka mano kva- 
lifikacijos, bet tenka pripažinti, kad per pastaruosius metus 
ar dvejus ta mano kvalifikacija gerokai smuko. Taigi vėl teks 
keberiotis aukštyn nuo pačios apačios. Vienas rimtas minusas 
(neminint apverktino atlyginimo ir ne kažin kokio paties dar- 
bo) yra tas, kad dabar teks nuolat važinėti į Vitnį, vaikščioti 
šitomis gatvėmis, amžiais rizikuojant susidurti su Skotu arba 
Ana ir jos vaiku. 

Mat taip jau išeina, kad šitam pasaulio lopinėly aš nieko 
kito ir nedarau, tik vis susiduriu su visokiais žmonėmis. Tai 
vienas tų dalykų, dėl kurių miestelis anksčiau man taip patik- 
davo: čia jautiesi lyg kaime, pačiame Londono pakraštyje. Gal- 
būt visų vietos gyventojų ir nepažįsti, bet daugmaž visi veidai 
matyti. 

Aš jau prie pat stoties, einu pro „Karūnos“ aludę, ir stai- 
ga kažkieno delnas paliečia man alkūnę; apsisuku taip staigiai, 
kad neišlaikiusi pusiausvyros nuslystu nuo šaligatvio krašto į 
gatvę. 

— Ei, ei, atsiprašau! Atleisk. - Tai ir vėl jis, tasai rudaplau- 
kis, vienoje rankoje - alaus bokalas, kitą pakėlęs melsdamas at- 

atrodau rimtai perklaikusi, tad jo šypsena blėsta. - Tau viskas 
gerai? Nenorėjau išgąsdinti. 

Jis sako šiandien anksti baigęs darbą ir kviečia drauge iš- 
gerti. Aš atsisakau, bet tuojau persigalvoju. 

— Turėčiau tavęs atsiprašyti, - sakau, kai jis - kaip paaiš- 
kėjo, vardu Endis - atneša man taurę džino su toniku, - už 
savo elgesį traukinyje. Turiu galvoj, praėjusį kartą. Bjauri buvo 
diena. 

— Nesuk galvos, -- sako Endis. Jo šypsena lėta, tingi; kažin, 
ar šitas bokalas jam - pirmas. Mudu sėdime vienas priešais kitą 
alaus sodelyje iš kiemo pusės, čia jaučiuosi saugiau nei iš gat- 
vės pusės. Galbūt tas saugumo jausmas ir įkvepia man drąsos. 
Ryžtuos surizikuoti. 

— Norėjau tavęs paklausti, kas iš tikrųjų atsitiko, - sa- 
kau, - aną vakarą, kai pirmąsyk susitikome. Tą patį vakarą, kai 
Meg... kai dingo toji moteris. 

— Ak. Štai kaip. O kodėl? Ką nori tuo pasakyti? 

Giliai atsikvepiu. Pati jaučiu, kaip raustu. Nesvarbu, kiek 
kartų tenka tai prisipažinti, visada būna baisiai nesmagu, no- 
risi gūžtis. 

— Buvau girta kaip lapas ir neprisimenu. Man reikia iš- 
siaiškinti kelis dalykus. Tik norėčiau sužinoti, ar tu ką nors 
matei, gal matei mane kalbantis dar su kuo nors, na, ką nors 
panašaus... - Mano žvilgsnis įbestas į stalą, negaliu pažvelgti 
jam į akis. 

Jis švelniai spirteli man. 

— Nusiramink, nieko tu nepridirbai. - Pakeliu galvą: jis 
šypsosi. - Aš irgi buvau įkalęs. Mudu šnektelėjome traukinyje, 
nebeprisimenu apie ką. Paskui abu išlipome čia, Vitnyje, tu ne- 
labai tvirtai laikeisi ant kojų. Kluptelėjai ant laiptų. Prisimeni? 
Padėjau tau atsistoti, o tu baisiausiai susinepatoginai, išraudai 

visai kaip dabar. - Jis nusijuokia. - Mudu ir nužingsniavome 
kartu, paklausiau, gal norėtum prisėsti aludėje. Bet tu pasakei, 
kad turi susitikti su savo vyru. 

— Ir viskas? 

— Ne. Negi tikrai neprisimeni? Tai buvo jau trupučiuką 
vėliau, nežinau, gal po kokio pusvalandžio. Aš sėdėjau „Ka- 
rūnoje, bet paskambino draugelis, pasakė sėdįs bare kitapus 
geležinkelio, tad aš nupėdinau į požeminę perėją. Tu buvai par- 
griuvus. Jau mažumėlę susitaršius. Sugebėjai kažkur susižeisti. 
Truputytį sunerimau, sakau, palydėsiu tave namo, jeigu nori, 
bet tu nenorėjai net girdėti. Tu buvai... na, buvai žiauriai susi- 
graužusi. Manau, susipliekei su saviškiu. Jis ėjo gatve tolyn ir 
aš paklausiau, gal norėtum, kad jį pasivyčiau, bet tu pasakei, 
kad nereikia. Paskui jis nuvažiavo. Jis buvo su... na... jis buvo 
ne vienas. 

— Su moterim? 

Jis linkteli, taip vos vos kinkteli galvą. 

— Taigi, jie kartu sulipo į automobilį. Pamaniau, dėl to ir 
susiriejote. 

— O kas paskui? 

— Paskui tu nuėjai sau. Atrodei šiek tiek... suglumusi ar 
ką. Ir nuėjai sau. Vis kartojai, kad jokios pagalbos tau nereikia. 
Kaip jau sakiau, pats buvau mažumą apšilęs, tai per daug ir 
nesigilinau. Perėjau požemine perėja į kitą pusę ir susitikau su 
draugeliu bare. Tai ir viskas. 

Lipdama laiptais namo, rodos, regiu šešėlius virš galvos, 
net neabejoju, kad girdžiu žingsnius priešais. Kažkas manęs 
laukia viršuje, laiptų aikštelėje. Kai pasiekiu ją, ten, aišku, nie- 
ko nėra, butas irgi tuščias: atrodo nepalytėtas, kvepia taip, kaip 
ir turėtų kvepėti tuščias butas, bet to man nepakanka, vis tiek 
apžiūriu visus kambarius, dirsteliu ir po savo, ir po Ketės lova, 

patikrinu spintas ir virtuvės spintelę, kurioje net vaikas nepa- 
sislėptų. 

Galų gale, apsukusi kokius tris ratus po visą butą, pasiten- 
kinu ir liaujuos. Lipu į antrą aukštą, sėduos ant lovos ir galvoju 
apie pokalbį su Endžiu, apie tai, kad jo pasakojimas sutampa 
su mano prisiminimų nuotrupomis: mudu su Tomu susiginči- 
jome gatvėje, aš pargriuvau ir susižeidžiau, jis nuskubėjo sau 
ir įlipo į automobilį su Ana. Vėliau grįžo manęs ieškoti, bet 
manęs ten jau nebebuvo. Spėju, kad pasigavau taksi arba vėl 
įlipau į traukinį. 

Sėdžiu ant lovos, žiūriu pro langą laukan ir svarstau, ko- 
dėl nesijaučiu nė kiek geriau. Galbūt tik todėl, kad man vis tiek 
niekas nepaaiškėjo. O gal dėl to, kad, nors tai, ką prisimenu, 
sutampa su kitų žmonių prisiminimais, vis tiek atrodo, kad 
kažkur nesueina galai. Ir pagaliau dingteli: Ana. Negana to, 
kad Tomas nė neužsiminė važiavęs kur nors su ja automobi- 
liu, kliūva dar viena smulkmena. Kai mačiau ją nueinančią ir 
sėdančią į automobilį, ji neturėjo su savim vaiko. Kur, kol visa 
tai dėjosi, buvo Evė? 


2013 rugpjūčio 17, šeštadienis 


Vakaras 


Man reikia pasikalbėti su Tomu, surikiuoti viską galvoje, nes 
kuo daugiau apie tai galvoju, tuo labiau nesueina galai, o liautis 
svarsčiusi apie tai irgi negaliu. Šiaip ar taip, neramu: jau dvi 
dienos, kai palikau jam raštelį, o jis vis dar neskambina. Neat- 
siliepė vakar vakare, nekelia ragelio visą dieną. Kažkas negerai, 
ir aš neįstengiu atsikratyti nuojautos, kad tai susiję su Ana. 

Žinau, jis irgi norės su manim pasikalbėti, tikrai norės, 
kai išgirs, kas atsitiko su Skotu. Žinau, jis norės padėti. Negaliu 
liautis galvojusi apie aną dieną, kai sėdėjome drauge automo- 
bilyje, apie tai, kaip jautėmės abu drauge. Tad imu telefoną ir 
vėl renku jo numerį, o skrandyje braižosi jaudulio gumulėliai, 
visai taip pat, kaip būdavo anksčiau - lūkestis išgirsti jo balsą 
toks pat aštrus, koks būdavo prieš keletą metų. 

- Alio! 

— Tomai, tai aš. 

— Girdžiu. 

Ana tikriausiai ten, šalia jo, tad jis nenori tarti mano var- 
do. Palūkėju: jam reikia valandėlės išeiti į kitą kambarį, atokiau 
nuo jos. Išgirstu jį atsidūstant. 

— Na, kas? 

— Na... norėjau su tavim pasikalbėti... Kaip užsiminiau 
raštelyje, aš... 

— Ką? - jis aiškiai suirzta. 

— Prieš porą dienų palikau tau raštelį. Maniau, reikėtų pa- 
sikalbėti... 

— Negavau jokio raštelio. - Dar vienas gilus atodūsis. - Tai 
šūdas. Štai dėl ko ji siunta ant manęs. - Vadinasi, raštelį nučiu- 
po Ana. Ir neatidavė jam. - Ko tau reikia? 

Norisi nutraukti ryšį, skambinti dar kartą, pradėti iš pra- 
džių. Pasakyti, kaip gera buvo pabūti su juo pirmadienį, kai 
drauge važiavome prie ežero. 

— Aš tik norėjau kai ko tavęs paklausti. 

— Ko? - drėbteli jis. Jau suirzęs kaip reikiant. 

— Ar viskas gerai? 

— Ko tu nori, Reičele? - Viskas pražuvę, nebelikę nė lašo 
švelnumo, kurį taip aiškiai jutau prieš savaitę. Tylomis plūs- 
tu save, kam palikau tą raštelį. Per mane namuose jam užkūrė 
pirtį. 

— Norėjau kai ko tavęs paklausti apie aną vakarą - tą vaka- 
rą, kai dingo Megana Hipvel. 

— O Dievulėliau. Juk jau kalbėjome apie tai, negali būti, 
kad spėjai užmiršti. 

— Aš tik... 

— Buvai prisiliuobusi, - sako jis garsiai, šiurkščiai. - Pa- 
sakiau tau, kad važiuotum namo. Tu net nenorėjai klausytis. 
Nuklajojai kažkur. Važinėjau šen ir ten tavęs ieškodamas, bet 
niekur neradau. 

— O kur buvo Ana? 

— Namie. 

— Su kūdikiu? 

— Su Eve, taip. 

— Tai jos nebuvo automobilyje su tavim? 

- Ne. 

— Bet... 

— O, dėl Dievo meilės. Ji ruošėsi kai kur išeiti, su vaiku 
turėjau likti aš. Tada prisistatei tu, tai ji ir atsisakė savo planų. 
O aš vėjais paleidau dar kelias savo gyvenimo valandas laksty- 
damas paskui tave. 

Dabar jau norisi nagus nusigraužti, kad skambinau. Kai 
tau sužadina viltis, o tada vėl bloškia į purvyną, tas pat, kas 
sukiotų į vidurius įsmeigtą geležtę. 

— Aišku, - sakau. - Tik štai kas, aš prisimenu šiek tiek 
kitaip... Tomai, kai pamatei mane, ar aš buvau sužalota? Ar 
man... man buvo sumušta galva? 

Dar vienas gilus gilus atodūsis. 

— Stebiuosi, kad tu išvis dar ką prisimeni, Reičele. Buvai 
girta kaip lapas. Negyvai prisisprogusi, visa peršvinkusi. Tripi- 
nėjai ir griuvinėjai šen ir ten. - Išgirdus tokius jo žodžius man 
užgniaužia gerklę. Jau esu girdėjusi jį panašiai šnekant anais 
senais blogais laikais, pačiomis bjauriausiomis dienomis, kai 

jau lindau jam per gerklę, kai buvau jam šlykšti, kai jam darėsi 
bloga nuo manęs. Nuovargio kupinu balsu jis šneka toliau: — 
Buvai nugriuvusi gatvėje, buvai apsiašarojusi. Baisu buvo į tave 
ir žiūrėti. Kodėl staiga tau parūpo? 

Skubomis nesugrabalioju žodžių ir suvėluoju atsakyti. 
Nesulaukęs atsakymo jis kalba toliau: 

— Klausyk, man metas. Ir prašau man daugiau nebeskam- 
binti. Juk jau kalbėjome apie visa tai. Kiek kartų turiu tavęs 
prašyti? Nebeskambinėk, nekaišiok raštelių, nesirodyk čia. Tai 
erzina Aną. Sutarta“ 

Ryšys nutrūksta. 


2013 rugpjūčio 18, sekmadienis 


Ankstyvas rytas 


Visą naktį prasėdėjau apačioje, svetainėje, įsijungusi televizo- 
rių, kad turėčiau bent šitokią draugiją; baimė tai atslūgdavo, 
tai vėl plūstelėdavo iš naujo. Jėgos irgi tai nuslūgdavo, tai vėl 
užplūsdavo. Rodos, būčiau grįžusi laiku atgal; jis šitaip sužeidė 
mane prieš keletą metų, ir dabar toji žaizda vėl atsivėrė, vėl 
skauda ir kraujuoja. Žinau, tai kvaila. Buvau paskutinė kvaiša 
manydama, kad dar neprarasta paskutinė viltis jį susigrąžin- 
ti - viltis, įžiebta vos vieno pokalbio, vos kelių akimirkų, kurias 
palaikiau švelnumu ir kurios veikiausiai buvo ne daugiau nei 
valandėlė jausmingumo ir gnybiančios kaltės. Ir vis tiek skau- 
du. Ir aš privalau netrukdyti sau iškęsti tą skausmą iki dugno, 
nes jeigu nuolatos jį slopinsiu, niekad nuo jo neišsivaduosiu. 
Lygiai tokia pat kvaiša buvau leidusi sau manyti, kad tarp 
manęs ir Skoto esama kažkokio ryšio, kad galiu jam padėti. 
Taigi, aš kvaiša. Aš prie to pripratusi. Bet neprivalau ir toliau 
tokia būti, ar ne? Taigi, nebebūsiu. Tysau ant sofos visą naktį 

ir žadu sau, kad nuo šiol viską suimsiu į rankas. Išvažiuosiu 
iš čia, kur nors toli. Susirasiu naują darbą. Susigrąžinsiu mer- 
gautinę pavardę, nurėšiu visus ryšius su Tomu, pasistengsiu, 
kad mane būtų kuo sunkiau surasti. Jei kam nors šautų į galvą 
ieškoti. 

Beveik nepamiegojau. Tysojau ant sofos, kūriau planus 
ir kaskart, kai jau pradėdavau grimzti į snaudulį, smegenyse 
suskambėdavo Tomo balsas - taip aiškiai, lyg jis būtų čia pat, 
šalia manęs, prikišęs lūpas man prie ausies. Buvai girta kaip 
lapas. Negyvai prisisprogusi, visa peršvinkusi. Ir iškart pašok- 
davau, gėda siūbtelėdavo ant manęs it banga. Gėda, bet drauge 
ir dar kai kas - nepaprastai stiprus dėja vu jausmas, mat tuos 
žodžius jau buvau girdėjusi, lygiai tuos pačius žodžius. 

O tada prieš akis sumirgėdavo scenos, ir niekaip negalė- 
jau nuvyti jų į šalį: pabundu - pagalvė kruvina, burnoje skauda, 
lyg būčiau iš vidaus įsikandusi skruostą, panagės priskretusios, 
galvą skelia, o Tomas išeina iš vonios kambario, ir ta jo išraiš- 
ka - nuoskauda pramaišiui su pykčiu, - ir mane it potvynio 
vandenys ima semti siaubas. 

— Kas atsitiko? 

Tomas rodo man mėlynes - ant rankos, ant krūtinės, ten, 
kur aš jam užtvojau. 

— Negaliu patikėti, Tomai. Aš niekada tau nesmogiau. Iš- 
vis niekam nesu smogusi per visą gyvenimą. 

— Buvai visiškai nusišniojusi, Reičele. Ar prisimeni bent 
ką nors, ką darei praėjusį vakarą? Prisimeni, ką sakei? 

Ir tada jis man pasako, o aš vis tiek negaliu patikėti, ka- 
dangi tai, ką jis pasakoja, taip nepanašu į mane, visiškai nepa- 
našu. Ir dar ta istorija su golfo lazda, ta išdauža koridoriuje, 
pilka ir tuščia, lyg akla akis, dėbsanti į mane kaskart, kai tik 
einu pro šalį, o aš niekaip negaliu suderinti to smurto protrū- 
kio, apie kurį jis man pasakoja, su baime, kurią prisimenu. 

O galaš tik manydavau, kad prisimenu? Ilgainiui išmokau 
neklausinėti, ko pridirbau, nesiginčyti, kai jis papasakodavo 
neklausiamas, kadangi nenorėjau išgirsti smulkmenų, nenorė- 
jau žinoti paties blogiausio, ko pridarydavau ir prišnekėdavau 
būdama tokia, negyvai prisisprogusi, visa peršvinkusi. Kartais 
jis pagrasindavo mane nufilmuosiąs, o paskui parodysiąs man 
įrašą. Niekada to nepadarė. Vis šioks toks gailestingumas. 

Ilgainiui įgudau: kai pabundi šitokios būklės, niekad ne- 
klausk, kas atsitiko, tiesiog atsiprašyk, atsiprašyk už viską, ko 
pridirbai, už tai, kokia esi, prisižadėk, kad daugiau niekad, nie- 
kad šitaip nesielgsi. 

Ir štai dabar aš tikrai taip nesielgiu, tikrai tikrai ne. Ačiū 
Skotui už tai: aš pernelyg įsibaiminusi, kad pasiryžčiau vidu- 
ry nakties eiti nusipirkti butelio. Aš pernelyg įsibaiminusi, kad 
paslysčiau, nes tada būčiau per daug pažeidžiama. 

Nuo šiol turėsiu būti stipri, ir ką čia daugiau bepridursi. 

Akių vokai vėl apsunksta, galva knapteli, smakras įsiremia 
į krūtinę. Išjungiu televizorių ir nebelieka beveik jokių garsų, 
apsiverčiu ant šono, veidu į sofos atlošą, užsitempiu ant savęs 
antklodę, susirangau po ja ir grimztu į snaudulį, jaučiu, tuojau 
užmigsiu... ir staiga - driokst! Žemė artėja, artėja link manęs, 
aš pašoku, širdis spurda gerklėje. Aš pamačiau. Pamačiau. 

Buvau požeminėje perėjoje, o jis artėjo prie manęs. Vie- 
nas smūgis delnu per lūpas, o paskui — iškeltas jo kumštis, 
kumštyje sugniaužti raktai - ir veriantis skausmas, kai dantytas 
metalas įsirėžia į viršugalvį. 

Ana 


2013 rugpjūčio 17, šeštadienis 


Vakaras 


Neapkenčiu savęs dėl tų ašarų, verkti taip apgailėtina. Bet jau- 
čiuosi visiškai išsekusi, šios pastarosios kelios savaitės buvo 
anaiptol nelengvos. Negana to, dar sykį susiriejome su Tomu 
dėl - o dėl ko gi kito - Reičelės. 

Ko gero, tai nejučia tvinko. Kamavausi dėl to raštelio, dėl 
to, kad Tomas pamelavo man, neva jiedu nebuvo susitikę. Tvir- 
tinau pati sau, kaip tai kvaila, bet užgniaužti nuojautos, kad 
tarp jųdviejų kažkas vyksta, niekaip negaliu. Ta pati mintis vis 
sukosi ir sukosi ratais galvoje: po viso to, ko ji jam - mums - 
pridirbo, kaip jis galėjo? Kaip galėjo įsileisti net mintį apie ti- 
kimybę vėl būti drauge su ja? Noriu pasakyti, jei sustatytumėte 
mudvi vieną šalia kitos, neatsirastų šioje žemėje nė vieno vyro, 
kuris pasirinktų ją, o ne mane. Ir tai dar nesigilinant į visas jos 
problemas. 

Vis dėlto, kai pagalvoji, kartais juk taip atsitinka, ar ne? Jei 
su kokiu nors žmogumi tave sieja senas ryšys, kartais tas žmo- 
gus nenori tavęs paleisti, ir tu, kad ir kaip stengtumeis, niekaip 
negali išsipinklioti iš senų santykių, negali išsilaisvinti. Ir ilgai- 
niui galbūt netgi nustoji stengtis. 

Ji prisistatė čionai ketvirtadienį, pasiuto kumščiais tran- 
kyti duris ir šauktis Tomo. Aš įdūkau, bet atidaryti nesiryžau. 

Kai šalia yra mažas vaikas, tampi pažeidžiama, tampi silpna. Jei 
būčiau buvusi viena, būčiau be jokių dvejonių stojusi su ja akis 
į akį - susitvarkyčiau su ja be didesnio vargo. Bet kai namuose 
yra ir Evė, rizikuoti negaliu. Ką žinosi, kas anai šaus į galvą. 

Žinau, kodėl ji atsivilko. Susinervino dėl to, kad aš pa- 
pasakojau apie ją policijai. Galvą guldau: atlėkė apsižliumbusi 
prašyti Tomo, kad lieptų man palikti ją ramybėj. Pakišo raštelį: 
„Mums reikia pasikalbėti, paskambink, kai tik galėsi, tai svar- 
bu“ („svarbu“ - triskart pabraukta). Raštelis nukeliavo tiesiai 
į šiukšlių dėžę. Bet paskui jį iš ten paėmiau ir pasidėjau į stal- 
čiuką prie lovos, šalia atspausdinto jos šlykštaus elektroninio 
laiško ir mano užsivesto žurnalo, kuriame fiksuoju visus jos 
skambučius ir pasirodymus netoliese. Priekabiavimo žurna- 
lo. Įrodymų - jeigu man jų prireiktų. Paskambinau detektyvei 
seržantei Raili, palikau žinutę, kad Reičelė vėl trainiojosi apie 
mūsų namus. Raili kol kas dar neatskambino. 

Reikėjo užsiminti Tomui apie tą raštelį, žinau, jog reikėjo, 
bet nenorėjau, kad jis suirztų dėl mano pokalbio su policija, 
tad tiesiog įgrūdau raštelį į stalčių vildamasi, kad ji užmirš apie 
jį. Neužmiršo, aišku. Šįvakar paskambino Tomui. Kalbėdama- 
sis su ja jis tiesiog užkunkuliavo. 

— Kokie dar supisti rašteliai? - karktelėjo. 

Pasakiau jam, kad raštelį išmečiau. 

— Nemaniau, kad norėsi jį skaityti, - tariau. - Juk tu nori 
ja atsikratyti taip pat, kaip ir aš. 

Jis tik užvertė akis. 

— Ne tai svarbiausia, ir pati žinai. Aišku, norėčiau, kad 
Reičelė išnyktų iš mūsų gyvenimo. Užtat ko visiškai nenorė- 
čiau, tai kad pradėtum klausytis mano pokalbių telefonu ir 
slėpti man skirtus laiškus. Tu visai... - jis atsiduso nebaigęs sa- 
kinio. 

— Aš - ką? 

— Nieko. Tiesiog... kaip tik šitaip elgdavosi ji. 

Šitaip negarbinga - tai buvo smūgis žemiau juosmens. 
Absurdas, bet iškart apsipyliau ašaromis ir nuskuodžiau laip- 
tais aukštyn, į vonią. Laukiau, kad jis ateitų manęs paguosti ir 
pabučiuoti, kad pasistengtų susitaikyti, kaip visuomet ir pada- 
ro, bet po kokio pusvalandžio jis tik šūktelėjo iš apačios: „Išei- 
nu porai valandų į sporto klubą“, - ir tuojau išgirdau trinktelint 
duris, tad net nespėjau susizgribti, ką atsakyti. 

Ir štai dabar aš ir tikrai elgiuosi visai kaip ji: tuštinu pus- 
butelį raudonojo vyno, likusio nuo vakarienės, ir šmirinėju po 
jo kompiuterį. Kai jautiesi šitaip, kaip aš dabar, kur kas len- 
gviau suprasti ir jos elgesį. Įtarimas - štai kas užvis skausmin- 
giausia, štai kas ėda lyg rūgštis. 

Galų gale man pavyko atspėti Tomo kompiuterio slapta- 
žodį: „Blenheimas“. Toks visiškai nekaltas ir visiškai neįdomus 
slaptažodis - tiesiog gatvės, kurioje gyvename, pavadinimas. 
Neaptikau jokių inkriminuojančių elektroninių laiškų, jokių 
šlykščių nuotraukų, jokių aistringų žinučių. Gerą pusvalan- 
dį skaitinėjau jo susirašinėjimus darbo reikalais: tokia klaiki 
nuobodybė, kad apmalšino net pavydo gėlą - tad galiausiai iš- 
jungiau kompiuterį ir padėjau į vietą. Iš tikrųjų jaučiuosi net- 
gi gana smagiai: pralinksmino tiek vynas, tiek ir nykus Tomo 
elektroninio pašto dėžutės turinys. Sėkmingai save įtikinau, 
kad esu kvaiša ir tiek. 

Lipu į antrą aukštą išsivalyti dantų - nenoriu, kad grįžęs 
jis užjustų, jog vėl buvau įnikusi į vyną, - o paskui nutariu per- 
vilkti patalynę: pašlakstysiu pagalves lašeliu „Agua di Parma“ 
kvepalų, apsivilksiu juodąjį šilkinį apatinuką, kurį jis padova- 
nojo man per praėjusį gimtadienį, ir šitaip atsilyginsiu jam už 
visus įtarinėjimus. 

Traukdama nuo lovos paklodę vos neklupteliu už kažko 
užkliuvusi - už juodo krepšio, pakišto po lova. Tomo krepšio 

su sportine apranga. Jis išėjo į sporto klubą, bet užmiršo spor- 
tinę aprangą. Išėjo jau prieš gerą valandą, bet taip ir negrįžo 
pasiimti krepšio. Jaučiu, kaip kažkas apsiverčia skrandyje. O 
gal jis tiesiog pamanė: et, galai nematė, ir nutarė verčiau pasė- 
dėti kokiame bare. O gal sporto klubo spintelėje laiko atsarginę 
aprangą. O gal jis kaip tik dabar lovoje su ja. 

Ima pykinti. Susmunku ant kelių, kimbu raustis po krep- 
Šį. Visa jo sportinė apranga čia: išskalbta, paruošta treniruotei. 
Čia ir jo „iPod Shuffle“ grotuvas, ir sportbačiai - vieninteliai, 
su kuriais jis bėgioja. Ir dar kai kas - mobilusis telefonas. Tele- 
fonas, kurio iki šiol nesu mačiusi. 

Sėduosi ant lovos su telefonu rankoje, širdis daužosi it 
kūjis. Aš būtinai jį įjungsiu, iš anksto žinau, kad neįstengsiu 
atsispirti pagundai, ir taip pat iš anksto žinau, kad jį įjungusi 
būtinai pasigailėsiu, nes tai tikrai negali reikšti nieko gero. Juk 
nelaikysi atsarginio mobiliojo telefono, nugrūsto į sportinio 
krepšio dugną, jei neturi ką slėpti? Silpnas balselis mano galvo- 
je kužda: padėk jį atgal, tiesiog užmiršk apie tai, - bet negaliu. Iš 
visų jėgų numygiu įjungimo mygtuką, laukiu, kol nušvis ekra- 
nas. Laukiu. Dar kiek palaukiu. Telefonas neatgyja. Gyslomis 
lyg morfinas siūbteli palengvėjimas. 

Palengvėja dėl to, kad dabar niekaip nesužinosiu, bet ne 
tik dėl to. Juk išsikrovęs telefonas reiškia, kad jis nenaudoja- 
mas, nereikalingas - tai anaiptol ne vyriškio, įsitraukusio į ais- 
tringą meilės romaną, telefonas. Juk meilužę įsitaisęs vyriškis 
atsarginį telefoną visada laikytų prie savęs ir jis visada būtų 
įkrautas, ar ne? Gal tai koks senas Tomo telefonas, gal jau išti- 
sus mėnesius mėtosi krepšyje, tik jis vis neprisiruošia išmesti. 
Gal telefonas netgi ne jo? Gal rado sporto klube ir paėmė ke- 
tindamas palikti budėtojui, bet užmiršo? 

Palieku pusiau nuklotą lovą ir lipu žemyn į svetainę. Ten 
stovi staliukas, kurio pora stalčių prigrūsta visokiausio laikui 


bėgant besikaupiančio buitinio šlamšto: lipniosios juostelės 
ritinių, kištukų adapterių, be kurių neišsiversi išvažiavęs į už- 
sienį, matavimo metrų, adatinių su siūlais, senų mobiliųjų tele- 
fonų įkroviklių. Sugraibau visus tris įkroviklius, antrasis išban- 
dytas tinka. Įjungiu krautis į lizdą prie lovos, paslepiu telefoną 
su visu įkrovikliu už staliuko. Tada sėdu ir laukiu. 

Daugiausia - tik datos ir laikas. Netgi ne datos. Savaitės 
dienos. Pirmadienį trečią? Penktadienį, 16.30. Kartais atsisako- 
ma: rytoj negaliu. Ne treč. Ir ničnieko daugiau: jokių meilės 
prisipažinimų, jokių atvirų intymių pasiūlymų. Tik trumpo- 
sios žinutės, gal dvylika, visų siuntėjas savo numerį įslaptinęs. 
Adresinė - tuščia, jokių numerių, skambučių žurnalas ištrintas. 

Tikslių datų man nė nereikia ieškoti, nes telefonas jas 
įrašo pats. Šitokie susitikimai trunka jau kelis mėnesius. Iš 
tiesų anksčiausia data - beveik prieš metus. Kai tai suvokiu, 
kai pastebiu, kad pirmoji žinutė gauta praėjusių metų rugsėjį, 
galugerklyje įstringa aštrus gumulas. Rugsėjį! Evei buvo šeši 
mėnesiai. Aš tebebuvau stora, išsekusi, kamuojama maudu- 
lių, ne kažin kas lovoje. Bet paskui prajunku: absurdas, šitaip 
negali būti, tai negali būti tiesa. Praėjusį rugsėjį mes buvome 
neapsakomai laimingi, taip mylėjome vienas kitą ir savo kūdi- 
kį. Neįmanoma, tiesiog visiškai neįmanoma, kad jis slapčia vis 
ištrūkdavo pasimatyti su ja, velniai rautų, visiškai neįmanoma, 
kad visą tą laiką jie būtų susitikinėję. Aš būčiau žinojusi. Tai 
negali būti tiesa. Telefonas ne jo. 

Ir vis dėlto. Išsitraukiu iš staliuko stalčiaus priekabiavimo 
žurnalą, peržiūrinėju skambučių datas, lyginu jas su telefono ži- 
nučių datomis. Kai kurios sutampa. Kartais skambinta diena ar 
dviem anksčiau, kartais - diena ar dviem vėliau. Kai kurios da- 
tos - per toli viena nuo kitos, kad būtų galima kaip nors susieti. 

Ar gali būti, kad jis išties visą tą laiką susitikinėjo su ja, 
vis skiedė man, kaip įkyriai ji kabinėjasi, kaip neduoda jam 

ramybės, nors iš tikrųjų vis tardavosi su ja pasimatyti, slapu- 
kaudavo man už nugaros? Bet jeigu taip, kodėl tuomet ji skam- 
binėdavo laidiniu telefonu, jei jis turėjo šitą, tik tam ir skirtą? 
Nesueina galai. Nebent ji norėjo, kad aš žinočiau? Nebent tyčia 
stengėsi mus sukiršinti? 

Tomas išėjęs jau beveik prieš dvi valandas - kad ir kur 
buvo, netrukus grįš. Pakloju lovą, pasidedu žurnalą ir telefoną 
į spintelę prie lovos, lipu žemyn, įsipilu paskutinę taurę vyno, 
skubiai išgeriu. Galėčiau jai paskambinti. Galėčiau susiremti su 
ja akis į akį. Bet ką pasakyčiau? Neturiu jokio moralinio laip- 
telio, ant kurio galėčiau pasilypėti ir jaustis teisuole. Ir dar, ne- 
žinau, kaip ištverčiau jos piktdžiugą, kai ji praneštų man, kad 
tai aš visą tą laiką buvau kvailės vietoje. Jeigu jis išdavė kitą su 
tavim, jis išduos ir tave su kita. 

Girdžiu artėjančius žingsnius gatvėje ir žinau: jis, atpažįs- 
tu jo eiseną. Statau vyno taurę į kriauklę ir lieku stovėti, atsirė- 
musi į virtuvės stalą, o pulsas taip ir griaudėja ausyse. 

— Labas, - sako jis išvydęs mane. Atrodo šiek tiek suglu- 
męs, trupučiuką svirduliuoja. 

— Šiais laikais sporto klube vaišina alumi, ar ne? 

Jis išsišiepia. 

— Užmiršau pasiimti aprangą. Tai pasėdėjau bare. 

Kaip tik taip aš ir maniau. O gal jis numatė, kad kaip tik 
taip ir pamanysiu? 

Jis žingteli artėliau. 

— O tu ką rezgei? - klausia šypsodamasis. - Atrodai pra- 
sikaltusi. — Jis abiem rankomis apglėbia mane per juosmenį, 
prisitraukia artyn. Užuodžiu jam iš burnos tvoskiantį alaus 
tvaiką. - Bene tikrai rezgei kokią išdaigą? 

— Tomai... 

— Šššš, — jis tildo mane, bučiuoja į lūpas, imasi segioti man 
džinsus. Apgręžia mane. Visai to nenoriu, bet nežinau, kaip 

pasakyti „ne“, tad užsimerkiu ir stengiuosi negalvoti apie jį su 
ja, stengiuosi galvoti apie anas pirmąsias dienas, apie tai, kaip 
bėgte skubindavausi į tuščią namą Kranhamo gatvėje - uždu- 
susi, nepaisanti pavojaus, ištroškusi nuotykio. 


2013 rugpjūčio 18, sekmadienis 


Ankstyvas rytas 


Pabundu nuo kažkokio neaiškaus išgąsčio, dar visai tamsu. Tar- 
si ir pasigirsta Evės verksmas, bet nuėjusi pasižiūrėti aptinku 
ją kietai miegančią, sugniaužusią kumštukais antklodės kraštą. 
Smunku atgal į lovą, bet užmigti nebegaliu. Neįstengiu galvoti 
apie nieką kita, tik apie telefoną spintelėje prie lovos. Dirsteliu 
į Tomą: jis guli atmetęs kairiąją ranką, atkraginęs galvą. Gilus, 
ritmingas alsavimas liudija: jis labai toli nuo sąmoningos būk- 
lės. Lipu iš lovos, atitraukiu stalčių, pasiimu telefoną. 

Nulipusi žemyn, į virtuvę, vartalioju telefoną rankoje 
kaupdama drąsą. Noriu sužinoti, bet drauge ir nenoriu. Noriu 
įsitikinti, bet drauge taip karštai trokštu būti suklydusi. Įjungiu 
telefoną. Paspaudžiu vienetą, laikau nuspaudusi, sulaukiu, ko! 
įsijungs balso paštas. Išgirstu, kad nėra jokių naujų žinučių, 
jokių išsaugotų žinučių. Gal norėčiau pakeisti pasisveikinimą? 
Atsijungiu nuo balso pašto, bet staiga surakina visiškai nepro- 
tinga baimė, kad telefonas gali suskambėti, kad Tomas antrame 
aukšte jį išgirs, tad kuo tyliausiai atstumiu prancūziško stiliaus 
duris ir ištykinu į kiemą. 

Žolė po kojomis rasota, oras vėsus, pritvinkęs lietaus ir 
rožių kvapo. Girdžiu dundant traukinį - tiktai duslus grumė- 
jimas, traukinys dar labai toli. Nužingsniuoju beveik iki pat 
tvoros, tik tada vėl prisijungiu prie balso pašto: gal norėčiau 
pakeisti pasisveikinimą? Taip, norėčiau. Telefonas pypteli, tada 

stoja tyla, o paskui išgirstu jos balsą. Ne jo balsą - jos. Sveiki, 
tai aš, palikite žinutę. 

Širdis, rodos, liovėsi plakusi. 

Tai ne jo telefonas. Jos. 

Paleidžiu įrašą iš naujo. 

Sveiki, tai aš, palikite Žinutę. 

Jos balsas. 

Neįstengiu nė krustelėti, gniaužia kvapą. Paleidžiu įrašą 
iš naujo, paskui - dar kartą. Gerklė užveržta, man rodos, tuoj 
nualpsiu, ir tada antrame aukšte įsižiebia šviesa. 

Reičelė 


2013 rugpjūčio 18, sekmadienis 


Ankstyvas rytas 


Viena prisiminimų nuotrupa susijungė su kita. Rodos, aklinoje 
tamsoje klupinėjau ištisas dienas, savaites, mėnesius - ir galų 
gale pavyko kažko įsitverti. Tarsi būčiau pirštų galais čiuopusi 
sieną, ieškodama kelio iš vieno kambario į kitą. Siūbuojantys 
šešėliai galiausiai ėmė tirštėti, lietis į aiškesnius pavidalus, akys 
apsiprato su tamsa ir jau galėjau šį tą įžiūrėti. 

Tiesa, ne iš karto. Iš pradžių, nors ir atrodė, kad tai tikras 
prisiminimas, maniau, bus ne kas kita, tik sapnas. Sėdėjau ant 
sofos pastirusi, neatitokdama nuo smūgio, bemaž paralyžiuota, 
ir tikinau save, kad tai nebūtų pirmas kartas, kai atmintis ap- 
gaudinėja, nebūtų pirmas kartas, kai manau, kad įvykiai susi- 
klostė vienaip, nors iš tikrųjų viskas pasisuko kitaip. 

Taip, kaip anąsyk, kai dalyvavome Tomo bendradarbio 
surengtame vakarėlyje; aš labai prisigėriau, bet vakaras buvo 
šaunus. Prisimenu, kaip išeidama atsibučiavau su Klara. Klara 
buvo to bendradarbio žmona, labai miela moteris, šilta, geros 
širdies. Prisimenu ją sakant, kad reikėtų dar kada susieiti, pri- 
simenu, kaip ji laikė mano ranką. 

Visa tai prisiminiau labai aiškiai, bet mano prisiminimai 
buvo klaidingi. Kad tai netiesa, supratau kitą rytą, kai Tomas, 
man pamėginus jį prakalbinti, tik nusisuko į sieną. Žinau, kad 

tai netiesa, nes jis man išdrožė, koks esąs nusivylęs, kokią gėdą 
aš jam užtraukusi, kaip apkaltinusi Klarą, neva ši flirtuojanti su 
juo, kokia aš buvusi arši, kaip puolusi į isteriją. 

Užmerkusi akis labai aiškiai jutau jos delną, šiltai globian- 
tį mano ranką, bet iš tikrųjų to nebuvo. Iš tikrųjų Tomas turėjo 
mane vilkte išvilkti iš tų namų, plyšojančią, apsiašarojusią, o 
vargšė Klara tuo metu gūžėsi virtuvėje. 

Taigi, kai užmerkiau akis ir nugrimzdau į pusiaumiegį, 
kai atsidūriau požeminėje perėjoje, aš gal ir galėjau justi šaltį, 
užuosti gaižų sudususio oro kvapą, gal ir tikrai mačiau artyn 
žingsniuojantį pavidalą, tyškantį įniršiu, iškėlusį kumštį, bet 
visa tai netiesa, iš tikrųjų to nebuvo. Siaubas, kurį jutau, nebu- 
vo tikras. Ir kai šešėlis smogė, o tada pasitraukė, palikęs mane 
susmukusią „ant žemės, verkiančią ir plūstančią krauju, visa tai 
irgi nebuvo tikri įvykiai. 

Tik štai bėda: tai išties buvo tikra, aš visa tai mačiau. Šokas 
toks stiprus, kad bemaž negaliu patikėti, bet žvelgiu į sklindan- 
čią saulėtekio šviesą ir apima jausmas, lyg sklaidytųsi rūkas. 
Viskas, ką man sakė jis, buvo melas. Jis tikrai man smogė, aš to 
neišsigalvojau. Prisimenu tai. Lygiai taip pat, kaip prisimenu, 
kad draugiškai atsisveikinau su Klara po ano vakarėlio, kad ji 
spaudė man ranką. Lygiai taip pat, kaip prisimenu baimę, kai 
atitokau ant grindų su šalia gulinčia golfo lazda, - dabar jau 
žinau, dabar neliko nė menkiausios abejonės: ja atsivėdėjusi 
buvau ne aš. 

Nesumoju, ką dabar daryti. Bėgu laiptais aukštyn, užsi- 
tempiu džinsus, apsiaunu sportbačius, vėl bėgu žemyn. Suren- 
ku jų laidinio telefono numerį, bet po poros pyptelėjimų metu 
ragelį. Nežinau, ką daryti. Užsiplikau kavos, bet ji atšąla ne- 
išgerta, surenku detektyvės seržantės Raili numerį, bet ragelį 
metu iškart, nesulaukusi nė pirmo signalo. Ji nieku gyvu ma- 
nim nepatikės. Žinau, nepatikės. 

Išeinu laukan, traukiu į stotį. Traukiniai važiuoja sekma- 
dienio grafiku, tad pirmasis atvyks tik po pusvalandžio, veikti 
nėra ką, tik sėdėti ant suoliuko ir malti tas pačias mintis, šo- 
kinėti nuo paprasčiausio negalėjimo patikėti į visišką neviltį ir 
atgal. 

Viskas, viskas melas. Jis smogė man ne mano vaizduotėje. 
Ne vaizduotė pakišo ir reginį - jo, tolstančio skubriu žingsniu, 
sugniaužtais kumščiais. Mačiau, kaip jis atsigręžė, girdėjau, 
kaip užriko. Mačiau, kaip nuėjo gatve su moterimi, mačiau, 
kaip abu įsėdo į automobilį. Visa tai - anaiptol ne mano vaiz- 
duotės vaisius. Ir staiga suvokiu, kaip viskas paprasta, neįtikė- 
tinai paprasta. Aš iš tikrųjų prisimenu, tik du prisiminimai su- 
siplakė į vieną. Anos, vilkinčios mėlyną suknelę ir tolstančios 
nuo manęs, vaizdinį aš įbrukau į kitą sceną: Tomas ir moteris 
lipa į automobilį. Iš tikrųjų toji moteris vilkėjo anaiptol ne mė- 
lyną suknelę. Buvo su džinsais ir raudonais marškinėliais. Tai 
buvo Megana. 

Ana 


2013 rugpjūčio 18, sekmadienis 


Ankstyvas rytas 


Sviedžiu telefoną per tvorą, kiek įstengdama toliau; jis nukren- 
ta kažkur į akmenų nuobyryną bėgių pylimo šlaite. Man rodos, 
girdžiu, kaip ritasi bėgių pusėn. Ausyse vis dar skamba jos bal- 
sas. Sveiki, tai aš, palikite žinutę. Įtariu, skambės dar ilgai. 

Kai sugrįžtu prie durų, jis jau stovi laiptų papėdėje. Ir ste- 
bi mane markstydamasis, pasmėlusiomis akimis, vis dar neiš- 
sivaduodamas iš miego. 

— Kas čia dedasi? 

— Nieko, - sakau, bet pati jaučiu, kaip dreba balsas. 

— Ką veikei lauke? 

- Man kažkas pasigirdo, - paaiškinu. - Kažkas mane pa- 
žadino. Nebegalėjau užmigti. 

- Suskambėjo telefonas, - sako jis trindamasis akis. 

Suneriu ir stipriai suspaudžiu pirštus, kad suvaldyčiau 
drebančias rankas. 

— Ką? Koks telefonas? 

- Telefonas, - jis žvelgia į mane taip, lyg būčiau staiga 
kuoktelėjusi. - Suskambėjo telefonas. Kažkas paskambino, bet 
padėjo ragelį. 

— Aa. Aš nežinau. Nežinau, kas skambino. 

Jis juokiasi. 


— Aišku, kad nežinai. Gerai jautiesi? - Jis prisiartina, 
abiem rankomis apkabina per juosmenį. - Tu kažkokia keis- 
ta. - Jis valandėlę pastovi, mane apkabinęs, nuleidęs galvą man 
ant krūtinės. - Jei ką nors išgirdai, reikėjo pažadinti mane, - 
sako. - Tau nedera vienai lėkti dairytis laukan. Tai mano 
darbas. 

— Viskas gerai, - sakau, bet tenka stipriai sukąsti dantis, 
kad netarškėtų. Jis bučiuoja mane į lūpas, įbruka liežuvį man 
į burną. 

— Eime atgal į lovą, - sako. 

— Aš verčiau užsiplikysiu kavos, - sakau stengdamasi at- 
šlyti nuo jo. 

Jis manęs nepaleidžia. Tvirtai laiko apsivijęs rankomis, 
vienos pirštais sugniaužia sprandą. 

— Nagi, eime, - sako. - Eikš su manim. Nenoriu girdėti 
jokių „ne“. 

Reičelė 


2013 rugpjūčio 18, sekmadienis 
Rytas 


Pati dorai nežinau, ką reikėtų daryti, tad paspaudžiu skambu- 
čio mygtuką ir tiek. Svarstau, ar nereikėjo iš pradžių paskam- 
binti telefonu. Juk nemandagu šitaip užgriūti ankstyvą sekma- 
dienio rytą, ar ne? Nejučia imu kikenti. Jaučiu užslenkant šiokį 
tokį isterijos priepuolį. Pati nežinau, ką darau. 

Niekas neprieina atidaryti durų. Isterijos priepuolis stip- 
rėja, o aš žingsniuoju takučiu palei namo šoną. Užgriūva galin- 
gas dėja vu jausmas. Prisimenu aną rytą, kai atėjau į namus ir 
pasičiupau mergytę. Niekad neketinau jos skriausti. Dabar jau 
nė trupučio neabejoju. 

Slinkdama vėsiu, namo šešėlio užklotu takučiu, išgirstu 
čiauškant mažylę. Bene vaidenasi? - spėju pagalvoti. Bet ne: 
štai, matau ją, čia pat ir Ana, sėdi kiemelyje. Šūkteliu jai ir per- 
siritu per tvorą. Ji pažvelgia į mane. Rodos, turėtų būti šoki- 
ruota, turėtų įpykti, bet kažkodėl beveik nė nenustemba. 

— Labas, Reičele, - sako. Stojasi, ima savo vaiką už rankos, 
prisitraukia prie savęs. Žiūri į mane nesišypsodama, rami. Jos 
akys paraudusios, veidas blyškus, lyg nuskalbtas, ji visiškai ne- 
pasidažiusi. 

— Ko tu nori? - klausia. 

— Aš skambinau į duris, - sakau jai. 

— Negirdėjau, - atsako ji ir kilstelėjusi pasisodina mergytę 
ant klubo. Pasisuka, lyg norėdama eiti vidun, bet nežengia nė 
žingsnio. Nesuprantu, kodėl ji nepratrūksta rėkti. 

— Kur Tomas, Ana? 

- Išėjęs. Armijos laikų bičiulių susibėgimas. 

— Mums reikia nešdintis iš čia, Ana, - sakau, ir ji pra- 
pliumpa juoktis. 

Ana 


2013 rugpjūčio 18, sekmadienis 
Rytas 


Nežinia kodėl, bet staiga viskas pasirodo taip juokinga. Vargšė 
storulė Reičelė stovi visa įraudusi, išprakaitavusi mano sode 
ir sako man, kad mums reikia nešdintis iš čia. Mums reikia 
nešdintis iš čia. 

— O kur mes eisime? - klausiu nustojusi juoktis, o ji tik 
įsistebeilija į mane buku žvilgsniu, nesusizgribdama, ką saky- 
ti. - Niekur aš su tavim neisiu. 

Evė ima rangytis ir niaugzti, tad nuleidžiu ją atgal ant že- 
mės. Mano oda vis dar jautri, vis dar dega, taip gremžiau šįryt 
duše visą kūną; burnoje viską skauda: liežuvį, skruostus iš vi- 
daus, lyg būčiau susikandžiojusi. 

— Kada jis turi grįžti? - klausia ji. 

— Dar ne tuoj pat, nemanau, kad grįžtų greitai. 

Iš tikrųjų net nenutuokiu, kada jis turėtų grįžti. Kartais 
gali ištisą dieną praleisti treniruodamasis kopti sienele. Ar vei- 
kiau aš manydavau, kad jis dienų dienas leidžia treniruodama- 
sis. Dabar jau nebežinau. 

Užtat žinau, kad šįsyk jis tikrai pasiėmė krepšį su sportine 
apranga, vadinasi, ilgai netruks, kol aptiks, kad nebėra telefono. 

Aš ir pati svarsčiau, kad gal reikėtų pasiimti Evę ir laikinai 
prisiglausti pas seserį, bet tasai telefonas man neina iš galvos. 
O kas, jei kas nors jį aptiks? Šiame geležinkelio ruože nuolat 

triūsia darbininkai, kuris nors jų visai nesunkiai gali rasti telefo- 
ną ir atiduoti policijai. O ant telefono - mano pirštų atspaudai. 

O paskui pagalvoju, kad tikriausiai nebūtų taip sunku jį 
susigrąžinti, bet turėsiu sulaukti nakties, kad niekas manęs ne- 
pamatytų. 

Sumoju, kad Reičelė vis dar kalba, kažko manęs klausia. 
Aš pamiršau klausytis. Jaučiuosi tokia pavargusi. 

— Ana, - sako ji žengdama artyn; jos įdėmios tamsios akys 
taip ir siurbiasi į manąsias. - Ar tu bent vieną iš jų pažįsti? 

— Ar pažįstu - ką? 

— Ar pažįsti tuos jo armijos laikų draugus? Ar bent vieną 
jų buvai kada nors susitikusi? 

Aš purtau galvą. 

— Ar tau tai neatrodo keista? 

Ir tada man dingteli, kas iš tikrųjų yra keista: jos pasiro- 
dymas mano kieme sekmadienį, iš pat labo ryto. 

— Nelabai, - sakau. - Jie - iš ankstesnio gyvenimo. Iš vie- 
no jo ankstesnių gyvenimų. Panašiai kaip ir tu. Tai yra kaip tu 
turėtum būti likusi jo ankstesniame gyvenime, bet mes, regis, 
niekaip negalime tavęs atsikratyti. - Ji krūpteli - mano žodžiai 
ją užgavo. - Ką tu čia veiki, Reičele? 

- Juk tu žinai, kodėl aš čia, - sako ji. - Žinai, kad kai kas... 
na, kai kas dėjosi. 

Jos veidas taip ir spinduliuoja nuoširdumu, gali pamanyti, 
kad ji iš tikrųjų sunerimusi dėl manęs. Kitomis aplinkybėmis 
tai gal netgi jaudintų. 

— Gal norėtum puodelio kavos? - klausiu ir ji linkteli. 

Užplikau kavos, ir mudvi tylėdamos sėdime kiemelyje 
viena šalia kitos, galėtum pamanyti - beveik draugiškai. 

— Ką tu norėjai pasakyti? - klausiu. - Kad Tomas neturi 
jokių armijos laikų draugų? Kad jis juos išgalvojo? Kad iš tik- 
rųjų jis leidžia laiką su kita moterimi? 


325 


— Nežinau, - sako ji. 

— Reičele... - Ji pažvelgia į mane, ir iš akių matyti: jai bau- 
gu. - Ar tu nori man ką nors pasakyti? 

— Ar tu pažįsti Tomo artimuosius? - klausia ji. - Ar buvai 
kada susitikusi su jo tėvais? 

— Ne. Jie nesikalba. Tėvai liovėsi su juo kalbėję, kai jis 
metė tave ir susidėjo su manim. 

Ji linguoja galvą. 

— Tai netiesa, - sako. - Aš irgi nė karto jų nemačiau. Jie 
manęs net nepažįsta, tai kodėl jiems turėtų rūpėti, kad jis mane 
paliko? 

Mano galvoje telkiasi tamsa, kažkur ties pakaušiu. Sten- 
giausi išlaikyti ją užsklęstą nuo pat tos akimirkos, kai išgirdau 
jos balsą telefono ragelyje, bet dabar ji ima pampti ir gožti viską. 

— Netikiu tavim, - sakau. - Kuriems galams jam apie tai 
meluoti? 

- Jis meluoja apie viską. 

Stojuosi, einu kelis žingsnius į šalį nuo jos. Nirštu ant jos, 
kad šitai man pasakė. Nirštu pati ant savęs, nes, rodos, iš tiesų 
tikiu ja. Ko gero, visada žinojau, kad Tomas be paliovos me- 
luoja. Tik štai anksčiau jo melai mane dažniausiai tenkindavo. 

- Jis - geras melagis, - sakau jai. - Juk tu visą amžinybę 
ničnieko nenutuokei, ar ne? Visus tuos mėnesius, kol mudu su- 
sitikinėjome ir krušomės iki beprotybės tame name Kranhamo 
gatvėje - tu ničnieko neįtarei, tiesa? 

Ji nuryja seilę, prikanda apatinę lūpą. 

— Megana, - taria. - O ką pasakysi apie Meganą? 

— Žinau. Jie buvo užmezgę romaną. - Žodžiai skamba taip 
keistai - tai pirmas kartas, kai ištariu juos garsiai. Jis apgaudinė- 
jo mane. Jis apgaudinėjo mane. - Neabejoju, kad tau smagu apie 
tai išgirsti, - sakau. - Bet jos nebėra, tad ir nebesvarbu, ar ne? 

— Ana... 

Tamsa vis labiau plečiasi, ji stumia mano kaukolę iš vi- 
daus, pradeda drumstis akyse. Stveriu Evę už rankos, tempiu 
vidun. Ji įnirtingai priešinasi. 

— Jie buvo užmezgę romaną. Tik tiek. Nieko daugiau. Tai 
dar nereiškia... 

— Kad jis ją nužudė? 

— Nesakyk to! - nejučia užrinku. - Nesakyk šito girdint 
mano vaikui! 

Paruošiu Evei vėlyvus pusryčius, ir ji viską suvalgo neprieš- 
taraudama - pirmąsyk po kelių savaičių valgymo kankynės. Be- 
maž gali pamanyti, kad supranta, jog man dabar galvą kvaršina 
kiti dalykai, ir mane užlieja šilumos banga. Kai vėl išeiname lau- 
kan, jaučiuosi nepalyginti ramiau, nors Reičelė vis dar čia: stovi 
sodelio gilumoje, prie tvoros, ir žiūri į pravažiuojantį traukinį. 
Po valandėlės, sumojusi, kad aš ir vėl kieme, prieina artyn. 

— Tau jie patinka, ar ne? - klausiu. - Traukiniai. Aš nega- 
liu jų pakęsti. Tiesiog visiškai suknistai jų nepakenčiu. 

Ji šypteli man lūpų kampučiu. Pastebiu duobutę jos kai- 
riajame skruoste. Iki šiol nesu jos mačiusi. Kita vertus, vargu ar 
dažnai esu mačiusi Reičelę šypsantis. Turbūt niekad. 

— Dar vienas jo melas, - sako ji. - Man jis sakė, kad tau 
labai patinka šitas namas, kad tau čia patinka viskas, įskaitant 
netgi traukinius. Jis man sakė, kad tu nė girdėti nenorėjai apie 
persikraustymą kur nors kitur, kad troškai įsikelti gyventi čia 
su juo, nesvarbu, kad pirmiau čia su juo gyvenau aš. 

Palinguoju galvą. 

— Kodėl jam prireikė šitaip sakyti? - klausiu. - Skiedalai vi- 
siški. Ištisus dvejus metus stengiausi įkalbėti jį parduoti šitą namą. 

Ji gūžteli pečiais. 

— Todėl, kad jis melagis, Ana. Jis visada meluoja. 

Tamsa skleidžia žiedus. Užsikeliu Evę ant kelių, ir ji sėdi 
mano glėby visai patenkinta, netrukus ima geibti - saulėkaitoje 
ją ima miegas. 

— Tai visi tie skambučiai... - vėl prabylu. Tik dabar viskas 
ima dėliotis į vietas, viskas įgyja prasmę. - Iš tikrųjų skambi- 
nėdavai ne tu? Žinau, kartais skambindavai ir tu, bet kartais... 

— Kartais skambindavo Megana? Manau, kad taip. 

Kaip keista: dabar žinau, kad visą tą laiką mano neapy- 
kanta buvo nukreipta ne į tą moterį, bet žinodama tai nė kiek 
neatšylu Reičelės atžvilgiu. Net beveik priešingai: regėdama ją 
šitokią, ramią, susirūpinusią, blaivią, imu po truputį įžvelgti, 
kokia ji buvo kadaise, ir tai man rodosi tik dar užgauliau: aš jau 
matau tai, ką joje įžiūrėjo jis. Tai, ką jis mylėjo. 

Dirsteliu į laikrodį. Jau po vienuoliktos. Jis, man rodos, 
išėjo apie aštuntą. Gal netgi dar anksčiau. Tad dabar, reikia ma- 
nyti, jau žino apie telefoną. Galbūt jau gerą valandėlę žino. O 
gal jis mano, kad telefonas netyčia išslydo iš krepšio. Gal mano, 
kad liko gulėti po lova antrame aukšte. 

— Seniai žinai? - klausiu jos. - Apie jų romaną? 

— Aš nežinojau, - sako ji. - Iki pat šiandien. Tai yra aš 
nežinojau, kas dedasi. Žinau tik tiek, kad... 

Laimė, ji nutyla. Kažin, ar ištverčiau jos šnekas apie mano 
vyro neištikimybę. Vien pati mintis, kad ji ir aš - stora nelaimėlė 
Reičelė ir aš - atsidūrėme viename vežime, tiesiog nepakeliama. 

— Kaip manai, jis buvo jo? - klausia ji. - Tai yra kaip ma- 
nai, kūdikis buvo jo? 

Žiūriu į ją, bet iš tikrųjų nė nematau jos, nematau nie- 
ko, tik tamsą, negirdžiu nieko, tik griausmą ausyse: lyg jūros 
šniokštimą, o gal tiesiai virš galvos skrendančio reaktyvinio 
lėktuvo griaudėjimą. 

— Ką tu pasakei? 

— Apie... Ak, atleisk. — Ji staiga susijaudina, išrausta iki 
plaukų pašaknių. - Netyčia išsprūdo... Ji buvo nėščia. Megana. 
Ji buvo nužudyta nėščia. Atleisk, man labai gaila... 

Galvą guldau, nei ji gailisi leptelėjusi, nei ką, o visiškai 
praskysti jos akivaizdoje man irgi nėmaž nesinori. Bet nudel- 
biu akis, žvilgsnis kliudo Ėvę, ir užgriūva toks liūdesys, kokio 
gyvenime dar nesu patyrusi, kliūsteli it galinga banga ir už- 
gniaužia žadą. Evės broliukas, Evės sesutė. Nebėra. Reičelė sė- 
dasi greta, viena ranka apglėbia mane per pečius. 

— Man taip gaila, - kartoja, ir aš panūstu jai smogti. Kai 
jos oda prisiliečia prie manosios, visas kūnas nueina pagaugais. 
Noriu ją atstumti, noriu aprėkti, bet negaliu. Gerą valandėlę ji 
leidžia man verkti, o paskui sako - aiškiai, ryžtingai: 

— Ana, manau, mums reikėtų nešdintis iš čia. Manau, tau 
reikėtų susidėti kelis daiktelius, sau ir Evei, ir einam iš čia. Kol 
kas galim važiuoti pas mane. Kol... na, kol viskas išaiškės. 

Nusišluostau akis, atšlyju nuo jos. 

— Aš nepaliksiu jo, Reičele. Jis įsitaisė meilužę, jis... juk tai 
jau nebe pirmas kartas, ar ne? - Mane suriečia juoko priepuo- 
lis, ir Evė taip pat prajunka. 

Reičelė atsidūsta, stojasi. 

— Juk žinai, kad ne vien tai, Ana. Romanas su meiluže - 
dar anaiptol ne viskas. Žinau, kad tu žinai. 

— Nieko mes iš tikrųjų nežinome, - prieštarauju, bet iš- 
spaudžiu vos girdimą kuždesį. 

— Ji įlipo į jo automobilį. Tą vakarą. Aš ją mačiau. Aš nega- 
lėjau prisiminti - iš pradžių maniau, kad ten buvai tu, - kalba 
ji. - Bet dabar aš prisimenu. Dabar jau viską prisimenu. 

— Ne... - lipnus Evės delniukas prisispaudžia man prie lūpų. 

— Privalome kreiptis į policiją, Ana, - ji žingteli mano pu- 
sėn. - Nagi, būk gerutė. Negali likti čia, su juo. 

Nepaisant kaitrios saulėkaitos, aš visa virpu. Mėginu pri- 
siminti paskutinį kartą, kai Megana buvo mūsų namuose, kokia 
buvo Tomo veido išraiška jai pasakius, kad pas mus nebedirbs. 

Stengiuosi prisiminti, ar jis atrodė patenkintas, ar nusivylęs. 
Visai neprašomas man prieš akis stoja kitas vaizdinys: tai buvo 
vienas iš pirmųjų kartų, kai ji atėjo prižiūrėti Evės. Aš turėjau 
eiti susitikti su mergaitėmis, bet jaučiausi tokia pavargusi, kad 
užlipau į antrą aukštą pamiegoti. Tomas tikriausiai grįžo namo 
man bemiegant, mat kai nulipau žemyn, jiedu buvo virtuvėje 
kartu. Ji — atsišliejusi į stalviršį maistui ruošti, jis - truputytį 
per arti jos. Evė sėdėjo aukštoje kėdutėje ir verkė, bet nei vie- 
nas, nei kitas net nedirstelėjo į ją. 

Mane kausto žvarba. Ar tada jau žinojau, kad jis geidžia 
jos? Megana buvo šviesiaplaukė, daili - panaši į mane. Taigi, 
taip, tikriausiai žinojau, kad jis geidžia jos, lygiai taip pat, kaip 
eidama gatve žinau, kad nemaža vedusių vyrų su žmonomis 
prie šalies ir,mažyliais ant rankų prasilenkdami nužvelgia 
mane ir pagalvoja apie tai. Taigi, taip, turbūt žinojau. Jis geidė 
jos, jis ją gavo. Bet tik ne šitai. Šito jis negalėjo padaryti. 

Ne, tik jau ne Tomas. Meilužis, dukart - sutuoktinis. Tė- 
vas. Geras tėvas, aprūpinantis šeimą ir nemurmantis dėl to. 

— Tu jį mylėjai, - primenu jai. - Ir dabar tebemyli, argi ne? 

Ji papurto galvą, bet manęs tai neįtikina. 

— Aišku, tebemyli. Ir tu Žinai... žinai, kad tai neįmanoma. 

Atsistoju, pakeldama Evę ant rankų, žingteliu arčiau 
viešnios. 

- Jis nebūtų galėjęs, Reičele. Juk žinai, kad jis to negalėjo 
padaryti. Juk negalėtum mylėti vyro, galinčio šitaip pasielgti, 
ar ne? 

— Ir vis dėlto mylėjau, - sako ji. - Mes abi mylėjome. 

Ant jos skruostų sužimba ašaros. Ji nusibraukia jas, o kar- 
tu nusibraukia ir visą skruostų raudonį. Jos veidas pasikeičia, 
jame nelieka nė lašelio kraujo. Ji žiūri ne į mane, o kažkur man 
per petį, ir kai aš atsisukusi paseku jos žvilgsnį, virtuvės lange 
išvystu jį, stovintį ir stebintį mus. 


330 


Megana 


2013 liepos 12, penktadienis 
Rytas 


Tai ji mane privertė. O galbūt jis. Bet nuojauta kužda: ji. O gal 
man taip kužda širdis, pati nežinau. Jaučiu ją, taip pat, kaip 
ir andai, susirangiusią, sėklelę ankštyje, tik ši sėklelė šypsosi. 
Kantriai laukia, kol ateis jos metas. Negaliu jos neapkęsti. Ne- 
galiu ir atsikratyti. Tiesiog negaliu. Maniau, kad galėsiu, ma- 
niau, nieko kito ir netrokšiu, tik ją iš ten išgrandyti, bet vos pa- 
galvoju apie ją, tuojau išvystu Libės veiduką, jos tamsias akis. 
Užuodžiu jos odą. Vis dar jaučiu, kokia šalta ji buvo paskuti- 
nėmis akimirkomis. Negaliu jos atsikratyti. Ir nenoriu. Noriu 
ją mylėti. 

Negaliu jos neapkęsti, bet ji mane baugina. Bijau to, ką ji 
gali padaryti man, ką aš galiu padaryti jai. Toji baimė ir pažadi- 
no mane šįryt pora minučių po penkių, permirkusią prakaitu, 
nors visi langai atviri, o lovoje aš viena. Skotas išvykęs į konfe- 
renciją Harfordšyre, o gal Esekse ar dar kur. Jis grįžta šįvakar. 

Amžina mano kliautis, su kuria negaliu susidoroti: kai jis 
čia, trokštu būti viena, bet kai jis išvažiavęs, negaliu to ištverti. 
Nepakeliu tylos. Turiu garsiai šnekėtis pati su savim, kad ją 
išsklaidyčiau. Šįryt gulėdama lovoje vis galvojau: o kas, jeigu 
tai atsitiks ir vėl? Kas bus mudviem su ja likus vienoms? O kas 
nutiks, jei jis atstums mane, mus? Kas bus, jeigu jis įspės, kad 
ji - nejo? 

Aišku, dar gali būti ir taip, kad ji - jo. Aš nežinau, bet nu- 
jaučiu, kad ne. Lygiai taip pat, kaip jaučiu, kad tai - ji. Bet netgi 
jei ji - iš tikrųjų ne jo, iš kur jam tai Žinoti? Jis ir nežinos. Ne- 
gali sužinoti. Aš tikra kvaiša ir tiek. Jis bus toks laimingas. Jis 
pakvaiš iš džiaugsmo, kai jam pasakysiu. Jam niekad net mintis 
nešaus į galvą, kad ji - galbūt ne jo. Pasakyti jam tai būtų Žiau- 
ru, jis nepakeltų širdgėlos, o aš visai nenoriu jo skaudinti. Aš 
niekada ir nenorėjau jo skaudinti. 

Bet aš esu, kokia esu, ir nieko čia nepakeisi. 

„Bet tai, kaip elgiesi, gali pakeisti.“ Šitaip sako Kamalis. 

Truputį po šešių paskambinau Kamaliui. Visiškai pri- 
trėkšta tylos buvau jau bepradedanti panikuoti. Pagalvojau, gal 
reikėtų paskambinti Tarai - žinau, ji tekina atlėktų, - bet sua- 
bejojau, ar ją ištverčiau: ji tokia kibi, tokia nepakenčiamai glo- 
bėjiška. Nesugalvojau, ko dar galėčiau šauktis - tiktai Kamalio. 
Paskambinau jam į namus. Pasakiau, kad pakliuvau į bėdą, kad 
nežinau, ką daryti, kad baigiu iširti per visas siūles. Jis tuojau 
pat ir prisistatė. Negaliu sakyti, kad išvis be jokių klausimų, 
bet beveik. Galbūt iš mano šnekos galėjo pasirodyti, kad viskas 
daug blogiau, nei yra iš tikrųjų. Galbūt jis išsigando, kad ruo- 
šiuosi iškrėsti kai ką Labai Kvailo. 

Mudu virtuvėje. Vis dar ankstyvas rytas, dar tik pusė aš- 
tuonių. Jam netrukus reikės eiti, kad suspėtų priimti pirmąjį 
šios dienos pacientą. Žvelgiu į jį, sėdintį priešais mane, kitapus 
mūsų virtuvės stalo: jo rankos, tvarkingai sunertais pirštais, 
guli ant stalviršio, gilios jo stirnos akys žiūri į manąsias - ir 
jaučiu meilę. Iš tikrųjų, myliu jį. Jis visąlaik man buvo toks ge- 
ras, nepaisant mano pasibaisėtino elgesio. 

Jis man atleido už viską, kas mano gyvenime įvyko anks- 
čiau - atleido, kaip aš ir tikėjausi. Jis nubraukė šalin viską, nu- 
šlavė visas mano nuodėmes. Ir pasakė, kad privalau atleisti pati 
sau, kitaip šitai niekad nesibaigs, aš niekad nesugebėsiu liautis 

bėgusi. O juk dabar bėgti nebegaliu, ar ne? Dabar, kai yra ji, 
niekaip nebegaliu. 

— Man baisu, - sakau jam. - O kas, jei aš vėl susimausiu? 
Kas, jei kažkas negerai su manim pačia? Kas, jei nieko gero 
neišeis su Skotu? Kas, jeigu aš ir vėl liksiu viena? Nežinau, ar 
susidoročiau, aš taip bijau ir vėl likti viena - tai yra viena su 
vaiku... 

Jis palinksta į priekį, uždeda delną man ant plaštakos. 

— Tu nieko nepadarysi ne taip. Pamatysi - nepadarysi. Juk 
tu - nebe ana širdgėlos kamuojama paklydusi mergaitė. Tu - 
jau visai kitas žmogus. Stipresnė. Be to, suaugusi. Tau nėra ko 
bijoti likti vienai. Juk tai dar ne užvis blogiausia, ar ne? 

Nieko nesakau, bet nejučia imu svarstyti, ar tikrai tai dar 
ne užvis blogiausia, mat užmerkusi akis nesunkiai galiu pri- 
sišaukti jausmą, kuris mane apninka jau grimztant į miegą ir 
bloškia atgal į bemiegę būseną. Tai jausmas, kad esu vienui vie- 
na tamsiame name, klausausi jos virkavimų, laukiu, kad apa- 
čioje nuo Mako žingsnių sugirgždėtų medinės grindys, nors ir 
žinau, kad niekada jų nebeišgirsiu. 

— Negaliu tau pasakyti, kaip pasielgti su Skotu... nieko 
negaliu patarti dėl jųdviejų tarpusavio santykių. Ką gi, aš iš- 
sakiau, kas kelia man nerimą, bet ką daryti - šitai privalai nu- 
spręsti pati. Privalai apsispręsti, ar juo pasitiki, ar nori, kad jis 
rūpintųsi tavim ir tavo vaiku. Sprendimas turi būti tavo pačios. 
Vis dėlto manau, kad savimi gali pasitikėti, Megana. Gali pasi- 
tikėti, kad pasielgsi teisingai. 

Jis atneša man į kiemą puodelį kavos. Padedu puodelį, 
apsiveju Kamalio kaklą abiem rankomis, prisitraukiu jį artyn. 
Mums už nugarų sudunda traukinys - lėtėja, artėdamas prie 
semaforo. Traukinio dundėjimas - lyg kokia užtvara, mus su- 
panti siena; jaučiuosi taip, lyg būtume išties tik mudu, vienudu. 
Jis apkabina mane, pabučiuoja. 

— Ačiū, - sakau. - Ačiū tau, kad atėjai, kad esi čia. 

Jis šypsosi; atšlyja nuo manęs, nykščiu perbraukia man 
skruostikaulį. 

— Tu susidorosi, Megana, viskas bus gerai. 

— Ar negalėtume mudu kur nors pabėgti, aš ir tu? Tu ir 
aš... negi negalėtume tiesiog pabėgti drauge? 

Jis juokiasi. 

— Aš tau nereikalingas. Ir tau visai nebereikia bėgti. Vis- 
kas bus gerai. Tau viskas bus gerai, tau ir tavo kūdikiui. 


2013 liepos 13, šeštadienis 
Rytas 


Žinau, ką privalau padaryti. Vakar apie tai galvojau visą dieną, 
taip pat ir visą naktį. Beveik nesudėjau nė bluosto. Skotas grį- 
žo namo pavargęs ir šlykščiai nusiteikęs, nenorėjo nieko, tik 
paėst, pasikrušt ir miegot, niekam kitkam neliko laiko. Be jo- 
kios abejonės - visai netinkamas metas kalbėtis apie visa tai. 

Beveik visą naktį guliu neužmigdama, o jis, visas suplu- 
kęs, neramiai vartosi šalia, ir galų gale mano sprendimas pri- 
imtas. Pasielgsiu taip, kaip dera. Viską padarysiu teisingai. O 
jei viską darysiu teisingai, niekas nenukreivos kur nereikia. O 
net jei ir atsitiktų kas negero, tai bus ne mano kaltė. Aš mylė- 
siu šitą vaiką, auginsiu jį žinodama, kad iš pat pradžių pasiel- 
giau teisingai. Gerai jau, gal ir ne nuo pat pradžių, bet nuo tos 
akimirkos, kai supratau, kad ji jau pakeliui. Aš privalau taip 
pasielgti - dėl šito kūdikio. Ir dėl Libės. Dėl jos privalau pasi- 
rūpinti, kad šįsyk viskas būtų kitaip. 

Guliu ir galvoju apie tai, ką pasakė anas mokytojas, galvo- 
ju apie visa tai, kas aš buvau: vaikas, maištinga paauglė, pabė- 
gusi iš namų, kekšė, meilužė, bloga motina, bloga žmona. Nesu 

tikra, ar sugebėsiu pasikeisti iš blogos žmonos į gerą, bet būti 
gera motina - tai aš turiu pamėginti. 

Tai bus nelengva. Galbūt - užvis sunkiausia iš visko, ką 
man yra tekę daryti, bet išklosiu visą tiesą. Pakaks melo ir 
slapstymosi, pakaks bėgti, pakaks šūdą malti. Atversiu viską, 
ir tada žiūrėsime. Jei jis nebegalės manęs mylėti, tebūnie taip. 


Vakaras 


Mano delnas remiasi jam į krūtinę, stumiu jį iš visų jėgų, bet 
man gniaužia kvapą, o jis daug stipresnis už mane. Jo dilbis 
spaudžia man trachėją, jaučiu, kaip kraujas tvinksi smilkiniuo- 
se, mirguliuoja akyse. Nugara prisiplojusi prie sienos bandau 
surikti. Sugriebiu jį už marškinėlių, kiek apgniaužia sauja, ir 
jis atšlyja. Nusigręžia nuo manęs, o aš susmunku ant virtuvės 
grindų pasienyje. 

Aš kosėju ir spjaudausi, skruostais srūva ašaros. Jis sto- 
vi per kelis žingsnius nuo manęs, o kai atsisuka, mano ranka 
nejučia šokteli prie gerklės, kad ją apsaugotų. Regiu jo veidą 
perkreipusią gėdą ir noriu pasakyti, kad viskas gerai. Kad man 
nieko baisaus nenutiko. Prasižioju, bet žodžiai įstringa gerklėje, 
išsiveržia tik dar vienas kosulio pliūpsnis. Net neįsivaizdavau, 
kad gali šitaip skaudėti. Jis kažką man sako, bet aš negirdžiu, 
tarytum būtume panirę po vandeniu, garsai prislopinti, pasie- 
kia mane išskydusiomis srovelėmis. Nieko negaliu suprasti. 

Manau, jis sako man: atleisk. 

Vargais negalais atsistoju, prasibraunu pro jį, užbėgu laip- 
tais aukštyn, trinkteliu miegamojo durimis ir užsirakinu. Sė- 
duosi ant lovos ir laukiu, klausausi, ar neišgirsiu jo žingsnių, 
bet jis neateina. Vėl stojuosi, išsitraukiu iš palovio kelionkrepšį, 
suku prie spintos įsimesti kelių drabužių, pakeliui akis užkliūva 
už mano pačios atspindžio veidrodyje. Pakeliu ranką prie veido: 

ji atrodo bauginančiai balta, palyginti su įraudusiais skruostais, 
purpurinėmis lūpomis, krauju pasruvusiomis akimis. 

Iš dalies jaučiuosi priblokšta: iki šiol jis niekad nėra šitaip 
manęs užsipuolęs. Bet, kita vertus, iš dalies šito ir tikėjausi. 
Kažkur savo esybės gelmėse visuomet žinojau, kad tokia tiki- 
mybė yra, kad ten link mes ir krypstame. Kad ten link aš jį 
ir kreipiu. Lėtai, lėtai imu traukti daiktus iš stalčių: apatinius, 
porą marškinėlių; kemšu juos į kelionkrepšį. 

O juk dar nieko jam nepasakiau. Tiktai pradėjau. Pirmiau- 
sia norėjau iškloti viską, kas bloga, tik paskui pereiti prie gerų 
žinių. Negalėjau pirmiausia pranešti, kad laukiuosi, tik paskui 
pridurti, kad kūdikis galbūt ne jo. Tai būtų pernelyg žiauru. 

Buvome lauke, kiemelyje. Jis kalbėjo kažką apie savo dar- 
bą ir netrukus pričiupo mane klausantis tik viena ausimi. 

- Tau nuobodu? - paklausė. 

— Ne. Na, gal truputėlį. - Jis nenusijuokė. - Ne, man tik 
sunku sutelkti dėmesį. Mat turiu tau kai ką pasakyti. Iš tikrųjų 
net kelis dalykus, ir kai kurie iš jų tau nepatiks, bet kai kiti... 

— Kas man nepatiks? 

Turėjau tą pat akimirksnį suvokti, kad metas tam netinka- 
mas, kad jo nuotaika bjauri, visai netikusi tokiems dalykams. 
Iškart tapo įtarus, ėmė žvilgsniu skvarbyti mano veidą, ieško- 
damas užuominų. Turėjau iškart suprasti, kad visa užmačia - 
tiesiog siaubinga. Galbūt ir supratau, bet trauktis jau buvo 
vėlu. Šiaip ar taip, ir sprendimą jau buvau priėmusi. Pasielgti 
taip, kaip dera. 

Atsisėdau greta jo ant grindinio krašto, įbrukau ranką jam 
į saują. 

— Kas man nepatiks? - paklausė jis dar sykį, bet mano 
rankos nepaleido. 

Pasakiau jam, kad myliu jį, ir pajutau, kaip įsitempė kiek- 
vienas jo kūno raumenėlis, lyg jis iš anksto žinotų, ko laukti, ir 

ruoštųsi narsiai pasitikti žinią. Juk iškart ir lauki ko nors blogo, 
kai kas nors šitaip pasako, kad myli, ar ne? Aš tave myliu, tikrai 
myliu, bet... Bet. 

Pasakiau jam, kad esu padariusi klaidų, ir jis paleido 
mano ranką. Atsistojo, nudrožė kelis žingsnius bėgių link, tik 
tada atsisuko ir pažvelgė į mane. 

— Kokių klaidų? - paklausė. Jo balsas skambėjo lygiai, bet 
buvo justi, kiek pastangų jam reikia kalbėti ramiai. 

— Eikš, atsisėsk šalia manęs, - pakviečiau. - Būk geras. 

Jis papurtė galvą. 

— Kokių klaidų, Megana? - pakartojo. Šįsyk jau garsiau. 

— Buvo... dabar jau viskas baigta, bet pirmiau... buvo... ki- 
tas, - kalbėjau panarinusi akis. Neįstengiau į jį pažvelgti. 

Jis burbtelėjo kažką sau po nosimi, tik aš nesupratau ką. 
Dabar jau pakėliau akis, bet jis prispaudęs pirštų galus prie 
smilkinių nusisukęs vėl žvelgė į geležinkelį. Atsistojau, priėjau 
prie jo iš užnugario, priglaudžiau delnus jam prie klubų, bet jis 
atšoko nuo manęs. Apsisuko ketindamas eiti vidun ir nė nepa- 
žvelgęs į mane spjovė: 

— Neliesk manęs, tu, kekšiuke. 

Turėjau tada jį ir paleisti, palikti ramybėj, duoti truputį 
laiko tam suvirškinti - bet negalėjau. Troškau greičiau išsemti 
blogas žinias, kad galėčiau pranešti gerąsias, tad nusekiau pas- 
kui jį į namus. 

— Skotai, prašau, tu tik paklausyk, viskas ne taip baisu, 
kaip tau atrodo. Viskas jau baigta. Visai, visiškai baigta, prašau, 
tik išklausyk, prašau... 

Jis stvėrė mudviejų nuotrauką, kuri jam taip patinka — 
tą pačią, kurią jam įrėminau mūsų vestuvių antrųjų metinių 
proga, - ir atsivėdėjęs tėškė man į galvą. Nuotrauka ištiško į 
sieną man už nugaros, 0 jis šoko pirmyn, sugriebė mane už 
pečių, nustūmė per virtuvę ir bloškė į sieną. Loštelėjus galvai, 

pakaušiu trenkiausi į tinką. Jis pasilenkė prie pat manęs, dilbiu 
spausdamas man gerklę, lenkėsi vis labiau ir labiau, netarda- 
mas nė žodžio. Užsimerkęs, kad nematytų, kaip aš dūstu. 

Vos susikrovusi kelionkrepšį, suskantu traukti daiktus 
lauk iš jo, brukti atgal į stalčius. Jei pamėginsiu išeiti iš namų 
nešina kelionkrepšiu, jis manęs neišleis. Turiu išeiti tuščiomis 
rankomis, pasiėmusi nebent rankinę. Ir telefoną. Paskui vėl 
persigalvoju, vėl kimbu grūsti drabužius į krepšį. Pati nežinau, 
kur ketinu eiti, bet žinau, kad likti čia negaliu. Užsimerkiu ir 
iškart pajuntu jo rankas, gniaužiančias man gerklę. 

Prisimenu, ką esu nusprendusi - užteks bėgti, užteks 
slapstytis, - bet pasilikti šiąnakt čia negaliu. Girdžiu žingsnius 
laiptuose - sunkius, lėtus. Jis užtrunka visą amžinybę, kol už- 
kopia į antrą aukštą. Paprastai užlekia šuoliais, bet šiandien 
jis - Žmogus, lipantis ant ešafoto. Tik nežinau, ar jis - pa- 
smerktasis, ar budelis. 

— Megana... - jis nė nebando atidaryti durų. - Megana, 
atleisk, kad tave užgavau. Labai, labai atsiprašau, kad tave už- 
gavau. 

Girdžiu ašaras jo balse. Ir tai mane uždūkina, norisi iš- 
pulti pro duris ir nagais išakėti jam veidą. Tik nebandyk dabar 
man ašaroti, po to, ką padarei! Įsiuntu kaip reikiant, noriu ap- 
staugti jį, noriu rėkti, kad nešdintųsi velniop nuo durų, kad 
nešdintųsi velniop nuo manęs, bet prikandu liežuvį - nesu jau 
tokia kvaila. Jis turėjo ganėtinai svarią priežastį supykti. O aš 
privalau mąstyti racionaliai, privalau mąstyti aiškiai. Juk dabar 
aš galvoju už du. Šitas susirėmimas įliejo man stiprybės, nutei- 
kė dar ryžtingiau. Girdžiu, kaip jis anapus durų meldžia atlei- 
dimo, bet šią akimirką apie tai galvoti negaliu. Kaip tik dabar 
man reikia nuveikti kai ką kita. 

Pačioje spintos gilumoje, apatinėje iš trijų eilių batų dėžu- 
čių su kruopščiai pritvirtintomis etiketėmis, yra viena, tamsiai 

pilka, su užrašu „raudoni batai su platforma“, o joje senas 
mobilusis telefonas, tikra iškasena su išankstinio apmokėji- 
mo kortele - įsigijau jį prieš keletą metų ir vis dar tebelaikiau, 
šiaip, dėl viso pikto. Jau senokai neteko juo naudotis, bet kaip 
tik šiandien jis man pravers. Būsiu visiškai sąžininga. Atversiu 
visas kortas. Nuo šiol - daugiau jokio melo, jokio slapstymosi. 
Metas tėtukui susipažinti su savo pareigomis ir atsakomybe. 

Sėdu ant lovos, įjungiu telefoną, tylomis melsdama, kad 
nebūtų visiškai išsikrovęs. Ekranėlis nušvinta, o į mano kraujo- 
taką plūsteli adrenalino srautas, nuo jo svaigsta galva ir trupu- 
čiuką pykina, jaučiuosi maloniai sudirgusi, lyg būčiau ko apsi- 
rūkiusi. Po truputį imu smagintis, man ima patikti tas lūkestis, 
kada pagaliau viską išklosiu atvirai, kada žersiu visą tiesą į akis 
jam - jiems visiems, - kada paaiškės, kas mes iš tikrųjų esame 
ir kur link traukiame. Dienai baigiantis kiekvienas jau žinosi- 
me savo poziciją. 

Skambinu jo numeriu. Kaip ir reikėjo tikėtis, iškart įsi- 
jungia balso paštas. Nutraukiu ryšį, sumaigau trumpąją žinutę: 
Man reikia su tavim pasikalbėti. SKUBU. Paskambink. Tada sė- 
džiu ir laukiu. 

Peržvelgiu skambučių žurnalą. Paskutinį kartą šiuo te- 
lefonu naudojausi balandį. Daugybė skambučių balandžio 
pradžioje ir kovo pabaigoje, visi neatsakyti. Aš skambinau ir 
skambinau, ir skambinau, o jis nekreipė į mane jokio dėmesio, 
nereagavo net į grasinimus ateiti pas jį į namus, pasikalbėti su 
jo žmona. Vis dėlto, manau, dabar jis mane išklausys. Dabar aš 
jį priversiu klausytis. 

Iš pat pradžių tai buvo tik žaidimas. Tik pramoga, būdas 
prasiblaškyti. Retsykiais jį matydavau. Jis užsukdavo į galeriją, 
šypsodavosi ir flirtuodavo, ir tai buvo visiškai nekalta - dau- 
gybė vyrų užsukdavo į galeriją, šypsodavosi it flirtuodavo. Bet 
galeriją teko uždaryti ir tada jau aš nuolat kiurksodavau čia, 

namie, nusinuobodžiavusi ir nerimstanti. Man trūks plyš rei- 
kėjo ko nors kitko, kokios nors permainos. Kartą, kai Skotas 
buvo išvykęs, netyčia susidūriau su juo gatvėje, mudu susto- 
jome paplepėti, tada pasikviečiau jį puodelio kavos. Iš to, kaip 
jis į mane žvelgė, buvo visiškai aišku, kokios mintys sukasi 
galvoje, tad viskas atsitiko tiesiog nejučia. Paskui atsitiko ir 
dar kartą, o aš nė nemaniau, kad tai galėtų vesti kur nors to- 
liau. Tiesiog jaučiausi geidžiama ir mėgavausi tuo, man patiko 
jausti, kad padėtį valdau aš. Išties tai buvo taip paprasta - ir 
taip kvaila. Aš visai nenorėjau, kad dėl manęs jis paliktų žmo- 
ną, tik norėjau, kad jis norėtų ją palikti. Kad geistų manęs ši- 
taip stipriai. 

Neprisimenu, kada po truputį man ėmė rodytis, kad tai 
galėtų būti šis tas daugiau, kad mes vienas kitam turėtume 
būti šis tas daugiau, kad mudu puikiai derame vienas prie kito. 
Bet vos ėmiau apie tai galvoti, iškart pajutau, kad jis stengiasi 
trauktis. Nebesiųsdavo man žinučių, nebeatsakydavo į skam- 
bučius, o aš lig tol nė karto nebuvau šitaip atstumta, niekad. Tai 
man visiškai nepatiko. Galiausiai visa išaugo į dar kai ką kita: į 
tikrą apsėdimą, maniją. Dabar tai suprantu. Iš tikrųjų net į pat 
pabaigą maniau, kad sugebėsiu iš tos balos išlipti sausa, tiesiog 
eiti ir nueiti, gal kiek ir apsibrozdinusi, bet rimčiau nesužalota. 
Deja, viskas nebe taip paprasta. 

Skotas tebetūno už durų. Girdėti negirdžiu nieko, bet jau- 
čiu jį ten. Einu į vonią, darsyk renku jo numerį. Vėl įsijungia 
balso paštas, tad nutraukiu ryšį ir skambinu dar kartą. Ir dar. 
Galiausiai kuždomis palieku žinutę. „Atsiliepk arba ateinu pas 
tave į namus. Šįsyk tikrai taip ir padarysiu. Būtinai turiu su 
tavim pasikalbėti. Negali šitaip manęs ignoruoti.“ 

Valandėlę stoviu vonios kambaryje, telefonas guli ant 
kriauklės krašto. Mintimis raginu jį suskambėti. Bet ekranėlis 
atkakliai lieka pilkas ir tuščias. Susišukuoju, išsivalau dantis, 

pasidažau. Veido spalva jau beveik normali. Akys vis dar pa- 
raudusios, gerklė vis dar peršti, bet pažiūrėti atrodau visai pa- 
kenčiamai. Pradedu skaičiuoti. Jei telefonas nesuskambės, kol 
suskaičiuosiu iki penkiasdešimties, eisiu tiesiai tenai ir pasi- 
belsiu į duris. Telefonas nesuskamba. 

Įkišu jį į džinsų kišenę, sparčiai nužingsniuoju per kam- 
barį, atlapoju duris. Skotas sėdi ant viršutinės laiptų pakopos, 
rankomis apglėbęs kelius, panarinęs galvą. Nepakelia akių į 
mane, tad aš praneriu pro jį ir protekine pasileidžiu laiptais že- 
myn, nors gniaužia gerklę ir sunku kvėpuoti. Baiminuosi, kad 
jis stvers mane iš užnugario ir pastums. Išgirstu, kaip jis stojasi, 
paskui šūkteli: 

— Megana! Kur eini? Eini pas jį? 

Pasiekusi laiptų papėdę atsigręžiu. 

— Nėra jokio jo, aišku tau? Viskas baigta. 

— Palauk, Megana, prašau. Prašau, neišeik. 

Nenoriu girdėti jo maldaujant, nenoriu klausytis unkšti- 
mo jo balse, jo savigailos. Nieko panašaus nenoriu girdėti, kol 
gerklė vis dar peršti taip, lyg kas būtų kliūstelėjęs į ją rūgšties. 

— Tik nesliūkink man iš paskos, - sukarkiu. - Jei seksi iš 
paskos, niekada nebegrįšiu. Supratai? Jei atsisukusi išvysiu tave 
už nugaros, tai bus paskutinis kartas, kai regi mano veidą. 

Užtrenkdama namų duris dar spėju išgirsti jį šaukiant 
mane vardu. 

Pastoviniuoju kelias sekundes lauke prie durų norėdama 
įsitikinti, kad jis tikrai nesiveja, tada nudrožiu Blenheimo ke- 
liu - iš pradžių sparčiai, o paskui vis lėčiau ir lėčiau. Pasiekiu 
dvidešimt trečiąjį numerį, ir staiga visa mano narsa kažkur iš- 
garuoja. Aš dar nepasirengusi sukelti tokią sceną. Man reikia 
dar valandėlės susitelkti. Tik kelių minučių. Žingsniuoju pir- 
myn, praeinu jo namus, praeinu požeminę perėją ir stotį. Einu 
toliau, kol pasiekiu parką, tada dar sykį surenku jo numerį. 

Įsijungus balso paštui pasakau, kad esu parke ir laukiu jo 
čia, bet jeigu jis neateis, tuomet viskas —- pasibelsiu į namų du- 
ris. Tai jo paskutinis šansas. 

Vakaras toks malonus, jau po septynių, bet vis dar šilta ir 
šviesu. Pulkelis vaikų vis dar siaučia sūpuoklėse ir ant šliau- 
žynių, susibūrę pakraštyje gyvai šnekučiuojasi jų tėvai. Toks 
mielas vaizdas, viskas atrodo taip normalu, ir žiūrint į juos 
mane apima šleikštulį kelianti nuojauta, kad mudu su Skotu 
niekad neatsivesime čionai savo dukters pažaisti. Negaliu net 
įsivaizduoti mūsų drauge, tokių laimingų ir atsipalaidavusių. 
Jau nebe. Po to, ką šiandien padariau, - jau niekad. 

Šįryt buvau taip tvirtai įsitikinusi, kad viską iškloti atvi- 
rai - pati geriausia išeitis. Ne tik pati geriausia, netgi vienintelė. 
Nuo šiol - jokio melo, jokio slapstymosi. Kai jis mane užpuolė, 
tas įsitikinimas tik dar labiau sustiprėjo. Bet dabar, sėdėdama 
čia viena pati, palikusi Skotą ne tik įniršusį, bet neapsakomai 
įskaudintą, aš taip nebemanau, dabar jau atrodo, kad taip pa- 
sielgti toli gražu nebuvo teisinga. Buvau anaiptol ne stipri, tik 
beatodairiška, ir kas dabar pasakys, ar dar įmanoma atitaisyti, 
ką sugadinau. 

Galbūt man taip reikalinga narsa visiškai nesusijusi su tie- 
sos atskleidimu, galbūt man reikia narsos pasitraukti. Tai ne 
šiaip nerimas — kur kas daugiau. Dabar metas išeiti - ir jos, ir 
savo pačios labui, metas palikti juos abu, pasitraukti nuo visko. 
Galbūt bėgti ir slėptis yra kaip tik tai, ką turiu daryti. 

Stojuosi, apeinu parką — tik vieną kartą. Tuo pat metu ir 
įtikinėju telefoną suskambėti, ir bijau, kad tik nesuskambėtų; 
galų gale lieku patenkinta, kai jis taip ir nesuskamba. Tegul 
tai bus man ženklas. Suku atgal tuo pačiu keliu, kuriuo atėjau, 
namų linkui. 

Praeinu stotį, ir staiga pamatau jį. Jis drožia sparčiai: 
skubriu žingsniu išnyra iš požeminės perėjos - pasikūprinęs, 

sugniaužtais kumščiais, ir aš šūkteliu jį anksčiau, nei susiz- 
grimbu prikąsti liežuvį. 

Jis atsigręžia. 

— Megana! Kokio velnio... 

Jo veidas perkreiptas gryniausio įniršio, bet jis pamoja 
man prieiti. 

- Eikš, - taria, kai atsiduriu arčiau. - Čia negalime šnekė- 
tis. Mano automobilis štai ten. 

— Man tik reikia... 

— Negalime čia šnekėtis! - amteli jis. - Eime! - Jis trūkteli 
mane už rankos. O paskui priduria, jau švelniau: - Nuvažiuo- 
sime kur nors, kur ramu, gerai? Kur nors, kur galėsime pasi- 
kalbėti. 

Lipdama į automobilį dar atsigręžiu per petį, dirsteliu ten 
link, iš kur jis atėjo. Požeminėje perėjoje tamsu, bet mane ap- 
ninka stiprus jausmas, kad ten, šešėliuose, kažką regiu - kažką, 
žiūrintį mums pavymui. 

Reičelė 


2013 rugpjūčio 18, sekmadienis 
Popietė 


Vos jį išvydusi, Ana tą pat akimirksnį apsisuka ant kulno ir 
tekina puola į namus. Mano širdis daužosi taip, kad, rodos, 
tuojau pralauš šonkaulius, bet vis tiek atsargiai seku Anai iš 
paskos ir sustoju prie pat stumdomųjų durų. Viduje jie stovi 
apsikabinę, jis apglėbęs ją abiem rankomis, vaikas įspraustas 
tarp jų abiejų. Anos galva palenkta, pečiai krūpčioja. Jo lūpos 
prispaustos prie jos viršugalvio, bet akys sminga į mane. 

- Tai kas gi čia dedasi? - klausia jis, lūpose šmėkšteli šyp- 
sena. - Turiu prisipažinti, kad judvi, ponios, šnekučiuojančios 
sodelyje - anaiptol ne tas reginys, kurį grįždamas namo tikė- 
jausi išvysti. 

Kalba nerūpestingai, bet manęs taip lengvai neapmulkin- 
si. Jis išvis manęs nebeapmulkins. Prasižioju ko nors sakyti, bet 
susizgrimbu, kad neturiu žodžių. Nenutuokiu, nuo ko pradėti. 

— Reičele... gal vis dėlto pasakysi, kas čia dedasi? 

Jis paleidžia Aną iš glėbio, žingteli mano pusėn. Aš žengiu 
žingsnį atatupsta, ir jis pradeda juoktis. 

— Kas, po šimts, dabar negerai? Tu vėl girta? - klausia jis, 
bet matau iš akių: žino, kad aš blaivi, ir, galvą guldau, šį vieną 
kartą tikrai norėtų, kad verčiau būčiau prisisprogusi. Kyšteliu 
ranką į užpakalinę džinsų kišenę: telefonas ten, kietas, nedi- 
delis daiktelis, kurį palietusi pasijuntu drąsiau, tik, nors nagus 

nusigraužk —- kodėl nepaskambinau anksčiau? Nesvarbu, ar jie 
būtų manim patikėję, ar ne, bet jei būčiau pasakiusi, kad esu 
kartu su Ana ir jos vaiku, policija tikrai būtų prisistačiusi. 

Tomas jau per porą pėdų nuo manęs: jis - prie pat durų 
viduje, aš - prie pat durų lauke. 

— Aš tave mačiau, - ištariu galų gale, ir mane užlieja eufo- 
rija, pati tikriausia, nors trukusi tik akimirksnį - vis dėlto man 
pavyko prabilti. - Tu manai, kad aš nieko neprisimenu, bet aš 
prisimenu. Aš tave mačiau. Tu smogei man ir palikai susmuku- 
sią ten, požeminėje perėjoje... 

Jis prapliumpa juoktis, bet dabar aš matau jį kiaurai - net 
nuostabu, kodėl anksčiau niekad nesugebėdavau taip lengvai 
jo perkąsti? Jo akys tvieskia panika. Jis skubiai dirsteli į Aną, 
bet ši net nepažvelgia į jį. 

— Ką tu čia šneki? 

— Požeminėje perėjoje. Tą vakarą, kai dingo Megana 
Hipvel... 

— Pliurpalai, - meta jis mostelėdamas ranka. - Nei aš tau 
smogiau, nei ką. Tu pargriuvai. - Jis siekteli Anos rankos ir 
prisitraukia ją arčiau savęs. - Brangioji, ar tai dėl to tu tokia 
nusiminusi? Nesiklausyk jos, ji paisto niekus. Aš jai nesmo- 
giau. Nė pirštu jos nepaliečiau, nė karto gyvenime. Niekad 
nesu jai užvožęs. - Jis apglėbia Aną per pečius, prisitraukia ją 
dar arčiau. - Nagi. Juk daugybę kartų esu tau sakęs, kaip su ja 
atsitinka. Prisigėrusi ji nebesusigaudo, kas vyksta, išsigalvoja 
visokius... 

— Tu įsėdai į automobilį, įsėdo ir ji. Mačiau, kaip nuvažia- 
vote drauge. 

Jis vis dar šypsosi, bet šypsena jau visiškai nebeįtikinanti; 
nenutuokiu, galbūt man tik vaidenasi, bet jis atrodo net kiek 
pablyškęs. Vėl paleidžia Aną iš glėbio. Ji sėdasi prie stalo, nu- 
gara į vyrą, duktė rangosi jai ant kelių. 

Tomas delnu persibraukia burną, atsišlieja į virtuvės dar- 
bastalį, suneria rankas ant krūtinės. 

— Taigi, tu matei, kaip aš įsėdau į automobilį - su kuo? 

— Su Megana. 

— O taip, teisingai! — Jis vėl užsikvatoja, garsiai, iš visų 
jėgų. - Kai mes apie tai kalbėjomės praėjusį kartą, tu buvai ma- 
čiusi mane sėdant į automobilį su Ana. Dabar - jau su Megana, 
ar ne? Su kuo aš būsiu sėdęs į automobilį kitą savaitę? Su prin- 
cese Diana? 

Ana pakelia akis į mane. Regiu jos veide šmėstelint abe- 
jonę... viltį. 

— Tai tu negali pasakyti, kad tikrai Žinai? 

Tomas susmunka ant kelių šalia jos. 

- Aišku, ji nieko tikrai nežino. Visa tai kurpia jos vaizduo- 
tė - kaip visada. Brangioji, paklausyk. Gal užliptum valandėlei 
į antrą aukštą, gerai? Aš aptarsiu visa tai su Reičele. Ir jau šį- 
syk, - jis pažvelgia į mane, - tvirtai pažadu: pasirūpinsiu, kad 
ji daugiau niekad nebedrumstų mums ramybės. 

Ana svyruoja, plika akimi matyti - žiūri į jį, naršo žvilgs- 
niu jo veidą ieškodama tiesos, o jis žvilgsniu įsisiurbęs jai į akis. 

— Ana! - rikteliu, mėgindama susigrąžinti jos dėmesį. — 
Juk tu žinai. Tu žinai, kad jis meluoja. Tu žinai, kad jis dulkin- 
davosi su ja. 

Akies mirksnį niekas netaria nė žodžio. Anos žvilgsnis 
nuo Tomo nuslysta prie manęs, paskui — vėl atgal. Ji prasižioja, 
bet iš burnos neištrūksta nė garselio. 

— Ana! Ką ji bando pasakyti? Tarp manęs ir Meganos 
Hipvel nieko nėra... nebuvo. 

— Aš suradau telefoną, Tomai, - sako ji; jos balsas toks 
tylus, kad beveik išvis negirdimas. - Prašau tik... nereikia. Tik 
nemeluok. Nemeluok man. 

Mažylė pradeda verkšlenti ir inkšti. Tomas labai švelniai 
paima ją iš Anos glėbio. Eina prie lango sūpuodamas dukterį, 
kažką jai kuždėdamas. Žodžių aš nenugirstu. Anos galva nu- 
leista, ašaros varva nuo smakro ant virtuvės stalo. 

— Kur jis? - klausia Tomas atsigręždamas į mus; juoko jo 
veide nelikę nė žymės. - Kur telefonas, Ana? Ar tu atidavei jį 
jai? - Jis krypteli galvą mano pusėn. - Ar tebeturi jį? 

— Nieko nežinau apie jokį telefoną, - sakau; labai gaila, 
kad Ana neužsiminė apie tai anksčiau. 

Į mane Tomas nekreipia jokio dėmesio. 

— Ana... ar tu atidavei jį jai? 

Ana purto galvą. 

— Tai kur jis? 

— Išmečiau, - sako ji. - Numečiau kažkur už tvoros. Prie 
geležinkelio. 

— Gera mergaitė. Gera mergaitė, - išsiblaškęs kartoja jis. 
Akivaizdu: skubiai mėgina susiorientuoti, karštligiškai svars- 
to, kur link judėti toliau iš taško, kuriame atsidūrė. Pažvelgia į 
mane, tuojau nukreipia akis į šalį. Tai trunka vos akimirksnį, 
bet dabar jis atrodo sugniuždytas. 

Galiausiai atsisuka į Aną. 

— Tu visąlaik buvai tokia pavargusi, - sako jai. - Tavęs 
niekas nebedomino. Viskas sukosi apie kūdikį, tik apie kūdikį. 
Argi ne tiesą sakau? Vien tik tavo poreikiai... tik jie buvo svar- 
būs. Viskas — vien tam, kad liktum patenkinta tu! - Štai jis ir 
vėl atkutęs, vėl suėmęs vadžias į savo rankas, nutaiso juokingą 
išraišką dukteriai, kutena jai pilvuką, mažylė šypsosi. - O Me- 
gana buvo tokia... na, ji tiesiog buvo po ranka. 

Iš pradžių tai vykdavo jos namuose, - kalba jis. - Bet ją 
buvo apėmusi tikra paranoja, kad gali sužinoti Skotas. Tad pra- 
dėjome susitikinėti „Gulbėje“. Tai buvo... na, tu juk prisimeni, 

kaip tatai būna, ar ne, Ana? Kaip buvo iš pat pradžių, kai mudu 
įjjunkome lankytis tame name Kranhamo gatvėje. Tu supran- 
ti. - Jis pažvelgia per petį į mane, mirkteli. - Tai ten mudu su 
Ana susitikinėdavome anais senais gerais laikais. 

Jis perkelia dukterį nuo vienos rankos ant kitos, dabar jos 
galva remiasi jam į petį. 

— Tu manai, kad elgiuosi žiauriai, bet iš tikrųjų taip nėra. 
Sakau tiesą. Juk šito tu ir norėjai, Ana, ar ne? Prašei manęs 
nemeluoti. 

Ana nepakelia akių. Pirštais ji įsikibusi stalo krašto, visas 
kūnas pastiręs. 

Tomas garsiai atsidūsta. 

— Tiesą pasakius, akmuo nuo širdies nusirito, toks palen- 
gvėjimas, — tai jis sako man, žvelgdamas tiesiai į akis. - Net 
nenutuoki, kaip tatai sekina - susitvarkyti su tokiomis kaip jūs. 
Velniai rautų, aš juk stengiausi. Stengiausi iš visų jėgų jums 
padėti. Jums abiem. Judvi... noriu pasakyti, aš jus mylėjau, abi, 
tikrai mylėjau, bet jūs abi kartais sugebate būti tokios beviltiš- 
kos ištižėlės. 

— Užsikrušk, Tomai, - rėžia Ana stodamasi. - Nedrįsk 
drėbti manęs į vieną katilą su ja. 

Žvelgiu į ją ir staiga suvokiu, kaip puikiai jie iš tikrųjų dera 
vienas prie kito, Ana ir Tomas. Ji jam kur kas geresnė pora negu 
aš, nes štai kas jai yra tikra rakštis panagėj: ne tai, kad jos vy- 
ras - melagis ir žudikas, o tai, kad ką tik palygino ją su manim. 

Tomas žingteli prie jos ir prabyla įtaikiu tonu: 

— Atleisk, brangioji. Išties buvo neteisinga taip sakyti. - Ji 
tik numoja, ir jis įbeda žvilgsnį į mane. - Juk pati žinai, kad 
stengiausi, kaip įmanydamas. Buvau tau geras vyras, Reiče. 
Taiksčiausi su daug kuo, pakęsdavau tavo išgertuves ir depre- 
siją. Taiksčiausi su visu tuo išties labai ilgai, kol galiausiai nu- 
leidau rankas. 

— Tu man melavai, - sakau ir jis nustebęs atsigręžia į 
mane. — Vis tvirtindavai, kad dėl visko kalta aš. Privertei pa- 
sijusti visiška netikėle. Tiesiog sėdėjai ir žiūrėjai, kaip kanki- 
nuosi, tų... 

Jis gūžteli pečiais. 

— Ar bent nutuoki, kokia nuoboda galiausiai virtai, Rei- 
čele? Kokia buvai bjauri? Pernelyg suniurusi, kad rytą išsiropš- 
tum iš lovos, pernelyg pavargusi, kad nusipraustum po dušu ar 
išsitrinktum savo supistus plaukus? Dievulėliau. Juk nenuos- 
tabu, kad galiausiai net man trūko kantrybė, ar ne? Nė kiek 
nekeista, kad buvau priverstas ieškoti būdų atsipalaiduoti. Gali 
kaltinti tik pati save, niekas kitas nekaltas. 

Jo išraiška mainosi, panieką keičia rūpestis, mat dabar jis 
kreipiasi į žmoną: 

— Ana, su tavim viskas buvo kitaip, prisiekiu. Visa tai, kas 
atsitiko su Megana, tai buvo tik... na, tik šiokia tokia pramo- 
ga. Nieko daugiau nė negalėjo būti. Prisipažįstu, tikrai nėra čia 
kuo girtis, bet tuo metu man reikėjo šiek tiek nuleisti garą. Štai 
ir viskas. Tai nei turėjo, nei galėjo tęstis ilgai. Tai niekaip netu- 
rėjo sujaukti mūsų gyvenimo, mūsų šeimos gyvenimo. Privalai 
tai suprasti. 

— Tu... - Ana stengiasi kažką pasakyti, bet nepajėgia iš- 
spausti daugiau nė žodžio. 

Tomas uždeda delną jai ant peties, spusteli. 

— Ką, mylimoji? 

— Tu ją pasikvietei prižiūrėti Evės, - teškia ji. - Ar krušai 
ją ir tada, kai ji dirbo čia? Kol ji prižiūrėjo mūsų vaiką? 

Jis patraukia ranką nuo jos peties, jo veidas - tikras atgai- 
los ir gėdos paveikslas. 

— Tai buvo siaubinga. Aš maniau... maniau, tai būtų... 
Tiesą sakant, nė pats nežinau, ką maniau. Tikriausiai išvis 
nieko negalvojau. Taip neturėjo būti. Elgiausi neapsakomai 

šlykščiai. - Jo kaukė keičiasi dar kartą: dabar jis - tikras nekal- 
tybės įsikūnijimas, žvelgiantis į ją išplėstomis akimis, maldau- 
jantis: - Anuomet aš nežinojau, Ana. Privalai patikėti: aš tikrai 
nežinojau, kas ji tokia. Nieko nežinojau apie kūdikį, kurį ji nu- 
žudė. Jei būčiau žinojęs, niekad nebūčiau nė artyn prileidęs jos 
prie Evės. Turi manim patikėti. 

Be jokio perspėjimo Ana staiga pašoka, atstumia kėdę - ši 
drioksteli ant virtuvės grindų ir pažadina jų dukterį. 

— Duok ją man, - sako Ana tiesdama rankas. Tomas atšly- 
ja. - Nagi, Tomai, duok ją man. Duok ją man. 

Bet jis nepaklūsta, žengia tolyn nuo jos, sūpuodamas ma- 
žylę, vėl kažką jai kuždėdamas, neleisdamas išsibudinti, ir tada 
Ana paleidžia gerklę. Iš pradžių tik kartoja: duok ją man, duok 
ją man, bet netrukus žodžiai susilieja į nesuprantamą įniršio ir 
sielvarto kauksmą. Mergytė jau irgi klykia. Tomas stengiasi ją 
nuraminti, į Aną nekreipia dėmesio, tad aš pasinaudoju proga 
ją pastverti. Išsitempiu laukan ir suskantu berti žodžius - ty- 
liai, primygtinai. 

— Privalai nusiraminti, Ana. Ar supranti, ką sakau? Man 
reikia, kad nusiramintum. Man reikia, kad užkalbintum jį, kad 
nukreiptum jo dėmesį bent kelioms akimirkoms, kol paskam- 
binsiu į policiją. Gerai? 

Ji purto galvą, purtosi visu kūnu. Stveria mane už rankų, 
susmeigia nagus. 

— Kaip jis galėjo taip padaryti? 

- Ana! Paklausyk. Privalai kelias akimirkas jį sulaikyti. 

Galų gale ji pažvelgia į mane, iš tikrųjų žiūri ir mato mane, 
ir tada linkteli. 

— Gerai. 

- Tiesiog... na, net nežinau. Pasistenk, kad jis pasitrauktų 
nuo šitų durų, kad trumpam sutelktų dėmesį į ką nors kitką. 

Ji žengia vidun. Aš giliai atsikvepiu, žingteliu galiuką 
atokiau nuo stumdomųjų durų. Ne per toli, tik iki vejos kraš- 
to. Grįžteliu, pažvelgiu atgal. Jie vis dar virtuvėje. Žengiu dar 
žingsnelį tolyn. Vėjas stiprėja: karščiai netrukus atslūgs. Čiur- 
liai šmaižioja žemai, kone pačia pažeme, užuodžiu besitelkian- 
tį lietų. Man taip patinka tas kvapas. 

Kyšteliu ranką į užpakalinę kišenę, išsitraukiu telefoną. Tir- 
tančiomis rankomis stengiuosi atrakinti klaviatūrą - kartą, kitą. 
Iš trečio karto pavyksta. Pirma mintis - skambinti detektyvei 
seržantei Raili, ji mane bent jau pažįsta. Slenku žurnalo sąrašu 
žemyn, bet jos numerio nerandu, tad numoju ranka - tiesiog pa- 
skambinsiu 999. Spėju nuspausti antrą devynetą, ir tą akimirką 
man į strėnas įsirėžia jo batas - visomis keturiomis teškiuosi ant 
žolės, užgniaužia kvapą. Telefonas išsprūsta man iš saujos - at- 
siduria jo rankoje anksčiau, nei aš spėju pasikelti ir atsikvėpti. 

— Nagi, nagi, Reiče, - sako jis stverdamas mane už žasto 
ir be jokių pastangų pastatydamas ant kojų. - Kad man jokių 
kvailysčių. 

Jis vedasi mane vidun, ir aš leidžiuosi vedama, žinau, šiuo 
metu nėra prasmės priešintis, čia aš iš jo nagų neištrūksiu. Jis 
įgrūda mane į virtuvę, užstumia stiklines duris, užrakina. Mes- 
teli raktus ant virtuvės stalo. Prie jo stovi Ana. Ji šypteli man, o 
aš susimąstau, ar ji jam išpliurpė, kad ketinu skambinti į policiją. 

Ana imasi ruošti pietus dukteriai, užkaičia ir virdulį, ke- 
tindama užplikyti mums visiems arbatos. Šitoje neįtikėtinai 
keistoje tikrovės kopijoje man ima rodytis, kad galėčiau tiesiog 
mandagiai atsisveikinti, pereiti virtuvę ir ištrūkti į saugią gatvę. 
Pagunda pamėginti tokia stipri, kad iš tikrųjų Žengiu porą žings- 
nių ton pusėn, bet Tomas tuojau užtveria kelią. Deda ranką man 
ant peties, jo pirštai slysteli mano gerkle, vos vos spustelėdami. 

— Ir ką man dabar su tavim daryti, Reiče? 

Megana 


2013 liepos 13, šeštadienis 


Vakaras 


Tiktai įsėdusi į automobilį pastebiu, kad jo ranka kruvina. 

— Susižeidei, - sakau jam. 

Jis tyli, tik gniaužia vairą - net krumpliai boluoja. 

— Tomai; man reikia su tavim pasikalbėti, - sakau. Sten- 
giuosi kalbėti kuo taikiau, stengiuosi elgtis kaip suaugusi, bet 
tokiems dalykams, ko gero, jau šiek tiek per vėlu. - Apgailes- 
tauju, kad taip įkyriai lindau į akis, bet... dėl Dievo meilės! Tu 
manęs tiesiog visiškai neprisileidai. Tu... 

— Nieko tokio, - sako jis ramiai. - Aš visai ne... Mane tik- 
rai negyvai užkniso, bet tai visai kas kita. Ne tu. - Jis krypteli 
galvą į mane, pabando nusišypsoti, bet nelabai pavyksta. - Bu- 
vusioji kelia rūpesčių, - sako. - Juk žinai, kaip būna. 

— Kas nutiko tavo rankai? - klausiu. 

— Buvusioji kelia rūpesčių, - pakartoja jis, ir jo balsas nu- 
skamba grėsmingai. Likusią kelio dalį iki Korli Vudo važiuoja- 
me tylėdami. 

Įsukame į automobilių stovėjimo aikštelę, privažiuojame 
patį jo pakraštį. Čia jau esame buvę: Vakarais čia dažniausiai 
nesutiksi nė gyvos dvasios, nebent kartais kiurkso keletas pa- 
auglių su alaus skardinėmis, bet tai ir viskas. Šįvakar mes vie- 
nui vieni. 

Tomas išjungia variklį, atsigręžia į mane. 

— Na štai. Tai apie ką norėjai pasikalbėti? 

Pyktis vis dar neatslūgęs, bet dabar jau tik smilksta, jau 
nekunkuliuoja, netyška per kraštus. Vis dėlto po to, kas jau at- 
sitiko, aš nejaukiai jaučiuosi uždaroje erdvėje su įpykusiu vy- 
riškiu, tad siūlau išlipti pasivaikščioti. Jis užverčia akis ir sun- 
kiai atsidūsta, bet neprieštarauja. 

Vis dar šilta; po medžiais sūkuriuoja pulkai mašalų, šlaks- 
tydami taką keista požemių šviesa, pro medžių lajas smelkiasi 
saulės spinduliai. Mums virš galvų piktai tarška šarkos. 

Tylomis paeiname galiuką taku, aš - priekyje, Tomas — 
porą žingsnių atsilikęs. Ieškau žodžių, bandau sugalvoti, kaip 
visa tai pasakyti. Nenoriu visko tik dar labiau sugadinti. Tenka 
vis pačiai sau priminti, kad stengiuosi pasielgti taip, kaip dera. 

Sustoju ir atsigręžiu į jį - jis stovi labai arti. 

Jis uždeda delnus man ant klubų. 

— Čia? - klausia. - Ar tai šito tu nori? - Jo veide - vien 
nuobodulys. 

— Ne, - sakau atšlydama nuo jo. - Ne šito. 

Takelis čia vos leidžiasi žemyn. Sulėtinu žingsnį, jis pada- 
ro tą pat. 

— Tuomet - ko? 

Giliai atsikvepiu. Vis dar skauda gerklę. 

— Aš nėščia. 

Jis išvis niekaip nereaguoja, veide - jokios išraiškos. Tarsi 
būčiau pasakiusi, kad pakeliui į namus man reikėtų užsukti į 


> 


„Sainsbury's“ apsipirkti ar kad esu užsirašiusi pas dantų gy- 
dytoją. 

— Sveikinu, - galiausiai taria jis. 

Dar sykį giliai atsikvepiu. 

— Tomai, sakau tau tai todėl, kad... na, todėl, kad tas vai- 
kas gali būti ir tavo. 


Jis įsistebeilija į mane, paskui nusijuokia. 

— Štai kaip? Tai bent nuskilo man. Ir kas dabar bus? Mes 
kur nors pabėgsime, visi trys? Tu, aš ir kūdikis? Palauk, kur 
mes ketinome keliauti? Į Ispaniją? 

— Maniau, turėtum žinoti, nes... 

— Pasidaryk abortą, - sako jis. - Tai yra jei vaikas tavo 
vyro, elkis kaip išmanai. Bet jeigu mano, atsikratyk jo. Nagi, 
surimtėk, apsieikime be kvailysčių. Aš visai nenoriu dar vieno 
vaiko. - Jis perbraukia pirštais man veidą. - Ir dar, atleisk, bet 
pasakysiu tiesiai: nemanau, kad tu sukurta būti motina, Mege. 
Kaip tau pačiai atrodo? 

— Galėsi dalyvauti tiek, kiek norėsi... 

— Ar negirdėjai, ką pasakiau? - karkteli jis, apsisuka ir ima 
žingsniuoti taku aukštyn, automobilio link. - Būtum siaubinga 
močia, Megana. Atsikratyk jo ir tiek. 

Seku jam iš paskos, iš pradžių - skubriu žingsniu, paskui 
pasileidžiu tekina, pasiveju jį ir tvoju jam į nugarą. Plyšoju iš 
visos gerklės, rėkiu, stengiuosi nagais pasiekti jo supistą, savim 
patenkintą snukį, o jis juokiasi ir be vargo nubloškia mano ran- 
kas šalin. Pratrūkstu žerti pačius bjauriausius dalykus, kokie 
tik ateina į galvą. Užgaulioju jo vyriškumą, jo nuobodą žmoną, 
jo bjaurų vaikpalaikį. 

Nė pati nežinau, kodėl taip uždūkstu - ko aš iš tikrųjų ti- 
kėjausi? Gal kad jis supyks ar susirūpins, kad susikrims. Bet tik- 
rai nesitikėjau šito. Jis ne šiaip mane atstūmė — paprasčiausiai 
atmetė kaip kažką nereikalingą. Jis tetrokšta vieno: kad aš iš- 
nykčiau, aš ir mano vaikas, tad sakau jam, rėkte išrėkiu: Niekur 
aš nedingsiu ir nesitrauksiu. Priversiu tave už tai sumokėti. Tu 
dar sumokėsi man už tai, mokėsi visą savo suknistą gyvenimėlį. 

Jis jau nebesijuokia. 

Jis artėja. Kažką laiko rankoje. 

Aš pargriuvau. Tikriausiai paslydau. Į kažką susitrenkiau 
galvą. Man rodos, tuojau vemsiu. Akyse viskas raudona. Atsi- 
kelti nepajėgiu. 

Viena - liūdesio tik lauk, dvi - daug džiaugsmo skirta tau, 
trys - mergaitei skirtos bus... Trys - mergaitei skirtos bus. Čia 
ir įstringu. Nebeprisimenu, kaip toliau. Galva išsipūtusi nuo 
garsų, burnoje kliuksi kraujas. Trys - mergaitei skirtos bus. 
Girdžiu šarkų klegesį, jos juokiasi, šaiposi iš manęs, nesiliau- 
jantis triukšmingas čerškimas. Žinia. Bloga žinia. Dabar jau 
matau jas, juodas dėmes saulės nutviekstame fone. Ne paukš- 
čiai, kažkas kita. Kažkas ateina. Kažkas prabyla, kreipiasi į 
mane. Tik pažiūrėk. Žiūrėk, ką privertei mane padaryti. 


355 


Reičelė 


2013 rugpjūčio 18, sekmadienis 
Popietė 


Mes sėdime svetainėje, išsidėstę trikampiu: Tomas ant sofos, 
mylintis tėvas ir pareigingas vyras su dukterimi ant kelių ir 
žmona prie šalies. O priešais - buvusi žmona, ji gurkšnoja ar- 
batą. Viskas labai kultūringa. Aš sėdžiu odiniame fotelyje, tame 
pačiame, kurį beveik iškart po vestuvių įsigijome „Hilz“ par- 
duotuvėje - tai buvo pirmas baldas, kurį nusipirkome susituo- 
kę: aptrauktas minkšta, glotnia rusva oda, brangus, ištaigingas. 
Prisimenu, kokia saugi ir laiminga jaučiausi susirangiusi jame, 
prisimenu, kaip galvojau: štai koks iš tikrųjų yra santuokinis 
gyvenimas - saugus, šiltas, patogus. 

Tomas stebi mane, kaktoje susimetusios raukšlės. Jis 
gremžia smegenis, ką dabar daryti, kaip išsikapanoti iš padė- 
ties. Dėl Anos jis nesuka galvos, tas aišku. Galvosopis esu aš. 

— Ji buvo truputį panaši į tave, - staiga sako jis. Atsilo- 
šia, atsiremia į sofos atlošą, patogiau pasisodina dukterį ant 
kelių. - Tai yra šiek tiek panaši, bet drauge ir nepanaši. Ji buvo 
tokia... na, žinai, susijaukusi. Štai kam aš negaliu atsispirti. - Jis 
vypteli mano pusėn. - Riteris su spindinčiais šarvais, aš. 

— Nei tu riteris, nei ką, - tykiai sakau aš. 

— Ak, Reiče, tik nebūk tokia. Negi nebeprisimeni? Tu — 
tokia susisielojusi, mat ką tik numirė tėvelis, o tu tetroškai pas 
ką nors prisiglausti, troškai, kad tave kas nors mylėtų. O paskui 

pati nusprendei nuleisti visa tai į kanalizaciją, bet negali dėl 
šito kaltinti manęs. 

— Tave galiu kaltinti dėl labai daug ko, Tomai. 

— Ne, ne, - jis pagrūmoja man pirštu. - Tik nemėgink 
perrašyti istorijos. Buvau tau geras. Kartais... na, kartais pati 
priversdavai mane pasielgti šiurkščiau. Bet aš visada buvau tau 
geras. Visada tavim rūpinausi... 

Ir tik dabar, jam kalbant, suvokiu iki galo: pats sau jis me- 
luoja lygiai taip pat, kaip meluoja man. Jis tiki tuo, ką sako. Jis 
iš tikrųjų tiki, kad buvo man geras. 

Mažylė netikėtai garsiai pravirksta ir Ana pašoka. 

— Reikia pakeisti jai sauskelnes, - sako. 

— Ne dabar. 

— Ji permirkusi, Tomai. Reikia pakeisti sauskelnes. Nebūk 
Žiaurus. 

Jis aštriai dėbteli į Aną, bet verkiantį vaiką jai atiduoda. 
Mėginu sugauti jos žvilgsnį, bet ji vengia net pažvelgti į mane. 
Ji suka prie laiptų ir mano širdis šokteli į gerklę, bet tuojau pat 
vėl nugrimzta į savo vietą, nes Tomas jau stovi, ir jo delnas 
liečia jos ranką. 

— Perrenk ją čia, - sako. - Gali perrengti ją ir čia. 

Ana pėdina į virtuvę, ant stalo keičia mažylei sauskelnes. Į 
kambarį plūsteli išmatų tvaikas, man susuka skrandį. 

— Gal pasakysi mums - kodėl? - klausiu jo. Ana sustingsta 
vidur judesio, žiūri į mus. Kambaryje įsiviešpatauja tyla, girdė- 
ti tik kūdikio veblenimas. 

Tomas linguoja galvą, lyg pats negalėtų patikėti. 

— Kartais ji būdavo visai tokia kaip tu, Reiče. Kai įsikibda- 
vo į ką nors, niekaip nenorėdavo paleisti. Nesuprasdavo, kada 
su ja viskas baigta. Ji tiesiog... ji nesiklausydavo. Prisimeni, kaip 
pati nuolat ginčydavaisi, kaip visuomet siekdavai, kad paskuti- 
nis žodis būtų tavo? Megana irgi buvo tokia. Nenorėjo klausytis. 

Jis pasijudina, palinksta į priekį, alkūnėmis atsiremia į ke- 
lius - galėtum pamanyti, kad seka man pasaką. 

— Iš pat pradžių tai buvo tik pramoga, tik paprasčiausi pa- 
sidulkinimai. Ji privertė mane patikėti, kad ir pati nieko kito ne- 
siekia. O paskui apsigalvojo. Nežinau kodėl. Ji pati nenutuokė, 
ko nori, toji mergiotė. Tai susikivirčijo su Skotu, tai šiaip nuo- 
bodulys užgraužė, žiūrėk ir pradeda suokti, kaip mudu drauge 
kur nors iškeliausime, kaip pradėsime viską iš naujo, kaip man 
reikėtų palikti Aną ir Evę. Tarsi aš galėčiau bent pagalvoti apie 
tai! Ojei aš neprisistatydavau pagal pareikalavimą, kai ji manęs 
įsigeisdavo, tuojau įniršdavo, imdavo skambinėti čia, grasinda- 
vo, sakydavo ateisianti į namus ir papasakosianti apie mus Anai. 

Bet paskui visa tai liovėsi. Trūksta žodžių apsakyti, kaip 
man palengvėjo. Vyliausi, ji galiausiai sugebėjo suprasti, kad 
nebenoriu turėti su ja jokių reikalų. Bet tą šeštadienį ji ir vėl 
paskambino, pareiškė, esą reikia pasikalbėti, esą turinti man 
pasakyti kai ką svarbaus. Nieko jai neatsakiau, tad ji ir vėl ėmė 
grasinti — neva ateisianti į namus ir panašiai. Iš pradžių tikė- 
jausi, kad nėra ko per daug nerimauti, kadangi Anos tą vakarą 
neturėjo būti namie. Prisimeni, brangioji? Tu buvai sutarusi 
eiti pavakarieniauti su mergaitėmis, o aš turėjau likti namie su 
mažiuke. Pagalvojau, gal viskas susiklostys ne taip ir blogai - ji 
ateis ir aš viską su ja išsiaiškinsiu. Pasistengsiu, kad ji suprastų. 
Bet tada pasirodei tu, Reičele, ir suknisai viską. 

Jis atsilošia, pusiaugula išsidrebia ant sofos plačiai pražer- 
gęs kojas - stambus vyriškis, kuriam reikia daug erdvės. 

— Niekas kitas nekaltas, tik tu. Iš tikrųjų dėl visko, kas nu- 
tiko, kalta vien tik tu, Reičele. Ana taip ir nenuėjo vakarieniauti 
su draugėmis - grįžo namo po penkių minučių, susinervinusi 
ir įpykusi, mat susidūrė su tavim - tu, kaip visada prisišniojusi, 
šlitinėjai palei stotį su kažin kokiu vyruku. Ana sunerimo, kad 
brauksi tiesiai čionai. Ji išsigando dėl Evės. 

Taigi, užuot išsiaiškinęs su Megana, turėjau imtis tavęs. — 
Jo lūpa išsiriečia. - Dievulėliau, na ir gražios būklės buvai. At- 
rodei šūdinai, visa peršvinkusi vynu... bandei mane pabučiuo- 
ti, prisimeni? - Jis apsimeta springstąs, paskui pradeda juoktis. 
Ana irgi sukrizena, ir aš nesuprantu, ar jai tikrai juokinga, ar ji 
bando įsiteikti jam. 

— Privalėjau kaip nors įkalti tau į galvą, kad esi nepageidau- 
jama: aš nenoriu, kad artintumeis prie manęs - prie mūsų. Nu- 
sivedžiau tave atgal stoties link, į požeminę perėją, kad nesuma- 
nytum ištaisyti man scenos vidury gatvės. Ir pasakiau tau, kad 
laikytumeis nuo mūsų kuo atokiau. Tu žliumbei, bandei kažką 
ingzti - teko tau pliaukštelėti, kad užsičiauptum, bet tu ir toliau 
žliumbei ir bandei kažką ingzti. - Jis košia žodžius pro sukąstus 
dantis, matau, kaip po žandikaulių sutrūkčioja raumuo. - Bu- 
vau sudirgęs kaip reikiant, norėjau tik vieno: kad tu skradžiai 
prasmegtum ir paliktum mus ramybėj, ir tu, ir Megana. Aš juk 
turiu šeimą. Mano gyvenimas klostosi sklandžiai. - Jis pažvel- 
gia į Aną, kuri mėgina pasodinti mergytę į jos aukštą kėdutę. 
Anos veidas be jokios išraiškos. - Aš susikūriau gražų gyveni- 
mą - nepaisant tavęs, nepaisant Meganos, nepaisant visko. 

Vos spėjęs išsiskirti su tavim, - jis kalba toliau, - išvydau 
ateinančią Meganą. Ji traukė Blenheimo kelio pusėn. O aš juk 
negalėjau leisti, kad užgriūtų pas mane į namus, ar ne? Negalė- 
jau leisti jai kalbėtis su Ana, tiesa? Pasakiau jai, kad galėtume 
nuvažiuoti kur nors pasikalbėti - sakiau tai visiškai nuošir- 
džiai, nieko kita ir neketinau daryti. Tad susėdome į automobi- 
lį ir nuvažiavome į Korlį, į mišką. Ten kartais važiuodavome ir 
anksčiau, jei nepavykdavo gauti kambario. Pasismagindavome 
automobilyje. 

Netgi sėdėdama krėsle jaučiu, kaip krūpteli Ana. 

— Privalai manim patikėti, Ana: aš nė manyt nemaniau, 
kad viskas gali susiklostyti šitaip. - Tomas žiūri į ją, paskui 

pakumpsta, nuduria žvilgsnį į delnus. — Ji užsivedė šnekėti 
apie kūdikį - pati nežinojo, ar vaikas mano, ar jo. Norėjo vis- 
ką ištraukti į viešumą, o jeigu paaiškėtų, kad kūdikis mano, ji 
neva netrukdytų man jo lankyti... Aš jai pasakiau: manęs tavo 
kūdikis nedomina, tai ne mano reikalas. - Jis linguoja galvą. - 
Ji baisiausiai nusiminė, bet kai Megana nusimena... tada jau 
ji - nė iš tolo ne Reičelė. Jokio ašarojimo, jokio niauzgimo. 
Ji pratrūko rėkti, drabstėsi prakeiksmais, taškėsi visokia bjau- 
rastim, grasino eisianti tiesiai pas Aną, nesileisianti ignoruo- 
jama, neleisianti, kad jos vaikas būtų atstumtas. Dievulėliau, ji 
niekaip neužčiaupė savo supistos srėbtuvės. Taigi... na, nė pats 
nežinau... trūks plyš turėjau priversti ją liautis. Sugraibiau ant 
žemės akmenį... - Jis įsistebeilija į dešinę ranką, lyg vis dar ma- 
tytų ja sugniaužtą akmenį. - Ir... na... - Jis užsimerkia ir giliai 
atsidūsta. - Vos vienas smūgis, bet ji... - Jis išpučia skruostus, 
lėtai iškvepia. - Visai nenorėjau, kad taip atsitiktų. Norėjau tik 
vieno: kad ji liautųsi. Pasipylė kraujas, tiek daug kraujo. Ji ver- 
kė, leido kažkokius klaikius garsus. Mėgino ropoti tolyn nuo 
manęs. Nebuvo kas daryti. Turėjau tai pabaigti. 

Saulė jau nusileidusi, kambaryje tamsu. Ir visiškai tylu, 
girdėti tik Tomo alsavimas - negilus, trūksmingas. Jokio 
triukšmo iš gatvės. Neprisimenu, kada paskutinįsyk girdėjau 
pradundant traukinį. 

— Įkėliau ją į automobilio bagažinę, - kalba jis. - Nuvažia- 
vau kiek giliau į mišką, atokiau nuo kelio. Buvau visiškai vie- 
nas, jokio žmogaus aplinkui. Kasti teko... - alsavimas dar labiau 
greitėja, trūkčioja. - Duobę kasti teko plikomis rankomis. Buvo 
taip baisu. - Jis pasižiūri į mane, vyzdžiai išsiplėtę, milžiniški. — 
Bijojau, kad kas nors gali mane užeiti. Skaudėjo pirštus, rausda- 
mas žemę nusilaužiau nagus. Truko ilgai. Ir dar turėjau sustoti 
ir paskambinti Anai, pasakyti, kad važinėju ieškodamas tavęs. 

Jis atsikrenkščia. 

— Žemė, tiesą sakant, buvo gana minkšta, bet man vis tiek 
nepavyko iškasti tokios gilios duobės, kokios norėjau. Aš taip 
bijojau, kad kas nors gali eiti pro šalį. Maniau, gal dar pasitai- 
kys proga grįžti kada nors vėliau, kai viskas aprims. Maniau, 
galėsiu ją perkelti kur nors kitur, į kokią... geresnę vietą. Bet 
netrukus prasidėjo lietūs ir apie tokią galimybę nebebuvo ko 
nė galvoti. 

Suraukęs antakius jis žiūri į mane. 

— Beveik neabejojau, kad policija įtars Skotą. Ji buvo man 
sakiusi, kad jis tiesiog apsėstas įtarimų apie galimus jos mei- 
lužius, kad tikrina jos elektroninį paštą, seka kiekvieną žings- 
nį. Pamaniau... na, ketinau nutaikęs progą pakišti jos telefoną 
kur nors jo namuose. Pats nežinau kaip. Svarsčiau, kad reiktų 
užsukti kokį kartą išgerti alaus ar dar ko, kaip ir derėtų drau- 
giškam kaimynui. Nežinau. Neturėjau jokio konkretaus plano. 
Nebuvau nieko gerai apmąstęs. Būtų buvę visai kitaip, jei bū- 
čiau turėjęs kokių ketinimų, apgalvojęs viską iš anksto. Bet tai 
nebuvo suplanuota, tai tik kraupus nelaimingas atsitikimas. 

Čia jo elgsena vėl staiga keičiasi. Tarytum dangumi skrie- 
jantys vėjo genami debesys: čia aptemsta, čia vėl nušvinta. Jis 
stojasi, lėtai pėdina į virtuvę, kur prie stalo Ana maitina Evę. 
Jis bučiuoja žmoną į viršugalvį, tada iškelia dukrelę iš kėdutės. 

— Tomai... - Žiojasi prieštarauti Ana. 

— Viskas gerai, - jis nusišypso žmonai. - Aš tiktai noriu 
prisiglausti. Argi ne taip, širdele? 

Su dukrele glėbyje jis eina prie šaldytuvo, išsitraukia bute- 
lį alaus. Dirsteli į mane. 

— Nori? - klausia. 

Aš purtau galvą. 

— Taigi, turbūt verčiau nereikia. 

Beveik nė negirdžiu, ką jis sako. Mėginu apskaičiuoti veiks- 
mus: kažin, ar pavyktų pasiekti laukujes duris anksčiau, nei jis 

mane pastvertų? Jei man tereiktų atitraukti velkę, gal ir pavyktų. 
Jeigu jis duris užrakino, tada bus blogai. Driuokteliu pirmyn ir 
pasileidžiu, kiek kojos neša. Pasiekiu koridorių, jau netgi ištiesiu 
ranką prie durų rankenos, ir tada pajuntu, kaip man į pakaušį 
rėžiasi butelis. Galvoje sprogsta skausmas, viską priešais mane 
nudažydamas baltai, aš plojuosi ant kelių. Jo pirštai įsisuka man į 
plaukus: jis sugriebia visą saują ir pešdamas tempia mane atgal į 
svetainę, tenai paleidžia. Ir lieka stūksoti viršum manęs, apsižer- 
gęs, jo pėdos ties mano klubais. Dukterį vis dar laiko ant rankų, 
bet Ana išdygsta šalia jo, timpteli mažylę. 

— Duok ją man, Tomai, prašau. Tu ją užgausi. Prašau, ati- 
duok ją man. 

Jis atiduoda įsiverkusią Evę Anai. 

Girdžiu Tomą kalbant, bet jo balsas atsklinda tarytum iš 
toli, o gal lyg iš gelmės, per vandenį. Suvokiu žodžius, bet su 
manim jie, regis, niekaip nesusiję - nei su manim pačia, nei su 
tuo, kas vyksta. Viskas dedasi kažkur šalia, su kažkuo kitu. 

- Lipk viršun, - sako jis. - Eik į miegamąjį ir užsidaryk 
duris. Ir niekam neskambink, sutarta? Kalbu rimtai, Ana. Iš 
tikrųjų verčiau nė negalvok kam nors skambinti. Pati to neno- 
rėtum, kai Evė čia. Mums visiškai nereikia, kad įvykiai pasisuk- 
tų grėsminga linkme. 

Ana net nepažvelgia mano pusėn. Priglaudžia vaiką prie 
krūtinės, peržengia mane ir išskuba iš kambario. 

Tomas pasilenkia, subruka pirštus už mano džinsų juos- 
mens, sugriebia jį ir velka mane grindimis į virtuvę. Spardausi 
kaip įmanydama, stengiuosi ko nors įsitverti, bet nepavyksta. 
Beveik nieko nematau: akyse raibuliuoja, jas graužia ašaros. 
Galva bumbsi grindimis, skausmas varsto toks, kad, rodos, ne- 
ištversiu, jaučiu, tuojau vemsiu. O paskui kažkas rėžiasi man į 
smilkinį, dar pajuntu karšto balto skausmo pliūpsnį ir daugiau 
nieko. 

Ana 


2013 rugpjūčio 18, sekmadienis 


Vakaras 


Ji tyso virtuvėje ant grindų. Galva kruvina, bet nemanau, kad 
būtų rimtai sužalota. Šįkart jis to nepabaigė. Nelabai suprantu, 
ko laukia. Tikriausiai jam nelengva. Juk kadaise ją mylėjo. 

Buvau antrame aukšte, guldžiau Evę ir galvojau, kad kaip 
tik šito visuomet ir troškau — argi ne taip? Reičelė pagaliau 
dings iš mūsų gyvenimo, dings visiems laikams ir niekada ne- 
begrįš. Šitaip ilgai svajojau, kad taip atsitiktų! Na, ne visai ši- 
taip, žinoma. Bet iš tikrųjų norėjau, kad ji išnyktų. Svajojau 
apie gyvenimą be Reičelės - ir štai dabar galiu gauti kaip tik 
tai, ko troškau. Mes būsime vieni, tiktai mes trys: aš, Tomas ir 
Evė - kaip ir turėtų būti. 

Trumpą valandėlę leidžiu sau pasimėgauti fantazija, bet 
paskui pažvelgiu į užmigusią dukrelę ir suprantu, kad kaip tik 
tai šitai ir yra. Fantazija. Pabučiavau sau pirštą, juo paliečiau 
jos tobulas lūpytes ir supratau, kad mes niekad nebūsime sau- 
gios. Aš niekada nebūsiu saugi, nes aš žinau, ir jis jau niekad 
manimi nepasitikės. Negana to, kas galėtų užtikrinti, kad ne- 
prasisuks kita Megana? Ar - dar blogiau - kita Ana, kita aš? 

Nulipau laiptais žemyn; jį radau virtuvėje sėdintį prie 
stalo ir gurkšnojantį alų. Jos iškart nepastebėjau, bet paskui 
žvilgsnis užkliuvo už kojų, ir pirmiausia pagalvojau, kad viskas 
baigta, bet jis patikino, kad jai nieko baisaus nenutiko. 

- Tik šioks toks gumbas, - tarė jis. Bet pavadinti to nelai- 
mingu atsitikimu jis jau niekaip negalės. 

Tad mudu sėdėjome ir laukėme. Aš irgi pasiėmiau butelį, 
mudu gurkšnojome alų drauge. Jis atgailavo, tikino, kaip smar- 
kiai gailisi dėl visko, kas atsitiko su Megana, dėl jų romano. 
Bučiavo mane, žadėjo už viską atlyginsiąs, tvirtino, kad mes 
gražiai gyvensime, kad viskas bus gerai. 

— Mes išsikraustysime iš čia, kaip tu visąlaik ir norėjai. 
Persikelsime kitur, bet kur, kur tik panorėsi. 

Paskui jis paklausė, ar galėsiu jam atleisti, ir aš atsakiau, 
kad galėsiu, man tik reikia šiek tiek laiko. Jis manim patikėjo. 
Manau, kad patikėjo. 

Kaip ir buvo žadėta, pratrūko audra. Perkūnijos grumėji- 
mas ją pažadina, priverčia atitokti. Ji ima leisti kažkokius gar- 
sus, rangytis ant grindų. 

- Tau reikėtų eiti iš čia, - taria jis man. - Lipk atgal viršun. 

Bučiuoju jį į lūpas ir išeinu, bet į antrą aukštą nelipu. Pa- 
siimu iš dėklo koridoriuje telefoną, atsisėdu ant apatinės laiptų 
pakopos ir įsiklausau; gniauždama ragelį rankoje laukiu tinka- 
mos progos. 

Girdžiu jį kalbant, jis kažką sako jai, negarsiai, ramiai. 
Paskui išgirstu ją. Man rodos, ji verkia. 

Reičelė 


2013 rugpjūčio 18, sekmadienis 


Vakaras 


Kažką girdžiu, kažkas tarytum šnypščia. O paskui plyksteli 
šviesa ir aš sumoju: pila lietus, netgi tikra liūtis. Lauke tamsu, 
siaučia audra. Akimirką viską aplinkui nutvieskia žaibas. Ne- 
prisimenu, kaip sutemo. Skausmas galvoje padeda atitokti, ir 
širdis tuojau suspurda gerklėje. Aš tysau ant grindų. Virtuvėje. 
Ne be vargo atplėšiu nuo grindų galvą, pasikeliu remdamasi al- 
kūne. Jis sėdi prie virtuvės stalo, žvelgia laukan, į audrą, abiem 
rankomis apglėbęs alaus butelį. 

— Ir ką dabar reikės daryti, Reiče? - klausia jis pamatęs, 
kad pakėliau galvą. - Sėdžiu čia štai jau... beveik pusvalandį, 
vis gromuliuodamas tą patį klausimą. Ką man dabar su tavim 
daryti? Kokių pasirinkimo variantų tu man palieki? 

Jis užsiverčia butelį, ilgai kliukina, paskui mąsliai įsistebei- 
lija į mane. Aš pasikeliu ir šiaip taip atsisėdu, nugara atsiremiu 
į indaują. Galva svaigsta, burnoje tvenkiasi seilės. Ima pykinti, 
rodos, tuojau vemsiu. Prikandu lūpą, suleidžiu nagus į delnus. 
Privalau išsikapstyti iš šito stingulio, negaliu leisti sau ištižti. 
Laukti pagalbos nėra iš kur. Žinau tai. Ana į policiją neskam- 
bins. Nė už ką nerizikuos savo dukters saugumu dėl manęs. 

- Turėtum tai pripažinti, - kalba Tomas. - Pati prisidir- 
bai, ne kas kitas. Tik pagalvok: jei būtum palikusi mus ramy- 
bėj, nebūtum atsidūrusi šitokioj padėty. Aš nebūčiau atsidūręs 

šitokioj padėty. Nebūtų ir niekas kitas. Jeigu nebūtum dvakli- 
nėjusi aplinkui aną vakarą, jei Ana nebūtų parlėkusi namo, vos 
išvydusi tave stotyje, tuomet aš veikiausiai būčiau sugebėjęs 
sutvarkyti visus reikalus su Megana. Nebūčiau buvęs toks... 
susierzinęs. Nebūčiau praradęs savitvardos. Nebūčiau jos su- 
žalojęs. Ir nieko baisaus nebūtų atsitikę. 

Jaučiu galugerklyje besitvenkiantį verksmo kamuoliuką, 
bet prisiverčiu jį nuryti. Šitaip jis daro visada - visada taip ir 
darydavo. Jis tikras šios srities meistras, tobulai sugeba privers- 
ti mane pasijusti dėl visko kalta, pasijusti beviltiška netikėle. 

Jis užbaigia alų, parita tuščią butelį stalviršiu. Liūdnai pa- 
lingavęs galvą stojasi, prieina prie manęs, ištiesia rankas. 

— Eik šen, - taria. - Stverkis man už rankų. Nagi, Reiče, stokis. 

Leidžiuosi jo pastatoma ant kojų. Nugara glaudžiuosi prie 
virtuvės darbastalio, o jis stovi priešais mane, įsirėmęs į mane, 
klubais prisispaudęs man prie klubų. Ištiesia ranką, nykščiu 
nubraukia ašaras, pakibusias man ant skruostikaulių. 

— Tai ką man dabar su tavim daryti, Reiče? Kaip manai, ką 
aš turėčiau daryti? 

— Tau nereikia nieko daryti, - sakau ir mėginu nusišypso- 
ti. - Juk žinai, kad aš tave myliu. Vis dar tebemyliu. Žinai, kad aš 
niekam nieko nesakysiu... negalėčiau šitaip su tavim pasielgti. 

Jis nusišypso - ta pačia plačia, gražia šypsena, nuo kurios 
visada ištirpdavau, - ir aš pradedu kūkčioti. Negaliu tuo patikėti, 
negaliu patikėti, kad viskas susiklostė šitaip, o didžiausia mano 
kada nors patirta laimė - gyvenimas su juo - tebuvo iliuzija. 

Valandėlę jis leidžia man verkti, bet netrukus jam veikiau- 
siai pasidaro nuobodu, mat toji akinanti šypsena dingsta, lūpas 
iškreipia pašaipus vypsnys. 

— Na jau, Reiče, pakaks, - sako jis. - Liaukis snarglėtis. — 
Jis atsitraukia ir iš dėžutės ant virtuvės stalo ištraukia visą saują 
„Kleenex“ servetėlių. - Išsipūsk nosį, - paliepia, ir aš darau tai. 

Jis stebi mane su tobula paniekos išraiška veide. 

— Tądien, kai buvome nuvažiavę prie ežero, - vėl praby- 
la. - Juk manei, kad dar turi šansų, ar ne? - Jis juokiasi. - Tik- 
rai taip manei, tiesa? Žiūrėjai į mane tokiomis maldaujančio- 
mis gazelės akimis... Galėjau tąsyk tave paimti, juk taip? Su 
tavim viskas taip lengva. 

Aš smarkiai prikandu apatinę lūpą. Jis vėl žingteli arčiau 
manęs. 

— Tu - visai kaip vienas tų niekam nereikalingų šunų, su ku- 
riais šlykščiai elgtasi visą jų gyvenimą. Gali juos spardyti ir spar- 
dyti, bet jie vis tiek grįš pas tave nusižeminę ir vizgindami uodegą. 
Maldaudami. Vildamiesi, kad galbūt šįsyk viskas bus kitaip, kad 
jie galbūt bent ką nors padarys teisingai ir susilauks tavo meilės. 
Juk lygiai tokia pat ir tu, ar ne, Reiče? Tu - visai kaip tas šuo. 

Viena ranka jis apglėbia mane per juosmenį, lūpas pri- 
spaudžia prie mano lūpų. Leidžiu jo liežuviui įslysti man į bur- 
ną, spaudžiuosi prie jo klubais. Jaučiu, kaip stojasi jo kotas. 

Nežinau, ar viskas iki šiol sudėta tose pačiose vietose kaip 
ir anuomet, kai čia gyvenau aš. Nenumanau, ar Ana ką nors 
pertvarkė spintelėse, ar laiko spagečius kitame inde, ar perkėlė 
svarstykles iš kairiojo apatinės lentynos kampo į dešinįjį. Šito 
aš nežinau. Galiu tik viltis, vogčia kišdama ranką į stalčių sau 
už nugaros, kad kai kurie daiktai liko ten, kur ir buvę. 

- Žinai, gal tu ir tiesą sakai, - tariu užsibaigus bučiniui. Pa- 
keliu galvą, žvelgiu jam į veidą. - Jei aną vakarą nebūčiau atva- 
žiavusi į Blenheimo kelią, galbūt Megana ir tikrai tebebūtų gyva. 

Jis linkteli, o mano dešinioji ranka apgniaužia pažįstamą 
daikčiuką. Aš jau šypsausi ir linkstu arčiau jo, vis arčiau, vis la- 
biau glausdamasi, kairiąja ranka globdama per juosmenį. Kuž- 
du tiesiai jam į ausį: 

— Bet negi tikrai manai, kad atsakomybė tenka man - juk 
tai tu sutižinai jai kiaušą? 

Jis staigiai krypteli galvą atšlydamas, ir tada aš metuo- 
si pirmyn, užgriūvu jį visu svoriu - netekęs pusiausvyros jis 


367 


Žingteli atatupstas, atsiremia į virtuvės stalą. Kilsteliu koją ir iš 
visos sveikatos minu jam ant pėdos, o kai jis nuo skausmo visu 
kūnu svirteli į priekį, sugriebiu jį už plaukų pakaušyje, kiek 
apimu sauja, ir trūkteliu į save, tuo pat metu rėždama sulenk- 
tu keliu jam į veidą. Išgirstu kremzlės trakštelėjimą ir tuojau 
pat - jo riksmą. Pastumtas jis plojasi ant grindų, o aš stveriu 
raktus nuo stalo ir spėju išpulti pro prancūziško stiliaus duris 
anksčiau, nei jis pasikelia keliaklupsčias. 

Bėgu tiesiai prie tvoros, bet paslystu tižėje, žemė išsprūs- 
ta iš po kojų, ir jis užgriūva mane nespėjus pasiekti tvoros, 
sučiumpa, tempia atgal, velka už plaukų, nagais kabina veidą, 
spjaudosi krauju ir prakeiksmais: tu kvaila, kvaila kale, tau 
tik reikėjo nesiartinti prie mūsų, kodėl niekaip negali palikti 
manęs ramybėj? Man ir vėl pavyksta išsprūsti iš jo gniaužtų, 
bet bėgti nėra kur. Per namą niekaip neišnirsiu, persiristi per 
tvorą irgi nespėsiu. Surinku, bet žinau, kad niekas neišgirs: 
mano riksmą gožia lietaus šniokštimas, griaustinis ir artėjan- 
čio traukinio dundėjimas. Bėgu į patį sodelio galą, geležinke- 
lio pusėn. Aklavietė. Stoviu kaip tik toje vietoje, kur prieš me- 
tus ar daugiau stovėjau su jo vaiku glėbyje. Apsisuku nugara 
į tvorą, žiūriu į jį, tikslingai drožiantį artyn. Jis persibraukia 
ranka burną, spjauna žemėn kraujo krešulį. Nugara jaučiu, 
kaip virpčioja tvora, atvažiuojantis traukinys jau visai čia pat, 
rodos, ne dunda, o spiegia. Tomo lūpos juda, jis kažką man 
sako, bet žodžių negirdžiu. Įdėmiai stebiu jį artėjantį, stebiu 
ir nė nekrusteliu, kol jis atsiduria visai čia pat, o tada užsi- 
moju ir suvarau rangytą kamščiatraukio smaigą jam į kaklą. 

Jo akys išsiplečia ir jis susmunka nebeišleidęs nė garse- 
lio. Pakelia rankas prie gerklės, akimis įsisiurbęs į mano akis. 
Man pasirodo, kad verkia. Žiūriu į jį tol, kol pajuntu, kad dar 
ilgiau žiūrėti nebepajėgsiu, tada nusigręžiu. Traukinys gruma 
pro šalį, matau veidus skaisčiai apšviestuose languose, matau 

galvas, palinkusias prie knygų ar mobiliųjų telefonų, matau ke- 
leivius, šiltai ir saugiai važiuojančius namo. 


2013 rugsėjo 10, antradienis 
Rytas 


Tai tiesiog justi ore, panašiai kaip elektrinių lempų dūzgimas: 
traukiniui artėjant prie raudono semaforo signalo ir mažinant 
greitį, nuotaika vagone keičiasi. Dabar jau ne aš viena dairausi 
pro langą. Nemanau, kad ir anksčiau dairydavausi tik aš. Turbūt 
tai daro visi - žvalgosi į slenkančius pro šalį namus - tik visi 
matome juos skirtingai. Visi matydavome juos skirtingai. Dabar 
visi mato tą patį. Kartais gali nugirsti žmones kuždantis apie tai. 

— Štai ten, štai, šitas, Ne, ne, tas, kairėje, ana ten. Kur prie 
tvoros žydi rožės. Tai atsitiko ten. 

Patys namai stovi tušti, ir penkioliktas numeris, ir dvide- 
šimt trečias. Nors pažiūrėti taip ir neatrodo: žaliuzės pakeltos, 
durys atlapotos, bet aš žinau — taip yra tik todėl, kad abu na- 
mai rodomi galimiems pirkėjams. Abu jie parduodami, bet tik- 
riausiai turės praeiti nemažai laiko, kol bent vienam jų atsiras 
rimtas pirkėjas. Įsivaizduoju, kaip nekilnojamojo turto agentai 
vedžioja po tuos kambarius gaujas kapų plėšikų, smalsuolių, 
netveriančių savame kailyje iš arti pamatyti vietą, kur jis krito, 
kur žemė sugėrė jo kraują. 

Skaudu galvoti apie juos, šmirinėjančius po namus - 
mano namus, kur aš kadaise puoselėjau viltis. Stengiuosi ne- 
galvoti apie tai, kas buvo paskui. Stengiuosi negalvoti apie tą 
naktį. Iš tiesų stengiuosi, bet niekada nepavyksta. 

Sėdėjome ant sofos viena greta kitos, abi permirkusios 
jo krauju: Ana ir aš. Žmonos, laukiančios, kol atvyks greitoji 
pagalba. Medikus iškvietė Ana - ji paskambino ir į policiją, ji 
darė viską. Ji viskuo pasirūpino. Atskubėjo greitosios pagalbos 

medikai, nors Tomui padėti buvo jau per vėlu, iškart po jų — 
uniformuoti pareigūnai, o paskui juos ir detektyvai, Gaskilas 
su Raili. Išvydus mus, abiem net apatinis žandikaulis atkrago - 
tiesiogine prasme. Jie kažko klausė, bet aš nesupratau, ką reiš- 
kia jų žodžiai. Vos įstengiau pasijudinti, vos įstengiau alsuoti. 
Kalbėjo Ana, ramiai ir užtikrintai. 

- Tai buvo savigyna, - pasakė ji policijai. - Aš viską mačiau. 
Pro langą. Jis puolė ją, užsimojęs kamščiatraukiu. Būtų nusmei- 
gęs. Ji neturėjo kitos išeities. Aš mėginau... - tai buvo vienintelis 
kartas, kai ji užsikirto, vienintelis kartas, kai išvydau jos ašaras. — 
Aš mėginau sustabdyti kraujavimą, bet nepavyko. Nepavyko. 

Vienas uniformuotų pareigūnų paėmė Evę, kuri, stebuklai 
neregėti, ramiai pramiegojo visus įvykius, ir mus visas nusivežė 
į policijos nuovadą. Aną pasodino viename kabinete, mane - ki- 
tame, ir dar kažko klausinėjo abi atskirai, bet aš klausimų ne- 
beprisimenu. Iš paskutiniųjų stengiausi sutelkti dėmesį, ką nors 
atsakyti. Išvis nebuvo lengva formuluoti žodžius. Pasakiau, kad 
jis mane puolė, kad smogė buteliu. Pasakiau, kad vijosi užsimo- 
jęs kamščiatraukiu. Pasakiau, kad man pavyko išplėšti ginklą 
prakirstą galvą, rankas, nagus. 

— Nelabai panašu į gynybinius sužalojimus, - abejodama 
ištarė Raili. 

Jie išėjo, o mane paliko sėdėti su uniformuotu policinin- 
ku - tuo pačiu, su spuogu ant kaklo, kuris dar aname gyvenime 
buvo atvykęs į Ketės namus Ašberyje; jis stypsojo prie durų, 
vengdamas mano žvilgsnio. Šiek tiek vėliau Raili sugrįžo. 

— Ponia Votson patvirtino tavo versiją, Reičele, - tarė. — 
Dabar jau gali eiti. - Ji irgi negalėjo žiūrėti man į akis. 

Uniformuotas policininkas nuvežė mane į ligoninę, ir čia 
man užsiuvo galvoje žiojinčią žaizdą. 

Laikraščiai paskelbė daugybę informacijos apie Tomą. Su- 
žinojau, kad jis niekada netarnavo armijoje. Dukart bandė į ją 

pakliūti ir dukart jo kandidatūra buvo atmesta. Pasakėlė apie 
jo tėvą irgi buvo melas - Tomas viską apvertė aukštyn kojom. 
Tai jis pasisavino tėvų santaupas ir viską prarado. Tėvai atleido 
jam, bet kai tėvas nesutiko dar sykį užstatyti namo, kad vėl 
galėtų paskolinti jam pinigų, jis nutraukė su jais visus ryšius. 
Tomas melavo visą laiką, apie viską. Net tuomet, kai to visiškai 
nereikėjo, kai nebuvo jokios prasmės meluoti. 

Labai aiškiai prisimenu, kaip Skotas, kalbėdamas apie 
Meganą, pratarė: Net nenutuokiu, kas ji buvo. Aš jaučiuosi ly- 
giai taip pat. Visas Tomo gyvenimas buvo suręstas ant melo 
pamato - ant pusiau teisybės ir įvairiausių pramanų, kuriuos 
jis porindavo, norėdamas pasirodyti esąs geresnis, stipresnis, 
įdomesnis, nei buvo iš tikrųjų. Ir aš jais tikėjau, visi jo melai 
susuko man galvą. Taip pat ir Anai. Mes abi jį mylėjome. Svars- 
tau, ar būtume mylėjusios silpnesnį, netobulą, nepagražintą jo 
variantą. Manau, kad aš būčiau mylėjusi. Būčiau atleidusi jam 
jo klaidas ir nesėkmes. Pati esu pridariusi pakankamai klaidų. 


Vakaras 


Aš - mažo Norfolko miestuko viešbutyje, pačioje jūros pakran- 
tėje. Rytoj važiuoju toliau į šiaurę. Galbūt į Edinburgą, o gal ir 
dar šiauriau. Kol kas dar tvirtai neapsisprendžiau. Noriu tik 
vieno: nutolti nuo visko kuo didesniu atstumu. Turiu šiek tiek 
pinigų. Sužinojus viską, ką man teko išgyventi, mamą ištiko 
dosnumo priepuolis, tad kol kas galiu nesirūpinti. Ir dar kurį 
laiką galėsiu nesukti galvos dėl pinigų. 

Šią popietę išsinuomojau automobilį ir nuvažiavau į 
Holkhamą. Prie pat miestelio stovi bažnyčia, o šalia esančiose 
kapinaitėse palaidoti Meganos pelenai - greta jos dukrelės, Li- 
bės, kaulų. Skaičiau apie tai laikraščiuose. Būta šiokių tokių ne- 
sutarimų dėl laidojimo vietos - dėl įtarimų Meganą prisidėjus 
prie vaiko mirties. Bet galiausiai buvo leista jas laidoti šalia, ir 

tai atrodo teisinga. Kad ir ką būtų padariusi Megana, ji už viską 
buvo pakankamai skaudžiai nubausta. 

Kai nuvažiavau ten, kaip tik pradėjo lyti, aplink nebuvo 
matyti nė gyvos dvasios, bet aš vis tiek pastačiau automobi- 
lį aikštelėje ir apėjau kapinaites. Jos kapą radau atokiausiame 
kampe, beveik pasislėpusį po vešlių eglių eile. Niekad ir neuž- 
eitum jo, nebent tamtyč ieškotum. Ant paminklinio akmens iš- 
kaltas tik vardas, pavardė, gimimo ir mirties datos. Jokio prie- 
rašo apie liūdinčią šeimą ar mylimą žmoną, dukterį, motiną. Jos 
dukters kapą ženklinantis akmuo - išvis tik su vardu - „Libė“. 
Šiaip ar taip, dabar jos kapelis bent deramai paženklintas, ji 
nebeguli visų apleista, vienui viena prie seno geležinkelio. 

Lietus įsismarkavo, o aš, žingsniuodama per šventorių at- 
gal, pastebėjau Žmogų, stovintį koplyčios tarpduryje. Sekundę 
net nutirpau - man pasirodė, kad tai Skotas. Širdis nusirito į 
kulnus, bet kai nusibraukiau lietaus čiurkšles nuo akių ir pa- 
žvelgiau dar kartą, įsitikinau, kad tai tik kunigas. Jis kilstelėjo 
ranką sveikindamasis. 

Protekine pasileidau prie automobilio, apimta visai nepa- 
grįstos baimės. Galvojau apie įnirčio persunktą paskutinį susiti- 
kimą su Skotu, apie tai, koks tada jis jau buvo - paklaikęs, apim- 
tas paranojos, ant beprotybės slenksčio. Jis jau niekad neberas 
ramybės. O kaip galėtų ją rasti? Galvoju apie tai, galvoju, koks 
jis buvo, kokie jie buvo, kokį įsivaizduodavau jų gyvenimą, - ir 
mane nusmelkia praradimo širdgėla. Jų netektį jaučiu ir aš. 

Parašiau Skotui elektroninį laišką, atsiprašiau už viską, ko 
buvau jam primelavusi. Norėjau atsiprašyti ir už Tomą - juk 
turėjau žinoti. Jei visus tuos metus nebūčiau buvusi nuolat ap- 
svaigusi, ar būčiau žinojusi? Galbūt ir man jau niekad nebeteks 
rasti ramybės. 

Skotas į laišką neatsakė. Aš, tiesa, ir nesitikėjau atsakymo. 

Sėdu į automobilį, važiuoju į viešbutį, užsiregistruoju, 
ir tam, kad išsigelbėčiau nuo minčių, kaip neapsakomai gera 

būtų sėdėti odiniame krėsle su vyno taure rankoje jaukaus jų 
baro prietemoje, išeinu pasivaikščioti į uostą. 

Galiu labai tiksliai įsivaizduoti, kaip nuostabiai jausčiausi 
įpusėjusi pirmąją taurę. Stengdamasi nuvyti tą jausmą, skai- 
čiuoju dienas, praėjusias nuo paskutinės taurelės. Dvidešimt. 
Įskaitant šiandieną - dvidešimt viena. Lygiai trys savaitės - jau 
daugelį metų nesu patyrusi tokio ilgo sausros laikotarpio. 

Kad ir kaip keista, paskutinę taurelę man įpylė ne kas kitas, 
o Ketė. Kai policija parvežė mane namo, mirtinai išblyškusią 
ir kruviną, kai pasakė jai, kas atsitiko, ji atsinešė iš kambario 
„Jack Daniels“ butelį ir šliūkštelėjo mums abiem po gerą gurkš- 
nį. Niekaip negalėjo sulaikyti plūstančių ašarų, vis kartojo, kaip 
jai gaila dėl visko, kas atsitiko, lyg nežinia kaip pati būtų dėl to 
kalta. Aš vienu mauku prarijau viskį ir tuojau pat išvėmiau. Ir 
po to nebeėmiau nė lašo į burną. Bet tai nereiškia, kad nesinori. 

Pasiekusi uostą suku į kairę, žingsniuoju jo pakraščiu pa- 
plūdimio link - pakrantės ruožu panorėjusi galėčiau nueiti iki 
pat Halkhamo. Jau beveik visiškai sutemę, prie pat vandens 
žvarbiai šalta, bet aš atkakliai žingsniuoju pirmyn. Noriu eiti 
tol, kol kaip reikiant pavargsiu, - kad nebeįstengčiau net gal- 
voti, ir gal tada man pavyks užmigti. 

Paplūdimys visiškai tuščias, taip šalta, jog turiu sukąsti 
dantis, kad netarškėtų. Sparčiai žingsniuoju gargžduota pa- 
krante, pro paplūdimio namukus, tokius dailius saulėkaitoje, 
bet dabar virtusius grėsmingomis slėptuvėmis - kiekviename 
jų galėjo kas nors tūnoti. Smarkėjant vėjui jie atgyja, ima slap- 
tingai girgždėti lentos, o jūros ošimas gožia judėjimo šnaresį: 
kažkas, gyvas ar negyvas, vis artėja. 

Apsigręžiu ir pasileidžiu tekina. 

Žinau, kad nieko ten nėra, kad nėra ko bijoti, bet neval- 
doma baimė vis tiek šliaužia iš skrandžio aukštyn į krūtinę, iš 
ten - į gerklę. Bėgu kiek kojos neša. Nesustoju, kol įpuolu atgal 
į uostą, į skaisčią gatvės Žibintų šviesą. 

Grįžusi į kambarį sėduosi ant lovos, prisėdu rankas, lau- 
kiu, kol nustos drebėti. Atsidarau mini barą, išsitraukiu butelį 
vandens ir pakuotę makadamijų. Vyną palieku neliestą, taip pat 
ir mažyčius džino buteliukus, nors jie ir padėtų man užmigti, 
padėtų sušilti ir už nieko nekliuvinėjant nuslysti į užmarštį. Jie 
man net leistų valandėlei užmiršti, kaip atrodė jo veidas, kai 
atsigręžiau pasižiūrėti į jį mirštantį. 

Traukinys jau buvo pravažiavęs. Išgirdau šnaresį už nuga- 
ros ir atsisukusi išvydau Aną, išeinančią pro duris. Ji sparčiai 
atžingsniavo iki mūsų, suklupo greta jo, ištiesė rankas jam prie 
gerklės. 

Jo veide atsispindėjo sukrėtimas, nuoskauda. Norėjau sa- 
kyti jai: Nieko nebus, tu jau niekuo nebegali jam padėti, - bet 
tuojau supratau, kad ji net nebando stabdyti kraujavimo. Ji no- 
rėjo, kad neliktų jokių abejonių. Suko kamščiatraukį vis gilyn, 
gilyn jam į gerklę, ir visą laiką kažką kalbėjo, tylut tylutėliai. 
Negirdėjau, ką sakė. 

Paskutinįsyk ją mačiau policijos nuovadoje, kur buvome 
nuvežtos apklausti. Mus nuvedė į skirtingus kabinetus, bet 
prieš pat išsiskiriant ji dar palietė man ranką. „Rūpinkis savimi, 
Reičelė, - ištarė, ir jos žodžiai nuskambėjo kaip perspėjimas. 
Dabar mes surištos amžiams, mus sieja mūsų papasakotos isto- 
rijos: kad aš neturėjau kitos išeities, tik smeigti kamščiatraukį 
jam į kaklą, kad Ana kaip įmanydama dar stengėsi jį išgelbėti. 

Krentu į lovą, išjungiu šviesą. Užmigti neužmigsiu, bet 
reikia bent pamėginti. Kada nors, viliuosi, košmarai atsitrauks, 
aš liausiuos sukusi ir sukusi lyg kino juostą vaizdus prieš akis, 
bet dabar žinau, kad naktis laukia ilga. O rytoj rytą privalau 
anksti atsikelti, kad nepavėluočiau į traukinį. 

Padėkos 


Daugybė žmonių talkino man rašant šitą knygą, bet bene dau- 
giausia pagalbos sulaukiau iš savo nuostabiosios išmintingo- 
sios agentės Lizzy Kremer. Taip pat nuoširdžiai dėkui Harriet 
Moore, Alice Howe, Emmai Jamison, Chiarai Natalucci ir vi- 
siems iš „Davig Higham“ agentūros, taip pat Tine Neilsen ir 
Stellai Giatrakou. 

Labai dėkinga savo nuostabioms redaktorėms abipus 
Atlanto: Sarah Adams, Sarah McGrath ir Nitai Pronovost. Taip 
pat dėkoju Alison Barrow, Katy Loftus, Billui Scottui-Kerrui, 
Helen Edwards, Kate Samano ir fantastiškai „Transworld“ gru- 
pei - jūsų pernelyg daug, kad galėčiau paminėti visus. 

Ačiū, Kate Neil, Jamie Wildingui, mamai, tėčiui ir Richui 
už paramą ir paskatinimus. 

Ir pagaliau ačiū visiems londoniečiams, kasdien važinė- 
jantiems traukiniais į darbą ir atgal, - už įkvėpimo kibirkštėlę. 

